
Prolog 


Carmel, California, februarie. Bărbatul, într-o canadiană descheiată la gât şi 
dezvelindu-i grumazul gros, împinse fata, care ţipa, înăuntrul unei cabane de bârne 
cu un singur nivel. O mână mare se înfipsese în părul ei blond, cealaltă o împingea 
în şale. 

Joel Dyson, cândva cronicar al paginilor mondene, acum unul dintre cei mai 
renumiţi paparazzi de pe glob, se ghemui printre tufe la marginea luminişului din 
inima pădurii. Aparatul de filmat rămase îndreptat spre bărbatul şi spre fata care se 
luptau unul cu celălalt, până când amândoi dispărură prin uşa deschisă. Pelicula 
înregistrase chipurile cu fidelitate. 

Uşa cabanei fuse trântită din interior. Construcţia primitivă se înălța în 
mijlocul luminişului, înconjurată de copaci stufoşi care o izolau de lume. Obloanele 
erau trase, totuşi Dyson continua să audă ţipetele îngrozite ale fetei. 

Aruncă o privire în jos, la reportofonul pus în funcţiune, a cărui bandă 
înregistra ţipetele înspăimântătoare. Deodată ţipetele încetară. Oare bărbatul o 
lovise peste obraz, silind-o să tacă? Se aşternu o tăcere apăsătoare, care i se păru 
lui Dyson mai tulburătoare decât tot ce văzuse şi auzise până atunci. Neclintirea 
pădurii în miez de iarnă era încărcată de ameninţare. Ceva îi spunea lui Dyson că 
tăcerea aceea era de rău augur. 

Tocmai îşi pregătise aparatul de filmat pentru un nou prim-plan, când deodată 
uşa cabanei se deschise. Se aştepta să vadă două per soane, dar în prag apăru 
numai bărbatul. Acesta ieşi, închise uşa după el, vâri cheia în broască, o răsuci, apoi 
o aruncă pe acoperiş. Oare de ce făcuse toate acestea? 

Răspunsul deveni evident o clipă mai târziu, când din spatele obloanelor se 
strecură o şuviţă de fum, apoi fereastra fu cuprinsă Dumnezeule! O lăsa să ardă 
acolo până se va face scrum. Dyson surprinse expresia de pe chipul bărbatului, 
satisfacția răutăcioasă de pe obrazul şiroind de transpiraţie, în ciuda frigului din 
zori. Instinctul îl făcu pe Dyson să oprească reportofonul, să scoată banda şi s-o 
îndese în buzunarul hainei de molton. Bărbatul se uita exact spre tufele în care se 
ascundea reporterul. Scoţând un pistol de la brâu, porni încet spre locul în care se 
ghemuise Dyson. 

Observase vreo mişcare? Dyson îi prinse din nou figura în obiectivul 
aparatului de filmat: expresia lui era cruntă şi hotărâtă. Îl filmă întreg, ca să i se 


vadă arma. În clipa următoare Dyson văzu focul izbucnind şi cuprinzând cabana. 


Acoperişul în flăcări stătea gata să se prăbuşească peste fata închisă înăuntru şi 
care, probabil, zăcea fără cunoştinţă, poate chiar moartă? Trosnetul înfundat al 
focului se preschimbă într-un zgomot asurzitor. 

Omul se opri şi privi peste umăr. Aparatul lui Dyson îi înregistrase primii paşi, 
oprirea, apoi cabana care ardea ca un rug funerar. Bărbatul îşi întoarse privirea spre 
tufe şi continuă să înainteze cu paşi rari. Era timpul să plece dracului de acolo. Pe 
cât posibil, viu şi nevătămat. Dyson era înspăimântat la culme. 

Rămase chircit şi începu să meargă cu spatele, îndepărtându-se de tufişuri. 

Aparatul îi atârna pe umăr, iar banda se găsea la loc sigur, în buzunar. Ajunse 
la un pâlc de copaci şi se ridică în picioare, înfrânându-şi tentaţia de-a o lua la fugă. 
Pământul era acoperit cu frunze moarte. Deocamdată zgomotul paşilor lui era 
acoperit de trosnetul puternic al focului care mistuia cabana. Trebuia să se 
îndepărteze cât mai mult înainte ca paşii să i se facă auziţi. Avea mult de mers până 
la automobilul Chevy, pe care-l parcase în pădure, ca să nu fie observat de pe 
şoseaua din apropiere. 

Se opri şi ascultă călcătura intenţionat apăsată care se apropia din spate, prin 
frunzele uscate. Poate i se vor alătura şi alţii, pe care bărbatul i-ar putea chema în 
ajutor... dacă ar îndrăzni s-o facă. În pragul disperării, Dyson ajunse la picioarele 
unui pin înalt. Nimănui nu-i dă prin minte să privească în sus. 

“E ultima mea şansă de-a scăpa cu viaţă...” 

Continuă să-şi repete aceste cuvinte, în timp ce se căţăra cu agilitate din 
creangă în creangă. Din ce în ce mai sus. Trebuia să ajungă la adăpostul frunzişului. 
Agăţându-se de ramuri, se strecură în ascunzătoarea plină de ace, călare pe o 
creangă groasă, şi începu să aştepte, îngrozit. 

Printr-un mic spaţiu din frunzişul des putea să vadă până la baza pinului uriaş. 
Bărbatul apăru, îşi şterse transpiraţia din palma stângă pe pantalonii de doc, ţinând 
în dreapta un pistol de poliţie calibrul 38. Dyson îngheţă văzând că individul se 
oprise lângă pin, cu capul aplecat într-o parte, cu urechile la pândă. Joel Dyson ştia 
că în clipa următoare putea fi mort, trupul său prăbuşindu-se printre crengi la 
picioarele ucigaşului. Cu aparatul agăţat de umăr, cu caseta în buzunar. Totul s-ar fi 
terminat. 

Frigul îl pătrundea prin haina de molton, degetele îi îngheţaseră. Bărbatul de 
sub el părea insensibil la temperatură şi la umezeala adusă de ceţurile dinspre 
Pacific care pluteau printre copaci. Dyson se sili să rămână nemişcat. Începea să se 
întrebe dacă merita efortul - chiar şi pentru un câştig atât de valoros, o adevărată 


avere. 


Câteva secunde gândurile îi umplură mintea paralizată de spaimă. Privi în jos 
şi clipi de mai multe ori. Bărbatul dispăruse. Auzi paşii greoi îndepărtându-se, 
strivind frunzele uscate, retrăgându-se spre cabana din care, între timp, probabil nu 
mai rămăsese decât un morman de tăciuni fumegânzi. 

Dyson se uită la ceas. Ora opt dimineaţa. Îşi impuse să rămână nemişcat în 
ascunzătoare vreme de o jumătate de oră. Bărbatul i-ar fi putut întinde o cursă, 
depărtându-se doar câţiva paşi şi apoi aşteptând. Dar în tăcerea de moarte a 
pădurii învăluite în ceaţă, Dyson auzise paşii siniştri pierzându-se în depărtare, fără 
a se mai întoarce. 

“Hai, mişcă! Îşi spuse el, până nu verifică toată zona...” În ciuda ceţii, Dyson 
găsi cu uşurinţă drumul înapoi spre locul în care îşi parcase maşina. Mergea cu paşi 
grăbiţi, călcând pe muşchi moale ori de câte ori era posibil. Din când în când se 
oprea şi ciulea urechile, ca să-şi dea seama dacă era urmărit. Nimic. luţi pasul spre 
maşină. În timp ce-şi croia drum printre copaci, mintea lui Dyson se dezmorţi 
treptat şi începu să lucreze cu febrilitate. Cel mai apropiat aeroport era San 
Francisco International. Dar nu se îndoia că aeroportul era supravegheat. Era mult 
mai sigur să aleagă o rută mai ocolită, pornind spre sud prin California până la 
aeroportul din Los Angeles. Forţele atotputernice pe care le controla bărbatul nu se 
aşteptau ca reporterul să urmeze un asemenea traseu. 

De la Los Angeles putea lua un avion spre Londra. Acolo intenţiona să urce în 
cursa aeriană fără escală pentru Zurich, Elveţia. Julius Amberg, preşedintele Băncii 
de Credit din Zurich îi era îndatorat. Gândul îl duse pe Dyson în urmă cu câţiva ani. 

Bob Newman, cunoscutul corespondent de presă pentru probleme 
internaţionale, îi făcuse un serviciu mai mare decât îşi dăduse el seama în acel 
moment. Dyson făcuse câteva fotografii compromiţătoare cu Amberg şi amanta 
acestuia la Geneva. Avusese de gând să le vândă revistei Der Spiegel. La vremea 
aceea numele lui Amberg era frecvent menţionat în presă, ca negociator într-o mare 
afacere din lumea finanţelor. 

— Dă-i lui Amberg pozele, îl îndemnase Newman. E un tip influent şi într-o 
bună zi s-ar putea să ai nevoie de ajutorul lui. Renunţă la bani măcar de data asta, 
Joel. Prietenii puternici valorează greutatea lor în aur... 

Dyson acceptase, fără prea mare tragere de inimă. Acum Amberg se putea 
achita de “datorie” păstrându-i filmul şi banda în casele lui de bani. Care loc din 
lume ar fi mai sigur pentru a ascunde o avere? 

În timp ce se îndrepta spre maşină, Dyson verifică în gând dacă planul lui 
avea cumva lacune. Dădu glas propriilor gânduri, vorbind abia şoptit. 


Automobilul Chevy a fost închiriat la Salinas. Va dura un timp până când vor 
da de urma maşinii, după descriere şi numărul de înmatriculare. Am s-o abandonez 
la Los Angeles. Până când o vor descoperi, eu voi fi departe...” 

Se apropie precaut de maşina ascunsă în pădure. Poate că e; tocmai o 
găsiseră. Dumnezeu era martor că tagma lor era suficient de numeroasă... şi că 
erau profesionişti din cap până în picioare... 

Un ceas mai târziu gonea spre sud, pe autostrada de pe ţărmul oceanului. 
Traversă podul la Big Sur. Autostrada era aproape pustie. În dreapta, vântul care 
sufla dinspre ocean lovea în aripa maşinii. Valurile înalte, cu coame înspumate, se 
ridicau până la zece metri. Abia când ajunse la Santa Barbara, făcu marea 
descoperire, care avu efectul unui şoc. 

Reportofonul! În graba lui de a scăpa de urmărire, lăsase aparatul printre tufe. 
Nu le va lua mult timp să descopere compania lui de asigurări, să verifice seria 
aparatului şi polita de asigurare. lisuse! Atunci vor cunoaşte cu certitudine 
identitatea persoanei care pândise între tufele de lângă cabană. Până în acel 
moment Dyson se legănase cumva în iluzia că va dura un timp până va fi 
descoperit. 

Cu sufletul măcinat de nelinişti, Joel Dyson ajunse în aglomeratul Los Angeles, 
înapoie automobilul Chevy şi luă un taxi până la aeroport. Aici ghinionul îl lovi din 
nou. 

Intră în vastul aeroport, ducându-şi valiza cu un rând de haine pe care 
avusese grijă să le cumpere din diferite magazine, după ce înapoiase maşina 
închiriată. Îşi luă un bilet pentru Londra - dus-întors, ca să spulbere bănuielile oricui 
i-ar fi dat de urmă. 

Avionul urma să decoleze după trei sferturi de oră. Dyson scormoni prin 
bagaje, felicitându-se pentru grabnica sa plecare. În clipa în care vru să plece de 
lângă ghişeu, auzi un glas insinuant: 

— Ai găsit la Londra o puicuţă care îşi dă jos chiloţeii pentru cine nu merită? 

— Ce? 

Se răsuci brusc şi dădu cu ochii de un tip mărunţel cu o figură ca de maimuţă, 
de unde şi porecla Maimuţoiul. Nick Rossi era un găinar de rând, care pândea 
aeroporturile, doar-doar afla vreo informaţie utilă pe care s-o vândă presei pentru o 
sumă derizorie. 

— Plec într-o vacanţă binemeritată, se răsti Dyson. Cu puţin noroc, am să-mi 


găsesc şi o puicuţă. Îmi pare rău, Nick, n-am niciun pont. 


— De-aceea îţi iei aparatul de filmat? Maimuţoiul zâmbi atotştiutor, ţigara 
stinsă şi abia pe jumătate fumată îi rămăsese lipită în colţul drept al buzelor subţiri. 
Ar trebui să ştii că prilejul se iveşte exact când te aştepţi mai puţin. Ai grijă să nu 
intri la apă... 

Dyson plecă în grabă, înjurând cumplit printre dinţi. Îi trecuse prin gând să-i 
dea Maimuţoiului un pumn de bancnote, ca să-l oblige să-şi ţină gura, dar n-ar fi 
făcut decât să-i deschidă pofta. Dyson nu se destinse decât după ce avionul cu 
reacţie decolă şi, descriind un cerc deasupra Insulei Cătălina şi a Oceanului Pacific, 
se îndreptă spre est, survolând continentul, şi-şi începu zborul de opt ore, fără 
escală, cu destinaţia Londra. Un whiskey dublu adus de stewardesă îl ajută să se 
relaxeze şi mai mult. 

Starea de confort nu dură prea mult. În timp ce avionul îşi urma drumul prin 
noapte, câştigând altitudine, Dyson îşi roti privirea în jur, studiindu-i pe ceilalţi 
pasageri. Întâlnirea întâmplătoare cu Nick Rossi îi putea fi fatală. Oare e; avuseseră 
timp să trimită un om la bordul avionului în ultima clipă? Se îndoia. Un al doilea 
pahar cu whiskey îl ajută să-şi recapete stăpânirea de sine. 

Dyson nu îndrăzni să se lase furat de somn, deşi majoritatea pasagerilor 
avionului pe jumătate plin deja aţipiseră. Îşi ţinea aparatul pe genunchi, ascuns sub 
un ziar. Mereu ducea mâna la buzunarul hainei împăturite, pe care o pusese pe 
scaunul de alături. De fiecare dată când atingea banda aflată acolo, îl încerca un 
sentiment de uşurare... 

Bob Newman... Numele îi reveni în minte cu obstinaţie în timp ce cobora din 
avion la Heathrow. Sub impulsul momentului, îşi schimbă planul. În loc să-şi 
cumpere imediat un bilet la cursa Swissair pentru Zurich, se grăbi să iasă din incinta 
aeroportului, luă un taxi şi-i dădu şoferului adresa apartamentului lui Newman din 
Beresforde Road, South Kensington. În graba lui, nu remarcă bărbatul scund şi 
îndesat, în manta de culoare închisă şi prinsă cu cordon, care nu-l scăpa din ochi şi 
care porni în urma lui. Omul făcu un semn cu mâna stângă, mângâindu-şi obrazul, 
în timp ce-şi făcea apariţia un Volvo cenuşiu. În clipa următoare, alergă spre cabina 
telefonică 

— Ed la telefon. Sunt pe aeroportul din Londra. Omul nostru a coborât din 
cursa de Los Angeles, a ieşit din aeroport şi a luat un taxi într-o direcţie 
necunoscută. 

— Nu zău? Vocea scrâşnită a lui Norton îi zgâria urechea. Sper că-l urmăreşte 
cineva. 


— Tocmai trecea maşina Volvo de culoare cenuşie. Am avut în zonă trei 
maşini... 

— Asta ştiu. Nick Rossi s-a descurcat bine. Rămâipe loc. Fii cu ochii în patru. 
Persoana s-ar putea întoarce. Raportează-mi orice mişcare. 

— Sunt numai ochi şi urechi... 

Bărbatul cel îndesat îşi dădu seama că celălalt închisese telefonul şi că 
legătura se întrerupsese. Aşa se întâmpla de fiecare dată. Niciodată nu-l văzuse pe 
Norton, nu-i auzise decât vocea hârşâită, cu accent american. Cândva comentase 
faptul în prezenţa unui alt membru al grupului. 

— Norocul tău, îl avertizase colegul. Nimeni nu ştie cum arată Norton. Dacă 
vreodată îl întâlneşti şi afli cine este, s-a zis cu tine... 

Ajungând la apartamentul lui Newman, cu vedere spre Biserica St. Mark, 
Dyson îi spuse şoferului să aştepte. Îi deschise o blondă zveltă şi elegantă, care însă 
nu-l pofti înăuntru. Dyson îi prezentă o veche legitimaţie de ziarist cu fotografia lui. 

— lertaţi-mă că vă deranjez. Sunt Joel Dyson, un vechi prieten al lui Bob 
Newman. Trebuie să-l văd urgent. Mă aşteaptă, minţi el. 

— Nu mi-a spus nimic... 

— Bineînţeles că nu. E o problemă confidențială. Şi urgentă, repetă el. O 
chestiune de viaţă şi de moarte. 

Moartea mea, completă el în gând. Blonda studie legitimaţia de presă, îl 
cântări din priviri şi-i înapoie legitimaţia, cu un aer nehotărât. Dyson se sili să 
zâmbească, să se destindă. Ea nu-i răspunse la zâmbet, însă încuviinţă din cap. 

— Aveţi pe ce nota o adresă? Bob e la Compania de Asigurări General & 
Cumbria, în Park Crescent. Cu taxiul ajungeţi în douăzeci de minute... 

Îşi notă adresa în agendă, îi mulţumi şi, cu aparatul agăţat pe umăr, se grăbi 
să se înapoieze la taxi, unde îi dădu şoferului o adresă din Soho. Mai devreme, 
venind de la aeroport, privise de câteva ori pe geamul din spate. Nu remarcase 
automobilul Volvo cenuşiu rulând la interval de o maşină în urma taxiului. Nu-şi 
făcea prea mari griji că putea fi urmărit. 

Din păcate, Joel Dyson subestimase energia şi puterea forţei care-şi întindea 
tentaculele asupra lui. În decursul celor unsprezece ore de zbor de la Los Angeles la 
Londra, apartamentul lui din San Francisco fusese răscolit, cercetat cu lupa, în 
căutarea unui indiciu cât de mic. Toate marile aeroporturi californiene fuseseră 
verificate, de unde şi legătura rapidă cu Nick Rossi. Între State şi Europa avusese 

loc o comunicare intensă. Se făcuseră pregătiri pentru “întâmpinarea” lui. 


Identitatea i se stabilise pornind de la reportofon. 


În drum spre adresa din Soho, Dyson evaluă valoarea filmului şi a casetei. 
Cinci milioane de dolari! Nu. Cel puţin zece milioane. Ameninţat cu distrugerea 
totală, bărbatul va găsi modalitatea de a strânge banii. Joel cobori din taxi pe o 
stradă din Soho, într-o dispoziţie de zile mari. Nu remarcă nici acum automobilul 
Volvo cenuşiu care încetini, apoi trase lângă bordură. 

— Am nevoie de laboratorul tău, ca să copiez un film şi o bandă, Sammy. ŞI 
sunt al dracului de grăbit! Îi spuse Dyson patronului. 

Văzut dinafară, magazinul părea un centru de distribuire a casetelor porno de 
mâna a doua. Dar Dyson cunoştea bine Londra şi mai folosise aparatura respectivă 
în câteva rânduri. 

— O să te coste, amice, îi răspunse Sammy cu accentul lui cockney. Eu nu las 
pe oricine să umble cu aparatura mea. Dacă e ceva ilegal, şi bănuiesc că este, te 
taxez în plus. 

— Tu stai cu ochii pe uşă. Nu vreau să fiu întrerupt, se răsti Dyson. Poftim 
banii, oricum îmi iei mai mult decât face. 

Înainte să dispară în camera din spate, aruncă pe tejghea două bancnote de o 
sută de dolari. Sammy, un cocoşat cu părul pe jumătate încărunţit, îşi înăbuşi un 
fluierat admirativ. Ridică bancnotele în lumină. Păreau bune. 

La ieşirea din laborator, Dyson avea în geantă patru cutii metalice. Două 
pentru originale, caseta video şi banda audio, şi câte o copie de fiecare. Îl salută din 
cap pe Sammy şi ieşi în stradă. Aici opri un taxi şi-i ceru şoferului să-l ducă în Park 
Crescent. 

În clipa în care primul taxi plecase din Beresforde Road, Dyson acţionase încă 
o dată sub impulsul momentului, ducându-se mai întâi la magazinul lui Sammy din 
Soho. Era mult mai sigur să aibă câte o copie a casetei video şi a casetei: două 
urmând a fi ascunse la Londra şi două la Zurich. Se rugă la Dumnezeu să-l găsească 
pe Newman în Park Crescent. 

Într-un birou de la etajul întâi al sediului SIS din Park Crescent, Bob Newman 
şedea la o cafea cu Monica, vechea şi eficienta asistentă a directorului adjunct 
Tweed. De o vârstă greu de precizat, Monica îşi purta părul înspicat prins la spate 
într-un coc. Aşezată la masa de lucru, savura plăcerea conversaţiei cu 
corespondentul de presă pentru străinătate. Abia trecut de patruzeci de ani, nici 
gras, nici slab, proaspăt bărbierit, cu păr castaniu şi cu un aer competent, Newman 
fusese îndelung verificat şi lucrase adesea cu şeful ei. 

— Ţi-am spus că Tweed e plecat, preciză Monica. De fapt, e la Paris. Îl aştept 
să se întoarcă dintr-o clipă în alta. 


— E ca o libelulă, comentă Newman. Zboară tot timpul dintr-un loc în altul. 
Am impresia că-i place să călătorească. 

— Tu vorbeşti? Îl apostrofă femeia. În calitate de corespondent străin, ai 
colindat prin întreaga lume. Se întrerupse auzind ţârâitul telefonului. Era George, 
fost militar, care acum lucra ca portar şi paznic la parter. Monica se încruntă şi se 
uită la Newman. Cine? întrebă ea a doua oară. Spune-i să aştepte şi fii cu ochii pe 
el. 

Pe tine te caută, anunţă ea, punând receptorul în furcă. Un anume Joel Dyson. 
Spune că vrea să te vadă într-o chestiune extrem de urgentă. 

— Joel Dyson? Cum dracu' a aflat că sunt aici? Era unul dintre ziariştii care-mi 
vindeau ponturi. Acum a ajuns să facă parte dintre paparazzi. Face fotografii cu 
aşa-zise celebrităţi - căsătorite - care îşi permit să se culce cu alte femei. Vinde 
presei pozele pentru sume uriaşe. Cred că ar fi mai bine să-l primesc, dar nu aici. 

— În anticameră, hotărî Monica. 

Îl sună pe George ca să-i dea instrucţiuni. Newman îi spuse că ar prefera să fie 
şi ea de faţă, ca martor. 

— Atunci îmi iau şi agenda, spuse Monica. 

Anticamera, situată vizavi de biroul lui George, era o încăpere sobră şi 
aproape goală, cu podeaua lustruită, o masă de lemn şi câteva scaune cu spătar 
netapiţat. Părea făcută pentru a-i descuraja pe vizitatori să zăbovească acolo. 

Monica rămase surprinsă cât de elegant se îmbrăcase Joel Dyson. În timp ce 
străbătea California cu maşina, Dyson oprise la un motel, închiriase o cameră, îşi 
scosese haina de molton, pantalonii de doc şi cămaşa descheiată la gât. Se 
îmbrăcase într-un costum de afaceri, cămaşă Brooks Brothers, cravată, pardesiu, 
apoi se furişase afară din motel, fără a se face remarcat de proprietar, căruia îi 
achitase camera pentru noaptea respectivă. 

Subţirel şi mic de statură, în vârstă de vreo treizeci de ani, cu obrazul bucălat 
şi buze cărnoase, cu bărbie mică şi un zâmbet care se voia irezistibil, Dyson îi 
inspiră Monicăi neîncredere din prima clipă. Al doilea lucru care o surprinse era 
glasul lui. Vorbea cu un accent englezesc aristocratic. Joel putea trece cu uşurinţă 
de la un accent american convingător la unul britanic la fel de acceptabil. În fond, 
era de naţionalitate britanică. 

— Cum dracu' m-ai găsit aici? Îl întâmpină Newman. 

— N-ai motive să te răţoieşti la mine. Am trecut pe la apartamentul tău. Ai 
gusturi fine în materie de blonde. Amica ta mi-a spus că te găsesc aici. 


Molly! gemu Newman în sinea lui. Era pe punctul de a pune capăt cu blândeţe 
legăturii - fata îi dădea tot mai multe semne că se voia luată în serios. Acum era 
nevoit să grăbească ruperea relaţiei. 

— N-am ştiut că ai vreo legătură cu asigurările, continuă vesel Joel. Dacă mă 
gândesc bine, e calea ideală de-a afla tainele cele mai bine ascunse ale oamenilor. 

Fusese indus în eroare de placa de alamă de la intrare, pe care scria 
Compania de Asigurări General & Cumbria - numele de acoperire al SIS. Cum nu 
fusese invitat să ia loc, continuă să rămână în picioare. 

— Ce doreşti? Îl luă din scurt Newman. Se întâmplă să fiu foarte ocupat. 

— Companiile de asigurări au case de bani de maximă securitate. 

Dyson îi zâmbi cu subinţeles Monicăi, care se aşezase la masă şi făcea 
însemnări în agendă. Ea îl fixă cu o privire lipsită de expresie, apoi se concentră din 
nou asupra agendei. Dyson nu se descurajă defel. 

— Am o casetă video şi una audio, continuă el, adresându-se lui Newman. 
Sunt adevărate bombe. Eu păstrez originalele, tu păstrează copiile. Asta în caz că 
mi se întâmplă ceva. 

— Şi ce-ar putea să ţi se întâmple? 

Dyson nu se grăbea. Îşi trânti servieta pe masă, o descuie şi scoase dinăuntru 
două cutii metalice pe care le împinse spre Monica. 

— S-ar putea ca de aici să mi se tragă moartea, declară el liniştit. 

Tonul lui serios şi renunţarea bruscă la atitudinea iniţială de nepăsare îl 
intrigară pe Newman. Aproape înclina să-l creadă pe Dyson, totuşi nu era întru totul 
convins. 

— Şi cine ar vrea să-l lichideze pe cel mai popular paparazzo din lume? 
Întrebă el ironic. 

— Nu-mi place acest cuvânt. Sunt un fotograf profesionist de mâna întâi, unul 
dintre cei mai buni - dacă nu chiar ce/ mai bun. Şi nu-ţi pot da răspuns la întrebare. 

— Nu poţi... sau nu vrei? preciză scurt Newman. 

— Să trecem peste asta. 

— Atunci, cară-te dracului de aici şi ia-ţi tâmpeniile alea cu tine. 

— Conţinutul acestor două cutii ar putea şoca întreaga lume, cutremurând 
Europa din temelii şi distrugând orice influenţă a Marii Britanii pe plan internaţional. 
Sunt înspăimântat, Bob - înspăimântat ca un iepure împresurat de nevăstuici gata 
să se repeadă asupra lui. 

Dyson luă o ţigară dintr-o tabacheră de aur, şi Newman se gândi să-l pună la 
încercare: se oferi să-i aprindă ţigara cu bricheta lui. Dyson nu reuşea să ţină ţigara 


nemişcată, mâna îi tremura ca o frunză în vânt. Newman se văzu nevoit să admită 
că, de astă dată, Dyson nu încerca să joace teatru. 

— Dacă acceptăm să ţinem în păstrare obiectele, trebuie să ştim cum putem 
lua legătura cu tine, spuse el. Altfel, las-o baltă. 

Când Dyson scosese cele două cutii din servietă, Newman remarcase ceva. 
înghesuit peste nişte haine care păreau să fie noi şi, după stil, de provenienţă 
americană - văzuse un aparat de filmat cu o curea de umăr răsucită în jurul lui. 

— Acum mă grăbesc, protestă Dyson, luându-şi servieta de pe masă. 

— Te-am întrebat cum putem lua legătura cu tine. Unde vei locui? 

— Întreabă-l pe bancherul elveţian căruia m-ai prezentat. Julius Amberg, din 
Zurich. Plec, altfel pierd avionul. 

— Atunci, cară-te. 

Monica îl conduse până la uşă şi-i făcu semn lui George să descuie uşa de la 
stradă. Dyson se făcu nevăzut cât ai clipi. 

— Duc cutiile direct la experţii în explozibile de la Departamentul Tehnic, 
pentru a fi verificate, anunţă Monica de îndată ce se înapoie în anticameră. 

— Înţeleaptă măsură de precauţie, aprobă Newman. Şi apoi? 

— Le pun în casa de bani a lui Tweed, până la întoarcerea lui... 

Şoferul de la volanul automobilului Volvo cenușiu, parcat în apropierea clădirii 
din care ieşise Dyson, se mângâie pe creştet, semnalul convenit cu şoferul altei 
maşini, un Renault argintiu, oprit în spate. În timp ce Dyson urca într-un taxi, şoferul 
Volvo-ului luă telefonul mobil şi formă un număr. 

— Sunt tot eu, Jerry. 

— Ceva noutăţi? Întrebă vocea aspră a lui Norton. 

— Omul nostru a trecut pe la un magazin porno din Soho. Când a ieşit de 
acolo, a luat alt taxi până la o adresă din Park Crescent. S-a dus... 

— Park Crescent? Dumnezeule mare, nu se poate! Ce număr? 

— Compania de Asigurări General & Cumbria. Şoferul comunică numărul 
clădirii. Cât timp Dyson rămăsese înăuntru, el pornise în plimbare până în faţa 
sediului aşa-zisei companii şi înapoi. Când Dyson a ieşit de aici, maşina Renault a 
preluat filajul... 

— General & Cumbria, îl întrerupse Norton, ca şi cum ar fi gândit cu voce tare. 
Ştiu ce se află acolo. Ce avea în mână Dyson... la plecare? 

— Doar geanta de voiaj... 

— Probabil le-a lăsat acolo, spre a fi depozitate în siguranţă. Glasul deveni şi 
mai ameninţător. Va trebui să radem întreaga clădire. Va fi nevoie de tine ca să 


pregăteşti maşina... şi explozibilul. Treaba se cere făcută în următoarele patruzeci şi 
opt de ore. Înapoiază-te la sediu... 


Partea | 


MASACRUL 


1 


Două zile mai târziu, Paula Grey îi urma pe ceilalţi invitaţi în vasta sufragerie a 
Conacului Tresillian, pentru dejun. Acea operă de artă arhitecturală din epoca 
elisabetană se găsea într-o porţiune izolată din Bodmin Moor?, Cornwall. Paula 
locuia la nişte prieteni în Sherbome când primise telefon de la Tweed, dimineaţa la 
prima oră. 

— Paula, s-a ivit o urgenţă, o situaţie extrem de stranie. Tocmai m-am întors 
de la Paris şi m-a sunat Julius Amberg, bancherul elveţian. Părea speriat. A venit cu 
avionul de la Zurich până aici, stă în casa unui prieten, în Bodmin Moor... 

Îi dăduse Paulei indicaţii precise unde anume să părăsească Autostrada 30, 
care traversa întreaga zonă a mlaştinilor. Ea îi răspunsese că va porni într-acolo fără 
întârziere. 

— Voi ajunge numai bine pentru dejun, adăugase Tweed. Aduc cu mine şi 
gărzi de corp: Butler, Nield şi Cardon. Înarmaţi. Aşa m-a rugat Amberg. 

— Dar de ce, pentru numele lui Dumnezeu? Întrebase ea. 

— N-a vrut să-mi spună la telefon. M-a sunat de la Conacul Tresillian. Se pare 
că a zburat de la Zurich la Londra în această dimineaţă şi m-a căutat în Park 
Crescent înainte de sosirea mea. Pe urmă a luat cursa Brymon Airways până la 
Aeroportul Newquay şi mi-a telefonat din nou din Bodmin. Îşi are propriile lui gărzi 
de corp, în care însă nu are prea mare încredere. Vorbea ca şi cum s-ar fi temut 
pentru viaţa lui. Ceea ce nu-i stă în fire. Ne întâlnim toţi la conac... 

Pentru Paula, călătoria cu maşina de la Sherbome fusese o plăcere: era o 
dimineaţă rece de februarie, cu un soare care strălucea pe un cer cenuşiu-albăstrui 
ca oul de rață. Fusese plăcut până când cotise pe drumul lăturalnic care străbătea 
Bodmin Moor. Aici se simţise imediat cuprinsă de un sentiment de izolare, în timp ce 
mlaştina pustie şi sumbră se închidea treptat în jurul ei. 

Frânase, oprise motorul pentru o clipă şi îşi ascuţise auzul. Niciun semn de 


viaţă în tot acel ţinut pustiu de landă în care creşteau doar ierburi. În depărtare 


1 1 Teren mlăştinos, mlaştină (n. trad.). 


văzu ridicându-se un deal înalt şi conic: Brown Willy. Însăşi tăcerea părea încărcată 
de ameninţare. 

Cu toate că soarele strălucea, o cuprinse o presimţire funestă. De tragedie 
iminentă. Îşi alungă gândurile negre, porni motorul şi-şi continuă drumul. 

“Nu fi proastă!”, se mustră în sinea ei. 

Conacul Tresillian, izolat de lumea înconjurătoare, era ascuns într-o văioagă. 
În spatele porţilor de fier forjat, larg deschise, se vedea cotind o alee. 

Halal pază! gândi Paula, trecând pe lângă stâlpul de piatră pe care era fixată 
o placă de alamă cu numele conacului. Domeniul era împrejmuit de brazi înalţi, care 
izolau şi mai mult clădirea de restul lumii. Cotind, Paula îşi înăbuși o exclamaţie de 
surpriză şi reduse viteza pe aleea asfaltată. 

Conacul, construit din piatră cenuşie, era mai mic decât se aşteptase, dar 
nespus de frumos. La ambele capete ale construcţiei se ridicau frontoane 
impunătoare. La intrare se vedea o terasă din piatră masivă. Şase maşini, printre 
care şi un Rolls, erau parcate în dreptul terasei care se întindea pe toată lungimea 
conacului. Ferestrele duble desăvârşeau acea capodoperă de arhitectură. 

— Bine aţi venit la Conacul Tresillian, o întâmpină un bărbat scund şi 
corpolent. Eu sunt Julius Amberg. Ne-am cunoscut în treacăt la Zurich. Aruncă o 
privire peste umărul ei. Unde-i Tweed? 

— Urmează să sosească de la Londra împreună cu oamenii lui. Sunt convinsă 
că în curând va fi aici. 

În spatele lui Amberg stătea un bărbat solid, cu o figură inexpresivă. Paula fu 
condusă la un dulap, în care îşi lăsă haina de ploaie. Îşi păstră poşeta de umăr, în 
care avea revolverul Browning calibrul 32. 

Li se aduse de băut într-o încăpere pe care Amberg o numea Sala Mare. 
Spaţioasă, grandioasă, cu tavan împodobit cu stucaturi, părea veche de când 
lumea. Câteva minute mai târziu, Paula îi urmă pe ceilalţi oaspeţi, străbătând 
marele hol de la intrare până în sufrageria lungă şi îngustă. Masa era pregătită 
pentru dejun. Paula numără douăsprezece tacâmuri. Inclusiv pentru Tweed şi 
însoțitorii lui. 

Se uită la ceas. Lui Tweed nu-i stătea în obicei să întârzie. Din nou simţi căi 
se strânge stomacul: probabil că în seara precedentă mâncase ceva ce nu-i priise. 
Avea să se simtă mai bine după sosirea lui Tweed. O copleşi aceeaşi senzaţie de 
catastrofă iminentă. Îl privi cu atenţie pe Amberg, care se aşezase în capul mesei. 

Bancherul elveţian, bărbat trecut de cincizeci de ani, îşi purta părul negru 
pieptănat fără cărare şi dat pe spate, dezvelindu-i fruntea înaltă. Sub sprâncenele 


groase sclipeau doi ochi albaştri şi şireţi; avea obrazul bucălat şi bine bărbierit. 
Bancherul îi zâmbi Paulei, care şedea în stânga lui. 

— De regulă, Tweed e foarte punctual. 

— Trebuie să sosească din clipă în clipă, îl linişti ea. 

Paula privi în jurul mesei, la ceilalţi şase bărbaţi, dintre care niciunul nu 
scosese vreun cuvânt până în acel moment. Toţi aveau în jur de treizeci de ani şi 
erau îmbrăcaţi în costume negre. Bănuia că fuseseră angajaţi de la o firmă 
particulară de pază din Elveţia. Paulei nu-i inspirau încredere: la poartă nu găsise pe 
nimeni, iar Amberg îi deschisese el însuşi uşa, având în spate o singură gardă de 
corp 

— Foarte amabil din partea seniorului Gaunt că mi-a închiriat conacul, deşi nu 
l-am anunţat din timp, continuă Amberg. Am mai locuit aici şi altădată, timp 
îndelungat. În plus, mi-a pus la dispoziţie majordomul şi personalul de la bucătărie. 

— Seniorul Gaunt? 

— El e proprietarul conacului. Localnicii îi spun Seniorul. Lui i se pare 
amuzant, dată fiind epoca în care trăim. 

— Şi unde-i Seniorul? 

— Oh, probabil călăreşte prin mlaştină. Cât timp rămân aici, el va sta într-o 
casă pe care o are la Five Lanes. 

Ridică privirea, ca şi cum cineva ar fi bătut la uşă. În prag se ivi majordomul, 
care mai devreme servise băuturile. Acum avea aerul că-şi cere scuze. 

— lertaţi-mă, domnule. Bucătăreasa spune că masa este gata şi poate fi 
servită oricând doriţi. 

Mounce, originar din Cornwall, purta o jiletcă neagră, pantaloni cu dungi 
cenuşii, cămaşă albă şi cravată neagră. Era un bărbat înalt şi solid, cu maniere 
perfecte pentru un majordom, se gândi Paula. 

— Te anunţ în câteva minute, Mounce, răspunse Amberg. 

— Prea bine, domnule. 

— Gaunt are o bucătăreasă excelentă, continuă să pălăvrăgească Amberg, 
după ce Mounce închise uşa. Sper să-ţi placă dejunul. Cremă de sparanghel ca 
antreu, apoi vânat gătit în sos de vin. E o bucătăreasă atât de bună, încât tare aş 
vrea s-o pot lua pentru mine. 

— Pare minunat, răspunse mecanic Paula. 

Discuţia despre mâncare îi redeşteptase senzaţia de greață. Tocmai voia să 
spună ceva, când Amberg se uită la ceas. 


— Poate ar fi cazul să începem. Sunt sigur că Tweed va înţelege. În orice caz, 
fiind ora mesei, probabil va veni într-un suflet! 

— Domnule Amberg... spuse Paula cu glas coborât. Vă rog să mă scuzati o 
clipă... Mi-aţi arătat unde-i toaleta. Începeţi să mâncaţi... mă întorc imediat. 

— Desigur... 

Ridicându-se de pe scaun, aruncă o privire pe fereastra care dădea spre aleea 
cea cotită. Văzu un poştaş apropiindu-se încet pe bicicletă. Îl recunoscu după 
uniforma albastră, după chipiul ţuguiat, bine tras pe frunte, şi după insigna roşu cu 
auriu care sclipi o clipă în lumina soarelui. Pe suportul de lângă ghidon se vedea un 
sac mare de pânză. 

— Vine poştaşul, îl anunţă ea pe Amberg. 

— Mounce se va ocupa de el. 

Amberg bătea încet darabana cu degetele pe masă. Paula ghici că nu era 
nerăbdător, ci neliniştit că Tweed şi oamenii lui nu mai veneau. 

În timp ce ieşea din sufragerie, păşind pe podeaua de lemn, auzi soneria de la 
intrare. Mounce apăru, trăgându-şi jiletca în jos cu amândouă mâinile, şi se îndreptă 
teapăn spre uşă. Cu geanta pe umăr, Paula intră la toaletă, cobori două trepte de 
piatră, apoi închise şi încuie uşa. Uşa era din lemn masiv şi nu lăsa să treacă niciun 
sunet. 

Mounce deschise uşa şi se uită nedumerit la poştaş. Era o oră neobişnuită. În 
plus, omul care stătea în faţa lui cu geanta grea agăţată de umăr nu era poştaşul 
care venea de obicei. Poştaşul cel necunoscut ţinea în mâna dreaptă un pachet pe 
care i-l întinse majordomului. 

Când Mounce se uită la pachet, remarcând că era adresat lui Julius Amberg, 
mâna dreaptă a poştaşului se strecură fulgerător sub uniformă, de unde scoase un 
cuţit cu lamă lungă şi îngustă. Cuţitul se înfipse de jos în sus în trupul lui Mounce, 
mânuit cu precizie ca să pătrundă cu forţă printre două coaste. Mounce gemu, 
obrazul i se încreţi într-o expresie de uimire, apoi se prăvăli pe podea, continuând 
să ţină în mâini pachetul. 

Ucigaşul păşi înăuntru, trase corpul din prag şi închise încet uşa de la intrare. 
Se aplecă şi verifică dacă artera de la gât pulsa. 

Nimic. Îşi îndreptă spatele, îşi smulse chipiul, îl îndesă în geantă, apoi apucă 
un coif din hol, şi-l trase pe cap şi-i potrivi despicăturile în dreptul ochilor. 

În continuare, scoase din geantă un pistol cu ţeava scurtă şi lată, se duse la 
uşa închisă care dădea spre bucătărie şi o dădu de perete. “Poştaşul” intră şi 


închise uşa în urma lui, înainte ca cele patru persoane dinăuntru - bucătăreasa şi 


trei fete de prin partea locului venite s-o ajute - să aibă timp să reacționeze. 
Ţinându-se de nas cu mâna stângă, intrusul apăsă pe trăgaci, trimițând gazul 
lacrimogen către pardoseala bucătăriei. Gazul umplu încăperea închisă ermetic, ale 
cărei ferestre fuseseră închise din pricina frigului. 

Cele patru femei începură să tuşească şi să se clatine pe picioare. Bărbatul cu 
coif scoase un fel de baston de poliţie mai mic. Mişcându-se rapid şi metodic prin 
bucătărie, lovi în cap pe fiecare. Până în acel moment “poştaşul” purtase mănuşi. 
Următoarea armă se cerea controlată de sensibilitatea degetului, îşi scoase cu grijă 
mănuşile de piele, rămânând cu o pereche de mănuşi chirurgicale. 

“Poştaşul” se uită la ceas. Trecuseră două minute de când scăpase de 
majordom. Pe masa din mijlocul bucătăriei se vedea o tavă cu cremă aranjată în 
cupe de sticlă. Într-un cuptor modern de la perete se rumeneau vânatul şi alte 
mâncăruri. O mână opri cuptorul - nu avea rost să rişte un incendiu. Rotindu-şi 
privirea peste trupurile fără cunoştinţă, prăbuşite pe podea, omul cu coif scoase din 
geantă un pistol-mitralieră Uzi. Viteza de tragere era de şase sute de focuri pe 
minut. În clipa următoare omul ieşi din bucătărie şi închise uşa. 

După ce-şi ţinuse respiraţia cam un minut, “poştaşul”îşi umplu plămânii cu 
aer. Se apropie de uşa sufrageriei, păşind fără zgomot cu pantofii cu talpă de 
cauciuc. Mâna lui rămase o clipă în aer, apoi apucă clanţa şi dădu uşa de perete. 

Şapte bărbaţi se holbară la necunoscutul cu coif care ţinea în mână un Uzi. O 
fracțiune de secundă rămaseră încremeniţi. Se aşteptaseră să intre majordomul, pe 
care Amberg îl chemase apăsând soneria din perete. Acea fracțiune de secundă se 
dovedi fatală. Omul cu coif apăsă pe trăgaci, ţintind mai întâi spre gărzile de corp şi 
secerându-le una câte una, în timp ce Amberg sărise în picioare. Ultimele şase 
gloanţe se înfipseră în pieptul cămăşii lui, ca un rând ordonat de nasturi roşii care 
se măreau văzând cu ochii. Bancherul căzu pe spate şi se prăbuşi pe scaun, izbind 
spătarul cu atâta forţă, încât acesta se rupse de la jumătate, înţepeni într-o poziţie 
grotescă, cu braţele şi picioarele în lături, aplecat într-o parte şi sprijinit doar de 
partea de jos a scaunului. Ochii lui fixau tavanul, fără să-l mai vadă. 

Asasinul scoase încărcătorul gol, în care se aflaseră patruzeci de gloanţe, îl 
vâri în buzunar şi potrivi un nou încărcător. Ocolind masa, goli şi acest încărcător în 
trupurile deja fără viaţă. Pentru mai multă siguranţă. 

Punând pistolul-mitralieră sub braţ, omul cu coif scoase un spray plin pe trei 
sferturi cu acid sulfuric. Îndreptă spray-ul spre obrazul lui Amberg şi apăsă pe 
capsulă. Un jet de acid împroşcă faţa bancherului, de la rădăcina nasului până la 


bărbie. Asasinul puse la loc capacul spray-ului, îl vâri în buzunar, apoi aşeză 


pistolul-mitralieră şi încărcătorul gol în geanta pe care continua s-o ţină agăţată de 
umăr. După aceea ieşi din sufragerie şi închise uşa. În hol îşi scoase coiful şi-l puse 
în geantă, apoi îşi potrivi pe cap chipiul oficial de “poştaş”. Deschise uşa de la 
intrare cu mâna înmănuşată, o închise pe dinafară, puse geanta pe suportul 
bicicletei pe care o proptise de zid şi se îndepărtă pedalând pe alee. 


“Ei bine, am livrat coletul”, comentă cu glas tare asasinul, rece şi nepăsător. 


Paula îşi verifică încă o dată înfăţişarea în oglinda de la toaletă. Se simţea mai 
bine, stomacul i se mai liniştise, deşi nu complet. 

— Nu-i rău, se adresă ea imaginii din oglindă. Puțin cam palidă. 

Din oglindă o privea propriul chip. O femeie atrăgătoare, abia trecută de 
treizeci de ani, cu păr lung şi negru ca pana corbului, cu pomeţi frumos dăltuiţi, cu 
ochi liniştiţi cărora nu le scăpa nimic, cu bărbie bine conturată şi fermă. Purta o 
bluză crem cu guler înalt, taior bleumarin, fustă plisată, ciorapi de culoarea pielii şi 
pantofi cu talpă moale. 

Îi fusese greață. Acum se simţea sleită de puteri. Spălase bine chiuveta. 
Deodată îşi simţi stomacul gol şi i se făcu foame. 

“Poate totuşi voi gusta o bucăţică de vânat”, se gândi ea, în timp ce urca 
treptele şi descuia uşa. 

Făcu doi paşi pe hol şi se opri. Mounce zăcea prăvălit pe spate şi dintre 
coastele lui ieşea mânerul unui cuţit. O pată roşie îi mânjea cămaşa albă. Paula 
avea deja pregătit pistolul Browning calibrul 32. Se lipi de perete, cu ochii şi urechile 
la pândă. 

Toate uşile erau închise, inclusiv cele de la sufragerie şi bucătărie. Îşi uită 
slăbiciunea şi aruncă o privire în sus, pe casa scărilor. Oare asasinul se mai afla în 
conac? Înaintă fără zgomot cu pantofii cu talpă moale, se aplecă deasupra 
majordomului, ale cărui degete rămăseseră încleştate pe pachet. “Poştaşul”... 

Mintea Paulei începu să lucreze cu rapiditate, în timp ce verifica în grabă 
pulsul, lui Mounce la artera carotidă. Murise. Ce dracu' se întâmpla? Îşi îndreptă 
spatele şi se apropie de uşa sufrageriei. Ascultă o clipă, apoi întinse mâna ca să 
apese clanţa. Altă uşă masivă, care bloca orice sunet. Apăsă încet clanţa, 
folosindu-se de batistă, ca să nu lase amprente, apoi deschise uşa brusc şi făcu un 
pas înăuntru, cu arma pregătită să tragă în orice ţintă. 


“Doamne Dumnezeule!” 


Avusese prezenţa de spirit să rostească vorbele în şoaptă. Mintea ei se lupta 
să accepte oroarea pe care o avea în faţa ochilor. Un adevărat masacru. Două gărzi 
de corp rămăseseră pe scaune, cu capetele prăvălite pe masă în două bălți de 
sânge închegat. Halal pază! se gândi ea cu amărăciune. Alte patru gărzi de corp 
căzuseră de pe scaune şi zăceau pe podea într-un lac de sânge. Închise uşa fără 
zgomot, în eventualitatea că ucigaşul s-ar mai fi aflat în casă. Cu faţa spre uşă, se 
aplecă din nou şi controlă pulsul celor doi bărbaţi de lângă ea. Nimic. Cadavre bune 
de dus la morgă. 

Trăgând aer în piept, se duse până în capul mesei, unde se vedea trupul lui 
Amberg, prăvălit peste spătarul rupt al scaunului. Tocmai se pregătea să-i ia pulsul, 
când dădu cu ochii de figura lui. Icni, cutremurându-se de groază. Julius Amberg nu 
mai avea faţă. Porţiuni întinse din obrazul lui fuseseră arse de acid. Sub ochii ei faţa 
bancherului se transforma rapid într-un craniu. 

Silindu-se să-l privească mai de aproape, mirosul ei fin prinse un iz 
pătrunzător. Acid? Dar de ce? De ce era nevoie şi de această barbarie? Îşi îndreptă 
spatele şi cercetă lambriurile sufrageriei-lambrisate din podea până în tavan. O 
încăpere minunată, care sporea şi mai mult priveliştea de coşmar din faţa ei. Ridică 
privirea spre tavan, cercetându-l cu atenţie. Ca şi Sala Mare, unde se serviseră 
băuturile, ipsosul era sculptat artistic într-un motiv cu spirale şi volute. Dar ceea ce-i 
atrase atenţia era pata de sânge de un roşu intens împroşcată chiar deasupra 
bancherului. Probabil că unul dintre gloanţe lovise o arteră, făcând să ţâşnească un 
şuvoi de sânge. Sub ochii ei, o picătură de sânge se desprinse, căzând pe ceea ce 
fusese cândva obrazul lui Amberg, acum un craniu aproape dezgolit de carne. 

Se uită la masă. Mai devreme, când şezuse la masă, îşi aruncase şervetul 
peste farfurie şi tacâm, probabil de aceea ucigaşul nu remarcase absenţa unui 
invitat. În orice caz, era limpede că acţionase extrem de rapid ca să-şi ducă la 
îndeplinire misiunea diavolească. 

“Stăpâneşte-te”, îşi impuse ea cu glas şoptit. 

Se simţea îngrozitor de singură, cu toate acestea se înapoie în hol. Se 
îndreptă spre bucătărie. Înainte de a deschide uşa se opri, temându-se de ceea ce 
avea să găsească înăuntru. 

“Nu şi ei”, se rugă Paula. 

În clipa în care împinse încet uşa, nările ei fine prinseră un alt miros. Gaz 
lacrimogen. Pe dalele bucătăriei zăceau patru trupuri. Le controlă în grabă pulsul. 
Constată cu uimire că toate femeile trăiau. Erau lipsite de cunoştinţă, dar trăiau. 


Presupuse că femeia cea durdulie în halat alb şi bonetă albă, leşinată lângă vânat, 


era bucătăreasa. Paula luă o pernă de pe un scaun şi o strecură cu blândeţe sub 
capul bucătăresei. Pentru fetele mai tinere, îmbrăcate şi ele în halate albe, riscul de 
rănire gravă fusese mai redus. 

Abia atunci observă că aragazul fusese închis, fapt care o surprinse. Avu grijă 
să nu atingă butoanele. Amprente. Deschise o fereastră, lăsând să pătrundă aerul 
curat care să împrăştie gazul lacrimogen, apoi, cu mare atenţie, cercetă restul 
parterului. O uşă dădea într-un birou cu mobilier vechi şi scump. O alta se 
deschidea către un salon spaţios, terminat cu ferestre înalte cât peretele, de unde 
se întrezărea, printr-un spaţiu dintre brazi, priveliştea mohorâtă a mlaştinilor. 
Peisajul îi spori sentimentul de singurătate. Paula îşi continuă cercetările şi se duse 
în Sala Mare. Era pustie, ca şi restul încăperilor. Şirul lung de ferestre dădea înspre 
alee. Paula văzu apropiindu-se două maşini. 

Tweed cobori de la volanul Ford-ului Escort, urmat de Harry Butler, îmbrăcat 
în canadiană şi pantaloni de catifea reiată. Pete Nield şi Philip Cardon coborâră din 
automobilul Sierra oprit în spatele lor. 

— Îmi pare rău că am întârziat atât, începu Tweed şi zâmbi. Am fost reţinuţi 
de un convoi de călători... ţigani sau ce-or fi fost. Sper că Julius o să ne ierte... 

Vorbise repede, dar se opri văzând expresia Paulei şi arma pe care fata 
continua s-o ţină în mâna dreaptă. Într-o fracțiune de secundă îşi schimbă 
atitudinea. 

— Ce s-a întâmplat, Paula? Necazuri? E grav? 

— Extrem de grav. Mă aşteptam să vină şi Bob Newman. 

Era genul de remarcă tipică unei persoane care reacţionează întârziat la un 
şoc - cineva care îşi ţinuse cumpătul doar prin puterea voinţei şi prin tăria de 
caracter. Acum, că nu mai era singură, începea să cedeze. Făcu un mare efort: 
trebuia să le spună. 

— Newman era plecat pe un ştiu unde, răspunse Tweed. Monica i-a lăsat 
mesaj pe robot să vină s-o vadă. Ea îi va spune unde am plecat. 

Tweed răspunsese cu bună ştiinţă întrebării Paulei, ca să readucă în viaţa ei 
un strop de normalitate. Între două vârste, potrivit de înalt şi de solid, Tweed purta 
ochelari cu ramă de baga. Avea înfăţişarea omului de pe stradă, pe lângă care treci 
fără să-l vezi, însuşire care se dovedise extrem de utilă pentru funcţia lui de director 
adjunct al SIS. Tweed urcă treptele în grabă, înconjură cu braţul umerii Paulei şi-o 
strânse lângă el. 


— Ce s-a întâmplat aici? 


— E înfiorător. Dar asta nu-i o informaţie, cum pretinzi tu întotdeauna. Răsuflă 
adânc. Toţi sunt morţi. 

— Cine adică? o întrebă calm Tweed. 

— Julius Amberg, gărzile lui de corp şi majordomul, Mounce. În interiorul 
acestei superbe case te aşteaptă opt cadavre. Poştaşul este asasinul... 

— Amănuntele mi le dai mai târziu. Ar fi mai bine să merg să văd cu ochii mei. 
Poştaşul despre care vorbeşti a plecat? 

— N-am avut timp să caut şi la etaj. La parter nu-i nimeni. 

— Harry, spuse Tweed, preluând imediat comanda. Du-te sus şi caută un 
individ care ar putea fi înarmat. la-l şi pe Philip Cardon cu tine. 

— Am plecat... 

Butler, cu un Walther automat calibrul 7,65mm în mână, intră în casă, urmat 
de Cardon, înarmat şi el cu un Walther. Paula şi Tweed, care veneau în urma lor, îl 
văzură pe Butler, cu amândouă mâinile pe armă, furişându-se în sus pe scări. 
Cardon, la câţiva paşi în spatele lui, urcă pe lângă perete, începându-şi căutarea pe 
palierul de sus. 

— Aici este, anunţă Paula. Pregăteşte-te să dai ochii cu o privelişte cumplită. 
Mai ales faţa lui Amberg. 

Tweed, îmbrăcat cu un trenci peste costumul bleumarin de lucru, rămase pe 
loc. Cu mâinile adânc înfipte în buzunare - postură pe care o adopta odinioară când 
interoga suspecți, pe vremea când era cel mai tânăr inspector al brigăzii de 
criminalistică din cadrul Scotland Yard-ului - privi fix cadavrul lui Mounce. 

— Aş vrea să ştiu ce se află în pachetul adus de poştaş. Dar nu trebuie să 
atingem nimic până la venirea poliţiei. Îi vom anunţa în câteva minute, adăugă el, 
aruncând o privire spre telefonul aşezat pe măsuţa de lângă perete. 

Ascultă noi amănunte pe care şi le amintise Paula. 

— Servitoarele din bucătărie au fost atacate cu gaze lacrimogene, după care 
cred că ucigaşul le-a lovit cu ceva, lăsându-le fără suflare. Una dintre cele trei fete 
are o vânătaie urâtă la cap. Har Domnului, toate sunt în viaţă. 

— Pete, se adresă Tweed colegului lui Butler, care se deosebea total de 
primul. Zvelt, îmbrăcat într-un elegant costum albastru pe sub impermeabilul 
descheiat, avea părul negru, pieptănat cu grijă, şi purta mustăcioară. Servitoarele 
zac leşinate în bucătărie... 

— Am auzit ce-a spus Paula, şefule. 

— Du-te şi vezi dacă le poţi ajuta cumva. la-le declaraţii, dacă vreuna şi-a 


revenit şi e în stare să vorbească. 


— Am să înregistrez totul pe reportofon, îl asigură Nield. 

Scoase reportofonul miniatural, conceput de specialiştii din subsolul clădirii 
din Park Crescent. După ce-i surâse Paulei, schiţând un salut, se îndreptă spre 
bucătărie. 

— Fii pregătit, îl avertiză Paula. 

Deschise uşa sufrageriei. Tweed intră înaintea ei, făcu doi paşi şi se opri în 
loc. Privirea lui înregistră măcelul şi cercetă scurt pata din tavan. Tweed trecu încet 
pe lângă fiecare cadavru, până ajunse în capul mesei. 

— E o baie de sânge, comentă Paula. N-o să-ţi placă faţa lui Julius Amberg. A 
fost stropită cu acid. 

— O acţiune necruțătoare, spuse Tweed, privindu-şi vechiul prieten. Dar şi 
bizară. Julius are... avea... un frate geamăn care-i semăna leit. Julius era director 
general al Băncii de Credit din Zurich, el era şeful. Walter, fratele lui, e simplu 
preşedinte al consiliului de administraţie, şi nu mişcă un deget, deşi încasează o 
leafă uriaşă. 

Ridică privirea spre Butler, care apăruse în prag, cu pistolul Walther în mână. 
Butler încuviinţă din cap în direcţia lui Tweed. 

— Sus totul e în ordine. Nu mai e nimeni în casă. Îşi roti privirea prin încăpere. 
Lucrul dracului! 

— O descriere perfectă, confirmă Tweed. Am avut noroc că am întârziat. 
Paula, dar tu cum de n-ai fost victima masacrului...? Brusc îşi schimbă expresia. Îşi 
scoase mâinile din buzunare, încordat ca un tigru gata să se năpustească asupra 
prăzii. Dumnezeule! 

— Ce s-a întâmplat? Întrebă Paula. 

Tweed sesizase ceva ce scăpase tuturor. Propria-i remarcă despre norocul de 
a fi sosit mai târziu făcuse să i se aprindă beculeţul roşu de alarmă. 

— Pe noi voiau să ne ucidă. Trebuie să telefonez imediat la Park Crescent. E o 
situaţie de maximă urgenţă. 

— Îi sun chiar acum, se oferi Butler şi alergă în hol, unde ridică receptorul. 
Tocmai forma numărul când Tweed veni în grabă după el. Nu durează mult până 
obţin legătura... 

— Grăbeşte-te! Îl zori Tweed. Park Crescent s-ar putea găsi în mare pericol... 

Butler pierdu câteva minute: fu nevoit să formeze numărul din nou, cu Tweed 
alături. Butler ascultă, încuviinţă din cap şi-i întinse receptorul şefului său. 

— Roagă-te la Dumnezeu să nu fie prea târziu, spuse Tweed, luând 


receptorul. 

— Tweed şi ceilalţi au plecat cu maşina la un conac din Bodmin Moor, îl 
informă Monica pe Newman, închizând un dosar de pe masa ei de lucru din Park 
Crescent. 

Newman venise acolo în urma unui apel urgent de la Monica, găsit pe robotul 
telefonic de acasă. Îşi scoase impermeabilul său preferat Gannex, îl agăţă în cuier, 
apoi se instală într-un fotoliu cu faţa spre masa ei de lucru. 

— Bodmin Moor? Asta-i în Cornwall. Cine sunt ceilalţi şi de ce s-a dus tocmai 
acolo? 

— l-a luat cu el pe Butler, Nield şi Cardon, ca gărzi de corp... 

— O echipă de profesionişti fără egal. Ca gărzi de corp? De obicei, Tweed nu 
procedează astfel. Erau înarmaţi? Ce se petrece? 

— Da, erau înarmaţi. Monica părea tulburată. Urma să se întâlnească cu un 
bancher elveţian, Julius Amberg, care a sosit cu avionul de la Zurich . 

— Amberg. Licheaua aceea de Joel Dyson îl cunoaşte pe Amberg. O 
coincidenţă cât se poate de stranie. Tweed a văzut caseta sau a ascultat 
înregistrarea? 

— Nu, amândouă sunt în seif. N-a avut timp. A intrat în acţiune imediat ce s-a 
întors şi a primit telefon de la Amberg, care-l implora să meargă de urgenţă în 
Cornwall. 

— Din ce în ce mai misterios. Pe mine de ce m-ai sunat? 

— Tweed voia să te duci cu maşina până acolo, în caz că reuşeai să iei 
legătura cu mine la timp. Cred că acum nu mai are niciun rost. Întâlnirea a fost 
stabilită pentru ora prânzului. Probabil că s-a şi terminat... 

Se întrerupse auzind telefonul. Ridică receptorul şi răspunse: 

— Compania de Asigurări General & Cum... 

— Monica, sunt eu, Tweed. Îmi recunoşti vocea? Repede. 

— Da, s-a întâmplat... 

— Evacuare Unu! Evacuare Unu! Evacuare Unul Pentru numele lui 
Dumnezeu... 

— Am înţeles. 

Monica trânti receptorul, luă o cheie din sertar, răsturnând din grabă scaunul. 
Introduse cheia într-o cutie metalică fixată în perete, trase o pârghie roşie şi trânti 
uşa la loc. În clipa în care acţionă pârghia, se declanşară soneriile de alarmă din 


toate birourile clădirii, inclusiv în cel al lui Tweed. 


— Evacuare de urgenţă! strigă Newman, ca să se facă auzit, şi sări în picioare, 
înşfăcându-şi impermeabilul. Monica îşi îndesă pixul în poşetă, în timp ce Newman o 
aştepta, ţinând uşa deschisă. Pe scări deja coborau bărbaţi şi femei. Toţi 
executaseră exerciţii de alarmă. Nimeni nu intrase în panică. Toţi se grăbeau spre 
ieşire. 

În holul de la intrare, paznicul George tocmai trântea receptorul în furcă. Avea 
în dreptul lui o listă pe care bifa oamenii, pe măsură ce aceştia ieşeau pe uşa 
principală. Alarma din hol era mai puţin zgomotoasă. 

Ajungând în hol împreună cu Monica, Newman aruncă o privire către Lisa, 
blonda de la centrala telefonică. Văzu şiruri întregi de beculeţe roşii. Fiecare telefon 
era - fusese - folosit. Lisa îşi luă în grabă haina şi poşeta. 

— Atât de multe convorbiri în acelaşi timp? o întrebă Newman. 

— S-a blocat centrala, îi răspunse Lisa cu sufletul la gură. Toate liniile în afară 
de cea a lui Tweed, care are legătură separată. 

— Am primit un telefon de la un ţicnit, povesti George, bifând alte şi alte 
nume. Un aiurit care zicea că mă sună de la Berlin, cu un mesaj urgent. A bătut 
câmpii vreo cinci minute... 

Howard, directorul, apăru la baza scării. Îmbrăcat impecabil în costum marca 
Chester Barrie de la Harrods, înalt, cu obraji bucălaţi, renunţase la obişnuita-i 
atitudine seniorială. Se opri lângă biroul lui George. 

— Ar fi mai bine să plecaţi, spuse Newman în clipa în care Monica ieşea 
val-vârtej pe uşa deschisă. Tweed însuşi a dat alarma, de undeva de departe. 

— Rămân aici până când ultimul om va părăsi clădirea, declară liniştit 
Howard. 

Newman rămase surprins şi-şi schimbă brusc opinia despre Howard, pe care-l 
socotise un birocrat înfumurat. Încuviinţă din cap şi se strecură afară, luând-o 
înaintea unui alt grup de angajaţi care coborau scara. Ajuns în prag, înlemni. 

O camionetă cafenie marca Espace era parcată paralel cu clădirea. Newman 
cobori treptele, dar nu plecă, ci alergă înapoi în hol, în timp ce noi grupuri de 
oameni ocoleau în grabă clădirea. Se adunau undeva, după colţul cu Marylebone 
Road, după cum fusese stabilit. 

— George, se adresă Newman paznicului, care tocmai îi arăta lui Howard lista. 
Afară, lângă clădire, e parcată o camionetă mare Espace. 

— Fir-ar să fie! tună George. L-aş fi văzut pe ticălos dacă nu m-ar fi ţinut de 
vorbă zăpăcitul ăla de la Berlin. 

— Tocmai de aceea te-a şi chemat la telefon. 


— E timpul să plecăm, anunţă Howard, făcând semn spre listă. Toţi figurează 
aici, toţi s-au conformat instrucţiunilor. Vreau să spun că se află în afara oricărui 
pericol. Facem o mică plimbare, Bob? 

— O să-mi prindă bine... 

Îl urmară pe George afară din clădire, coborâră treptele şi cotiră spre stânga. 
Toţi trei aruncară o privire fugară spre camionetă, apoi se îndreptară cu paşi grăbiţi 
spre locul în care aşteptau angajaţii. În clădire era o tăcere adâncă, nu se mai găsea 
nimeni prin preajmă. Slavă Domnului, se gândi Newman. 

— Nu era nimeni în camionetă, îl informă el pe Howard. 

— Să sperăm că nu ne facem de râs. 

— Aţi omis un lucru, remarcă Newman. Toate liniile erau blocate cu convorbiri, 
după părerea mea false apeluri. Dacă e ceea ce cred eu că este, atunci avem de-a 
face cu o minte genială. 

— Am să telefonez echipei de genişti, la una dintre secţiile de pe Marylebone 
Road, hotărî Howard. Probabil că nu-i decât alarmă falsă. 

— Nu se potriveşte cu avalanşa de apeluri, inclusiv apelul acela dement primit 
de George, îi reaminti Newman. Eu rămân aici. 

Dădură colţul şi Newman se opri în spatele unui zid, de unde avea vedere 
spre clădire. Văzu un Renault argintiu parcat în capătul mai îndepărtat al clădirii din 
Park Crescent. În acelaşi moment răsună o explozie asurzitoare, ca şi cum ar fi fost 
pulverizat întregul univers. 

Newman îşi pusese ochelarii de soare pe care-i folosea la volan când soarele 
era puţin deasupra liniei orizontului. Ţâşni o strălucire orbitoare. Urmă o detunătură 
asurzitoare. În aer se ridică un nor de praf gros, ca o ceaţă. După o clipă de 
chinuitoare tăcere se auzi un vuiet ca de avalanşă pornită la vale pe panta unui 
munte. Nici-o undă de şoc, fapt care-l uimi pe Newman. 

Norul de praf începu să se risipească. Newman se holba ca hipnotizat. 
Camioneta Espace dispăruse. În locul în care se aflase sediul SIS rămăsese doar o 
gaură neagră. Bucăţi de zidărie se rostogoleau cu zgomot pe pavaj până pe 
trotuarul celălalt. Ceea ce-l cutremură pe Newman era distrugerea totală a țintei. 
De ambele părţi ale fostului sediu SIS pereţii clădirilor învecinate purtau urmele 
exploziei, totuşi rămăseseră în picioare. Era ca şi cum cineva ar fi tăiat o felie 
dreptunghiulară dintr-un tort gigantic. Zgomotul sinistru de sfărâmături lunecând 
peste moloz continuă, îşi pierdu treptat din intensitate, apoi încetă. Sediul SIS nu 
mai exista. 


Newman aruncă o privire de cealaltă parte a bulevardului. Automobilul 
Renault argintiu dispăruse. Howard alergă spre el. 

— Ce dracu' a fost asta? Am sunat la genişti... 

— Sper că şi-au luat cu ei şi nişte sandvişuri. Nu le-a mai rămasnimic de făcut. 

— Oh, Dumnezeule! 

Howard rămase încremenit, cu ochii ţintă la ruine. 

Îşi îndreptă nodul cravatei cu amândouă mâinile, într-un gest mecanic, tic pe 
care Newman i-l remarcase şi în alte ocazii în care se simţea neliniştit. Făcu un efort 
să-şi recapete controlul şi se uită în spate, la micile grupuri de persoane care 
stăteau pe trotuar. 

— E frig, spuse Newman. Unii au început să tremure. Trimite-i acasă. Spune-le 
să nu părăsească locuinţa până la noi dispoziţii. 

— E cel mai bun lucru. 

Ca teleghidat, Howard se înapoie cu paşi rari şi începu să discute cu salariaţii. 
Newman rămase neclintit, cu gândul la automobilul Renault de culoare argintie. Era 
straniu că fusese parcat în acel punct de observaţie, ca apoi să dispară. Lângă el, 
Monica începea să-şi revină din şoc. 

— Tweed trebuie înștiințat de urgenţă. 

— Cum pot să dau de el? 

— Am numărul de telefon de la Conacul Tresillian. Poate că este încă acolo. Îşi 
scoase din poşetă pixul şi agenda. Scrise numărul pe o foaie de hârtie pe care i-o 
întinse lui Newman. Conacul Tresillian. 

— Howard se întoarce într-o clipă. Poate vrea să discute cu Tweed. Sau mai 
curând invers... 

Şoferul Renault-ului argintiu era blocat temporar într-un nod de circulaţie pe 
Euston Road. Luă telefonul mobil şi formă un număr. 

— Aici Ed. Proprietatea a fost lichidată. Contractul este încheiat... 

— Ce-i cu locatarii deposedaţi? 

Norton se referea la deposedarea de viaţă. 

— A avut loc o evacuare generală, cu câteva minute înainte de închiderea 
contractului. 

— Zău? Accentul american al lui Norton deveni şi mai hârşâit. E posibil ca 
vreunul dintre ei să fi luat caseta video şi banda? 

— Sunt convins că nu. Nimeni nu avea vreun obiect în care să se fi putut afla 


cutiile metalice. 


— L-ai văzut cumva pe Tweed? Ai descrierea lui. Nu l-ai văzut? Asta nu-mi 
place. Va trebui să-i dăm de urmă. Are nevoie de o vacanţă, una definitivă... 

— Te ţin la curent. 

Ed vorbea la pereţi. Norton trântise receptorul în furcă. 

— Echipa de genişti a trimis ofiţeri superiori, remarcă Howard în timp ce 
stăteau pe Marylebone Road, aproape de colţul cu Park Crescent. 

— E de mirare? replică Newman. 

Portiera automobilului Rover de culoare crem se deschise şi din maşină cobori 
comandantul Crombie, şeful Brigăzii Antiteroriste. Sosiseră alte câteva camioane, 
lucrătorii echipei de genişti izolau zona şi evacuau clădirile. Alţii stăteau în faţa 
mormanului de moloz. 

— Sper că nu eşti aici pentru un reportaj, Newman? ÎI întâmpină Crombie. 

Vânjos, lat în umeri, abia trecut de patruzeci de ani, cu capul mare şi obrazul 
bine bărbierit, comandantul purta o manta cu gulerul ridicat. În timp ce vorbea, 
privirea lui cerceta zona dezastrului. 

— Bineînţeles că nu, mârâi Newman. 

— N-am vrut decât să mă conving. Ai văzut cum s-a petrecut explozia? Există 
victime? 

— Niciuna, îl linişti Howard. Am evacuat clădirea la fix. Îţi explic eu mai târziu. 
Să fie ERA? 

— Nu cred, îşi dădu cu părerea Newman. 

— De unde ştii? Întrebă provocator Crombie. 

— N-a existat undă de şoc. Uite, am să-ţi arăt unde mă găseam eu când a 
explodat camioneta. Newman mergea repede şi Crombie, deşi sportiv, făcea 
eforturi să ţină pasul. Nu departe de aici a fost parcat un Renault argintiu, continuă 
laconic Newman. Nu-mi cere să-ţi spun numărul, nu l-am reţinut, eram preocupaţi 
să ne scăpăm pielea. Uite, aici am stat. 

— Şi zici că n-a existat undă de şoc? 

— Întocmai. Priveşte zăbrelele grădinii de vizavi. N-au nici-o zgârietură. Toată 
forţa exploziei a fost îndreptată într-o singură direcţie: către clădire. Din fotografiile 
cu efecte ale bombelor puse de IRA am văzut că explozia acţiona în toate direcţiile. 

— Ai dreptate. Acum te rog să mă scuzi. Vreau să stăm de vorbă mai târziu. 

— Oricând doreşti... 

Newman se înapoie grăbit la locul în care Howard conducea ultimii trei 


salariaţi la un taxi. Monica rămăsese pe trotuar. 


— Mă duc să-l sun pe Tweed de la o cabină telefonică din Baker Street 
Station, spuse Newman, fără a încetini pasul. 

— Vin cu tine, hotărî Howard. 

— Şi eu, adăugă Monica. Există un lucru pe care Tweed ar trebui să-l ştie. 
Poate că totuşi avem un indiciu. 

— Bob, aici Tweed, răspunse un glas cunoscut, după ce Newman formase 
numărul Conacului Tresillian. Tweeed ascultă în tăcere, în timp ce Newman îi relată 
pe scurt evenimentele premergătoare catastrofei. Monica se înghesuise în cabină 
lângă el. Howard rămăsese afară, cu spatele drept, cu mâinile încleştate la spate, 
nu prea încântat că fusese lăsat deoparte. 

— Există victime? Întrebă la un moment dat Tweed. 

Răspunsul îl bucură. Îl ascultă pe Newman care îi povesti despre vizita lui Joel 
Dyson, petrecută cu două zile în urmă. Apoi Newman îi trecu Monicăireceptorul şi ea 
îi explică lui Tweed că nimeni nu văzuse caseta şi nu ascultase banda: amândouă se 
găseau încuiate în seif în momentul în care clădirea fusese spulberată. Tweed ceru 
să vorbească din nou cu Newman. 

— Bob, după cum ştii, sunt în Cornwall, aşa că nu pot vorbi prea liber. 
Telefonul nu pare să fie ascultat, dar cine ştie. Fii atent! Ţii minte - nu dau nici un 
nume - un loc din Cornwall în care am rămaso dată peste noapte? 

— Da. 

— Vino acolo cât poţi de repede. Asigură-te că nu eşti urmărit. 

— Pentru numele lui Dumnezeu, doar mi-aş da seama... 

—  Asigură-te! Acum dă-mi-l pe Howard. Spune-i că n-am mult timp la 
dispoziţie. 

— Oriunde ai fi, vreau să te întorci urgent la Londra... începu Howard. 

— Nu! Acum ascultă-mă şi nu comenta. Vei avea nevoie de un sediu nou... 

— Există o oroare din beton pe lângă Waterloo... 

Howard se referea la ceea ce lumea îşi închipuia a fi noul sediu al SIS. Presa 
prezentase fotografii ale clădirii, în care nu funcţiona de fapt decât aparatul 
administrativ inferior. 

— Ţi-am spus să mă asculţi! se răsti Tweed. Am impresia că avem de-a face 
cu cea mai puternică reţea din lume, deocamdată nu-mi cere să-ţi spun despre 
cine-i vorba. Reţeaua e pornită să ne extermine pe toţi. Încă nu ştiu de ce. Trebuie 
să te ascunzi. Mută întreg personalul - împreună cu tine - la baza de antrenament 
din Send, în comitatul Surrey. E înconjurată de un teren întins şi e bine păzită. Dacă 
ţii la viaţă. N-am să te sun decât acolo. 


— Nu-mi place să mă ascund... 

— De acum încolo, toţi ne vom ascunde, Howard. Ne vom ascunde ca să 
supravieţuim. Gândeşte-te la viaţa oamenilor tăi. 

— Bine. Am să plec la Send. Puţină linişte şi pace mi-ar prinde bine. Tu ce ai 
de gând să faci? 

— Mă dau la fund. 

— Doamne, ce bine e să fii afară, la aer curat! exclamă Paula în timp ce se 
plimba prin ţinutul mlaştinilor împreună cu Tweed. 

Undeva în vale, Conacul Tresillian arăta ca o căsuţă în miniatură ascunsă 
într-o vâlcea. Butler mergea la câţiva paşi în urmă. Insistase să-i însoţească, pentru 
a le asigura protecţia. 

Tweed telefonase la poliţie, după ce discutase cu bucătăreasa, care îşi mai 
venise în fire. Femeia se îndoia că poliţia avea să vină prea curând. 

— N-are niciun rost să sunaţi la Padstow. Secţia de poliţie e o simplă cabană, 
în care de cele mai multe ori nu stă nimeni. Cartea de telefon recomandă să sunaţi 
la Launceston, dar cred că cel mai bine e la Exeter. Acolo au un sediu adevărat. 

Tweed telefonase la Exeter. Îşi dăduse seama cât de şocat rămăsese 
inspectorul de la celălalt capăt al firului auzind detalii despre masacrul cu care avea 
să dea ochii. 

— Niciodată n-am avut un astfel de caz. Poate ar fi mai bine să sun la Lunnon. 

— Oriunde, numai să vină mai repede, replicase Tweed şi pusese receptorul în 
furcă. 

Pământul era tare şi stâncos, acoperit ici-colo cu ierburi. În timp ce urcau, 
Paula îi arăta în depărtare o ridicătură stâncoasă care se înălța în mijlocul 
smârcurilor mohorâte şi puţin adânci. 

— Acolo e High Tor. Cândva m-am căţărat pe ea... Se întrerupse. Mă întreb 
cine ar putea fi acolo. În vârful stâncii se vede un bărbat călare. 

Tweed ridică privirea. Era prea departe ca să desluşească înfăţişarea 
călăreţului. Acesta rămase pe loc câteva secunde şi Tweed avu impresia că-i 
cerceta prin binoclu. Apoi se făcu nevăzut. 


— Te-am văzut, amice, spuse Butler, fără să-şi ascundă satisfacția. 


Tweed şi Paula se întoarseră brusc. Butler ţinea în mână un ochean subţire, 
alt aparat sofisticat, conceput în subsolul din Park Crescent, la fel de eficient ca un 
telescop puternic. 

— E un tip voinic, continuă Butler. Poartă pălărie de vânător de cerbi. Atât am 
reuşit să văd înainte să dispară. 

— Eşti un adevărat magician, comentă Paula. Ţii aparatele ascunse în haine. 
Se întoarse şi-şi continuă drumul, apoi se opri şi-l prinse de braţ pe Tweed. Acolo, la 
jumătatea pantei High Tor. Am văzut ceva sclipind în soare. Alt binoclu. 

— Probabil tot călăreţul, îşi dădu cu părerea Tweed. 

— Nu, e altcineva. Priveşte la poalele stâncii. 

Pe întinderea de câmpie, departe de stâncă, se vedea un călăreț 
îndepărtându-se într-un galop furibund. Tweed se încruntă, iar Butler veni lângă ei, 
cu pistolul Walther în mână. 

— E sinistru, comentă Tweed. Pe de o parte, masacrul de la conac, care sunt 
convins că ne viza pe noi. Probabil că ucigaşul a primit instrucţiuni să-i lichideze pe 
toţi invitaţii, fără să cunoască identitatea victimelor, cu excepţia lui Julius Amberg. 

lar acum suntem ţinuţi sub supraveghere. Ca să nu mai vorbesc de explozia 
din Park Crescent. 

— Nu văd nici-o reţea, oricât de numeroasă şi bine organizată, care să 
sincronizeze atât de perfect ambele orori. Cel puţin, nu la Londra sau în Cornwall. 
Amberg nu ţi-a telefonat decât azi-dimineaţă, îi aminti Paula. 

— Cu toate acestea, se pare că exact aşa s-a întâmplat, replică Tweed. 

— Se vede o coloană de maşini care se îndreaptă spre conac, îi avertiză 
Butler. 

Toţi întoarseră capul şi priviră spre drumul îndepărtat care şerpuia prin 
mlaştină până la poarta conacului. Erau trei maşini de poliţie venind în urma unui 
automobil particular. 

— Ar fi mai bine să ne întoarcem, spuse Tweed. Se uită la Paula. Cum te mai 
simţi? 

— De o mie de ori mai bine. Se bătu uşor cu palma peste stomac. Totul e în 
ordine. Pâinea prăjită pe care mi-a pregătit-o bucătăreasa mi-a prins cum nu se 
poate mai bine. E groaznic ce s-a întâmplat la Park Crescent, continuă ea, în timp ce 
zoreau pasul pe poteca nisipoasă. Bine că n-au fost morţi sau răniţi. Nu pot să 
înţeleg ce se petrece. 


— E vorba de o tentativă hotărâtă şi înspăimântător de profesionistă de a ne 
anihila. Nu am decât două indicii în legătură cu creierul acestei campanii de 
exterminare. 

— Care anume? ÎI întrebă Paula, fără a se aştepta ca Tweed să-i dea 
răspunsul. 

— Faptul că puţini ştiau unde se află sediul nostru şi că urma să sosim la 
Conacul Tresillian. Aceste două fapte se leagă între ele. Celălalt indiciu este Joel 
Dyson... 

Tăcu, fiindcă se apropiau de poartă, iar din maşina particulară, o camionetă 
Volvo, cobora un bărbat înalt şi uscăţiv. 

Ultimul om din lume pe care Tweed şi-ar fi dorit să-l întâlnească în acele 
împrejurări. 

— Nimeni să nu sufle o vorbă despre dezastrul din Park Crescent, îşi preveni 
el însoțitorii. Afară de cazul în care ei deschid discuţia. Nu ştim nimic. 

— Dar ce s-a întâmplat? Întrebă Paula. 

— Nu-l recunoşti? E vechiul nostru prieten şi partenerul meu de lupte, 
inspectorul şef Roy Buchanan de la Scotland Yard. 

— Tweed. Domnişoară Grey. Salutul lui Buchanan era oficial. Ca şi cum am fi 
simple cunoştinţe, se gândi Paula. Pot să vă întreb cine e dumnealui? se interesă 
Buchanan. 

— Ai şi făcut-o, replică Tweed pe un ton neutru. E Harry Butler, unul dintre 
oamenii mei. Înăuntru sunt alţi doi. Pete Nield şi Philip Cardon, care păzesc casa şi 
se ocupă de cei patru servitori, aflaţi în stare de şoc. A fost o baie de sânge, îl 
preveni el pe inspector. 

— De aceea am venit cu elicopterul. La cererea şefului poliţiei. 

Oare ce se întâmplă? se întrebă Tweed. Comisarul poliţiei. 

Chiar vârful ierarhiei. De ce? Buchanan era un detectiv competent şi extrem 
de eficient. Avea o atitudine detaşată şi-şi purta părul castaniu şi des tuns cu grijă, 
la fel ca mustaţa. Ochii lui cenuşii aveau o privire neobosită şi şireată. Buchanan îşi 
intră imediat în atribuţiuni. 

— Să mergem pe alee, ca să-mi fac o idee despre împrejurimi. Ce făceaţi în 
mlaştină? Întrebă el pe neaşteptate, în timp ce se apropiau de conac, urmaţi de 
maşini. 

Întrebare caracteristică, la obiect, menită să-l ia prin surprindere pe 


interlocutorul lui Buchanan. 


— Am pornit în plimbare, să mai uităm de ce se află înăuntru, îi răspunse 
Paula. 

— L-am întrebat pe Tweed. 

— Răspunsul e acelaşi, spuse Tweed. 

— Din câte aţi raportat la Exeter, continuă Buchanan, am înţeles că bancherul 
elveţian, Julius Amberg, v-a invitat la dejun, dar aţi ajuns târziu. Am vorbit personal 
cu cei de la Exeter înainte de a urca în elicopter la Battersea. 

— Ai reţinut exact, sublinie Tweed. 

— Uite ce e, Tweed, am înţeles că înăuntru sunt opt morţi, toţi ucişi prin 
împuşcare... 

— Şapte. Majordomul a fost înjunghiat. 

— E un detaliu. Răspunzi la întrebări ca un suspect... 

— Un detaliu! izbucni Paula. Pentru Mounce n-a fost vorba de un detaliu, ci de 
însăşi viaţa lui. Cred că abia trecuse de patruzeci de ani. 

Tweed zâmbi în sinea lui. Paula îşi exprimase indignarea ca să-i lase şefului ei 
timp să-l înfrunte pe Buchanan. 

— Poate nu-i formularea cea mai fericită, admise Buchanan. Dar aici 
investigăm nişte crime. 

— De ce s-a implicat şeful poliţiei? Întrebă brusc Tweed, folosind aceeaşi 
tactică a luării prin surprindere. 

— Păi... şovăi Buchanan. În primul rând, datorită amplorii cazului. În al doilea 
rând, una dintre victime e o importantă personalitate din străinătate. Amberg era 
membru al BIS, care se întruneşte la Basel. Bank for International Settlements. 

— Ştim ce reprezintă inițialele respective, îl întrerupse Paula cu răceală. 

— E singura dumitale explicaţie pentru intervenţia fără precedent a şefului 
poliţiei? insistă Tweed. 

— E singura explicaţie pe care o vei primi, replică Buchanan. Tăcu. Paula 
bănuia că Buchanan era nervos fiindcă îşi pierduse cumpătul. Inspectorul rămase cu 
ochii ţintă la conac, la frontoanele în stil olandez de deasupra turnuleţelor aflate în 
ambele capete ale clădirii. Studie fereastra înaltă a Sălii Mari. Piatra de un cenuşiu 
cald şi ferestrele cu spros străluceau în soare mai frumoase decât oricând. Foarte 
frumos, remarcă Buchanan, şi Tweed îşi aminti că printre pasiunile inspectorului se 
număra şi arhitectura. Când te gândeşti că o asemenea tragedie s-a petrecut 
într-un decor atât de minunat. Cine-i proprietarul? Întrebă el deodată. Amberg? 

— Nu. Un oarecare Gaunt. Localnicii îl numesc Seniorul Gaunt. i l-a închiriat lui 


Amberg şi cu alte ocazii. 


— De unde ştii? Întrebă Buchanan. 

Îşi reluaseră mersul. În timp ce se apropiau de conac, Philip Cardon ieşi pe uşa 
din faţă şi-i aşteptă pe terasă. 

În vârstă de treizeci de ani, mic de statură, dar bine clădit, Cardon era cel mai 
proaspăt recrut al SIS. Avea obrazul bine bărbierit şi o expresie prietenoasă. Foarte 
priceput la limbi străine, studiase temeinic reţelele din China, vorbind cantoneza şi 
dându-se drept localnic. 

— lată-l pe Philip Cardon, spuse Tweed. 

— Te-am întrebat de unde ştii că proprietarul acestei bijuterii e Seniorul 
Gaunt, insistă Buchanan. 

— Aşa mi-a spus mie Julius Amberg, interveni Paula. Chiar înainte de a se 
servi dejunul, pe care sărmanii oameni n-au mai apucat să-l guste. 

— O clipă! Buchanan se opri la picioarele scării care ducea pe terasă. Va să 
zică, dumneata ai fost aici înainte de masacru? Parcă spuneai că ai venit mai târziu. 

— Ai înţeles greşit, se răsti ea. Nu vrei să intrăm înainte să-ţi dau o explicaţie? 
Afară e frig. 

— Da. Şi ai multe de explicat, o anunţă el cu un aer sumbru. 

O oră mai târziu, Buchanan luase declaraţii separate de la Paula şi apoi de la 
Tweed. Echipele de criminalişti continuau să cerceteze conacul, îndeosebi 
sufrageria. Doctorul venit cu ei declarase oficial cele opt corpuri ca fiind decedate. 
Fotografii şi cei de la amprentare îşi vedeau mai departe de îndatoririle lor. 

Bucătăreasa le adusese nenumărate ceşti de ceai, protestând în şoaptă către 
Tweed că oamenii puneau prea mult zahăr. 

— Nu le face bine. Oamenii aceştia chiar nu ştiu nimic? 

— Nu-şi cunosc decât meseria, răspunse fără chef Tweed. 

Buchanan îi supusese pe Tweed şi Paula la interogatorii extrem de 
amănunțite. În final, inspectorul se convinse că cei doi îi ascundeau unele informaţii, 
pe care niciodată n-ar fi acceptat să le dezvăluie. Către sfârşitul interogatoriului 
anunţă fiecăruia în parte vestea cea rea. 

— Domnişoara Grey, se întâmplă ceva straniu. 

— Fără îndoială. 

— Am ştiri triste de la Londra. Sediul dumneavoastră din Park Crescent a fost 
distrus complet de o bombă incredibil de puternică. N-a mai rămas nici-o piatră în 
picioare. 

Aşteptă. Ea simţi capcana şi încuviinţă din cap. Îşi încrucişă picioarele 


frumoase şi exclamă: 


— Vai, ce grozăvie! 

— Mă aşteptam să mă întrebaţi dacă au fost victime. 

— Oh, suntem la curent cu vestea. Ştim că nimeni n-a fost rănit, slavă 
Domnului. întâmplător, Bob Newman discuta cu Monica în biroul lui Tweed. Amândoi 
au remarcat camioneta Espace parcată afară şi au evacuat la timp clădirea. 

— Dar cum aţi aflat despre toate acestea? Întrebă Buchanan pe un ton care se 
voia cât mai convingător. 

— Fiindcă Bob - adică Newman - ne-a telefonat şi ne-a povestit totul. 

— Prin urmare, ştia că vă găsiţi aici. 

— Ştia, pentru că i-a spus Monica. Ea avea numărul de telefon al Conacului 
Tresillian, iar Bob a sunat în speranţa că ne mai găseam aici. 

— Vă daţi seama, spuse Buchanan, privind-o de sus în jos, că singura 
explicaţie a celor două orori - masacrul de aici, în care chiar voi doi v-aţi fi putut 
pierde viaţa, şi bomba de la Park Crescent - duc la concluzia că cineva încearcă să 
extermine SIS? Ei bine, cine ar putea dori aşa ceva? 

— Tare aş vrea să ştiu şi eu, spuse cu însufleţire Paula. Dar n-am nici cea mai 
mică idee. 

— Înţeleg. Din tonul lui se ghicea că nu-i dădea crezare. Dar dumneata ai fost 
singura care l-a văzut pe autorul acestui masacru de proporţii. Falsul poştaş. Cel 
puţin, dacă i-ai fi văzut chipul. 

— Era prea departe. Am ştiut, adică mi-am închipuit - că era poştaşul, datorită 
uniformei albastre cu fireturi roşii. Şi datorită insignei care strălucea în soare, v-am 
mai spus. În plus, avea geanta de poştaş în coşul de pe ghidon. 

— În care, fără îndoială, ascunsese pistolul-mitralieră pe care l-a folosit. Îmi 
vine greu să cred că în timp ce erai la toaletă n-ai auzit împuşcăturile. 

— Uşa este groasă. Cea de la sufragerie e la fel de masivă, presupunând că 
asasinul a închis-o. 

— N-am putea face o încercare...? 

Buchanan o conduse afară din birou, dădu instrucţiuni unui detectiv înarmat 
cu pistol automat, apoi avertiză pe toată lumea despre ceea ce urma să se 
întâmple. 

După aceea o însoţi pe Paula până la toaleta spațioasă şi închise uşa. Dintr-o 
pornire sarcastică, Paula se aşeză pe capacul lăsat al closetului. 


— Să reconstituim momentul până în cele mai mici amănunte. 


Nu-i spusese că îi fusese greață şi trăi satisfacția de a-l vedea pe Buchanan 
pierzându-şi pentru prima oară stăpânirea de sine. Amândoi aşteptară. În scurt timp 
cineva bătu la uşă şi Buchanan se duse să deschidă. 

— Ce e, Selsdon? 

— Gata, domnule. Am tras şase focuri pe fereastra sufrageriei, lăsând 
deschisă uşa dinspre hol. 

— Mulţumesc. Acum, du-te şi fă ceva util. 

— Eu n-am auzit nimic, spuse Paula în timp ce amândoi ieşeau pe hol. 

— Trebuie să recunosc că nici eu... 

Nici discuţia lui Buchanan cu Tweed - care fu şi mai lungă 

— Nu aduse elemente noi. Faptul îl irita pe inspector, lucru pe care i-l spuse şi 
lui Tweed. 

— Mi se pare neconvingător şi insuficient. 

—  Neconvingător din pricina minţii dumitale suspicioase. Cât despre 
insuficient, aici sunt de acord. Eu ţi-am răspuns la toate întrebările. 

Era adevărat. Însă Tweed trecuse sub tăcere anumite date. 

Nu făcuse nici-o referire la vizita lui Joel Dyson în Park Crescent. 

Nu făcuse nici-o referire la videocasetă. 

Nu făcusenici-o referire la caseta audio, pusă la păstrare împreună cu banda 
video într-un seif, acum îngropat sub tone de moloz. Singur cu Tweed în birou, 
Buchanan se sprijini de o masă, zornăindu-şi mărunţişul din buzunarul pantalonilor. 

— S-ar putea să am nevoie să discut din nou cu dumneata. Vorbise detaşat, 
iar Tweed, care cunoştea tactica lui Buchanan de a deruta un martor chiar la 
sfârşitul interviului, se pregăti de orice. Întâmplător, continuă Buchanan, tot ţinutul 
ştie că te afli aici. 

— Cum se poate aşa ceva? Întrebă liniştit Tweed. 

— Prezenţa dumitale aici a fost asociată cu masacrul. În urma unei ştiri 
publicate la închiderea ediţiei unui ziar londonez. De asemenea, s-au difuzat 
reportaje la radio şi într-un jurnal de televiziune. A fost pomenit numele dumitale, 
s-a menţionat că eşti director adjunct al SIS şi aşa mai departe. 

— Tot nu înţeleg, insistă Tweed. 

— Nici eu n-am înţeles, aşa că, înainte de a zbura încoace, am sunat la ziarul 
respectiv, la BBC şi la redacţia de ştiri a televiziunii. Toţi mi-au spus acelaşi lucru. 
Că au primit un telefon anonim, care i-a îndemnat să verifice la poliţia din Exeter. 
Relatând masacrul, întreaga mass-media a fost foarte atentă să folosească 
expresia: “există zvonuri persistente că opt persoane ar fi fost împuşcate la Conacul 


Tresillian”, şi aşa mai departe. Apoi s-a vorbit despre zvonurile referitoare la 
prezenţa ta aici. 

— Mi se pare de rău augur. Doar asasinul putea deţine o asemenea 
informaţie. Dar de ce să anunţe masacrul? 

— Poate-mi spui dumneata, replică Buchanan, cu aceeaşi nemulţumire în 
glas. Te înapoiezi la Londra? Întrebă el. Unde vei lucra de acum înainte? 

— Poţi încerca să dai de mine în apartamentul meu din Walpole Street. La a 
doua întrebare cel mai indicat e să-ţi răspundă Howard. 

— Deci, asta este. Au venit mai multe ambulanţe ca să ridice cadavrele. 
Maşinile celor ucişi au fost luate de aici pentru cercetări. Ai idee unde-l pot găsi pe 
acest Gaunt? 

— Habar n-am, răspunse Tweed şi amândoi ieşiră pe hol. 

Doi oameni în halate albe tocmai cărau spre ieşire o targă cu un cadavru 
acoperit. Cel din spate strigă peste umăr: 

— E ultimul din abatorul de colo! 

— Se pare că legiştii şi-au terminat treaba, remarcă Buchanan. Din câte văd, 
au şi plecat, aşa că, probabil, am să plec şi eu. Mă tem însă că, ajungând acasă, 
n-am să prea pot închide ochii în această noapte. Dar dumneata? 

— Vom încerca s-o convingem pe bucătăreasa aceea amabilă să ne facă nişte 
ceai. Ca să ne dea puteri pe drumul de înapoiere. 

— Cum doreşti. 

Chiar în acel moment Paula ieşi din Sala Mare. Buchanan îi privi pe amândoi şi 
se îndepărtă, fără a se obosi să le strângă mâna. 

— Nu cred că ne simpatizează din cale-afară, remarcă Paula. 

Se duseră la uşă şi-l urmăriră cu privirea pe Buchanan care demară, urmat de 
ultima maşină de poliţie. Tweed înconjură cu braţul umerii Paulei şi-i relată pe scurt 
ceea ce tocmai aflase de la inspector. Paula rămase uluită. 

— La radio, la televiziune şi în ziare! Mi-e teamă. Oare locul acesta e o 
capcană a morţii? 

— Curând vom pleca de aici. 

Ajunseseră pe terasă şi, pe măsură ce zgomotul motoarelor de maşină se 
pierdeau în depărtare, începea să-i împresoare tăcerea smârcurilor. Era aproape 
seară, peste un ceas avea să se întunece. Paula respira adânc, silindu-se să accepte 
veştile abia primite de la Tweed. După câteva minute intrară în casă şi ea îl prinse 
de braţ pe Tweed. 

— Ascultă... Tropot de cai. 


Aşteptară, timp în care tropotul se auzea tot mai aproape. Curând îşi făcură 
apariţia doi călăreţi care veneau pe alee spre conac: un bărbat şi o femeie. Tweed 
ieşi din nou pe terasă, iar nou-sosiţii se opriră la picioarele treptelor. Bărbatul, 
voinic, cu un chip de vultur pe sub borurile pălăriei de vânătoare, întrebă răstit: 

— Cine dracu' sunteţi? 

— V-aş putea pune aceeaşi întrebare, replică Tweed, la fel de răstit. 

— Eu sunt Gregory Gaunt - din întâmplare, proprietarul acestei case. 

— Bine aţi venit la Conacul Tresillian, le ură jovial Gaunt. O însoţise pe fată 
până la grajdul din stânga conacului, ca să lase caii. Credeam că Amberg şi invitaţii 
lui au plecat deja. A fost vorba de o scurtă vizită, după zborul de la Zurich. 

— Aşteptaţi o clipă, vă rog, îi spuse Tweed în momentul în care cei doi 
ajunseră pe terasă. Înainte de a intra, trebuie să vă spun un lucru. Veţi avea parte 
de un şoc cumplit. 

— Un şoc? Ce fel de şoc? tună Gaunt. O spargere? Despre asta-i vorba? Spune 
odată, omule. 

După aprecierea lui Tweed, Gaunt era înalt de peste un metru optzeci, vânjos, 
musculos şi avea în jur de patruzeci de ani. Cu obrazul ars de soare şi de vânt, cu 
părul des, blond-cenuşiu, părea genul de om care-şi petrece cea mai mare parte a 
timpului în aer liber. Pe sub sprâncenele groase, ochii îi sclipeau cu o privire ageră 
şi inteligentă. Era o prezenţă impunătoare, dar nu autoritară. Tweed intui că se 
găsea în faţa unei personalităţi puternice şi înţelese de ce localnicii îl numeau 
“Seniorul”. 

— Am uitat de cineva, continuă Gaunt. Faceţi cunoştinţă cu prietena mea, 
Jennie Blade. Salută-i, Jennie. 

— Greg, n-am nevoie să-mi spui tu ce să fac, răspunse Jennie cu glas 
tărăgănat Bună seara tuturor. Cine-i frumosul care a ieşit din casă adineauri? 

Se referise la Philip Cardon, care se alăturase lui Butler şi Nield, la auzul 
vocilor de afară. Cardon îi zâmbi lui Jennie, iar Tweed făcu prezentările. Paula şi 
Jennie se măsurară una pe cealaltă din cap până în picioare, ca nişte pisici gata să 
se încaiere între ele. Apoi Jennie îşi îndreptă privirea iarăşi către Cardon. 

— Simt că renasc, Greg... viaţa începe să mi se pară din nou interesantă. 

Jennie era o femeie atrăgătoare, de aproape treizeci de ani. Avea un metru 


optzeci înălţime, iar costumul de călărie îi punea în valoare silueta fără cusur. 


Picioarele frumoase erau vârâte în pantaloni de călărie. Părul blond i se revărsa în 
cârlionţi pe umeri. Avea o faţă triunghiulară, cu fruntea lată, sprâncene blonde şi 
bine desenate, pomeţi frumoşi, buze roşii şi pline, şi bărbie ascuţită. Paula se văzu 
silită să recunoască faptul că avea o rivală de temut. 

Ţinând cont de prezenţa fetei, Tweed făcu o prezentare succintă a tragediei. 
Explică faptul că Amberg îi invitase la dejun, fiindcă fuseseră buni prieteni. Nu 
aminti că Paula fusese martoră la ceea ce urmase. 

— Nu pot să cred, izbucni Gaunt. Poliţia mi-a încălcat proprietatea. De ce-ar fi 
vrut cineva să-i facă rău lui Julius, unui bancher elveţian? Mă duc să văd cu ochii 
mei. 

— Vin cu tine, se oferi Jennie. 

Cardon o opri, prinzând-o de braţ, în timp ce Gaunt intră în casă. Ea îl privi 
printre pleoapele întredeschise. 

— E mai bine să nu mergi, îi spuse Cardon. 

— E în ordine, dacă vii cu mine, răspunse ea, flirtând fără fereală 

— Mă bucur să-ţi pot fi de folos, acceptă Cardon, care părea dispus s-o 
însoţească oriunde. 

Tweed se strecură în faţa lor. Îl găsi pe Gaunt stând înlemnit în sufragerie. 
Faţa de masă, cu mari pete de sânge, era tot acolo. La fel petele mari şi întunecate 
de pe tavan şi de pe covor. 

— Dumnezeule! Se pare că ai dreptate. 

— Mi-ar fi fost greu să născocesc o asemenea poveste, răspunse Tweed. După 
ce l-a ucis pe Amberg, asasinul i-a stropit obrazul cu acid. Arăta ca un craniu. 

Urmări reacţia lui Gaunt, dar chipul Seniorului nu trăda nici-o emoție. Gaunt 
se duse până în capul mesei şi privi în jos, spre locul în care zăcuse Amberg, 
prăvălit peste scaunul rupt. 

— Mă va costa o avere să curăţ încăperea, spuse supărat Gaunt. Lambriurile 
sunt găurite. Va trebui să fie reparat. Foarte scump. 

— Greg vede totul prin prisma banilor, spuse Jennie, ca şi cum i s-ar fi părut 
nimerit să explice atitudinea mercantilă a Seniorului. E de înţeles. În zilele noastre 
întreţinerea unei asemenea case reprezintă un mare efort financiar. 

— Te-aş ruga să nu discuţi problemele mele băneşti cu un străin, o repezi 
Gaunt. Se uită la Tweed. Mă întorc acasă după o zi agreabilă şi iată ce găsesc. Încă 
nu-mi vine să cred. 

— Cum ţi-ai petrecut ziua? ÎI întrebă Tweed. 

— Nu-i treaba dumitale. Vorbeşti ca un poliţist. 


— Greg! îl apostrofă cu asprime Jennie. A fost o întrebare politicoasă. Se 
întoarse către Tweed. Greg are o vilişoară în Five Lanes, la marginea mlaştinilor. Am 
aranjat să rămânem acolo de la opt dimineaţă până acum. Amberg obişnuieşte... 
obişnuia... să aibă întâlniri de afaceri la conac. 

— Ţine-ţi gura, Jennie, o atenţionă Gaunt, mai puţin autoritar. Ştii ceva, 
Tweed? Nu-mi face plăcere să rămân aici. Să mergem în salon. Har Domnului că 
servitorii n-au păţit nimic. E al dracului de greu să-ţi găseşti alţii. 

— Nu vrea să recunoască, dar e şocat, murmură Jennie la urechea lui Tweed, 
în timp ce Gaunt ieşea din sufragerie. Ce-ar fi să iei ceaiul cu noi? Dacă bucătăreasa 
este în stare să-l facă. Mă duc să vorbesc cu ea, poate chiar să-i dau o mână de 
ajutor. 

— Vin şi eu, se oferi Paula. 

Se uită cu coada ochiului la Tweed, care privea în zare pe fereastră. Se 
întuneca treptat şi noaptea se lăsa peste alee, ca o umbră amenințătoare. 
Conştientă că se găseau în mijlocul pustietăţii mlaştinilor, Paula fu străbătută de un 
fior. 

— Încotro veţi porni după ce plecaţi de aici? Întrebă Gaunt. 

Tocmai devoraseră un uriaş platou cu sandvişuri şi o prăjitură cu fructe făcută 
în casă. Şedeau în salon, pe canapele şi fotolii. Gaunt se găsea faţă în faţă cu Tweed 
şi Paula, iar Cardon se instalase pe canapea lângă Jennie. Butler şi Nield aleseseră 
scaunele de la fereastră şi priveau atent afară. Niciunul nu trăsese perdelele. 

— La Londra, minţi cu seninătate Tweed. La ora aceasta şoselele trebuie să fie 
mai puţin circulate. 

— Mă aşteptam să rămâneţi pe undeva prin preajmă până mâine dimineaţă, 
insistă Gaunt. 

Nimeni nu-i povesti gazdei despre tragedia petrecută la Park Crescent. Gaunt 
se întinse după o cutie cu trabucuri şi, cum toţi îi refuzară invitaţia, îşi aprinse unul 
pentru sine. Un adevărat ritual: răsuci trabucul în dreptul urechii, îi reteză vârful, 
apoi îl aprinse cu un chibrit. Scoase un rotocol de fum şi oftă de plăcere. 

— Acum e ceva mai bine. După o zi ca cea de azi. Tweed, mă întrebam ce s-a 
întâmplat cu maşinile în care au venit Amberg şi invitaţii lui. Amberg circula 
întotdeauna cu un Roller. 

— Le-a ridicat poliţia pentru cercetări. 

— Că mare lucru vor găsi la ele. 

— E uimitor câte pot descoperi criminaliştii. 


— Zău că vorbeşti ca un poliţist. Ochii lui Gaunt sticliră, ca şi cum ar fi ochit la 
ţintă. Cu ce te ocupi? 

— Sunt agent de asigurări. 

— Asigurări! Gaunt sări în picioare. Oh, Doamne! Pun pariu că asigurările mele 
nu acoperă paguba făcută de acest masacru. 

— Depinde cum e formulată poliţa, spuse Tweed pe un ton liniştitor. 

— Ce dracu', Greg! se înfurie Jennie. Nu mai fi atât de obsedat de bani. După 
o asemenea întâmplare, ar trebui să te preocupe starea servitorilor. 

— Servitorii sunt bine, o asigură Tweed. Poliţia a adus şi un medic. Acesta i-a 
consultat pe servitori: singura urmare a fost o migrenă trecătoare. Celia, fata cea 
nouă, n-a primit decât o lovitură foarte uşoară. O văzu pe Paula cum îl privea, uluită 
de gafa lui. Încercă s-o dreagă, cu ochii la Gaunt Dacă am aflat câte ceva despre 
munca criminaliştilor e pentru că inspectorul-şef, un anume Buchanan, mi-a explicat 
motivul pentru care aveau nevoie de maşini. Apropo, inspectorul spunea că vrea să 
discute cu dumneata. 

— Trebuie să ştii din capul locului că nu-mi face plăcere. 

— Parcă spuneai, i se adresă Jennie lui Tweed, dornică să mai destindă 
atmosfera, că falsul poştaş a adus pachetul pe care bietul Mounce continua să-l 
strângă la piept când l-a examinat poliţia. Mă întreb ce conţinea acel colet. 

— Un specialist l-a deschis afară, în grădină, îi răspunse Tweed. N-ai să 
ghiceşti niciodată ce era înăuntru. O cutie cu bomboane de ciocolată Spriingli. 

— Mi se pare cumplit, comentă Jennie. 

— Spriingli? repetă Gaunt, care se aşezase din nou. E o cofetărie din Zurich, 
oraşul din care venea Amberg. 

— Nu cred că lui Buchanan i-a scăpat amănuntul, remarcă cu răceală Tweed. 
Se uită la ceas şi se ridică în picioare. Cred că ar trebui să plecăm. Vă mulţumim 
pentru ospitalitate. 

— Pentru puţin, răspunse morocănos Gaunt. 

Jennie se uită la Cardon. 

— Eu locuiesc la Padstow, într-un apartament închiriat. lată cartea mea de 
vizită cu numărul de telefon. Padstow e un port ciudat, situat într-un estuar pe 
fluviul Camei. Merg acolo deseori cu Greg. În această perioadă a anului e extrem de 
liniştit şi ferit de ochii lumii. Dacă treci pe acolo, te rog să vii să-mi faci o vizită, da? 

Tweed păstră o figură impenetrabilă. De fapt, la Padstow se duceau. 


Uşa dinspre hol fusese lăsată întredeschisă, ca şi cum Gaunt ar fi aşteptat un 
telefon. Chiar în acel moment se auzi telefonul. Gaunt ieşi grăbit din încăpere. Se 
întoarse aproape imediat, cu o figură supărată. 

— E pentru dumneata, Tweed. N-a vrut să-şi spună numele, în ziua de azi 
oamenii nu mai ştiu ce-i politeţea. Sunt complet lipsiţi de maniere... 

Tweed închise uşa după el, traversă holul şi ridică receptorul. Toate 
servitoarele se duseseră acasă. Jennie îi explicase că femeile veneau dimineaţa 
devreme şi plecau spre seară, cu bicicleta. 

— La telefon Tweed. 

— Speram să te găsesc acolo, se auzi un glas cunoscut şi lipsit de orice 
intonaţie. M-am întors la Yard, după ce am luat avionul pentru Londra de pe 
Aeroportul St. Mawgan. Am dat telefon la Exeter. Mă întrebam cum a făcut rost 
ucigaşul de uniforma de poştaş. Acum ştim. Buchanan tăcu, aşteptând. 

— Deci vrei să-ţi pun eu întrebarea. Ei bine, cum? 

— Uniforma adevăratului poştaş a fost furată de la locuinţa lui din Five Lanes. 
Făcu o pauză. Tocmai i s-a găsit cadavrul, cu beregata tăiată de la o ureche până la 
cealaltă. 

Tweed conducea maşina Ford Escort cu farurile aţintite drept înainte, gonind 
pe şoseaua pustie care traversa mlaştina printr-un întuneric de smoală, în direcţia 
Autostrăzii 30. Paula şedea lângă el, ca un copilot, iar Cardon era instalat singur pe 
bancheta din spate. În urma lor, Nield, la volanul automobilului 

Sierra, îl avea alături pe Butler. Tweed folosi semnalizatoarele roşii ale 
Ford-ului pentru a-i avertiza pe cei din spate că se apropiau de serpentine. Farurile 
lui Nield erau îndreptate în jos, ca să nu strălucească în oglinzile retrovizoare ale lui 
Tweed. 

— De ce mergem la Padstow? Întrebă Paula. 

— Ca să ne ascundem, până când aflăm identitatea adversarului. 

— Nu-ţi stă în fire să te ascunzi, îl provocă ea. 

— E o retragere tactică. S-ar putea să avem de a face cu cel mai puternic şi 
mai periculos duşman cu care ne-am confruntat vreodată. 


— Ce te face să crezi una ca asta? 


— Mai întâi, Amberg mă imploră să mă întâlnesc cu el la Conacul Tresillian. 
Sub pază straşnică. Poate că noi eram vizaţi de ucigaş în egală măsură ca 
bancherul. 

— Şi apoi? 

— La scurt timp după masacru, o bombă de mare forţă distruge Park 
Crescent. Oare e posibilă o asemenea sincronizare diabolicâ? 

— Puțin plauzibil, îl contrazise ea. Eu rămân la părerea că nimeni n-ar fi putut 
programa două incidente la un interval atât de scurt unul după celălalt. 

— Bănuiesc că tot complotul a fost declanşat de sosirea lui Joel Dyson din 
Statele Unite în urmă cu două zile. Asta duce cu gândul la o reţea extrem de 
puternică şi cu rază mare de acţiune. În plus, câte persoane cunoşteau unde se află 
sediul SIS? Doar cele mai bune servicii de securitate din Europa... şi din America. 

— Mă sperii, spuse Paula. 

— E şi cazul. Doar o reţea vastă ar fi capabilă să organizeze aşa ceva. De 
aceea vom petrece o zi sau două în Padstow. Dar nu în văzul lumii. 

— Aşadar, vorbi Cardon, poate nu-i tocmai convenabil că Jennie Blade 
locuieşte la Padstow. 

— Nu este în avantajul nostru, confirmă Tweed, dar am rezervat camere la 
Hotelul Metropole, care-i un punct strategic. 

Am mai rămas acolo peste noapte, împreună cu Newman, acum câţiva ani. 

— Ei, Philip, îl tachină Paula pe Cardon. Mi se pare mie că te-ai cam 
îndrăgostit de blonda noastră. 

— Chiar ai crezut, aşa-i? chicoti Cardon. Tipa s-a prefăcut că i-am căzut cu 
tronc, că sunt bărbatul ideal. Imediat mi-am pus întrebarea: “Ce urmăreşte, de 
fapt?” 

— Nu ştiam că eşti cinic în privinţa femeilor. 

— Nu cinic, o corectă vesel Cardon. Doar realist. Te simţi jignită? 

— Câtuşi de puţin. Cred că eşti un bărbat cu picioarele pe pământ. Ce naiba e 
în faţa noastră? 

Tweed încetinise. În lumina farurilor se vedeau conuri roşii şi albe care barau 
drumul, iar alături un panou mare. Pe panou scria OCOLIRE şi o săgeată arăta spre 
dreapta, în direcţia unui drumeag îngust. Începuse să plouă şi, printre ştergătoarele 
puse în funcţiune, Tweed văzu oameni îmbrăcaţi în mantale de ploaie galbene şi 
purtând pe cap şepci ţuguiate. Un bărbat cu înfăţişare grosolană agită o lampă roşie 
şi se îndreptă spre portiera şoferului. Tweed frână, dar nu opri motorul. În spate, 
Cardon ţinea deja pistolul Walther pregătit sub canadiană. 


— Îmi pare rău, domnu'! strigă omul cu lampa, apropiindu-se. A fost o ciocnire 
în serie pe Autostrada 30. la-o pe colo şi ai să ieşi pe autostradă ceva mai la vest. 

Tweed observă că accentul şi limbajul îl trădau ca fiind american. 

— Tweed, şopti Paula, am verificat harta: singurul drum pe dreapta e o 
fundătură. Mă refer la porţiunea până în Autostrada 30. Cel pe care ni-l indică el 
duce spre altă stâncă, în apropierea căreia se află o carieră. 

— Îmi poţi arăta vreo legitimaţie? Îl întrebă Tweed, după ce coborâse geamul 
portierei. 

— La ce dracu'-ţi trebuie legitimaţie? Individul se schimonosi la faţă şi vâri 
mâna sub manta, continuând să înainteze. N-ai voie să mergi mai departe... 

— Să nu faci asta! Îl avertiză Paula. 

Browning-ul ei era îndreptat, peste umărul lui Tweed, spre individul de afară. 
Acesta îşi retrase mâna de parcă s-ar fi fript. Părea nehotărât. Se întoarse să facă 
semn celorlalţi, moment în care Tweed reacţionă. 

Apăsă brusc pe acceleraţie şi ţâşni înainte, împrăştiind conurile ca pe nişte 
popice. Oamenii săriră în lături, apoi un proiectil ateriză pe capotă şi explodă, 
începând să împrăştie un gaz alb-cenuşiu. 

— Gaz lacrimogen! exclamă Tweed. 

Ridică geamul portierei, continuând să conducă cu o singură mână şi 
menţinând viteza. Aruncă o privire în oglinda retrovizoare şi văzu că Sierra îl urma 
în viteză. Auzi două focuri de armă. Trăseseră în ei. Niciun glonţ nu-i atinsese 
maşina. La o a doua privire în oglindă văzu că Sierra venea în urma lui ca ovijelie. 
După toate aparențele, nici cea de a doua maşină nu suferise vreo stricăciune. 

— Mulţumesc, Paula, spuse Tweed. Aveam o bănuială şi tu mi-ai confirmat-o. 
O coliziune în lanţ? Pe Autostrada 30, în februarie, în toiul nopţii? O echipă de 
lucrători condusă de un american? Totul era o mascaradă, mirosea de la o poştă a 
lucru necurat. 

— Deci, ce s-ar fi întâmplat la capătul fundăturii? Întrebă Paula. 

— Ni s-ar fi... înfundat la toţi, răspunse Cardon. 

— Ai un simţ al umorului oarecum macabru. Nu-i prea plăcut tocmai aici, în 
inima mlaştinilor... 

Începu din nou să cerceteze harta. Tweed conducea în viteză, cu farurile 
îndreptate înainte, în timp ce parcurgea serpentinele una câte una. Era nerăbdător 
să ajungă la şoseaua principală. 

— Ceea ce mă nelinişteşte, spuse el, este cum a aflat banda aceea de 


derbedei că vom călători pe această rută şi la această oră. Din nou mă duc cu 


gândul la o reţea puternică şi bine organizată. Am sentimentul că cineva ne 
supraveghează fiecare mişcare. 

— Ne apropiem de Autostrada 30, îl anunţă Paula. Cât despre felul în care au 
aflat unde ne găseam, Buchanan ne-a înștiințat că toate mijloacele de comunicare 
în masă au relatat prezenţa noastră aici. Poate au zburat de la Londra până pe 
Aeroportul St Mawgan, unde i-au aşteptat maşini închiriate din timp. lată de unde 
au furat şi echipamentul... 

Tweed încetini, apoi frână la intersecţie şi se uită în ambele direcţii. La câţiva 
metri în stânga văzu utilaje de reparaţii rutiere îngrămădite la marginea şoselei, 
lumini de avertisment care puneau în evidenţă conuri şi alte materiale. Tweed ieşi 
pe autostradă şi coti la dreapta, către vest. În lumina farurilor se vedea o mare 
porţiune a şoselei, coborând un deal înalt. Autostrada era pustie. Ploaia încetase, 
dar carosabilul strălucea în lumina lunii. 

— S-ar putea să ai dreptate, Paula, spuse el. Inamicul ar fi avut timp să 
sosească de la Londra. Aceştia sunt oameni care acţionează cu iuţeala fulgerului. 
Încă nu reuşesc să înţeleg motivul telefoanelor anonime date pe la redacţii de ziare 
şi la televiziune. Am să trag puţin pe dreapta, ca să schimb o vorbă cu Pete Nield şi 
să văd dacă totul e în regulă. 

Paula văzu că se apropiau de un refugiu. Tweed semnaliză şi părăsi şoseaua, 
trăgând pe stânga. Frână fără să oprească motorul, iar Sierra veni imediat în urma 
lui. Butler cobori, controlă aripa maşinii în lumina lanternei, apoi se duse până în 
dreptul lui Tweed, care lăsase în jos geamul portierei. 

— Te-ai descurcat frumos, şefule, comentă el. Nu prea părea a fi un comitet 
de recepţie dornic să ne ureze bun venit în Cornwall. 

— Am auzit focuri de armă, spuse Tweed. 

— Nu te-ai înşelat. Un glonţ a trecut pe lângă noi. Altul a ricoşat pe aripa 
maşinii. Am descoperit locul în care a zgâriat metalul. Poate ar fi mai bine să ne 
vedem de drum... 

În timp ce conduceau prin noapte pe autostrada pustie, Paula veni cu o 
sugestie. 

— Nu există decât trei persoane care ar fi putut colabora cu autorul 
masacrului, spuse ea. 

— Gaunt sau Jennie Blade, îi luă vorba din gură Tweed. Noi am văzut două 
persoane pe High Tor. Dar cine ar fi a treia? 

— Celia Yeo, roşcata care ajuta la bucătărie. 

— De ce te-ai gândit tocmai la ea? 


— Pentru că am pus întrebări. După ce medicul de la poliţie a examinat 
femeile din bucătărie, a remarcat că Celia abia dacă fusese lovită. Chiar s-a mirat 
cum de căzuse în nesimţire, atât de neînsemnată era lovitura de la cap. 

— Nu-i foarte concludent, obiectă Tweed. 

— Încă ceva. Am stat de vorbă cu bucătăreasa, în timp ce Celia era în cealaltă 
bucătărie. Se pare că e venită de curând la conac, în locul unei fete care are ambele 
picioare fracturate, fiind lovită de o maşină al cărei şofer a dispărut de la locul 
faptei. A doua zi după accident Celia a venit la conac şi şi-a oferit serviciile, fapt 
care bucătăresei i s-a părut ciudat. 

— Nu-i suficient ca să-l convingi pe jovialul nostru inspector-şef Roy 
Buchanan, insistă Tweed. 

— Mai există un element. Am discutat cu Celia între patru ochi. E îndărătnică, 
greu de convins şi are o privire lacomă. Fata asta ar face orice pentru bani. În plus, 
locuieşte în Five Lanes, de unde venea adevăratul poştaş. Cred că am să mă duc 
până acolo, să discut cu ea încă o dată. Mâine are zi liberă. Am văzut-o furişându-se 
în casă cu un prosop roşu în mână. Mi-a spus că-l atârnase la uscat... dar încă picura 
apă din el. Poate l-a agăţat de creanga unui copac, dând astfel de ştire ucigaşului 
despre sosirea lui Amberg. Nu cred că ştia ce avea să se întâmple. 

— O teorie cam exagerată, aprecie Tweed. 

— Stai aşa, şefule, se opuse Cardon. Paula vine cu nişte argumente prea 
solide ca s-o acuzi de exagerare. 

— Dacă aşa spui tu, răspunse iritat Tweed, concentrându-se asupra volanului. 
Insist însă asupra unui lucru, Paula. Nu te întorci singură la Bodmin Moor. 

— Poate mă va însoţi Bob Newman, dacă a ajuns la Padstow... 

De îndată ce ajunseră în oraş, Paula înţelese de ce Tweed vorbise despre 
poziţia Hotelului Metropole ca fiind strategică. Cocoţat undeva pe coastă, oferea o 
privelişte asupra estuarului râului Camei şi dincolo de el. Strălucind în lumina lunii 
ca argintul viu, hotelul părea să fie la aproximativ jumătate de kilometru de 
Padstow, pe malul opus al estuarului. Parcat afară în curte, în faţa impozantei 
construcţii victoriene, se vedea Mercedes-ul 280E al lui Newman. În timp ce Tweed 
se trecea în evidenţa hotelului împreună cu însoțitorii lui, îşi făcu apariţia 
proprietarul Mercedes-ului. Newman se încruntă la Paula şi, trecând pe lângă ea, îi 
strecură în palmă o hârtie împăturită, pe care ea o strânse în pumn. Newman ieşi 


din hotel, de parcă nu i-ar fi văzut în viaţa lui. 


În timp ce urcau cu liftul spre camerele lor, Paula îi arătă lui Tweed biletul. 
Tweed rezervase pentru el însuşi apartamentul numărul 11, aflat la primul etaj, în 
timp ce camera cu două paturi a Paulei se găsea la etajul al doilea. 

— Vino la mine peste cinci minute, îi spuse Tweed Paulei, după ce citi biletul. 

Butler şi Nield, în calitate de gărzi de corp, aveau camere apropiate de cea a 
Paulei. Exact cum ceruse Tweed la recepţie. 

— Domnişoara Grey e în convalescenţă după o boală gravă, spusese el 
recepţionerei. Pneumonie. S-ar putea să aibă nevoie de însoțitor când iese din 
cameră... 

Paula închise uşa camerei. Lumina era aprinsă şi perdeaua trasă. Se mişcă 
repede, intuind că ordinul lui Tweed era urgent. Deschise capacul valizei, scoase 
dinăuntru taiorul ei preferat, de culoare bleumarin, îl atârnă în şifonier şi se grăbi 
spre lift. 

Tweed avea o cameră mult mai spațioasă, prevăzută cu un mic salon. Acum 
stătea în mijlocul încăperii, încă îmbrăcat în impermeabil, în ciuda căldurii 
dinăuntru. Îi întinse Paulei biletul şi începu să măsoare camera în lung şi în lat, ca 
un leu în cuşcă. Conţinutul biletului era succint. 

Veniti la locul în care mi-am parcat maşina, pe Station Road. Am vorbit la 
telefon cu H. Mari necazuri. H. Vrea să-i telefonati. Am găsit un telefon sigur. Bob. 

— Înainte de-a ajunge, spuneai că ţi-e o foame de lup, îi reaminti Paula. 

— Mâncarea va trebui să mai aştepte. Am telefonat la sala de mese. Ne vor 
servi mai târziu. Tonul lui repezit se îmblânzi. Tu însă te poţi duce să mănânci, ai 
avut o zi destul de grea. 

— Nici vorbă. Merg cu tine. 

— Vine şi Butler... 

Afară sufla un vânt îngheţat dinspre nord. În timp ce urcau panta, Paula 
întrebă: 

— De unde vine numele de Station Road? 

— De la faptul că la poalele dealului pe care urcăm noi se găseşte clădirea 
unei vechi gări. Acum a devenit punct de vamă şi de plată a taxelor. Pe acolo nu 
mai trece niciun tren. De ani de zile. Şinele au fost scoase cu mult timp în urmă. Am 
ajuns. Tu treci lângă Bob. Poate se va dovedi o companie mai plăcută decât am fost 
eu astă-seară. Ca să nu uit, Bob, aş vrea să împrumut binoclul tău. 

Newman conduse până în punctul cel mai înalt al dealului şi coti la vale, pe 
New Street. Văzând casele de piatră cenuşie cu două niveluri aflate de o parte şi de 


cealaltă a străzii, Paula trase concluzia că ajunseseră în străvechiul Cornwall. 


Newman se opri şi arătă spre o căsuţă de lemn amplasată la o oarecare distanţă de 
şosea. La ferestre nu se vedea nici-o lumină. 

— Credeţi-mă sau nu, acolo e secţia de poliţie. E absolut pustie. Aşa că, dacă 
dăm de belea, nu-i cazul să aşteptăm vreun ajutor din partea poliţiei. 

— Sună încurajator, comentă Paula. 

Newman coti din nou la dreapta, pe St Edmund's Lane, o străduţă mai îngustă 
şi mai pustie decât prima, la acea oră din 


m 


—— 


noapte. Strada cobora abrupt, mărginită de ambele părţi de case din piatră 
cenuşie cu două caturi. Nu se vedea nici ţipenie de om, iar întunericul era aproape 
de nepătruns. Newman se opri o clipă şi le arătă în dreapta un spaţiu liber între 
case, de unde pornea un drumeag întunecos care urca la deal. 

— Aceea e o scurtătură, pe care se poate ajunge pe jos la Metropole. 

— Nu v-aş sfătui să mergeţi pe acolo după lăsarea serii, interveni Butler, care 
şedea lângă Tweed. 

Erau primele lui cuvinte de când urcaseră în maşină. Susceptibilă, Paula 
interpretă remarca lui Butler ca fiindu-i adresată ei. 

— Presupun că ai vorbit pentru binele meu, Harry. Trebuie să-ţi spun că pot 
să-mi port de grijă şi singură. 

— Nici eu nu m-aş încumeta pe acolo noaptea, o linişti Butler. 

Newman cobori cu maşina până la capătul străduţei şi Paula se aplecă în faţă, 
dornică să-şi facă o idee despre poziţia orăşelului Padstow. Cotind la stânga pe un 
drum drept, Newman arătă undeva spre dreapta lui. 

— În spatele parcării e un doc care se termină la estuar. Acum mergem pe o 
stradă cu sens unic. Dacă aş face la dreapta în capătul străzii St Edmund's Lane aş 
intra pe dublu sens. În faţa noastră se află portul, o aşezare extrem de complexă. 
Dimineaţa se vede mai bine. Tweed, m-am gândit că ar fi mai bine ca eu să locuiesc 
în altă parte, neştiut de nimeni. Pot să-mi iau o cameră cu vedere spre port în Old 
Custom House, clădirea din stânga ta. E un hotel foarte bun. lată şi cabina 
telefonică despre care vă vorbeam. Trebuie să parchez ceva mai încolo. Ne vedem 
mâine dimineaţă? 

— Da. La zece fix vom trece prin faţa hotelului tău. Noapte bună. Ai grijă... 

Newman tăcu câteva clipe, timp în care Tweed şi Paula coborâră din maşină 
Butler îi urmă şi traversă, mergând până în parcare, de unde avea o perspectivă 
mai bună asupra cabinei telefonice de culoare roşie. O pală de vânt se năpusti 
asupra lor şi Tweed se luptă să ţină deschisă uşa cabinei, apoi se strecură înăuntru 


împreună cu Paula. Nerăbdător, Tweed formă numărul lui Howard la conacul din 


Surrey. 

— Cine-i la aparat? Întrebă Howard, după ce operatoarea făcu legătura. 

— Tweed. Am înţeles că voiai să discuţi cu... 

— E un telefon sigur? Îl întrerupse Howard cu glas tensionat. 

— Aşa ar trebui. E o cabină publică. Dacă n-ai nimic împotrivă, nu-ţi spun de 
unde te sun. 

— Oh, la dracu', nici nu mă interesează. Atâta vreme cât eşti departe de 
Londra... 

— Sunt... 

— Tweed, situaţia e disperată, fără precedent. Nici n-o să-ţi vină să crezi ce se 
întâmplă. 


— Să auzim! replică liniştit Tweed. 

— După cum ştii, sediul nostru a fost complet distrus de bombă. Dar nu pot 
lua legătura cu prim-ministrul. Pare că nu mai vrea să aibă de a face cu mine. De 
fiecare dată când încerc să dau de el, se găseşte câte o secretară particulară care 
îmi face capul calendar cu o sumedenie de motive idioate pentru care nu pot vorbi 
cu el. Eu însă ştiu că prim-ministrul se află în Downing Street. Secretarei i-a scăpat 
amănuntul. 

— Înţeleg. Bănuieşti cumva de ce se întâmplă acest lucru? 

— Păi, prim-ministrul are necazuri cu Washington-ul. După cum ştii, are 
nevoie de sprijinul Americii în Europa şi în Orientul Mijlociu. Washington-ul 
manifestă rezerve faţă de Londra. 

— Cine anume din Washington? Întrebă Tweed. 

— Presupun că Biroul Oval. Însuşi preşedintele March. 

— Din câte am auzit, un tip greu abordabil. 

— Nu trebuia să fie ales, spumegă Howard. A câştigat doar pentru că-i un bun 
vorbitor şi pentru că se face înţeles de mulţime. Oftă dezgustat. Mulțimea... lar cei 
câţiva oameni cu care are el de-a face nu sunt chiar de cea mai bună calitate. 

— Vrei să spui de fapt că am pierdut sprijinul prim-ministrului? Chiar şi după 
tragedia cu bomba? 

— Aşa s-ar părea. Nu-mi vine să cred. Glasul lui Howard suna disperat. Pur şi 
simplu, nu-mi vine să cred, repetă el, dar exact aşa se întâmplă. 

— Vreau să-l suni pe comandantul Crombie... 

— Am vorbit cu el acum câteva minute. £/ cel puţin nu refuză să-mi adreseze 


cuvântul. Mi-a spus că-i prea devreme ca să tragem o concluzie definitivă, însă 


specialiştii lui au găsit rămăşiţe ale dispozitivului care a detonat bomba. Părerea 
categorică a lui Crombie e că n-a fost IRA. S-a folosit un mecanism foarte modern şi 
sofisticat, ceva cum n-au mai întâlnit până acum. Presa va continua să afirme că a 
fost IRA, iar Crombie nu se va grăbi să-i contrazică. 

— Se pare că se mişcă repede. 

— Mai e ceva, un lucru greu de crezut. Crombie are echipe care lucrează 
non-stop la curăţarea sfărâmăturilor: trei schimburi la fiecare douăzeci şi patru de 
ore. Cred că l-a impulsionat descoperirea noului dispozitiv. 

— Howard, sună-l pe Crombie din partea mea. Spune-i că-i foarte important să 
găsească în muntele acela de moloz seiful din biroul meu. Înăuntru se află o casetă 
video şi o bandă audio. Acestea două ar putea fi cheia a tot ce se întâmplă acum. E 
o presupunere a mea. 

— De regulă, presupunerile tale sunt corecte, recunoscu Howard. Am să-i 
telefonez lui Crombie şi am să-i comunic ce mi-ai spus. Ce conţin banda şi caseta? 

— Dacă aş şti, aş şti şi cine organizează aceste atacuri împotriva noastră. 

— Ar putea dura săptămâni întregi până vor da de ele, îl preveni Howard. Dar 
chiar şi aşa, poate că seiful a fost pulverizat - sau conţinutul lui. 

— lată ce-mi place mie la tine, Howard: eşti un optimist incorigibil. Tu sună-l 
pe Crombie. 

— i-am spus că am să-i telefonez. Dar tu ai vreun element mai concret? ÎI 
imploră Howard. 

— Unul sau două. Mai lasă-mi puţin timp... 

Când ieşi din cabina telefonică împreună cu Paula, chipul lui Tweed avea o 
expresie încordată. Butler traversă strada cu paşi mari, ieşindu-le în întâmpinare. 
Agera lor gardă de corp zâmbea. 

— Curaj! Mai curând sau mai târziu ieşim noi la liman. Oh, în timp ce voi 
vorbeaţi la telefon, Newman a venit pe jos până aici pentru două minute. Nu ştia 
cum să-şi mai ceară scuze. A uitat să vă spună că Monica a primit un telefon de la 
Cord Dillon imediat după ora prânzului, înainte de focul de artificii. Dillon e undeva 
la Londra. 

Tweed făcu ochii mari. Cord Dillon era directorul adjunct al CIA. Un om foarte 
încercat şi foarte capabil. Oare ce căuta la Londra tocmai într-un asemenea 
moment? 

— Dillon vrea să discute de urgenţă cu tine. îi întinse lui Tweed o hârtie 
împăturită. Newman mi-a dat asta, cu rugămintea să ţi-o înmânez. E numărul de 


telefon al unei cabine publice. Aici îl poţi găsi pe Dillon mâine dimineaţă între 9:30 şi 


10:00. Monica spune că tipul vorbea ca şi cum ar călători incognito. N-a vrut să 
spună unde locuia... 

— Să ne întoarcem la Metropole... 

Tweed porni alături de Paula şi-i relată în linii mari conversaţia avută cu 
Howard. Cotiră pe St Edmund's Lane. Butler venea la câţiva paşi în urma lor, 
clătinându-se pe picioare, ca un om beat. Îşi ţinea mâna dreaptă pe pistolul Walther 
din interiorul canadienei. Începură să urce panta şi porniră pe drumul cel ocolit, 
evitând scurtătura. Paula răsuflă uşurată: cărarea laterală era un tunel de umbre 
stranii. 

— Ce naiba se întâmplă? Întrebă ea. Mă refer la faptul că nu putem lua 
legătura cu prim-ministrul. Mă sperie. 

— Pe bună dreptate. Mai întâi chestia cu Washington-ul, iar acum Dillon. Mă 
duc cu gândul la America. 

— De ce America? Din cauza sosirii lui Dillon? 

— Nu întru totul. E vorba de ceva şi mai sinistru. 

— Îmi pare rău. Poate sunt mai grea de cap. Probabil din pricina oboselii. 
Mâine vreau să mă întorc cu Bob Newman la 

Bodmin Moor, să mai discut o dată cu Celia Yeo. Dar ce anume te-a făcut să te 
gândeşti dintr-o dată la Statele Unite? 

— America, repetă Tweed, aproape ca pentru sine. America, unde se află 
atâţia bani şi atâta putere. 

— Putere? Întrebă Paula. 


— Trage singură concluziile. 


Trezindu-se a doua zi de dimineaţă în dormitorul ei cu două paturi, încă 
buimacă, Paula făcu baie şi se îmbrăcă pentru drumul la mlaştină. Se machie în 
două minute şi abia după aceea trase deoparte draperiile. Rămase încremenită, fără 
să-şi creadă ochilor. Ceva bizar se întâmplase peste noapte. Fluviul Camei 
dispăruse! 

Privea ţintă albia mare şi nisipoasă, vălurită pe alocuri, care se căsca între 
cele două maluri. Când îi telefonă lui Tweed, acesta îi spuse că era gata pentru 
micul dejun şi o invită în apartamentul lui. 

În clipa în care închidea uşa, o altă uşă se deschise şi în prag apăru Pete Nield 
care îşi netezi mustaţa cu degetul şi-i zâmbi. 


— Bună dimineaţa. Am vrut să mă asigur că nu pleci la drum de una singură. 

— Mă faci să mă simt ca o prizonieră, îl ironiză ea. Îl simpatiza pe Pete. Mă 
duc în apartamentul lui Tweed. Vino şi tu. 

— Ce naiba s-a întâmplat? Întrebă Paula în momentul în care Tweed descuie 
uşa şi o pofti înăuntru. Se duse la fereastra înaltă cu arcadă, care oferea o privelişte 
mai bună. Fluviul a dispărut. 

— Lăsând în urmă o albie lungă şi nisipoasă, explică Tweed, apropiindu-se de 
fereastră. Aici e o maree foarte puternică. La această oră, apele s-au retras 
complet. Arătă în stânga, spre o fereastră laterală. Faleza aceea stâncoasă care se 
vede în capătul oraşului blochează perspectiva asupra mării. Chiar vizavi de noi e 
Porthilly Cove. În clipa de faţă acolo nu-i niciun strop de apă. De-a lungul malului pe 
care se vede acel sat ciudat rămâne doar un canal îngust. 

— Unde anume? 

— E vorba de un sat care se numeşte Rock. Un mic feribot face curse între 
Padstow şi Rock. Pe timpul refluxului, ca acum, feribotul pleacă dintr-un mic golf 
aflat la poalele falezei stâncoase. În timpul fluxului feribotul pleacă din port. 

— Ce loc ciudat! lată părerea mea despre Cornwall. 

Privi spre stânga, dincolo de Rock, spre Atlanticul care rămânea ascuns 
vederii. Ţărmul îndepărtat era inaccesibil. Un perete abrupt, plin de bolovani, tufe şi 
ierburi. Un loc sterp şi neospitalier. Dincolo de Rock, însă, pante înverzite se 
ondulau spre linia orizontului sub soarele care strălucea pe cerul albastru şi senin. 

— N-aţi ascultat banda pe care am înregistrat-o cu reportofonul ascuns în 
buzunar în timp ce discutam cu bucătăreasa, interveni Nield. Nu-s multe noutăţi 
faţă de ce ne-a relatat ulterior Buchanan. 

— S-o ascultăm repede şi apoi să mergem să luăm micul dejun, îi îndemnă 
Tweed. 

Stătea în picioare lângă Paula, cu ochii ţintă la nesfârşitul mal nisipos. Nield 
puse micul aparat pe masă, derulă prima parte, apoi apăsă butonul PLAY. 

— Mi-a luat mult timp până am reuşit s-o fac să se simtă în largul ei, explică 
Nield. Acum, ascultati... 

— Poţi să-mi spui ce-ai văzut când uşa bucătăriei s-a deschis şi apoi s-a închis 
la loc? se auzi vocea lui Nield adresându-se bucătăresei. 

— Am tras o spaimă îngrozitoare, credeţi-mă... răsună glasul tremurat al 
bucătăresei. În clipa următoare deveni mai stăpână pe ea. Omul acela stătea în 


prag, cu arma în mână. Arma avea ţeava scurtă şi lată, cam ca o ţeavă de apă. A 


îndreptat-o spre podea, din ţeavă a ţâşnit ceva şi toată bucătăria s-a umplut de un 
gaz cenuşiu. 

— Gaz lacrimogen, o întrerupse cu blândeţe vocea lui Nield. Dar probabil că ai 
apucat să vezi cum arăta omul. 

— A fost un coşmar. Avea o cagulă de lână cu despicături în dreptul ochilor. 
Se mişca cu graţie, ca un balerin. Dar ochii aceia... lipsiţi de orice sentiment, lipsiţi 
de suflet. Am simţit că mă ia cu frig. Avea ochi fără viaţă, ca un strigoi. 

— Ce s-a întâmplat după aceea? o îndemnă Nield, la fel de blând. 

— Am început toate să tuşim. Ne curgeau lacrimile pe obraz. Atunci bestia a 
venit la mine şi m-a lovit cu ceva în moalele capului. Am căzut la podea şi n-am mai 
ştiut de mine până când m-am trezit din leşin... 

— Aceasta este partea relevantă, spuse Nield. Închise reportofonul. Mai există 
şi alte lucruri, dar nu aduc informaţii noi. 

— Interesantă observaţia că asasinul se mişca grațios ca un balerin, comentă 
Tweed. E timpul să luăm micul dejun. Ridică un exemplar din Daily Telegraph, care-i 
fusese strecurat pe sub uşă. Ediţia a doua. Probabil le aduc cu avionul. Le arătă 
celorlalţi titlul. 

O PUTERNICĂ BOMBĂ IRA DISTRUGE O CLĂDIRE DIN LONDRA 

— Dar nu acesta e lucrul cel mai semnificativ. Vă arăt în sufragerie. 

Butler ieşi în urma lor şi toţi luară liftul până la parter. Tweed o ţinea de braţ 
pe Paula, care continua să se prefacă a fi bolnavă. 

Tweed se aşeză la masă împreună cu Paula, în sufrageria care oferea o 
vedere panoramică asupra portului, peste acoperişurile cenuşii ale docurilor. După 
ce comandă un mic dejun consistent, compus din ouă cu costiţă, Tweed împături 
ziarul şi i-l întinse Paulei. 

— lată ce mă intrigă cel mai mult, spuse el cu glas coborât. 

FALSE BLOCAJE RUTIERE ÎN VESTUL ŢĂRII 
ÎN CURSUL NOPŢII TRECUTE 

Paula citi textul de sub titlu. În linii mari, scria că o serie de blocaje rutiere 
fuseseră instalate pe toate şoselele principale din Cornwall. Automobiliştii fuseseră 
opriţi şi înştiinţaţi că era vorba de o statistică menită să stabilească volumul 
traficului pe arterele respective. Partea cea mai stranie era că nici-o secţie de poliţie 
şi nici-o instituţie din comitat nu era la curent cu incidentul. 

— Ce-i cu ciudăţenia asta? Îl întrebă Paula pe Tweed. 

— Nu-i prea liniştitor, răspunse calm Tweed. Indivizii - oricine ar fi ei - ne 


caută. Din nou mi se confirmă teoria că avem de a face cu o reţea vastă, dat fiind 


că a reuşit să organizeze aşa ceva într-un timp atât de scurt. Zâmbi. Suficient cât 
să-mi taie pofta de mâncare, totuşi nu renunţ la micul dejun. 

— E ca un laţ care se strânge în jurul nostru, comentă Paula. 

— Vom găsi o cale de-a ne feri din calea lor. Tweed se uită la ceas. La nouă şi 
jumătate trebuie să fiu la cabina telefonică, să-l sun pe Cord Dillon. Aruncă o privire 
spre o masă mai îndepărtată, la care şedeau Butler şi Nield. Din fericire, vei avea 
însoțitori de nădejde cât timp eu voi fi plecat. 

— Vin cu tine până la cabina telefonică, insistă Paula. 

— Te asigur, Paula, că şi mie mi-ar face plăcere o plimbare cu maşina până la 
Bodmin Moor, spuse Newman. Mi-ar plăcea să cunosc atmosfera locului în care s-a 
petrecut acel îngrozitor masacru. Ciudat că ziarele nu suflă o vorbă despre el. 
Pentru publicaţiile de scandal o astfel de întâmplare e mană cerească. 

Stăteau în dreptul cabinei telefonice. Tweed lăsase uşa întredeschisă, în caz 
că altcineva ar fi dorit să vină lângă el. Tweed se răsuci spre Paula şi Newman. 

— Mai este un lucru care mie mi se pare sinistru: absenţa oricărei referiri la 
măcelul petrecut la Conacul Tresillian. Ca şi cum cineva l-ar fi redus la tăcere pe 
Roy Buchanan, or el nu-i omul căruia să-i pui pumnul în gură. 

Se uită în urmă, spre drumul pe care veniseră. Cardon venea spre ei cu pas 
săltat, zâmbind. 

— Bună dimineaţa tuturor. Ce zi frumoasă! Îmi pare rău că am întârziat, dar 
m-a furat somnul. De regulă, când nu se întâmplă nimic neobişnuit dorm mai mult. 

— Se întâmplă prea multe, replică Tweed. 

— Bob mă va duce cu maşina la Bodmin Moor, îi reaminti Paula lui Cardon. 

— Pot veni şi eu? Întrebă Cardon. Butler şi Nield sunt de ajuns ca să asigure 
paza pentru Tweed. Îi zâmbi larg lui Newman. Vă pot duce bagajul, domnule? 

— După cum v-am spus, vom discuta cu una dintre fetele care lucrează la 
Conacul Tresillian, anunţă Paula. Mă gândesc că s-ar putea să nu-şi dea drumul la 
gură dacă suntem prea mulţi. Oricum, îţi mulţumesc, Philip. 

— AŞ putea rămâne în maşină, dacă o parchezi într-un loc mai ferit, insistă 
Cardon. 

— Aşa vom face, se învoi Paula. 

— la-l pe Philip cu tine, decretă Tweed. Nu-mi place ideea ta, dar cum te ştiu 
încăpăţânată, nu te las să pleci decât dacă te însoțesc doi bărbaţi. Şi-acum, mă duc 


să dau telefonul despre care v-am vorbit... 


După ce Tweed formă numărul, persoana de la celălalt capăt al firului, adică 
de la Londra, se grăbi să ridice receptorul. Tweed recunoscu imediat inconfundabila 
voce americană care îi răspunse. 

— Cine-i la telefon? Întrebă Dillon. 

— Tweed. Monica mi-a dat de ştire că voiai să discuţi de urgenţă cu mine. 

— Monica nu te-a minţit. Eşti bine? M-am dus până în Park Crescent... Ascultă, 
de unde vorbeşti? 

— De la o cabină telefonică... 

— La fel ca mine. Spuneam că m-am dus până în Park Crescent... ţi-am văzut 
sediul. O gaură într-un şir de clădiri. Sigur eşti bine? 

— Nu eram acolo când s-a întâmplat, îl linişti Tweed. Nu se afla nimeni 
înăuntru. Am fost avertizat în ultimul moment. Ce faci la Londra? 

— Mă ascund, Tweed. La Washington, aş fi sfârşit la morgă. E vorba de o 
chestiune gravă. Anumite persoane, o mică armată de profesionişti, au pornit să ne 
suprime pe toţi. Sunt controlaţi de undeva de foarte sus. N-avem nici-o şansă. 

— Cord, trebuie să ştiu despre ce e vorba. Deocamdată nu am nici cea mai 
vagă idee. Mă lupt cu morile de vânt. Dă-mi un indiciu, pentru numele lui 
Dumnezeu! Unde locuieşti? 

— La un hotel mic şi amărât din Londra, de unde tocmai am plecat. De aici, 
din cabină, se vede intrarea. Tot ce pot face e să nu rămân în acelaşi loc. Doar aşa 
pot supravieţui. Ti-am telefonat ca să te avertizez să faci acelaşi lucru, dacă vrei să 
scapi cu viaţă. 

— Cord, am nevoie de informaţii, spuse cu asprime Tweed. 

— E vorba de un anume Joel Dyson, de un film şi o înregistrare audio pe care 
le-a făcut. E tot ce pot să-ţi spun până în ziua în care ne vom întâlni. Dacă rezistăm 
amândoi până atunci. Fugi din ţară, Tweed. Atât pot să-ţi spun: singurul american în 
care poţi avea încredere, în afară de mine, e Barton Ives, agent special FBI. 
Cunoaşte toată povestea. Am plecat. lisuse! Nici nu ştiu unde m-aş putea simţi în 
siguranţă. 

— Cord, spuse apăsat Tweed. Du-te în Elveţia. La Zurich. Mergi la Hotelul 
Gotthard - poartă numele trecătorii din sud, pe unde se ajunge în Italia. Hotelul e la 
trei minute de mers pe jos de la gara principală a oraşului. 

— Mă mai gândesc... 

— Nu te mai gândi. Du-te. Ne vedem acolo de îndată ce voi putea pleca şi eu. 

— S-ar putea să ai dreptate. lisuse! repetă Dillon. Au ajuns la hotelul meu. 
Mi-am lăsat bagajul într-un seif, la terminalul aeroportului. Trebuie să plec. 


— Cord... 

— Încă ceva, Tweed, apoi am şters-o. Dacă vreodată îţi iese în cale un individ 
pe nume Norton, împuşcă-l până nu te ucide el... Norton. Ai reţinut? 

Legătura se întrerupse. 

Într-o cabină telefonică din staţia de metrou Piccadilly, Ed, un american 
mărunţel, cu obrazul ciupit de vărsat, formă noul număr al lui Norton. Norton îşi 
schimba în permanenţă sediul, niciodată nu rămânea în acelaşi loc mai mult de o 
noapte. 

— Cine-i la telefon? Întrebă glasul lui hârşâit. 

— Sunt eu, Ed. De când Bill şi cu mine am dat de urma lui Joel Dyson la 
aeroport, eu stau cu ochii în tavan. 

— Bill şi cu mine! Bill i-a dat de urmă în cursa Swissair cu care Dyson a plecat 
la Zurich... 

— Păi, suntem o echipă... 

— Tu eşti un dobitoc şi primeşti ordine de la mine. La Zurich avem alţi 
dobitoci. la ghiceşte ce se întâmplă. 

— N-am idee, răspunse cu prudenţă Ed. 

— Totdeauna eşti în pană de idei. Oamenii care aşteptau la aeroportul din 
Zurich au pierdut urma lui Joel. Îţi vine să crezi una ca asta? 

— Da, tocmai mi-aţi spus... 

— Nu face pe deşteptul cu mine. Am mai avut o echipă postată la intrarea 
Băncii de Credit a lui Amberg în Talstrasse. la mai ghiceşte o dată. 

— Nu... Aţi împânzit tot oraşul Zurich. 

— lar n-ai nimerit-o. Am crezut că am împânzit oraşul Zurich. Ei bine, Joel a 
intrat în clădirea Băncii de Credit. Dar de ieşit, n-a mai ieşit. Angajaţii au plecat, 
uşile au fost încuiate. Nici urmă de Joel. Te mai las să ghiceşti o dată. 

— Zău că mă depăşeşte... 

— Se pare că te depăşesc cam multe, Ed. Probabil că Joel a plecat pe uşa din 
spate, despre care dobitocii care-şi spun profesionişti habar n-aveau. Cunoşti oraşul 
Zurich . Îl cunoşti pe Joel. Întinde-o la Zürich ca vântul şi ca gândul. Găseşte-l. Ai 
priceput? 

— Desigur. Şi ce fac după ce-l găsesc? 


— La dracu'! Urmă o pauză. Ed nu s-ar fi mirat să audă un mâărâit. Am să-ți 
spun eu ce să faci... Vocea lui Norton deveni o şoaptă insinuantă. Ai să-i rupi 
degetele unul câte unul. Ai să-i rupi braţele, picioarele, până când îţi spune unde a 
ascuns ceea ce trebuie să găsim de urgenţă. După aceea îi faci felul. 

— Am înţeles... 

— Aşa sper, Ed, continuă vocea insinuantă. Pentru binele tău. 

— Cum rămâne cu Tweed? Îndrăzni Ed. 

— E încă liber. Dar nu pentru multă vreme. E ca şi mort. Când ajungi pe 
aeroportul din Londra, nu uita să schimbi banii cu bani elveţieni. 

— M-am gândit şi eu. 

— Mă uimeşşti... 


În receptor se aşternu tăcerea. 


Tweed părăsi năucit cabina telefonică din Padstow. Butler îl ajunse din urmă. 
Nield aştepta în celălalt capăt al străzii. Tweed nu-l simţise niciodată pe Dillon atât 
de înspăimântat. Atunci, ce grupare l-ar fi putut speria pe curajosul american, 
punându-l pe fugă? 

— Unde-i Paula? Întrebă el. 

— A plecat spre port, cu Newman şi Cardon. S-au dus să ia maşina ca să plece 
la Bodmin Moor. 

— Nu-mi place deloc, comentă Tweed. Dumnezeu ştie ce li se poate întâmpla 
în smârcurile acelea însângerate... 

Newman îi dusese pe Paula şi Cardon în port, ca să le arate acea aşezare 
complexă. Paula văzu că exista un port interior, plin cu apă, fapt care o nedumeri, 
din moment ce era ora refluxului. Se opri să privească un iaht luxos, ticsit cu 
aparatură radar. Mayflower III. 

— Face o avere, remarcă ea. 

Un pescar cu trupul noduros, care-şi aranja năvodul portocaliu undeva în 
apropiere, ridică privirea. Paula îi zâmbi şi omul veni către ei. 

— Admiraţi iahtul Seniorului? Întrebă el. Poate naviga până în Europa, chiar şi 
pe furtună. 

— Al Seniorului? repetă Paula. 

— Da. Al Seniorului Gaunt. Locuieşte în ţinutul mlaştinilor. Vine deseori pe aici 
şi iese în larg cu iahtul timp de câteva zile. 


— Se duce undeva în Europa? Întrebă Paula ca din întâmplare. 


— Ah! Nimeni nu ştie. Seniorul nu vorbeşte despre ceea ce face. lertaţi-mă, 
doamnă. Trebuie să-mi câştig pâinea zilnică. Petrecere frumoasă. 

Newman îi conduse în parcare. Aici arătă spre o clădire cu un etaj. 

— Biroul Căpităniei Portului. M-am interesat de nivelul apei pe timpul fluxului 
şi al refluxului. Mi s-a spus că diferenţa de nivel e de 7,6 metri. 

— Fantastic, exclamă Paula. 

— Aş zice că trebuie să fii un bun navigator ca să te încumeţi prin părţile 
acestea, comentă Newman, conducându-i pe chei. 

Ajunseră la o pasarelă îngustă care făcea legătura între cele două secţiuni ale 
portului. În timp ce traversau puntea albă de metal, Paula se opri şi privi în jos. 
Constată că mergeau pe deasupra unei mari ecluze. În stânga se găsea portul 
interior, plin cu apă, iar în dreapta, un abis care se întindea până spre malul mâlos. 
Apa picura prin ecluza închisă. Abia atunci văzură un alt port, exterior, cu 
deschidere la mare. 

Acesta se găsea în stânga şi avea fundul acoperit de mâl. Mici ambarcaţiuni 
amarate la țărm stăteau înclinate ca nişte oameni beţi. Dincolo de ecluza închisă, în 
partea dinspre mare, se vedea un canal îngust, plin cu apă, care se pierdea departe 
în ocean. Newman le arătă digul care închidea portul secat de apă. 

— | se spune Stăvilarul. Când începe fluxul, se poate lua feribotul până la Rock 
de pe treptele din capătul digului. Acum însă trebuie să mergem pe cărarea de pe 
coastă, până departe într-un mic golf în care a mai rămas apă. 

Paula văzu un şir de trepte urcând spre o cărare abruptă care se pierdea în 
spatele unor construcţii noi, cu vedere spre fluviu. 

— Nu mi-ar plăcea să locuiesc acolo, remarcă ea. Nu-i de mirare că toate sunt 
de vânzare. Cred că m-aş simţi cumplit de singură. 

— Padstow e o localitate destul de izolată, întări Newman. Tocmai de aceea a 
ales-o Tweed, ca să aibă timp să se gândească. Priviţi în spatele vostru şi veţi vedea 
panorama întregului orăşel. 

Paula se răsuci în loc. Dincolo de port şi de chei se vedeau clădiri înghesuite 
unele în altele şi amplasate în trepte, ca o scară gigantică. Newman se uită la ceas, 
apoi ridică privirea către Cardon. 

— Cred că-i timpul să pornim spre Bodmin şi s-o tragem niţel de barbă pe 
această Celia Yeo... dacă se poate spune aşa despre o fată. Philip, tu aşază-te în 
spate şi stai cu ochii în patru... 

Newman cobori în viteză panta uriaşă, apoi se avântă pe porţiunea care urca. 


Autostrada 30 era aproape pustie. Soarele strălucea pe cerul albastru şi limpede, 


scăldând în lumină mlaştina, pe care Paula o găsea totuşi la fel de amenințătoare. 
Un vânt puternic lovea aripa Mercedes-ului 208E. Newman veni cu o propunere. Îşi 
puse o pereche de ochelari fumurii şi-şi îndesă pe cap o beretă neagră. 

— Paula, cred că ar trebui să te deghizezi. Nu ştim ce ne aşteaptă la Five 
Lanes. Poate ar fi mai bine să nu fim recunoscuţi. 

— O idee bună, se învoi ea. 

Scoase din poşetă o pereche de ochelari negri. După ce şi-i puse la ochi, luă o 
eşarfă şi şi-o înfăşură peste părul negru, lăsând să i se vadă numai obrazul. 
Ochelarii şi eşarfa îi schimbau complet înfăţişarea. Newman zâmbi cu gura până la 
urechi. 

— Semeni cu o madonă. 

— Sper că nu te referi la cântăreaţa cu acelaşi nume. Presupun că nu... sunt 
mult prea îmbrăcată. 

— În timp ce vă aştept în maşină, am să mă fac mititel pe banchetă, le strigă 
Cardon. 

— Tu eşti mititel de felul tău, replică Newman. 

Nu era adevărat. Cardon avea un metru şaptezeci şi cinci şi era foarte 
musculos. 

— Ne apropiem de virajul spre Five Lanes, îl anunţă Paula pe Newman. Celia 
locuieşte într-o casă de la marginea satului, pe nume Grey Tears?. 

— Să sperăm că acest nume ciudat nu-i de rău augur, comentă Newman. 

Grey Tears era o clădire mică din piatră, cu un singur etaj, amplasată într-o 
viroagă la marginea satului Five Lanes. Era aproape o mlaştină, şi Paula remarcă 
stânca High Tor proftlându-şi conul aproape perfect pe cerul fără nori. Newman 
parcă maşina în altă vâlcea de la marginea drumului şi o urmă pe Paula, care 
tocmai ridicase un mâner strălucitor, sculptat în forma unui cap de oaie, şi ciocănise 
cu el în uşă. 

— Lustrul acesta nu se prea potriveşte cu Celia, şopti Paula. 

Uşa veche de lemn se deschise spre interior şi în prag îşi făcu apariţia o 
băbuţă gârbovită, cu un şorţ prins la brâu peste rochia înflorată. Ochii ei vioi îi 
cercetară pe cei doi necunoscuţi. 

— Ne-am înţeles să venim s-o vizităm pe Celia Yeo, începu Paula. Mi-a spus că 
astăzi are zi liberă şi nu se duce la Conacul Tresillian. 

— Niciunul dintre localnici nu va mai lucra acolo. Nu după ce s-a întâmplat 


ieri. Îngrozitor. Îşi duse la gură mâna muncită, mâna unei femei care ştia ce-i truda. 


2 Lacrimi cenuşii (n.trad.). 


Vai de mine, n-ar fi trebuit să vorbesc despre asta. Se lumină la faţă. Da’, dacă stau 
să mă gândesc, nu v-am spus nimic. 

Celia tocmai se îmbrăca să plece. 

— Vreţi să fiţi atât de bună şi s-o anunţaţi că o caută o doamnă? 

— Să văd ce spune... 

Uşa se închise încet, dar fără urmă de impoliteţe. Newman o privi ţintă pe 
Paula şi spuse cu glas coborât: 

— De ce nu i-ai spus cum te cheamă? Doar numele mic. Nu eşti singura Paula 
din lume, aşa că n-ar fi ştiut precis cine suntem. 

— E vorba de intuiţie. Am o presimţire că Celia nu va fi tocmai încântată să 
stea de vorbă cu mine. 

Aşteptară câteva minute. Newman începu să se plimbe de colo-colo. Paula îşi 
muşcă buzele, abia abţinându-se să-i spună să stea locului. Apoi uşa se deschise din 
nou, la fel de încet. Newman o studie pe Celia. Capul ei avea o formă ciudată, 
aproape asimetric. Nu ghiceai la ea nici cea mai mică scânteie de inteligenţă, iar 
ochii aminteau de privirea unei vaci. Celia trase uşa după ea, fără s-o închidă, şi 
rămase în prag în faţa lor. 

— Ce doriţi, domnişoară? Întrebă ea posomorâtă. 

— Ne-am înţeles să ne întâlnim azi, Celia. Vreau să-ţi pun câteva întrebări. 

Servitoarea făcu ochii mari. Se holba la Paula ca un pui de sălbăticiune 
speriat. 

— Dumneavoastră sunteţi, domnişoară? Nu v-am recunoscut. 

Newman aruncă o privire către Paula. Îmbrăcată în canadiană şi în pantaloni 
de schi vârâţi în cizme de piele, arăta cu totul altfel decât în momentul sosirii la 
Metropole. Celia îşi mută privirea către Newman, încercând să desluşească ochii pe 
care nu-i putea vedea în spatele lentilelor. 

— El cine e? 

— Fratele meu, răspunse repede Paula. În legătură cu ziua de ieri. Prosopul 
acela roşu pe care te-am văzut aducându-l în casă, după ce, chipurile, îl puseseşi la 
uscat. A fost un semnal, aşa-i? 

— Informaţiile costă bani. Brusc fata deveni agresivă. Eu n-am niciun iubit. 
Bărbaţii nu întorc capul după mine. Trebuie să am şi eu o bucurie de la viaţă, nu? 
De pildă, banii. 

Newman îşi scoase portofelul. Luă dinăuntru o bancnotă de douăzeci de lire, 
sesiză expresia fetei şi luă încă una de acelaşi fel. Întinse spre Celia bancnotele 
împăturite, fără a le da drumul dintre degete. 


— Mai întâi răspunde la întrebare. 

— Aţi avut dreptate, confirmă Celia după o scurtă ezitare. A fost un semnal. 
Am primit o sută de lire numai să fac asta după sosirea oaspeţilor la masă. Şi altă 
sută... 

Se opri în mijlocul frazei. Celia era îmbrăcată de plecare. Peste impermeabilul 
ponosit purta o eşarfă de lână de un galben strălucitor. Părul ei creţ şi sârmos nu 
făcea nimic ca s-o înfrumuseţeze. 

— Cine ţi-a dat banii? o întrebă liniştită Paula. 

— N-am avut nimic de-a face cu omorurile alea oribile de la conac! izbucni 
fata. Nu cumva să credeţi că sunt amestecată. 

— Sunt convinsă că nu eşti. Cine ţi-a dat banii, Celia? Întrebă din nou Paula. 

— Un bărbat... Şovăi. Nu l-am văzut în viaţa mea, se grăbi ea să adauge. Am 
lăsat o oală pe aragaz pentru doamna Pethick. Fin'că veni vorba de bani, dacă vreţi 
să vă spun mai multe, daţi-mi banii. 

Newman îi dădu cele patruzeci de lire. Ea înşfăcă banii cu lăcomie şi-i îndesă 
în buzunarul impermeabilului. Aruncă o privire înăuntru şi făcu un pas înapoi, 
deschizând larg uşa masivă. 

— Înainte să vă spun mai multe, trebuie să mă uit la oală. Altfel dă în foc şi 
doamna Pethick o să mă dea afară. Am nevoie de o slujbă... 

Le trânti uşa în nas, cu o bufnitură. Paula se uita la Newman. 

— Tweed a avut dreptate. Masacrul a fost organizat cu o pricepere diabolică. 
În plus, cred că fata îl cunoaşte pe cel care i-a dat banii. 

— Asta-i şi părerea mea... 

Aşteptară. Din interiorul căsuţei primitive nu răzbătea niciun sunet. Cinci 
minute mai târziu, Newman - care cronometrase pe ceas cât timp lipsise fata - 
dădu glas aceleiaşi temeri care o frământa şi pe Paula. 

— Cred că a fugit. Probabil că mai este o uşă în spate. Hai să vedem. 

“Grădina” din spatele casei era un amărât de petic de pământ pe care 
creşteau legume. Exista o uşă în spate. Închisă. Paula îşi scoase ochelarii, privi spre 
High Tor şi întinse degetul. 

— Uite-o. Pata aceea galbenă. A pornit prin mlaştină. 

— Tocmai spunea că individul cu pricina urma să-i mai plătească astăzi încă o 
sută de lire, bombăni Newman. Dumnezeu ştie în ce s-a amestecat. Trebuie s-o 
ajungem din urmă. Până nu e prea târziu... 

Newman începu să alerge pe cărarea care ducea spre poalele stâncii High 


Tor. Continua să vadă pata galbenă în lumina soarelui. Era surprins de viteza cu 


care alerga Celia. Paula venea în urma lui. Când se îndepărtară suficient de mult de 
casa Celiei, Newman îşi scoase din teacă pistolul Smith & Wesson calibrul 38. 

Paula îl pierdu din vedere pe Newman, care alerga ca la maraton şi curând 
dispăru într-o vâlcea adâncă. Ajunse la o răscruce a potecii. Pe unde o luase 
Newman? Alese cărarea din stânga şi continuă să alerge, cu ochii la terenul 
denivelat, pe care se putea poticni la tot pasul. 

În apropiere de High Tor îşi dădu seama că greşise drumul. Newman se vedea 
fugind pe coasta estică a colinei. Nici urmă de Celia. 

“Aş putea s-o iau pe aici, să văd unde duce”, se gândi ea. 

Se opri să-şi tragă sufletul şi tăcerea rău prevestitoare a smârcurilor pogori 
asupra ei. O tăcere pe care o auzea. Niciun ciripit de pasăre. Mlaştina se întindea 
până departe în toate direcţiile, ondulându-se în moviliţe acoperite de ierburi care 
nu-i permiteau să vadă la mare distanţă. Se cutremură şi ridică privirea. Priveliştea 
pe verticală era şi mai puţin liniştitoare. 

Se găsea aproape de versantul vestic al stâncii High Tor. Spre deosebire de 
pantele blânde pe care şi le închipuise, aici colina era abruptă, prăvâălindu-se într-un 
abis. La poalele stâncii văzu o îngrămădire de bolovani enormi. Tocmai voia să-şi 
reia alergarea când sesiză o mişcare sus, în vârf. 

“Oh, Doamne, nu!” 

Rosti cuvintele cu voce tare. Cu toată înălţimea stâncii, Celia era uşor de 
recunoscut datorită eşarfei galbene. Fata stătea pe muchia acelei prăpăstii 
înspăimântătoare. De ce? Ceea ce urma nu dură decât câteva secunde. 

Celia păru că-şi scoate burta în afară, apoi Paula înţelese că în spatele ei, 
ascuns vederii, se găsea cineva. O clipă fata rămase suspendată pe buza prăpastiei. 
În secunda următoare plonjă în gol, cu trupul răsucindu-se prin aer într-o cădere 
nesfârşită. Urletul ei de groază trezi ecouri în toată mlaştina. Paula urmări scena cu 
o privire înspăimântată. Ţipătul se curmă brusc. Poate fusese o simplă închipuire, 
dar Paulei i se păru că auzise cumplita bufnitură, în clipa în care trupul fetei se 
izbise de bolovani. Tăcerea mlaştinei o împresură din nou, ca o ameninţare. 

Paula alergă disperată spre locul în care se prăbuşise Celia. O singură dată 
privi scurt în sus, dar nu văzu pe nimeni. Oricine ar fi fost persoana care luase viaţa 
Celiei, rămăsese bine ascunsă. Dând cu ochii de ceea ce mai rămăsese din tânăra 
servitoare, Paula încetini pasul. 

Celia zăcea pe un bolovan uriaş, cu braţele şi cu picioarele în lături. Paula se 
cutremură imaginându-şi izbitura. Continuă să alerge până ajunse lângă bolovan. 


Celia avea coloana vertebrală arcuită peste pietroi şi gâtul răsucit. Sângele şi 


creierii împrăştiaţi începuseră deja să se zvânte la soare. Fără speranţă, Paula se 
aplecă şi controlă artera carotidă. Nimic. 

Vru să-i închidă ochii sticloşi aţintiţi spre culmea de unde îşi începuse drumul 
către moarte, apoi decise să nu atingă nimic. Pentru moment nici ea nu-şi dădea 
seama ce anume o determinase să ia acea decizie. 

Gâfâind, ridică din nou privirea spre vârf. Newman stătea pe muchia 
prăpastiei, privind în jos. Paula îi făcu semn. Cu palmele pâlnie la gură, îi strigă: 

— Coboară, Bob. 

Vorbele ei fură purtate de ecou pe toată întinderea mlaştinii, la fel ca ţipătul 
de moarte de adineauri. 

De cum începuse să urce pe High Tor, Newman nu se oprise nici-o clipă din 
fugă. În faţa lui terenul era acoperit de bolovani şi pietre risipite. Nu putea vedea 
vârful şi o pierduse de mult din ochi pe Celia, în timp ce urca pe cărarea şerpuită. 

Aşa cum se întâmplă deseori când urci pe o înălţime, se trezi dintr-o dată în 
vârf. Acesta era teşit şi plin de bolovani, unii periculos de aproape de muchia 
prăpastiei, lucru pe care-l observă la timp. Cu arma în mână, se apropie încet de 
muchie şi se uită în jos. Icni dând cu ochii de priveliştea de la picioarele lui. 

Acum putea vedea eşarfa galbenă. O mică pată de culoare pe silueta zdrobită 
de bolovanul uriaş. Tresări când Paula ridică privirea, făcându-i semn cu mâna 
dreaptă. O văzu ducând palmele pâlnie la gură. 

— Coboară, Bob. 

Vocea abia răzbătea până la el, totuşi auzi clar cuvintele. Făcu semn cu mâna 
că înţelesese. Oare Celia se aruncase de acolo? Părea puţin probabil. Newman 
rămase pe loc o clipă, rotindu-şi privirea în jur. Chiar în spatele lui se găsea un petic 
de nisip cenuşiu. Pe nisip văzu întipărită o urmă clară şi proaspătă de talpă. Mai 
mare decât piciorul mic al Celiei. În plus, îşi aminti că fata purtase pantofi fără toc. 
Urma indica mici crestături pe talpă. Bocanci de alpinism, cu ţinte. Celia fusese 
ucisă cu bestialitate: Împinsă în prăpastie. 

High Tor oferea o privelişte panoramică şi Newman putea vedea mlaştina în 
toate direcţiile, pe kilometri întregi. Scoase din buzunar un mic binoclu şi începu să 
scruteze smârcurile. Lipsiseră doar câteva minute ca să-l întâlnească pe asasin. 

Văzu prin lentile cât de aspru era ţinutul de la poalele stâncii. Vâlcele adânci, 
care puteau ascunde cu uşurinţă un călăreț. Întinderi acoperite cu ierburi dese, 
printre care ar fi putut exista poteci. Ocolind urma de pas, se duse să privească 
mlaştina din cele patru puncte cardinale. Nu se vedea nici ţipenie de om, doar 
bolovani înalţi cât casa. Hotări să coboare cât mai repede, s-o întâlnească pe Paula. 

— Regret din suflet că am lăsat-o aşa, spuse Paula. Păcat că nu i-am închis 
ochii. 

— Nu te frământa, o linişti Newman. Ai făcut exact ce trebuia. 

Porniseră în grabă spre maşină şi acum goneau înapoi spre Padstow pe 
Autostrada 30. Cardon se mişcă pe locul lui de pe bancheta din spate. 

— Numărul victimelor a ajuns la zece, remarcă el. Opt în masacrul de la 
Conacul Tresillian. Apoi poştaşul de la Five Lanes. Cu Celia Yeo fac zece. 

— Foarte bine, replică îmbufnată Paula. Acum ştim că poţi să faci o adunare. 
Reveni la subiectul dinainte, care o obseda. N-o putem lăsa pe Celia să zacă acolo. 
Dacă plouă la noapte? Îmi dau seama că poate părea o prostie... 

— Câtuşi de puţin. Câteva clipe Newman conduse doar cu o mână, iar cu 
cealaltă o strânse la piept pe Paula cu multă afecţiune. Am avut două motive ca să 
n-o ating. În zilele noastre există tehnici sofisticate de amprentare care uneori pot 
obţine o amprentă chiar şi de pe piele. Ca să-i închizi ochii, ar fi trebuit să-i atingi 
pleoapele. Dar principalul motiv este că trebuie să lăsăm totul pe seama poliţiei, 
fără să schimbăm nimic. 

— Până când, în sfârşit, vor da de urma ei, replică Paula. 

— O vor găsi chiar astăzi. Când ajungem la Padstow, prima mea grijă va fi să-l 
sun pe Buchanan de la cabina telefonică de lângă Old Custom House. Am să-mi 
schimb vocea. Mai am un motiv ca să procedez aşa: dacă Buchanan află că noi am 
fost de faţă, Dumnezeu ştie cât timp am pierde cu declaraţiile. Poate chiar câteva 
zile. Or, eu am o bănuială că Tweed duce lipsă tocmai de timp. 

— Mă faci să mă simt mai bine, spuse Paula. Dar de ce mergem la Conacul 
Tresillian? 

— Nu ghiceşti? Cred că ar fi relevant să ştim dacă Gaunt şi Jennie Blade se 
află la conac. Dată fiind întâmplarea de la High Tor. 

Garduri cu ţepuşe mărgineau porţiunea de drum lăturalnic care ducea spre 
conac. În locul în care fusese înscenată presupusa ocolire, Paula arătă către o 
poartă deschisă care dădea spre mlaştină. 

— Ti-am povestit aseară despre ambuscadă, Bob. Cred că şi-au ascuns 
maşinile dincolo de poarta aceea. 

— Tweed a mers la risc şi a forţat barajul, comentă Newman. 

— Tu ce-ai fi făcut în locul lui? ÎI provocă Paula. 


— Exact acelaşi lucru... 


Intrară pe aleea spre conac. Nu se vedea nimeni prin preajmă. Când se 
apropiară şi în faţa lor apăru conacul, Paula observă că draperiile de la ferestrele 
sufrageriei erau trase. Şi de astă dată Cardon rămase în maşină, iar Newman şi 
Paula urcară treptele terasei mari şi pătrate. Paula apăsă butonul soneriei şi uşa se 
deschise imediat, atât cât permitea lanţul gros pus pe dinăuntru. În cadrul uşii se ivi 
chipul bucătăresei. În spatele ei se vedea o siluetă ascunsă între umbre. 

— Ce doriţi? 

— Eu sunt. Paula îşi scoase repede ochelarii şi eşarfa. leri am stat de vorbă 
împreună. 

— Dumnezeule mare, nu v-am recunoscut. Desprinse lanţul şi deschise larg 
uşa. Vărul Jem e aici, cu noi, cu puşca lui de vânătoare. Poftiţi să beţi o ceaşcă de 
ceai tare. 

— Eşti foarte amabilă. El e prietenul meu, Robert, îl prezentă Paula pe 
Newman. Speram că Seniorul Gaunt e acasă. 

— E plecat de multe ceasuri. Sunt plecaţi şi el, şi domnişoara. Unul a luat 
Land-Rover-ul, celălalt a plecat călare. Nu ştiu bine care şi cum. Eu eram în 
bucătărie. Aici e mare harababură. Două dintre fete n-au mai venit la lucru, nici 
nu-mi închipui că vor mai pune piciorul aici, după întâmplarea de ieri. Eu tre' să 
servesc masa în Sala Mare, pentru stăpân şi pentru domnişoara Blade. Poliţia zice 
că a trebuit să sigileze sufrageria... Femeia sporovăia fără oprire, vizibil bucuroasă 
că putea vorbi cu cineva în care să aibă încredere. Apoi a venit Wendy, care face 
cât celelalte două la un loc. Poliţia zice că se va întoarce mai târziu. 

— Mulţumim. Te-am putea ruga să nu pomeneşti nimănui despre vizita 
noastră? Vrem să-i facem o surpriză Seniorului. Nu cred că avem timp să rămânem 
la o ceaşcă de ceai. Oricum, îţi mulţumim. 

— Ni s-a spus să nu suflăm o vorbă nimănui. Sper că şi Celia o să-şi ţină gura. 
Ea vine mâine. Fiţi liniştită, scumpă doamnă. N-am să spun nimănui că aţi venit. 
Obrazul ei roşcovan se încreţi într-un zâmbet. Mie îmi plac tainele... 

Newman tăcuse tot timpul, până când se înapoiară pe alee. Vestea că poliţia 
urma să se întoarcă îl îngrijora. Îi împărtăşi temerile lui şi Paulei, în timp ce se 
îndreptau cu maşina spre Autostrada 30. 

— Foarte interesant. Atât Gaunt, cât şi prietena lui s-ar fi putut găsi în 
mlaştini, lângă High Tor. 

— Nu însă şi cine a plecat cu Land-Rover-ul, sublinie Paula. Am fi auzit 


motorul. Păcat că nu ştim care din ei a fost călare... 


Newman intră pe autostradă. Tocmai voia s-o ia pe o pantă abruptă când văzu 
prin oglinda retrovizoare o maşină, departe în urma lui. Era o maşină de poliţie care 
părăsea autostrada, îndreptându-se spre Conacul Tresillian. 

— Am scăpat ca prin urechile acului, comentă el, cum a spus Wellington după 
Waterloo. Ei, iată că am ajuns la Padstow. Acum am să-i pot telefona lui Buchanan. 
lar bucătăreasa habar n-are că biata Celia îşi va ţine gura, adăugă el posomorât. Pe 
vecie... 

Paula aşteptă împreună cu Cardon în Mercedes-ul oprit în parcarea de vizavi 
de Old Custom House. Era cea mai impozantă clădire din Padstow, o construcţie 
masivă şi solidă, cu trei niveluri. Acoperişul se continua cu un fronton înalt, cu două 
uşi de lemn închise. Paula arătă într-acolo. 

— Probabil că odinioară pe acolo ridicau mărfurile direct din stradă. 

— Asta se ştie, confirmă Cardon. Mă întreb cum se descurcă Bob... 

În cabina telefonică Newman formase numărul de la Scotland Yard. Când îi 
răspunse operatoarea, el îi vorbi grăbit printr-o batistă de mătase cu care acoperise 
receptorul. 

— Fă-mi legătura cu inspectorul Buchanan, da’ repede. Vreau să anunţ o nouă 
crimă petrecută în Bodmin. Nu mă întrerupe. Doar fă-mi legătura. Revin în cinci 
minute şi sper că mi-l dai imediat, altfel închid. 

Puse receptorul în furcă. Era singura cale de a-l împiedica pe Buchanan să 
localizeze punctul din care i se telefona - lucru pe care Newman era convins că 
inspectorul va încerca să-l facă. Ziaristul se uită la ceas şi formă numărul exact 
peste cinci minute. 

— Am telefonat acum câteva minute. Fă-mi legătura cu Buchanan. Acum! Sau 
deloc. 

— Aici inspectorul-şef Buchanan, răspunse un glas rece după câteva secunde. 
Cine-i la aparat? 

— Fără nume, ca să nu avem belele. Dumneata ascultă şi notează. Există un 
cadavru la poalele stâncii High Tor, pe versantul vestic, la marginea satului Five 
Lanes. E vorba de servitoarea care a lucrat la conac. A fost aruncată din vârful 
stâncii. Pe vârf vei găsi o urmă mare de pas. Bănuiesc că-ţi place să primeşti indicii. 

— Mulţumesc. Acum, ce-ar fi să-mi spui şi numele... 

— Eşti detectiv, n-ai decât să-l afli... 

Newman puse receptorul în furcă. Nu lăsase timp suficient poliţiei ca să-l 
depisteze, nici cu aparatura sofisticată de care dispuneau acum şi care reuşea 


adeseori să localizeze o convorbire în numai trei minute. Îşi vârî batista de mătase 
în buzunar şi se uită în capătul cel mai îndepărtat al parcării, unde era Mercedes-ul. 

Paula şi Cardon nu erau singuri. Alături de maşina lor se vedea un Land- 
Rover: Înăuntru se găseau Jennie Blade şi Gaunt. 

— Bun venit în vechiul port Padstow, le ură vesel Gaunt, oprind maşina. 

— Bună, Philip, îl salută Jennie pe Cardon, cu un surâs seducător. Într-o bună 
zi va trebui să bem ceva împreună. Oh, Paula, nici nu te-am observat, continuă ea 
pe un ton impertinent. 

— Eu nu sunt bărbat, replică Paula. 

Gaunt şi Jennie coborâră din maşină şi Paula observă că amândoi erau 
îmbrăcaţi în cojoc şi pantaloni de călărie. Aşadar, care din ei fusese călăreţul? 
Cobori şi ea, îşi întinse membrele amorţite şi aruncă o privire în spatele Land- 
Rover-ului. Era încărcat cu pungi frigorifice, colaci de frânghie şi o busolă de 
navigaţie. Se întrebă dacă sub toate aceste bagaje era cumva o pereche de bocanci 
de alpinism, cu ţinte. 

Nou-sosiţii purtau cizme de călărie lucitoare. Gaunt se aplecă spre spatele 
maşinii şi luă un bici. Când îşi îndreptă spatele, dădu cu ochii de Newman care 
tocmai venea spre ei. 

— Măi să fie! la te uită cine vine. Celebrul corespondent străin. Ţi-am citit 
cartea, Newman. Îmi amintesc şi titlul: Kruger. Computerul care a dat greş. 
Nemaipomenit de bună. Un best-seller internaţional. Cred că ai făcut bani buni de 
pe urma ei. 

— N-a fost rău deloc, răspunse Newman. 

Nu pomeni nimic de faptul că din acea carte câştigase o avere, îndeajuns ca 
să-i asigure independenţa financiară pe viaţă. Jennie îl prinse pe Gaunt de braţ. 

— Nu uita tichetul de parcare. Aici maşinile sunt verificate cu regularitate. 

— Atunci ce aştepţi? o întrebă Gaunt cu obişnuitul lui ton de comandă. Ştii 
bine unde-i aparatul. 

— Vin cu tine, se oferi Paula. 

Până în acel moment n-o simpatizase pe Jennie, dar felul în care Gaunt îşi 
tratase prietena îi stârni mânia. 

— De ce-l tolerezi? o întrebă ea pe Jennie, care introducea monede în aparat. 

— Oh, e un om imposibil, răspunse Jennie. Dar în clipa următoare devine 
fermecător şi irezistibil. Probabil ţi-ai dat seama şi tu, continuă Jennie în timp ce se 


înapoiau la Land- Rover, că bărbaţii nu-s perfecţi, ca să nu spun mai mult. 


— Eu sunt de părere că Gaunt are toate cusururile din lume, declară Paula, 
uitându-se la Jennie. Apropo, adăugă ea, azi-dimineaţă ai ieşit să respiri aer curat. 
Te-ai plimbat cumva prin mlaştină? 

Oare era doar o închipuire sau chipul lui Jennie împietrise pentru o fracțiune 
de secundă? Nu cumva cei doi jucau teatru? Jennie ridică mâna şi-şi dădu la o parte 
o şuviţă aurie de pe obraz, apoi aruncă o privire piezişă către Paula şi făcu un gest 
de lehamite cu amândouă mâinile. 

— Am hoinărit pe străzile din Padstow. Seniorul mă tot duce cu vorba că-mi va 
cumpăra un apartament aici. Nu cred o iotă. Dar ce face acolo? 

— Haideţi! le îndemnă scurt Gaunt. l-am invitat pe prietenii noştri să bea 
ceva. La Old Custom House. Cel mai bun bar din oraş. 

— Abia aştept, spuse cu năduf Jennie, prinzând tichetul în parbriz. Acum poţi 
să bei până diseară. 

— Vorbeşti de parcă aş fi un beţivan, tună Gaunt. Lui Jennie a mea îi cam 
place să exagereze. 

— Jennie a ta tare ar mai vrea să-ţi rupă picioarele, replică ea cu candoare. De 
data aceasta, cel puţin faci cinste. 

— Glumeşte, tare-i mai place să glumească, vorbi Gaunt, plesnind-o peste 
fund. Vrea să lase impresia că sunt un zgârcit şi câte altele. Îmi place o femeie cu 
care pot să încrucişez spada. 

— Dacă aş avea o spadă, aş înfige-o în tine... 

Gaunt pornise înainte, fluturându-şi teatral braţul şi făcând celorlalţi semn să-l 
urmeze. Cardon i se alătură la intrarea dinspre South Quay. Newman aşteptă până 
intrară Paula şi Jennie. 

Jennie se opri în prag şi, aşteptându-l pe Newman, îşi petrecu braţul pe după 
al lui. 

— Hai să ne cunoaştem mai bine. Îi zâmbi răutăcios. Cred că noi doi am face 
un cuplu minunat. 

— Dacă spui tu... răspunse Newman pe un ton neutru. 

Fata asta nu pierde timpul, se gândi Paula, revenind la părerea ei iniţială 
despre Jennie. Studie barul cu atenţie. Era un loc primitor, cu tavanul din bârne de 
stejar. În dreapta ei se vedea o tejghea lungă, în faţa căreia se găseau multe 
măsuţe cu scaune confortabile. În stânga văzu două trepte care duceau către o uşă 


situată ceva mai sus şi protejată cu zăbrele de lemn. 


Pereţii erau din piatră gălbuie, iar încăperea spațioasă era luminată de aplice 
cu abajururi de sticlă alburie în formă de clopot. Câţiva clienţi şedeau la un pahar, 
iar atmosfera era plăcută şi primitoare. 

— Ce bei, Paula? Întrebă Gaunt cu voce tunătoare. Şi tu, Philip? Dar distinsul 
nostru corespondent? continuă el cu acelaşi glas răsunător. Presupun că şi tu vrei 
să bei ceva, Jennie, adăugă el, ca şi cum abia atunci şi-ar fi adus aminte. Fac eu 
cinste. 

— Un gin tonic, răspunse răstit Jennie. Dacă n-o să dai faliment din asta. 

Expresia ei trăda uimire, ca şi cum Gaunt ar fi făcut cinste pentru prima oară. 
Newman se încruntă la blonda din spatele tejghelei. Îşi dădu seama că fata se 
pregătea să întrebe: “Ca de obicei, domnule?” Newman nu voia ca Gaunt să ştie că 
trăsese la Old Custom House. Isteaţă, fata de la bar pricepu şi-şi ţinu gura. 

— Scotch. Fără apă, se hotărî Newman. 

— Fă-l dublu! comandă Gaunt. 

— Cum doreşte Seniorul... 

Pentru Paula era primul indiciu că Gaunt era un client cunoscut. Se văzu 
nevoită să admită că Seniorul avea o alură impresionantă. Gaunt îşi scoase pălăria 
vânătorească şi o azvârli dincolo de zăbrele, pe fotoliul verde, cu spătar ghintuit, în 
faţa unui foc zdravăn de buşteni. 

Îşi scoase cojocul şi rămase într-o haină în carouri mici. Avea înfăţişarea 
clasică a gentilomului de ţară, se gândi Paula. Seniorul îi întinse paharul cu gin tonic 
pe care-l comandase şi Paula i-l trecu lui Jennie. Gaunt se încruntă, ridică din umerii 
lui laţi şi-i oferi Paulei alt pahar. 

— Mulţumesc, îi şopti Jennie Paulei. Azi e pornit să facă pe mitocanul. M-ar fi 
lăsat la urmă. Noroc! 

— Pe aici, doamnelor! le chemă Gaunt, după ce toţi îşi luară băutura. Zâmbi 
poznaş către Newman. Puteţi veni şi voi, băieţi... dacă trebuie neapărat. Dar vă 
asigur că mă descurc şi singur cu două femei surprinzător de frumoase... 

Înainte ca Newman să apuce să-i răspundă, Gaunt urcă treptele, salutând 
vesel şi în gura mare oamenii aşezaţi la mese, apoi se opri lângă fotoliul pe care îşi 
aruncase pălăria. 

— Jennie, tu stai acolo, îi indică el. Paula, draga mea, vino şi stai lângă mine... 

Continuă să dea instrucţiuni, dar Jennie i-o luă înainte. Prinzându-l pe Newman 
de braţ, îl conduse la una dintre canapelele verzi din piele pentru două persoane. 
Gaunt se plesni cu palma peste fruntea înaltă, prefăcându-se îndurerat. 


— Nu pot face ordine, şi pace! Mi-am dat silinţa ca să vă simţiţi bine. Mă 
pricep să spun când oamenii se potrivesc unii cu alţii. 

— Pungile au rămas în Land-Rover, îi aminti Jennie. N-ar trebui duse la bord? 
Eu n-am de gând să le car. 

Gaunt se schimbă la faţă. Pe chipul lui se aşternu o expresie furioasă. 

— Nu ţi-ai dat seama că aici e ca la Polul Nord? Deocamdată sunt în siguranţă. 

— La bord? interveni Paula. Te referi la superbul dumitale iaht, Mayflowerliri 
Pleci undeva pe mare? 

Gaunt părea gata să explodeze. 

— Cine ţi-a spus? se răsti el la Paula. Cine ţi-a vorbit despre iahtul meu? 

— Un localnic, răspunse Paula, înfruntându-i privirea. N-aş putea să-ţi precizez 
care anume. 

— lată necazul cu un oraş ca Padstow, comentă Gaunt cu glas ceva mai 
coborât. E ca o parohie, nu te poţi feri de ochii lumii: toţi îţi cunosc fiecare mişcare. 
Nu mi-aş permite o asemenea ambarcaţiune, continuă el pe un ton mai detaşat. Nu 
fac decât s-o închiriez pentru scurte călătorii. Până la Plymouth sau până la 
Watchet. 

Paula încuviinţă din cap, fără să creadă un cuvânt. Rămăsese cu ochii la un 
raft de deasupra tejghelei barului, ticsit cu vechi geamantane, serviete diplomat şi 
cufere. Toate datând dinaintea Celui de-al Doilea Război Mondial. Apoi aruncă o 
privire către uşă. 

În prag stătea Tweed, care-i făcu semn să vină până la el. 

— lertaţi-mă, se scuză Paula. Mă întorc într-o clipă... 

— Am să-i telefonez din nou lui Howard, o anunţă Tweed pe Paula când fata 
ieşi afară în frigul muşcător. Aş vrea să auzi şi tu cum reacţionează. După aceea aş 
vrea să iau legătura cu încă o persoană... Mai târziu să-mi povesteşti cum a fost la 
Five Lanes. Deocamdată se întâmplă prea multe... 

Înghesuită lângă Tweed în cabina telefonică, Paula aşteptă până când acesta 
formă numărul conacului din Surrey. Stătea cu urechea lipită de receptor. 
Centralista făcu legătura direct cu Howard. Primele lui cuvinte erau departe de a fi 
liniştitoare. 

— Tweed, niciodată nu m-am confruntat cu o astfel de situaţie. Pur şi simplu, 
nu-mi dau seama ce se petrece. 

— Spune-mi ce te determină să faci această afirmaţie, îl îndemnă calm 


Tweed. 


— De la ultima noastră convorbire, am tot încercat să iau legătura cu 
primul-ministru. Nici pomeneală. Înainte răspundea imediat la telefon, chiar şi când 
era în şedinţa de cabinet. 

— De fapt, ce se întâmplă când suni la Downing Street? 

— Răspunde afurisita aceea de secretară. lartă-mă că vorbesc aşa, dar e de 
neînchipuit. De fiecare dată, secretara îmi spune ba că e ocupat, ba că e la 
Parlament sau în altă parte. Oriunde, în afară de Downing Street. Mi-a mai spus că 
trebuie să sistez orice operaţiune până discut cu primul-ministru. Auzi tupeu! 

— Şi ai... sistat toate operaţiunile cu oamenii noştri din străinătate? 

— Bineînţeles că nu. Tweed, mă simt ca un prizonier, conacul acesta e ca o 
închisoare. 

— Chiar eşti prizonier, dar te afli în siguranţă atâta vreme cât nu te aventurezi 
dincolo de zidurile lui, îl preveni Tweed. 

— Tu ai vreun indiciu? Întrebă deznădăjduit Howard. Tu şi echipa ta sunteţi 
singurii care umblaţi liber. 

— Tot ce se poate. Lasă totul în seama mea. Curând voi trece la acţiune. 
Păstrează-ţi calmul... 

Tweed puse receptorul în furcă şi o privi ţintă pe Paula. 

— Ce părere ai? 

— E speriat. Oare cine are puterea de a-l manipula pe primul-ministru în 
asemenea măsură? 

— Acum voi da cel de al doilea telefon. Vreau să-l sun pe Jim Corcoran, amicul 
nostru, şeful pazei de pe aeroportul din Londra. Dacă mai e amicul nostru. Am 
numărul lui direct de la aeroport. 

Formă un număr, dar la celălalt capăt al firului telefonul suna în gol. Într-un 
târziu, cineva ridică receptorul şi răspunse pe un ton agasat. 

— Corcoran. Cine-i la telefon? 

— Noroc, Jim. Aici Tweed. Am nevoie de ajutorul tău. 

— S-ar putea să fie dificil. În condiţiile actuale. Părea circumspect. Ce s-a 
întâmplat? 

— Care condiţii? Hai, spune, ştii bine cât îmi datorezi. 

— E adevărat, Tweed, e adevărat. Vocea lui Corcoran deveni mai amicală. 
Tăcu o clipă. Cu ce te pot ajuta? 

— E posibil ca în urmă cu trei zile un anume Joel Dyson - îţi repet numele pe 
litere - să fi luat avionul spre Zurich. Am nevoie de o confirmare în acest sens. Tu 


poţi afla, uitându-te pe lista cu destinaţia pasagerilor. Pot fi... 


— Să verific listele de pasageri? Ai idee cât va dura treaba asta? 

— Tocmai voiam să-ţi spun că-ţi pot da detalii. În urmă cu trei zile, cu o cursă 
de seară. Compania Swissair. 

— Aşa mai merge. Nu-ţi promit nimic. Trebuie să vorbesc la alt telefon... 

— Aştept, repetă Tweed. Sunt departe de Londra şi mi-e greu să te sun din 
nou. 

— Atunci, aşteaptă... 

Paula, care ascultase convorbirea, se uita nedumerită la Tweed. El clătină din 
cap, făcându-i semn să tacă. Mai introduse câteva monede în aparat. După câteva 
minute, Corcoran ridică din nou receptorul. 

— Am aflat. Acest Joel Dyson a călătorit la Zurich cu clasa întâi, acum trei zile. 
Cursa SR 805. A decolat de la Heathrow la ora 23:50 şi a ajuns la Zurich la 2:25, ora 
locală. 

— Îţi rămân îndatorat. Te mai rog ceva. Uită această convorbire. N-ai primit 
nici-o veste de la mine... indiferent cine te întreabă. 

— Ştii, uneori am mari lacune de memorie. Tweed, eşti bine? 

— Nu mi-am rupt niciun os şi am pielea întreagă. M-am născut sub o stea 
norocoasă. 


— Ai grijă să nu-ţi fortezi norocul, îl povăţui Corcoran cu voce gravă. 


— Nu pricep, spuse Paula, după ce ieşiră din cabina telefonică. De ce te 
interesează mişcările lui Joel Dyson? 

— Hai să mergem pe jos câteva minute. Există anumite lucruri pe care ar fi 
trebuit să ţi le spun mai de mult. 

— Bob şi Philip vor începe să se întrebe ce mi s-a întâmplat... Nu termină de 
vorbit că Newman ieşi din bar, rotindu-şi privirea în toate părţile. Paula îi făcu semn 
cu degetul mare ridicat. Newman zâmbi larg şi răsuflă uşurat văzând-o alături de 
Tweed. Îşi flutură mâna înspre ei şi intră din nou în bar. 

Paula îl conduse pe Tweed pe malul docului interior şi arătă către Mayflower 
III. 

— Fie că mă crezi sau nu, e iahtul lui Gaunt. Când i-am pomenit de el la bar, 
mi-a făcut impresia că nu i-a convenit că ştiam, apoi mi-a răspuns că iahtul e 
închiriat. Nu l-am crezut. 


— Interesant. E un iaht de milionar. 


— E posibil ca Gaunt să fie milionar? Întotdeauna vorbeşte de parcă ar fi în 
pragul falimentului. 

— Milionarii vorbesc deseori astfel. Ca şi cum nu şi-ar permite să cheltuiască o 
leţcaie. Faptul mă duce cu gândul la un lucru care ar fi trebuit să-mi treacă prin 
minte. Am să-i telefonez Monicăila conacul din Surrey şi am s-o rog să-l verifice pe 
Seniorul Gaunt. lar acum, să revenim la Joel Dyson... 

Paula îl conduse prin parcare, iar Tweed îi relată cele aflate de la Newman, 
care-i telefonase din Baker Street Station după explozie. Îi dădu toate detaliile 
despre scurta vizită a lui Dyson la Park Crescent, despre caseta video şi banda 
audio lăsate acolo. 

În timp ce se plimbau pe podul alb, metalic, de deasupra barajului, care 
păstra nivelul apei în docul interior, Paula îşi dădu seama că nu era o ecluză 
propriu-zisă. Mai curând un baraj mobil care putea fi deschis şi închis. 

— L-am cunoscut cândva pe Dyson, spuse ea după ce Tweed termină de 
istorisit. Bob m-a dus la un mic local din Londra, unde l-am întâlnit pe Dyson. Un tip 
mărunţel, cu buze cărnoase şi ochi ca argintul viu, căruia nu-i scăpa nimic. Vorbea o 
engleză educată. Mai târziu Bob mi-a spus că e englez. Dar îşi poate schimba 
instantaneu accentul, să juri că e american. 

— Din câte am auzit, e un mare ticălos, remarcă Tweed. 

— Ce te-a făcut să crezi că Dyson ar fi putut zbura la Zurich? 

— Newman mi-a spus că Dyson a făcut cândva nişte fotografii 
compromiţătoare cu Amberg în compania altei femei, Julius fiind căsătorit. Bob l-a 
convins că, într-o bună zi, Amberg i-ar putea fi un prieten influent. Atunci Dyson i-a 
înapoiat bancherului pozele. Îmi imaginez că a renunţat la o sumă frumuşică, pe 
care i-ar fi oferit-o Die Spiegel sau vreun ziar american de scandal. 

— ŞI? 

— Dyson a insistat faţă de Newman şi de Monica să le lase lor copiile casetei 
video şi benzii audio şi să păstreze originalele la el. Ce loc ar putea fi mai sigur 
pentru a ascunde originalele decât în seiful unei bănci elveţiene? Mai precis, Banca 
de Credit a lui Amberg. 

— Dar de ce să limitezi posibilităţile la Swissair? Există şi alte curse către 
Zurich. 

— Dyson a colindat lumea în lung şi-n lat şi are experienţă. S-a simţit mai în 
siguranţă la bordul unui avion elveţian. Mai ales la clasa întâi. Avioanele elveţiene 


oferă protecţie absolută. 


— Ai dreptate. Apropo, am studiat-o cu atenţie pe Jennie Blade. Când am 
văzut-o pentru prima oară la conac, i-am dat cam douăzeci şi opt de ani. Acum îi 
dau vreo treizeci şi cinci: are multă experienţă. Să ştii că mă intrigă. Ar fi bine să mă 
înapoiez la bar, altfel mă vor considera nepoliticoasă. 

Paula îi arătă lui Tweed cărarea de coastă către micul golf din care pleca 
feribotul spre Rock în timpul refluxului. În acelaşi moment Gaunt ieşi din bar, urmat 
de Newman şi Cardon. În spatele lor venea Jennie. 

— Tipic, comentă Paula. Gaunt o tratează ca pe un câine. Slavă Domnului că 
ştie să şi muşte. 

În timp ce Paula vorbea, Jennie lungi pasul, îl ajunse din urmă pe Gaunt şi 
începu să-i spună ceva, arătând spre Tweed şi Paula. Le făcu semn cu mâna, şi 
Paula îi răspunse în acelaşi fel. Grupul se apropie de ei. 

— Ştii ce ai de făcut, Tweed, tună Gaunt din celălalt capăt al parcării. la 
feribotul spre Rock. De acolo ai cea mai frumoasă privelişte spre orăşelul Padstow. 
lar dacă îţi place să faci ascensiuni, e locul cel mai potrivit. 

— Ne vom gândi, răspunse Tweed. 


— Ce părere ai de luntrea asta? Întrebă veselă Jennie, arătând spre Mayflo 


wer Ill. 

— Luntre? tună Gaunt. E unul dintre cele mai puternice vase de croazieră din 
lume. 

— E foarte susceptibil când vine vorba despre jucăria lui, îi spuse Jennie 
Paulei. 


— Cine merge cu mine să urce pe punte! răcni Gaunt. Cobori scara scurtă din 
peretele docului şi sări pe punte, apoi întinse braţele în lături. Nu-i aşa că-i o 
minune? Îl păstrez ca pe o bijuterie. 

— Pe dracu'! explodă Jennie. Făcu semn spre balustradele de alamă care 
străluceau ca aurul în lumina soarelui. Am pierdut zile întregi frecând la vechitura 
asta. 

— Cred că feribotul e o idee bună. 

Orice, numai să nu fie sechestrat la bordul iahtului Mayflower. Dumnezeu ştie 
unde i-ar fi putut duce Gaunt odată cu fluxul - poate în estuar şi apoi în largul 
Atlanticului. 

— Atunci trebuie să mergeţi pe poteca de coastă până în golf, le strigă Gaunt. 
E oră de reflux. Drum bun... 

În timp ce Tweed se îndrepta spre treptele care duceau la potecă, Newman şi 
Paula îi văzură pe Butler şi Nield apărând ca din pământ. Cei doi îl însoţiseră pe 


Tweed de la hotel şi se făcuseră nevăzuţi în momentul în care şeful lor se întâlnise 
cu Paula. 

Toţi şase începură să urce poteca abruptă care începea dincolo de trepte. 
Paula observă că Philip Cardon continua să-şi ţină sacul de pânză atârnat pe umăr. 
Nu se dezlipise de el tot timpul cât şezuseră în barul de la Old Custom House. 

— Philip, ce comori ai în sac? Îl întrebă Paula, păşind alături de el. 

— Diverse. Ne-ar putea fi de folos. Nu se ştie niciodată. Nu uit câte s-au 
întâmplat până acum în liniştitul Cornwall. Numărul victimelor a ajuns la zece. Opt 
la conac. Apoi Celia Yeo. Aseară Tweed mi-a relatat despre telefonul primit ieri de la 
Buchanan. 

Deci adevăratul poştaş a fost găsit lângă Five Lanes, cu gâtul tăiat. Cornwall 
pare a fi un ţinut foarte ospitalier. 

Zece, repetă în gând Paula cu un aer mohorât. Zece cadavre până acum, dacă 
o puneau la socoteală şi pe biata Celia Yeo, care zăcea la poalele stâncii High Tor. 
Trebuia neapărat să-i povestească lui Tweed despre “plimbarea” aceea, de îndată 
ce-i va putea vorbi între patru ochi. 

Continuară să urce sub un soare orbitor, până când pierdură din ochi orăşelul, 
rămas undeva în stânga, la poalele pantei înverzite. În dreapta lor, marea era 
ascunsă vederii de un gard viu stufos, aflat ceva mai jos. În sinea ei, Paula încă 
numea estuarul “o mare”: pentru ea nu semăna deloc a fluviu. 

Un panou pe care scria SPRE FERIBOT indica o potecă lăturalnică şerpuind la 
vale. Cărarea ducea la un şir de trepte late din piatră, care coborau abrupt spre un 
mic golf înconjurat de pereţi de stâncă aproape verticali. Tweed aprecie că 
traversarea până la Rock va dura doar două minute, fără să-şi dea seama că 
destinaţia părea aproape doar din pricina aerului extrem de curat. 

Scările se sfârşeau într-un mic golf, izolat de lume prin pereţi verticali de 
granit. Paula aruncă o privire peste umăr, apoi îşi croi drum spre mal printre 
pietroaie pe care risca oricând să-şi scrântească gleznele. La baza stâncilor se 
vedeau scobituri adânci şi întunecoase care se pierdeau în măruntaiele de granit ale 
colinei. Nu-i plăcea golful. Atmosfera i se părea stranie, iar ei erau singurii pasageri 
în aşteptarea feribotului care se apropia de mal. 

Tweed duse binoclul la ochi, îndreptându-l spre casa veche, îngustă şi înaltă, 
aflată undeva la jumătatea pantei de pe ţărmul Rock. La o fereastră de la etaj văzu 
o lumină străfulgerând de câteva ori. 

— Cineva de pe ţărmul celălalt trimite un semnal, spuse el cu un aer sumbru. 


— Nu-i decât soarele reflectat în vreo oglindă, interveni Newman. 


— A fost un scurt semnal Morse făcut cu o lampă, insistă Tweed. O serie de 
sclipiri lungi, urmate de altele scurte. Mai târziu am să-ţi povestesc de unde ştiu... 

Feribotul ancorase. Paula se întreba cum aveau să urce la bord. Feribotul era 
o ambarcaţiune mică, având o capacitate de numai doisprezece pasageri. Cabina 
timonei arăta ca o cuşcă amplasată la provă, abia de vreo două ori mai mare decât 
cabina telefonică de lângă Old Custom House, din care vorbise Tweed. Doar doi 
călători mai vârstnici traversaseră dinspre Rock. 

Feribotul se îndreptă spre țărm cu prova înainte. Unul din cei doi marinari cu 
trăsături aspre sări pe țărm, trase o pasarelă de la bordul vasului şi o sprijini de 
țărm, ca pasagerii să poată cobori pe ea. Cei doi călători coborâră pe rând, ajutaţi 
de marinarul de pe țărm. 

Tweed urcă primul la bordul micii ambarcaţiuni. Neluând în seamă mâna care 
i se întindea, parcurse pasarela cu pas vioi şi puse piciorul la bord. Pasagerii şedeau 
în picioare sau pe banchete de lemn, cu spatele la copastie. 

Paula se aşeză lângă Tweed şi-l privi cu atenţie. Părea foarte încordat. Paula 
ştia că şefului ei nu-i plăceau vapoarele şi că nu-şi luase pastilele care atenuau răul 
de mare. 

— Te simţi bine? Întrebă ea în timp ce feribotul se desprindea de țărm. 

— Ne-am putea afla în mare primejdie, îi preveni Tweed pe Cardon şi pe 
Newman care şedeau alături. 

— Am şi pornit, îl linişti Paula. Traversarea nu durează mult. Doar câteva 
minute. 

— Cel puţin cinci, dacă nu mai mult, preciză Cardon. 

Desfăcu sacul voluminos agăţat de umăr. În timp ce înaintau prin canalul 
îngust dintre stânci şi malul nisipos, Cardon îşi strecură o mână în sac şi rămase cu 
ea ascunsă acolo. Paula se întrebă ce avea în bagaj. O armă? 

Cei doi marinari se înghesuiseră în cabina timonei, iar căpitanul privea drept 
înainte, stând cu mâinile încleştate pe cârmă. Ajunseră în capătul malului nisipos şi 
imediat căpitanul răsuci timona. Paula văzu marea care-i despărţea de plaja Rock. 
Oare unde vom acosta? se întrebă ea. 

— Ce privelişte! exclamă Newman în clipa următoare. 

Înaintau spre Rock prin mijlocul estuarului. Spre nord, printre două 
promontorii, se vedea largul Atlanticului. Chiar în centrul fâşiei de ocean se ridica o 
stâncă uriaşă şi ascuţită, de forma unui vulcan. Ici-colo apa sclipea orbitor în lumina 
soarelui. O briză rece şi pătrunzătoare încreţea suprafaţa albastră. 


— Ajungem în curând, îl încurajă Paula pe Tweed. 


— Aşa sper şi eu, spuse Newman cât se poate de serios. 

Se lăsă pe spate, ca să privească dincolo de cabina timonei. Brusc, dinspre 
ocean apăru o barcă mare cu motor. Venea spre ei în mare viteză, cu prova ridicată 
mult deasupra apei. Barca făcu un ocol, lăsând în urmă o dâră de spumă care se 
întindea până spre Atlantic. Newman îngheţă. Îşi strecură mâna în interiorul 
canadienei, apoi o retrase. Niciodată n-ar fi reuşit să nimerească o ţintă care se 
deplasa cu asemenea viteză. Toţi auziră cuvintele căpitanului, un amestec de furie 
şi nelinişte, adresate marinarului de lângă el. 

— Nebun de legat! N-am mai văzut barca asta până acum... Paula înlemni, 
apoi simţi palma lui Tweed strângând-o cu putere de încheietura mâinii. Ridică 
privirea către el. Tweed şedea nemişcat, perfect relaxat. i se păru că descifrează pe 
figura lui o expresie de satisfacţie, dar aşa ceva ar fi fost cu neputinţă. Tweed privi 
scurt spre Butler care şedea în faţa lui. Barca cu motor gonea năprasnic în direcţia 
lor. 

Butler încuviinţă din cap spre Cardon. Paula se uită şi ea la Philip. Acesta îi 
răspunse lui Butler cu un semn identic, aproape insesizabil. Newman îl privea ţintă 
pe căpitan, aflat în cabina timonei. Mâinile acestuia se încleştaseră pe cârmă. Viră 
puţin spre stânga, spre babord, manevră care se dovedi greşită. Căpitanul păru să 
intre în panică. Încercă zadarnic să se înapoieze la ţărmul lăsat în urmă, dar virajul îi 
scoase exact în calea bărcii cu motor, care, din câte vedea Paula acum, era o 
ambarcaţiune uriaşă. 

Tweed scoase binoclul lui Newman, pe care-l ţinuse în propriul său buzunar. 
Cardon, care privea când la cabina timonei, când la barca cu motor, luă binoclul din 
mâinile lui Tweed. Ca şi 

Newman, îl socotea pe căpitan un om care nu-şi pierdea cumpătul cu una-cu 
două. 

Cardon îndreptă binoclul spre barca cu motor, care îşi modificase direcţia şi 
acum venea spre ei dintr-o parte. La volan văzu o singură persoană. O siluetă 
bizară, cu cagulă şi ochelari de scafandru. Nici vorbă să-şi dea seama cine era. Cu 
mâna stângă, Cardon puse binocilul înapoi pe genunchii lui Tweed. Vâri amândouă 
mâinile în sacul de pânză, sub ochii Paulei, care-i urmărea toate mişcările. 

Pe măsură ce barca se apropia, zgomotul motorului devenea asurzitor. Paula 
îşi încleştă degetele prin mănuşi. Aveau să fie zdrobiţi, făcuţi fărâme, azvârliţi în 
apă, care în februarie era probabil îngheţată. Nield îşi duse calm o ţigară la buze, 
fără s-o aprindă. 

— Căpitanul ştie ce face, şopti Tweed la urechea Paulei. 


— Vezi să nu te cred, răspunse ea răstit. 

În cele câteva secunde dinaintea groaznicului impact, căpitanul răsuci brusc 
timona spre tribord, abătându-se din calea bărcii cu motor. Exact în ultimul 
moment. Paulei i se păru că prova uriaşă a monstrului se ridica deasupra lor, ca 
într-o secvenţă din filmul Fă/ci. Îşi încleştase mâna pe balustrada din spatele ei, 
aşteptând cumplita izbitură. 

Barca cu motor trecu la câţiva centimetri de babordul feribotului. În aceeaşi 
clipă, Cardon aruncă grenada, căreia îi scosese cuiul. Grenada ateriză exact în 
spatele siluetei cu cască de scafandru. Imediat, Cardon începu să numere, cu ochii 
la Paula. 

— Unu... Doi... Trei... Patru... 

La “Patru”, Paula simţi impulsul de a se întoarce spre pupa feribotului, care se 
legăna violent din pricina siajului lăsat de barca cu motor. Tweed şi ceilalţi priveau 
ţintă în aceeaşi direcţie. 

Răsună o explozie asurzitoare. Preţ de o secundă barca cu motor se răsuci în 
semicerc, gata să se năpustească din nou asupra țintei. În clipa următoare, când se 
auzi bubuitura, barca se despică în două şi prova se înălţă spre cer. Paula încremeni 


cu ochii la gigantica trombă de apă, ţâşnită spre cer la fel ca 


CR 

gheizerul din Parcul Yellowstone, antrenând obiecte sinistre, bucăți din barca 
sfărâmată. 

Apa bolborosi câteva clipe în locul în care fusese nimicită barca, apoi se linişti. 
Doar câteva vălurele mai încreţeau oglinda mării. Tweed era convins că nimeni din 
echipaj nu-l văzuse pe Cardon aruncând grenada, toți fuseseră preocupaţi să scoată 
feribotul din calea dezastrului în ultimul moment. Căpitanul îl lăsă pe celălalt 
marinar la timonă şi ieşi din cabină. Primele lui cuvinte confirmară bănuielile lui 
Tweed. 

— Îmi pare rău, oameni buni. Am mai avut de-a face cu astfel de nebuni. Îi 
amuză să-mi sperie pasagerii. Dar de data aceasta nu ştiu cine a fost. A făcut 
explozie benzina. S-a mai întâmplat şi altădată. Tineri idioţi, care dau o groază de 
bani pe vedete rapide - vor neapărat viteză - şi apoi nu mai au bani ca să le 
întrețină. Am să vă returnez costul biletelor... 

— Nici vorbă! protestă categoric Tweed. Un bilet dus-întors până la Rock nu 
costă decât o liră de persoană. În plus, ne-ai salvat viața, grație priceperii dumitale 
de navigator. 


— Dacă aşa doriţi... Căpitanul se încruntă. Niciodată n-am văzut un rezervor 
de combustibil să explodeze cu asemenea putere. Oricum, era o ambarcaţiune 


mare. Acostăm imediat... 

Coborâră de pe feribot în acelaşi fel, pe pasarela improvizată, cu marinarul 
alături, gata să le întindă mâna. Paula nu se sfii să apuce mâna care i se oferea: 
după recenta experienţă, simţea că n-o mai ţin picioarele. 

— Vedeţi prăjina aceea cu un drapel în vârf? strigă în urma lor căpitanul. Când 
doriţi să vă întoarceţi, aşteptaţi în locul în care va fi mutat drapelul. Peste o oră 
începe refluxul. 

Tweed coborâse pasarela fără să se ajute nici de această dată de mâna 
întinsă a marinarului. Tălpile i se scufundară în nisipul până nu de mult acoperit cu 
apă. Înaintă cu greu până la rampa care ducea dincolo de plajă, păşind ca pe un 
burete uriaş. Paula şi Newman îl ajunseră din urmă. Cei trei însoțitori ai lor veneau 
păstrând o oarecare distanţă, apoi se împrăştiară în diferite direcţii, cu ochii la 
pândă. 

— Ai un aer satisfăcut, îl mustră Paula pe Tweed. 

— Îmi pare rău. Pur şi simplu, sunt mulţumit că instinctul nu m-a înşelat. 

— Ce instinct? Întrebă Newman. 

— Că duşmanul ne-a luat urma la Padstow. 

— Ai vreo dovadă în acest sens? insistă Newman. Întotdeauna îţi bazezi 
teoriile pe argumente. 

— Azi-noapte n-am putut dormi. După cum ştiţi, fereastra de la dormitorul 
meu oferă o vedere panoramică asupra estuarului şi țărmului. Bob, n-ai uitat că 
mi-ai împrumutat binoclul. 

— Aşadar, ai văzut ceva? 

— Oh, da, am văzut ceva, chicoti Tweed, aparent neimpresionat de faptul că 
scăpaseră ca prin urechile acului de la o moarte sigură. Am văzut ceva. Am stins 
lumina şi am tras draperia în lături. Nu peste mult timp am văzut semnale 
luminoase venind de undeva de aici. Roşu, verde şi iar roşu. Codul Morse, însă 
mesajul era cifrat, dacă înţelegeţi ce vreau să spun. Un şir de litere fără sens, aşa 
că nu i-am putut descifra semnificaţia. Dar am putut ghici. 

— Şi ce anume ai ghicit? Îl întrebă nerăbdătoare Paula. 


— Că persoana de la Rock informa pe cineva din Padstow despre sosirea 
noastră la Metropole. Aceasta a fost prima etapă a localizării noastre. 

— Şi cea de a doua etapă? 

— Aceea a fost lumina pe care am observat-o din golf, în timp ce aşteptam 
feribotul. Probabil că semnalul dădea de ştire bărcii cu motor - care se găsea 
undeva în larg, imediat dincolo de estuar - că ne vom îmbarca pe feribot. 

— Mi se pare neconvingător, obiectă Newman. Asta presupune că cineva a 
ţinut feribotul sub supraveghere ore întregi. Era foarte posibil să nici nu venim 
încoace. 

— Atunci, poate supravegheau cu binoclul docul interior, de aici, din Rock. 
Indivizii aceştia nu lasă nimic pe seama întâmplării. După plecarea noastră, poate 
că la catargul iahtului Mayflower Ill a fost înălţat un steguleţ de semnalizare. Tii 
minte cine a fost cu ideea să luăm feribotul? 

— Gaunt! scrâşni Newman. A aşteptat până ne-a convins să traversăm la 
Rock, apoi a arborat steguleţul, dând de ştire persoanei care aştepta aici, indiferent 
cine era aceasta. 

— Azi-noapte am identificat cu binoclul locul din care venea semnalul luminos. 

Ţărmul de la Rock era pustiu; era acolo o atmosferă care îţi dădea impresia că 
eşti izolat de lume şi care o tulbura profund pe Paula. Tweed porni în fruntea 
grupului şi, părăsind plaja îmbibată de apă, păşi pe rampa de beton terminată cu 
trepte de lemn. Coti la stânga, îndepărtându-se de cele câteva case care constituiau 
localitatea Rock. Ajunseră într-o carieră părăsită, după toate aparențele folosită 
drept parcare pe timpul sezonului, în amfiteatrul sumbru, împrejmuit de pereţi de 
granit, nu se vedea nici-o maşină. 

— Nu arătaţi cu mâna şi nici nu priviţi într-acolo, îi avertiză Tweed. Azi-noapte 
am văzut semnalul venind din casa aceea ciudată, cocoţată deasupra noastră. 
Primul etaj, fereastra din dreapta. 

Paula se uită în jur, ca şi cum ar fi admirat priveliştea. Casa era cel puţin 
ciudată. De-a dreptul stranie, se gândi fata. Izolată aproape de vârful pantei 
abrupte, arăta ca o construcţie victoriană, din care jumătate părea a fi fost retezată 
şi îndepărtată în vremuri de mult apuse. 

Înaltă şi îngustă, construită din piatră cenuşie, casa avea un singur fronton, în 
colţ, terminat cu o turelă. Părea părăsită, şi Paula se gândi că niciodată nu văzuse 
ceva mai sinistru. Arăta ca un decor din filmul Psycho al lui Hitchcook. 

— Vom urca până acolo, s-o cercetăm puţin, spuse Tweed, în timp ce Butler 


venise lângă ei, la umbra peretelui de granit. 


— Care-i obiectivul? Întrebă scurt garda de corp. 

— Casa aceea înaltă de deasupra noastră. Mergem s-o vedem mai 
îndeaproape. 

— Le dau de ştire lui Nield şi Cardon. Ne vom împrăştia în trei direcţii. Eu voi 
veni din spate, ceea ce înseamnă că va trebui să fac puţin alpinism. 

Tweed se îndreptă spre cele câteva trepte grosolane care duceau afară din 
carieră, până la o potecă şerpuită. Urcă atât de repede, încât Paula şi Newman se 
văzură nevoiţi să se grăbească pentru a ţine pasul cu el. Newman îşi vâri pistolul 
Smith & Wesson la curea. 

— Ce ţinut îngrozitor! spuse Paula când ajunseră cam la jumătatea distanţei 
până la casă. 

Panta abruptă era stearpă, iar în dreapta se vedea o pădure deasă de brazi 
piperniciţi care se legănau deasupra aşezării denumite Rock. Trunchiurile erau 
frânte, aplecate în partea opusă oceanului, cu crengile răsucite în poziţii stranii, ca 
nişte braţe schilodite. Acum când câştigaseră altitudine, briza oceanului le biciuia 
obrazul. Nu era de mirare că brazii erau atât de mutilaţi. Dincolo de cărare se 
vedeau smocuri de iarbă înaltă, iar tufele creşteau haotic, hărţuite de ani de zile de 
vânturile sălbatice. 

— Ce privelişte extraordinară! exclamă Newman, oprindu-se din mers. 

Vântul sporise în intensitate şi se vedea Atlanticul. Stăteau toţi trei laolaltă în 
bătaia vântului biciuitor. Valuri cu coame înspumate se năpusteau cu zgomot până 
în cele mai îndepărtate puncte ale estuarului, spărgându-se la baza promontoriului 
estic şi azvârlind spre cer puzderie de stropi albi. Alte talazuri înaintau în interiorul 
estuarului. 

Tweed îşi luă ochii de la ele şi privi până departe în cealaltă parte a 
estuarului. Zidurile compacte şi cenuşii ale orăşelului Padstow se ridicau asemenea 
meterezelor unei fortărețe gigantice. Hotelul Metropole se înălța mult deasupra 
oraşului şi Tweed înţelese cum de văzuse atât de clar semnalul luminos din casa de 
pe culme. 

— Să mergem, îşi îndemnă el echipa. 

Cărarea îngustă şerpuia dintr-o parte în alta, aşa că înaintarea era dificilă. 
Acum se găseau aproape de casa cea înaltă şi îngustă care, văzută de aproape, 
avea un aer şi mai părăsit. Trei trepte duceau până în faţa intrării adăpostite sub un 
portal. Nu exista grădină, nici gard: nimic care s-o izoleze de natura sălbatică din 
jur. În clipa următoare Tweed văzu că se putea ajunge acolo şi cu maşina. Un 


drumeag lat şi nisipos cobora coasta muntelui, pierzându-se după o cotitură. 


Butler apăru brusc din spatele clădirii. Tocmai îşi vâra în buzunar trusa de 
scule de care nu se despărţea niciodată. 

— Nu-i nimeni aici, raportă el. Înăuntru nu există nici mobilă, nici covoare. 

— Aş vrea să văd şi eu interiorul casei, spuse Tweed. 

— Atunci, vino cu mine. Cineva a lăsat o fereastră deschisă în spate, spuse el 
cu o figură imobilă. 

Cardon apăru pe o moviliţă, ceva mai sus de casă, şi le făcu un semn scurt cu 
mâna. Nield se ridică din spatele unui pâlc de tufe dese aflate în apropierea casei. 

— Au instalat avanposturi ca să ne ţină sub supraveghere, comentă Newman 
în timp ce-l urmau pe Butler în spatele casei. 

Paula cercetă cu privirea fereastra pe jumătate ridicată. Lângă cârligul din 
interior, lăsat în poziţia deschis, se vedeau urme de cizme de călărie. Fata i se 
adresă lui Butler cu prefăcută asprime: 

— Ai intrat prin efracţie? E împotriva legii, Harry. 

— Deci, cineva a ajuns aici înaintea noastră, replică, zâmbind, Butler. 

Tweed se aplecă să încalece pervazul şi să se strecoare înăuntru. Butler intră 
imediat după el, urmat de Paula. Butler duse un deget la buze. 

— Pare pustie, îi preveni el în şoaptă. 

Stând lângă Newman, Paula cercetă podeaua veche, pervazurile şi consolele, 
cu ochiul expert al gospodinei. Praful părea neşters de foarte multă vreme. Se opri 
înainte de a păşi pe coridorul îngust, iar Tweed, Butler şi Newman urcară în fugă 
treptele primitive din lemn. 

Scândurile podelei de pe coridor erau perfect curate, fără urmă de praf. Paula 
se încruntă şi începu să urce încet scara. Fiecare treaptă era la fel de curată. Nările 
ei sesizară un miros cunoscut, plăcut şi inconfundabil. 

Tweed intrase în dormitorul din faţă, situat pe partea stângă a casei. Scoase 
din buzunar binoclul lui Newman, se duse în faţa geamului curat al ferestrei şi duse 
binoclul la ochi. Fereastra apartamentului său de la Hotelul Metropole se vedea 
incredibil de aproape. 

— De aici a fost trimis semnalul luminos aseară, spuse el. 

— Ai observat podeaua? Îl întrebă Paula din spate. 

— Nu, eu... 

— Bărbaţii nu observă nimic, îl tachină ea. Camera pe care am văzut-o, când 
am intrat prin spate, mirosea a mucegai şi era plină de praf. Priveşte podeaua de 
aici: a fost frecată, probabil chiar în ultimele douăzeci şi patru de ore. Uşa de aici 


era închisă? 


— Da. 

— De aceea e atât de puternic mirosul detergentului întrebuințat: Flash lichid. 
Se simte atât pe scări, cât şi pe coridor. 

— Ce motiv ar fi avut să curețe atât de bine locul? Întrebă Butler. 

— Poate ca să şteargă amprentele, opină Newman, uitându-se la Paula. Urme 
de tălpi cu ţinte. Bocanci de alpinism. 

— Dacă spui tu... zise Butler, nedumerit. Se întoarse către Tweed. Vrei o 
dovadă că ai rămasun detectiv la fel de bun? Vino cu mine. 

— Imediat. Tweed se aplecase peste un capăt al pervazului. Fac şi eu ca 
Sherlock Holmes. Aici este un fragment de trabuc ars, cu scrumul aproape intact. 
Există şi o mică arsură, în locul în care a fost pus trabucul cât timp fumătorul 
mânuia lampa de semnalizare. Paula, dă-mi un săculeţ de plastic pentru probe. 

Paula deschise fermoarul unei despărţituri a poşetei de umăr, în care ţinea în 
permanenţă câţiva săculeţi de polietilenă autocolanţi. Tweed îşi scoase briceagul şi, 
luând cu mâna cealaltă punga de plastic de la Paula, se sluji de briceag pentru a 
culege scrumul de pe pervaz şi a-l pune în săculeţ, pe care îl lipi şi îl întinse fetei. 

— Avem experţi care pot identifica scrumul de ţigară. Pe cine am văzut noi de 
curând fumând trabuc? 

— Vreţi să vedeţi ce am găsit eu? ÎI întrerupse Butler. Atunci veniţi cu mine... 

Îi conduse la parter, înapoi în camera în care mai intraseră. Sări afară pe 
fereastră şi se duse la un şopron lipit de peretele posterior al casei. Acolo se vedea 
un lacăt mare şi nou atârnând deschis de un inel de fier. 

— Presupun că l-ai găsit aşa? ÎI întrebă Paula. 

Butler zâmbi larg, luă un inel de chei din buzunar şi începu să le zornăie. 
Deschise cu piciorul uşa grea de lemn, se trase înapoi şi le făcu semn să intre, 
totodată întinzându-i lui Tweed o mică lanternă. Paula se întreba ce mai ascundea 
Butler prin buzunarele fără fund ale hainei de comando. 

— Mă bucur să constat că ai avut dreptate, comentă Tweed, în timp ce Paula 
păşea spre el. 

Îndreptă raza lanternei către lampa mare de alamă pusă pe o ladă grea de 
lemn. Se aplecă şi examină lampa, fără s-o atingă, apoi îşi îndreptă spatele. 

— Există un filtru roşu şi altul verde, ambele putând fi montate la lampă. Asta 
explică semnalele luminoase pe care le-am văzut de la fereastra apartamentului de 
la hotel. 

— Atunci trebuie să aflăm cine-i proprietarul acestei cocioabe, decretă Paula. 


Tweed şi Paula nu mai voiau să audă de poteca pe care veniseră. Împreună cu 
Newman, porniră la vale pe drumul nisipos care purta urmele recente ale trecerii 
unei maşini. 

— Un vehicul cu tracţiune pe patru roţi, cum ar fi un Land-Rover, spuse 
Newman. 

Înainte de a părăsi casa, Butler îşi pusese mănuşi chirurgicale şi încuiase 
lacătul şopronului, apoi închisese fereastra de la intrare. Imediat după aceea se 
făcusenevăzut, împreună cu Nield şi Cardon. 

— Le place să pună în practică tot ce-au învăţat, comentă Tweed la adresa 
lor. 

Ştia că cele trei gărzi de corp nu se depărtaseră prea mult, dar nici cel mai 
mic zgomot nu trăda trecerea lor prin ţinutul sterp şi acoperit de ierburi. Tweed 
arătă spre braţul de apă rămas în urma refluxului. Începeau să se formeze valuri. 

— Un lucru n-o să-mi placă: drumul cu feribotul înapoi la Padstow. 

— Poate că, între timp, hula s-a mai domolit, îşi dădu cu părerea Paula, fără să 
creadă un cuvânt din ce spunea. Probabil că vara vezi aici o sumedenie de 
ambarcaţiuni. 

În canalul cel îngust se vedeau câteva bărci ancorate de balize şi înfăşurate în 
plastic albastru, ca să le protejeze de vitregiile naturii. Altele zăceau pe fâşia lungă 
de nisip care se întindea dincolo de estuar. Mai multe ambarcaţiuni dădeau încet 
târcoale locului în care explodase barca cu motor. Paula era la fel de uimită de 
fluviul care dispăruse. 

— Ca şi cum ceva mai încolo ar exista un dop uriaş care, o dată scos, lasă să 
se scurgă toată apa, spuse ea. Se uită la Tweed. Ne-a folosit la ceva drumul până 
aici? 

— Fără îndoială. Mi-a procurat noi piese ale mozaicului pe care încerc să-l 
construiesc în minte. 

Drumul cobora şi mai abrupt. În dreapta văzură cărarea care ducea la cariera 
transformată în parcare. La intrarea unei vilişoare o femeie îmbrăcată cochet 
scutura o pătură. Tweed se opri. 

— lertaţi-mă, ştiţi cumva a cui e casa din capătul acestui drum? 

— A unui anume Gaunt. Locuieşte undeva în Bodmin Moor. 

— S-ar putea să mă intereseze casa, minţi binevoitor Tweed. Pare pustie. 


Presupun că acest domn Gaunt nu vine niciodată aici. 


— Din când în când mai vine câte cineva. De pildă, azi-noapte. Aveam 
televizorul deschis, dar am auzit o maşină urcând într-acolo după lăsarea 
întunericului. 

— Vă mulţumesc pentru informaţie. 

— Eu nu m-aş gândi să cumpăr ruina aceea, îl preveni femeia. Noi am 
cumpărat căsuţa asta vara. Să nu faceţi aceeaşi greşeală. Noi am făcut-o, iar acum 
am vinde-o şi am pleca chiar mâine, dacă ar fi posibil. E un loc sinistru. Rock constă 
doar dintr-un hotel vechi, ceva mai departe pe şosea, şi câteva case. N-ai de unde 
să-ţi cumperi cele zilnice. Trebuie să merg până la Padstow cu feribotul acela 
blestemat. Nu vă îngropaţi în văgăuna asta. 

— Aţi folosit cuvântul “sinistru”, îi reaminti Paula. 

— Din când în când se văd lumini în casa pe care tocmai aţi vizitat-o. Nu 
lumini de cameră. Ca şi cum cineva ar umbla prin casă cu lanterna. Pe mine mă trec 
fiorii. 

— Vă mulţumim pentru sfat. Fiţi convinsă că vom ţine cont de spusele 
dumneavoastră, o asigură Tweed. 

Aşteptă până când ajunseră în capătul potecii. Paula privi în lungul 
drumeagului pustiu care ducea spre aşezarea Rock. 

— Pierdere de timp, spuse Tweed. Femeia ne-a oferit o descriere perfectă. 
Bob şi cu mine am vizitat cândva localitatea, când am rămas la Metropole o zi şi o 
noapte. Ce cauţi? 

Paula scormonea prin poşetă. Cu un aer triumfător, scoase dinăuntru o folie 
cu tablete albe. 

— Priveşte! Pastile contra răului de mare! Mai încolo, pe şosea, e o prăvălie 
care vinde băuturi nealcoolice, din câte anunţă steagul acela care se zbate în bătaia 
vântului... 

Se aşezară într-un refugiu de sticlă cu vedere spre estuar. Tweed înghiţi o 
tabletă şi bău o gură de suc de portocale. Paula se uită la ceas, cronometrând 
jumătate de oră. Acum apa fierbea ca într-un cazan. Cum femeia care-i servise se 
ocupa cu ştergerea tejghelei undeva în spatele lor, toţi rămaseră un timp tăcuţi. 
Apoi Newman desluşi un zgomot de motor care se apropia. 

— Dă-mi binoclul, i se adresă el lui Tweed. 

Elicopterul cenuşiu zbura la mică altitudine şi venea dinspre Atlantic. Prin 
binoclu, Newman văzu în carlingă doi bărbaţi, amândoi cu căşti şi ochelari de 


protecţie. Erau echipați la fel ca omul din barca cu motor. Femeia de la tejghea 


dispăru în spatele unei uşi, pe care o trânti în urma ei. Rămaseră singuri, aşa că 
puteau discuta. 

— O să spuneţi că sunt paranoic, începu Newman, dar am impresia că 
elicopterul ne caută pe noi. 

— Faptul ar trebui să ne îngrijoreze, răspunse calm Tweed. Asta înseamnă că 
cei cu care avem de a face dispun de un sistem de comunicare excelent. Echipajul 
elicopterului fie verifică dacă feribotul a fost sfărâmat... 

— Fie, interveni Paula, făcându-şi curaj ca să-şi alunge un fior, ştie că noi am 
scăpat cu viaţă şi, după cum a spus Bob, ne caută. 

— Mai curând a doua variantă, încuviinţă Newman. Feribotul tocmai se 
întoarce la Padstow. E în mijlocul fluviului. 

Continuară să şadă în tăcere. Elicopterul cobori deasupra feribotului, îl survolă 
de câteva ori, apoi zbură spre țărm, peste Rock. Paula îşi dădu seama că rămăsese 
nemişcată, deşi cei din elicopter nu aveau cum să vadă în interiorul cafenelei. 

— Şi copilotul se foloseşte de binoclu, le spuse Newman. 

Nici nu termină bine de vorbit că auziră elicopterul chiar deasupra lor. Huruitul 
aparatului stârnea ecouri până departe. Newman se ridică şi aruncă o privire pe 
fereastra din dreapta lui. Acum puteau auzi elicopterul chiar deasupra capului. 
Newman se aşeză din nou. În clipa următoare elicopterul apăru din nou, survolă 
estuarul, apoi se îndreptă spre Atlantic şi huruitul lui se pierdu în depărtare. Paula 
răsuflă uşurată. 

— A cercetat casa veche, pe care am explorat-o mai înainte, le dădu de ştire 
Newman. 

— Atunci într-adevăr ne căuta pe noi, spuse întunecată Paula. Cum de ştiu 
atât de multe? Mă simt ca o gânganie sub lentila unui microscop, fiecare mişcare a 
noastră e anticipată, supravegheată. E bizar, îţi macină nervii. 

— Dar, în acelaşi timp, au comis o greşeală tactică majoră, prin faptul că s-au 
deconspirat, răspunse Tweed. Văd că feribotul a pornit încoace, aşa că ar fi mai bine 
să pornim spre locul de ancorare de pe plajă, oriunde ar fi el. Începe fluxul. 

Abia ieşiră în stradă că Butler, Nield şi Cardon îşi făcură apariţia din terenul 
din spatele cafenelei. Toţi trei îşi periau hainele. 

— V-a văzut elicopterul? se repezi Newman. 

— Ce întrebare! Îi răspunse la fel de repezit Butler. În clipa următoare 
schimbă tonul. lartă-mă. Nu, nu ne-a văzut. Eram culcaţi pe spate sub nişte tufe şi 


mărăcini. Noi l-am văzut, l-am auzit venind, dar el nu ne-a observat. 


— Mare mizerie! bombăni Nield, care de felul lui era foarte îngrijit. Purta un 
costum elegant de lucru. Apropo, tipul de lângă pilot avea binoclu. A cercetat 
îndeosebi casa cea veche din vârful pantei, în care aţi intrat voi. 

— Ştim, îi răspunse Tweed. 

luţi pasul şi se îndreptă spre spaţiul din gardul viu, apoi cobori rampa către 
plajă. Prăjina cu steagul care indica punctul de acostare era mai aproape de rampă 
decât când debarcaseră de pe feribot. Oare când se întâmplase acest lucru, cu o zi 
în urmă? se întrebă Paula. Avea sentimentul că trecuse multă vreme. Şi de ce era 

— Ce spectaculos! exclamă Paula. 

În timp ce feribotul sălta pe valuri şi seara se lăsa puţin câte puţin, oceanul 
începea să cucerească treptat ţărmul. Atlanticul cotropea plaja nisipoasă, care se 
micşora văzând cu ochii. Rămase surprinsă - şi răsuflă uşurată - când feribotul 
ajunse în apropiere de malul oraşului Padstow, trecând pe lângă golful singuratic în 
care se îmbarcaseră. 

— Acum, că nivelul apei a crescut destul de mult, vom acosta în port, îi spuse 
Newman. 

Canalul îngust pe care-l lăsaseră în urmă la venire era acum mult mai lat. 
Ajunseră la picioarele unui şir de trepte, pe partea exterioară a digului. Tweed puse 
piciorul pe prima şi se opri, ca s-o ajute pe Paula. 

— Ai grijă! Îi spuse el. Treptele n-au balustradă decât pe partea dinspre 
perete. 

Paula se prinse de balustradă şi porni în urma lui pe scări. Aruncă o privire în 
stânga şi imediat întoarse capul. În partea aceea nu era balustradă şi malul se 
prăbuşea brusc în fluviu. Ceva mai sus exista balustradă de amândouă părţile, ceea 
ce o făcu să se simtă mai în largul ei. Păşi pe dig, merse doi paşi, apoi se opri, 
făcând ochii mari. 

— S-a deschis ecluza spre docul interior. 

— Pentru că nivelul fluviului este acum egal cu cel al apei din interiorul 
docului, îi explică Tweed, ştergându-şi ochelarii cu batista. 

— Dar a dispărut! 

— Ce a dispărut? Întrebă Tweed, punându-şi din nou ochelarii. 

— lahtul Mayflower. 


— A ridicat ancora imediat ce s-a dat drumul la ecluză, le spuse un marinar 
care stătea sprijinit de zid. Cred că n-o să-l vedem prea curând. 

— Ce te face să crezi? Întrebă ea. 

— Cantitatea de provizii pe care au luat-o la bord. O mulţime de pungi 
frigorifice. Probabil că frigiderul şi congelatorul sunt pline ochi. 

— Cine era la bordul iahtului când a pornit în larg? 

— Seniorul Gaunt se afla la cârmă... 

— Mai era cineva la bord? 

— N-aş putea să spun... 

Marinarul se îndepărtă, ca şi cum şi-ar fi dat seama că deja vorbise prea mult. 
Ceilalţi îi ajunseră din urmă pe Tweed şi Paula. Cum ecluza era deschisă şi nu exista 
niciun pod, erau nevoiţi să ocolească toate cheiurile care încercuiau docul. 

— Sunt într-adevăr surprinsă, spuse Paula. Cum a plecat Gaunt aşa în grabă, 
fără să ne sufle o vorbă la bar? 

— Pe mine nu mă surprinde deloc, replică Tweed. Dar n-am nici-o îndoială că 
ne vom reîntâlni cu Seniorul Gaunt. 

Tweed anunţă că voia să dea un telefon strict confidenţial lui Howard şi intră 
în cabina telefonică. Paula se duse la bar, împreună cu Newman şi Cardon. Butler şi 
Nield rămaseră afară, postându-se în aşa fel, încât să poată ţine cabina sub 
observaţie. 

Tweed formă mai întâi numărul conacului din Surrey. Howard răspunse 
imediat. 

— Ai făcut ceva progrese? Ai veşti mai concrete? Întrebă el cu sufletul la gură. 

— Îţi pot spune unde ne găsim - în inima sălbăticiei - şi că suntem urmăriţi zi 
şi noapte. Presupun că şi tu... 

— Dar cine-i în spatele acestei operaţiuni? Întrebă vehement Howard. Am 
încercat din nou să dau de primul-ministru. Nici-o şansă. Ne-a lăsat de izbelişte. 

— Dar Crombie? Cu el mai ţii legătura? 

— Da, Dumnezeu să-l binecuvânteze. Îmi telefonează cu regularitate şi-mi dă 
raportul. Trebuie dat deoparte un morman întreg de moloz. Deocamdată nici urmă 
de seiful despre care ai pomenit. 

— L-au scăpat din vedere pe Crombie, spuse cu sumbră satisfacţie Tweed. 
Încearcă să prinzi pe cineva în laţ, întotdeauna rămâne o verigă slabă. Ascultă-mă 
cu atenţie, Howard. Vreau să-i telefonezi lui Crombie şi să-i spui că, în momentul în 


care găseşte seiful, să-l ascundă bine şi să te anunţe neîntârziat. De îndată ce afli 


că a fost descoperit, trimite maşina blindată să-l ia şi să-l transporte până la tine. Ai 
înţeles? 

— Îl sun imediat ce terminăm de vorbit. Toţi ne simţim aici ca la capătul lumii, 
Tweed. Azi am încercat de trei ori să-l contactez pe primul-ministru. De fiecare dată 
am fost obstrucţionat. Ne-a lăsat de izbelişte, repetă el. 

— Împacă-te cu gândul, Howard. Exact asta a făcut... 

În continuare Tweed îi telefonă lui Jim Corcoran la aeroportul din Londra. Şi de 
astă dată fu nevoit să-l convingă pe şeful pazei să facă ceea ce-i cerea. În cele din 
urmă, Corcoran acceptă. Tweed îi mulţumi şi-i spuse că, într-o bună zi, va înţelege 
că făcuse exact ce trebuia. 

Al treilea apel, cel mai scurt, fu la Aeroportul Newquay. Aici Tweed aranjă 
unele lucruri, pe baza datelor oferite de fata de la recepţie, apoi îşi şterse fruntea de 
transpiraţie, ieşi din cabina telefonică şi intră în bar. Totuşi, se simţea mai bine. 
Foarte curând aveau să intre în acţiune. 

În bar era linişte. Tweed se duse lângă Newman, Paula şi Cardon, care ocupau 
colţul izolat de la nivelul superior, în faţa focului. Când Newman îl întrebă ce voia să 
bea, Tweed răspunse că dorea apă minerală. 

— L-ai sunat pe Howard? Întrebă Paula. Mi-am închipuit. În ce stare de spirit 
era? 

— Se simte prins în cursă. Nu poate obţine legătura cu primul-ministru. Nu 
reuşeşte să ajungă la el. 

— Aşa mă simt şi eu. Prinsă în cursă. 

— Curaj. Şi fă-ţi bagajul pentru mâine la prima oră. Înainte de plecare va 
trebui să scapi de pistol. Trebuie să-i previn şi pe ceilalţi. Fără arme. 

— Pe al meu am să-l arunc în mare. Dar unde mergem? Mai există vreun loc 
sigur pentru noi? 

— Unul singur. Acolo ne şi ducem. E vremea să descoperim cine se află pe 
urmele noastre. Am să-i atrag într-o capcană. Mulţumesc, îi spuse el lui Newman, 
care-i pusese în faţă un pahar. 

Bău cu sete. Toate activităţile din ultima vreme îl deshidrataseră. 

— Am încercat să ne dăm seama cine se află în spatele acestor tentative de a 
ne lichida, începu Newman. Răspunsul e cuprins într-un singur nume: Gaunt. 

— Până în prezent e o simplă supoziţie, sublinie Tweed. Ai dovezi? 

— Gaunt i-a închiriat conacul lui Julius Amberg pentru diverse perioade de 
timp. Oricine ar fi cel care a organizat masacrul, ştia că bancherul va fi acolo. Cine 
ar fi putut să-l informeze? Gaunt. Am fost la un pas de a fi scufundaţi de barca 


aceea cu motor. Cine ştia că urma să luăm feribotul până la Rock'? Gaunt. Cine 
lipsea de la Conacul Tresillian când Celia Yeo a fost aruncată din vârful stâncii High 
Tor? Gaunt... şi Jennie. 

— Posibil. Tweed mai bău o înghiţitură de apă. Vrei să insinuezi că el a 
convins organizaţia să pună la cale amplasarea maşinii cu explozibil la intrarea în 
sediul nostru? Dar Gaunt nici nu ştie unde se găseşte... unde se găsea sediul SIS. 

— E greu de răspuns la această întrebare, recunoscu Newman. Întâmplător, 
Butler şi Nield au intrat aici separat după venirea ta. Butler s-a aşezat într-un colţ în 
spatele tău, de unde poate avea sub ochi întregul bar. Nield stă la taclale cu fata de 
la bar... 

Sprijinit de tejghea, Pete Nield glumea cu blonda de la bar. Când se convinse 
că se împrieteniseră îndeajuns, îi puse o întrebare. 

— Am auzit că Seniorul Gaunt a plecat din nou în călătorie cu palatul lui 
plutitor. La bordul unui vas de croazieră ca acela ar putea traversa şi Atlanticul. 

— Oh, asta nu cred. În America se duce cu avionul. Îi place să meargă de unul 
singur cu vasul în Europa, înţelegi? 

— O excursie în bătrânul şi veselul Paris? insinuă Nield. 

— Poate. Dar a pornit cu iahtul spre izvoarele Rinului. Am auzit că într-o 
noapte a fost acolo şi a băut pe săturate. 

— Totuşi, e un tip simpatic, sondă terenul Nield. 

Fata tăcu o clipă, continuând să lustruiască un pahar. 

— Între noi fie vorba, asta depinde de starea lui de spirit. Uneori e un tip de 
treabă, alteori te poate face una cu pământul. 

— Am auzit că locuieşte într-un conac superb din Bodmin Moor. Trebuie să fie 
o zonă foarte liniştită. 

— Prea pustie pentru gustul meu. Mi s-ar face pielea de găină... 

La întoarcere îi întâmpină amabilul şi eficientul director al Hotelului Metropole, 
care i se adresă lui Tweed cu glas coborât. 

— M-am gândit că v-ar interesa să ştiţi că au întrebat de dumneavoastră doi 
americani, domnule. Voiau să afle cât rămâneţi la hotel. Le-am spus că nu am idee. 

— Locuiesc şi ei la hotel? Întrebă repede Newman. 

— Nu, dar în acest moment sunt la bar. 

— Cred că am să mă duc să văd ce-icu ei... 

Newman porni spre bar, în timp ce ceilalţi aşteptau liftul. Doi bărbaţi înalţi şi 
solizi stăteau în picioare la tejgheaua barului, cu câte un pahar în faţă. Amândoi 
purtau haine sport cadrilate şi pantaloni de doc. Pe braţ aveau balonzaide de 


fabricaţie americană. Newman comandă un Scotch. Lângă el se găsea cel mai solid 
din americani, un bărbat cu păr negru şi des, şi cu sprâncene groase, aproape 
îmbinate deasupra nasului spart. 

— Băutura dumneavoastră, domnule Newman, spuse barmanul, 
recunoscându-şi clientul. Mulţumesc, domnule, adăugă el, după ce Newman achită 
consumaţia. 

— Newman? Robert Newman, corespondentul străin care-şi vâră nasul unde 
nu-i fierbe oala? Întrebă americanul cel solid pe tonul cuiva care căuta ceartă. 

— M-am retras din meserie, răspunse Newman, refuzând să se lase provocat. 
Aşadar, am încetat să-mi mai vâr nasul unde nu-mi fierbe oala, după expresia 
dumitale. 

— Vechile obiceiuri nu mor cu una, cu două, comentă pe un ton agresiv 
americanul. 

Îşi atinse paharul cu cotul şi băutura se vărsă pe tejghea. Barmanul se grăbi 
s-o şteargă cu cârpa. 

— Amice, continuă americanul, mi-ai răsturnat paharul cu whisky. Acu' ce-ai 
de gând? 

— Am să-ţi comand altul, răspunse amabil Newman. Te rog, dă-i domnului alt 
pahar, se adresă el barmanului, punând banii pe tejghea. 

— Se zice că la un moment dat erai cineva, rânji americanul. Bine că te-ai 
retras... se pare că ţi-a cam pierit curajul. 

— Amicul dumitale a leşinat. 

În clipa în care americanul întoarse brusc capul în stânga, spre însoţitorul lui, 
care-l privea nedumerit, Newman îşi înşfăcă băutura şi ieşi din bar, pornind în sus 
pe scări. Adversarul era pe urmele lor. 

— Paula, am convocat consiliul de război. În camera mea. Dacă abia ai ieşit 
din baie, îţi las zece minute să te pregăteşti. 

Paula puse în furcă receptorul telefonului din camera ei de la etajul al doilea. 
Tonul lui Tweed era poruncitor, calm, hotărât. Nu era adevărat că tocmai ieşise din 
baie. Se înapoie la fereastră, fără să aprindă lumina, şi privi prin întuneric apele 
crescute din pricina fluxului. În lumina lunii bancurile de nisip semănau cu nişte 
bucăţi de fileu de peşte. Sub ochii ei fluxul le acoperi. Acum apa se întindea de la un 
țărm la altul, iar Porthilly Cove, care fusese o întinsă plajă de nisip, era acum sub 
apă. Înfricoşător, îşi spuse ea, coborând scara. Oceanul era o forţă căreia nu i te 
puteai împotrivi. Făcu o remarcă similară şi faţă de Tweed, în clipa în care păşi în 


apartamentul lui. Newman intră şi încuie uşa. 


— Cu aşa ceva ne confruntăm şi noi, spuse Tweed. O forţă căreia nu ne putem 
împotrivi. Puterea în forma ei extremă şi cea mai neînduplecată. 

Cei de faţă tăcură. Erau toţi acolo: Cardon, Butler, Nield erau aşezaţi, iar 
Tweed stătea în picioare în mijlocul încăperii spaţioase, cu draperiile trase în spatele 
lui. Tweed se uită la Newman. 

— Povesteşte-le despre întâlnirea de la bar. 

Toţi îl ascultară pe Newman, care le relată cu glas încordat cele petrecute la 
bar. Ziaristul înclina să nu acorde prea mare importanţă incidentului. Paula rămase 
surprinsă că Newman îşi păstrase cumpătul şi nu se sfii s-o spună cu glas tare. 

— A reacţionat perfect, întări Tweed. Cei doi erau pe punctul de a porni o 
ceartă, probabil ca să-l determine să iasă afară împreună cu ei. Dacă aveau cuțite 
asupra lor? 

— De ce ar vrea doi americani să-l provoace la scandal pe Bob’? insistă Paula. 

— Duşmanul strânge cercul în jurul nostru. Este momentul pe care l-am 
aşteptat. Vom ieşi din încercuire. Ideea mea nebunească în legătură cu persoana 
care s-ar putea afla în spatele atâtor crime şi distrugeri s-ar putea dovedi conformă 
cu realitatea. 

— Şi cine ar fi duşmanul? nu se lăsă Paula. 

— Încearcă să-ţi dai seama singură. Dispui de aceleaşi date ca şi mine. 
Recapitulează tot ce s-a întâmplat. De la început. 

— La început a fost acel oribil masacru de la Conacul Tresillian... când şi eu 
m-am aflat la un pas de moarte, îi reaminti ea. 

— Dar în afară de noi, cine a fost principala ţintă? se grăbi să întrebe Tweed. 

— Julius Amberg, bancherul elveţian din Zurich. 

— Acum gândeşte-te ce s-a întâmplat în urmă cu câteva zile în biroul meu din 
Park Crescent. Când Bob şi Monica au primit o vizită neaşteptată. 

— Da, e vorba de omul care a lăsat un film şi o înregistrare audio. Din câte 
spunea el, erau doar copii. Originalele le-a păstrat asupra lui. 

— Ţi-a scăpat un amănunt, interveni cu asprime Tweed. Newman ne-a relatat 
în detaliu vizita lui Joel Dyson. Ce avea în valiză? 

— Ah, îmi amintesc. Mai multe haine americane... 

— Asta îmi sugerează că tocmai venise cu avionul din Statele Unite. Deşi 
britanic, Dyson şi-a petrecut cea mai mare parte a timpului lucrând în State. A 
descoperit că de cealaltă parte a Atlanticului existau mai multe ponturi profitabile. 


Continuă. Ce-a urmat? 


— Uriaşa încărcătură explozivă din faţa sediului din Park Crescent, care a 
distrus întreaga clădire. 

— Doar o simplă bombă? Întrebă Tweed. 

— Nu. Ne-ai povestit că, din spusele comandantului Crombie, au fost 
descoperite rămăşiţele dispozitivului de detonare, care nu era caracteristic IRA. A 
fost ceva sofisticat, cum n-a mai întâlnit până acum. 

— În plus, îi reaminti Tweed, câţi ştiu unde se află sediul SIS? Ce profesie au 
aceştia? Ce fel de organizaţie ar fi putut pune la cale masacrul de la conac aproape 
simultan cu explozia din Londra? 

— Una foarte mare. 

— Una internaţională, adăugă Tweed. 

— Eu tot nu cred că masacrul şi explozia din Londra sunt legate între ele, se 
încăpăţână Paula. Nu exista suficient timp. 

— Ce s-a întâmplat apoi? continuă Tweed. 

— Celia Yeo, servitoarea care sunt sigură că a semnalat sosirea oaspeţilor lui 
Amberg, a fost aruncată de pe High Tor. 

— Şi după aceea? 

— Am venit aici. Şi-a făcut apariţia Gaunt, împreună cu Jennie Blade. În timp 
ce traversam spre Rock, la sugestia lui Gaunt, o vedetă rapidă a încercat să ne 
scufunde. Am verificat casa fără nume şi am găsit lampa de semnalizare folosită 
pentru a trimite mesajele codate pe care le-ai observat din golf. Apoi am aflat că 
acea casă îi aparţine lui Gaunt. În sfârşit, ar mai fi elicopterul care părea să ne caute 
pe noi. 

— Nu chiar în sfârşit, remarcă Tweed. Ce s-a întâmplat astă-seară, când 
ne-am înapoiat la hotel? 

— Oh, cei doi americani care au întrebat de tine au încercat să-l provoace la 
scandal pe Bob. 

— Acum du-te cu gândul în urmă cu vreun an sau doi. La Zurich. 

— Nu ştiu la ce te referi... 

— Tweed se referă la momentul în care eu l-am convins pe Joel Dyson să-i dea 
lui Julius Amberg fotografiile compromiţătoare, în loc să le vândă presei, interveni 
Newman. 

—  Uitasem, recunoscu Paula. Îmi amintesc că Jim Corcoran a aflat la 
aeroportul din Londra că Dyson a zburat la Zurich, după ce a lăsat filmul şi copiile 
casetei în Park Crescent. Acelaşi Dyson tocmai se înapoiase din America. 


— Lucrurile încep să se lege, nu-i aşa? recapitulă Tweed. 


— Oare? se încruntă Paula. Poate sunt eu grea de cap. 

— Câtuşi de puţin, o linişti Tweed. Pur şi simplu, dacă am dreptate, adevărul e 
cumplit, atât de covârșitor, încât cu greu se poate accepta. Aici ne găsim într-un 
real pericol, prin urmare la noapte plecăm. Înainte de cină. Vom spune la recepţie 
că am fost chemaţi urgent cu treburi. Philip, Pete, Harry, voi vă achitaţi nota de 
plată separat, inclusiv camerele pentru noaptea asta. 

— N-ar fi rău să mergem să ne strângem lucrurile. Sunt gata numaidecât, 
spuse Paula. Dar unde mergem? 

— Undeva mai la vest, în apropiere de Newquay, există un mic 
hotel-restaurant. Cândva am locuit acolo cu Newman, când s-a întâmplat să venim 
prin părţile acestea. Am să sun la hotel de la afurisitul acela de telefon public. Încep 
să cred că-mi trăiesc viaţa într-o cabină telefonică. 

Newman sări în picioare, cu ziarul împăturit sub braţ. 

— Am plecat să-mi fac bagajele şi să dau în primire camera de la Old Custom 
House. Te aştept lângă cabina telefonică. Flutură ziarul. Presa nu suflă un cuvânt 
despre masacrul de la Bodmin Moor, ceea ce mi se pare sinistru. Toate ştirile se 
referă la faptul că Statele Unite şi preşedintele March nu se pun de acord să-l 
sprijine pe primul-ministru în problema crizelor din Europa şi din Orientul Mijlociu. 
Fără cooperarea americană, nu putem lua măsuri eficiente, nu putem lua nici-o 
măsură... 


AA 


— Toată lumea să se grăbească, îi îndemnă Tweed. Vrem să scăpăm cu viaţă 


din Padstow. 

Preşedintele Bradford March şedea tolănit în fotoliul rotativ din spatele mesei 
de lucru din Biroul Oval. Poziţia lui era cel puţin lipsită de eleganţă. Fotoliul fusese 
împins departe de masa de lucru şi picioarele încălţate cu şosete ale preşedintelui 
se odihneau pe tăblie, cu gleznele încrucişate. March privea afară prin ferestrele 
înalte în stil georgian, spre bulevardul Pennsylvania din Washington. Totul se vedea 
ca prin ceaţă, din pricina burniţei cenuşii care nu mai contenea. Se răsuci în aşa fel, 
încât să fie cu faţa spre cealaltă persoană prezentă în încăpere: o femeie. 

— Ce naiba, Sara, va trebui să fac pe dracu'-n patru şi să-i pun pe roate pe 
cretinii aceia din Europa... Norton n-a mai dat niciun semn de viaţă de două zile. 


— Are o misiune dificilă, Brad, îi aminti femeia. 


— De aceea l-am numit şeful Unităţii Unu. E timpul să terminăm toată 
povestea asta. 

Spre deosebire de majoritatea preşedinţilor, de cele mai multe ori înalţi de cel 
puţin un metru optzeci, Bradford March era un bărbat solid, de înălţime mijlocie, cu 
păr des şi negru şi cu sprâncene groase, închise la culoare. În vârstă de cincizeci şi 
cinci de ani, avea un început de guşă şi o bărbie agresivă, la fel de neagră ca şi 
părul. Se bărbierea de două ori pe zi, când avea chef. Deasupra nasului scurt şi 
gros, ochii lui de gheaţă se mişcau fără încetare. 

Purta pantaloni de doc şifonaţi, o cămaşă în carouri, boţită şi descheiată la 
primii doi nasturi, lăsând să se vadă smocurile dese de păr de pe piept. March râgăi 
fără fereală şi se plesni peste pântecele rotund şi tare. 

— Bună bere. Mai pregăteşte-mi una. Pe urmă sună-l pe Norton. Să vezi 
ce-am să-i fac. 

— Oare e bine, Brad? 

Sara, asistenta personală a preşedintelui March, singura persoană care-i 
cunoştea secretele, era o femeie de patruzeci de ani, cu o figură severă, cu părul 
lung şi negru, nas proeminent şi gură mare, cu buze subţiri. Fusese alături de March 
încă din primele zile ale carierei lui, de când reuşise să se facă ales senator al unui 
stat din Sud, la diferenţă de câteva voturi. Voturi oferite de un negustor influent pe 
care la vremea aceea Sara îl plătise cu o sută de mii de dolari. 

Înaltă şi suplă, îmbrăcată întotdeauna în negru, era singura persoană - în 
afară de soţia preşedintelui - care i se adresa cu numele de Brad. Betty, soţia lui 
March, se îndepărtase de el, deşi continua să locuiască la Casa Albă. Sara n-o scăpa 
din ochi. 

— Brad, e timpul ca Betty să-şi primească acadeaua, spunea ea. 

— lisuse Hristoase! Chiar trebuie? larăşi? 

— Doar nu vrem să plece, nu-i aşa? O etolă de hermină o va linişti un timp. 

— OK. Dacă poţi face rost de bani. 

— Brad, întotdeauna pot face rost de bani. Ajunge să forţez mâna cuiva care 
ne datorează o favoare. Doar sunt o mulţime... 

March şedea cu faţa spre peretele nordic, pe care se găsea un şemineu de 
marmură sculptat. Sara se înapoie, aducând din frigider o sticlă de bere destupată. 
Ştiind ce voia preşedintele, şterse gura sticlei cu un şervet alb, apretat. March luă 
berea din mâna ei, o duse la buze şi bău. 

— Aşa mai merge, spuse el, punând sticla pe masa de lucru şi ştergându-se la 


gură cu dosul mâinii păroase. Ştii ce? Un idiot din suita mea - l-am expediat în 


Insulele Aleutine - voia să accept să fiu consultat de un specialist în vorbire. 
Deschise gura larg şi râse zgomotos. Un logoped? Ştii cum mi-am croit drum spre 
Casa Albă? Stând de vorbă cu oamenii de rând. E ceea ce se numeşte empatie - ce 
dracu' o mai fi însemnând şi asta. Sună-l pe Norton pe firul scurt. 

Sara era obişnuită cu aceste schimbări bruşte de subiect. Rămase în picioare, 
cu braţele încrucişate, privindu-l încruntată. March ridică ochii spre ea şi întrebă 
răstit: 

— Te supără ceva? 

— Brad, ce anume caută Norton? În afară de anumite persoane? 

— Acele persoane fiind Cord Dillon şi Barton Ives. Păi, sunt eu în siguranţă 
acum când Dillon a şters-o? Directorul adjunct al CIA. Când presa va afla că Dillon a 
dispărut, să te ţii la întrebări. 

— Eşti în siguranţă. Am răspândit zvonul că Dillon e bolnav şi că se află în 
străinătate, într-un concediu de durată. 

— Un concediu de durată? zâmbi March ca pentru sine. Când Norton avea să 
dea de el, Dillon urma să intre în concediu definitiv. Sara nu trebuia să ştie cât de 
dur ştia el să joace. Ce te roade? o întrebă răstit. 

— Unitatea Unu. Cred că senatorul Wingfield a mirosit ceva în legătură cu 
existenţa ei. 

— Moşul ăla cu aere de aristocrat? Asta doar pentru că din întâmplare e 
preşedintele Comitetului de Relaţii Externe al Senatului. Poate că strămoşii lui 
făceau parte dintre primii colonişti. Aşa arată şi el. 

— Se bucură de multă influenţă, Brad. lar Unitatea Unu e, pur şi simplu, o 
organizaţie ilegală. Necazul e că o parte dintre membrii ei se află încă aici, nu în 
Europa. 

— Eşti o fată isteaţă, zâmbi din nou March. Zău că da! Deci îi vom trimite şi pe 
ceilalţi în Europa, la Norton, ca întăriri. Aici nu va mai fi nimic din ce-ar putea să 
adulmece bătrânul Wingfield. Am să mă mai gândesc la asta. 

— Ar fi cel mai bine. Cum spuneai, senatorul nu trebuie să aibă nimic de care 
să se agaţe. 

— De pildă, benzi sau documente, continuă March, împletindu-şi degetele pe 
ceafa groasă. Niciodată să nu înregistrezi nimic pe bandă, iată ce am învăţat din 
lecturile mele despre Nixon. Nimic nu trebuie încredinţat hârtiei. În felul acesta nu 
există dovezi. Totul se păstrează doar în vorbe. 

Îi făcu cu ochiul. 


— Aşa e cel mai bine, aprobă Sara. Până în prezent, totul a mers ca pe roate. 
Primul-ministru britanic se arată cooperant? 

— Englezii fac ce le spun eu. Norton operează la Londra la fel ca în Louisiana. 
Nimeni nu se amestecă. Primul-ministru britanic nu mişcă în front. Stă între doi 
vulcani fumegânzi: Rusia şi Orientul Mijlociu. Nu îndrăzneşte să facă o mişcare fără 
sprijinul meu, pe care deocamdată nu i-l acord. 

— În locul lui, nici eu nu m-aş mişca, comentă Sara. Cum procedezi cu el? 

— Oh, mă folosesc de tactica pe care o aplica vicleanul nostru secretar de stat 
când vrea să tragă de timp... March se referea la omologul american al ministrului 
de externe britanic. Am să-i spun că am în vedere problema. 

— Dar agentul FBI Barton Ives, de asemenea dispărut, el unde intră în 
combinaţie? Mi se pare că opera în Sud pe vremea când erai senator, nu-i aşa? 

— Mi s-ar putea pune în cale. Pe chipul lui March se aşternu o expresie 
vicleană. Ochii pe jumătate închişi aminteau de o hienă gata să atace. Îl poţi lăsa în 
seama lui Norton. 

— lartă-mă că mă amestec unde nu-mi fierbe oala, zâmbi Sara. Ştia că făcuse 
o greşeală. Brad, eu nu calc pe un teren vulnerabil... ar putea fi minat. 

— Sara Maranoff, vorbi rar preşedintele. Dacă pui piciorul pe teren minat, rişti 
să te faci fărâme. Expresia i se schimbă şi deveni prietenos ca un tată de familie. Ai 
avut o idee deşteaptă: să-i spun prim-ministrului că oamenii noştri se află pe urmele 
unei bande de terorişti care încearcă să mă asasineze. Imediat şi-a ţinut gura. Zău 
că eşti isteaţă. 

Sara, care continua să stea cu braţele încrucişate, dădu scurt din cap, 
acceptând complimentul, dar nu se lăsă păcălită. March folosise şi în alte ocazii 
aceeaşi şmecherie: Întâi, o certa pentru o indiscreţie, ca apoi s-o laude pentru 
loialitate. Poate că Bradford March era un mărginit, însă avea o şiretenie înnăscută 
când avea nevoie să manipuleze oamenii. i se păru mai înţelept să schimbe 
subiectul. 

— Îţi mai pot pune o întrebare? A găsit Norton cele două obiecte pe care le tot 
caută? Nu ştiu despre ce-i vorba, dar ştiu că eşti îngrijorat din pricina lor. 

Expresia lui March deveni gânditoare. 

— Nu, nu le-a găsit. Dar Norton va da de ele. E în joc slujba lui, şi el ştie asta 
foarte bine. Sara, poate ar trebui să punem pe cineva să-l fileze pe senatorul 
Wingfield? N-am încredere în el nici cât negru sub unghie. 


— Nu cumva să faci una ca asta, îl preveni Sara. Îşi va da seama numaidecât. 
Abia atunci va crede că ai ceva de ascuns. Ar putea da la iveală povestea cu 
Unitatea Unu. Lasă-l să se odihnească în pace. 

— Tare-aş vrea şi eu să fie aşa. Să-l ştiu la cimitir. Acum încearcă să-l prinzi 
pe Norton pe firul direct. După aceea du-te să faci duş sau ce vrei tu... 

Era o altă măsură de precauţie pe care March o învățase citind despre 
ocupanţii precedenţi ai Casei Albe. Niciodată să nu te încrezi orbeşte în persoana 
cea mai apropiată, fie ea bărbat sau femeie. Într-o situaţie de criză, cel care te 
înjunghia pe la spate era tocmai prietenul cel mai fidel. Prietenii de azi erau 
duşmanii de mâine. 

Bradford March nu avea puteri paranormale, şi totuşi în acea dimineaţă de 
februarie trei bărbaţi ţineau sfat nu departe de Biroul Oval. Întrunirea avea loc într-o 
vilă luxoasă din Chevy Chase, cel mai căutat şi mai elitist cartier de la marginea 
oraşului Washington. 

Micul grup şedea în jurul unei mese Chippendale din biroul senatorului 
Wingfield. Deşi ziua în amiaza mare, draperiile încăperii spaţioase din fundul casei 
erau trase. Singura lumină provenea de la candelabrul agăţat deasupra mesei. 

Senatorul, un bărbat viguros în vârstă de şaizeci de ani, care era şi 
preşedintele Comitetului de Relaţii Externe, îşi privi oaspeţii sorbind din cafeaua 
excelentă pe care le-o oferise. 

Unul din ei, scund, cu obraji bucălaţi şi trecut de cincizeci de ani, era cel mai 
influent bancher din Statele Unite. Alături de el şedea un politician mai vârstnic. 
Acesta era de înălţime mijlocie, lat în umeri şi purta un costum imaculat şi ochelari 
cu ramă de baga. Din spatele lentilelor, ochii lui îi scrutau pe ceilalţi doi cu o privire 
pătrunzătoare. Senatorul deschise discuţia, trecând direct la subiect. 

— Purtarea preşedintelui mă îngrijorează tot mai mult. În Europa sunt pe cale 
să izbucnească două crize şi amândouă riscă să ne afecteze interese vitale. 

— lar March nu mişcă un deget să sprijine Europa, interveni cu asprime 
politicianul. Nu se gândeşte decât la sloganul lui, “America, Acum şi în Vecii 
Vecilor”. 

— Exact lozinca prin care a câştigat alegerile, sublinie bancherul. 

— Puteţi interpreta “America pe Primul Loc” drept cel mai bun motiv pentru a 
interveni în Europa şi a-i sprijini pe englezi în situaţia de faţă, replică iritat 
politicianul. Numai Dumnezeu ştie de câte ori a dovedit istoria că linia noastră de 
front se găseşte pe continentul european. Vicele are în degetul mic mai multă 


politică externă decât March în căpăţâna lui urâtă de maimuţă. 


Se referise la vicepreşedintele Jeb Calloway. March îl alesese pe Calloway ca 
partener la conducere fiindcă acesta era originar din Philadelphia şi se bucura de 
simpatie atât în statele din nord-est, cât şi în aşa-numitele “state ruginite”, 
Michigan şi altele. 

— Calloway e cu totul altfel, aprobă Wingfield. E un om cultivat, cu o privire 
de ansamblu. Totuşi, nu-i decât vicepreşedinte. 

— Adică are un rol pur decorativ şi nu intervine în politică, îi reaminti 
bancherul. Prin urmare, ce-i de făcut? 

— Politica este arta posibilului, spuse senatorul pe un ton împăciuitor. March 
încă n-a făcut nimic pentru care l-am putea critica deschis. Reacționează prompt şi 
este un maestru al jocurilor de culise de la Washington. Domnilor, nu putem decât 
să aşteptăm. 

— Parcă spuneai că ţi-ar fi ajuns la urechi că March şi-a organizat în secret o 
forţă paramilitară proprie, îşi aminti politicianul. 

— Simple zvonuri. Nimic de care să mă pot agăța. La Washington circulă o 
sumedenie de zvonuri. Chestia cu armata personală ar putea fi o cursă întinsă chiar 
de March. Noi declanşăm scandalul în legătură cu ceva neadevărat, el dovedeşte că 
batem câmpii şi atunci ne pierdem orice influenţă. 

— Aş putea face o declaraţie în care să critic lipsa lui de iniţiativă în politica 
externă, insistă politicianul. Ideea este că nu avem politică externă. Asta l-ar putea 
determina pe Calloway să-l îndemne la acţiune imediată. 

— Eu sunt totuşi de părere că, deocamdată, trebuie să păstrăm tăcerea, 
răspunse Wingfield. 

În anumite cercuri de vechi funcţionari ai Washington-ului, cei trei erau 
cunoscuţi sub numele de Cei Trei înţelepţi. Wingfield se arăta inflexibil în privinţa 
strategiei de a rămâne în umbră. 

Mai discutară un timp. Apoi bancherul nu se mai stăpâni şi izbucni vehement, 
aşa cum nu-i stătea în fire: 

— Preşedintele n-a făcut nimic ca să reducă deficitul bancar. America se 
îndreaptă către faliment. După felul în care ne cresc datoriile, ne aşteaptă o criză. 

— Cu toate acestea, încă se bucură de multă popularitate, îl preveni 
senatorul. V-aş sfătui pe amândoi să nu faceţi declaraţii publice până la următoarea 
noastră întâlnire. Se uită la ceas. Peste jumătate de oră trebuie să fiu la Senat... 

Amabil, îi conduse pe hol, le strânse mâna, dar avu grijă să nu fie prezent în 
momentul în care se deschise uşa din faţă. Politicianul şi bancherul plecară pe rând, 


la interval de cinci minute. Fiecare ieşi grăbit pe uşa din faţă şi se îndreptă spre 
limuzina parcată pe alee. 

Întorcându-se în birou, Wingfield hotărî să facă unele investigaţii discrete. De 
fiecare dată problema era să găsească o ureche, dar şi o gură care să rămână 
închisă. Calm şi demn pe parcursul întrevederii, senatorul era de fapt adânc 
tulburat. 


14 


Era întuneric şi grupul aştepta lângă portul Padstow. Newman şedea cu Paula 
în Mercedes-ul propriu. Cardon trecuse la volanul automobilului Escort. Butler şi 
Nield luaseră maşina Sierra, dar în acel moment amândoi erau afară, supraveghind 
cabina telefonică din care vorbea Tweed. 

Se stârnise furtuna şi oceanul era agitat. Paula cobori din Mercedes şi se 
aplecă spre portieră, adresându-se lui Newman: 

— Mă duc să privesc apa mai de aproape. E înspăimântătoare astă-seară. 

— Vin cu tine, spuse Newman, sărind de pe locul său. 

Merseră până la marginea cheiului sudic, fără a se apropia prea mult. Furtuna 
aproape că îi împingea în ocean. Fascinată, Paula privea ambarcaţiunile din portul 
exterior legănându-se şi clătinându-se sub furtună. Talazuri uriaşe se năpusteau 
spre țărm şi se spărgeau de chei, explodând într-un nor de stropi şi spumă mai înalt 
decât acesta. O bărcuţă părea că se va răsturna din clipă în clipă. 

Newman o apucă de braţ pe Paula, nelăsând-o să se apropie prea mult de 
marginea cheiului. Ea privi peste umăr spre silueta lui Tweed, luminată de becul din 
tavanul cabinei telefonice. 

Tweed, care formase numărul conacului din Surrey, fu pus imediat în legătură 
cu Monica. Începu să vorbească pe nerăsuflate: 

— Am foarte puţin timp, Monica. Vreau să-mi culegi informaţii complete 
despre un anume Gaunt. Locuieşte la Conacul Tresillian din Bodmin Moor. Un timp 
nu vei mai primi veşti de la mine, dar să nu-ţi faci griji. 

— Ce dracu’ se întâmplă? 

Era pentru prima oară când o auzea înjurând. Chiar şi prin telefon îi putea 
simţi încordarea... probabil sentimentul comun tuturor celor de la conac. 

— Încă nu ştiu, răspunse el. Acum, dă-mi-l pe Howard... 

— Tweed, eşti bine? fură primele cuvinte ale lui Howard. 


— Da. Plecăm de aici. Ai mai vorbit cu primul-ministru? 


— Nu, suntem complet izolaţi de restul lumii, un sentiment teribil de bizar. Am 
aflat totuşi ceva de la dobitoaca aceea de secretară particulară, în momentul în 
care am ameninţat-o că vin la ei în Downing Street. Mi-a spus că nu voi fi primit şi 
că în momentul de faţă se desfăşoară o mare vânătoare de terorişti. Nu-mi dau 
seama la ce se referea. 

Asta înseamnă că n-ai prea multă imaginaţie, comentă în gând Tweed. Îşi 
pregăti blocnotesul şi stiloul. 

— Îmi poţi da numărul secret al comandantului Crombie? S-ar putea să fiu 
nevoit să iau legătura cu el. Notă în grabă cifrele unui număr de telefon din Londra. 
Mulţumesc. Acum ascultă, Howard, poate că un timp n-am să mai dau niciun semn 
de viaţă. Să nu-ți faci probleme. Voi fi undeva în siguranţă, împreună cu echipa 
mea. 

— Sper că ştii ce faci. Unde-i locul acela sigur? 

— Regret, dar nu-ţi pot da nici-o adresă. Acum trebuie să plec... 

— Aşteaptă! Tocmai mi-am amintit. Te-a sunat Cord Dillon... Notează-i 
numărul... L-ai scris? Probabil că este în Elveţia. Vrea să-l suni urgent. Mi-a dat 
anumite ore. Stai o clipă. Să mă uit la ceas. Îl poţi suna chiar acum, ţinând cont de 
diferenţa de oră. Aşteaptă telefonul tău timp de cincisprezece minute la orele 
indicate. 

— Atunci e mai bine să închid... 

— Totuşi, trebuie să ştiu cum pot lua legătura cu tine. 

— Nu-ţi las nici-o adresă... 

Tweed puse receptorul în furcă şi se căută în buzunar. Mai avea nevoie de 
fise. Când ieşi din cabină, vântul aproape că-l împinse înapoi. Luptându-se cu vijelia, 
le făcu semn lui Butler şi Nield, în timp ce Paula şi Newman se înapoiau la Mercedes. 
Tweed se aşeză pe bancheta din spate. 

— Îmi trebuie toate fisele pe care le aveţi la voi, vreau să dau un telefon în 
străinătate... Repede... le spuse el pe nerăsuflate. 

— Alt telefon! exclamă Paula. Poate ar fi cazul să-ţi instalăm în cabină un bar 
cu sandvişuri şi cafea, îl tachină ea. 

— Nu-i nimic de râs. Daţi-mi fisele. Cord Dillon aşteaptă să-l sun. Din câte mi-a 
spus Howard, se pare că se ascunde. Directorul adjunct al CIA... ceva nu-i în 
regulă... 

Înarmat cu un pumn de fise, Tweed se înapoie în cabina telefonică. Primul 
număr pe care i-l dictase Howard era 010.41. 


Elveţia. Urmat de 1. Zurich. Apoi restul numărului. Centralista îi făcu repede 
legătura şi telefonul începu să sune. Tweed se uită la ceas. Mai era foarte puţin timp 
până la sfârşitul intervalului de cincisprezece minute. 

— Cine-i la telefon? 

Recunoscu accentul aspru de american al lui Dillon. Nu avea niciun dubiu. 

— Sunt eu, Tweed. Am primit mesajul tău de la Howard... 

— De unde suni? Nu mai pot rămâne aici mult timp... 

— De la un telefon public... 

— La fel şi eu. Sunt în Shopville. Ascultă. Joel Dyson e aici. Teafăr şi 
nevătămat. Cel puţin, aşa era când l-am văzut, fiindcă după aceea i-am pierdut 
urma. La fel şi agentul special Barton Ives, de la FBI. Şi pe el l-am pierdut. Cel puţin, 
ştiu că-i aici. 

— Locuieşti la... 

— Acolo unde mi-ai sugerat tu. Fără nume. Nu văd cum ar putea pune 
microfoane în toate telefoanele din ţara asta, dar nu se ştie niciodată. 

— Cord... 

— Ţi-am spus să asculţi. Te pun la curent cu situaţia. Aici sunt prea mulţi 
americani care nu seamănă deloc a turişti. Cred că-l caută pe Dyson. Şi pe Ives... 

— Vorbeşte-mi despre acest Barton Ives... 

— Nu la telefon. Poate într-o zi reuşim să ne întâlnim undeva. Dacă mai rămân 
în viaţă... 

— Cord. E posibil să ne întâlnim mai curând decât îţi închipui. Ascunde-te 
bine... 

— Ce înseamnă să mă ascund bine în situaţia de faţă? Trebuie să plec. Închide 
şi tu, Tweed... 

Se auzi o păcănitură. Tweed oftă şi împinse uşa cabinei telefonice, pe care 
altă rafală de vânt lupta s-o închidă la loc. Se înapoie la Mercedes cu capul în piept, 
urmat de Butler şi Nield, şi se grăbi să urce în maşină. Vântul trânti portiera în 
spatele lui. Pe locul din faţă, Paula se răsuci spre el. 

— Ce noapte! Ar trebui să vezi cum arată portul. 

— Este exact ceea ce nu trebuie să văd. Demarează, Bob. Ai găsit St Mawgan, 
Paula? 

— Vă conduc direct acolo. 

— Ar fi un miracol. 


Paula nu-i răspunse. Tweed era mai încordat decât o strună de chitară. 


O dată ieşit din Padstow, Newman porni pe Autostrada 389. Cardon îl urma la 
volanul automobilului Escort, iar după el venea Sierra, condusă de Butler, lângă 
care şedea Nield. Vântul izbea aripa Mercedes-ului şi culca la pământ gardurile vii, 
de parcă ar fi vrut să le smulgă din rădăcini. 

— Mergem spre Wadebridge, le strigă Tweed. Puteam s-o luăm pe un drum 
lăturalnic, ca să ieşim pe Autostrada 39, mult mai la vest. 

— La urma urmei, cine stabileşte traseul? izbucni Paula. Se săturase de 
ordinele lui Tweed. Eu vreau să rămân pe autostradă. Pe o noapte ca asta nu vreau 
să merg pe şosele lăturalnice şi bătute de vânt. Decât dacă nu avem altă soluţie. 

— Are dreptate, întări Newman. Eu sunt la volan şi maşina asta e prea mare 
ca să se deplaseze pe drumuri înguste de ţară pe aşa o noapte. 

— lartă-mă, Paula, spuse Tweed, dându-şi seama că fusese prea aspru cu ea. 
Las în seama voastră grija de a ne duce la destinaţie. 

Tweed era pradă unui amestec de sentimente: nerăbdarea de-a ajunge la 
destinaţie şi îngrijorarea pentru soarta lui Cord Dillon. 

— Unde rămânem peste noapte? Întrebă Paula după un timp. Ai reuşit să reţii 
camere la St Mawgan? 

— Da. Falcon Inn are numai patru camere, dar ne vom descurca într-un fel. 

— Una pentru tine, spuse Newman. Una pentru Paula. Eu voi sta împreună cu 
Cardon, iar Butler şi Nield nu vor avea nimic împotrivă s-o împartă pe cea de-a 
patra. Falcon e un loc agreabil, Paula, şi totodată foarte greu de găsit. 

— Acesta este motivul pentru care l-ai ales? ÎI întrebă Paula pe Tweed, 
vorbindu-i peste umăr. 

— În parte, răspunse el, apoi tăcu din nou. 

Paula îi îndrumă spre dreapta, spre Autostrada 39, o şosea la fel de bună şi de 
lată, şi-şi continuară drumul prin noapte, pe şoseaua pustie, cu vântul izbind în 
permanenţă maşinile în care se aflau. Apoi Paula le arătă unde să părăsească 
Autostrada 39 şi cotiră la dreapta, pe Autostrada A3059, care ducea la Newquay. 
Curând îl atenţionă pe Newman să se uite după un drum lăturalnic. Cel care-l 
descoperi fuse Tweed. 

— Acolo, spuse el. Curând vom coti din nou... 

Paula era conştientă că se afundaseră mult în inima acelui ţinut de ţară. 
Porniră pe un drum îngust şi abrupt care urca un deal, şi Tweed îl avertiză pe 
Newman să reducă mult viteza. Apoi răspunse la întrebarea Paulei. 

— St Mawgan e în apropiere de Aeroportul Newquay. Am reţinut locuri la 
cursa de 11:05 spre Heathrow. Vom ajunge la Londra la 12:15. Într-una dintre 


ocaziile în care am vorbit de la cabina telefonică, am reţinut şi locuri, pe numele 
noastre reale. 

— Oare e prudent? Îndrăzni Paula. 

— Am făcut-o intenţionat. Las duşmanului o urmă pe care să vină după noi. 
Vreau să iasă la iveală, să-l pot vedea, să-l pot identifica... şi să-i pot face faţă, 
încheie sumbru Tweed. 

Ajunseră la St Mawgan la ora nouă seara. La Washington era patru 
după-amiază. Vicepreşedintele Jeb Calloway se plimba cu paşi rari prin birou, în 
timp ce asistentul său îl aştepta să înceapă să vorbească. 

— Am luat legătura în secret cu cineva din Europa, ca să aflu ce dracu' se 
întâmplă, Sam, spuse în cele din urmă Calloway. 

Mi-a fost greu să dau de cineva în care să pot avea încredere. Cred că am 
găsit omul potrivit. 

Calloway avea în jur de patruzeci şi cinci de ani, un metru optzeci înălţime şi o 
constituţie robustă. Proaspăt bărbierit, cu părul blond, era îmbrăcat impecabil 
într-un costum de lucru de culoare albastră marca Brooks Brothers. Avea trăsături 
bine conturate, un nas lung, ochi cenuşii, gură fermă şi maxilare puternice. 

— Ar putea fi riscant, domnule, opină Sam. Aţi trimis mesagerul în Europa, în 
misiune secretă, fără ştirea preşedintelui? 

— Era deja acolo. El a luat legătura cu mine. Totodată am avut o convorbire 
cu cineva sus-pus din echipa de conducere. Şi de astă dată, persoana respectivă a 
fost cea care m-a abordat. Manifesta aceeaşi îngrijorare ca şi mine în legătură cu 
escaladarea crizei internaţionale. lar March nu se sinchiseşte nici cât negru sub 
unghie. 

— Nu cumva măsura dumneavoastră riscă să declanşeze o catastrofă? insistă 
Sam. Dacă află Brad March, vă va închide toate porţile. 

Calloway zâmbi cu subiînţeles, zâmbetul care-l făcuse foarte popular. Era 
zâmbetul unui om integru şi cu principii. Îşi flutură palma uriaşă şi continuă să 
vorbească. 

— În clipa de faţă îmi sunt închise toate porţile. March nu-mi oferă nici-o 
informaţie importantă. În plus, mi-au ajuns la ureche zvonuri că ar fi organizat o 
forţă paramilitară secretă, un fel de gardă pretoriană proprie, la fel ca Julius Caesar. 

— Vorbe! Mie mi se pare o prostie. March n-ar face una ca asta... e împotriva 
Constituţiei. 

— Brad nu se prea grăbeşte să respecte Constituţia... dacă i se iveşte ocazia 
să-şi sporească puterea. 


— Cu cine sunteţi în legătură în Europa? Îl întrebă Sam. 

Era un bărbat scund şi durduliu, în vârstă de cincizeci şi opt de ani. Avea 
experienţă şi lucrase cu mai mulţi preşedinţi, cunoştea capcanele jocului de putere 
de la Washington. Calloway îi spuse un nume. Pe chipul lui Sam se aşternu o 
expresie de neîncredere. 

— Eu n-aş juca nici pocher cu individul în chestiune. Am auzit că a fost nevoit 
să fugă peste noapte în Europa. O anchetă misterioasă pe care noul lui şef i-a 
ordonat s-o sisteze. Veţi avea necazuri de pe urma lui. 


— Eu totuşi ţin legătura cu el. E un caz de excepţie, Sam... un om cinstit. 


Falcon Inn din St Mawgan era o clădire veche şi masivă din piatră cenuşie. Se 
găsea chiar la marginea drumului, la poalele colinei pe care şoseaua urca în 
serpentine abrupte. Newman îl depăşi încet cu Mercedes-ul, apoi coti la dreapta pe 
o străduţă îngustă de lângă han. 

— Parcarea nu-i departe de Falcon, îi explică el Paulei. E ascunsă chiar în 
spatele clădirii. 

Farurile luminară în treacăt un mic magazin sătesc, apoi luminară undeva în 
dreapta, unde se vedea un drum în pantă şi mai îngust. 

— E un loc destul de singuratic, spuse Paula. 

Ajunseseră într-o fundătură înconjurată de pădure. Era parcarea. Nu se vedea 
niciun alt vehicul. În spatele lor venea Cardon cu automobilul Escort, apoi Butler şi 
Nield cu Sierra. Newman opri motorul, dar lăsă farurile aprinse, luminând calea 
pentru Tweed şi Paula care coborau din maşină. Paula îşi potrivi poşeta pe umăr şi 
se opri în frigul pătrunzător, privind în jur la văioaga înconjurată de pante cu pădure 
deasă. 

— Nu-mi place, spuse ea. Mi se face pielea de găină. Oricine ar putea umbla la 
maşini în timp ce noi dormim la Falcon Inn. 

— Ai dreptate, încuviinţă Tweed. Se uită la Butler, Nield şi Cardon, care se 
alăturaseră grupului. Cred că ar trebui să facem de pază cu rândul la maşini. 

— Tu şi Paula puteţi merge să vă faceţi somnul de frumuseţe, hotărî Newman. 
Noi patru vom sta pe rând de pază în Mercedes. 

— Am o idee mai bună, propuse Butler. Vom forma două echipe. Eu duc Sierra 
şi o parchez în faţa hanului. În acest fel putem supraveghea şi faţa, şi spatele 
clădirii. 

— De acord, se învoi Tweed. Acum să mergem şi să vedem ce putem mânca 
la cină... 


Pe la mijlocul nopţii Butler, care şedea la volanul automobilului Sierra în faţa 
hanului, auzi o maşină coborând panta abruptă a colinei. Îşi îndreptă spatele, apucă 
o sticlă de bere pe care o luase cu el, trase o duşcă şi scuipă berea pe geamul 
deschis al portierei. 

Newman făcea de pază în Mercedes, în parcarea din spatele hanului, de unde 
putea supraveghea şi automobilul Escort. Butler văzu în oglinda retrovizoare farurile 
maşinii care se apropia. Maşina opri lângă el şi observă că era un Chevrolet de 
culoare crem. Recunoscu şoferul din clipa în care acesta cobori şi se îndreptă spre 
el. 

Era americanul cel solid, cu sprâncene negre şi aproape îmbinate deasupra 
nasului de boxer. Americanul care încercase să se ia la harţă cu Newman în barul 
Hotelului Metropole din Padstow. Butler îl văzuse pe yankeu când se strecurase 
afară din bar, urmându-i pe ceilalţi către lift. Dar yankeul nu-l văzuse pe Butler. 

— Stai de multă vreme aici, amice? Îl întrebă americanul. 

— De ore întregi. Dar de ce te interesează? Am băut zdravăn la han şi nu 
vreau să risc să mă prindă vreo maşină de poliţie. A; vreun necaz, domnu'? 

— Poate nu m-am adresat cum trebuia. 

— Deci, asta am lămurit-o. Te-ai rătăcit? 

— Cunoşti ţinutul? 

Americanul îl studie cu atenţie pe Butler. Vâri puţin capul pe fereastră şi 
Butler alese exact acel moment ca să-i ofere o râgâială zdravănă. Nările 
americanului prinseră miros de bere. Figura lui brutală luă o expresie de dezgust. 

— Te-am întrebat ceva. 

— Cunosc ţinutul. Dar şi eu te-am întrebat ceva, amice. 

— Eşti de mult aici? insistă americanul. 

— Ţi-am mai spus. Ai probleme cu memoria? Îl repezi Butler. 

— lartă-mă. lar am spus ce nu trebuie. E al dracului de frig. Caut un Mercedes 
280E. Albastru. Ai văzut aşa ceva pe aici? 

— Nu. 

— Eşti sigur? insistă din nou americanul. 

— lar începi! Mereu pui întrebări la care ţi-am răspuns. Dar la întrebarea mea 
tot n-ai răspuns. Te-ai rătăcit sau ce s-a întâmplat? 

— Trebuia să mă întâlnesc cu un amic, cel din Mercedes. Însă am pierdut 
hârtia pe care mi-a notat numele locului în care zicea că mă aşteaptă. 

— Am avut dreptate, bătrâne, rânji Butler. Te-ai rătăcit. 

— Cum pot să ies din fundătura asta? 


— E un sat mic şi tare frumuşel. Dacă vrei să ieşi din el, ţine-o drept înainte. 
Ai priceput? 

Americanul îi aruncă o privire ucigaşă, se înapoie la Chevrolet, apăsă pe 
ambreiaj şi ambală motorul, apoi demară în trombă, fără să-i pese pe câtă lume 
deranja în toiul nopţii. 

— Ai scăpat ca prin urechile acului de un glonţ în ţeastă, spuse cu voce tare 
Butler. 

Puse în toc pistolul Walther pe care-l ţinuse pe genunchi, sub canadiană. Se 
uită la ceas şi văzu că era ora 3 dimineaţa. Din clipă în clipă Nield urma să vină să-i 
ia locul, iar Cardon avea să-l înlocuiască pe Newman. Întinse mâna după pistol, 
văzând o siluetă zveltă care se ivise în dreptul portierei. Era Nield. 


— E timpul să-ţi faci şi tu somnul de frumuseţe, Harry. Ai aţipit puţin? 


Aeroportul Newquay - situat la câţiva kilometri de localitatea cu acelaşi nume 
- era unul dintre cele mai sumbre din câte văzuse Paula în viaţa ei. Cocoţat pe un 
platou singuratic din inima pustietăţii, aeroportul era un simplu câmp ierbos 
străbătut de piste betonate. Era împrejmuit de un gard de sârmă înalt de doi metri 
şi jumătate, iar “recepţia” nu era decât un fel de magazie cu etaj. Găsiseră un loc în 
care să-şi lase maşinile. 

— E vorba de o călătorie de afaceri şi vom lipsi un timp, o linişti Tweed pe 
funcţionară. Ne putem lăsa maşinile aici? 

— Pe riscul dumneavoastră, domnule... 

După ce-şi lăsară bagajul, iar Tweed achită costul biletelor, Newman puse o 
întrebare fetei de la recepţie. 

— leri, la Padstow, un elicopter a survolat şalupa în care ne aflam, gata-gata 
s-o scufunde, minţi el cu seninătate. Aici se închiriază şi elicoptere? 

— Câteodată, domnule. leri? Am auzit că doi americani au închiriat un 
elicopter pentru câteva ore. Au existat discuţii pe tema asta... unul din ei avea 
permis de zbor britanic, lucru neobişnuit. Avionul dumneavoastră e gata de 
decolare... 

Îşi căraseră singuri bagajele până la avionul care-i aştepta. Acum, Newman nu 
se mai putu stăpâni. Era un aparat destul de mare, dar Newman arătă spre botul lui. 

— la uitaţi-vă acolo! 

— Acelea sunt elice, răspunse liniştit Tweed, ştiind că lui Newman nu-i 


plăceau aparatele de zbor cu elice. Ştii bine că va zbura... 


— Sigur că va zbura, dar va ajunge şi la destinaţie? Se pare că suntem singurii 
pasageri pentru cursa de 11:05... 

După ce avionul Brymon Airways se ridică de la sol, Paula privi în jos, la 
peisajul cenuşiu. Şedea lângă Tweed care privea drept înainte cu un aer sumbru. 

— La ce te gândeşti? Ai fost foarte tăcut încă de la micul dejun, de când Harry 
Butler ne-a povestit că bruta aceea de american şi-a făcut iarăşi apariţia. 

— Mă simt îngrijorat şi totodată uşurat, recunoscu Tweed. Sunt uluit că un 
american s-a aventurat într-un loc atât de izolat ca St Mawgan. Îţi dai seama ce 
înseamnă asta? 

— Nu, dar poate îmi spui tu. Presupun că ai s-o faci, oricum. 

— Dacă au trimis pe cineva la St Mawgan, probabil au o întreagă armată care 
scotoceşte Cornwall-ul în căutarea noastră. 

— Acesta e motivul de îngrijorare. Acum care-i partea bună? 

— Că am anticipat corect cum se vor succeda evenimentele în această 
macabră campanie de masacre îndreptate împotriva noastră. Pentru a opera la un 
asemenea nivel este nevoie de o organizaţie de mari proporţii. Cu o astfel de putere 
de foc trimisă împotriva noastră, duşmanul nu poate fi decât unul singur. 

— Însă n-ai de gând să mi-l dezvălui, nu-i aşa? Înainte să-mi spui despre cine 
e vorba, sunt convinsă că ai nevoie de mai multe date, pentru a şti cu certitudine. 
Dar încotro ne îndreptăm? Londra ar putea fi o capcană fatală. 

— Întocmai, întări Tweed. lată de ce zburăm într-un loc sigur. 

— Presupun că n-are rost să te întreb unde anume, spuse Paula. 


— Elveţia. Acolo avem un prieten influent. 

— Norton pe firul direct, Brad, anunţă Sara Maranoff. 

— OK. Fă-mi legătura. E timpul ca dobitocul să-mi vină cu ceva concret. 

— Brad, Norton e cel mai bun om al nostru. Stăpâneşte-te. A venit şi Ms 
Hamilton, care doreşte să te vadă. 

Sara ştia ce dorea Ms Hamilton. Îşi roti privirea în jurul Biroului Oval, 
verificând dacă erau destule perne pe canapeaua mare de la perete. Îi făcu lui 
March semn cu arătătorul, avertizându-l să-şi ţină firea faţă de Norton. 

Preşedintele neglija adesea să se bărbierească până spre prânz. Maxilarul şi 
buza de sus erau acoperite cu ţepi negri. Dar în dimineaţa aceea era proaspăt 
bărbierit, purta un costum albastru, elegant, o cămaşă curată şi apretată, şi 


cravată. Domnişoara Hamilton, se gândi Sara. March trebuia să arate cât mai bine 
pentru ea. 

— Te las să vorbeşti, spuse Sara. 

Rămassingur, March îşi împinse scaunul înapoi şi-şi sprijini picioarele pe masa 
de lucru, cu gleznele încrucişate. Apoi ridică receptorul telefonului ascuns într-un 
sertar. 

— Tueşti? Lătră el. 

— Aici Norton. Am nevoie de întăririle promise... 

— Sunt la bordul cursei United 918 care zboară fără escală până la Londra. În 
momentul de faţă probabil că se află deasupra Atlanticului. E vorba de restul 
membrilor Unităţii Unu pe care-i ţineam în rezervă aici. Şeful lor e Marvin Mencken. 

— Nemernicul acela... 

— E cel mai bun... March îşi aminti avertismentul Sarei. Adică cel mai bun 
după tine. Cum stăm cu problema noastră blestemată? Unde-i Joel Dyson? Unde-i 
agentul special - vorbise cu un sarcasm ucigător - Barton Ives? Spune! 

— La Zurich. .. 

— Ai dat de urma celor doi ticăloşi? la te uită! Deci se mai întâmplă şi 
miracole. În momentul de faţă sunt la doi metri sub pământ? 

— Nu chiar. Nu încă... 

— Mie să nu-mi umbli cu prostii, Norton. Ce faci tu acolo, stai cu burta la 
soare? Care dracu' e situaţia? 

— Ştim că amândoi se află la Zurich. Au fost văzuţi, dar au dispărut din nou. 
Temporar... 

— Temporar înseamnă prea mult timp. Cum e cu escrocul acela de la CIA, 
Cord Dillon? 

— Nici-o veste despre el, dar îi vom da de urmă. O operaţiune ca aceasta nu 
se poate face peste noapte. 

— Vreau ca toţi trei să fie neutralizaţi definitiv. Norton, capul tău e în joc. Nu 
uita că există Mencken... 

March trânti receptorul în furcă, apoi cu un deget îşi lărgi cravata în jurul 
gâtului. Se ridică, vrând să pornească spre uşă, dar telefonul suna din nou. Înşfăcă 
receptorul. 

— Da? 

— Sunt tot eu, Norton. S-a întrerupt legătura. Mă ocup de treaba aceasta aşa 
cum ştiu eu. Îl voi aştepta pe Mencken la aeroportul din Londra. Apoi zbor la Zurich, 


ca să mă ocup personal de toate. Ce întăriri sunt la bordul avionului? Am nevoie de 
informaţii precise. Urmă o scurtă pauză. Domnule preşedinte... 

— Patruzeci de oameni. Cu ei şi cu cei pe care-i ai cu tine ar trebui să puteţi 
verifica toţi locuitorii Elveţiei. 

— V-am spus că mă ocup de treaba aceasta aşa cum ştiu eu... 

În receptor se aşternu tăcerea. March rămase cu ochii la aparat. Norton 
avusese tupeul să-i închidă telefonul. Îşi aminti ce-i spusese Sara. Norton era cel 
mai bun. Poate chiar era. 

Îşi verifică ţinuta în oglindă, apoi se duse la uşă şi o deschise, arborând 
faimosul lui surâs. Blonda elegantă care aştepta pe un fotoliu în anticameră îi 
răspunse la surâs şi intră. El închise uşa şi o încuie pe dinăuntru. O luă de braţ şi o 
conduse la canapea, o întoarse cu faţa către el şi o culcă cu blândeţe pe sofa. 

— Ai prea multe haine, Glen. Pentru început, am să-ţi deschei primul 
nasture... 


Cursa Swissair SR 803 decolase de la Londra la ora anunţată, 13:50, cu 
destinaţia Zurich. Tweed şi echipa lui se îmbarcaseră la clasa întâi, unde erau 
singuri în întreg compartimentul. Unul dintre avantajele de a călători în luna 
februarie. 

Cursa Brymon Airways de la Newquay ajunsese şi ea la Londra la ora fixată, 
12:15 p.m. Tweed luase biletele şi plătise pentru ele, în urma unui telefon dat lui Jim 
Corcoran. Avusese o convorbire dură cu inspectorul-şef Roy Buchanan, căruia îi 
telefonase la Scotland Yard. 

— Unde eşti? Îl întrebase răstit Buchanan. 

— N-are nici-o importanţă unde sunt. Am văzut că presa a trecut sub tăcere 
masacrul de la Conacul Tresillian. Nouă cadavre şi presa rămâne indiferentă? 
Presupun că toate ziarele au primit dispoziţii să nu se amestece. Care a fost 
pretextul de această dată? O problemă de siguranţă naţională? 

— E vorba de o mare operaţiune antiteroristă, Tweed. Mai mult de atât nu pot 
să-ţi spun. În plus, au fost zece cadavre. Una dintre servitoarele de la Conacul 
Tresillian, Celia Yeo, a fost găsită la poalele stâncii High Tor. Am fost anunţat 
printr-un telefon anonim. Bănuiesc că nu ştii nimic despre acest lucru? 

Tonul lui Buchanan era sarcastic. Tweed îl obligă să nu se abată de la subiect. 

— O mare operaţiune antiteroristă? Chiar ai înghiţit minciuna asta? Vasăzică, 


te-au dus şi pe tine... 


— Mi-am pierdut răbdarea cu tine, Tweed. Vreau să vii de urgenţă la Yard. 

— Eşti un om integru, îi spuse calm Tweed. Ştii bine că ar trebui să anchetezi 
un caz de asasinat multiplu. Şi că vinovaţii nu sunt terorişti. Nu te înfuria pe mine 
pentru că ei te strâng cu uşa. 

— Ţi-am spus că vreau să te prezinţi aici cât mai curând. Inutil să mai adaug 
că îţi este interzis să părăseşti ţara. 

— lar ocoleşti esenţialul. Verifică asasinatul în grup din Cornwall. Află cine a 
instalat pe autostradă o blocadă falsă. Caută să obţii descrierea acelor persoane de 
la automobiliştii opriţi din drum. Întreabă ce naţionalitate aveau... 

— Îmi dai indicaţii cum să-mi fac meseria? 

— Îţi sugerez numai să-ţi faci meseria. Trebuie să plec. La revedere... 

După decolare, îi relată Paulei, care şedea alături, conversaţia cu Buchanan. 
După ce-i povesti cum se încheiase convorbirea, făcu unele comentarii. 

— Semnificativ în acel duel verbal a fost tocmai ceea ce Buchanan nu a spus. 

— Adică? 

— N-a negat că i s-a cerut să claseze cazul. Presupun că cel care i-a dat 
dispoziţia a fost comisarul, după un telefon dat în Downing Street. Toată afacerea 
asta sângeroasă a fost perfect muşamalizată. 

— Dar de ce? Mă îngrozeşte modul în care lui Howard i se interzice accesul la 
primul-ministru. 

— Cineva incredibil de puternic a învăluit totul într-o perdea de fum. 
Etichetând aceste evenimente violente drept opera unei mari organizaţii teroriste, 
guvernanţii au scuza perfectă pentru acţiunile lor de neiertat. Ştiu că mă contrazic, 
dar presupun că înţelegi ce vreau să spun. 

— Atâta doar că nu-mi dau seama cine ar putea exercita a asemenea 
influenţă malefică asupra prim-ministrului. 

— Citeşte ziarele... ştirile internaţionale. Acolo ai să găseşti unul dintre indicii. 
Acum vreau să dau un mesaj pilotului ca să-l transmită prin radio înainte de sosirea 
noastră. 

— Îl pot vedea şi eu? Întrebă Paula, curioasă. 

În timp ce Tweed scria pe un mic blocnotes pe care-l scosese din buzunar, 
Paula, aşezată lângă fereastră, aruncă o privire dincolo de el, spre Newman şi 
Cardon, care şedeau de cealaltă parte a intervalului dintre scaune. Newman îi zâmbi 
larg şi-i făcu semn cu degetul mare. Tweed şi Paula ocupau locurile din faţă, unde 
era suficient spaţiu ca să-şi întindă picioarele. Chiar în spatele lor şedeau Butler şi 
Nield, care refuzaseră să se atingă de alcool şi erau cu ochii în patru. 


Tweed termină de scris, îi arătă mesajul, apoi îl puse într-un plic şi chemă 
stewardesa. 

— Aţi putea da radiotelegrafistului acest plic? E vorba de ceva foarte urgent. 

— Desigur, domnule... 

Paula şedea pe locul ei, cu o figură încruntată. Avionul zbura peste plafonul 
dens de nori, semânând leit cu Alpii şi strălucind în soare. Se aflau abia la jumătatea 
drumului dintre Londra şi Zurich. 

— Parcă ziceai că Elveţia va fi un ascunziş sigur? 

— Nu va fi, răspunse Tweed cu o expresie împietrită. Nu şi pentru adversarul 
nostru, de îndată ce-i vom da de urmă. 

Mesajul radio, adresat unui vechi prieten al lui Tweed, Arthur Beck, şeful 
Poliţiei Federale, era laconic şi la obiect: 

Cerem urgent protecţie pentru şase persoane aflate la bordul cursei aeriene 
SR 803. ETA Aeroportul Kloten, Zurich, 16:25 ora locală. Tweed. 

Avionul începu să coboare deasupra Aeroportului Kloten şi Paula văzu, pe 
fereastra din partea opusă, panorama magnifică a unui lanţ de munţi înzăpeziţi. 
Aspectul lor masiv, ca un zid, o făcu să-şi dea seama că avea în faţă Munţii Bernei, 
cei mai spectaculoşi din întreaga Europă. 

Nu-şi putea lua ochii de la ei. Îi aminteau de un val gigantic gata să înghită 
întregul continent. Avionul îşi schimbă unghiul de coborâre şi priveliştea dispăru. Pe 
fereastra de lângă ea nu vedea decât o perdea de nori plutind pe lângă avion, tot 
mai deasă pe măsură ce se apropiau de sol. 

Deodată norii se risipiră şi luminile Elveţiei îi ieşiră în întâmpinare. Stewardesa 
se întoarse la ei şi-i şopti ceva lui Tweed. 

— Am primit instrucţiuni de la turnul de control din Zurich ca dumneavoastră 
să coborâţi primii, imediat după aterizare. 

— Mă bucur că aţi precizat “după aterizare”, glumi Tweed. 

Paula ghici o schimbare în starea lui de spirit. Tweed era nerăbdător să intre 
în acţiune. Simţi că-i vine şi ei inima la loc. Zile la rând trăise într-o stare de teroare 
pe care abia reuşise să şi-o stăpânească. Privi din nou, curioasă, pe fereastră. 

Aterizau - văzu pădurea de conifere din jurul Aeroportului Kloten. Pilotul 
elveţian aşeză avionul la sol atât de încet, încât roţile abia dacă atinseră pista de 
beton. În timp ce coborau, Paula văzu o figură cunoscută aşteptând în celălalt capăt 
al pasarelei care făcea legătura între avion şi clădirea aeroportului. Era şeful Poliţiei 
Federale. Acesta o prinse cu amândouă braţele şi o strânse la piept. 


— Bine ai venit în Elveţia, Paula. 


— Sunt şi eu pe-aici, glumi Tweed, ştiind ce mult ţinea Beck la Paula. 

Trecut de patruzeci de ani, Arthur Beck era un bărbat zvelt, cu obraji bucălaţi. 
Ceea ce impresiona la el erau ochii cenuşii şi vioi, sticlind pe sub sprâncenele 
întunecate, şi nasul puternic, arcuit peste mustaţa tăiată cu grijă. Nu prea înalt, îşi 
mişca repede mâinile şi picioarele, era rumen la faţă şi purta un costum elegant de 
culoare cenuşie, cămaşă albastră în dungi şi cravată de aceeaşi culoare. Tweed îl 
prezentă pe scurt lui Philip Cardon; Beck îi cunoscuse pe ceilalţi cu altă ocazie, iar 
pe Bob Newman îl ştia bine. Porni înainte, discutând grăbit cu Tweed şi Paula într-o 
engleză fără cusur. 

— Nu vom trece pe la controlul paşapoartelor şi pe la vamă. Afară aşteaptă 
maşinile care vă vor duce oriunde vreţi să mergeţi. 

— Hotelul Schweizerhof, vizavi de Hauptbahnhof. Aceea va fi reşedinţa 
noastră oficială, dar de fapt nu vom locui acolo. Vom sta la Hotelul Gotthard, chiar 
în spatele Hotelului Schweizerhof, răspunse Tweed. 

— Văd că-ţi iei măsuri serioase de precauţie, amice, comentă Beck. Trebuie să 
fie ceva foarte grav. 

— O chestiune de viaţă şi de moarte, pentru noi toţi. În maşină, în drum spre 
Zurich, am să-ţi povestesc ce s-a întâmplat 

— Bagajele noastre, interveni Paula. Vor fi aduse pe banda rulantă... 

— Am călătorit la clasa întâi, unde am fost singurii pasageri, răspunse repede 
Tweed. 

— Simplu, râse Beck. Spuse câteva cuvinte unui subaltern în civil care mergea 
pe lângă ei. Omul plecă grăbit, iar Beck le explică: L-am rugat să ia de pe banda 
rulantă toate bagajele de clasa întâi. Le va duce la maşini... Beck îi conduse pe un 
traseu ocolit, care evita controlul paşapoartelor şi vama. Străbătu holul principal cu 
paşi mari şi-i conduse la trei Mercedes-uri negre parcate la intrare. În apropiere 
aşteptau poliţişti în uniformă, călare pe motociclete. Beck le făcu semn şi deschise 
portiera primei maşini. Escorta noastră. Vor însoţi maşinile. După ce-am primit 
mesajul vostru, am decis să nu risc în niciun fel. Vă las în faţa Hotelului 
Schweizerhof? 

— Te rog, răspunse Tweed. Mai târziu ne vom deplasa pe jos, unul câte unul, 
la Gotthard. Am rezervat camere la amândouă... 

Drumul cu maşina de la aeroport până în centrul oraşului Zurich dura 
douăzeci de minute. Beck se aşeză lângă Tweed, pe bancheta din spate a limuzinei, 
iar Paula lângă şeful ei. Şoferul era îmbrăcat în civil, ca şi bărbatul cu trăsături aspre 


care ocupa locul din faţă. 


Newman, Butler, Nield şi Cardon urcaseră în a doua limuzină. În cea de a treia 
se aflau alţi oameni în civil. Poliţiştii pe motociclete deschideau drumul spre oraşul 
elveţian, iar alţi doi încheiau convoiul. 

Beck îl ascultă în tăcere pe Tweed care îi relată tot ce li se întâmplase până 
atunci, inclusiv atentatul cu bomba de la sediul SIS din Londra şi evenimentele din 
Cornwall. Elveţianul privea mereu în urmă pe fereastra din spate. La un moment dat 
îl întrerupse pe Tweed. 

— lartă-mă. Trebuie să transmit un mesaj radio ultimei maşini. De când am 
plecat de la aeroport ne urmăreşte un automobil Impala... poate e semnificativ că-i 
vorba de o maşină americană... Luă microfonul agăţat de partea laterală a maşinii şi 
vorbi în dialect elveţian, înţeles numai de locuitorii acestei ţări. După ce puse 
microfonul în lăcaşul lui, se uită din nou pe fereastra din spate. Am ordonat 
interceptarea, le explică el celorlalţi. Cea de a treia maşină a oprit automobilul 
Impala. Oamenii mei vor pretexta o încălcare a regulilor de circulaţie. Toate 
maşinile noastre sunt blindate. Povestea ta, Tweed, e foarte stranie, însă bineînţeles 
că te cred. Poate te interesează să afli că în Elveţia sosesc cam mulţi americani... 
îndeosebi în Zurich. 

— Cam mulţi? se aplecă Paula spre el. De unde ştii? 

Beck zâmbi cinic. 

— Poliţia ştie ce se întâmplă în ţara asta. La sfârşitul lui februarie ne putem 
aştepta la câţiva oameni de afaceri, ba chiar la turişti extravaganţi şi plini de bani 
din Statele Unite. Însă cei de acum - şi trebuie să spun că nu ne place nici 
înfăţişarea lor - au paşapoarte diplomatice. De la sediul meu din Berna am telefonat 
deja la Ambasada Americană şi m-am plâns că au depăşit numărul de persoane din 
corpul diplomatic. Ambasadorul - un vechi amic de-al meu şi unul dintre puţinii pe 
care preşedintele March nu i-a înlocuit cu adepţii şi susţinătorii lui - era stânjenit. 
Faptul mi s-a părut semnificativ. Mi-a spus că toate aceste persoane urma să plece 
în curând spre alte ambasade europene. Dar amândoi ştiam că nu era adevărat. 

— Aşadar, oraşul Zürich ar putea fi riscant? Întrebă Paula. 

— Da. Beck zâmbi din nou. Dar nu în aceeaşi măsură ca Anglia, din câte mi-a 
spus Tweed. Cum ai de gând să procedezi, Tweed? Sau poate e secret? 

— Câtuşi de puţin. Vreau să dau de urma a trei oameni. Joel Dyson... cred că 
totul a început de la el. Apoi agentul special Barton Ives şi, în sfârşit, Cord Dillon. 


Unul dintre aceştia va trebui să-mi spună ce dracu' se întâmplă. 


— Mie mi se pare - Beck făcu o pauză ca să-şi pună ordine în gânduri - că cel 
mai bizar caz dintre cei trei fugari e Barton Ives. FBI... ce motive ar avea cineva ca 
să-i vrea capul? 

— Nici eu nu înţeleg, recunoscu Tweed. 

— Păcat că nu ştii cum arată acest Norton, spuse Beck. 

— Cred că nimeni nu ştie. Ceea ce mi se pare sinistru... 

Ducându-şi singur bagajul, Tweed intră primul în Hotelul Schweizerhof, unde 
trăsese şi cu ocazia altor vizite în oraş. Vechiul portar îl salută cu căldură. În 
ascensor, după ce se înscriseseră în registru, Tweed îi ceru Paulei să vină de 
urgenţă la el, de îndată ce-şi va lăsa bagajele în cameră. 

— Sunt la numărul 217, îi reaminti Tweed în timp ce cobora din lift. 

Trei minute mai târziu Paula bătea la uşa camerei lui Tweed, o încăpere mare, 
pe colţ, ale cărei ferestre dădeau spre gara principală a oraşului. Ferestrele laterale 
aveau deschidere spre celebra Bahnhofstrasse - strada marilor bănci şi a celor mai 
luxoase magazine din lume. Tweed ieşi din dormitorul spaţios şi veni în hol, ca s-o 
întâmpine pe Paula. 

— Mă tem că am să-ţi dau cam mult de lucru, o anunţă el. 

— Spune! 

— Toţi trebuie să părăsim camerele din acest hotel, lăsând dovezi credibile 
că, de fapt, locuim aici. Periuţe de dinţi, pastă, truse de bărbierit şi tot ce mai 
trebuie în baie... 

— Cele pe care le folosim acum vor fi cât se poate de convingătoare... 

— De acord. În plus, cam jumătate din haine trebuie să rămână în dulapuri. 
Asta înseamnă că îţi cer să... 

— Să ies în oraş şi să cumpăr şase periuţe de dinţi, şase tuburi de pastă, cinci 
aparate de ras şi alte cosmetice pentru mine, îl întrerupse ea. 

— De ce alte cosmetice? 

— Fiindcă aşa ceva găseşti de obicei în camera unei femei. La cumpărături am 
să fac rost de mai multe pungi mari de plastic. Fără îndoială că vom avea nevoie de 
ele ca să ne strecurăm afară din hotel cu hainele pe care le vom transporta la 
Gotthard. Dar eu întrevăd o altă problemă. 

— Care anume? Întrebă Tweed. 

— Dacă ne facem apariţia la Gotthard fără valize, vom trezi suspiciuni. Ştiu... 
doi dintre bărbaţi vor aştepta cu noile valize la toaleta din Shopville. Paula privi pe 


fereastra laterală la scara rulantă care cobora în centrul comercial din pasajul 


subteran. Alţi doi, să zicem Bob şi Philip, vor duce cărucioarele cu haine la toaletă, 
apoi vor intra în cabine şi vor aşeza hainele în geamantane. 

— Nu ştiu de ce-mi mai bat capul cu astfel de lucruri, când te am cu mine, 
spuse Tweed, ridicând braţele cu prefăcută disperare. 

— Am să lipsesc un timp, ca să pot face cumpărăturile, îl preveni ea. Aş trezi 
bănuieli dacă aş cumpăra câte şase bucăţi din fiecare articol de la un singur 
magazin. 

— Nu te las să pleci singură, declară ferm Tweed. Îl chem pe Butler, să te 
însoţească în calitate de gardă de corp. 

— Harry e alegerea ideală. În plus, mă va ajuta să car cumpărăturile. Cum 
facem cu valizele? 

— Am să-i sun pe Newman şi Cardon. Ei vor cumpăra valizele şi-mi vor 
telefona de îndată ce le au. Ar putea lua o cafea la Spriingli, ca apoi să revină cu alt 
telefon. Între timp tu şi Harry veţi face cumpărăturile. Amsă fixez o oră de întâlnire, 
când Pete 

Nield şi cu mine vom veni să luăm cărucioarele şi să facem schimbul în 
Shopville. Ai destui bani elveţieni? 

— Pe aeroportul din Londra mi-ai dat destui cât să-mi ajungă să cumpăr o 
toaletă demnă de Elizabeth Taylor. Dar, dacă mă gândesc bine, mi-ar surâde un 
taior Chanel, îl tachină ea şi ieşi din cameră. 

Tweed îi chemă pe Newman şi Cardon şi le dădu instrucţiuni. De îndată ce 
aceştia plecară, sună telefonul. Tweed se încruntă, apoi ridică circumspect 
receptorul. 

— Da? Cine-i la telefon? 

— Sunt eu, Beck, răspunse o voce familiară. Am veşti proaste. [ii minte 
automobilul Impala pe care l-au oprit oamenii mei pe drumul de la aeroport? Şoferul 
tocmai termina o convorbire pe telemobil. Fără îndoială, îşi avertizase şeful de 
sosirea concurenţei. Beck îşi alegea cu grijă cuvintele, ştiind că apelul fusese făcut 
prin centrala telefonică a hotelului. S-ar putea să primeşti o vizită de la concurenţă 
mai curând decât te aştepţi. Tinem legătura. Eu rămân în Zurich. 

— Mulţumesc. 


Tweed puse receptorul în furcă, pradă unei negre presimţiri. 

La ora opt seara, mutarea în Hotelul Gotthard, aflat la mică depărtare în 
spatele Hotelului Schweizerhof, se încheiase. Ajuns în cameră, Tweed îşi deschise 
geamantanul, apoi se duse la bar. Aici comandă un pahar de şampanie, îl plăti şi 
porni să cerceteze hotelul. 

Cu paharul în mână, avea aerul că se uită după cineva. Vărsă o parte din 
şampanie într-un ghiveci şi continuă să studieze cele câteva persoane aşezate în 
holul hotelului. Nimeni nu părea suspect, nu se auzea nici urmă de accent american. 

Continuând să se plimbe agale, trecu pe lângă un bărbat care citea ziarul, 
aşezat într-un fotoliu. Bărbatul cel zvelt şi elegant ridică privirea, împături ziarul şi-l 
urmă pe Tweed în porţiunea mai liniştită din apropierea restaurantului mai ieftin 
care dădea spre Bahnhofstrasse. 

— lertaţi-mă, domnule. Aveţi cumva un foc? 

Tweed se crispă şi se întoarse încet spre el. Bărbatul cel subţire avea în jur de 
treizeci de ani şi-şi purta părul negru pieptănat lins pe spate. În mână ţinea o ţigară. 
Cu ochii ţintă la el, Tweed se căută prin buzunare după bricheta cu care oferea foc 
altor fumători. 

Omul se aplecă să-şi aprindă ţigara, ţinând palma căuş ca să protejeze 
flacăra, deşi locul era ferit de curent. Operaţiunea îi luă ceva timp şi, într-un târziu, 
Tweed descoperi în palma lui legitimaţia cu fotografie. 

P. Schmidt. Poliţia federală. jumătate din legitimaţie era acoperită de o carte 
de vizită prinsă cu bandă adezivă. Cu complimentele lui Arthur Beck. 

— Vă mulţumesc, domnule, spuse bărbatul cel zvelt. E foarte linişte aici. 
Probabil fiindcă e februarie... 

Tweed se înapoie la ascensor animat de sentimente contradictorii. Era foarte 
bine că Beck postase un om de-al său în hotel. Dar acest lucru indica în egală 
măsură că şeful Poliţiei Federale îşi făcea griji pentru siguranţa lor. 

Vâri cheia în uşă, o descuie şi, înainte de a intra, întinse mâna să aprindă 
lumina. Pe covor se găsea un plic lung şi alb, care-i fusese strecurat pe sub uşă. 

Tweed închise uşa şi o încuie cu cheia. Cu ajutorul unui briceag, deschise cu 
mare grijă plicul. Înăuntru era o singură foaie de hârtie. Nu avea adresă şi conţinea 
un mesaj scurt, scris de mână. 

Sună-mă de la un telefon sigur la următorul număr... Diseară Între 8:00 şi 
8:15. Dillon. 

Rămase uluit. Dillon fie că locuia în acelaşi hotel, cum îi sugerase însuşi 


Tweed, fie că-i văzuse sosind. Tweed se uită la ceas. 8:08 seara. Mai avea şapte 


minute ca să ajungă la un telefon de stradă. Ridică receptorul şi formă numărul 
camerei lui Butler. 

— Aici Tweed. Harry, trebuie să ieşim din hotel. Imediat... 

— Am pornit... 

Când Butler sosi, îmbrăcat cu o canadiană căptuşită, Tweed îşi pusese deja 
pardesiul. Butler îşi desfăcu pulpana canadienei şi scoase din tocul de la şold un 
pistol automat Walther calibrul 7,65 mm. Zâmbi larg şi puse arma la locul ei. Porniră 
în grabă pe jos pe Bahnhofstrasse, prin noaptea geroasă şi abia atunci Tweed îl 
întrebă: 

— De unde dracu' ai luat asta? Doar ne-am abandonat toate armele în drum 
spre Aeroportul Newquay. 

— Prin amabilitatea şefului poliţiei Beck. N-ai observat geanta de pânză pe 
care i-a dat-o Paulei după ce-ai coborât din maşină în faţa Hotelului Schweizerhof? 

— La dracu’, n-am văzut-o! 

— Înăuntru se aflau pistoale Walther pentru Pete Nield şi pentru mine, un 
Browning automat calibrul 32 pentru Paula şi un Smith & Wesson pentru Newman. 
Plus muniţie pentru fiecare. Paula a bănuit ce se găsea în geantă şi i-a dat-o lui 
Newman înainte de a veni după tine. Toţi avem şi permise speciale port-armă, 
semnate de Beck. 

Butler vorbise mai mult decât îi stătea în obicei. Între timp ajunseră la scara 
rulantă care ducea spre Shopville. Tweed răspunse printr-un mormăit. Pretindea să 
fie informat de oamenii lui, dar mutarea la Gotthard se făcuse în pripă. 

La acea oră târzie din noapte complexul din pasaj era cufundat în tăcere. Nu 
se vedea prea multă lume. Tweed evita intenţionat să se uite în cabinele telefonice 
ocupate. Dacă într-una dintre ele s-ar fi aflat Cord Dillon, nu voia să rişte să atragă 
atenţia asupra lui. 

— N-am să întârzii mult, îi spuse el lui Butler şi intră într-o cabină goală. 

Formă numărul de Zurich, aşezat în aşa fel, încât să acopere discul 
telefonului. Dar Butler părea interesat de vitrina cu legume şi zarzavaturi a unui 
magazin de vizavi, închis la ora aceea. 

— Cine-i acolo? Întrebă vocea răstită a lui Dillon. 

— Tweed. Am primit mesajul tău... 

— Taci şi ascultă. Agentul special Barton Ives este în oraş. Va încerca să ia 
legătura cu tine, dacă nu e prea riscant... 


— De ce a plecat din State? Am nevoie de unele informaţii... 


— Investiga o serie de crime în Tennessee, Mississippi, Louisiana, Alabama, 
Georgia şi Florida. Victimele erau femei. Toate violate şi ucise... 

— Şi de ce a fost nevoie să fugă în Europa? 

— Întreabă-l pe el. Acum trebuie să plec. Oraşul Zürich e împânzit de pistolarii 
lui Norton. Am o bănuială că Norton va fi în curând aici, dacă nu cumva a şi sosit. 
Atunci să vezi prăpăd la Zurich. 

— Cord, ce dracu' au de-a face acele crime în serie cu ce se întâmplă acum? 

— Nu pot să-ţi spun la telefon. Întreabă-l pe Barton. Rămâiascuns. Exact asta 
fac şi eu... 

- Din moment ce nu ştim cum arată Norton, nu ştim dacă ne va face plăcere 
întâlnirea cu el... 

— Aici nu-i vorba de plăcere. Cine are de-a face cu el e un om mort. Acum 
trebuie să plec... 

Şi de această dată legătura se întrerupse înainte ca Tweed să-i poată pune o 
întrebare vitală. Sfârşitul brusc al conversaţiei îl neliniştea pe Tweed, care se 
întoarse la Gotthard împreună cu Butler. Dillon era un dur, niciodată nu-i fusese 
teamă de nimic. Probabil că acest Norton era un personaj de temut. 

La aeroportul din Londra, Norton aştepta cursa 918 de la Washington. Rămase 
într-un mic grup de persoane venite să-i întâmpine pe pasageri. Lângă el se găsea 
un hamal, cu un plic mare şi greu, pe care Norton i-l înmânase împreună cu o 
bancnotă de 20 de dolari. 

Marvin Mencken îşi făcu primul apariţia, însoţit de patru oameni de-ai lui. Înalt 
şi bine clădit, Mencken avea o figură cadaverică şi era poreclit în secret “Scheletul”. 
Îmbrăcat în balonzaid bleumarin, cu bagajul în mână, se opri cercetând pasarela cu 
ochii lui înguşti ca de vulpe. 

— Omul de colo, i-l arătă Norton hamalului. Cel cu balonzaid bleumarin. 

Hamalul, care primise instrucţiuni foarte precise, se grăbi să îndeplinească 
ordinul. Croindu-şi drum prin mulţime, se opri în faţa lui Mencken şi-i întinse plicul. 

— Mi s-a spus să vă înmânez asta. 

— Din partea cui? Întrebă răstit Mencken, rotindu-şi privirea în jur şi luând 
plicul. Arată-mi persoana. 

— N-am primit instrucţiuni în acest sens, domnule... 

— Ascultă, dobitocule... Mencken dădu drumul bagajului şi-l înşfăcă de guler 
pe hamal. Ai să mi-l arăţi numaidecât. Îţi dau cincizeci de dolari. Încearcă numai să 
faci pe nebunul şi-ţi tai beregata. 


Speriat de moarte, hamalul înghiţi în sec. Spaima i se preschimbă în 
indignare. Era aeroportul pe care lucra. Ridică mâna şi-şi înfipse adânc unghiile în 
mâna care-l ţinea prizonier. Mencken îi dădu drumul şi, în clipa în care vru să-l calce 
cu putere pe picior, hamalul zise: 

— Dacă nu-mi dai pace, chem paza. Şeful e chiar acolo. 

— Cară-te! mârâi Mencken. 

Nu-şi permitea să stârnească un scandal, mai ales dacă Norton era cu ochii pe 
el. Deschise plicul. Înăuntru se găseau patruzeci de bilete dus pentru Zürich, un 
teanc de bancnote elveţiene cu valoare mare şi instrucţiuni bătute la maşină. 

Urcă la bordul avionului împreună cu prietenii. La Zürich vei primi noi ordine. 

Instrucţiunile se încheiau cu un N mare, scris cu cerneală şi împodobit cu 
înflorituri. Mencken scrâşni din dinţi. Sara Maranoff îi spusese laconic, cum îi stătea 
în obicei, că urma să fie la ordinele lui Norton. Nu-i convenea câtuşi de puţin. Mai 
ales că nu avea nici cea mai vagă idee cum arăta Norton. De fiecare dată auzea 
numai un glas hârşâit la telefon. 

Mencken îi împărţise pe cei patruzeci de oameni din grupul său în echipe de 
câte cinci, fiecare având câte un şef. Distribui câte cinci bilete fiecărui şef şi le dădu 
instrucţiuni pentru când aveau să sosească la Zurich. 

— Rămâneţi în apropierea benzii de bagaje de la Kloten. S-ar putea să am noi 
ordine. Sau poate am să aştept până ajungem în holul de la intrare. Depinde în ce 


toane sunt. Şi-acum, ochii la ceas... mişcaţi-vă fundul... 


— Am fixat o întâlnire cu Walter Amberg la Banca de Credit din Talstrasse, 
anunţă Tweed. 

Toţi mâncau un excelent mic dejun la o masă lungă din La Soupiere, o sală de 
mese elegantă de la primul etaj al Hotelului Schweizerhof. După ce dormiseră la 
Gotthard, se plimbaseră prin Schweizerhof doi câte doi, măsură menită să confirme 
că locuiau la hotel. 

La sugestia lui Tweed, în seara precedentă, la ora nouă, Newman şi Butler, 
înarmaţi cu cheile de la toate cele şase camere, făcuseră o scurtă vizită la 
Schweizerhof. Fiecare avusese în grijă câte trei camere: trăseseră cuverturile la o 
parte, îşi împrăştiaseră pantofii prin cameră şi răscoliseră paturile, mototolind 
aşternuturile şi pernele. O precauţie în plus, ca să confirme că dormeau acolo. 


— Walter e fratele geamăn al bietului Julius, îşi aminti în şoaptă Paula. 


— Geamănul identic. Dacă-i vedeai împreună, nu-i puteai deosebi, sublinie 
Tweed. Elveţienii au simţul umorului. Julius şi Walter obişnuiau să se îmbrace exact 
la fel. De multe ori îi confunda chiar şi personalul. 

— Walter ştie că fratele lui a fost asasinat? Întrebă Paula la fel de încet. 

— Nu. Din păcate. Nimeni, nici măcar Buchanan, nu s-a gândit cine trebuia 
anunţat. Cred că inspectorul-şef a fost prea speriat de proporţiile masacrului. Voi fi 
nevoit să-i dau eu însumi vestea lui Walter. Vrei să vii cu mine? 

— Chiar te rog, spuse Paula. Julius era căsătorit? 

— Da, dar nu cunosc adresa soţiei. M-am gândit să fac rost de ea, dar e vorba 
de genul de veşti care nu se dau la telefon. 

— Soţia lui e elveţiancă? Întrebă curioasă Paula. 

— Nu. De fapt, e englezoaică. Mult mai tânără decât el. Mi se pare că o 
cheamă Eve. Walter va trebui să-şi asume această misiune delicată. Walter este 
preşedinte, Julius era director administrativ, el conducea de fapt banca şi diversele 
sucursale. 

— Walter va fi în stare să se descurce singur? Întrebă Newman. Adică să preia 
şi să conducă banca? 

— N-am idee. Tweed îşi termină şunca şi ouăle şi împinse farfuria deoparte. 
Ştii, Paula, din toate câte ni s-au întâmplat, un lucru mă intrigă în mod deosebit. 

— Care anume? 

— De ce, după ce l-a ucis pe Julius Amberg la Conacul Tresillian, asasinul i-a 
aruncat acid pe faţă? Nu din răzbunare... aici avem de a face cu altfel de duşman. 


Prin urmare, de ce a folosit acid? 

Norton călătorea spre Zurich cu acelaşi avion ca Mencken şi numeroasa lui 
suită. În timp ce cei patruzeci de oameni reprezentând întăririle ocupau locuri, la 
clasa a doua, Norton călătorea la clasa întâi. 

Purta un costum englezesc şi vorbea o engleză curată, fără urmă de accent 
american. Când urcase la bordul avionului pe aeroportul din Londra, alesese scaunul 
de la margine, lângă o elveţiancă elegantă. Avusese mare grijă ca nimic din 
comportarea lui să nu-i dea a înţelege că încerca să-i facă avansuri. 

— Îmi permiteţi să iau loc lângă dumneavoastră? Întrebase el politicos. E mai 
mult spaţiu pentru picioare şi am nişte documente de afaceri pe care trebuie să le 


studiez până la aterizare. 


— Locul e liber, răspunsese femeia, după ce-l privise scurt. 

Avionul decolase şi Norton scosese un dosar cu statistici referitoare la 
computere. Nu înţelegea o iotă, dar, dacă Mencken ar fi aruncat o privire în 
secţiunea de clasa întâi, Norton şi femeia de alături ar fi trebuit să pară că sunt 
împreună. 

După ce avionul ateriză pe Aeroportul Kloten, Norton cobori repede, ţinând în 
mână servieta diplomat. Când Marvin Mencken ajunse la banda rulantă pentru 
bagaje, acolo îl aştepta un hamal în uniformă care-i întinse un plic voluminos. 

— Mi s-a spus să vă dau acest plic, domnule. Bagajul dumneavoastră soseşte 
imediat. 

Amintindu-şi experienţa de pe aeroportul londonez, Mencken nu mai încercă 
să pună întrebări hamalului, care pleca. Se uita în jurul său, la ceilalţi pasageri. Nu 
avea nici-o şansă să-l recunoască pe Norton, presupunând că acesta se afla în 
preajma benzii de bagaje, lucru puţin probabil. Mencken deschise plicul, înăuntru 
găsi o altă foaie fără adresă, conţinând instrucţiuni amănunțite. 

Împarte-ți oamenii la următoarele patru hoteluri. Două grupuri va trebui să 
ocupe primul hotel de pe listă. Au fost rezervate locuri prin agenția Golden Bay 
Tours. Am să te sun la hotel să-ți spun de unde să iei echipament special. Hotelurile 
sunt următoarele: Baur-en- Viile, Eden au Lac, Dolder Grand şi Baur au Lac. 

Foaia era semnată cu acelaşi N cu înflorituri, scris cu cerneală. Mencken înjură 
în gând, iritat de familiaritatea brutală şi autoritară a instrucţiunilor. Începu să se 
plimbe printre pasageri, comunicând fiecărui şef de grup numele hotelului la care 
urma să meargă. Între timp, pe banda rulantă începură să sosească bagajele. 


“Echipamentul special”. Mencken ştia că asta însemna arme şi explozibili. 


Newman hotărâse să-i însoţească pe Tweed şi Paula la întâlnirea cu Walter 
Amberg în sediul bănciidin Talstrasse, strada paralelă cu Bahnhofstrasse. Paula era 
nedumerită şi puţin îngrijorată. Nu-i ieşeau din minte imaginile cu Julius Amberg 
înaintea atentatului... apoi faţa lui arsă de acid. Acum urma să-l întâlnească pe 
fratele lui geamăn, care-i semăna leit. 

Dată fiind starea ei de spirit, în momentul în care asistentul personal al 
bancherului elveţian îi pofti într-un birou spaţios, avu un şoc dând cu ochii de 
bărbatul care le ieşi în întâmpinare, cu mâna întinsă. 


— Bun venit din nou la Zurich, Tweed! Oricând îmi face plăcere să te revăd. 


Mic de statură şi corpolent, Walter purta şi el părul negru pieptănat lins pe 
spate, fără cărare. De sub sprâncenele groase sclipeau doi ochi albaştri şi şireţi, iar 
obrazul lui bucălat era proaspăt bărbierit. Paula simţi că i se opreşte inima în loc. 
Avea în faţă imaginea în oglindă a bancherului pe care-l cunoscuse la Conacul 
Tresillian. Până şi costumul era identic, de culoare închisă, cu batista roşie de 
mătase în buzunarul de la piept. 

Tweed o prezentă pe Paula, care deduse că Newman îl cunoştea deja pe 
bancher. Amberg îi conduse la fotoliile confortabile din jurul unei mese stil, lungă şi 
lăcuită. 

— Sunt convins că toţi doriţi câte o cafea, propuse el şi ceru cafele prin 
interfon. Înţeleg că l-aţi cunoscut pe Julius în Cornwall, continuă bancherul, 
adresându-se lui Tweed, apoi se aşeză în stânga Paulei, cu faţa către Tweed şi 
Newman. N-am mai primit veşti de la el... lucru destul de obişnuit, fiindcă Julius de 
regulă nu prea vorbeşte despre afacerile lui. Îmi place să cred că totul a decurs 
bine. 

Tweed trase aer în piept. Sosise momentul de care se temea. 

— Îmi pare rău, dar îţi aduc veşti proaste despre Julius. 

— E bolnav? Amberg părea surprins. Asta i se întâmplă rareori. Întotdeauna 
spune că n-are timp de boală. 

— Veştile sunt mai proaste, mult mai proaste, îl preveni Tweed. 

— Vrei să spui că... e mort? 

— Întocmai... 

Tweed îi relată pe scurt cele petrecute în Cornwall. Amberg asculta cu o figură 
inexpresivă, dar Paula observă cum bancherul strângea din buze pe măsură ce 
auzea cumplita întâmplare. Elveţianul asculta cu palmele împreunate, astfel că 
vârfurile degetelor se atingeau... gest pe care-l remarcase şi la masa din sufrageria 
Conacului Tresillian. 

— O tragedie îngrozitoare, încheie Tweed. Nu avem nici cea mai mică idee 
cine e autorul atentatului şi nici ce motive a avut. Speram să ne dai dumneata 
vreun indiciu. 

— După cum v-am spus, Julius îşi administra singur afacerile. Aşadar, nu vă 
pot fi de prea mare ajutor. Nu ştiu... n-am ştiut nici pentru ce s-a dus în Cornwall ca 
să ia legătura cu dumneata. 

— Ai auzit vreodată de un anume Joel Dyson? Îl întrebă Tweed. 

— Da. Nu mi-a plăcut individul... iartă-mă, ţi-e cumva prieten? 


— Câtuşi de puţin. Te rog, continuă. 


— Acest Dyson a venit de curând cu o valiză şi a vrut să-l vadă pe Julius. Era 
destul de agresiv şi m-a mirat că fratele meu a acceptat să-l primească. Amberg se 
uita la Newman. Înţeleg că în urmă cu câtva timp i-ai făcut lui Julius un mare 
serviciu, ceva în care era implicat şi acest om. 

— Un fleac, spuse Newman, fără să acorde importanţă întâmplării. 

— Când a venit a doua oară, Dyson părea speriat, continuă bancherul. După 
ce s-a întâlnit cu fratele meu, a vrut să plece pe uşa din spate. Mai târziu Julius mi-a 
spus că Dyson îi lăsase în păstrare un film şi o bandă audio. De atunci nu l-am mai 
văzut pe Dyson. 

— Unde au fost puse banda şi filmul? Întrebă ca din întâmplare Tweed. 

— În casa de bani, bineînţeles. Apoi Julius le-a transferat în casa de bani a 
sucursalei din Basel. Nu ştiu de ce. Se plesni cu palma peste frunte. Oh, Doamne, 
am uitat de Eve. Cum eu abia am aflat îngrozitoarea veste, s-ar putea ca ea să nu 
ştie nimic. Eve e soţia englezoaică a lui Julius, erau în relaţii destul de reci. 

— Reci? Întrebă cu discreţie Tweed. 

— Da. Julius avusese o ultimă discuţie cu Eve chiar înainte de-a zbura la 
Londra, cu destinaţia Cornwall. De mult nu mai erau apropiaţi. Soţiile străine... 
înclină din cap în direcţia Paulei. Te rog, scuză-mi expresia. Soţiile de altă 
naţionalitate, continuă el, sunt adesea o adevărată pacoste pentru un elveţian. 
Chiar înainte de plecare, Julius mi-a spus că se înţeleseseră să divorţeze şi că nu 
voia s-o mai vadă niciodată. Totuşi, cineva trebuie să-i spună... 

Amberg renunţă să-şi termine fraza, părea total dezorientat. Paula îşi spuse 
că bancherul începea să se resimtă după şocul veştii primite. Tweed deschise din 
nou discuţia. 

— Walter, dacă vrei să-mi dai adresa Evei, am s-o anunţ chiar eu. Am fost la 
Conacul Tresillian la scurt timp după tragedie. 

— În calitate de cumnat, presupun că ar trebui să-i spun eu însumi, dar... 

— Dă-mi adresa ei, dacă mai este în Elveţia, insistă Tweed. 

— E aici, în Zurich. Amberg luă dintr-o cutie o carte de vizită şi scrise adresa şi 
numărul de telefon, apoi i-o întinse lui Tweed. Locuieşte în vila pe care Julius o are - 
o avea - în zona Dolder. Intenţiona ca la înapoiere să se mute într-un apartament. Îţi 
sunt profund îndatorat. 

— Încă ceva. Tweed se ridicase în picioare, după ce băuse până la fund 
cafeaua excelentă adusă de secretara bancherului. 

Bănuiesc că ştii dacă Julius a văzut filmul sau a ascultat banda adusă de 
Dyson, înainte de a le transfera la Basel. 


— N-am idee. Dar de ce era Dyson atât de speriat când ni le-a adus? Întrebă 
Amberg. 

— Foarte simplu. E urmărit de asasini care vor să-l lichideze. Până în prezent, 
au murit cel puţin zece oameni implicaţi în povestea aceasta. Poate ar trebui să-ţi 
iei o gardă de corp, Walter. 

— Aici suntem în Elveţia, declară indignat bancherul. 

— Ceva nu-i în regulă în felul în care se succed evenimentele, spuse Tweed în 
timp ce ieşeau din sediul băncii şi se îndreptau spre Bahnhofstrasse. 

În timp ce mergeau, Butler şi Nield apărură lângă ei ca din pământ. Newman 
păşea pe partea vitrinelor, cu Paula între el şi Tweed. Butler trecu agale pe lângă 
Tweed, cu privirea aţintită drept înainte, şi murmură din colţul buzelor: 

— Aţi fost urmăriţi. Tipul în echipament de schi. Cu căciulă ţuguiată şi ochelari 
colorați... 

Porni înainte, iar Nield rămase în spatele celor trei. Paula se opri o clipă, 
chipurile ca să privească o vitrină. Soarele strălucitor făcea să se reflecte în vitrină 
silueta unui bărbat în echipament de schi, care păşea în faţa lui Nield. În timp ce se 
îndreptau spre Bahnhofstrasse, Paula reluă conversaţia. 

— Ce nu-i în regulă în ordinea evenimentelor relatate de Walter? 

— Dyson vine cu banda şi cu filmul. Cine ar rezista tentaţiei de-a asculta 
înregistrarea şi de-a privi imaginile? Acest moment coincide cu faptul că Julius şi-a 
părăsit nevasta, pe Eve. În continuare, coincide cu telefonul prin care acelaşi Julius 
mă anunţa că vrea să ne întâlnim de urgenţă, după care a luat avionul şi s-a dus la 
Conacul Tresillian. Mai mult decât atât, a transferat filmul şi banda în seiful de la 
Basel. Dyson a cerut să plece pe uşa din spate. Singura explicaţie este că se ştia 
urmărit, lucru pe care probabil i l-a comunicat şi lui Amberg. Şi chiar dacă n-a făcut- 
o, Amberg, fără îndoială, a ghicit motivul. 

— De ce crezi că Julius şi-a părăsit nevasta aşa, din senin? 

— Nu pot decât să fac presupuneri. Dar ştiu că avea o amantă la Geneva. Un 
stil de viaţă normal pentru unii bancheri elveţieni. Locuiesc într-un oraş şi au o 
amantă în alt oraş, pe care o vizitează la sfârşit de săptămână, sub pretextul unei 
călătorii de afaceri. Poate că Eve a aflat adevărul. Fiind englezoaică, poate nu i-a 
convenit vechiul obicei al bancherilor elveţieni. De aceea vreau s-o întâlnesc. Mi-e 
foame. Să luăm o cafea şi o prăjitură la Spriingli înainte de a începe cercetările... 

Ceainăria din celebrul Spriingli se găsea la etajul întâi şi avea vedere către 
Bahnhofstrasse. Paula trăi un sentiment ciudat, amintindu-şi că pachetul livrat de 


“poştaş” la Conacul Tresillian înainte de asasinarea a opt persoane, fusese o cutie 
de bomboane de ciocolată de la Spriingli. 

— lertaţi-mă o clipă, spuse Newman. 

Comandară cafea, în timp ce Newman scruta de la fereastră strada largă cât 
un bulevard. Îi ajunse din urmă pe ceilalţi la tejghea, unde îşi alegeau câte o 
prăjitură, şi aşteptă până când se aşezară din nou. 

— Suntem în continuare urmăriţi. Schiorul cu ochelari colorați stă sprijinit de 
un copac pe partea cealaltă, de unde poate supraveghea intrarea în ceainărie. Nici 
urmă de Pete Nield sau Butler. 

— Tot ce se poate, totuşi sunt undeva afară, spuse Paula, înfigând linguriţa 
într-o prăjitură cu cremă. E grozavă! Îşi roti privirea prin sala lungă, remarcând 
mesele cu tăblie de lemn, frumos aranjate, galantarul impecabil de curat de unde 
luaseră prăjiturile. Cred că aici se întâlnesc “doamnele din înalta societate” a 
oraşului, ca să schimbe ultimele bârfe. Oricum, nu duc lipsă de subiecte, dacă sunt 
măritate cu bancheri. 

— De ce-ar trebui neapărat să fie soţii de bancheri? Întrebă Newman. 

— Uită-te la ele. Pline de perle, cu câte trei-patru brățări de aur masiv la 
mână. Putrede de bogate. Întoarse privirea către 

Tweed. Care-i următorul punct din program? Şi de ce la Gotthard am luat 
camere pe numele noastre reale? 

— Pentru derutarea adversarului, răspunse Tweed cu o figură hotărâtă. 
Suntem pe un câmp de luptă. După ce ieşim de aici mergem la secţia de poliţie. 
Trag nădejde că-l vom găsi pe Beck. Philip Cardon are nevoie de o armă. Apoi vom 
lua taxiul până la vila din Dolder, unde sper să putem discuta cu Eve Amberg. E 


posibil să aflăm unele lucruri interesante... 


Sara Maranoff intră în Biroul Oval, închise uşa în urma ei şi o încuie. Îşi plimbă 
degetul pe buze, încercând să-şi dea seama în ce toane se afla şeful ei. Bradford 
March şedea răsucit în fotoliu, cu privirea aţintită afară pe fereastră, strângând din 
buzele lui groase. Maxilarul îi era acoperit de ţepi negri. Sarei nu-i plăcu deloc 
expresia lui. Respira adânc, iar March întoarse ochii către ea, fulgerând-o cu 
privirea. 

— Veştile proaste nu aşteaptă, Brad. Tocmai am primit un telefon de la 
Zurich. .. Nu ştiu cine era, dar a insistat să discute cu mine. Asta te-ar putea bucura. 

— Alte veşti proaste, de care m-aş lipsi bucuros. Dă-i drumul. A sunat Norton 


să ne spună că n-a făcut nimic? 


— Norton aşteaptă şi el la telefon, dar apelul despre care ţi-am vorbit a fost 
din partea unui individ care a refuzat să-şi dea numele. A spus că în posesia lui se 
află câteva lucruri care nu ţi-ar conveni să devină publice... nu aşa s-a exprimat, dar 
acesta era sensul. A cerut douăzeci de milioane de dolari în schimbul lor, indiferent 
despre ce-i vorba. Trebuie să fie vreun ţicnit... 

Urmări cu atenţie reacţia lui March. Preşedintele se aplecă în faţă, îşi îndoi 
degetele groase şi păroase şi le propti de masă. Pe chipul lui se citea o furie 
nestăpânită, şi Sara avu grijă să-şi ţină gura. 

— Ai localizat telefonul de la care a sunat? se răsti March. 

— Am încercat. Dar n-a zăbovit prea mult la aparat. Tot ce s-a putut afla este 
că a sunat din Zurich. Îmi ascunzi ceva, Brad? 

— E cazul să-mi faci legătura cu Norton, chiar acum... 

— Aici Norton, şefule. Am preluat personal coordonarea operaţiunii. Sunt în 
Zurich. Am dat de urma lui Tweed şi a echipei lui, sunt cu ochii pe nemernic. 

— Rezolvă problema cum crezi de cuviinţă. Tonul lui March deveni necruţător. 
E un ordin. Găseşte-i pe Dyson, Ives şi Dillon. Scoate-i din bârlog. Ai priceput? Nu 
mai arde gazul de pomană. Fă ce ţi-am cerut... 

Trânti receptorul în furcă, apoi se ridică în picioare şi începu să se plimbe 
agitat prin încăpere. Era îmbrăcat într-o cămaşă descheiată la gât, care-i dezvelea 
pieptul păros, blugi şi pantofi sport, echipamentul pe care-l purta când cobora 
printre “oamenii de rând”. 

— Cum rămâne cu ţicnitul de la telefon? insistă Sara. Dacă mai sună, nu-i dăm 
nici-o atenţie? 

— Dacă mai sună, spune-i că suntem dispuşi să plătim. Întreabă-l unde 
trebuie depuşi banii. Apoi sună-l pe Norton şi indică-i locul respectiv. Să-l 
încercuiască pe ascuns cu o trupă de oameni înarmaţi. Mai spune-i să meşterească 
un teanc care să semene a bancnote, ca momeală. Tu fă ce-ţi spun... există lucruri 


pe care nu-i cazul să le ştii. 


Tweed plecase de la Spriingli cu Newman şi Paula şi acum mergeau pe 
Bahnhofstrasse spre secţia de poliţie. Deşi soarele strălucea, era un ger năprasnic şi 
pe stradă circula puţină lume. Câteva persoane aşteptau tramvaiul. 

Auziră în spate un huruit. Nici nu ajunseră bine în dreptul grupului, când 
schiorul trecu pe lângă Tweed. Newman înşfăcă arma Smith & Wesson. În spatele 
schiorului Butler deja ţinea pistolul Walther ascuns sub haină. Schiorul avea păr alb, 


care ieşea la spate de sub căciulă. Tweed puse mâna pe braţul lui Newman, ca să-l 
liniştească. 

— E-n regulă... 

— Tweed, vorbi grăbit schiorul, cu accent american. Am uitat ceva. Casa de 
bani din biroul meu din Langley a fost spartă. Adversarul are acum fotografii cu tine 
şi cu Paula... 

Sări în tramvai cu o clipă înainte să se închidă uşile automate. Newman şi 
Paula rămaseră cu ochii ţintă la Tweed. 

— Era Cord Dillon, le spuse acesta. Purta o perucă albă. Bună deghizare. 
Acum ştim partea cea mai îngrijorătoare. Paula şi cu mine suntem lesne de 
recunoscut. Bob, rămâilângă Paula. 

— lar eu voi sta lângă dumneata, îi spuse Butler. M-am temut ca Dillon să nu 
scoată un cuţit. În cazul acesta, s-ar fi ales cu un glonţ în şira spinării. 

— Nu-l bănui de intenţii necurate. E singur şi hăituit. Adineauri ne-a făcut un 
mare serviciu. Acum mergem la Beck, după care pornim spre Eve Amberg... 

Soţia lui Amberg, cu care bancherul răcise relaţiile, locuia într-o vilă veche, 
mare şi cenuşie, cocoţată mult deasupra oraşului. Pe măsură ce grupul urca, la 
picioarele lor se aşternea vasta panoramă a lacului Zurich şi a oraşului. Vila cu trei 
niveluri se găsea departe de şosea, în spatele unui gard de piatră cu zăbrele. 
Imediat în urma taxiului cu care veniseră, un Mercedes negru încetini şi parcă lângă 
bordură. 

Butler, care închiriase Mercedes-ul, aruncă o privire spre Nield, aflat pe locul 
de alături. Apoi se uită din nou în oglinda retrovizoare. 

— Nu ne urmăreşte nimeni, Pete. Presupun că nu ne rămâne decât să 
aşteptăm. 

— E cineva în BMW-ul parcat în faţa vilei. Cred că o fată. Văd că Tweed şi 
ceilalţi se duc într-acolo... 

După ce plăti taxiul, Tweed împreună cu Paula şi Newman porni spre porţile 
din fier forjat. Deodată Tweed dădu cu ochii de BMW. Se opri şi se adresă în şoaptă 
celorlalţi. 

— Nu-mi vine să cred. Cred că n-ar fi rău să schimbăm o vorbă cu ea înainte 
de a da buzna înăuntru, ca musafirii nepoftiţi. 

Fata care şedea pe scaunul din dreapta şoferului purta o căciuliţă de lână 
albastru deschis, care nu reuşea să-i ascundă pletele blonde, lungi până la umeri. 
Avea ochelari de soare, şi când Tweed se aplecă să-i vorbească, fata întoarse capul 
către el. 


Paula încremeni. Era Jennie Blade, pe care ultima oară o văzuseră în Padstow. 

— Eşti cam departe de Cornwall, o salută bine dispus Tweed. Ai venit cu 
avionul până la Zurich ? 

— La dracu’, nu. Ascultă, e un ger cumplit. Bob, vino şi stai lângă mine. 
Dumneata, Tweed şi Paula urcați în spate. Înăuntru e bine şi cald. Apoi putem sta de 
vorbă. 

Newman se aşeză lângă ea şi Jennie îi adresă un surâs cuceritor. Deschisese 
radiatoarele la maximum şi din interior îi izbi un val de căldură. Jennie se răsuci pe 
locul ei ca să vorbească cu Tweed. 

— Am venit cu Mayflower. Am traversat Marea Nordului, apoi am urcat pe Rin 
şi am ancorat la Basel. După aceea am venit cu trenul până aici. Cât timp a durat 
traversarea, am fost azvârlită dintr-o parte în alta. Înălţimea sa e mort după 
navigaţie. 

— Înălţimea sa? Te referi la Gaunt? Întrebă Tweed. Unde-i în clipa aceasta? 

— În clipa aceasta? La vilă. Se distrează. Îl privi fix pe Tweed. Ne-am putea 
întâlni să bem ceva diseară? Am să-ţi istorisesc povestea vieţii mele. Râse 
răutăcios. Vei vedea că e destul de sumbră. 

— Cu siguranţă, se învoi imediat Tweed. Ce zici de ora şase, în barul Hotelului 
Gotthard? Intrarea principală e pe Bahnhofstrasse, la doi paşi de Bahnhofplatz. 

— Abia aştept. 

— Ce-ai vrut să spui când ai afirmat că Gaunt se distrează la vilă? 


— Oh, nu ştiai? Eve Amberg e una dintre prietenele lui. 
18 


Tweed trase cordonul lung al soneriei de pe terasa impunătoare a vilei. 
Întoarse capul şi-şi flutură palma către Jennie Blade, care-i răspunse în acelaşi fel. 
Newman nu-şi lua ochii de la uşă. 

— Oare e o oră potrivită pentru vizită? Întrebă Paula. Ce naiba caută Gaunt şi 
Jennie tocmai la Zurich? 

— Asta sper să aflu şi eu... 

Tăcu, findcă uşa masivă şi neîncuiată se trase în lături, făcând loc unei 
servitoare. Elveţiancă, se gândi Paula, auzind-o cum vorbea limba engleză. 

— Doamna vă aşteaptă? Cercetă cartea de vizită pe care i-o întinsese Tweed. 
Sunteţi agent de asigurări? 


— Nicidecum. Sunt inspector-şef. Arată-i stăpânei dumitale cartea de vizită şi 
spune-i că venim tocmai din Cornwall ca să stăm de vorbă cu ea. 

— Presupun că va fi nevoită să se îmbrace repede, îi şopti Paula. 

— Nu-i neapărat nevoie, replică Tweed. 

În mai puţin de un minut uşa se deschise din nou şi servitoarea îi anunţă că 
doamna îi primea imediat. Holul era foarte mare şi ceva din atmosfera casei o puse 
imediat pe Paula în gardă. Pardoseala veche de lemn lucea ca oglinda, iar pendula 
mare în stil baroc, de pe perete, bătea greoi minutele. Servitoarea îi conduse în 
celălalt capăt al holului, deschise o uşă şi se dădu la o parte. Sesizând reținerea 
Paulei, Tweed intră direct în salonul spaţios, cu ferestre care dădeau spre grădina 
neîngrijită din spatele casei, ajunsă numai bălării şi conifere pipernicite. 

— Domnul Tweed? Cred că l-aţi cunoscut pe domnul Gaunt. Nu-i ştiu pe 
prietenii dumneavoastră... 

— Ne cunoaştem toţi, fireşte! tună Gaunt. Doar am băut împreună la cârciuma 
locală. Aşa-i, Tweed? Te ţii scai de mine? Presupun că vrei să ştii ce pun la cale. Nu? 
să vă prezint pe toţi. Doamna Eve Amberg, soţia răposatului şi mult jelitului Julius 
Amberg. 

— Câtuşi de puţin jelit, domnule Tweed. Vă rog pe toţi să luaţi loc. Gregory 
tocmai pleca. 

Eve Amberg era o femeie atrăgătoare, în jur de treizeci şi cinci de ani. Avea 
părul lung, castaniu-roşcat şi arăta de parcă abia s-ar fi înapoiat de la un coafor de 
lux. Avea ochi verzui, trăsături bine desenate, buze pline şi bărbie frumoasă. Tenul 
avea o strălucire marmoreană care, din câte ştia Paula, se datora unui machiaj 
îndelungat şi migălos. Purta o jachetă bolero peste rochia verde care-i punea în 
valoare silueta frumoasă. Îşi încrucişase picioarele lungi. Emana o puternică 
personalitate, iar glasul ei era blând şi plăcut. 

Eve bătu uşor cu palma pe fotoliul de lângă ea, invitându-l pe Tweed să ia loc. 
Perna liberă nu trăda niciun semn că până nu de mult acolo ar fi şezut altcineva. 
Gaunt stătea în picioare sub un candelabru sofisticat. Era îmbrăcat cu o tunică 
ecosez şi pantaloni de călărie, precum şi o cravată albastră de mătase prinsă chiar 
sub bărbie. Paula se gândi că arăta ca un gentilom de provincie. 

— Eve, zău că trebuie să plec. Îmi pare rău de vestea care m-a adus la tine. 
Înainte de a ieşi, se uită la Tweed. Te las în grija Evei. Rezistă farmecelor ei, dacă-i 
dă mâna... 

Newman, care şedea lângă Paula pe altă canapea încăpătoare, sesiză o undă 
de ironie în vorbele lui Gaunt. Eve chicoti bine dispusă. 


— Eşti îngrozitor, Gregory, îi spuse ea lui Gaunt care ajunsese lângă uşă. Laşi 
oaspeţilor mei impresia că aş fi un monstru. 

— Chiar este, zău că este, aruncă peste umăr Gaunt şi închise uşa în urma lui. 

— Doamnă Amberg, presupun că aţi auzit tragica veste despre soţul 
dumneavoastră, începu Tweed. De fapt, m-am aflat la Conacul Tresillian curând 
după masacru. 

— Să nu mă consideri un monstru, domnule Tweed. Eve întinse braţul gol, 
dezvelit de mâneca scurtă a rochiei, şi-l sprijini pe spătarul canapelei, în spatele lui 
Tweed. Julius şi cu mine ne-am despărţit în fapt cu mult înainte ca el să plece în 
Anglia. Totuşi, sunt şocată de felul în care a murit. Asta v-o pot spune 
dumneavoastră... Seniorul înclină să dispreţuiască femeile care nu sunt în stare să 
facă faţă unui şoc. 

— Vă bate gândul să vă înapoiaţi în Anglia? Întrebă Tweed. 

— Deloc. Se întinse să-şi ia o ţigară dintr-o cutie încrustată cu perle şi o 
aprinse cu o brichetă de aur. Nu încă. În cursul ultimului scandal avut cu soţul meu, 
pe Julius l-a luat gura pe dinainte şi a spus că în câteva zile se aştepta să câştige o 
avere. Puteţi să mă credeţi materialistă, dar socotesc că am dreptul la o 
recompensă după cei doi ani în care i-am suportat felul de-a fi. 

— Felul de-a fi? Îşi încercă norocul Tweed. 

— Unii bancheri au prietene în alte oraşe... adică sunt discreţi. Nu şi Julius. Se 
ducea la o prostituată de lux care locuia la un pas de el. Fata are un apartament în 
Rennweg, ce Dumnezeu, chiar în inima Zurich-ului. 

— Ştiţi cum o cheamă? 

— Da. Am angajat un detectiv ca să-l urmărească. Se numeşte Helen Frey. Stă 
pe Rennweg, la numărul 590. Are un apartament la etajul întâi. Prea aproape ca să 
fie linişte. Mă refer la liniştea mea. Se înnegură la faţă. Cu toate acestea, cred că a 
fost ucis cu sălbăticie. Dar, în acelaşi timp, moartea lui mă intrigă. 

— Aveţi idee de unde provenea averea despre care v-a vorbit? 

— Nu prea. Făcea tot felul de speculaţii din vânzarea şi cumpărarea de valută. 
Mi-am închipuit că despre asta era vorba... deşi am avut impresia că ar fi o afacere 
nouă şi unică. Dumnezeu ştie ce se va întâmpla cu banca, acum că va fi condusă de 
Walter. 

— Nu-i la fel de priceput ca Julius? Îndrăzni Tweed. 

— Niciodată n-am reuşit să-mi fac o părere despre el. E un tip ascuns, lasă 
impresia că nu face decât să prezideze şedinţe. Uneori am mari semne de întrebare 


în legătură cu Walter. Braţul ei atinse gâtul lui Tweed şi Eve spuse cu glas aproape 


şoptit: A suferit mult înainte de a muri? Gaunt mi-a făcut o descriere absolut oribilă, 
dar se ştie că subtilitatea nu-i chiar punctul lui forte. Gaunt crede că finesse e o 
prăjitură franţuzească. Domnule Newman, dacă doreşti, poţi fuma. Am văzut că ai 
dus mâna la buzunar. Pot să-ţi spun Bob? 

— Te rog. 

Paulei îi displăcuse Eve Amberg din prima clipă. Acum începea să-şi schimbe 
părerea despre ea. La urma urmei, nu era decât o fiinţă omenească şi se arăta 
sincer îndurerată de moartea soţului. Newman întinse mâna după scrumiera de 
cristal pusă pe raftul de jos al măsuţei. 

În scrumieră era un muc de ţigară stins. Deci Gaunt rămăsese cu Eve suficient 
de mult cât să fumeze un trabuc întreg. Acest lucru îl duse cu gândul la mostra de 
scrum de trabuc pe care Tweed şi Paula o lăsaseră la poliţie spre a fi analizată - 
mostra culeasă de Tweed de pe pervazul ferestrei din casa necunoscută din Rock, 
Cornwall. Eve se ridică repede şi-i aduse altă scrumieră. 

— Aceea e murdară. 

Se înapoie la locul ei de pe canapea, lângă Tweed. Fuma şi ea o ţigară, într-un 
portţigaret lung din fildeş. Flutură portţigaretul în aer, dând a înţelege că şi ea era 
fumătoare. Cu cealaltă mână apucă degetele lui Tweed şi le strânse între ale ei. 

— E foarte drăguţ din partea dumitale să vii aici ca să-mi comunici vestea 
despre tragica moarte a lui Julius. Întâmplarea a făcut ca Gregory Gaunt să ţi-o ia 
înainte. Îţi sunt recunoscătoare. Mă întreb dacă Walter, cu faţa lui ca o oliţă de 
noapte, a aflat. Ne întâlnim rareori, acum însă va trebui să-i telefonez. 

— V-am scutit de osteneală, o informă Tweed. l-am făcut o vizită la Banca de 
Credit... 

— Ah! lar el a preferat să lase în seama dumneavoastră această teribilă 
sarcină, în loc să-mi spună cu gura lui. Aşa e Walter. Noi doi suntem practic doi 
străini. 

Pricepi repede, se gândi Paula. Ştii tot. Julius a fost nebun că s-a încurcat cu 
alte femei. Mai conversară un timp, apoi Tweed o anunţă că trebuia să plece. Eve îi 
conduse la uşă, ţinându-l de braţ pe Newman. 

— Vino să-mi faci o vizită înainte de-a pleca din Zurich. Îmi promiţi? Se uită la 
Paula. Invitaţia e valabilă şi pentru dumneata, 

Paula. Regret că nu ţi-am acordat mai multă atenţie, cum ar fi făcut o gazdă 
perfectă. 


— Nu-i nimic, o linişti Paula. Doar treci printr-un moment extrem de dificil. 


— Servitoarea mi-a spus că aţi venit cu taxiul, îşi aminti deodată Eve. Pe aici 
nu trece niciunul. Am să fac o comandă prin telefon. Va fi aici în câteva minute... 

În timp ce taxiul îi ducea departe de vilă, Tweed privi pe geamul din spate. 
BMW-ul era parcat ceva mai sus, în pantă, şi înăuntru desluşi două persoane. Îi 
spusese şoferului să-i lase pe cheiul Limmat, lângă podul Rudolf. 

Soarele continua să strălucească pe cerul fără nori. Tweed porni în fruntea 
grupului şi toţi traversară podul. Privind înapoi spre Altstadt - oraşul vechi, aflat de 
cealaltă parte a râului - Paula admiră vechile clădiri de piatră, turlele verzi ale 
bisericilor, odinioară acoperite cu aramă strălucitoare. Mercedes-ul lui Butler tocmai 
intra pe pod. 

— Mai întâi, ne întoarcem la sediul poliţiei, le spuse Tweed. Să sperăm că de 
această dată îl găsim pe Beck. 

— Vorbeşti de lup... comentă Paula în clipa în care porniră pe o stradă în 
pantă. Uite-l pe Philip... stă cu ochii pe sediul poliţiei. 

— Cred că eşti telepat, îi spuse Tweed lui Cardon, care se alătură grupului. 
Unde-ai fost până acum? 

— Am explorat oraşul şi am adulmecat atmosfera. Poate v-ar interesa să aflaţi 
că Zurich -ul e ticsit de americani şi toţi par să hoinărească pe străzi fără nici-o 
ţintă. Am accentuat cuvântul “par”. Toţi sunt bărbaţi şi toţi au revolvere. Pe o astfel 
de vreme tocul se vede prin bluzon. 

— Interesant, comentă Tweed, fără să mai adauge altceva. 

Arthur Beck, al cărui sediu federal se găsea la Berna, avea un birou în clădirea 
masivă cu patru etaje a secţiei de poliţie din Zurich. Biroul lui spaţios de la etajul 
întâi oferea privelişte spre Limmat şi spre universitatea cocoţată sus pe malul 
celălalt. Beck îi salută cu un aer grav pe Tweed şi pe cei trei însoțitori ai lui, apoi îi 
surâse fugar lui Newman. 

Paula sesiză schimbarea din atitudinea lui Beck. Şeful poliţiei o strânse de 
braţ şi o conduse la un scaun lângă masă. Cardon se aşeză lângă ea. Newman şi 
Tweed luară loc şi ei, iar Beck se instală în capul mesei. Atmosfera era încordată. 
Beck descuie un sertar, scoase un permis semnat de el pentru un Walther cu 
muniţia necesară şi le împinse pe toate spre Philip Cardon, împreună cu un toc de 
şold. 

— Mă tem că sunteţi toţi în mare pericol, începu Beck. Trebuie să vă previn că 
nu vă pot asigura protecţie. Aţi fost urmăriţi de oameni înarmaţi încă de 
azi-dimineaţă, când aţi părăsit Hotelul Gotthard. Adversarul vostru anonim pare să fi 


angajat pistolari americani, mulţi dintre ei îmbrăcaţi în haine elveţiene. Lucrează în 


echipe care se schimbă frecvent între ele. Numai un detectiv foarte inteligent a 
remarcat că aţi fost urmăriţi din nou când aţi ieşit de la Banca de Credit. Am primit 
informaţia fiindcă oamenii mei au radioemiţătoare. În consecinţă, am luat măsuri. 

— Ce fel de măsuri? Întrebă Tweed. 

— Când aţi urcat în taxi, ca să mergeţi nu ştiu unde, o maşină a încercat să vă 
urmărească dincolo de Limmat. A fost blocată de una dintre maşinile mele de 
poliţie. Până când urmăritorii au putut porni din nou, voi deja eraţi departe. 

— Îţi mulţumim, spuse Tweed. 

— Dar chiar şi aşa, nu vă pot garanta protecţie, repetă Beck. E o situaţie 
excepţională. 

— În ce fel? Întrebă Tweed. 

Doamne, se gândi el, oare ne întoarcem de unde am început? E cu putinţă ca 
uriaşa organizaţie cu care ne confruntăm să fi încercat să-l mituiască pe şeful 
Poliţiei Federale elveţiene? Următoarele cuvinte ale lui Beck îl convinseră că 
bănuielile lui erau neîntemeiate. 

— La Kloten a aterizat un nou grup de patruzeci de americani, toţi cu 
paşapoarte diplomatice. Nu am suficienţi oameni ca să-i urmăresc pe toţi, dacă-i 
pun la socoteală şi pe cei sosiți mai înainte. 

— Dacă au arme... începu Paula. 

— Înţeleg ce vrei să spui. Dar se bucură de imunitate diplomatică. Nu-i putem 
nici aresta, nici percheziţiona. E împotriva legilor internaţionale. 

— Cu alte cuvinte, eşti cu mâinile legate, trase concluzia Tweed. 

— Mai sunt şi alte probleme. Aseară, la Munchen, a fost asasinat un diplomat 
american. O femeie s-a aflat în calea asasinului, care a strigat la ea şi a ameninţat-o 
cu arma, apoi a fugit. Ea a declarat că asasinul avea un pronunţat accent american. 
Deci deocamdată toţi aşa-zişii diplomaţi americani aflaţi în Europa au un pretext în 
plus ca să deţină arme. 

— Vrei să spui că uciderea diplomatului la Munchen oferă tocmai acest 
pretext? Întrebă Newman. 

— Cred că avem de a face cu nişte indivizi necruţători. Da, asta voiam să 
spun. Un adevărat coşmar, aşa-i? 

După ce Beck termină ce avea de spus, se aşternu o tăcere mormântală. 
Paula era năucită. Newman părea căzut pe gânduri. Cardon îşi verifică pistolul 
Walther, apoi îl puse în tocul pe care şi-l prinsese la şold. Se uită la Tweed şi zâmbi 
larg, deloc îngrijorat de situaţie. 


— Poate ar trebui ca Elveţia să protesteze la Washington, spuse în cele din 
urmă Tweed. Cu atâţia diplomaţi care continuă să intre în ţară... 

— Asta am şi făcut, răspunse Beck, schimbând tonul. Crezi că sunt indiferent 
la această invazie a teritoriului elveţian? Am telefonat deja lui Anderson, 
ambasadorul american la Berna. Ghiciţi ce mi-a răspuns? 

— Nu. Ce? 

— Mi-a repetat acelaşi basm ca şi prima oară când am luat legătura cu el. 
Administraţia March îşi recheamă diplomaţii din întreaga Europă. Se presupune că 
oamenii aceştia merg să-i înlocuiască. Anderson, care mi-e prieten, părea nespus de 
stânjenit. A protestat deja la Washington. 

— Deci calea aceasta e închisă. Totuşi, îmi spune ceva. 

— Dar eu sunt vulpoi bătrân, zâmbi Beck spre Paula. Astăzi plec cu avionul la 
Berna, ca să-l pun pe Anderson în faţa evidenţei. Voi lua cu mine unul dintre 
aşa-zisele paşapoarte diplomatice ale ultimului grup. Experții mei spun că e 
falsificat. 

— Prefer să nu te întreb cum ai făcut rost de el, sublinie Tweed. 

— Oh, l-a pierdut pe stradă după ce a plecat de la Hotelul Baur-en-Ville. 
“întâmplarea” a făcut ca un om de-al meu să-l ridice de jos după ce posesorul 
dispăruse. 

Newman râse cu gura până la urechi, iar Tweed zâmbi. Ghiciseră că omul lui 
Beck, aflat “întâmplător” în acel loc, furase paşaportul din buzunarul americanului. 
Într-adevăr, Beck era vulpoi bătrân, se gândi Tweed. Se ridică să plece. 

— Mai aşază-te un moment, îl rugă Beck. După acest episod, am primit vizita 
altui locatar de la Baur-en-Ville, un individ care, din câte bănuiesc eu, ar putea fi 
şeful noului contingent. Un anume domn Marvin Mencken. 

— Şi ce voia acest Mencken? Întrebă Tweed. 

— Să raporteze pierderea unui paşaport diplomatic. Spunea că asistentului 
său i se furase paşaportul din buzunar şi că ar fi cazul să-i cunosc pe găinarii care-şi 
fac veacul pe Bahnhofstrasse. Prin urmare, se aştepta să prind hoţul şi să înapoiez 
paşaportul în următoarele douăzeci şi patru de ore. Acest Mencken e un tip extrem 
de dezagreabil. Un om de-al meu s-a deghizat în fotograf de stradă şi a încercat să-l 
imortalizeze, dar individul i-a sfărâmat aparatul. Tăcu. Totuşi fotografia a ieşit bine. 

— Parcă spuneai că i-a sfărâmat aparatul, îi reaminti Paula. 

— Întocmai. Dar primul poliţist, cel îmbrăcat în civil, a fost doar o momeală. În 
timp ce individul distrugea aparatul, alt'om de al meu l-a fotografiat. Dacă doriţi o 
copie... 


Beck deschise sertarul şi scoase un plic din care luă patru fotografii 
strălucitoare. Paula o studie pe cea care-i fusese înmânată. Chipul bărbatului suplu 
din imagine se vedea clar, o figură vicleană, schimonosită de o furie abia stăpânită. 

— O brută violentă, comentă ea. 

— Nu-i genul de persoană pe care s-o inviţi la clubul tău din Londra, remarcă 
ironic Newman. 

— Păstraţi fotografiile, îşi sfătui Beck vizitatorii care se pregăteau să plece. V- 


ar putea salva viaţa... 


— Cine-i la telefon? Întrebă Norton cu glasul lui hârşâit. 

— Marvin... 

— Treci la subiect, Mencken. Ai ceva veşti? Pentru numele lui Dumnezeu, ar fi 
şi cazul. 

— E vorba de Tweed. Tocmai a vizitat-o pe Eve, soţia lui Amberg. Am primit 
vestea acum zece minute... 

— Atunci, de ce dracu' nu m-ai anunţat mai devreme? Tweed? Vreau să fie 
eliminat... înainte să ia legătura cu Dyson, Dillon sau Ives. Mai ales cu Ives... 

— În clipa de faţă Tweed se află la sediul poliţiei din Zurich... 

— Atunci, ia măsuri. Până diseară să-l ştiu între patru scânduri. Execută 
ordinul... 

În dreptul sediului poliţiei era parcat un Mercedes negru. La volan se afla 
Butler. Ceva mai departe stătea Nield, aparent admirând priveliştea râului Limmat. 

— Următorul punct din program e o vizită la locuinţa lui Helen Frey, pe 
Rennweg, numărul 590, îi anunţă Tweed pe Paula şi Newman. Putem merge pe jos, 
nu-i departe. 

— Următorul punct din program e masa de prânz, declară ferm Paula. Mă 
doare stomacul de foame. 

Tweed se învoi, fără prea mare tragere de inimă. O dată ce adulmeca o urmă, 
era în stare să reziste ore întregi fără mâncare. Newman spuse că şi lui îi era o 
foame de lup. 

— Baur-en-Ville e aproape, spuse Newman. Vom merge acolo să luăm o masă 
frugală. 

— Eu vin în urma voastră, îi anunţă Cardon care auzise toată conversaţia. 

— Atunci, du-te mai întâi la Butler şi spune-i să meargă cu Nield la Gotthard şi 


să mănânce ceva... 


Intrarea în restaurantul Baur-en-Ville se făcea pe nişte scări în spirală care 
porneau chiar din Bahnhofstrasse. Newman intră primul pe uşile automate care se 
traseră deoparte. Cercetă din priviri pe cei câţiva consumatori din restaurant. Sala 
de mese era o încăpere cu două niveluri, barul în formă de potcoavă aflându-se la 
parter. Undeva în fundul sălii alte trepte duceau la etaj, despărţit de primul nivel 
printr-un paravan scund din lemn, cu grilaj strălucitor de alamă. 

Newman urcă treptele şi alese o banchetă de piele albastră, cu spatele la 
paravan. Barul era luminat de lămpile ascunse în plafon. Paula remarcă în gând că 
atmosfera era luxoasă şi primitoare. Newman se înapoie la bar, să cumpere un 
pachet de ţigări. 

Tweed tocmai studia meniul, când Paula îi făcu semn cu cotul. Tweed ridică 
privirea. 

— Priveşte-l pe bărbatul care tocmai a intrat dinspre hotel şi s-a oprit la bar. 
Simt că mă ia cu frig. 

În acelaşi moment, Mencken, care stătea la bar, aruncă o privire spre nivelul 
al doilea. Figura lui cadaverică încremeni o secundă într-o expresie de cruzime şi 
răutate, timp în care ochii lui de vulpe priviră fix în ochii Paulei. Ea îşi mută alene 
privirea în altă parte, ca şi cum ar fi interesat-o ceilalţi clienţi. Tweed, care, de 
asemenea, studia consumatorii aflaţi în bar, remarcă în egală măsură privirea 
inexpresivă şi lipsită de suflet a lui Mencken. 

Cardon, care şedea la o măsuţă lângă uşă, cu mâna dreaptă în interiorul 
bluzonului, îşi încleştă degetele pe pistolul Walther. Mencken păru să se 
răzgândească şi dispăru grăbit înapoi în hotel. Nu-l observase pe Newman. 

Câteva minute mai târziu Tweed degusta un sandviş cu curcan afumat, ou şi 
costiţă. Era într-o dispoziţie de zile mari. 

— Începe... exact cum speram. Duşmanul începe să iasă din ascunzătoare. 
Ţineţi minte că Dillon ne-a avertizat că din biroul lui din Langley au fost luate 
fotografii cu mine şi cu tine, Paula? 

Scheletul acela ambulant ne-a recunoscut, încheie el cu mare satisfacţie. 

— Ce brută îngrozitoare! comentă Paula. Şi, fiindcă veni vorba, de ce trebuie 
s-o vizităm pe Helen Frey? Întotdeauna mi-am dorit să văd apartamentul unei femei 
întreţinute, îndeosebi una din înalta societate. Aşa, ca experienţă de viaţă. 

— Helen Frey ar putea deţine informaţii vitale, îi explică Tweed. Poate că în 
cursul unei vizite, Julius Amberg i-a destăinuit câte ceva, într-o conversaţie de 


alcov... 


O singură persoană remarcă ceva neobişnuit în momentul în care ieşiră în 
Bahnhofstrasse. Philip Cardon, care venea la mare depărtare în urma lor, observă 
un cărucior de invalid, acţionat cu baterie, ieşind dintr-o alee lăturalnică. Căruciorul 


porni pe urmele lui Tweed şi a grupului său. 

Rennweg era o stradă comercială îngustă care pornea oblic din 
Bahnhofstrasse. La numărul 590 uşa era încuiată. Lângă tocul uşii se vedea un 
interfon. Tweed apăsă butonul de sub interfon, întrebându-se ce-i putea spune unei 
amante de profesie. Cel mai bun lucru era să se lase la inspiraţia momentului. 

— Jal răspunse în germană o voce catifelată de femeie. 

— Helen Frey? Întrebă Tweed. 

— Ja. 

— Nu vorbesc decât engleza. Sunt un prieten al bancherului Julius Amberg de 
la Banca de Credit din Talstrasse. Mi s-a comunicat numele dumneavoastră.- 

— E în regulă, răspunse vocea în engleză. Urcaţi. Împingeţi uşa de îndată ce 
veţi auzi un bâzâit... 

Tweed se propti în uşă, care se dădu în lături, lăsând să se vadă o scară 
dreaptă. Urmat de Paula şi Newman, Tweed urcă în grabă treptele. La ultimul etaj 
se deschise o uşă şi Paula se trezi în faţa uneia dintre cele mai frumoase femei pe 
care le văzuse în viaţa ei. 

Blondă naturală, Helen Frey avea o faţă ovală, un nas frumos şi buze pline, 
subliniate cu ruj de culoare roşie. Fata se uită întâi la Paula, apoi îşi îndreptă atenţia 
spre Tweed şi vorbi din nou în engleză. 

— Ce dracu' înseamnă asta? Nu fac numere în patru. 

Vru să închidă uşa masivă. Tweed recurse la tactica de necesitate. Îşi propti 
piciorul în prag. Fata, căreia Paula îi dădea în jur de douăzeci şi opt de ani, purta un 
taior elegant de culoare albastră, mulat pe corp. Brusc, în mâna lui Helen apăru un 
şiş cu lamă lată. Lama ţâşnise afară cu un clinchet răsunător. 

— Julius Amberg e mort, a fost ucis în Anglia, spuse repede Tweed. E vorba de 
o mare sumă de bani. Domnişoara e asistenta mea, Paula, iar domnul este 
consilierul meu, Newman. O mare avere, repetă el. 

Fata o studie din nou pe Paula, apoi pe Newman, care-i susţinu privirea cu o 


expresie neutră. Tweed îşi încrucişase braţele într-un gest paşnic, fără să-şi ia 


piciorul din prag. Fata încuviinţă din cap, ca şi cum şi-ar fi răspuns singură la o 
întrebare. 

— Atunci, ar fi bine să intraţi. 

— M-aş simţi mai în largul meu dacă aţi pune deoparte cuțitul, îi spuse Tweed. 
Nu vrem decât să stăm de vorbă. Sunt dispus să plătesc un onorariu rezonabil. Îmi 
dau seama că timpul dumneavoastră este preţios, încheie el fără urmă de sarcasm. 

— V-am spus că puteţi intra. Ridică şişul în mână şi, cu un nou clinchet, lama 
se retrase în teacă. Acum vă simţiţi mai în largul dumneavoastră, domnule...? 

— Tweed. Deci prezentările au fost făcute. 

Paula îşi roti discret privirea prin sufrageria spațioasă. Culoarea dominantă 
era roz, care în mod normal ar fi trebuit să pară pretențioasă, însă efectul era cât se 
poate de plăcut. Draperiile trase în dreptul ferestrelor izolau încăperea de lumea din 
afară. 

Sufrageria era luminată de aplice cu abajururi roz pal. Covorul gros avea 
culoarea albă, iar lângă perete se vedea o canapea mare, suficient de încăpătoare 
pentru două persoane. În cameră se găseau fotolii confortabile, iar într-un colţ, 
lângă draperii, era un birou frumos lucrat. Pe perete, în faţa canapelei, era agăţată 
o uriaşă oglindă de perete. 

Probabil că unor bărbaţi le plăcea să vadă ce făceau, iar altora nu, fiindcă 
deasupra oglinzii era instalată o galerie lungă de alamă cu draperii trandafirii, 
legate cu un şnur. La un capăt al canapelei stătea o frapieră de argint pe un trepied 
metalic. 

Helen Frey se duse agale la canapea şi se aşeză, făcând semn celorlalţi să ia 
loc pe scaune. 

— Ei bine, vă rog să vă faceţi comozi. Acum spuneţi-mi ce înseamnă povestea 
asta. Sunteţi siguri că Julius e mort? Era clientul meu cel mai rentabil. 

— Vă asigur că e mort de-a binelea, răspunse Tweed cu o brutalitate care nu-i 
stătea în fire. l-am văzut cu ochii mei trupul plin de sânge. Un pistol automat face 
praf un corp omenesc, când se trage cu el de la câţiva paşi. 

— Nu-mi vine să cred, spuse Helen. 

— Ar fi bine să credeţi, o sfătui Newman. 

— Trebuie să fie un şoc pentru dumneavoastră, interveni Paula. L-am văzut şi 
eu pe bietul Julius, domnişoară Frey. Vă asigur că am fost şocată. 

— Vă rog pe toţi să-mi spuneţi Helen. Păreţi oameni cumsecade. Dar mă 
întreb ce legătură aveţi dumneavoastră cu această tragedie. Sunt zguduită. 


Tweed schimbă tactica. Îşi închipuise că Helen Frey va fi greu de abordat, dar 
intervenţia compătimitoare a Paulei o determinase să-şi schimbe atitudinea. 

— Să zicem că sunt inspector de poliţie, începu el. Julius mi-a fost prieten şi 
încerc să aflu cine l-a ucis. Dacă aş putea descoperi motivul acestei crime odioase, 
mi-ar fi mai simplu să identific asasinul. Ştii cumva dacă Julius se aştepta să câştige 
o mare avere în viitorul apropiat? 

Helen şedea pe canapea, cu spatele foarte drept, cu picioarele lungi 
încrucişate unul peste celălalt. Întinse mâna după tabachera de argint de pe masă 
şi oferi oaspeţilor ţigări. 

— Mulţumesc, dar le prefer pe ale mele, spuse Newman, scoţându-şi propriul 
pachet. Prietenii mei nu fumează. Frumoasă cameră ai. 

Se ridică şi aprinse ţigara lui Helen. Fata rămăsese cu privirea la Tweed, în 
timp ce Newman se plimba prin încăpere, admirând un portret al lui Helen. Mai făcu 
câţiva paşi, chipurile ca să privească un peisaj înrămat, agăţat deasupra biroului. Pe 
acesta era o agendă deschisă la ziua respectivă, fapt care-i aminti că era început de 
martie. Îi atrase atenţia următoarea întâlnire a lui Helen. 

4:30 p.m. Emil Voser. 

— Dacă Julius se aştepta să câştige o avere în viitorul apropiat? vorbi Helen, 
repetând întrebarea lui Tweed, după ce trăsese adânc din ţigară de câteva ori şi 
suflase în aer rotocoale de fum. Da, aşa spera. 

— Te pot întreba de unde ai această informaţie? continuă cu blândeţe Tweed. 

— Puteţi. Îi adresă un zâmbet seducător. S-a întâmplat cu o zi înainte de 
plecarea lui în Cornwall. Căută să-şi formuleze următoarea frază cât mai delicat. Era 
aici, cu mine. Pierduse o sumă mare, investind în valută. Dar mi-a spus că-şi va 
recupera pierderea cu vârf şi îndesat şi că va câştiga o avere. 

— Ţi-a dat a înţelege de unde provenea această avere? 

— Spunea că soarta îi pusese în mână o chintă roială. Nu-mi amintesc exact 
vorbele lui... au fost foarte sugestive. Julius era un pasionat jucător de cărţi. 

— Te-aş mai putea întreba şi care era starea lui de spirit când a venit aici 
pentru... 

Tweed îşi lăsă întrebarea neterminată. 

Ea zâmbi vag, mai trase un fum şi suflă în aer alt rotocol de fum, perfect 
rotund. 

— Vreţi să spuneţi, când a fost aici pentru ultima oară? Aveţi dreptate, 
domnule Tweed. A fost într-adevăr ultima oară când l-am văzut în viaţă. În ce stare 


de spirit se găsea? Oarecum ciudată... un amestec de nerăbdare şi... 


— Teamă? sugeră Paula. 

— Exact! Teamă. Era foarte agitat, ca şi cum ceea ce-l frământa comporta 
anumite pericole. Ţin minte că i-am spus să nu-şi asume riscuri. 

— Şi cum a reacţionat? Întrebă Tweed. 

— A spus că, dacă vrei să faci bani, trebuie să rişti. A adăugat că era prea 
târziu ca să se răzgândească, aşadar, era decis să încheie afacerea. 

— Îţi mulţumim că ai vorbit atât de deschis, Helen. Îţi datorez nişte bani 
pentru timpul acordat. Afacerile sunt afaceri. 

— De regulă, onorariul meu este de o mie de franci elveţieni. 

Tweed vru să scoată portofelul, dar Helen întinse mâna şi-l opri. Vorbi pe un 
ton rugător, care o impresionă pe Paula. 

— Nu-mi trebuie banii dumneavoastră, domnule Tweed. Sunt convinsă că 
spuneţi adevărul... şi că sunteţi hotărât să daţi de urma ticălosului care l-a ucis pe 
Julius. O femeie cu o meserie ca a mea devine expertă în a depista minciunile 
bărbaţilor. Să zicem că aceasta este contribuţia mea la aducerea nemernicului în 
faţa justiţiei. 

— Dacă insişti... 

— Insist. Se ridică şi trase cele două zăvoare de la uşă. Apropo, când veţi 
pleca, e posibil să se deschidă uşa din celălalt capăt al palierului. E Klara. Avem 
aceeaşi meserie, dar suntem prietene apropiate. De multe ori e curioasă să-mi vadă 
clienţii. 

Întinse şovăielnic mâna către Paula. Fără să ezite o clipă, Paula i-o strânse cu 
căldură, privind drept în ochii albaştri ai lui Helen. Avea impresia că, la urma urmei, 
erau cumva surori. 

Newman ieşi primul pe coridor, ca să se asigure că totul era în ordine. Uşa din 
celălalt capăt al palierului se deschise şi o brunetă înaltă aruncă o privire pe coridor. 
Purta un halat prins lejer în jurul taliei şi-i zâmbi răutăcios lui Newman. 

— Eu sunt Klara, spuse ea în clipa în care Helen închise uşa. Ţi-a mai rămas 
destulă forţă ca să te joci şi cu mine? 

— O propunere tentantă. Newman îi zâmbi. Dar există două probleme. Prima, 
tocmai am luat o masă copioasă. A doua, am întârziat la o întâlnire care s-ar putea 
dovedi profitabilă. 

— Atunci, vino mai târziu. Cheltuieşte o parte din câştig cu mine. Am putea 
face lucruri grozave împreună. 

— Nu mă îndoiesc, aprobă Newman. Poate trec mai târziu, minţi el. 


— Ar fi trebuit să-i accepţi invitaţia, îl tachină Paula când ajunseră la parter. 
Mi-a plăcut Helen, dar cred că şi Klara trebuie să fie o fată pe cinste... 

Când ieşiră pe Rennweg, strada era liniştită. Vizavi de locuinţa lui Helen Frey 
se găsea o cafenea. Înăuntru, lângă uşă, şedea Cardon, cu o băutură răcoritoare în 
faţă. Îşi trecu mâna peste frunte, semn că-i văzuse. 

— Vreau să o sun pe Eve Amberg, spuse Tweed. Am nevoie de un telefon 
public. 

— Există unul lângă Bahnhofstrasse, îi spuse Paula. Îmi aduc aminte că l-am 
văzut când veneam încoace... 

Toţi trei se îndepărtară, iar Philip Cardon mai aşteptă câteva minute în 
cafenea. Remarcase că invalidul din căruciorul cu rotile părea extrem de interesat 
de vitrinele de lângă casa lui Helen Frey. Invalidul purta o şapcă ţuguiată şi 
ponosită, ca cele arborate odinioară de studenţii germani. Îşi ascunsese faţa sub un 
fular de lână, dar la un moment dat şi-l dăduse deoparte şi Cardon reuşise să-i 
reţină trăsăturile. 

Nasul curbat peste buza de sus îi amintea lui Cardon de un papagal răutăcios. 
După aprecierea lui Cardon, individul avea în jur de patruzeci de ani. O pătură uzată 
îi acoperea picioarele, iar mâinile fixate pe comenzi rămâneau ascunse sub pătură. 

Căruciorul cu rotile porni din nou în urma lui Tweed şi a însoţitorilor săi. 
Cardon se luă după el, în pas de plimbare. 

Tweed intră într-o cabină telefonică şi căută numărul Evei Amberg în cartea 
de telefon. introduse monede în aparat, formă numărul şi Eve răspunse aproape 
imediat. 

— Casa Amberg. Cine-i la telefon? 

— Alo, Eve? Sunt eu, Tweed. Regret că te deranjez din nou, dar am câteva 
întrebări personale pe care nu ţi le-am pus când ne-am întâlnit. 

— Spune. E o încântare să vorbesc englezeşte. Sunt originară din Cornwall. 
Am de gând să-mi reiau numele de fată, Eve Royston. Te ascult. 

— Te-aş ruga să-mi spui cu cât timp înainte de plecarea lui Julius în Anglia aţi 
decis să divorţaţi? 

— Cu două zile înainte, răspunse laconic. Mai demult îi făcusem reproşuri în 
legătură cu vizitele lui la Helen Frey. O fi ea amantă de profesie, dar mi-am dat 
seama că erau în relaţii foarte apropiate. Cu două zile înainte de a lua avionul 
pentru Anglia, Julius mi-a telefonat, după cum ţi-am spus. Mi-a spus că dorea să ne 
despărţim şi să divorţăm cât mai curând. Ne-am certat cumplit la telefon. l-am spus 


că, oricum, hotărâsem să-l părăsesc, aşa că propunerea lui era oarecum tardivă. 


— Vrei să spui că nu l-ai mai văzut înainte de plecare? Totul s-a petrecut la 
telefon? 

— Întocmai, confirmă ea apăsat. Alt lucru care nu mi-a convenit. Ar fi putut 
veni să-mi facă o vizită. 

— Te-aş putea întreba cum ai aflat de Helen Frey? 

— Totul s-a întâmplat ca într-o scenetă de duzină. Din neglijenţa lui. A venit 
acasă cu urme de ruj pe guler şi mirosind a alt parfum. Deşi sunt fumătoare, am 
nasul fin. N-am spus nimic. Am telefonat celui mai bun detectiv particular din Zurich 
şi i-am cerut să-l urmărească. A fost cam urât din partea mea, dar doream cu 
disperare să aflu adevărul. Detectivul l-a urmărit de trei ori până la locuinţa lui 
Helen Frey din Rennweg. Asta-i tot. 

— Îmi poţi da numele, adresa şi telefonul detectivului? 

— Bineînţeles. Îl cheamă Theo Strebel. Are un mic apartament în Altstadt, de 
partea aceasta a râului Limmat. Notează adresa şi numărul de telefon... 

Tweed avea pregătite agenda şi stiloul şi-şi însemnă repede datele primite. 
Afară, Newman se sprijinise de un zid, ca şi cum ar fi aşteptat să se elibereze cabina 
telefonică. Paula părea interesată de vitrine. 

— Mulţumesc, Eve, spuse Tweed. Îţi rămân îndatorat. 

— Vrei să vorbeşti cu Strebel? În acest caz, ora cea mai potrivită e zece 
dimineaţa. Atunci îşi citeşte corespondenţa. Vrei să-l sun eu, să-i spun despre tine şi 
să-ţi aranjez o întâlnire? 

— Mi-ar fi de mare folos. Mâine dimineaţă la ora zece ar fi perfect. Îţi 
mulţumesc încă o dată... 

Tweed ieşi din cabina telefonică şi coti pe Bahnhofstrasse împreună cu Paula 
şi Newman. În spatele lor, căruciorul cu rotile se puse din nou în mişcare. 

Tweed le relată conversaţia avută cu Eve. Paula bănuia de ce şeful ei dorea să 
discute cu Strebel, totuşi îl întrebă, ca să verifice dacă presupunerile ei fuseseră 
corecte. 

— E detectiv, şi încă foarte bun, aşa a spus Eve. Vreau să aflu dacă a făcut 
unele fotografii cu Julius intrând în locuinţa lui Helen. 

— De ce? se interesă Paula. 

— Mă frământă un gând. Helen ne-a spus că Julius nu era chiar în apele lui. 

— Dar ne-a explicat de ce, îi aminti Paula. 

— Sigur că da, aprobă Tweed şi Paula înţelese că şeful ei nu avea de gând să 


le spună mai mult. 


Pe Bahnhofstrasse salariaţii ieşiţi de la serviciu se adunaseră într-o staţie de 
tramvai aflată la o depărtare de vreo douăzeci de metri. Cardon îi ajunse din urmă. 

— Rămâneţi pe loc. Nu faceţi nici-o mişcare... 

Se supuseră instantaneu. Newman văzu cu coada ochiului cum Cardon privea 
fix la ceva. Se uită în aceeaşi direcţie. Un om într-un cărucior cu rotile intra cu 
spatele pe o străduţă laterală cu o bisericuţă albă şi modernă care trezise admiraţia 
Paulei. Ajungând în celălalt capăt al aleii, căruciorul se opri. 

Omul din cărucior zvârli deoparte pătura, dând dovadă de o agilitate 
uimitoare. Îşi ridică mult în sus mâna dreaptă, în care ţinea un obiect, ca un jucător 
de base-ball pregătit să arunce mingea. Un obiect cilindric zbură prin aer, gata să 
aterizeze la picioarele lui Tweed. Mâna stângă a lui Cardon se întinse şi prinse ca o 
gheară obiectul, înainte ca acesta să atingă pământul. Fulgerător, Cardon îl azvârli 
în direcţia din care fusese aruncat. Obiectul ateriză în poala omului din cărucior. 
“Invalidul” sări în picioare, dar în secunda în care păşi pe trotuar răsună o explozie 
asurzitoare. 

Cel care aruncase grenada fu pulverizat în aer. Fragmente din corpul său fură 
proiectate pe peretele alb, pe care apăru o pată roşie. Căruciorul se făcuse fărâme. 
O roată se rostogoli pe Bahnhofstrasse, lăsând în urmă o dâră roşie. Paula văzu pe 
trotuar o mână retezată. 

Oamenii din staţie întoarseră capul în direcţia din care răsunase explozia. 
Newman se lăsă brusc pe vine, cu amândouă mâinile încleştate pe pistolul Smith & 
Wesson. În spatele lor, la nici doi metri, un bărbat în balonzaid cu cordon deschisese 
o cutie de vioară din care tocmai scotea un pistol-mitralieră Uzi. Individul îndreptă 
ţeava armei spre Tweed, Newman trase trei focuri unul după altul. Zgomotul 
împuşcăturilor se pierdu în huruitul tramvaiului care se apropia... vatmanul văzuse 
balta de sânge care se întindea pe carosabil. Bărbatul cu pistolulmitralieră fu 
proiectat într-o vitrină cu atâta forţă, încât vitrina se făcu ţăndări, iar el căzu moale 
la pământ. 


— Împrăştiaţi-vă! ordonă Tweed. Ne întâlnim la Gotthard... 

Paula şedea pe marginea patului din camera lui Tweed, în Hotelul Gotthard. Îşi 
proptise bine tălpile pe podea, ca să-şi stăpânească tremurul picioarelor. Suferea de 
şoc întârziat, în urma celor întâmplate pe Bahnhofstrasse. În încăpere mai erau 


Newman şi Cardon, care se aşezaseră pe fotolii. Starea de spirit a lui Tweed n-o 


ajuta nicidecum pe Paula, care simţea că pe şeful ei îl frământa ceva. Primele lui 
cuvinte nu-i oferiră niciun indiciu referitor la ce avea în minte. 

— Să rezumăm cele întâmplate. În timp ce ne găseam la barul Baur-en-Ville, 
individul acela cu înfăţişare de brută - am să-l numesc Craniul - ne-a remarcat, pe 
Paula şi pe mine, şi s-a înapoiat degrabă în hotel. 

— Nu înţeleg unde vrei să ajungi, îl întrerupse Paula, străduindu-se să 
vorbească pe un ton calm. 

— Ai răbdare. Noi n-am zăbovit mult la masă, iar când am pornit spre locuinţa 
lui Helen Frey din Rennweg, presupusul invalid ne aştepta, probabil deja înarmat cu 
grenada. Craniul şi acoliţii lui s-au mişcat cu o viteză incredibilă. Mă tem că avem de 
a face cu profesionişti de mâna întâi. 

— Tot nu-mi dau seama unde vrei să ajungi. 

— La modul lor de comunicare. Sunt convins că falsul invalid avea un telefon 
mobil sub pătura sub care ascundea grenada. Poate l-a folosit fără să-l vadă 
Cardon. Mi-e teamă că Helen Frey se află în pericol. 

— Dar de ce dracu'? interveni Newman. 

— Fiindcă aşa-zisul invalid probabil a vorbit la telefonul mobil ca să raporteze 
că ne îndreptam spre staţia de tramvai. lată de ce omul cu Uzi era deja acolo. 

— Înţeleg, aprobă Paula, dar de ce-ţi faci griji pentru Helen Frey? 

— Poate că invalidul l-a informat pe Craniu ca am vizitat-o. Fata ar putea fi în 
pericol. Ar fi cazul să-i telefonez. 

— La ora 4:30 avea întâlnire cu un anume Emil Voser, îşi aminti Newman. Am 
citit în agenda ei de birou. În momentul de faţă ar putea fi ocupată. 

— Dacă-i aşa, îmi va da a înţelege la telefon. 

Tweed căută numărul lui Helen în cartea de telefon, iar Paula începu să 
discute cu Cardon. Continuă să vorbească în şoaptă cât timp Tweed forma numărul. 

— Philip, nu pot să înţeleg cum ai reuşit să prinzi la timp grenada şi s-o arunci 
înapoi... lar tu, Bob, cum ţi-ai dat seama că mai exista un asasin? 

— Simplu, râse Cardon. Mai întâi, sunt un bun aruncător la base-ball. Dar, în 
primul rând, e consecinţa antrenamentului făcut cu Butler la conacul Send din 
Surrey. Acolo mi se arunca o grenadă dezamorsată şi eu trebuia s-o azvârl peste un 
zid de cărămidă, înainte de a exploda. La început am exersat cu o minge de cricket. 
E una dintre numeroasele situaţii de atac neprevăzut pentru care am fost pregătit. 
Aşa că n-a fost mare lucru. 

— În vorbe pare foarte simplu, remarcă Paula, proptindu-şi picioarele de pat. 
Dar tu, Bob? 


— Încep să-mi dau seama cu ce fel de oameni avem de a face. Organizaţi 
până la perfecţiune. Mi-a trecut prin minte că cel cu grenada putea fi secondat de 
încă cineva, aşa că m-am uitat în jur şi l-am descoperit pe individul cu cutia de 
vioară. O tehnică destul de veche, folosită odinioară de gangsterii din Chicago, care 
cărau pistolul-mitralieră într-o cutie de vioară. 

Tăcu, văzând că Tweed pusese receptorul în furcă. Cu o expresie sumbră, 
şeful lor începu să-şi îmbrace paltonul. 

— Nu-mi place deloc. Am format numărul lui Helen Frey. La început n-a 
răspuns nimeni, dar după câteva apeluri cineva a ridicat receptorul, fără să scoată 
un cuvânt, apoi l-a pus din nou în furcă. Am cerut să vorbesc cu Helen Frey, însă nu 
mi-am dat numele. Ne întoarcem la adresa din Rennweg. Sunt profund îngrijorat... 

Când ajunseră aproape de numărul 590 din strada Rennweg se întunecase 
de-a binelea. Paula şi Newman mergeau şi de această dată lângă Tweed, în timp ce 
Cardon asigura ariergarda. Pe trotuarul celălalt veneau Butler şi Nield, care se 
opreau din când în când să privească la vitrine. Cafeneaua de peste drum era încă 
deschisă şi Cardon dispăru înăuntru. 

Tweed era pe punctul să apese butonul interfonului când deodată înlemni. 
Uşa nu era bine închisă... încuietoarea automată nu acţionase. După ce privi în 
stânga şi în dreapta, împinse încet uşa şi aceasta se deschise spre interior. Pe scară 
nu era lumină. Straniu. Păşi înăuntru şi scoase o lanternă de buzunar, ţinând-o în 
căuşul palmei, astfel încât să lumineze doar cât să se vadă treptele. 

— Ar fi mai bine să urc eu primul, şopti Newman, cu pistolul Smith & Wesson 
în mână. 

Se strecură pe lângă Tweed, care-i înmână lanterna. Urcară încet scara, fără a 
face nici cel mai mic zgomot, datorită pantofilor cu tălpi de cauciuc. Paula venea în 
urma celor doi bărbaţi, după ce închisese cu grijă uşa de la intrare. Scara întunecată 
îi dădea o senzaţie bizară, ca şi cum zidurile ar fi încercat s-o strivească. Uşa de la 
intrare izola orice zgomot din exterior. O treaptă scârţâi puternic sub piciorul lui 
Newman. Acesta mai făcu un pas şi întoarse fasciculul lanternei, luminând treapta 
cu pricina. Tweed şi Paula păşiră peste ea. 

Ajuns pe palier, Newman împinse încet uşa Klarei. Uşa nu se deschise. Se 
duse până în faţa uşii lui Helen şi văzu că era întredeschisă vreo câţiva centimetri. 
Cineva plecase în mare grabă... dar de ce nu încuiase Helen uşa în urma acelei 
persoane? 

Continuând să ţină pistolul în mâna dreaptă, Newman împinse cu dreapta uşa 


spre perete, apoi aşteptă, cu urechile la pândă. Stinsese lanterna. Îşi încordă auzul 


să prindă o răsuflare, orice fel de sunet. Nimic. Aprinse din nou lanterna, plimbă 
încet fasciculul de lumină jur împrejur, apoi îl tinu nemişcat. Cu o mişcare rapidă, îl 
întoarse spre fereastră: draperiile erau tot trase. Se adresă peste umăr celorlalţi. 

— Paula, în locul tău, eu n-aş intra în cameră. 

Era exact genul de sfat care o determină pe Paula să treacă pragul. Porni în 
urma lui Tweed, care făcu doi paşi înăuntru şi se opri. Îl văzu cum vâră mâna, pe 
sub balonzaid, în buzunarul costumului, de unde scoase o pereche de mănuşi 
chirurgicale pe care şi le trase pe mâini. Îşi scoase şi ea mănuşile din poşetă. 
Newman stătea nemişcat în mijlocul încăperii, cu lanterna pregătită. Împinsese uşa 
cu încheieturile degetelor. Prin urmare, nu lăsase amprente. 

Tweed întinse mâna şi apăsă comutatorul din perete, pe care îl remarcase cu 
prilejul primei vizite. Aplicele trandafirii se aprinseră şi Paula îşi dădu seama la ce 
anume se uita fix Newman. 

— Oh, nu! 

Helen Frey, doar în chiloţi şi sutien, zăcea într-un fotoliu, cu braţele şi 
picioarele în lături. Bikini-ul alb era îmbibat de sânge purpuriu. Capul i se sprijinea 
de spătarul fotoliului într-o poziţie nefirească. O înfiorătoare semilună sângerie îi 
brăzda gâtul dintr-o parte în alta. Fusese strangulată. 

Tweed se apropie de fotoliu, urmat de Paula. Bănuia că asasinul folosise o 
sârmă subţire şi rezistentă. Capul fusese aproape despărţit de trup. Cadavrul arăta 
hidos, cu limba ieşită în afară printre buzele rujate şi întredeschise. Aşa se explica şi 
unghiul nefiresc în care se înclinase capul. Abia se mai ţinea de trup. 

— Emil Voser, 4:30 p.m., spuse Paula, amintindu-şi ce le spusese Newman 
despre agenda de pe birou. 

— Probabil că nu-i numele adevărat, comentă Tweed, cercetând din priviri 
apartamentul. Cred că nu trebuie să mai zăbovim aici. Ce este, Paula? 

Paula se lăsase pe vine într-o parte a fotoliului. Arătă ceva cu degetul şi 
Tweed se ghemui lângă ea. Pe covor se vedea o perlă mânjită de sânge şi străpunsă 
dintr-o parte în alta, ca şi cum ar fi făcut parte dintr-un şirag. 

— O luăm cu noi, decise Tweed. 

— Dar asta înseamnă sustragere de probe. 

— Întocmai, încuviinţă Tweed. Însă noi ştim mai mult decât oricine despre 
aceşti oameni. 

Paula deja luase o pungă de plastic din poşetă. Scormoni din nou în geantă şi 
scoase cu mâna dreaptă o pensetă. Cu ajutorul ei prinse perla, o introduse în 


pungă, pe care o lipi la loc. Scrise cu stiloul pe etichetă data şi adresa Rennweg 


590, apoi vâri punga în poşetă. Se ridică în picioare şi adulmecă în jur. Începu să 
umble prin apartament. 

— Nu simţi un vag miros? ÎI întrebă ea pe Tweed. L-am sesizat de cum am 
intrat... cineva a fumat un trabuc. Aha, iată.-l... 

Paula ridică de pe o măsuţă o scrumieră mare de sticlă, ascunsă vederii de 
braţul fotoliului. În scrumieră se găsea un sul intact de scrum de trabuc. Paula luă 
altă pungă de plastic şi răsturnă cu grijă înăuntru conţinutul scrumierei. Sigilă 
punga şi scrise pe etichetă doar atât: Scrum de trabuc, mostra nr. 2, apoi puse 
punga în poşetă. 

— Eu nu-l văzusem. Bravo! Îi spuse Tweed. 

Newman stătea lângă birou, în apropierea ferestrei cu draperiile trase. Privea 
ţintă agenda de birou, rămasă deschisă. 

— Azi nu mai avea alte întâlniri. Numai acest Emil Voser. 

— Plecăm, hotărî Tweed. Voi lăsa uşa întredeschisă, exact aşa cum am 
găsit-o. Păşiţi cu grijă, atenţie la treapta care scârţâie. Să nu atragem atenţia 
Klarei... 

leşiră pe strada cufundată în tăcere. Cu mâinile înmănuşate, Tweed trase uşa, 
fără s-o închidă. Cardon le făcu din nou semn de la fereastra cafenelei. De astă dată 
Newman intră în cafenea, îndemnându-i pe Tweed şi Paula să-l urmeze. Tweed 
înţelese: Klara şedea singură la o măsuţă ferită, cu o ceaşcă de cafea în faţă. 

— Vreau să stau de vorbă cu Klara, spuse Newman. Poate ştie ea ceva. 

— Bună idee, aprobă Tweed, după o clipă de ezitare. 

— Vasăzică ai venit să ne jucăm? Îl întâmpină Klara pe Newman. 

Tweed zâmbi şi toţi trei se aşezară la masa fetei. Tweed comandă cafea 
pentru el şi pentru Newman. Paula refuză, clătinând din cap. Simţea un ghem în 
stomac. Ca şi Tweed, rămase tăcută, lăsând conversaţia pe seama lui Newman şi a 
Klarei. 

— Mă tem că nu, începu Newman. Poate ar trebui să pui ceaşca pe masă. 
Trebuie să-ţi dau o veste îngrozitoare. Cum nu se poate mai cumplită. 

— Am nervii tari, răspunse Klara cu o expresie gravă. În meseria mea aşa 
ceva e necesar. Din pricina unor bărbaţi cu care-ţi dai întâlnire. 

— Exact aceasta este drama lui Helen Frey. 

— Drama? Klara îşi cobori privirea, bătând uşor darabana în masă cu unghiile 
trandafirii ale mâinii drepte. ÎI privi drept în ochi pe Newman. Sunt o fire tare, nu mă 


lua ca pe un copil. Spune-mi ce s-a întâmplat cu Helen. 


— Acum câteva minute am urcat la ea, să-i punem unele întrebări pe care 
le-am omis la prima vizită. Uşa de la stradă nu era încuiată, iar a ei era 
întredeschisă. Am găsit-o în apartament. Ucisă. 

— Oh, ce dracu'! Întotdeauna i-am spus să fie mai atentă. De aceea deschid şi 
eu uşa când aud scara scârţâind... când nu am clienţi. Nu din curiozitate, crede-mă. 
Nu voiam decât să veghez asupra ei. Sper că n-a fost un pervers. A fost o moarte 
dureroasă? 

— Aş spune că a murit destul de repede. A strâns-o de gât. Nu-i o privelişte 
prea plăcută. L-ai văzut cumva pe cel cu care s-a întâlnit azi după-amiază la ora 
patru şi jumătate? 

— Da. 

— Dar pe scară nu-i lumină. Ziua luminatorul din tavan e suficient ca să vezi 
pe unde calci, dar acum... 

— Există un bec care rămâne aprins un minut, apoi se stinge automat. Dacă 
ştii unde este, îl poţi aprinde imediat ce intri pe uşa de la stradă. Helen şi cu mine 
avem întrerupătoare în apartament. Când tipul a urcat, probabil că ea a aprins 
lumina de la întrerupătorul din casă. 

— Aşadar, îl poţi descrie pe acel bărbat? 

— Da şi nu. Eu nu deschideam uşa decât atât cât să nu mă observe clientul lui 
Helen. Aş zice că era ceva mai înalt decât tine. Părea că-l dor picioarele, fiindcă 
păşea încet şi cu băgare de seamă. 

— Era slab? 

— Nu, mai curând gras. Pardesiul negru abia îl cuprindea la talie, gata-gata 
să-i sară nasturii. 

— Ce culoare de păr avea? 

— Nu-mi dau seama. Purta o pălărie neagră, cu borul tras pe frunte. Nu i-am 
văzut părul. 

— Spune-ne cum arăta la faţă. 

— Nici asta nu pot. Purta o pereche de ochelari negri, care-i acopereau 
jumătate din obraz. Cealaltă jumătate era ascunsă sub o eşarfă albă de mătase. Un 
lucru ştiu, că îl dureau picioarele. 

— Dar ca vârstă? insistă Newman. Treizeci, patruzeci, mai mult? 

— N-aş putea spune cu precizie. Eu apreciez vârsta cuiva după felul în care se 
mişcă. Dar când urci o scară într-o casă necunoscută şi te mai dor şi picioarele, 
mişcările nu mai sunt un indiciu sigur al vârstei. 


— L-ai recunoaşte dacă l-ai vedea? 


— Doar dacă ar fi îmbrăcat la fel ca în momentul în care a urcat pe trepte. 

— Ceea ce înseamnă că ai recunoaşte numai hainele, preciză Newman. 

— Cam aşa ceva. 

— Dar de când stai aici, l-ai văzut plecând? L-ai putut privi mai bine? 

— Nu. Înainte de venirea voastră am stat la taclale cu o prietenă. Nici pe voi 
nu v-am văzut intrând. 

— Eşti englezoaică, nu-i aşa? o întrebă pe nepusă masă Newman. 

— Da, confirmă Klara după o scurtă pauză. La fel şi Helen. Numele ei adevărat 
este... era Helen Dane, originară din Cornwall. Amândouă am decis să venim aici, 
sperând că vom oferi ceva inedit bărbaţilor elveţieni. Şi chiar aşa s-a întâmplat. Însă 
aici e de preferat să porţi un nume elveţian obişnuit. Nu mă întrebaţi de ce. Şi nu 
mă întrebaţi nici cum mă cheamă în realitate. 

— Atunci, care e numele tău de familie elveţian? Klara şi mai cum? 

— Nici asta nu vă spun. Peste o oră mă mut de aici. Poliţia a aflat de Helen? 
Întrebă Klara. 

— Nu încă. Te-aş ruga să nu pomeneşti nimic despre prezenţa noastră aici. 

— Fiţi fără grijă, îi linişti ea. În primul rând, nu pot continua să locuiesc într-o 
casă în care a fost ucisă Helen. În al doilea rând, ce clienţi mă vor mai vizita aici? 
Rennweg 590 va fi pe toate buzele, de îndată ce întâmplarea va ajunge în ziare. 
Fata cu care am stat de vorbă e pe cale să se mute, fiindcă şi-a găsit o slujbă la 
Geneva. Nu vă dau nici noua mea adresă. 

— Mi se pare normal. 

Klara se uită la Paula. 

— Vrei să-mi faci un mare serviciu? Vino cu mine în apartament până îmi fac 
bagajele. Te rog. 

Paula se uită la Tweed. Acesta îşi privi ceasul. Peste puţin timp avea întâlnire 
cu Jennie Blade la Hummer Bar. Klara sesiză care era problema: criza de timp. O 
privi ţintă pe Paula. 

— Nimeni nu-şi face bagajele mai repede decât mine. Am o singură valiză, în 
cinci minute suntem din nou în stradă. 

Fără prea mare tragere de inimă, Tweed îi făcu Paulei un semn de 
încuviinţare. Klara se ridică, ţinând în mână cheile. 

— În locul tău aş lua un taxi până la noua adresă, o preveni Newman. Cunoşti 
bine oraşul Zurich? E în regulă. Mai întâi, dă două adrese fictive. Apoi ia un al treilea 
taxi care să te ducă acolo unde vrei să mergi. 


— Bună idee. Mulţumesc. 


Tweed se uită din nou la ceas, iar cele două femei ieşiră din cafenea. Se 
îndoia că Klara şi-ar fi putut face bagajele în cinci minute. Paula da, dar câte femei 
ar fi fost la fel de expeditive? 

— Portretul lui Voser este destul de concludent, spuse Newman. Un bărbat 
înalt, pe care-l dor picioarele. 

— În descrierea Klarei există două elemente care mă intrigă, remarcă Tweed. 

— Care anume? 

— Mai întâi, vreau să le rumeg bine în minte, îi răspunse enigmatic Tweed. 
Am observat că şi Klara este foarte înaltă. 

Newman renunţă să mai pătrundă în ungherele ascunse ale minţii lui Tweed. 
Se aşeză, fără să scape din ochi uşa închisă de peste drum. 

O dată întors la Hotelul Gotthard, Tweed avu răgazul s-o sune pe Monica. 
Klara se ţinuse de cuvânt, îşi făcuse bagajul şi ieşise în stradă împreună cu Paula 
după numai cinci minute. Newman o condusese până la taxi, apoi toţi se grăbiseră 
să se înapoieze la hotel... 

— Monica, sunt eu, Tweed. Eşti singură? De data aceasta nu vreau să discut 
cu Howard. Vorbesc de la hotel. 

— Aici, în Surrey, este linişte... Monica îşi alegea cu grijă cuvintele. Telefonul 
risca să fie ascultat. Am obţinut informaţii despre Gaunt. Tipul e milionar. Îi place să 
lase impresia că nu ştie niciodată de unde îi vin banii. Este proprietarul conacului - 
fără ipotecă - mai are o proprietate anonimă la Rock şi valori considerabile în 
Elveţia. Fireşte, despre acestea din urmă nu cunosc niciun detaliu. Cândva a fost 
căpitan în SAS. A fost nevoit să-şi dea demisia, avea o gândire prea independentă. 
Spirit aventurier, la fel ca piraţii de odinioară. Se bucură de mare succes la femei. 
Are o mulţime de prietene. Cam atât. 

— Mulţumesc. Ascultă, există două femei care mi-au solicitat o slujbă. Am 
nevoie de referinţe. Poţi nota numele lor? Bine. Jennie Blade. Eve Amberg, numele 
de fată Royston. Ţi-l spun pe litere. L-ai notat? Îți sugerez să faci investigaţii 
îndeosebi în zona Padstow. Acum trebuie să plec. Te sun în curând. Ai grijă... 

Tweed puse receptorul în furcă. Paula îl privi nedumerită. Şeful ei îşi lărgi 
gulerul cămăşii, iar Paula îi puse întrebarea care o frământa. 

— Ce anume te interesează în legătură cu cele două femei? 


— Amândouă au legături cu provincia Cornwall. Acolo a început totul. 

Intrând grăbită în Biroul Oval, Sara Maranoff îşi dădu seama din prima clipă în 
care dădu ochii cu preşedintele că acesta aştepta o vizită de la noua lui amantă, 
domnişoara Hamilton. Bradford March era proaspăt bărbierit, purta un costum 
elegant de culoare cenuşie şi pregătise o sticlă de şampanie într-o frapieră. 

— Senatorul Wingfield a solicitat o întrevedere. 

— Ticălosul acela de indian? Amână-l. Spune-i că am de lucru la o mulţime de 
hârţoage pentru un nou proiect de lege. Oh, poate nu ţi-am spus, peste jumătate de 
oră vine domnişoara Hamilton. Ai grijă să nu ne deranjeze nimeni cât timp stăm de 
vorbă. 

— Bine, şefule. Expresia Sarei lăsa să se înţeleagă că vestea o luase prin 
surprindere. Îi plăcea expresia “stăm de vorbă”. March nu-şi pierdea vremea stând 
la taclale. Norton te caută la telefon, continuă ea. Pare grăbit. 

— Zău? Şi eu sunt grăbit... Aştept să termine treburile pentru care l-am trimis 
să le rezolve. Fă-mi legătura. 

— Aici Norton. Se strânge laţul în jurul lui Tweed. Azi am fost la un pas de a 
pune mâna pe el. 

— La un pasi Vrei să spui că nemernicul e în spital? 

— Nu chiar. Am găsit o nouă cale de a-l aranja definitiv. M-am gândit că vreţi 
să aflaţi ultimele ştiri... 

— Oh, acum te ocupi de buletine informative? Livid la faţă, March se aplecă 
peste masa de lucru şi strigă în receptor: Buletinele îmi spun numai rahaturi. 
Singurul buletin pe care-l vreau de la tine e cel în care să mă anunţi că Tweed, 
Dyson, Ives şi Dillon sunt plecaţi dintre cei vii. Cum se descurcă Mencken? 

— E la ordinele mele... 

— Încă un telefon ca acesta şi ai să ajungi tu la ordinele lui... 

Trânti receptorul în furcă şi Sara se cutremură. Dacă Brad o ţinea tot aşa, 
curând nu va mai avea telefon. Înlocuirea telefonului special cu fir scurt ar fi costat 
o groază de bani. Sara era foarte grijulie cu banii. Schimbă subiectul. 

— Tocmai am aflat că l-ai rechemat pe ambasadorul Anderson din Elveţia. ŞI 
că în locul lui îl trimiţi pe Mike Gallagher. 

— Te felicit pentru sursa ta de informaţii, replică sarcastic March. 

— Anderson e un diplomat cu experienţă. Gallagher e un novice, un diamant 
neşlefuit. Ar putea crea probleme prin felul lui de a vorbi. 

— Gallagher e un om în care am încredere. Anderson s-a amestecat în 


probleme în care n-ar fi trebuit să-şi vâre nasul. Şi-a încheiat misiunea. Afară cu eñ 


— Gallagher e încă în Statele Unite. Ai putea reveni asupra hotărârii. În locul 
tău, eu aşa aş face... 

— Dar tu nu eşti în locul meu! urlă March. Când vei sta în acest fotoliu, ai să 
poţi decide cine şi unde merge. Gallagher a avut o contribuţie substanţială la 
campania mea electorală. 

Ea oftă. De regulă, ştia cum să-l ia pe Brad, dar uneori preşedintele se purta 
ca un taur furios. Exact cum se întâmpla acum. Era momentul să-i schimbe starea 
de spirit. O aluzie la domnişoara Hamilton i-ar fi îndreptat gândurile spre ea şi ar fi 
rezolvat problema. 

— Încă o sticlă de şampanie... ca să ungă maşinăria? sugeră ea. 

March îi aruncă o privire mânioasă şi Sara înţelese că tactica ei dăduse greş. 
Preşedintele îşi îndreptă un deget scurt şi gros spre celălalt capăt al încăperii. 

— Uşa-i acolo. leşi. De preferat, direct prin ea, fără s-o mai deschizi... 

— Mulţumesc, Sara, spuse senatorul Wingfield. Nu te frământa. Ştiu că ai 
făcut tot posibilul. 

Puse în furcă receptorul telefonului din salonul reşedinţei sale de la Chevy 
Chase, unde se adunaseră Cei Trei înţelepţi. Bancherul şi politicianul cel vârstnic 
sorbeau din băuturi la masa rotundă, cu ochii la senator, care veni lângă ei. 
Wingfield clătină din cap cu părere de rău. 

— Regret, domnilor. Preşedintele refuză să mă primească în Biroul Oval. 
Chipurile, are de lucru la un ştiu ce documente. E un pretext ca să nu stea de vorbă 
cu mine. Probabil îşi imaginează ce am de gând să-i spun. 

— Gallagher, interveni răstit politicianul. Ştiu din experienţă că ambasada de 
la Berna nu-i deloc uşoară. Însă Berna e locul ideal pentru a trage cu urechea. Cum 
poate March numi pe cineva care riscă să ajungă în faţa unei subcomisii a Senatului 
pentru încheiere frauduloasă de contracte guvernamentale? Continuă cu o 
vulgaritate care nu-i stătea în fire. Când rahatul va începe să pută şi presa va prinde 
de veste, ceea ce nu va întârzia să se întâmple, guvernul Statelor Unite va ajunge 
de râsul întregii lumi. 

— S-ar putea să ai dreptate, îl aprobă Wingfield. 

— Bineînțeles că are dreptate! izbucni bancherul. Pe deasupra, mai 
cheltuieşte şi banii pe programe, de parcă ar veni sfârşitul lumii. Fiţi realişti, March 
a devenit un pericol. 

— Noroc că Jeb Calloway e pregătit pentru orice eventualitate, comentă 
politicianul. 

— Să nu ne ambalăm, îi îndemnă Wingfield. În politică timpul înseamnă totul. 


Să aşteptăm şi să vedem cum evoluează situaţia... 


Jeb Calloway, un bărbat înalt de un metru optzeci, se plimba cu paşi mari prin 
birou, în timp ce Sam, mâna lui dreaptă, îl urmarea cu privirea. Deodată Calloway 
se aşeză şi izbi cu pumnul încleştat în masa la care şedea Sam. 

— Umblă tot mai multe zvonuri în legătură cu armata personală organizată de 
March. Ai auzit vreodată de Unitatea Unu, Sam? 

— Câte o vorbă în vânt, 

— Zău? Calloway părea surprins şi supărat. Acesta este numele forţei 
paramilitare secrete pe care se spune că ar fi adunat-o March? 

— Brad e viclean, creează paravane de fum, răspândeşte zvonuri, remarcă 
Sam, privindu-l cu atenţie pe vicepreşedinte. E mai bine să dăm totul uitării, chiar 
dacă faptul e real. 

— Am impresia că ştii destul de multe. Majoritatea americanilor de aici, din 
Washington, n-au auzit în viaţa lor de aşa ceva. 

— Jeb, eu nu sunt “majoritatea americanilor”. Lucrez de mulţi ani pe Colina 
Capitoliului. Fii liniştit. Ce se mai aude cu persoana pe care ai contactat-o în secret? 

— E la postul lui de câtva timp, răspunse răstit Calloway. Mi-a ajuns la urechi 
că alţi patruzeci de oameni invizibili au fost trimişi la Londra cu un avion american. 

— Ce sursă ţi-a furnizat această informaţie periculoasă, Jeb? Îl întrebă liniştit 
Sam. 

— Nu dezvălui numele informatorilor mei. 

— OK, ţine-i pentru tine. Nu facem decât să stăm de vorbă. 

— Când am aflat vestea, continuă Calloway, am telefonat cuiva de la 
Ambasada Americană din Londra. Persoana se afla la aeroport când a aterizat 
avionul. Cei patruzeci au urcat la bordul unei curse Swissair cu destinaţia Zurich. 
Aşa-zişi diplomaţi. 

— lar omul care se află pe teren... ca să folosesc expresia ta - el unde se află 
acum? 

— La Zurich, unde în altă parte? răspunse Calloway cu un surâs de satisfacţie. 

Sam îşi aprinse o ţigară, iar Calloway îşi strânse buzele. Nu permitea să se 
fumeze în biroul lui, însă lui Sam nimeni nu-i putea impune nimic. Sam îl urmări cu o 
privire şireată. Se întreba cum să-l convingă pe vicepreşedinte să renunţe la jocul 
puterii. 


— Ai face bine să te uiţi pe unde calci, Jeb, îl sfătui el. Fii atent la toată 
combinaţia asta în care ai intrat. Dacă Brad prinde de veste, zbori de aici. 
— Ştiu bine ce fac. Trebuie să ştiu ce se întâmplă. 


Sigur că trebuie, se gândi Sam, dar ce anume faci? 


Mesajul telefonic primit în timp ce Tweed discuta cu Monica îi fusese strecurat 
pe sub uşa camerei de către cineva din personalul Hotelului Gotthard. Tweed 
deschise plicul, citi foaia dactilografiată dinăuntru şi închise ochii pe jumătate. Paula 
înţelese că se întâmplase ceva care-l făcea să cugete intens. Tweed îi întinse foaia. 

— Citeşte şi apoi arat-o lui Bob şi Philip. 

Îmi pare rău că trebuie să amân întâlnirea noastră din această seară. A 
intervenit ceva urgent. Dacă vrei, ne putem vedea mâine în acelaşi loc şi la aceeaşi 
oră. Încă o dată, mii de scuze. Cu drag, Jennie Blade. 

— A lăsat-o până în ultimul moment, remarcă Paula, întinzând mesajul lui 
Newman, care-l parcurse rapid şi i-l dădu lui Cardon. 

— Ultimul moment este un element semnificativ, continuă Tweed, înainte ca 
Paula să aibă răgazul să reacționeze. Un element cheie al acestei afaceri 
tenebroase este prietenul lui Newman, Joel Dyson. Presupun că totul a pornit de la 
el... 

— Cunoştinţă, nu prieten... preciză cu asprime Newman. 

— Ascultaţi-mă, n-am terminat ce aveam de spus. Paula a fost dintotdeauna 
talentată la desen, se pricepe la portrete. Bob, crezi că i l-ai putea descrie pe 
Dyson, ca ea să încerce să-i schiţeze chipul, ca un fel de portret robot? 

— Aş putea încerca, acceptă Newman. 

— Am să folosesc hârtia de calitate din mapa de la hotel, sugeră Paula. Păcat 
că n-am cărbune. Ar ieşi mult mai bine... 

— Acesta-i bun? Întrebă Cardon, întinzându-i o bucăţică de cărbune de desen. 
L-am folosit ca să-mi înnegresc sprâncenele când m-am deghizat. 

— Acum ne putem apuca de treabă. Cred că nu există obiect pe care să nu-l 
ai asupra ta... 

Newman se aşeză pe braţul fotoliului în care se instalase Paula şi începu să-l 
descrie pe Dyson, în timp ce ea plimba cărbunele pe hârtie cu o mână sigură. 

— Fă nasul ceva mai lung, spuse el la un moment dat. 

În timp ce lucrau la portretul robot, Tweed îşi scoase agenda şi începu să 
noteze nume, încercând să stabilească legătura dintre ele. Cardon privea peste 


umărul lui, fascinat. 


Joel Dyson - Julius Amberg - Gaunt - Jennie Blade -Eve Amberg (Royston) - 
Helen Frey - Klara - Theo Strebel, detectivul Evei - Gaunt? 

— Norton. Cornwall: Gaunt - Eve Amberg 

— Helen Frey. Washington: Dillon - Barton Ives, agent special la FBI-Norton. 

— Lucrurile încep să se lege, remarcă Tweed. 

— Să mă ia naiba dacă pricep ceva, comentă Cardon. 

— Ai putea pricepe... dacă ai ţine cont că majoritatea faptelor nu sunt ce para 


— Acum chiar că nu mai înţeleg nimic... 

— Bob spune că aşa arată Joel Dyson, anunţă Paula, aducându-le schiţa. 

— E leit nemernicul acela, adăugă Newman, venind în urma ei. 

— Bine, o lăudă Tweed pe Paula. Ai făcut o treabă foarte bună. Mâine vom 
avea nevoie de şase fotocopii mai mici după schiţa ta. 

— Am observat că există o firmă de fotocopiat pe Rennweg, îşi aminti ea. Am 
să merg acolo şi am să fac şase copii la scară redusă. 

— De ce la scară redusă? o întrebă Cardon. 

— Fiindcă imaginea se vede mai clar dacă o micşorezi. Pe măsură ce o 
măreşti, detaliile încep să se piardă. 

— În plus, interveni Tweed, adresându-se lui Cardon, vreau să avem fiecare 
câte un exemplar. Sunt convins că Dyson se află şi acum în Zürich. În acest fel, 
oricare dintre noi l-ar întâlni - în caz că se întâmplă acest lucru - l-ar recunoaşte 
imediat. Paula, ai putea face o copie a schiţei tale? 

— Bineînţeles. De ce? 

— Joel Dyson e urmărit. Impresia mea este că fuge ca să-şi scape viaţa. Ar 
putea încerca să se deghizeze. A avut suficient timp ca să-şi ia o măsură de 
precauţie vizibilă: să-şi lase mustăcioară. Ai putea să-l desenezi cu mustață în a 
doua schiţă? Când te duci pe Rennweg la fotocopiator, fă câte şase exemplare din 
fiecare desen. 

— În câteva minute sunt gata, spuse ea. 

— Eu merg cu Paula, anunţă Newman. Înainte de a sări în tramvai, Dillon ne-a 
spus că adversarii noştri au fotografii cu ea şi cu Tweed. 

— Să nu te mişti de lângă ea, îi ordonă Tweed. 

Cardon abia ieşise din cameră, spunând că se ducea să facă repede o baie, 
când sună telefonul. Tweed ridică din sprâncene, aruncă o privire către Newman, 
lăsă telefonul să sune de câteva ori şi apoi răspunse. 

— Alo, cine-i la aparat? 


— Tweed? răsună în receptor o voce răguşită. Sunt eu, Cord. Am o răceală 
zdravănă, fir-ar să fie... 

— Ai un glas îngrozitor... 

— Tweed, vrei să te întâlneşti cu Barton Ives sau nu-i momentul potrivit? Îl pot 
trimite la Gotthard chiar acum. 

— Trimite-l, acceptă Tweed, după care legătura se întrerupse. Puse încet 
receptorul în furcă. În sfârşit, îl vom cunoaşte pe Barton Ives, afară de cazul că se 
răzgândeşte. Şi el fuge ca să-şi salveze viaţa. Nu trebuie să fim prea mulţi, ca să 
nu-l stresăm. 

Ridică receptorul şi-i sună pe Cardon, Butler şi Nield în camerele lor. Fiecăruia 
îi dădu aceleaşi instrucţiuni. 

— Din acest moment nu mai veniţi în camera mea şi nu vă mai apropiaţi de 
mine. Principala voastră sarcină este în continuare protecţia noastră, însă rămâneţi 
în umbră... 

Aşteptară jumătate de oră, dar nu veni nimeni. Tweed continua să studieze 
lista de nume pe care le legase între ele. Se uită la ceas, împături foaia ruptă din 
agendă, o puse în portofel şi se ridică în picioare. 

— Crezi că nu vine? Îl întrebă Paula. 

— Din prima clipă am avut îndoieli. A supravieţuit atâta timp tocmai fiindcă a 
rămasascuns. E nevoie de un mare efort de voinţă ca să ieşi la lumină într-o 
asemenea situaţie. Mi-e foame. La restaurantul Hummer Bar au o mâncare 
excelentă. Mergem toţi trei la masă... 

Tweed încuie uşa, iar Newman porni agale pe coridor. Tweed îşi trecu palma 
peste faţă, gest pe care Paula i-l remarcase când îl nedumerea ceva. 

Tweed porni pe urmele lui Newman, iar Paula veni în urma lui. Pe coridor era 
linişte. Toţi trei se îndreptară către lift. Deodată apăru un bărbat care veni drept 
spre ei. În clipa în care bărbatul trecu de Newman, Paula observă că era de statură 
mijlocie şi că avea o constituţie atletică. Avea un cap mare, era proaspăt bărbierit, 
cu părul negru şi tuns scurt. Ochii lui albaştri priveau sfredelitor pe sub sprâncenele 
groase. Ajungând în dreptul lui Tweed, omul se întinse şi-l prinse de braţ. 

Paula era deja cu mâna în poşetă pe pistolul Browning calibrul 32. Newman se 
răsuci în loc şi, din trei paşi rapizi, înfipse ţeava pistolului Smith & Wesson în 
spinarea necunoscutului. 


— Doreşti ceva? şuieră Newman. 


— Staţi aşa, oameni buni. Şopti el. Întinse ambele mâini şi degetele lui boante 
atinseră peretele. Cord mi-a spus că nu vor fi probleme. Sunt agentul special Barton 
Ives. FBI. 

Tweed descuie uşa şi Paula intră cu spatele în cameră, ţinând arma 
îndreptată spre american, pe care Newman îl împinse înăuntru cu ţeava pistolului 
Smith & Wesson. Tweed intră ultimul şi încuie uşa în urma lui. Newman îşi vâri 
revolverul în toc şi începu să-l pipăie pe necunoscut, în căutarea unor eventuale 
arme. 

— Am armă, spuse Ives. La subsuoară. 

Newman îi luă arma. Americanul avea tot un Smith & Wesson. Paula observă 
că toate hainele lui, inclusiv costumul pe care-l purta pe sub balonzaid, erau de 
fabricaţie elveţiană. Părul lui scurt, potrivit cu grijă, îi amintea de un ursuleţ. 

— Aş vrea să văd o legitimaţie, îi ceru Tweed. 

— Pot vâri mâna în buzunarul de la piept? Văd bine că nu vreţi să riscaţi 
nimic. Perfect... 

— E curat, spuse Newman, verificând revolverul şi strecurându-l în buzunarul 
încăpător al hainei proprii. 

Ives scoase o legitimaţie, i-o înmână lui Tweed, apoi se uită la Paula şi zâmbi 
obosit. 

— Mi-ar prinde bine un pahar cu apă, dacă se poate.. 

Ea turnă apa minerală într-un pahar pe care i-l întinse. Bărbatul îl goli pe 
nerăsuflate şi scoase un suspin de uşurare. Tweed studie cu atenţie legitimaţia, 
verifică fotografia şi amănuntele înscrise sub învelişul de plastic. 

— Se pare că eşti agentul special Barton Ives, spuse el, înapoindu-i 
legitimaţia. Bun venit la Zurich. la loc. 

— Vorbeşti de parcă abia aş fi sosit, spuse americanul, aşezându-se pe un 
fotoliu, picior peste picior. Adevărul este că mă găsesc aici de câtva timp, însă 
niciodată n-am rămas într-un loc mai mult de o noapte. O manevră destul de 
obositoare, credeţi-mă. Salutări de la Cord. 

— Vrei să spui că umbli de colo-colo prin toată Elveţia sau numai prin Zurich? 


Îl întrebă Tweed, continuând să rămână în picioare. 


— Prin Zurich şi alte localităţi din împrejurimile oraşului. Eram îngrijorat de 
sistemul elveţian care-ţi impune să figurezi în evidenţa unui hotel cu toate datele 
personale. 

— Adică ai fost nevoit să-ţi treci în registru numele adevărat? 

— Credeţi că am plecat din State cu un teanc de acte de identitate false? 
Întrebă tăios Ives. Se aplecă în faţă. Am fost nevoit să fug ca un nebun, ca să rămân 
în viaţă, mi-am strâns repede lucrurile într-o valiză şi am luat primul avion. 

— Cum m-ai recunoscut pe coridor? insistă Tweed. Nu există prea multe 
fotografii de-ale mele. 

— Cu ajutorul lui Cord. El mi te-a descris din cap până în picioare. Numai aşa 
am acceptat să risc să vin să te întâlnesc. Cord a insistat în mod deosebit să te 
întâlnesc, Tweed. 

Tweed se aşeză. Îşi scoase ochelarii şi-i şterse cu batista. Nu se grăbea, iar 
Ives rămase cu spatele drept, cu mâinile împreunate pe genunchi, aşteptând cu 
răbdare. Lăsând deoparte hainele elveţiene, era exact aşa cum îşi închipuia Paula 
că trebuia să arate un agent FBI. Circumspect, cu ochii în patru şi cu sânge rece. 
Tweed îşi puse ochelarii, îl studie pe Ives o clipă, apoi vorbi din nou. 

— Spui că ai părăsit Statele Unite şi că ai fugit ca un nebun ca să scapi cu 
viaţă. De ce? Cine te urmăreşte? 

Ives o privi insistent pe Paula. Apoi ochii lui îl fixară pe Newman, care 
rămăsese în spatele lui, cu pistolul în mână. 

— Nu pot răspunde la întrebări decât între patru ochi. Ştiu că dumnealui este 
Robert Newman, am văzut destule fotografii de-ale lui în ziare, alături de articolele 
pe care le-a scris. Nu s-a schimbat deloc. 

— Cord te-a sfătuit să adopţi această poziţie? Îl întrebă Tweed. 

— Nu, e decizia mea. Redeveni agresiv. Paula îl înţelegea. Omul rămăsese 
ascuns atâta timp. Era prima lui ieşire la lumină. Deşi părea stăpân pe el, probabil 
că nu se simţea prea în largul lui. Ceea ce am să-ţi comunic e confidenţial. Absolut 
secret - cum vrei să-i spui. 

— Paula şi Bob sunt oamenii mei de încredere. Vorbeşte în prezenţa lor sau 
pleacă... 

— Cord mi-a spus că eşti un dur. Ives îşi flutură mâinile într-un gest de 
resemnare. Dacă ceva va trece de zidurile acestei încăperi, numai Dumnezeu te mai 
poate ajuta. 

— E o ameninţare? Întrebă cu blândeţe Tweed. 


— Nu, e o evaluare a situaţiei. Vă aflaţi în colimatorul unor indivizi care nu 
greşesc ţinta niciodată. 

— Uneori o mai greşesc, remarcă Tweed. Aştept... Doreşti nişte cafea? A mai 
rămasdestulă în cafetieră. 

— Ţi-aş fi recunoscător... Ives se uita la Paula. Foarte recunoscător. Am gura 
uscată de parcă aş fi mers prin Sahara... 

Tweed aşteptă, iar Paula turnă cafea într-o ceaşcă. Ives refuză atât zahărul, 
cât şi laptele. Luă ceaşca şi farfurioara din mâna ei şi bău pe nerăsuflate jumătate 
din cafea. 

— Acum e mai bine, mult mai bine. Părea relaxat pentru prima oară de când 
intrase în cameră. Ei bine, iată cum stau lucrurile. M-am născut şi am crescut la 
New York, dar am primit post la Tennessee, în sud. Tocmai investigam dispariţia 
unor uriaşe sume de bani. La început am crezut că cineva spăla bani obţinuţi din 
traficul de droguri, acum însă cred că banii au intrat într-un fond politic... 

— Vorbeşti despre jafuri de bănci? Întrebă Tweed. 

— La dracu', nu. Contabilitate creatoare. De fiecare dată când interogam un 
martor cheie şi înregistram mărturia, martorul dispărea de pe suprafaţa pământului. 
Niciodată n-am aflat unde erau îngropate cadavrele. 

— Cadavrele? Deci a fost vorba de mai multe? 

— Zece. Printre care trei femei. 

— Asta înseamnă asasinat multiplu, spuse încet Tweed. Tăcu. Dar de ce a fost 
chemat FBl-ul, dacă crimele au fost comise în Tennessee? 

— N-au fost comise în Tennessee. Au depăşit graniţele statului. De aceea a 
fost chemat FBl-ul. Sunt sigur că ştii aceste lucruri. Indiciile m-au condus din 
Tennessee în Mississippi, apoi în Louisiana, Oklahoma, New Mexico şi Arizona. 

— E vorba de o suprafaţă întinsă. Mai înainte spuneai că ţi-ai închipuit că 
cineva spăla bani câştigaţi din traficul de droguri. La cine te-ai referit? 

Ives răsuflă adânc şi oftă. Se uită din nou la Paula şi Newman, care-l ascultau 
cu sufletul la gură. 

— Mă refer la Jeb Calloway, actualul vicepreşedinte al Statelor Unite. 

În cameră se aşternu tăcerea. Tweed se duse la draperiile trase, le depărtă 
puţin şi privi afară. Începuse să picure şi strada era udă. Se întoarse la fotoliul său, 
se aşeză şi-l privi ţintă pe Barton Ives. 

— Eşti sigur? Întrebă el. 

— Absolut sigur, răspunse răstit Ives. 


— După câte ştiu, Calloway provine din nord-est, din zona oraşului 
Philadelphia. 

— Aşa este, zâmbi cu amărăciune Ives. Acesta este şi motivul pentru care 
Bradford March, care-i din sud, l-a desemnat să candideze alături de el. Calloway se 
bucură de popularitate în New York, Pennsylvannia şi alte state importante. 

— Deci ce legătură are Calloway cu statele din sud în care ţi-ai desfăşurat 
ancheta? 

— Cu câţiva ani în urmă, Calloway şi-a mutat aparatura electronică în 
Phoenix, Arizona. Aşa se proceda atunci. Climatul Arizonei era nepoluat, sindicatele 
nu erau atât de puternice ca în Nord. Operaţiunea de spălare a banilor era 
controlată cu ajutorul aparaturii de la Phoenix. 

— Şi zici că banii cu pricina au ajuns la... 

— La fondurile campaniei electorale a lui Bradford March. Mă îndoiesc că 
acesta ştia că era vorba despre bani murdari. Ce politician se interesează 
îndeaproape de sursa banilor de care are nevoie ca de aer într-o campanie de 
alegeri prezidenţiale? 

— Şi cum e cu cei zece martori dispăruţi? 

— Ucişi, rectifică Ives. Fiecare dintre ei ar fi putut depune mărturie cu privire 
la ilegalitatea operaţiunii. Majoritatea erau căsătoriţi, aveau familii. Exista cineva 
care a văzut cum o femeie cu care discutasem a fost suită cu forţa într-o maşină, 
noaptea târziu. Atât martorul, cât şi femeia au dispărut fără urmă. Reuşisem să 
adun destule probe împotriva lui Calloway, dar au avut loc alegerile. Din acel 
moment a trebuit să mă feresc de gloanţe şi să-mi apăr pielea. 

— La propriu? 

— Absolut, îl asigură Ives. M-am înapoiat la Memphis, ca să raportez şefului 
meu, Murcall, ceea ce descoperisem. Aici am aflat că Murcall fusese înlocuit cu un 
tip pe care nu-l cunoşteam, pe nume Foley. Acesta mi-a ordonat să sistez ancheta. 
Ordinul venea de la Washington. Asta s-a întâmplat imediat după alegeri... 

— Parcă ziceai ceva de gloanţe, îi reaminti Tweed. 

— La dracu’! Lasă-mă să termin ce am de spus. Era noapte, în timp ce mă 
întorceam acasă de la sediul FBI, m-a urmărit un Cadillac roşu. Pe o stradă pustie 
s-a oprit paralel cu maşina mea. M-am aplecat la ţanc... fiindcă au tras cu arma 
automată în maşina mea. Când am ajuns acasă, un individ a intrat cu mine în lift. l- 
am înfipt ţeava pistolului în coastă, l-am percheziţionat şi am găsit asupra lui un 
pistol automat. Tipul a încercat să-şi recupereze arma şi atunci l-am lovit în cap. 


Imediat mi-am făcut bagajele şi am şters-o la aeroport. 


— După care ai luat avionul până aici? Întrebă Tweed. De ce? 

— Elveţia mi s-a părut a fi un loc sigur, însă am fost urmărit. Nu mă întreba 
cum mi-am dat seama. Mă pricep să depistez un urmăritor. Dar Calloway are bani 
cu duiumul. l-a folosit ca să angajeze oameni care să mă urmărească... 

Ives auzi telefonul şi se opri din povestit. Tweed sări în picioare şi ridică 
receptorul. 

— Îmi pare rău că te deranjez, spuse grăbit Butler. Dar cred că ar fi bine să vii 
cât poţi de repede în camera mea. 

— Trec să-l iau. Tweed se întoarse către ceilalţi. La parter mă aşteaptă cineva 
cu care trebuie să mă întâlnesc. Ar fi de preferat să nu te vadă, Ives. S-ar putea să 
lipsesc puţin. 

— M-aş duce până la baie, spuse Ives. 

— Sigur, încuviinţă Newman. Merg cu tine, ca să-ţi asigur protecţia. După 
atâtea câte ne-ai povestit... 

Tweed aşteptă până când uşa se închise în urma celor doi, lăsându-l singur cu 
Paula. 

— Era Butler, şopti el. E posibil să avem veşti proaste. Vreau să stai cu 
Browning-ul în mână tot timpul cât sunt eu plecat. Dacă auzi vreo bătaie în uşă 
după ce ies... să nu răspunzi. Când mă întorc, am să ciocănesc încet, uite aşa... 

Bătu uşor în tăblia biroului. 

— Se strânge cercul? Întrebă Paula. Poate fiindcă îl avem pe Barton Ives. 

— Mă tem că da... 

Tweed nu avea să înţeleagă niciodată ce instinct îl mânase să-şi ia balonzaidul 
înainte de a porni grăbit spre camera lui Butler. Bătu la uşă, care se întredeschise 
câţiva centimetri. Butler aruncă o privire pe coridor, deschise larg uşa şi o încuie de 
îndată ce Tweed păşi înăuntru. În mâna dreaptă ţinea pistolul Walther. 

Camera era cufundată în întuneric. Butler îi puse uşor mâna pe braţ şi Tweed 
rămase pe loc. 

— Te conduc la fereastră. Apoi am să trag draperia câţiva milimetri. N-o să-ţi 
placă ce-ai să vezi... 

Ajungând la fereastră, Butler depărtă draperia câţiva milimetri şi Tweed privi 
în jos, spre Bahnhofstrasse. Continua să cadă burniţa, ca un văl fin care aburea 
luminile străzii. Tweed numără patru bărbaţi care stăteau în ploaie, toţi în 
balonzaide americane. 


— Îi văd, spuse el mohorât. 


— Sunt şi alţii, îl preveni Butler. Pete i-a descoperit primul, de la fereastra lui. 
Mai există încă zece, sprijiniți de copaci, de ziduri, pe la intrările magazinelor. 
Suntem încercuiți. 

— Într-adevăr, spuse pe întuneric Tweed, căzând pe gânduri. lar în camera 
noastră e cineva care a fugit din Statele Unite şi pe care au încercat să-l asasineze 
în câteva ocazii. 

— Aş vrea să pot face ceva, spuse Butler. Dar suntem încercuiți, repetă el. 

— Poate că nu. la-ţi haina, Harry. Am de dat un telefon. Din Shopville. 

— Te vor vedea la ieşirea din hotel. Poate că pe tine te aşteaptă. 

— S-ar putea să nu fim chiar atât de încercuiți pe cât îţi închipui. Eşti gata? 
Bine. Mai există o ieşire, despre care s-ar putea ca ei să nu ştie nimic. O uşă care dă 
direct în Hummer Bar... destul de departe de intrarea principală... 

Tweed avusese dreptate. Pe strada laterală pustie în care dădea uşa de la 
Hummer Bar nu se vedea ţipenie de om. Tweed şi Butler coborâră în Shopville. 
Tweed intră în prima cabină telefonică liberă, formă numărul direct al lui Beck de la 
sediul poliţiei din Berna. Elveţianul răspunse după primul apel. 

— Beck la telefon... 

— Arthur, sunt eu, Tweed... 

— S-au petrecut o mulţime de acte de violenţă la Zurich după plecarea mea... 

— Ştiu, îl întrerupse Tweed. Dar despre asta vorbim mai târziu. S-a ivit o 
situaţie urgentă... 

— Amănunte! Îi ceru Beck. 

— Hotelul Gotthard, în care locuim, este practic asediat de zece americani 
care stau afară în ploaie. Toţi poartă balonzaide cu cordon şi aşteaptă sprijiniți de 
ziduri şi copaci. Poate fiindcă şi-a făcut apariţia un nou personaj, dar nu pot fi sigur. 

— Te-au văzut plecând? 

— Nu, n-au observat ieşirea secundară dinspre Hummer Bar. Îţi vorbesc de la 
un telefon din Shopville. 

— Draci împieliţaţi! Beck se mândrea cu engleza pe care o vorbea. M-am 
săturat de ei. Din fericire, sediul poliţiei din Zurich este aproape de Gotthard. Vor fi 
ridicaţi de acolo imediat, paşapoartele diplomatice nu le vor fi de prea mare ajutor. 
Asta-i tot? Bine. Sun la Zurich chiar acum... 

Tweed şi Butler se înapoiară pe unde veniseră şi intrară în hotel prin Hummer 
Bar. Abia închiseră uşa că se auziră sirenele maşinilor de poliţie. Tweed îi mulţumi 


lui Butler şi urcă în camera sa. Când Newman îi deschise uşa, Ives stătea la 


fereastră, privind afară prin draperia întredeschisă. Paula şedea ceva mai departe, 
cu pistolul în mână. 

— Problema s-a rezolvat, îi anunţă Tweed. Acum putem lua toţi o masă ca 
lumea la restaurantul Hummer Bar... 

O maşină plină de poliţişti în uniformă frână în faţa unei intrări laterale din 
apropierea Bahnhofstrasse. Un locotenent urmat de oamenii lui alergă în 
Bahnhofstrasse, se opri şi privi înjur. Locotenentul îşi deschise tocul pistolului şi se 
apropie de un bărbat înalt şi solid, îmbrăcat în balonzaid şi pălărie cu boruri late, 
trasă pe frunte ca să-l apere de burniţa persistentă. Între timp strada se umplu de 
poliţişti în uniformă, coborâţi din celelalte maşini. 

— Nu puteţi rămâne aici, îi spuse locotenentul de poliţie bărbatului din faţa 
lui. Am primit o plângere din partea unei elveţience, spune că îi este teamă să iasă 
pe stradă. 

— Las-o moartă, amice, îi răspunse bărbatul, cu un pronunţat accent 
american. Sunt diplomat. Nu-mi poţi face nimic. 

Vâri mâna în buzunar, dar locotenentul îşi scoase pistolul. 

— N-avea teamă, continuă americanul. Vreau să-ţi arăt paşaportul. 

Locotenentul deschise actul, apoi îl închise şi i-l înapoie. 

— Nu sunt convins că e autentic. Unde locuiţi? 

— La Baur-en-Ville. Uite ce e, amice... 

— Atunci mergeţi înapoi la hotelul dumneavoastră. Imediat. Şi nu mai ieşiţi pe 
străzi în noaptea asta. 

— lisuse! Nu poţi face una ca asta! 

— Înapoi la Baur-en-Ville. În clipa asta! Altfel, vă urc în duba de poliţie de colo 
şi vă petreceţi noaptea într-o celulă. Veţi fi arestaţi în calitate de persoane 
suspecte... 

Americanul înjură tare, îşi ridică gulerul şi porni în direcţia hotelului său. 
Ceilalţi americani, care fuseseră abordaţi într-o manieră asemănătoare, plecau şi ei, 
mergând fără chef prin ploaia care făcea ca strada să pară o bandă de piele udă de 
culoare albăstruie. În câteva minute se aşternu tăcerea. 

În restaurant, Paula şedea faţă în faţă cu Ives. Îşi spunea că americanul 
semăna mai mult decât oricând cu un ursuleţ, cu ochii lui mici şi albaştri, ca de 
gheaţă, cu părul şaten tuns scurt. El ridică privirea de la meniu şi zâmbi, un zâmbet 


cum nu se poate mai încântător. Atunci oare de ce era atât de tulburată? 


Tweed şedea lângă ea, iar Newman în faţa lui Tweed. Ocupaseră o masă 
lângă perete, departe de alţi clienţi. În timp ce studia meniul, Tweed îi adresă lui 
Ives o întrebare. 

— Am auzit că la Memphis ai mai primit o sarcină: investigarea unor crime în 
serie, comise în diverse state. 

Ives şovăi o fracțiune de secundă. Paula nu-şi lua ochii de la el. Îşi dădea 
seama că omul nu ştia dacă să dezvăluie sau nu informaţii atât de primejdioase. 

— La dracu”! Îi răspunse Ives lui Tweed. A fost unul dintre eşecurile mele. Am 
pierdut luni întregi cu cazul acela macabru, fără să ajung la vreun rezultat. Ucigaşii 
în serie sunt greu de prins. Murcall, fostul meu şef, mi-a încredinţat apoi misiunea 
de a-l verifica pe Calloway în legătură cu escrocheriile despre care v-am vorbit. 

— Aici n-a mai fost vorba de un eşec, sublinie Tweed, deşi mai târziu ţi s-a 
luat cazul cu pricina. 

Comandă acelaşi fel de mâncare ca Paula, filet de fera cu cartofi fierţi, salată 
proaspătă, iar ca băutură apă minerală. Ives optă pentru homar: restaurantul oferea 
şi un meniu special cu homari, cuvântul german pentru homar fiind Hummer. 
Newman comandă şi de astă dată mâncarea sa preferată, pe care o degustase la 
fiecare masă principală a zilei de când sosiseră în Elveţia: émincé de veau cu cartofi 
rosti. Alese vin alb, în timp ce Ives comandă jumătate de sticlă <Je Beaujolais. După 
plecarea chelnerului, Tweed continuă să-i pună întrebări lui Ives, fără să-şi ia ochii 
de la el. 

— De ce-ar vrea Calloway să te ucidă, dacă tot nu există suficiente dovezi şi 
nici destui martori în viaţă ca să-l înfrunte într-un tribunal american? 

— Calloway, răspunse prompt Ives, este un om influent, atât în afaceri, cât şi 
în politică. Şi-a croit drum fără să rişte nimic, fără să lase nimic la voia întâmplării. 
Eu reprezint un potenţial risc. 

Paula simţi că Ives era crispat. De fiecare dată când în restaurant intra câte 
un client, Ives privea repede peste umăr. Newman era neobişnuit de tăcut. Numai 
Tweed părea perfect relaxat şi-şi rotea privirea prin local. 

Lunga sală de mese era despărțită de bar prin panouri de sticlă givrată, pe 
care erau gravate cupluri în costume edwardiene. Culoarea predominantă a 
încăperii era roşu. Tavanul era împărţit în panouri mari stacojii, iar pereţii, îmbrăcaţi 
în catifea vişinie. Micile veioze de pe mese, care reprezentau principala sursă de 
lumină, aveau abajururi stacojii, iar feţele de masă erau de culoare trandafirie. 

Paula se gândi că era o ambianţă îndrăzneață, la limita preţiozităţii. Totuşi era 


foarte reuşită: Întreaga atmosferă din Hummer Bar sugera intimitate, căldură şi 


confort. Paula se simţea relaxată... cu excepţia unei vagi încordări, a cărei sursă 
părea să fie Barton Ives. 

Înţelegea: probabil că Ives nu se odihnise nici-o clipă de la plecarea din 
Statele Unite. Acum îi venea greu să se adapteze la ambianța plăcută şi sigură a 
restaurantului. Erau clienţi şi la alte mese, dar în restaurant nu era gălăgie. Doar 
zumzet de voci şi, din când în când, un chicotit de veselie. 

— Mă întreb cine erau indivizii care stăteau afară în ploaie, spuse deodată 
Ives. 

- Acum nu mai contează, răspunse Tweed. Am aflat că toţi au plecat. l-a 
alungat poliţia. 

— Poliţia? 

— Aşa am auzit la recepţie. 

— Crezi că ştiau de venirea mea aici? 

— Mă îndoiesc, îl linişti Tweed. Cred că mă căutau pe mine. Apropo, ţi-ai luat 
cameră aici pe numele tău adevărat? 

— Am fost nevoit s-o fac, nu? se enervă Ives. Ţi-am spus că n-am la mine 
niciun act de identitate fals. 

— Verific unele detalii, îi spuse liniştit Tweed. Treaba noastră este să-ţi oferim 
protecţie. Ce mai face Dillon? Şi cum l-ai întâlnit aici, la Zurich? 

— lisuse Hristoase! Pune-mi întrebările pe rând. Ives cobori tonul. Cord e 
neliniştit, îi este frică şi de umbra lui. L-am întâlnit întâmplător la Spriingli. M-am 
aşezat la masa lui, dar în prima clipă nu m-a recunoscut. Purtam ochelari întunecaţi. 
Când şi-a dat seama că sunt eu, a fost cât pe ce să cadă de pe scaun. 

— Când v-aţi cunoscut prima oară? continuă Tweed. În mod normal, directorul 
adjunct al CIA nu vine în contact cu FBI. Se presupune că CIA nu operează pe 
teritoriul Statelor Unite. 

— Asta când îi convine. Eu l-am descoperit pe şeful unei reţele de sabotaj pe 
care-l căuta Cord. Mi-a rămas recunoscător pentru acest lucru. 

— Ar fi... 

Li se aduseră comenzile şi toţi tăcură, savurând mâncarea excelentă. Paula, 
care mânca repede, termină prima, ca de obicei. Îl privi pe Ives cum se servea din 
porţia mare de homar. După ce terminară de mâncat, Ives vâri mâna în buzunar. 

— La dracu’, mi-am lăsat ţigările în cameră. Vin imediat 

Newman îi oferi pachetul lui de Silk Cut. 

— Mulţumesc, răspunse Ives, dar eu nu fumez decât Lucky Strike... 

— Mi se pare foarte agitat, comentă Newman după plecarea lui Ives. 


— E de înţeles după câte a avut de îndurat, îi luă apărarea Paula. Oricine ar fi 
în locul lui s-ar resimţi la fel. 

— Aşteptăm să se întoarcă şi apoi comandăm cafeaua, spuse Tweed, 
uitându-se la ceas. 

Zece minute mai târziu Tweed se ridică brusc în picioare. Îşi puse mâna pe 
umărul Paulei, silind-o să rămână pe locul ei. 

— Bob, vreau să dau un telefon urgent. Camera ta e mai aproape decât a 
mea. Îmi poţi da cheia? 

Lipsi mai mult decât se aşteptase Paula. Când se înapoie la restaurant, ceru 
chelnerului nota de plată, scrise pe ea numele şi numărul camerei. Se apropie 
grăbit de masă şi, fără să se aşeze, se aplecă spre ceilalţi şi întrebă cu glas coborât: 

— Ives nu s-a întors? 

— Nu, răspunse alarmată Paula. S-a întâmplat ceva? 

— AŞ zice că da. Am telefonat la sediul poliţiei. Din fericire, după apelul meu, 
Beck a zburat cu avionul de la Berna, ca să vadă ce se întâmplă. E în drum spre noi 
cu o echipă de specialişti. 

— Specialişti? Întrebă Newman. Ce fel de specialişti? 

— Cel mai bun om al lui, înarmat cu un automat. Şi un chimist cu 
echipamentul necesar. Plus o echipă de specialişti în dezamorsarea bombelor. 

— De ce naiba... începu Paula. 

— Beck e la intrarea în hotel, îi spuse Newman lui Tweed. 

Toţi se duseră spre locul în care îi aştepta şeful poliţiei elveţiene, impecabil în 
costumul său de lucru şi imperturbabil în plină situaţie de criză. 

— Am luat de la recepţie numărul camerei acestui Barton Ives şi o cheie de 
rezervă, îi anunţă Beck, conducându-i afară din restaurant. 

— S-ar putea să mă înşel, îl preveni Tweed. 

— Încă n-am auzit ca instinctul tău să fi dat vreodată greş. Am pus paznici 
înarmaţi la ambele capete ale coridorului pe care se află camera lui Ives. Mi-ar 
trebui cheia de la camera ta, pentru chimist şi pentru genişti. Mulţumesc... 

Paula şi Newman stăteau nedumeriţi lângă Tweed, în ascensorul care urca la 
etaj. Beck ieşi primul pe coridor, se uită în dreapta şi în stânga, apoi le făcu semn 
să-l urmeze. Porni înaintea lor cu paşi mari. Newman îl întrebă pe Tweed ce se 
întâmplă de fapt. 

— De un lucru sunt sigur, cineva a umblat la încuietoarea camerei mele după 


ce am coborât noi în restaurant. Am avut grijă să nu răsucesc cheia în broască. Nici 


vorbă să intru. De asemenea, aşa-zisul Barton Ives mi-a răspuns anapoda la mai 
multe întrebări pe care i le-am pus. 

— Aşa-zisul? repetă Paula. 

Nu primi niciun răspuns. Ajunseră în apropierea camerei în care locuia Ives. 
Beck le făcu semn cu mâna să rămână la distanţă. Lipit de perete, în faţa uşii 
închise, se găsea un poliţist în uniformă. Purta vestă antiglonţ şi-şi ţinea automatul 
îndreptat spre uşă. Alţi doi poliţişti cu pistoale în mână se postară la perete, de o 
parte şi de alta a uşii. Un al patrulea se postase în apropiere, ţinând în mână o armă 
cu ţeavă scurtă şi groasă. Gaze lacrimogene. Beck îşi luase toate măsurile de 
precauţie. 

Scoţându-şi arma, Beck se aplecă peste unul din poliţiştii de la perete şi bătu 
cu ţeava pistolului în uşă. 

— Poliţia. Deschide. Pe coridor se află o echipă de oameni înarmaţi. 

Aşteptă. Urmă o lungă tăcere. În cele din urmă, Beck îşi lipi urechea de uşă şi 
ascultă. Făcu un pas înapoi şi-i aruncă cheia de rezervă unui poliţist de lângă uşă. 
Paula văzu cum polițistul cu automatul în mână îşi încleştează degetele pe armă. 
Cel care primise cheia, o vâri fără zgomot în broască, o răsuci, puse mâna pe clanţă 
şi aruncă o privire spre colegul lui cu vestă antiglonţ, care încuviinţă din cap. 

Uşa fu împinsă de perete. Polițistul cu vestă antiglont dădu buzna în cameră şi 
se trânti pe covor, rotindu-şi ţeava armei în jur, într-un arc de cerc. Apoi îi strigă 
peste umăr lui Beck, care păşise în urma lui, cu arma pregătită. 

— Nu-i nimeni, şefule... 

— Verifică baia. În aceeaşi manieră... 

Un minut mai târziu constatară că nici în baie nu era nimeni. Beck se uită la 
Tweed. 

— Pasărea a zburat din cuib. Prin urmare, ai avut dreptate. Mergem în camera 
ta. Rămâneţi toţi pe loc, acolo unde s-a trântit Ştefan. Nu atingeţi nimic. Nu beţi 
nimic. Arătă spre o sticlă de apă minerală pe jumătate plină. Nu folosiţi baia... 

Un poliţist cu pistolul în mână rămase la intrare şi toţi începură să aştepte. 

— Ascultă, Tweed, ce înseamnă toate acestea? Întrebă Newman aproape în 
şoaptă. 

— Sunt convins că tocmai am luat masa cu omul de care Dillon m-a avertizat 


să mă păzesc, din teamă pentru viaţa noastră. Un individ pe nume Norton. 

Beck se întoarse după aproximativ zece minute şi le făcu semn să-l urmeze. În 
timp ce ieşeau pe coridor, sosiră doi poliţişti în costume de protecţie, unul cărând o 
trusă de unelte, şi amândoi intrară în cameră. 

— Sunt geniştii... spuse Beck. Camera ta e curată... mă refer la explozive. 

În camera lui Tweed îi aştepta un bărbat mic de statură, îmbrăcat civil. Pe o 
masă se vedea o valiză de piele cu capacul ridicat, în care se găseau diverse 
instrumente. Singurul pe care Paula îl recunoscu era o pipetă gradată, 
asemănătoare unei pipete pentru ochi. Lângă trusă era un mic recipient din sticlă 
groasă, cu capac înşurubat. În flacon se vedea un lichid roşu închis. Beck îl prezentă 
pe bărbatul cel scund. 

- Specialistul nostru în chimie, doctorul Brand. 

— După ce-am găsit aici, Beck, spuse mărunţelul, poate te-ar interesa să-i 
duci în baie. 

Tweed şi Beck se opriră în pragul uşii de la baie. Paula privi peste umărul lui 
Tweed. 

— Vită-te bine, îl îndemnă Beck pe Tweed. Tu ai un simţ de observaţie ieşit 
din comun. Există vreun obiect care nu era aici înainte de a te duce la masă? 

Tweed cercetă cu atenţie întreaga încăpere. Ochii lui zăboviră asupra 
obiectelor din trusa de toaletă pusă pe poliţa de sticlă de deasupra chiuvetei. 
Clătină din cap. 

— Toate par să fie aşa cum le-am lăsat. Nu văd nimic neobişnuit. 

— Când foloseşti apă de gură? Îl întrebă Beck, arătând o sticluţă. 

— În fiecare dimineaţă când mă scol. Îmi lasă o senzaţie plăcută pentru tot 
restul zilei. 

— În acest caz, continuă vesel Beck, ai mai fi avut doar câteva ore de trăit. 
Hai cu mine în dormitor. Se uită la bărbatul cel mărunţel. Prietenul meu foloseşte 
apă de gură în fiecare dimineaţă, după ce se scoală. 

— Fac gargară cu ea, adăugă Tweed. 

— Atunci poate ar trebui să mirosiţi asta, îi sugeră doctorul Brand, 
deşurubând capacul unei sticluţe. O ţinu o clipă în mână, apoi i-o întinse lui Tweed. 
Fiţi foarte atent. Conţine o cantitate mică de apă de gură şi un anumit solvent cu 
care am verificat-o. 

Tweed ridică sticluţa şi o mirosi cu prudenţă. Paula văzu cum muşchii feţei i 
se crispează pentru o clipă. Tweed îi înapoie lui Brand sticluţa, iar acesta înşurubă 
imediat capacul. 


— Un vag miros de migdale amare, spuse rar Tweed. 


— Întocmai, confirmă jovial Brand. Acid prusic. Am calculat că aţi fi făcut 
gargară cam două secunde. După test, am pus sticluţa cu apă de gură exact acolo 
unde am găsit-o. 

— La fel ca cel care a umblat la ea înaintea dumitale, după ce a pătruns în 
cameră cu şperaclul, spuse posomorât Beck. 

— Acid prusic! Dumnezeule! murmură Paula. 

Brusc îi veni în minte imaginea lui Amberg cu faţa descompusă de acid, la 
Conacul Tresillian din Cornwall. 

Beck şi echipa lui plecară. Tweed se aşeză în dormitor, împreună cu Newman 
şi Paula. Înainte de a pleca, şeful poliţiei îl înştiinţase pe Tweed că în camera 
ocupată de cel înscris în evidenţa hotelului sub numele de Barton Ives nu se găsise 
nici-o amprentă. 

— Probabil purta mănuşi încă înainte de a intra în cameră, adăugă el. Toate 
paharele şi tacâmurile folosite la cină au fost deja spălate. l-a dispărut şi servieta. 
De parcă nici n-ar fi pus piciorul aici. lar Brand a luat cu el sticluţa cu apa de gură. 
Aveţi grijă... 

Când rămaseră singuri, Newman ceru un Scotch dublu de la serviciul la 
cameră, iar Paula, un pahar de vin alb. Tweed se mulţumi cu apă minerală. 

— Dumnezeule! Sunt şocată, spuse Paula. Cum naiba ţi-ai dat seama că nu 
era Barton Ives? 

— Din mai multe motive. Am pus cap la cap mai multe elemente, le răspunse 
Tweed. Mai întâi, telefonul în care glasul acela răguşit întreba dacă putea veni 
Barton Ives. Primele lui cuvinte au fost: “Aici Cord”... sau cam aşa ceva. Spre 
deosebire de majoritatea americanilor, Dillon e foarte oficial. Întotdeauna se 
prezintă cu numele de familie. Totuşi, nu era concludent. 

— Dar care a fost rostul acelui telefon? Întrebă Paula. 

— Să se asigure dacă nu cumva adevăratul Barton Ives deja venise să ne 
viziteze. După ce şi-a făcut apariţia, a continuat să vorbească despre Dillon 
spunându-i Cord, fapt care mi-a accentuat bănuielile. Din relatarea lui Dillon despre 
felul în care s-au întâlnit reiese că erau simple cunoştinţe. Dar nici acest element nu 
era concludent... 

— Prin urmare, ce anume a fost... concludent? insistă Paula. 

— O acumulare de detalii puţin plauzibile, după cum v-am spus. Dar lucrul 
prin care s-a dat definitiv de gol a fost că nu s-a referit la urmărirea unui criminal în 
serie, informaţie primită de la Cord, deci fără îndoială adevărată. În consecinţă, am 


deschis subiectul la cină... iar el l-a expediat în două-trei fraze! Un caz lung şi 


sângeros ca acela! Apoi povestea pe care a scornit-o despre motivul fugii lui din 
State. De ce să fi trimis Calloway o armată ca să-l ucidă pe “Ives” când el însuşi a 
recunoscut că nu existau dovezi acceptate de un tribunal? Baliverne. lar cât am stat 
la masă a fost cu ochii pe fiecare client care intra în restaurant. 

— Şi ce semnifica acest lucru? Întrebă Paula. 

— Fă legătura cu nervozitatea lui la vederea oamenilor care supravegheau 
hotelul... 

— Da, interveni Newman, era obsedat de ei. Cât timp ai lipsit, a stat tot timpul 
cu ochii pe fereastră, să vadă dacă au plecat. 

— Nu, îl contrazise Tweed. Ca să se asigure că erau tot acolo 

— Nu înţeleg, se încruntă Paula. 

— De regulă îţi merge mintea mai repede, o dojeni el în g/umă. Cei de afară 
erau oamenii lui Norton. Îi amplasase acolo, în caz că adevăratul Barton Ives şi-ar fi 
făcut apariţia şi ar fi vrut să intre în hotel. Pentru Norton, care se dădea drept Ives, 
ar fi fost un dezastru. Oamenii lui se găseau acolo ca să-l înlăture definitiv pe 
adevăratul Ives, dacă s-ar fi arătat cumva. 

— Deci când te-ai întors, după ce i-ai telefonat lui Beck... începu Paula. 

— Aceea a fost povestea mea, îi luă vorba din gură Tweed. E vorba de 
afirmaţia, desigur neadevărată, că la recepţie aş fi aflat că poliţia îi îndepărtase pe 
cei de afară. Lucru care i-a dat de înţeles lui Norton că intrase în belea. Adevăratul 
Barton Ives putea veni la noi în orice clipă. De aici şi plecarea lui în cameră, 
chipurile ca să-şi ia ţigările. 

— Şi vizita în camera ta, îi aminti Paula. 

— De aceea a şi venit aici, ca să mă lichideze. Dacă Beck nu l-ar fi adus pe 
doctorul Brand, ar fi reuşit. Metoda găsită de el mi se pare interesantă. 

— Eu n-aş fi folosit acest cuvânt, remarcă Paula. Dar faptul că a recurs la acid 
mă face să mă întreb dacă nu cumva tot Norton a fost şi falsul poştaş care a comis 
masacrul de la Conacul Tresillian. 

— Am spus “interesantă”, fiindcă dovedeşte o cruzime fără margini, precum şi 
o hotărâre neînduplecată... Stătea pe ghimpi să nu apară Ives, şi totuşi şi-a dus 
planul la îndeplinire, încercând să mă ucidă. 

— Care-i programul pentru mâine? Întrebă nerăbdător Newman. 

— La ora zece am întâlnire cu detectivul Evei Amberg, Theo Strebel, îi aminti 
Tweed. Sper că mă va ajuta să dau de noul domiciliu al Klarei, prietena lui Helen 
Frey. Vreau să discut cu ea încă o dată. Am impresia că ştie mai multe decât îşi 


închipuie. 


La ora şase seara merg să beau ceva cu prietena lui Gaunt, Jennie Blade, la 
parterul localului Hummer Bar. 

— Mă întreb unde-i locul Seniorului Gaunt în toată povestea aceasta, gândi cu 
voce tare Paula. 

— Se găsea în Cornwall când a avut loc masacrul, îi aminti Tweed. Ar putea fi 
un personaj cheie. 


În timp ce la Zurich era întuneric şi ploaie, la Washington era încă lumină. “Un 
fel de lumină”, se gândi March, privind afară pe fereastră. Ningea abundent. 
Circulaţia pe Pennsylvania Avenue începea să devină anevoioasă. Apăsă butonul 
interfonului. 

— Sara, ia legătura cu nemernicul acela care ar trebui să scoată plugurile în 
stradă. În zece minute să fie pe Pennsylvania Avenue. După ce plugurile încep să-şi 
facă treaba, fă în aşa fel, încât să afle presa că eu am dat ordinul. 

— Bine gândit, şefule... 

— Evident! Să se ştie că preşedintele se îngrijeşte de soarta populaţiei. 

— Ai o convorbire interurbană pe firul direct. Cel care te sună n-a vrut să-şi 
spună numele. Zice că te-ar interesa anumite lucruri pe care le căutai... 

— Fă-mi legătura Şi pune să fie depistat locul din care sună... 

— Sunt şmecheri, şefule. Au închis, spunând că vor suna din nou. Voi încerca 
să le dau de urmă... Stai puţin, cred că sunt tot ei... 

— Cine-i la telefon? se răsti March de îndată ce i se făcu legătura. 

— Fără nume proprii. Ai un stilou şi un blocnotes? Bun... Glasul din receptor 
era răguşit. Am de vânzare un film şi o bandă de magnetofon. Preţul a rămastot 
douăzeci de milioane de dolari... 

— Un curier e în drum spre Zurich, cu banii. Dar, mai întâi, trebuie să fiu 
sigur... 

— Mai întâi, trebuie să-ţi ţii gura... 

March schiţă o grimasă urâtă. Nu aşa se vorbea cu preşedintele Statelor 
Unite. 

— Ştiu că încerci să depistezi de unde sun, continuă glasul. Notează. Există 
trei posibile locuri de întâlnire pentru a face schimbul: Îmi dai banii şi primeşti 
banda şi filmul. Unul este Zurichberg, Orelli-strasse, lângă hotel. Îţi spun pe litere. 
Alt posibil loc e aeroportul de la Hausen am Albis. Ţi-l spun şi pe acesta pe litere... 
Al treilea e Regensburg, în afara oraşului Zurich. .. Voi reveni cu detalii... 


Convorbirea se întrerupse. March era intrigat de sunetul acelei voci. Răguşită, 
da. Mârâită, da... foarte mârâită. Dar de două ori răsunase ascuţit, ca un glas de 
femeie. Câteva minute mai târziu Sara îl sună pe interior. 

— Nici-o şansă, şefule. S-a telefonat din Zurich, din Elveţia. Dar n-am putut 
depista numărul din Zurich... 

— La dracu’! Nu ştiu la ce-am mai cumpărat toată aparatura aceea... 

March trânti receptorul în furcă. Avea de gând să-i paseze informaţia lui 
Norton cu prima ocazie când acesta va lua legătura cu el. 

La Zurich, femeia care-i telefonase lui March zâmbi bărbatului care fusese 
martor la convorbire. Femeia îşi schimbase vocea, vorbind din fundul gâtului. 

— March nu-ţi va recunoaşte niciodată glasul, dacă se va întâmpla să te 
întâlnească, spuse bărbatul luând-o în braţe. 

— Am mârâit. Asta-i toată şmecheria. Douăzeci de milioane de dolari. Cu 
aceşti bani ar trebui să ducem o viaţă în stil mare. 

— Ai fost grozavă. Ce-ai zice să sărbătorim în pat? 

— Cum de-am ghicit că la asta te gândeai? 


În dimineaţa următoare Tweed luă micul dejun împreună cu Paula şi Newman 
în sala de mese de la etajul întâi al Hotelului Schweizerhof, La Soupiere. Butler, 
Cardon şi Nield şedeau fiecare la câte o masă separată. În seara precedentă Butler 
ŞI 

Nield vizitaseră hotelul, trecuseră prin toate cele şase camere şi mototoliseră 
aşternuturile. 

— Din moment ce Norton ştie că locuim la Gotthard, oare are rost să mai 
rămânem acolo? Îşi dădu cu părerea Paula. 

— Câtuşi de puţin, aprobă Tweed. lată de ce ne aducem lucrurile înapoi la 
Schweizerhof imediat după micul dejun. Am achitat deja nota de plată la Gotthard şi 
le-am spus lui Harry, Pete şi Philip să procedeze în acelaşi fel. 

— Ce facem în continuare? Întrebă Newman. Aş vrea să-i înfruntăm pe Norton 
şi compania. 

— Asta dacă el este adevăratul nostru duşman, sublinie Tweed. Nimic nu-i 
sigur. Acum sunt convins că puţini dintre cei pe care i-am cunoscut aici - şi în 
Cornwall - sunt ceea ce para fi. 


— Foarte liniştitor, spuse ironică Paula. Te referi la cineva anume? 


— Înainte de a le întinde o capcană bine ticluită, am nevoie de mai multe 
date. Bine ticluită, fiindcă cineva conduce din umbră un vast complot. Mi-am dat 
seama de acest lucru abia după ce am ajuns aici. 

Şi de data aceasta îşi păstra gândurile numai pentru el, se gândi Paula, apoi 
schimbă subiectul. 

— Aşadar, rămânem în Zurich. 

— Nu, nu rămânem, o contrazise Tweed. Mâine luăm expresul de Basel de la 
Hauptbahnhof. 

— De ce tocmai Basel? 

— Înainte de micul dejun am telefonat la Banca de Credit ca să vorbesc cu 
Amberg. Din fericire, am dat de secretara lui particulară. Aceasta mi-a spus că 
Amberg a plecat în mare grabă la Basel. 

— Îmi amintesc... Banca de Credit are o filială la Basel. Dar de ce să mergem 
pe urmele lui acolo? Întrebă Paula. 

— Poate ai uitat. Amberg ne-a spus că Julius a transferat filmul şi banda date 
de Dyson în casa de bani de la Basel. Se uită la ceas. Peste puţin timp va trebui să 
plec la întâlnirea cu Theo Strebel. 

— Ei bine, cel puţin acum ştim cum arată Norton... omul pe care până aseară 
nimeni nu l-a văzut la faţă. 


— N-aş miza prea mult pe asta, replică Tweed. 


Norton intră în baia apartamentului pe care-l închiriase. Jumătate de oră mai 
târziu îşi vopsise părul castaniu, încărunţindu-l. Clăti surplusul de vopsea cu apă şi 
se examină în oglindă. 

Deja avea altă înfăţişare. Sărise peste vizita săptămânală la frizer şi-şi lăsase 
părul să crească. Crescuse foarte repede. Mulţumit de rezultat, Norton îşi puse 
haina şi se uită la ceas. 

Timpul era totul. Îşi planificase ziua cu precizia unui general care se pregătea 


pentru o bătălie decisivă. Părăsi apartamentul, fluierând o melodie. 


Însoţit de Paula, Tweed urcă treptele de piatră din interiorul vechii clădiri din 
Altstadt în care se afla biroul lui Strebel. Newman, care venea la câţiva paşi în urma 
lor, aşteptă pe coridor până când Tweed deschise o uşă cu glasvand în jumătatea 
superioară. Pe geam era gravat numele THEO STREBEL. Nici-o indicație referitoare 
la profesie. 


Intrară într-o anticameră în care nu era nimeni. Pe peretele din faţa lor se 
vedea o uşă masivă de stejar, cu vizetă. Paula simţi cum o cuprinde neliniştea - 
atmosfera scării vechi de piatră era stranie, simţea în nări mirosul de mucegai al 
casei nelocuite vreme de ani de zile. 

În anticameră atmosfera era şi mai sinistră. O tăcere adâncă plutea în 
încăpere şi singura piesă de mobilier era un vechi birou la care nu şedea nimeni. 
Paula era convinsă că nimeni nu mai locuise acolo de ani de zile. Îşi strecură mâna 
în poşetă şi-şi încleştă degetele pe pistolul Browning. 

— Prezentaţi-vă. Numele dumneavoastră, vă rog. 

Vocea fără trup părea să fi apărut de nicăieri. Tweed arătă spre difuzorul 
vechi, de formă conică, fixat sus, într-un colţ al camerei. Glasul li se adresase în 
englezeşte. 

— Dumneavoastră sunteţi, domnule Strebel? Întrebă Tweed. 

— V-am rugat să vă prezentaţi. Numele şi profesia dumneavoastră. 

— Am întâlnire cu domnul Theo Strebel. La ora 10 dimineaţă. Eve Amberg 
mi-a promis că vă va telefona. Mă însoţeşte o femeie, care este asistenta mea. 

— Să spună ceva, ceru vocea. Orice. Merele sunt verzi. 

— Numai când nu sunt coapte, se auzi vocea Paulei. 

— Intraţi. 

Se auzi un sunet ca bâzâitul uşii din Rennweg, când o acţionase Helen Frey. 
Tweed împinse uşa masivă, care se dădu încet la o parte. 

— Bună dimineaţa, domnule Tweed. Nu staţi în prag. Omagiile mele, 
domnişoară. 

În spatele unei mese de lucru şedea un bărbat foarte gras, îmbrăcat în costum 
negru. Avea părul închis la culoare şi pieptănat pe spate, fără cărare, dezvelindu-i 
fruntea înaltă. Sub nasul scurt şi turtit, mustaţa de culoare închisă era tunsă cu 
grijă. Uşa se închise automat în spatele lor de îndată ce intrară în birou. Paula auzi 
clinchetul încuietorii şi se simţi ca prinsă în capcană. 

— Sunteţi domnul Tweed. Corespundeţi descrierii făcute de doamna Amberg. 
Vă rog să luaţi loc amândoi. Şi acum, ce pot face pentru cel mai nou client al meu? 

— Sunteţi Theo Strebel? 

— Însuşi marele detectiv, în persoană. Doar nu credeţi că mă dau drept altul. 

Paula urmă exemplul lui Tweed şi se aşeză pe celălalt scaun cu spătar de 
lemn, faţă în faţă cu elveţianul. Îşi dădu seama că-i plăcea Strebel. Emana energia 
şi buna dispoziţie caracteristice persoanelor corpolente. Strebel îşi sprijini 


amândouă coatele pe masa de lucru, îşi împreună sub bărbie mâinile surprinzător 
de mici şi zâmbi. 

— Mingea e în terenul dumneavoastră, domnule Tweed. 

— Încerc să aflu noua adresă a unei brunete care locuia în apartamentul situat 
faţă în faţă cu cel al lui Helen Frey... 

— A cărei asasinare odioasă e relatată pe larg în ziare. Aşadar? 

— Am spus adineauri ce-aş dori să aflu de la dumneavoastră. La ce adresă s-a 
mutat prietena lui Helen Frey. Nu-i cunosc decât numele de botez. Klara. 

— Aveţi vreun indiciu referitor la profesia ei? Pentru mine indiciile sunt 
esenţiale, domnule Tweed. 

— Era o prostituată de lux. La fel ca Helen Frey. 

— Apreciez descrierea. Fiecare trebuie să-şi câştige existenţa. Profesia 
aceasta poate fi extrem de riscantă - după cum arată şi ultimele ştiri. Astfel de 
femei au dreptul să pretindă onorarii dintre cele mai piperate pentru serviciile lor. 
Bani câştigaţi cu mari riscuri, domnule Tweed. 

— Trebuie să dau urgent de ea. 

— Toate la timpul lor. Vreţi să fiţi atât de amabil şi să-mi arătaţi un act de 
identitate? E drept că vă potriviţi cu descrierea primită de mine, dar am reputaţia 
de a fi cel mai precaut om din Zurich. 

Tweed i-ar fi putut arăta permisul de conducere. Dându-şi seama ce fel de om 
era Strebel, îi prezentă legitimaţia de membru al Brigăzii Speciale, document 
falsificat în subsolul din Park Crescent pe vremea când clădirea era încă în picioare. 
Strebel studie actul, ridicând din sprâncenele groase, apoi îl privi pe Tweed şi-i 
întinse legitimaţia. 

— Brigada Specială? Mă simt onorat, spuse el cu un aer grav. E o experienţă 
cu totul nouă pentru mine. 

— Înţeleg că nu beneficiez de jurisdicție aici, se grăbi să spună Tweed. 

— Nu asta voiam să spun. Strebel îşi împreună din nou mâinile sub bărbie. La 
Zurich au loc deplasări ale anumitor persoane, situaţie fără precedent. Bănuiesc de 
ce vă aflaţi aici. E posibil ca viaţa mea să fie în pericol. 

— Ce vă face să credeţi acest lucru? Întrebă Tweed. 

— Nu vă pot spune. 

— Domnule Strebel, ştiu că aţi supravegheat locuinţa din Rennweg, numărul 
590. Aş putea să ştiu cine a vizitat-o pe Helen Frey în ultima vreme, în afară de 
Julius Amberg? 


— Ah! Julius... Elveţianul făcu o pauză. Nu vă pot dezvălui informaţii 
confidenţiale ale clienţilor mei. 

— De astă dată e vorba de o crimă... una deosebit de atroce. 

— Adevărat, domnule Tweed. Adevărat. Să zicem că am văzut intrând pe uşa 
aceea un conaţional de-al dumneavoastră. Va trebui să vă mulţumiţi cu atât. 

— Nu-mi puteţi oferi cel puţin un indiciu? 

— Asta am şi făcut, domnule Tweed. 

— Mulţumesc. Şi-acum, am mare nevoie să dau urgent de urmele Klarei. 

— Ar putea dura un timp. Zurich -ul este un oraş complicat. Există două 
Altstadt, cel în care vă aflaţi în momentul de faţă şi o zonă la fel de complexă, de 
cealaltă parte a râuluiLimmat. 

— Nu dispun de mult timp, domnule Strebel. 

— Obţinerea de informaţii urgente costă mai mult. Onorariul meu este de o 
mie de franci elveţieni. 

Tweed îşi scoase portofelul. Luă dinăuntru o bancnotă de o mie de franci 
elveţieni şi o puse pe masă, fără să-şi ia mâna de pe ea. Strebel îi zâmbi prietenos, 
zâmbet care se adresa şi Paulei. Vru să caute ceva într-un sertar, dar Paula deschise 
gura pentru prima oară. 

— Niciodată n-am văzut un birou atât de ordonat. Nu există niciun fişier, 
niciun dulap... doar dumneavoastră şi această masă de lucru. 

— Şi capul meu. Îi zâmbi din nou şi-şi puse blocnotesul pe birou. Scrise ceva 
pe prima pagină, cu o caligrafie clară şi citeaţă. Dosarele mele sunt păstrate într-un 
seif de bancă. Respect secretele clienţilor mei. Totodată, port în minte un fişier 
secret. Strebel rupse foaia, o împături şi i-o întinse peste birou lui 

Tweed. lată noua adresă a Klarei. Se află în acest Altstadt. De la mine până la 
ea nu faceţi mai mult de cinci minute. 

Tweed zâmbi şi împinse bancnota pe masă. Elveţianul o luă şi o introduse cu 
grijă într-un portofel subţire. 

— Vasăzică, îl tachină Paula, aţi ştiut de la început? 

— În meseria mea, percep tarif pentru informaţiile pe care mi le solicită 
clientul. Domnul Tweed m-a plătit pentru ceea ce ştiu. 

— i-am mai spus, Paula, că nu întotdeauna contează ce ştii, ci unde anume 
să găseşti informaţia cu pricina, îi reaminti Tweed. 

— Aţi fost cândva poliţist? Întrebă Strebel. 

O minte perspicace, se gândi Tweed. Era pentru prima oară când întrebarea îi 
era adresată sub această formă. 


— Mai de mult am lucrat la Brigada de Criminalistică a Scotland Yard-ului, 
răspunse el. 

— Unde a fost cel mai tânăr şef din istoria de până atunci a Scotland 
Yard-ului, adăugă Paula. 

— Nu-i cazul să intrăm în detalii, interveni cu asprime Tweed. 

— E lesne de închipuit, îi spuse Strebel Paulei. Domnule Tweed, poate că 
înainte de a pleca din Zurich vom avea ocazia să bem ceva împreună. Am putea 
face schimb de experienţă... mă refer la perioada în care aţi lucrat la Scotland Yard, 
se grăbi el să precizeze. 

— Plăcerea e de partea mea. 

Strebel îi însoţi până la uşă, după ce apăsase un buton ascuns sub masă. 
Dădu mâna politicos cu amândoi, iar când Paula întoarse ochii din prag, le zâmbi din 
nou şi înclină din cap. 

— Ce om simpatic! comentă Paula, în timp ce Tweed închidea uşa de la 
stradă. Întotdeauna mi-am închipuit că detectivii particulari sunt nişte indivizi 
antipatici, îmbrăcaţi în balonzaide ponosite. 

— Cred că Strebel a lucrat cândva în poliţia elveţiană. Se prea poate să-l 
cunoască pe Beck. 

Newman îi aştepta în capătul coridorului întunecat. 

— Cineva a vrut să coboare, se grăbi el să-i comunice lui Tweed. A deschis 
uşa, apoi cred că m-a văzut şi s-a răzgândit. N-am reuşit să-mi dau seama cine era. 

— Persoanele care vin să discute cu un detectiv particular adesea se feresc de 
ochi străini. Am făcut rost de noua adresă a Klarei... 

Afară, pe trotuarul denivelat, care, ca şi clădirile, părea vechi de secole, Paula 
studie harta. Din locul în care se găseau, privi spre capătul îndepărtat al pieţei 
pustii. Piaţeta era înconjurată de clădiri cu şase etaje, vechi de când e lumea. 

— Klara locuieşte în capătul opus al pieţei. La numărul 10. 

Holul de la intrare semăna cu cel din care tocmai ieşiseră. În clipa în care 
intrară, la parter se deschise o uşă. O femeie cu nas coroiat şi ochi rotunzi, 
îmbrăcată într-o rochie neagră, îi studie cu o privire cercetătoare. 

— Mergeţi la fata care tocmai s-a mutat aici? Îşi strâmbă buzele subţiri. Unora 
nu le pasă cum fac rost de bani. Două perechi de data asta, aşa-i? 

Trânti uşa înainte ca Tweed să-i poată da o replică. Newman porni primul pe 
scara de piatră cu balustrada din fier forjat. Ajuns lângă unica uşă de pe palier se 
opri. Tweed şi Paula priviră dincolo de el. Uşa era întredeschisă câţiva centimetri. 


Newman îşi scoase pistolul Smith & Wesson şi porni fără zgomot către uşă. Se 
opri să asculte, apoi împinse uşa de perete cu mâna stângă, făcu un pas înăuntru şi 
înlemni. 


— Pentru numele lui Dumnezeu, Paula, nu veni aici... spuse el peste umăr. 


Se repeta tragedia din apartamentul lui Helen Frey. Klara, îmbrăcată, zăcea 
într-un fotoliu, cu capul înclinat într-un unghi nefiresc. În jurul gâtului avea o 
crestătură de forma unui semicerc sângeriu care se pierdea spre ceafă. 

— A fost aici, spuse încet Paula. 

În ciuda avertismentului dat de Newman, îl urmase pe Tweed în apartament. 
Îşi scoase mănuşile chirurgicale, iar Tweed ocoli fotoliul cu paşi rari. Capul era şi de 
astă dată aproape despărţit de trup. Cuiva îi plăcea grozav metoda strangulării. 

Paula rămase pe loc, adulmecând aerul din încăpere. Se încruntă şi începu să 
umble de colo-colo, atentă să nu atingă nimic. 

— Ce s-a întâmplat? o întrebă imediat Tweed. 

— Fum de trabuc... Paula continuă să se plimbe cu paşi rari prin încăpere, 
printre fotolii, pe lângă o canapea mare. Am găsit, spuse ea cu voce tare. 

Scoase din poşetă o pungă de plastic. Newman veni lângă ea. Pe o măsuţă cu 
marginile încrustate se vedea o scrumieră, ascunsă de un braţ al fotoliului. În 
scrumieră era o grămăjoară de scrum de trabuc. Tweed veni lângă ei, iar Paula 
ridică scrumiera cu mâna înmănuşată şi-i goli conţinutul în punga de plastic. Sigilă 
punga şi scrise pe ea data, 2 martie, şi un nume: Klara. 

— În agenda ei scrie că avea un client la 9:30 dimineaţă, spuse Newman. 

Îi conduse la o masă pe care se găsea deschisă o agendă nou-nouţă. “9:30. 
Edwin Allenspach”. Tweed şi Paula rămaseră cu ochii la numele din agendă. 

— Ciudat cum a subliniat inițialele fiecărui nume, comentă Paula. 

— Putea avea nenumărate motive, spuse Newman, fără a acorda importanţă 
amănuntului. Poate era un nou client şi Klara voia să-l verifice. Aruncă o privire 
către Paula. Sau poate că individul avea unele gusturi pe care Klara i le satisfăcea, 
sugeră el, alegându-şi cu grijă cuvintele. 

— Adică un pervers, preciză Paula. Nu ştiu de ce, dar n-o prea văd pe Klara 
acceptând astfel de lucruri. lar ora 9:30 dimineaţa pare cumva cam prea devreme 


pentru... deşi presupun că anumiţi bărbaţi... Văzând că Newman rămăsese cu ochii 


la ea, renunţă să-şi mai ducă fraza la bun sfârşit. Făcu o grimasă. Ştii bine ce vreau 
să spun. 

— Mă întreb dacă vreunul din voi are dreptate, interveni Tweed. 

Nu-şi luase privirea de la numele notat în agendă. Nu se obosi să explice la ce 
se gândea. Se opri în mijlocul încăperii şi se uită rapid de jur împrejur, încercând 
să-şi fixeze în minte toate detaliile. 

— Nici de data aceasta locuinţa nu pare să fi fost scotocită, răscolită în vreun 
fel. Paula îşi dădu seama că Tweed vorbea ca pentru sine. Deci, oricine ar fi 
asasinul, continuă el, a venit aici cu un anume scop. Să ucidă. Lichidează sistematic 
pe oricine ar putea furniza informaţii vitale. 

— Poate i-a intrat în obişnuinţă, spuse Newman într-o încercare de umor 
negru menită să destindă atmosfera. Presupun că ar putea fi un psihopat. 

— Nu cred, îl contrazise Tweed. Sunt sigur însă că ucigaşul umblă să elimine 
orice potenţial martor, repetă el. 

— Ei bine, ticălosul face o treabă a dracului de bună, remarcă Newman. 

Tweed porni să inspecteze apartamentul. Paula, care-l urmărea din priviri, îl 
văzu cum îşi trage dintr-o dată o palmă peste frunte. Tweed mormăi ceva. Apoi se 
opri în loc. 

— Când plecăm, am să-mi încerc din nou cunoştinţele de germană cu Gura- 
Târgului de la parter. Am înţeles la ce s-a referit. Poate l-a văzut pe ucigaş intrând 
sau ieşind. Are mentalitate de portăreasă, nu suportă să nu ştie ce fac chiriaşii. În 
plus, am impresia că-i cam plac banii. 

— Trebuie să anunţăm crima la poliţie, spuse Newman. Ştiu bine că am plecat 
pe furiş de la locuinţa lui Helen Frey... 

— Era important să nu fim implicaţi într-o anchetă şi ţinuţi în loc. Dar am de 
gând să anunţ această crimă, încuviinţă Tweed. Însă altceva mă nelinişteşte pe 
mine. Mergem imediat la poliţie. 

În timp ce coborau scările de piatră, uşa de la parter se deschise din nou şi 
Gura-Târgului se postă în prag, cu mâinile-n şolduri. Paula şi Newman înțelegeau 
limba germană. 

— Da' ştiu c-a mers repede, zâmbi ea dispreţuitor. Uşor mai câştigă bani fata 
asta nouă. 

— Vreau să vă întreb ceva, i se adresă Tweed în limba germană. 

— Întreabă. Nu promit c-am să şi răspund. Nu bârfesc pe socoteala nimănui. 

— Sunt convins că nu, replică binevoitor Tweed. Înainte de venirea noastră 


fata a avut vizitatori. l-aţi văzut cumva? Mi-aţi putea da o descriere aproximativă? 


Tweed ţinea o bancnotă de o sută de franci între degete. Femeia se uita la ea 
cu vădit interes. Clătină din cap. 

— În Elveţia informaţiile costă bani. 

— De aceea sunt dispus să plătesc... dacă mă convingeţi că nu sunt scorneli. 

— Să scornesc ceva de dragul banilor? exclamă ea indignată. Cu cine credeţi 
că aveţi de-a face? 

— După cât se pare, cu cineva care nu vrea să accepte un ban câştigat cinstit, 
replică Tweed cu asprime. 

— N-am spus asta. Vorbea cu glas scâncit şi Paula simţi cum o cuprinde 
dezgustul. Nu l-am văzut urcând, spuse femeia pe un ton încărcat de regret. Dar 
l-am auzit plecând. A coborât treptele în grabă şi în vârful picioarelor. 

— Aţi văzut persoana? Întrebă Tweed, rugându-se în gând ca răspunsul să fie 
afirmativ. 

— Nu l-am văzut decât de la spate. În timp ce se îndrepta spre uşa de la 
intrare. 

— Descrieţi-mi individul cât puteţi de bine, o îndemnă cu blândeţe Tweed. 

— Avea o pălărie neagră cu boruri largi, trasă mult pe frunte... 

— Ce culoare de păr avea...? 

— Păi, l-am spus... îşi trăsese pe ochi borul pălăriei. Cum să-i văd culoarea 
părului? Dar vă pot spune cât de înalt era. Întotdeauna remarc înălţimea oamenilor. 
Era cam de aceeaşi statură ca şi ea. Făcu semn cu capul în direcţia Paulei, 
măsurând-o din cap până în picioare. Paula continua să privească fix în ochii de 
nevăstuică ai femeii. Purta un palton negru şi un fular gros de lână. 

— Era gras? Întrebă Tweed. 

— Nu. Înalt şi destul de suplu. Şi avea un mers ciudat. 

— Cum adică, ciudat? 

— Mergea cu paşi mici şi grăbiţi. Ca un homosexual. 

— Deci, se mişca la fel ca un homosexual? insistă Tweed. 

— Nu, nu cred. Nu afectat, dacă la asta vă gândiţi. N-am apucat decât să 
arunc o privire, în timp ce închidea uşa. 

— Avea gâtul gros? mai încercă Tweed. 

— Habar n-am. De unde să ştiu? Doar purta fularul acela gros de lână. V-am 
mai spus. 

— Aşa e, încuviinţă Tweed, care-i verifica spiritul de observaţie. Avea ceva în 


mână? 


— Nu în mână Dar în buzunar avea ceva destul de greu. Ceva care făcea să-i 
atârne buzunarul. 

— Mulţumesc, îi spuse Tweed, întinzându-i bancnota. Vă felicit pentru spiritul 
dumneavoastră de observaţie. 

— S-a întâmplat ceva neobişnuit în apartamentul ei? Întrebă femeia, cu ochii 
sticlind de curiozitate. 

— Din spusele dumneavoastră, în apartamentul acela se întâmplă în 
permanenţă ceva neobişnuit. 

Înainte ca femeia să-i dea vreo replică usturătoare, Tweed ieşi în stradă. 
Traversă piaţa cu paşi grăbiţi, înapoindu-se pe partea de unde plecaseră. Deşi 
scund, îşi mişca picioarele ca pe nişte pistoane şi Newman abia reuşi să ţină pasul 
cu el. Când ajunseră în dreptul clădirii lui Theo Strebel, Paula îi ajunse din urmă 
alergând. 

— Ce s-a întâmplat? Întrebă ea. 

— Sper că nimic rău. Dar tare mi-e teamă... 

Newman reuşi să ajungă lângă Tweed, care urcă treptele câte două o dată 
până la etajul întâi. Pe palier Tweed se opri brusc şi arătă în faţa lui. Uşa cu 
glasvand care dădea spre anticameră era întredeschisă câţiva centimetri. În spatele 
lor Paula se opri şi ea o clipă. Uşile întredeschise începeau să-i dea fiori de spaimă. 

Îşi încleştă degetele pe Browning, iar Newman apucă pistolul Smith & Wesson 
cu o mână, în timp ce cu cealaltă îl dădu deoparte pe Tweed. Paula veni lângă ei. 

— Strebel e atât de atent la siguranţa proprie, şopti ea. 

— Tocmai, răspunse Tweed pe un ton sumbru. 

— Nu eşti înarmat, îi spuse Newman lui Tweed. Noi doi intrăm primii ca să 
vedem care-i situaţia. 

Paula, care îşi scosese mănuşile, îl urmă pe Newman în anticameră, ţinându-şi 
Browning-ul cu amândouă mâinile. Anticamera avea acelaşi aer de încăpere 
nelocuită pe care-l remarcase şi prima oară. Cu o singură deosebire. Uşa masivă de 
stejar care dădea în biroul lui Strebel era întredeschisă. 

Tweed veni imediat în urma lor. Rămase pe loc o clipă, cu pumnii încleştaţi în 
buzunarele balonzaidului. Newman, care se găsea lângă tocul uşii, întinse mâna şi 
împinse cu putere. Uşa se deschise încet şi fără zgomot, rotindu-se pe balamalele 
bine unse. În încăpere domnea o tăcere de rău augur, o tăcere de moarte. Paula, 
care aştepta un semnal de la Newman, rămase lipită de perete de cealaltă parte a 


uşii. 


Tweed, neclintit pe locul în care se afla, văzu cum uşa se deschide, lăsând să 
se vadă tot mai mult din încăperea aflată dincolo de ea. În cele din urmă, avu o 
privelişte clară asupra întregii camere. Fără să şovăie, Tweed păşi înăuntru. 
Newman înjură în gând, văzând imprudenţa lui Tweed, şi se repezi pe urmele lui. În 
clipa următoare se opri. Paula se opri şi ea în prag, cu pistolul pregătit de tragere, 
apoi cobori încet arma cu ţeava spre podea. 

— Dumnezeule, nu! exclamă ea îndurerată. larăşi. 

— Da, iarăşi, repetă Tweed cu glas lipsit de orice intonaţie. Exact cum m-am 
aşteptat. Cu excepţia metodei de execuţie... 

Theo Strebel zăcea în fotoliul din spatele mesei de lucru masive. Avea haina 
descheiată, lăsând să se vadă piepţii cămăşii, în partea stângă se vedea o pată 
mare purpurie, ca o floare pe cămaşa albă. În dreptul inimii. O floare care se 
deschidea şi-şi desfăcea încet petalele, sub privirea aproape hipnotizată a Paulei. 

Tweed ocoli repede masa. Pipăi artera carotidă a victimei şi clătină din cap. 

— E mort, spuse el fără alte comentarii. Împuşcat în inimă. După cât se pare, 
un singur glonţ. Mă simt vinovat. Abia aşteptam să bem ceva împreună. Unii oameni 
- foarte puţini - îţi merg la inimă din prima clipă, iar el făcea parte din această rară 
specie. Îmi pare al dracului de rău. 

Paula îl auzise rareori pe Tweed înjurând. lar acum şeful ei vorbise cu o 
ferocitate care o şoca. 

— Unde dracu'-i telefonul? Întrebă Tweed. 

— De ce te simţi vinovat, pentru numele lui Dumnezeu? Întrebă ea. 

— Fiindcă ucigaşul a venit în timp ce noi stăteam de vorbă cu Theo Strebel. Se 
uită la Newman. Tu mi-ai dat un indiciu şi cumva, în mintea mea s-a aprins un 
beculeţ de alarmă. Dar am fost îndeajuns de naiv ca să nu-i acord atenţie. 

— Ce indiciu? se miră Newman. 

— Când am plecat de aici, mi-ai spus că cineva a vrut să intre pe uşa de la 
stradă. Ai crezut că te-a văzut şi că s-a răzgândit. Era ucigaşul. Tocmai comisese un 
asasinat şi venea aici ca să-l lichideze pe Strebel. 

— Comisese un asasinat? Întrebă Paula. 

— Da. O strangulase pe Klara. Mi-am dat seama că Strebel se găsea în pericol 
abia când am afirmat cu voce tare că asasinul lichida pe oricine ar putea furniza 
informaţii. N-ar fi trebuit să zăbovesc acolo, punând întrebări acelei femei 
nesuferite. Pe de altă parte, ea ne-a spus ceva deosebit de semnificativ, dar în acel 
moment Strebel era, probabil, mort. 

— Ce a spus atât de semnificativ? Întrebă Paula. 


— Unde este telefonul? Trebuie să-l sun pe Beck... 

Paula descoperi până la urmă unde ascunsese Strebel telefonul. Îşi puse 
mănuşile chirurgicale şi începu să deschidă sertarele mesei. Trase un sertar 
încăpător de jos şi scoase de acolo telefonul. Formă numărul secţiei de poliţie, apoi 
îi întinse aparatul lui Tweed, care purta şi el mănuşi. Tweed îşi dădu numele şi ceru 
să vorbească cu şeful poliţiei. 

— Arthur, sunt eu, Tweed... 

— Am veşti pentru tine, îl întrerupse glasul familiar al lui Beck. Am primit, în 
sfârşit, raportul specialistului cu privire la mostra de scrum de trabuc pe care mi-ai 
dat-o. Cine a fumat aşa ceva are gusturi costisitoare. E o havană. 

— Mulţumesc, dar mai am o mostră pe care te-aş ruga s-o analizezi. Însă nu-i 
nici-o urgenţă. Au fost comise alte două crime... 

— Încă două? Tonul lui Beck era ironic. Prin urmare, eşti la curent cu uciderea 
unei anume Helen Frey? 

— Da, dar despre asta putem discuta când ne întâlnim. Una din victime este 
Klara, fata care locuia în apartamentul de vizavi de Helen Frey. Cealaltă victimă 
este un detectiv particular. Îţi vorbesc din biroul lui. Se numea Theo Strebel... 

— Strebel! Oh, nu, nu Theo! A lucrat în poliţie până în momentul în care am 
fost numit şef. Nu mi-aş fi închipuit ca cineva să vrea să-l omoare pe Theo. Spui că 
eşti în biroul lui? 

— Da. Adresa este... 

— O cunosc. Am pornit spre voi... 

Paula şedea pe scaunul de lângă Butler, care conducea maşina la deal, spre 
vila Evei Amberg. Nield se instalase în spate. Cei doi bărbaţi îl urmaseră discret pe 
Tweed până la adresa din Altstadt, cu ocazia primei vizite la Theo Strebel. 

Înainte ca Beck să ajungă la biroul lui Strebel, Tweed îi dăduse Paulei 
instrucţiuni precise referitoare la informaţiile pe care urma ca ea să le obţină de la 
Eve Amberg. O prevenise să nu aducă vorba despre uciderea Klarei şi a lui Helen şi 
o condusese până în stradă, ajutând-o să găsească un taxi. Răsuflase uşurat când îi 
văzuse pe Butler şi Nield şi o încredinţase pazei lor sigure, apoi se întorsese să 
aştepte împreună cu Newman sosirea lui Beck. 

— N-ar fi trebuit să-i telefonezi mai întâi, ca să fii sigură că o găseşti acasă? Îşi 
dădu cu părerea Butler, oprind maşina în faţa porţilor din fier forjat. 


— M-am gândit şi eu, dar Tweed voia să mă vadă plecată înainte de sosirea lui 
Beck. 

— E de înţeles, dată fiind situaţia. 

Pe drum Paula le povesti despre cele două crime. Butler şi Nield ascultară în 
tăcere în timp ce ea le relata pe scurt cele petrecute. 

— O experienţă cumplită, comentă Butler când Paula îşi încheie povestirea. 
Numărul victimelor continuă să crească. Ar putea fi rândul lui Tweed, dacă nu-i cu 
ochii în patru. 

— Bob a rămascu el. Tweed nu va păți nimic. lar acum, dacă nu vă supăraţi, 
voi intra singură. Nu zăbovesc mult... 

Tweed insistase în mod deosebit ca Paula să stea de vorbă cu Eve între patru 
ochi. 

— Poate îţi destăinuie mai multe la o discuţie între femei... 

Paula deschise poarta şi trecu pe lângă un Audi parcat pe alee, cu capota 
îndreptată spre garaj. Nările ei prinseră un vag miros de benzină în aerul curat al 
dimineţii. Trase de vechea sonerie cu clopoțel. Eve Amberg îi deschise aproape 
imediat. 

Englezoaica purta pantaloni de doc, o canadiană căptuşită şi o căciuliţă 
albastră tricotată. Părul castaniu-roşcat i se revărsa în valuri pe spate. Îi adresă 
Paulei un surâs prietenos, o pofti înăuntru şi o conduse în salon. 

— Tocmai voiam să plec la cumpărături. O sarcină ingrată, dar nu am de ales. 
Chiar când eram pe punctul de a pleca, mi-a telefonat o prietenă elveţiancă. E o 
femeie cumsecade, dar când începe să vorbească, pur şi simplu, nu mai termină. 
Turuie la nesfârşit. Vrei puţină cafea? E cumplit de frig afară. 

— Nu, mulţumesc. Ţi-am stricat cumva programul? Am încercat să telefonez, 
dar suna ocupat, minţi ea, vrând să se scuze pentru ceea ce putea părea lipsă de 
maniere. 

— Câtuşi de puţin. Eve îşi scoase căciuliţa de lână, luă paltonul vizitatoarei, îl 
puse cu grijă pe un scaun şi se aşeză faţă în faţă cu Paula. E o încântare pentru 
mine să vorbesc cu cineva în englezeşte. Cumpărăturile pot să mai aştepte. 

— Tweed încearcă în continuare să afle cine a comis acele crime odioase: 
asasinatul multiplu de la Conacul Tresillian şi uciderea lui Helen Frey. leri am trecut 
pe la ea. 

— E groaznic ce i s-a întâmplat. Am citit în ziare despre crimă. Cum arăta? Mă 


întreb şi acum ce a văzut Julius la acea femeie. 


— Mi s-a părut o figură destul de comună, răspunse cu diplomaţie Paula. l-ai 
spus lui Tweed că ştii bine ţinutul Cornwall. Ar fi vrut să ştie din ce parte a 
Cornwall-ului eşti de fel? 

— Launceston, chiar unde se termină Bodmin Moor. Aşa l-am cunoscut pe 
Gaunt. 

— Şi Seniorul a bătut atâta drum numai ca să-ţi dea vestea despre Julius? 
Frumos din partea lui. Tweed nu şi-a făcut încă o părere despre Gaunt. 

— Nici nu mă miră. E o personalitate teribil de puternică. Nu, n-a venit în 
Elveţia numai pentru acest lucru. Are nişte afaceri la Zurich. Nu mă întreba despre 
ce e vorba. Nu mă pricep deloc la bani. De aceea mă nelinişteşte faptul că, în 
prezent, Walter conduce banca. Toţi banii mei sunt la Banca de Credit. 

— Walter e tot la Zurich? 

Eve îşi scoase portţigaretul de fildeş şi introduse în el o ţigară pe care o 
aprinse. Flutură mâna cu portţigaretul. 

— Îmi închipui că da. N-am primit nici-o veste de la el, iar de văzut, nici vorbă. 
E un om bizar. 

Deci nu ştia că Walter se găsea la Basel, se gândi Paula. Era limpede că 
bancherul nu-i spunea nimic cumnatei lui. 

— Ai avut mare noroc că nu te-ai hotărât să-l însoţeşti pe Julius în Cornwall, 
spuse Paula. 

— Încă nu ştiu ce să cred. Dacă aş fi mers şi eu, Julius ar fi trăit şi azi. 

— Cred că-i puţin probabil, date fiind cele petrecute. Eu am fost acolo şi am 
scăpat cu viaţă printr-o simplă întâmplare. 

— Înfricoşător, spuse Eve. Mare noroc ai avut. Cred că, după ce se termină 
toată povestea, mă voi înapoia la Launceston. 

— Nu te-a chemat nimeni acolo ca să te ocupi de înmormântare? 

Eve trase adânc din ţigară şi suflă fumul afară. Îşi mişca din nou portţigaretul 
prin aer. 

— Totul a fost aranjat la telefon. Julius spunea întotdeauna că, dacă i se va 
întâmpla ceva, voia să fie îngropat în Cornwall. lubea acest ţinut şi spera să se 
retragă acolo. Presupun că şi-a văzut visul cu ochii, în sensul macabru al expresiei. 
Nu, nu m-am dus. M-ar fi tulburat prea mult. Când am să mă întorc în Anglia, am să 
trec pe la mormântul lui. 

Se auzi telefonul. Eve făcu o grimasă şi străbătu salonul cu paşi elastici. Ridică 
receptorul, stând cu spatele la Paula. 

— Da, cine-i la telefon? 


Ascultă, apoi răspunse cu glas ascuţit: 

— Nu acum. Nu-i momentul potrivit. Te caut eu în cursul după-amiezii. Adică 
de îndată ce am să pot. La revedere. 

Se aşeză, gesticulând din nou cu portţigaretul. Paulei i se păru că ghiceşte în 
atitudinea ei o undă de iritare. 

— Era Gaunt, spuse Eve. Voia să treacă pe la mine, să vadă ce mai fac. Foarte 
amabil din partea lui, dar ce-i mult nu-i bun. 

— lartă-mă, nu ştiu la ce te referi. 

— Între noi fie vorba, e o persoana agreabilă. Dar uneori îl găsesc prea 
autoritar. Ţine neapărat să-ţi organizeze el viaţa. 

— Unde l-ai cunoscut? 

— La Padstow, oraşul meu natal. Acolo am trăit o bună parte din viaţă. La 
câtva timp după ce am absolvit Şcoala Roedean şi am început să duc o viaţă 
obişnuită. N-ai să mă crezi, dar pentru scurt timp am fost premiantă, ceea ce 
detestam din tot sufletul. Mă simţeam ca un peşte într-un acvariu. La moartea tatei, 
am cumpărat o casă la marginea oraşului Launceston. Mă săturasem de Padstow. 
Vara, care era cel mai frumos anotimp, oraşul era împânzit de nesuferiţii aceia de 
turişti. 

— Ti-am răpit un timp preţios. Cred că-i cazul să plec şi să te las să-ţi faci 
cumpărăturile. 

— Scuză-mi ţinuta. Nu-mi plac femeile care umblă în pantaloni de doc. În 
zilele noastre la Padstow vezi cu zecile. Dar la cumpărături sunt foarte practici. 

Pe punctul de a pleca, Paula se întoarse către Eve, care se pregătea s-o 
conducă până la uşă. 

— Tweed voia să mai afle un lucru. Bănuieşte că Julius s-a decis să plece la 
Bodmin, abia în ultima clipă. Prin urmare, probabil i-a telefonat lui Gaunt, ca să 
vadă dacă putea închiria Conacul Tresillian. Lui Gaunt i-a rămas foarte puţin timp ca 
să se mute la Five Lanes. Cum a reacţionat Seniorul? 

— A spus că Julius putea rămâne oricât la conac, fiindcă el oricum ducea lipsă 
de bani. 

Deschise uşa de la intrare şi ieşi pe terasă. Paula îi mulţumi. Eve privi spre 
automobilul Audi parcat pe alee. 

— Mă bucur să-l văd aici. Abia l-am adus de la mecanic, care i-a făcut revizia. 
Avea ceva la frână. L-am adus chiar înainte de venirea ta. 


— Numai bine ca să poţi merge la cumpărături. Îţi mulţumesc încă o dată... 


Butler aşteptă până când se angajă cu Mercedes-ul negru pe autostradă, în 
direcţia Zurich, şi abia după aceea o întrebă pe Paula: 

— Ai aflat ce voia să ştie Tweed? 

— N-am idee. N-am să-mi dau seama decât când îi voi relata discuţia avută. 
Niciodată nu ştii ce urmăreşte Tweed. 

Târziu spre după-amiază Tweed se înapoie de la secţia de poliţie împreună cu 
Newman. Se duse direct în camera Paulei, iar Butler îi lăsă singuri. 

— Povesteşte-mi, îi ceru Tweed Paulei. 

Paula începu să vorbească din memorie. Vorbea cu ochii închişi, văzând şi 
auzind tot ce se petrecuse, începând din momentul în care coborâse din maşină şi 
pornise pe alee spre vila Evei Amberg. 

Meticuloasă, îşi amintea fiecare detaliu: maşina Audi de pe alee, Eve care-i 
deschisese imediat, îmbrăcată pentru a merge la cumpărături. Îmbrăcămintea, 
atitudinea ei, fiecare cuvânt pe care-l rostise. Tweed şedea pe scaun în faţa Paulei, 
memorându-i fiecare cuvânt. 

— Asta-i tot, spuse ea în cele din urmă. 

— Cuvânt cu cuvânt? 

— Aşa ai cerut, aşa ţi-am relatat. 

— Care a fost starea ei de spirit după ce a primit telefonul? Întrebă el. 

— Ţi-am mai spus. Era agasată. lritată. Puțin supărată. 

— Gaunt. Gaunt. Mereu Gaunt, repetă el. 

— Cred că n-are rost să te întreb ce cauţi? Îndrăzni Paula. 

— Un fir de legătură... între Cornwall, Zurich... şi Washington. 


— Norton la telefon... 

Preşedintele Bradford March se tolăni în fotoliu, cocoţându-şi pe masa de 
lucru picioarele încălţate în adidaşi. Purta blugi şi o cămaşă descheiată la gât, 
lăsând să se vadă pieptul păros. O curea de piele îi strângea mijlocul, încercând să-i 
strângă burta revărsată. 

— Norton la telefon, repetă vocea hârşâită. Am primit mesaj pe robot să vă 
sun... 

— Atunci, pune fundul pe scaun şi ascultă. Curierul cu banii e în drum spre 
tine. Va ajunge sigur mâine pe aeroportul din Zurich. Va fi la bordul cursei Swissair 
SR 805, ETA Zurich 4:25 p.m. De acolo va lua un taxi până la Hotelul Baur-en-Ville. 
Ai priceput? Unde-i bârlogul lui Mencken? 


— Nu vreau să-l amestec pe Mencken... 

— Gura! Ţi-am spus să asculţi. OK? Bine. Numele curierului este Louis Sheen. 
Va duce în mână o servietă-diplomat de culoare cafenie. Când va sosi la Hotelul 
Baur-en-Ville, la 5:30 ora locală, se va duce la recepţie şi va spune în gura mare că 
se numeşte Louis Sheen şi că a rezervat o cameră, pe care ei nu vor avea de unde 
să i-o dea. Vei lua legătura imediat cu el prin parola Lincoln Memorial. Ai înţeles? 
După aceea îl vei duce într-un loc sigur şi vei aştepta instrucţiunile nemernicului 
care-mi tot telefonează. 

— Nu vreau să mă arăt la faţă... 

— Asta te priveşte. Javra care-mi cere banii mi-a telefonat şi mi-a dat trei 
posibile locuri de întâlnire. Notează-le, ţi le spun pe litere... OK? Încă ceva: Sheen 
are servieta prinsă de mână cu un lanţ. Numai el cunoaşte cifrul cu care se 
deschide. Oricine încearcă să deschidă servieta, fără să cunoască cifrul, acţionează 
o bombă care face scrum tot ce se află înăuntru. 

— Ar trebui să ştiu şi eu combinaţia, pretinse Norton. 

— Când sunt în joc atâţia bani? Glumeşti, Norton. Încă ceva: Îl vei ucide pe 
individul care va veni să ia banii... 

Legătura se întrerupse. La Zurich, Norton rămăsese uluit. N-ar fi crezut 
niciodată că March s-ar fi putut gândi la o capcană atât de diabolică. 

La Hotelul Schweizerhof, după discuţia cu Paula, Tweed se grăbi la întâlnirea 
cu Jennie Blade. Îl rugă pe Newman să telefoneze la Banca de Credit şi să se asigure 
că Amberg era tot la Basel. 

Newman recunoscu vocea fetei care răspundea la telefon. Era frumoasa 
secretară particulară care-i poftise în biroul bancherului. 

— Aici Bob Newman. Am fost cu Tweed când s-a întâlnit cu şeful 
dumneavoastră... 

— Vă ştiu, domnule Newman. Ce mai faceţi? Cu ce vă pot fi de folos? Întrebă 
ea. 

— Voiam doar să verific dacă domnul Amberg încă se găseşte la sucursala din 
Basel şi dacă mâine va fi tot acolo. 

— Va fi cu siguranţă. Va rămâne la Basel câteva zile. Puteţi fi sigur de asta. 
Sunteţi a doua persoană care vrea să ştie acest lucru în decurs de o oră. 

— Cine s-a mai interesat de domnul Amberg? Sau poate nu se cuvine să 
întreb. 


— Oh, e-n regulă, domnule Newman. Nu şi-a dat numele. Eu sunt nou 
angajată şi nu-i cunosc pe toţi clienţii. Cel care a telefonat avea o voce răguşită, ca 
un mârâit. N-a fost prea politicos. 

— Mulţi oameni nu ştiu să se poarte. Vă sunt foarte recunoscător. Mulţumesc 
mult. 

Newman se întrebă a cui putea fi vocea mârâită. Îşi propuse să-i relateze 
faptul şi lui Tweed. 

Newman şedea în barul luminat difuz, în care se intra din holul hotelului, şi 
bea un pahar de vin alb. Îşi aminti discuţia dură avută cu Beck după sosirea şefului 
poliţiei elveţiene în biroul lui Theo Strebel. 

— Ştiţi bine că nu mă las impresionat cu una-cu două, îi spusese el lui Tweed, 
dând cu ochii de cadavrul lui Strebel. Dar înainte de a pleca de la noi, ca să lucreze 
pe cont propriu ca detectiv particular - în felul acesta se câştigă mai bine - Strebel 
rezolvase un caz complicat de omor căruia eu nu reuşeam să-i dau de capăt. Era un 
bun poliţist. Păcat de el. 

Beck continuă să vorbească încet. Biroul era plin de echipe medico-legale şi 
de amprentare. Medicul poliţiei tocmai plecase, după ce declarase oficial decesul lui 
Strebel. 

Apoi se grăbiseră spre apartamentul Klarei. Newman îi însoţise şi nu rămăsese 
dezamăgit, Gura-Târgului îşi scosese nasul coroiat prin uşa întredeschisă. 

— S-a întâmplat ceva sus? Întrebă ea. 

— Rămâiîn apartamentul dumitale, îi ceru Beck. Discutăm mai târziu. 

— Da' cine te crezi? 

— Poliţia. Beck îi flutură legitimaţia prin faţa ochilor. Ţi-am spus să stai în casă 
până vin eu la dumneata... 

—  Ochiul-la-Pândă, comentă el, pornind în sus pe scări. În fiecare cartier 
există câte un specimen ca ea... 

Doctorul trecuse mai întâi prin apartamentul Klarei. În dreptul uşii închise era 
postat un poliţist în uniformă. Acesta îl salută pe Beck, le deschise uşa şi toţi intrară. 

Beck rămase cu ochii la femeia sugrumată. Îşi strânse buzele şi se întoarse 
către Tweed. 

— Acum înţeleg de ce a spus doctorul că aici mă aşteaptă ceva urât de tot. E 
prima oară când îl aud făcând un astfel de comentariu şi doar a văzut multe în viaţa 
lui. 

Beck se sprijini de perete, îşi încrucişă braţele la piept şi se uită întâi la 
Tweed, apoi la Newman. 


— leri a fost o baie de sânge în Bahnhofstrasse. Aţi citit ziarele? Nu? Ei bine, 
presa relatează că un invalid într-un cărucior cu baterii s-a sinucis cu o grenadă. 
Cam tot atunci a fost împuşcat mortal un american, asupra căruia s-a găsit un pistol 
automat. Se întâmplă cumva să aveţi cunoştinţă despre aceste incidente? 

Tweed îi explică exact ce se întâmplase şi-i spuse că făcea tot ce-i stătea în 
putinţă ca să descopere cine se află în spatele tuturor acelor crime. Beck încuviinţă 
din cap, fără niciun comentariu, punctând povestirea lui Tweed. 

— Îmi pare rău că n-am luat legătura cu tine mai curând, încheie acesta. 

— Şi mie îmi pare foarte rău. Prefer să ştiu ce se petrece pe tarlaua mea, cum 
spuneţi voi în Anglia. lar tarlaua mea este întregul teritoriu al Elveţiei, inclusiv 
Zurich. 

— Mi-am cerut scuze, spuse calm Tweed. Ce ai reuşit să afli despre ce se 
întâmplă? Despre uciderea bietei Klara şi a lui Theo Strebel? 

— Abia am sosit, îi aminti Beck. Vrei să spui că ai idee cine ar putea fi 
asasinul? 

— Încep să se lege elementele unei vaste enigme la scară internaţională, care 
se întinde de la Washington şi până în Cornwall. Sunt încă departe de a avea o 
imagine de ansamblu, dar mă găsesc pe drumul bun. [i-aş fi nespus de 
recunoscător dacă ai coopera în continuare. 

— Poţi să te bizui pe mine. Fără rezerve. Intenţionezi să-ţi continui cercetările 
în Zurich? 

— Nu pentru multă vreme. Mâine plecăm la Basel. 

— Pot să te întreb de ce? 

— Asta ai şi făcut, replică scurt Tweed. Se pare că Walter Amberg a plecat la 
Basel. Trebuie să discut din nou cu el. 

— Mulţumesc. Mi se pare că aud venind echipele de specialişti. Să mergem. 
Dacă puteţi veni la secţia de poliţie, vă voi lua declaraţii amândurora. Mă tem că va 
dura ceva timp. Ah, cât suntem încă singuri, la punctele de vamă de pe 
aeroporturile din Zurich, Geneva şi Basel am instalat un nou aparat, care cercetează 
conţinutul bagajelor fără ştirea posesorilor. Invenţie elveţiană. 

— Adică un aparat cu raze X? Întrebă Newman. 

— Unul mult mai bun. Poate fotografia întregul conţinut al unei valize închise. 
Vreau să văd ce vor mai introduce în ţară americanii care vor veni de acum încolo... 

Louis Sheen din Washington sosi pe Aeroportul Kloten. Îşi flutură paşaportul 


diplomatic şi vru să treacă prin vamă. 


— lertaţi-mă, domnule, spuse vameşul de la ghişeu. Vă rog să vă puneţi valiza 
pe masă. 

Sheen era înalt şi subţire, avea un chip prelung şi palid şi purta ochelari fără 
rame. Puse jos valiza, îşi arătă din nou paşaportul şi spuse cu glas nazal şi 
tărăgănat: 

— Am paşaport diplomatic. Nu vezi bine? N-ai voie să-mi controlezi valiza. 

Vameşul făcu semn din cap unui subordonat aflat de aceeaşi parte a ghişeului 
cu americanul. Elveţianul ridică valiza şi o aşeză într-o anumită poziţie pe masa 
încrustată cu un mozaic ciudat. 

— La dracu'! N-aveţi voie să-mi deschideţi valiza! strigă Sheen. E o încălcare a 
regulilor diplomatice. 

— Cine a spus că o deschidem, domnule? Întrebă vameşul. Aş putea să văd 
încă o dată paşaportul? 

— L-a văzut cretinul de la controlul paşapoartelor. 

— lar acum doresc să-l văd şi eu. Vameşul deschise paşaportul, făcu doi-trei 
paşi pe lângă masă, răsfoind paginile. Îl înapoie posesorului, dar când Sheen vru 
să-şi ia valiza, vameşul puse mâna peste ea. 

— Mai lăsaţi-o aici o clipă. Trebuie să verific numărul paşaportului. Nu durează 
decât câteva secunde. 

— Idioata asta de birocraţie elveţiană! spumega Sheen. 

— Şi nouă ne ia mult timp. 

Vameşul zâmbi şi se făcu nevăzut pe uşa din spatele lui. Tehnicianul care 
fotografiase valiza printr-un orificiu din perete îi arătă fotografia în curs de 
developare. Vameşul aruncă o privire la fotografie, apoi făcu semn din cap 
poliţistului în civil care aştepta în picioare. Polițistul îi răspunse în acelaşi fel. 

Când Sheen, furios la culme, fu lăsat să plece - furios la culme fiindcă fusese 
nevoit să-şi ţină pe valiză mâna stângă, de care era prins cu lanţ bagajul - poliţia 
era pe urmele lui. Sheen se trânti pe bancheta unui taxi, leoarcă de transpiraţie. 

Mă tem că va dura ceva timp. Se dovedi că Beck avusese dreptate. Ceruse să 
fie adus la secţia de poliţie un prânz excelent pentru Newman şi Tweed. 

Fiecare dictă câte o declaraţie lungă, ambele urmând a fi bătute la maşină. 
Până când le semnară se făcu ora mesei. Era devreme după-amiază. Tweed hotărî 
că, în definitiv, puteau mânca, iar Beck li se alătură, discutând despre cazuri din 
experienţa lor de până atunci. 

Târziu spre seară Tweed se înapoie la Schweizerhof, frânt de oboseală, şi urcă 


în camera Paulei, ca să asculte relatarea conversaţiei cu Eve Amberg. 


Când Paula termină de istorisit, Tweed îi mulţumi şi porni spre Barul Hummer. 
Afară se făcuse întuneric. Merse pe strada lăturalnică din care se intra direct în bar. 
În spatele lui, Butler şi Nield se plimbau de o parte şi de alta a străzii, ca şi cum ar fi 
ieşit la aer curat. 

Tweed apăsă soneria care deschidea uşa. Trase aer în piept şi intră ca s-o 
întâlnească pe Jennie Blade. Se întreba ce avea să-i spună fata pe care o văzuse 


prima oară în apropierea Conacului Tresillian, în acea după-amiază macabră. 


Înainte de a părăsi apartamentul, Norton îşi verifică noua înfăţişare în oglinda 
de la baie. După ce aplicase al doilea strat de vopsea, părul lui începea să arate 
încărunţit. Ochelarii ca două semilune, pe care-i purta pe vârful nasului, îi dădeau 
aerul unui profesor. Ducea cu el un dosar voluminos plin cu statistici de afaceri, 
care nu-l interesau câtuşi de puţin. Îşi controlă ceasul şi ieşi din cameră, calculând 
astfel, încât să ajungă la Baur-en-Ville înainte de sosirea lui Louis Sheen. Taxiul pe 
care-l opri îl duse în Parade-platz. După câteva minute de mers pe jos ajunse la 
Hotelul Baur-en-Ville. Intră în hotel şi aranjă ceva cu un curier, apoi se aşeză într-un 
fotoliu de unde putea vedea ce se petrece la recepţie. Curierul se opri ceva mai 
încolo, cu ochii la Norton. Fix la ora 5:30 Louis Sheen îşi făcu apariţia, ducând o 
servietă-diplomat de culoare cafenie, prinsă cu o cătuşă de încheietura stângă. 
Impasibil, Norton privi pe deasupra dosarului. Holul de la recepţie era ticsit de 
elveţieni îmbrăcaţi sobru care se salutau între ei. Norton ştia că erau bancheri. Mai 
devreme telefonase la hotel, chipurile pentru a rezerva o cameră. 

— Regret, domnule îi spusese recepţionera. Nu avem nici-o cameră liberă. 
Găzduim o convenţie a bancherilor de pe întreg teritoriul elveţian... 

Sheen se duse la recepţie şi-şi puse valiza pe tejghea, ca să-şi mai odihnească 
mâna. Când recepţionera se întoarse spre el, americanul i se adresă cu voce tare şi 
autoritară: 

— Sunt Louis Sheen din Philadelphia. Am rezervat o cameră pentru câteva 
nopţi. 

— Imediat, domnule. Recepţionera verifică în registre. Aţi spus Sheen, 
domnule? Regret, dar nu există nici-o rezervare pe acest nume. 

Norton puse dosarul pe genunchi. Era semnalul aşteptat de curierul pe care 
Norton îl plătise împărăteşte. 


Norton remarcă un bărbat în costum de fabricaţie elveţiană care intrase în 
hotel la jumătate de minut după sosirea lui Sheen. Îl văzu cum se uită la ceas, apoi 
cum ia o revistă, continuând să rămână în picioare. După toate aparențele, aştepta 
pe cineva, totuşi nu privea în jur prin holul de la recepţie. Norton îşi ţuguie buzele. 
Sheen fusese urmărit încă de la aeroport. 

— Uite ce e, continuă Sheen pe un ton ridicat. Sunt Louis Sheen din 
Philadelphia. Am rezervat la telefon... 

Se întrerupse, simțind o atingere pe braţ. Cobori privirea şi dădu cu ochii de 
un curier în uniformă. 

— Domnul Sheen? Întrebă băiatul. 

— Posibil. De ce? 

— Am un mesaj pentru domnul Sheen. Dumneavoastră sunteţi? 

— Da. Dă-mi mesajul... 

Se îndepărtă de recepţie şi deschise plicul. Înăuntru se găsea o foaie de hârtie 
fără antet. Mesajul era concis. 

la imediat un taxi şi du-te la adresa de mai jos. leşi din hotel chiar în această 
clipă şi cheamă taxiul. Lincoln Memorial. 

Sub adresă se vedea semnătura, un “N” cu înflorituri. Sheen fusese avertizat 
că aşa îşi semna Norton instrucţiunile. Rezistă tentaţiei de a privi la oamenii adunaţi 
în holul de la recepţie. 

Norton aşteptă până când Sheen ieşi din hotel pe uşa care dădea într-o stradă 
laterală. Bărbatul în costum elveţian porni agale în urma lui Sheen. Norton decise că 
trebuia făcut ceva cu el. leşi pe aceeaşi uşă, exact la timp pentru a-l vedea pe 
elveţian urcând la volanul unui BMW. Limuzina lui Norton, comandată din timp, era 
parcată lângă bordură. Norton se instală pe bancheta din spate în timp ce Sheen 
urca în taxi. 

— Urmăreşte taxiul acela, îi ordonă Norton şoferului, care făcea parte dintre 
oamenii lui Mencken. Nu cumva să-l pierzi din ochi. Ai grijă să nu observe că e 
urmărit. Mai vine cineva pe urmele lui. BMW-ul alb. Îl interesează aceeaşi persoană. 
Tu ţine-te după BMW. Şi încă ceva. Ma asculţi şi atât. Wu încerca să-mi vezi chipul 
prin oglinda retrovizoare. Dacă mă vezi, eşti un om mort. Şi acum, mişcă-te, pentru 


numele lui Dumnezeu... 


Părul auriu al lui Jennie strălucea în lumina difuză a Barului Hummer. Şedea 


pe un scaun înalt şi Tweed se văzu nevoit să admită că arăta uluitor. 


Purta un taior roşu închis, cu jacheta descheiată, lăsând să se vadă o bluză 
albă şi decoltată. La gât purta un şirag de perle care dispărea în scobitura dintre 
sâni. Pe scaunul de alături se vedea împăturit un palton violet pal. 

Jennie se răsuci pe scaun ca să-l întâmpine. Fusta scurtă îi dezvelea picioarele 
lungi. Îl sărută pe obraz, lăsând în aer o undă discretă de parfum. 

— Sper că nu te-am făcut să aştepţi, spuse Tweed, după ce amândoi se 
cocoţară pe scaunele de bar. 

— Nici-o secundă. Îmi plac bărbaţii punctuali. Eu am sosit mai devreme. Arăţi 
odihnit şi în formă. 

Ochii ei albaştri străluceau, privindu-l cu luare-aminte. 

— Nu mă simt chiar atât de odihnit, mărturisi Tweed. Toată ziua am alergat 
de colo-colo. 

— Atunci a sosit momentul să te relaxezi. Îl strânse de braţ. Îmi pare rău că 
n-am putut să ne vedem aseară. Dar în ce mă priveşte, am avut motiv să aştept cu 
nerăbdare această seară. 

Flirta fără fereală. Tweed decise ca, la momentul oportun, să-i adreseze în 
mod direct prima întrebare. Propuse şampanie. El bea rareori, însă voia s-o aducă 
într-o stare de spirit deschisă spre colaborare. Poate că astfel i-ar fi dezvăluit mai 
multe. 

— Grozav! exclamă ea. Băutura mea preferată. Bei şi tu? 

Tweed ceru două pahare de şampanie de la barmanul care aştepta comanda. 
Aruncând o privire spre celălalt capăt al barului, îl văzu pe Philip Cardon care sorbea 
din pahar, citind un roman ieftin. 

Jennie îi urmări privirea şi Cardon ridică ochii de pe carte. Ea îi făcu semn cu 
mâna, apoi îşi scutură coama blondă, de parcă ar fi vrut să spună: “N-ai ce face. Eşti 
priponit la post.” 

— Noroc! spuse Tweed şi ciocniră paharele. 

Jennie bău jumătate din conţinutul paharului, iar Tweed îl goli pe al lui din 
două înghiţituri. Înainte de a pleca de la Paula, băuse multă apă, sperând că astfel 
îşi va păstra capul limpede. Jennie îşi termină băutura. 

— Mai vrei un pahar? o îndemnă Tweed. Mai bem ceva împreună? 

— Cât vrei tu. 

Zâmbi încântată, auzindu-l cum folosea propriile ei cuvinte. Aproape goliseră 
cel de-al doilea pahar când, fără veste, Tweed îi puse o întrebare. 

— Când ai aflat pentru prima oară că Julius Amberg urma să locuiască la 


Conacul Tresillian? 


— N-am aflat nimic. Îl privi pe Tweed cu ochii mari de mirare. N-am aflat decât 
când am plecat la casa din Five Lanes, cu vreo oră înainte de sosirea bancherului. 

— Atunci, ce te-a făcut să crezi că urma să pleci de la conac? 

— Seniorul spunea că vor sosi nişte prieteni, cărora le închiria din când în 
când conacul. 

— Ai stat vreodată de vorbă cu o servitoare, o fată pe nume Celia Yeo? A fost 
găsită moartă la poalele stâncii High Tor, nu departe de Five Lanes. Cineva a 
împins-o în prăpastie. 

— Ce groaznic! Se juca cu piciorul cupei goale. Tweed, eşti un fel de detectiv. 
Ştii ceva? Încep să cred că mă anchetezi. 

— Eu investighez o serie de omoruri... 

— Te referi la victimele de la Conacul Tresillian? 

— În ultimele douăzeci şi patru de ore au mai fost asasinate încă trei 
persoane, aici la Zurich : un bărbat şi două femei, spuse posomorât Tweed. 

— Mă înspăimânţi, Tweed. Ce legătură am eu cu toate acestea? 

— Unde-i Gaunt? Întrebă el. 

— În drum spre Basel... 

— Cu avionul? 

— Nu, a plecat cu BMW-ul pe care l-a închiriat... 

— De ce a plecat la Basel? vru să ştie Tweed. 

— Pentru nişte afaceri. De unde dracu' să ştiu? Nu cunosc nimic despre 
afacerile lui. 

— Nu te înfierbânta, o sfătui el liniştit. 

— Cum dracu' să nu mă înfierbânt? izbucni furioasă Jennie. Mă interoghezi ca 
pe un suspect. 

— Pe mine mă interesează Gaunt, nu tu, răspunse el blajin. De cât timp îl 
cunoşti? Nu sări la mine. Încerc să aflu de ce au fost ucişi cu cruzime acei nefericiţi. 

— Îl cunosc pe Seniorul Gaunt de nici trei săptămâni. lar acum cred că ar 
trebui să plec. 

— Mai rămâipuţin. Ajută-mă să descopăr cine se află în spatele acestor crime 


odioase... 


După ce-i arătase şoferului adresa scrisă pe foaia de hârtie, Louis Sheen 
constată cu uimire că se întorceau pe drumul spre aeroport. BMW-ul condus de 
elveţian îi urmărea conştiincios, ţinându-se la distanţă de o maşină în spatele lor. În 


urma lui, Norton adoptase aceeaşi tactică. 


După zece minute taxiul părăsi şoseaua principală şi trase în faţa unui bloc 
modern. Sheen plăti, cobori, mânuind cu grijă valiza prinsă de încheietură. Norton îl 
urmări cum intra în bloc, apoi îi dădu şoferului său noi instrucţiuni. 

— La câteva sute de metri de aici există o cabină telefonică. Trebuie să sun 
pe cineva. Lasă-mă lângă cabină şi aşteaptă-mă. Ochii numai înainte... 

Norton văzuse BMW-ul parcând într-un loc ferit, în spatele unui camion 
staționat. Îşi dădu seama că, din locul în care se afla, elveţianul putea ţine sub 
observaţie intrarea în bloc. Când maşina opri, Norton cobori grăbit, alergă la cabina 
telefonică, introduse monedele şi formă numărul Hotelului Baur-en-Ville, cerând cu 
Marvin Mencken. 

— Da, cine-i la telefon? Întrebă Mencken cu glasul lui tărăgănat. 

— Eu sunt. Am aranjat să verifici pe cineva din concurenţă. 

Se referea la Tweed, dar avu grijă să nu folosească nume proprii. 

— Acum ştim cu precizie unde se află, se răsti Mencken. 

— ŞI? 

— Şi totul este aranjat, răspunse agasat Mencken. 

— Urmează să-l luaţi şi să-l escortaţi la întrunire? 

Cuvântul escortați însemna de fapt /ichidare. 

— Toţi suntem pregătiţi să acţionăm, din clipa în care va pune piciorul pe 
strada lăturalnică. Nu-ţi mai face probleme cu concurenţa. Va coopera. Chestiunea 
este rezolvată. 

— Ai grijă să fie. Am încheiat... 

Norton trânti receptorul în furcă şi se înapoie la maşină. Lucrurile începeau să 
se lege. Amberg zburase cu avionul la Basel, deci filmul şi banda fuseseră probabil 
transferate la sucursala Băncii de Credit din această localitate. 

În aceeaşi seară avea de gând să ia cursa aeriană SR 980, cu plecare de la 
Zurich la 7:15 p.m. Şi sosire la Basel la 7:45 p.m. Sheen urma să găsească mesajul 
în cameră, împreună cu biletul de avion pentru aceeaşi cursă. La sosire, trebuia să 
ia taxiul de la Aeroportul Basel până la Hotelul Drei Konige. Norton avea să-şi ia 
cameră la acelaşi hotel, însă sub alt nume. 

Ceva mai devreme îi dăduse lui Mencken instrucţiuni la telefon să preia 
conducerea echipei care va zbura la Basel. Oamenii aveau să locuiască la Hilton. În 
timp ce-l aştepta pe Sheen, în faţa blocului trase alt taxi. Norton aruncă o privire 
spre BMW-ul parcat lângă camion. Nu se îndoia că elveţianul dinăuntru îl va urmări 


pe Sheen până la Basel. Acolo Norton însuşi avea să se ocupe de intrus. 


Da, lucrurile începeau să se lege. Peste o oră, Tweed - care era o potenţială 
ameninţare - avea să fie mort. Norton simţi cum îi fierbe sângele în vine la gândul 


că, în sfârşit, intra în acţiune. 


— Ai cunoscut-o pe Eve Amberg? Întrebă Tweed, încercând să stabilească o 
legătură semnificativă între Cornwall şi Zurich. 

— Sunt convinsă că am văzut-o la Padstow, îşi aminti Jennie, sorbind din cea 
de a treia cupă de şampanie. 

— Nu ştiam că o cunoşti. Dacă-i aşa, cum ai recunoscut-o? Întrebă Tweed. 

— Zilele trecute, când Gaunt a plecat de la vila ei - nu când aţi venit voi la 
BMW-ul meu - am văzut-o luându-şi rămas-bun la poarta din faţă. 

— Eşti sigură că asta se întâmpla după ce ai văzut-o la Padstow? 

— Absolut. Am o memorie fotografică pentru fizionomii. 

— Deci când ai văzut-o pe Eve Amberg la Padstow? Presupun că nu-ți poţi 
aminti data cu exactitate. 

— În ziua în care soţul ei a sosit la Conacul Tresillian, chiar înainte de 
masacru. Era dimineaţă, eram cu Gaunt şi beam ceva la Old Custom House. Ela 
ieşit să arunce o privire la barca lui nenorocită, iar eu l-am urmat, după ce mi-am 
terminat băutura. Am văzut-o pe Eve îndepărtându-se grăbită de Cheiul de Sud. 

— Eşti convinsă că era Eve Amberg? insistă Tweed. 

— Sunt a dracului de sigură că era femeia aceea. A dracului de sigură. 

Tweed se întrebă de ce-i făcea impresia că Jennie nu spunea adevărul. Oare 
pentru că de două ori rostise cuvintele “femeia aceea”? Pe de altă parte, dacă 
Jennie nu minţea, însemna că şi ea fusese la Padstow în acel moment. 

— Trebuie să plec, spuse Jennie. La o petrecere. Cu o clipă mai înainte se 
uitase la ceas. Mi-a făcut mare plăcere să stăm de vorbă. Ne-am mai putea vedea 
din când în când... 

Tweed o ajută să-şi pună paltonul liliachiu, şi Jennie spuse că va ţine în mână 
eşarfa pe care o luase de sub haină. Porniră către uşa prin care Cardon deja se 
strecurase afară. Tweed deschise uşa şi-i făcu loc lui Jennie să treacă. În clipa în 
care Tweed o ajunse din urmă şi amândoi ieşiră în aerul îngheţat al nopţii, ea scăpă 
eşarfa din mână. 

Un Mercedes crem, parcat în capătul străzii, porni încet spre ei. Geamul din 
spate era coborât. Din interior apăru ţeava unei arme. Cardon, care se oprise lângă 


perete, se aruncă peste Tweed. În cădere Tweed o lovi intenţionat pe Jennie, care se 


aplecase să-şi ia de jos eşarfa. O ploaie de gloanţe ricoşă în perete, făcând să 
zboare tencuiala într-o puzderie de aşchii. 

Cardon, ţinându-şi Walter-ul cu amândouă mâinile, trase trei focuri. Butler şi 
Nield, postați de ambele părţi ale străzii, deschiseră şi ei focul. Mercedes-ul se 
îndepărtă în viteză, mergând în zig zag, iar la intersecţie se făcu nevăzut. 
Nevătămat, Tweed o ajută pe Jennie să se ridice în picioare. Fata tremura, dar nici 
ea nu păţise nimic. Ridică privirea către Tweed. 

— Ce s-a întâmplat, pentru numele lui Dumnezeu? 

— Cineva a încercat să mă ucidă. Eşti întreagă? 

— Da. 

— Tot mai vrei să mergi la petrecere? 

Jennie îşi scutură haina de praful de tencuială. O descheie ca să-şi controleze 
taiorul, apoi o încheie la loc. 

— Da, răspunse ea. La petrecere o să-mi revin mai repede. 

— Vii cu noi, interveni Cardon. 

O prinse cu fermitate de braţ, cu o expresie întunecată. Ea încercă să se 
elibereze, dar Cardon o strânse şi mai tare. 

— Dă-i drumul, Philip, spuse Tweed. Uite un taxi. Opreşte-l pentru Jennie... 

— A făcut semn acelei maşini că tu ieşeai în stradă, spumegă Cardon, după ce 
taxiul demarase. Intenţionat a lăsat să-i scape eşarfa şi maşina s-a pus în mişcare. 

— Posibil, încuviinţă Tweed. Se uită la Butler şi Nield care veniseră lângă ei. 
Poate că Jennie e o mare mincinoasă. Posibil, sublinie el. Ne întoarcem la 
Schweizerhof. 

— Toată lumea să fie prezentă la un scurt consiliu de război, anunţă Tweed. 

Îi chemase pe Paula şi Newman în camera lui. Cardon, Butler şi Nield veniseră 
cu el. În câteva cuvinte Cardon îi pusese la curent pe Paula şi Newman cu cele 
întâmplate. 

— Să nu insistăm asupra incidentului, spuse repede Tweed. Şi-au ratat ţinta. 
Datorită lui Philip, Harry şi Pete, sunt încă în viaţă. Mâine la prima oră plecăm la 
Basel. Acum sunt convins că cheia întregii afaceri se găseşte pe filmul şi pe banda 
lăsate de Dyson la Banca de Credit. Acele obiecte se află în prezent în seiful 
sucursalei din Basel. Amberg e la Basel. Vreau să-l întâlnesc din nou. A sosit 
momentul să vizionăm filmul şi să ascultăm banda. 

— N-ar fi mai bine să-l anunţi pe Beck despre tentativa de asasinat? sugeră 
Paula. Se va supăra dacă-i ascundem faptele. 


Tweed telefonă la secţia de poliţie. i se făcu imediat legătura cu Beck, care 
lucra zi şi noapte. Tweed îi explică totul pe scurt, fără a pomeni de Jennie Blade. 

— O maşină de poliţie a descoperit deja Mercedes-ul crem, îl informă Beck. 
Abandonat în apropiere de Quai-Briicke, lângă lac. Ceea ce a atras atenţia 
poliţiştilor au fost găurile de gloanţe din parbriz şi din geamurile laterale. Pe 
bancheta din spate erau urme de sânge. Chiar trebuie să vă asumaţi astfel de 
riscuri? 

— Câmpul de luptă pare a fi la Zurich. Prin urmare, poate vei răsufla uşurat la 
vestea că mâine plec la Basel. 

— Vei fi supravegheat în permanenţă de poliţişti în civil. Noapte bună. Rămâi 
în hotel până la plecare... 

Tweed puse receptorul în furcă şi se uită la Newman. 

— Bob, mă îndoiesc că fata de la Banca de Credit, cu care eşti în relaţii atât 
de cordiale, se mai află încă la birou. Totuşi încearcă. Aş vrea să fiu absolut sigur că 
Amberg se află încă la Basel.. 

Newman formă numărul Băncii de Credit. Fata îi răspunse aproape imediat. 
Elveţienii lucrau până târziu. 

— Sunt tot eu, Bob Newman. lartă-mă că te deranjez mereu. 

— Nu face nimic. Încerc să învăţ meserie din mers. La urma urmei, sunt nou 
angajată. 

— Voiam să verific încă o dată dacă domnul Amberg este tot la Basel. Aş vrea 
să-l sun mâine dimineaţă la prima oră. 

— Da, vă asigur că este acolo. Va rămâne pentru câteva zile. S-a interesat de 
el încă o persoană, afară de bărbatul cu voce mârâită care a sunat mai devreme. De 
data aceasta, înainte de a-i da vreo informaţie, i-am cerut să-şi spună numele şi 
l-am verificat în registrul cu clienţi. Este clientul băncii. Mi-a făcut impresia că voia 
să-l vadă de urgenţă pe domnul Amberg. 

— Mi-aţi putea dezvălui numele lui? Încercă s-o convingă Newman. 

— Presupun că n-ar trebui, dar întotdeauna sunteţi atât de politicos, spre 
deosebire de mulţi clienţi ai noştri. 

— Deci cum se numea persoana? 


— Joel Dyson. 

Expresul Zurich-Basel străbătea în viteză nordul Elveţiei. Tweed şedea în 
compartimentul de clasa întâi, cu valiza pe locul de alături, iar Paula se aşezase în 
faţa lui. Pe primul scaun, de cealaltă parte a coridorului, se instalase Newman, cu 
Cardon la două locuri mai departe. Cardon şedea într-un colţ, cu faţa spre Tweed, ca 
să aibă o bună perspectivă în diagonală asupra lui. 

— Nu zburăm cu avionul la Basel, îi anunţase Tweed în camera lui de la hotel, 
înainte de plecare. Philip a fost la Hauptbahnhof şi a cumpărat bilete dus-întors 
până la Basel pentru toată lumea. 

— De ce cu trenul? Întrebase Paula. 

— În primul rând, fiindcă ajungem mai repede. Până mergem cu maşina la 
aeroport, până aşteptăm să urcăm în avion, apoi până parcurgem cu taxiul drumul 
de la Aeroportul Basel - ceea ce înseamnă jumătate de oră - în total, pierdem mai 
mult timp. În plus, ne putem strecura mai uşor, dat fiind că gara se găseşte vizavi. 

— Dar i-ai spus lui Beck că plecăm cu avionul, îi aminti ea. 

— Într-adevăr, îi zâmbise Tweed. Nu vreau să fiu împresurat de agenţii lui de 
pază. La nevoie îi am pe ai mei. Am să-i telefonez de la hotel, la Basel... 

Paula privea când afară pe fereastră, când în compartimentul în care se aflau 
doar câţiva călători. Până în prezent nu se aventuraseră prea mult în munţi. 
Străbăteau partea industrială a Elveţiei, în care numeroase fabrici se găseau chiar 
lângă calea ferată. 

Cu coada ochiului văzu cum cineva se îndrepta către compartimentul lor. 
Aruncă o privire spre uşa automată. În uşă se ivi un călugăr înalt. Purta sutană de 
culoare închisă, prinsă la brâu cu o sfoară. Avea gluga trasă pe frunte, iar pe nas 
purta o pereche de ochelari cu rame de baga. Paula îşi strecură mâna în poşetă şi 
apucă revolverul Browning. 

Trenul tocmai făcea o cotitură şi călugărul, care ţinea în mână o valiză, 
continuă să se apropie încet de ei. Newman observase reacţia Paulei. Aruncând o 
privire în oglindă, văzu călugărul care se apropia şi-şi vâri mâna în interiorul 
vestonului, apucând mânerul pistolului Smith & Wesson. 

Tweed, care părea preocupat să scrie nume pe un blocnotes, legându-le în fel 
şi chip, sesiză încordarea din jur. Ridică privirea exact în clipa în care călugărul 
ajunse în dreptul lui. În acelaşi moment expresul se înclină din nou, luând în viteză o 
curbă. 

Valiza călugărului se lovi de a lui Tweed, răsturnând-o pe scaunul pe care 
fusese aşezată. Tweed rămase cu ochii ţintă la faţa ascunsă sub glugă. Era Cord 
Dillon. 


Controlorul în uniformă, care le verificase biletele cu câteva minute mai 
devreme, ieşi dintr-un compartiment gol de clasa întâi. În această perioadă a anului 
nu erau mulţi călători. Era început de martie. 

Din toaleta a cărei uşă se întredeschisese câţiva centimetri un bărbat solid 
păşi pe coridorul pustiu. Pentru moment nu se vedeau alţi pasageri. 

— Biletul dumneavoastră, domnule, îi ceru controlorul. 

— Imediat, dom'le. Trebuie să fie pe aici pe undeva... 

Americanul privi în dreapta şi în stânga. Nici urmă de alţi pasageri. Trenul se 
legănă din nou. Obişnuit cu acest fel de mişcare, controlorul rămase pe loc, cu 
picioarele depărtate. 

Americanul, care era la fel de înalt ca şi controlorul, păru că-şi pierde 
echilibrul şi se propti de controlor. Scoase cuțitul cu lamă lată pe care-l ţinuse 
ascuns şi-l înfipse scurt prin vestonul descheiat, între coastele controlorului. Acesta 
gemu şi căzu în genunchi. Americanul îl prinse în braţe şi-l târî în toaletă, apoi 
închise uşa cu cotul. Aşeză corpul pe closet şi încuie uşa. Verifică pulsul victimei, 
constatând că nu mai bătea. 

Se apucă repede de complicata operaţiune de dezbrăcare a controlorului: Îi 
scoase vestonul, pantalonii şi şapca ţuguiată. Îşi scoase propriul costum, îl împături 
din două mişcări şi-l îndesă în punga de plastic, urmărit de privirea fixă a mortului. 

Ascunse punga în spatele closetului şi scoase un briceag, întredeschise uşa 
câţiva centimetri, dar nu văzu pe nimeni. Din exterior, manevră briceagul în aşa fel, 
încât să mişte mica inscripţie care anunţa că toaleta era ocupată. 

Îşi potrivi chipiul şi se uită la ceas. Mai erau doar câteva minute până când 
trenul urma să oprească în gara Baden. Acolo îl aştepta o maşină cu şofer, trimisă 
de Mencken ca să-l ducă înapoi la Zurich. Îşi verifică Luger-ul din teaca de la umăr, 
ca să se asigure că-l putea scoate afară numaidecât, şi pipăi mânerul unui al doilea 
şiş, prins la curea. Vestonul încheiat până la gât îl cam strângea peste abdomen, 
dar cine acorda atenţie unui controlor? Ţinând în mâna stângă perforatorul, porni 
înapoi spre compartimentul de clasa întâi în care şedea Tweed. Uciderea lui Tweed 
şi a gărzilor lui de corp urma să fie o chestiune de câteva secunde... 


|” 


În momentul în care “călugărul” răsturnă valiza lui Tweed, se petrecură 
simultan trei lucruri. Newman îşi înfipse revolverul în spinarea lui Cord Dillon. Paula 
scoase Browning-ul din geantă. Tweed ridică o mână, dându-le a înţelege că totul 


era în regulă. 


— Îmi cer iertare, îi şopti Dillon lui Tweed, răsuflând uşurat când nu mai simţi 
ţeava pistolului în spate. Trenul s-a aplecat... 

În timp ce vorbea, lăsă să-i cadă o carte de vizită în poala lui Tweed. Mesajul 
era simplu şi concis. 

Barton Ives se află în tren. Unde te poate întâlni? Dar nu în tren. 

— Nu-i nevoie să-ţi ceri scuze, spuse încet Tweed. Amândoi puteţi lua legătura 
cu mine la Hotelul Drei Konige - Cei Trei Regi - din Basel. Cu cât stăm de vorbă mai 
curând, cu atât mai bine. 

— Mulţumesc, domnule, spuse Dillon. 

Porni mai departe prin compartiment, ducându-şi valiza, şi dispăru din raza 
vizuala a lui Tweed, trecând în compartimentul următor. Paula se aplecă în faţă. 

— Ce-a fost asta? Era cât pe ce să-l împuşc. 

— Acela a fost Cord Dillon. Şi-a încercat norocul, dar e limpede că este în 
continuare urmărit. O costumaţie perfectă pentru a-şi ascunde identitatea în tren. 
Împături cartea de vizită şi o vâri în portofel, fără să i-o arate Paulei. Avea un mesaj 
urgent pentru mine. La Basel e posibil să facem un mare pas înainte. 

— De unde Dumnezeu ştia că te afli în tren? 

— Fiindcă e înzestrat cu un ascuţit simţ de observaţie - care face din el unul 
dintre cei mai buni agenţi din lume - câştigat în decursul anilor de experienţă. Nu 
pot decât să fac presupuneri... îmi închipui că ne-a văzut mutându-ne de la 
Gotthard la Schweizerhof. Poate că a stat treaz toată noaptea, supraveghind ieşirea 
hotelului din gara de vizavi de Bahnhofplatz. În gară e tot timpul aglomeraţie. 

— Tweed, insistă Paula, vorbind suficient de tare ca s-o audă Newman. În 
trenul acesta ne-am putea găsi în pericol. Dat fiind că Dillon a încercat să ajungă 
până la noi. Dacă el ne-a văzut aşteptând trenul în gara Zurich, se prea poate să ne 
fi văzut şi cei din tabăra adversă. 

— Mă îndoiesc. Nu ţi-am spus, dar am telefonat la Swissair şi am rezervat 
locuri la cursa de Basel. Pe numele noastre reale. Probabil că la ora aceasta 
adversarul supraveghează aeroportul... 

Se întrerupse. Paula nu-l asculta. Se uita prin oglindă la un controlor în 
uniformă care se pregătea să intre în compartimentul lor. Fata începu să-şi aranjeze 
părul, ca să ofere un motiv plauzibil pentru faptul că se privea în oglindă. 

— Biletele, vă rog... 

Paula se mută repede pe scaunul de alături, ca să se facă auzită şi de 
Newman. Se aplecă în faţă. 


— Biletele noastre au fost controlate mai devreme. Acesta este a/t controlor... 


Paula călătorise mult cu trenurile elveţiene. Ştia că toţi controlorii au o 
memorie remarcabilă. Imediat observau pasagerii urcați pe traseu şi le cereau să 
prezinte biletele. Însă niciodată nu cereau biletele de două ori aceluiaşi călător. 

Singurele persoane din compartiment erau Tweed şi cei cinci însoțitori ai lui. 
Fapt pe care controlorul îl remarcase din clipa în care pusese piciorul înăuntru. Şi 
totuşi, spusese... 

— Biletele, vă rog... 

Controlorul perfora biletul lui Cardon pentru a doua oară. Se apropie încet de 
Tweed şi Paula. Îşi strecură mâna dreaptă în interiorul vestonului prea strimt, fapt 
care-i încetini mişcarea fulgerătoare. Tocmai voia să scoată Luger-ul de la piept, 
când Newman sări în picioare. Înşfăcă ţeava armei şi o îndreptă spre tavan. 
Americanul era puternic ca un taur şi se lupta să aplece ţeava armei în jos, spre 
Tweed. 

Butler, care şedea în celălalt capăt al compartimentului, se grăbi să ajungă 
lângă ei. Cu pumnul drept îi trase atacatorului o lovitură cumplită în rinichi. Acesta 
îndoi genunchii şi-l lovi pe Butler cu capul în piept. Butler gemu şi rămase pe loc, 
gâfâind. 

Paula era deja în picioare, ţinând Browning-ul de ţeavă şi pândind momentul 
potrivit ca să-l lovească în cap pe atacator. Cardon veni pe la spatele lui şi încercă 
să-l lovească peste picioare şi să-l trântească la pământ. Era un vălmăşag de 
oameni care se luptau între ei. Newman îşi înfipse unghiile tari în mâna cu care 
americanul ţinea arma. Acesta îşi desfăcu degetele şi Paula prinse pistolul din zbor. 

— Scoateţi-l pe ticălos afară din compartiment, gâfâi Newman. 

Nield se găsea în celălalt capăt al compartimentului, unde se instalase mai 
devreme împreună cu Butler. Stătea de pază, ca să se asigure că nu venea nimeni. 
Încă o persoană ar fi fost prea mult. 

În lupta violentă care se dădea pe intervalul dintre scaune, şapca 
controlorului zbură cât colo. Paula se aplecă şi o ridică de jos. Între timp Newman 
ajunse în spatele americanului şi-l apucă cu braţul pe după gât. Butler se aplecă şi-l 
prinse de amândouă gleznele, apoi i le încrucişă şi-i ridică picioarele de la podea. 
Atacatorul se zbătea între Butler şi Newman, care încercau să-l scoată afară din 
compartiment. 

Pe coridor, în timp ce-l duceau pe american spre platforma dintre vagoane, 
lupta deveni şi mai violentă. Asasinul întoarse capul şi-şi înfipse dinţii în mâna lui 
Newman. Newman îi dădu drumul şi făcu un salt înapoi, scoţându-şi pistolul Smith & 


Wesson. Nu intenţiona să tragă; detunătura ar fi acoperit huruitul roţilor de tren. 


Butler continua să-l ţină pe american de glezne, dar Newman se izbi de Cardon, 
care se lovi cu spatele de uşa toaletei. Uşa, care nu fusese bine închisă, cedă şi 
Cardon se prăbuşi în acel spaţiu îngust. 

— E ocupat... vru să-l prevină Newman. 

— Ai mare dreptate, încuviinţă Cardon. Uită-te înăuntru, fără să mişti uşa... 

Newman aruncă o privire în spatele uşii. Pe closet era aşezat un bărbat înalt, 
în cămaşă şi chiloţi. Din cămaşă ieşea mânerul unui şiş cu lama înfiptă în piept. Din 
poziţia cuţitului, Newman îşi dădu seama că inima fusese atinsă. Era controlorul... 

Pe coridor atacatorul se eliberase din mâinile lui Butler. Sări în picioare cu o 
repeziciune de care Newman nu-l crezuse în stare, cu şişul îndreptat spre 
abdomenul lui Butler. În clipa în care îşi repezi braţul înainte, Newman acţionă. Izbi 
cu toată puterea capul atentatorului cu ţeava pistolului. Lovitura veni cu o fracțiune 
de secundă înainte ca vârful şişului să se înfigă în burta lui Butler. O fracțiune de 
secundă asasinul rămase în picioare şi Newman ridică pistolul, pregătindu-se să 
repete lovitura. Apoi americanul se prăbuşi pe spate în cabina de toaletă. 

Newman îl prinse de mijloc. Cardon ieşise din cabină, venind în ajutorul lor. În 
timp ce căra trupul inert al asasinului în cabină, Newman îl văzu pe Butler 
aplecându-se să ridice de jos şişul căzut din mâna americanului. 

— Nu-l atinge! strigă el. 

— Vrei să-l iei tu? 

Paula se apropie, ţinând în mână chipiul controlorului. Prin crăpătura dintre 
balamale şi perete văzuse cadavrul proptit pe closet. 

— Da. Dă-mi-l mie, răspunse scurt Newman. Înghesuise corpul asasinului 
într-un colţ al cabinei, sub chiuvetă, cu faţa spre victimă. Verifică o clipă artera 
carotidă şi constată că individul era mort, ca şi victima lui. Îndesă chipiul pe capul 
cadavrului şi împinse cuțitul cu piciorul în cabină. E vorba de amprente, se adresă el 
Paulei şi celorlalţi doi bărbaţi. Cuţitul trebuie să poarte amprentele atacatorului. 
Acum închideţi uşa asta blestemată... 

Îşi înfăşură degetele în batistă şi închise uşa. Apoi scoase din buzunar un 
stilou subţire de aur. Cu o mână sigură, eliberă plăcuţa cu inscripţia “Ocupat”. 
Făcuse o treabă mai bună decât asasinul cu câtva timp în urmă. Paula căută în 
poşetă şi-i întinse un teanc de şerveţele de hârtie. 

— Pistolul tău, explică ea. Are sânge pe ţeavă. 

Newman rămăsese din reflex cu arma în mână cât timp cărase corpul în 
cabina de toaletă. Îi mulţumi şi-şi şterse repede ţeava pistolului. Paula îi dădu alte 
şerveţele desfăcute. 


— Pune-le aici pe cele murdare. Am să le arunc pe toate într-o cutie de gunoi 
la Basel... 

Nield stătea la intrarea în compartiment, cu mâna dreaptă în interiorul 
bluzonului. Paula îi spuse lui Butler să aştepte o clipă şi încheie doi nasturi de la 
cămaşa lui Newman care se descheiaseră în timpul luptei. Îi îndreptă cravata, îi 
spuse să-şi pieptene părul, apoi se ocupă de Butler. 

— Cu mine cum rămâne, Paula? Întrebă Cardon, luându-şi un aer de prefăcută 
îndurerare, ca să mai destindă atmosfera. 

— Tu poţi Să-ţi porţi şi singur de grijă, Smiorcăilă, replică ea, sperând că 
reuşea să-şi stăpânească tremurul vocii. 

Tweed şedea pe locul lui, cu spatele foarte drept. Când ceilalţi intrară, îi 
întâmpină cu o privire cercetătoare. Newman se aşeză pe locul lui, iar Paula îşi reluă 
locul în faţa lui Tweed. 

— Ce s-a întâmplat cu adevăratul controlor? Întrebă el cu o figură gravă. 

— E mort, răspunse simplu Newman. Asasinul l-a ucis ca să-i ia uniforma. 

— Înţeleg. Ce părere aveţi, era însurat? 

— Nu ştiu. N-avea verighetă, minţi Newman. 

Tweed era foarte tăcut. Atât Paula, cât şi Newman îşi dădură seama că era 
tulburat la gândul că el fusese ţinta pentru care murise un nevinovat. În plus, 
Newman văzuse că omul era căsătorit. Observase verigheta de pe inelarul mâinii 
care atârna inertă lângă chiuvetă. 

— E cam sinistru, îşi dădu cu părerea Paula. Felul în care ne urmăresc ca nişte 
lupi, ştiind în orice clipă unde ne aflăm. Oricine ar fi e. 

— Creierul din spatele acestei operaţiuni, zise Tweed încet, va plăti scump 


pentru pierderile de vieţi omeneşti. Eu însumi mă voi îngriji de acest lucru... 

Basel - locul în care Elveţia se întâlneşte cu Franţa şi Germania. La coborârea 
din expres, Tweed găsi o cabină telefonică şi-l sună pe Beck la Zurich. Spre 
surprinderea lui, i se spuse că Beck era deja la Basel. Aşadar, sună la secţia de 
poliţie din acest oraş. 

— Beck la telefon... 

— Mă tem că iarăşi vei avea de lucru, Arthur. În expresul de la Zurich. .. 

Îi relată pe scurt lui Beck cele întâmplate, îl anunţă că cele două cadavre se 
găseau în cabina de toaletă din cel de al patrulea vagon de la coada trenului şi că 


expresul urma să rămână în gară douăzeci de minute, după care îşi va relua drumul 
spre nord, către Germania. 

— Aşteaptă, îl întrerupse Beck. 

Trei minute mai târziu reveni la telefon. Tonul lui era calm şi concis. 

— Maşinile de poliţie şi o ambulanţă sunt deja în drum spre gară. Am sunat la 
şeful gării. Expresul nu va pleca din staţie înainte ca poliţia să-şi facă datoria. La ce 
hotel locuieşti? 

— Drei Könige. Acum îţi vorbesc din gară... 

— Du-te direct la hotel. Nu pleca de acolo sub niciun motiv până nu vin eu, 
ceea ce ar putea dura câtva timp. Asasinii v-au luat urma şi de această dată. 
Trebuie luate măsuri severe. Rămăi la hotel... 

Tweed ajunse la Drei Könige împreună cu Paula şi Newman. Conform planului, 
Butler, Nield şi Cardon aveau să sosească mai târziu, pe rând, ca şi cum nu s-ar fi 
cunoscut între ei. Portarul îl salută pe Tweed cu căldură. 

— Ce plăcere să vă avem oaspete, domnule Tweed, spuse el într-o engleză 
perfectă. Avem pentru dumneavoastră trei camere frumoase, cu vedere către Rin... 

În timp ce Tweed se trecea în evidenţa hotelului, un bărbat îmbrăcat în 
costum elveţian de afaceri, cu ochelari în formă de semilună, şedea în holul de la 
recepţie, citind un ziar local. Îl văzu pe Tweed intrând şi nu-i veni să-şi creadă 
ochilor. Elveţianul avea părul cărunt şi zbârlit şi-şi ţinea ziarul ridicat, ca să-şi 
ascundă faţa. Norton încercă să-şi revină din surpriza de a-l vedea pe Tweed în 
viaţă. 

Paula se duse în camera lui Tweed. Într-un sfert de oră făcuse duş şi-şi 
îmbrăcase taiorul albastru. Tweed întredeschise uşa câţiva centimetri, apoi o 
deschise până la perete şi, cu un gest larg, o pofti înăuntru. Încuie imediat uşa la 
loc. Paula îşi roti privirea prin camera cu două paturi. 

— Ce cameră superbă! La fel e şi a mea. Şi ce vedere splendidă are către Rin. 
Alergă la fereastră. Era o zi foarte rece, dar cu soare strălucitor. Hotelul se înălța 
chiar pe malul Rinului, care avea o lăţime de circa o sută de metri chiar şi atât de 
departe în amonte, cum era situat oraşul Basel. Pe malul celălalt se vedeau câteva 
case vechi, cu acoperişuri ascuţite şi înclinate. Priveşte! exclamă ea. Un convoi de 
şlepuri. 

Tweed se apropie de fereastră şi amândoi priviră remorcherul scurt şi lat care 
trăgea în aval mai multe şlepuri uriaşe. Transportau containere şi la fiecare pupă 
flutura drapelul german. 


— Şi de la mine se vede la fel de frumos, spuse ea încântată. Oh, presupun că 
n-ar trebui să fiu atât de entuziasmată după ororile petrecute în expres. Bietul 
controlor... 

— A murit înainte să-şi dea seama ce se întâmplă. Tweed îi înconjură umerii 
cu braţul. Oricum, nu l-am fi putut salva. Acum vom porni pe urmele celor 
răspunzători de această atrocitate. Dar, mai întâi, nu vrei să iei prânzul? 

— Mi-e o foame de lup. 

Ca să ajungă la lift, aveau de parcurs o pasarelă care ocolea o curte 
interioară. Din locul în care se aflau se vedea în jos, la etajul inferior. Paula observă 
că balustrada nu era prea înaltă. Chiar când urcau în lift, Newman ieşi din cameră şi 
păşi în lift alături de ei. Coborând la parter, prima persoană pe care o văzură fu Eve 
Amberg. 

— Ce mică-i lumea, ca să folosesc o expresie extrem de cunoscută, îi salută 
Eve. Doamne, ce frig e afară. 

— Mie îmi place grozav, răspunse vesel Newman. Pe o asemenea vreme 
muncesc şi gândesc mai bine. 

— Nesuferitule. Eve o salută din cap pe Paula şi-şi îndreptă atenţia spre 
Tweed. Tocmai mergeam la masă. 

Îi zâmbi cu căldură. 

— Singură? o întrebă Tweed. 

— Din întâmplare, da. 

— Atunci, ce-ar fi să-mi ţii companie? 

— Foarte drăguţ din partea ta. Aruncă o privire spre Paula şi Newman. Dar 
eşti cu prietenii. 

— Oh, nu face nimic, se grăbi să răspundă Paula. Bob şi cu mine avem ceva 
de discutat. E mai bine dacă rămânem singuri. 

Eve arăta superb şi de astă dată, amintindu-i Paulei de prima lor întâlnire, 
spre deosebire de ziua în care o surprinsese pe punctul de a pleca la cumpărături. 
Purta un taior verde pal, cu fustă scurtă şi bluză crem pe gât. Paula aprecie că 
toaleta Evei costase probabil o avere. 

Porniră după Tweed şi Eve spre sala de mese, şi Paula îşi plimbă privirea prin 
vastul hol de la recepţie. La venire văzuse cu colţul ochiului un bărbat care şedea 
acolo. Bărbatul cu păr cărunt dispăruse. 

Intrară în sala de mese - o încăpere lungă având pe partea dreaptă ferestre 
de la care se vedea terasa acoperită, cu vedere către Rin. În timp ce chelnerul îi 
conducea la o masă de lângă fereastră, Tweed făcu semn spre terasă. 


— Se numeşte Ry-Deck. Vara se poate lua masa acolo. Te simţi ca la bordul 
unui transatlantic. 

— Ştiu, întări Eve. Julius mă aducea aici de fiecare dată când veneam la Basel. 
Se aşeză. Ce coincidenţă că amândoi am sosit în acelaşi timp şi am tras la acelaşi 
hotel. 

— Nu chiar, dacă ţi-e cunoscut oraşul Basel. Acesta este cel mai renumit 
hotel, după cum nu mă îndoiesc că ştii. E foarte vechi, iar mâncarea şi serviciul sunt 
excelente. 

La fel ca în holul de la intrare şi cel de la recepţie, şi aici pereţii erau acoperiţi 
cu lambriuri vechi, iar atmosfera confortabilă sugera un loc vechi de când lumea. 

— Pe malul Rinului există case care uimesc prin data de construcţie, spuse 
Tweed în timp ce studia meniul. Apropo, cu ce ocazie la Basel, dacă îmi permiţi să 
te întreb? 

— Îţi permit, îl tachină ea, strângându-l de mână. Am venit ca să am o discuţie 
serioasă cu Walter, să-l oblig să-şi ţină promisiunea... E vorba despre bani, desigur. 
Despre banii mei. Am telefonat la bancă şi mi s-a spus că nemernicul a luat avionul 
către Franţa. 

— Zău? Tweed se strădui să-şi ascundă îngrijorarea. Ai idee unde anume în 
Franţa? 

— Oh, pot să-ţi spun cu exactitate. Walter are un castel undeva în munţii 
Vosgi. Foarte izolat. Se numeşte Château Noir. Cel mai simplu este să mergi cu 
trenul până la Colmar, un oraş pitoresc aflat la numai jumătate de oră de gara 
Basel. Apoi trebuie să iei un taxi, care te va duce în munţi. Am să mă ţin scai de el, 
chiar dacă ar fi să colind întreaga Europă. 

— Vrei să bei ceva? Vin? Alb? Ce-ai zice de Sancerre? 

— Îmi place la nebunie. 

— Te-aş ruga să mă scuzi o clipă, îi spuse Tweed când li se aduse vinul. 
Trebuie să telefonez la Londra... de fapt, ar fi trebuit să sun încă înainte de a veni la 
masă... 

O lăsă pe Eve să savureze vinul. Newman şi Paula şedeau împreună la o masă 
mai îndepărtată. Butler şedea de unul singur la altă masă, de unde putea ţine sub 
observaţie întreaga sală. La alte două mese şedeau Pete Nield şi Philip Cardon, tot 
singuri. 

În camera lui, Tweed căută numărul Bănciide Credit în cartea de telefon şi 
formă cifrele respective. Îi răspunse o femeie cu glas sever. 


— Domnul Amberg lipseşte pentru moment. Nu, nu ştiu când se întoarce. 


— Sunt un client de-al dumneavoastră, insistă Tweed. Domnul Amberg urma 
să ia din seiful bănciidouă obiecte care îmi aparţin. Ştiţi cumva dacă a trecut pe la 
seif... 

— Nu ştiu. Dacă vreţi să vă lăsaţi numele... 

Tweed puse receptorul în furcă, aşteptă un moment, apoi sună la secţia de 
poliţie şi-l ceru pe Beck. Îi explică acestuia ce dorea. Beck îi răspunse că va lua 
legătura cu Banca de Credit şi-i va telefona. Cinci minute mai târziu sună telefonul. 
Era tot Beck. 

— Am făcut presiuni asupra scorpiei care mi-a răspuns. l-am spus că 
investigăm trei crime comise pe teritoriul elveţian. Amberg a luat într-adevăr ceva 
din seif înainte de a pleca... 

— La castelul său din Vosgi, dincolo de Colmar, îl întrerupse Tweed. 

— Nu te duce în Franţa, îl preveni Beck. Aici pot încerca să-ţi asigur protecţia, 
dar în Franţa ar putea fi riscant. Am rezolvat incidentul din tren. Am nevoie de noi 
declaraţii. 

— Le vei avea înainte de plecarea noastră. 

— În Franţa? Nu face asta, pentru numele lui Dumnezeu. În momentul de faţă 
desfăşor o razie prin Basel. E clar că se ştie că eşti aici. Fii cu băgare de seamă... 

Tweed era pe punctul de a ieşi din cameră când telefonul sună din nou. Încuie 
uşa şi se grăbi să răspundă, convins că telefonul va înceta să sune chiar în 
momentul în care va ajunge lângă el. 

— Da? vorbi el în receptor. 

— Vă caută cineva, domnule Tweed, îl anunţă centralista. A refuzat să-şi dea 
numele, însă a precizat că e ceva foarte urgent. 

— Fă-mi legătura. 

— Aici Dillon. Trebuie să luăm o hotărâre... 

— Alo, centrala! Îl întrerupse brusc Tweed. Legătura e proastă. Nu aud vocea 
persoanei care m-a sunat... Aşteptă. 

Aştepta un răspuns al centralistei hotelului. Aştepta păcănitul care ar fi dat-o 
de gol ca ascultase convorbirea. Nu se auzi nimic. lartă-mă, Dillon. E-n regulă. 
Continuă. 

— Barton se află în oraş. La fel şi adversarii tăi. Crede-mă. Barton nu va lua 
legătura cu tine în Basel. 

— Cord, mai întâi, dă-mi o descriere a lui. Dacă se poate, amănunţită. Trebuie 
să-l pot recunoaşte. 


Urmă o pauză. Tweed nu voia să mai rişte, nu după ce îşi făcuse apariţia la 
Gotthard falsul Barton Ives, despre care era convins că, în realitate, fusese Norton. 

— Are un metru optzeci înălţime, e zvelt, vânjos, cu părul negru, acum poartă 
mustăcioară şi are o mică cicatrice deasupra ochiului drept, unde l-a tăiat un 
nemernic cu cuțitul. Vorbeşte foarte cumpătat. Nu se mişcă prea mult. Cu excepţia 
situaţiilor de criză. Atunci se mişcă cu viteza unei rachete decolate de la Cape 
Canaveral. Sper că-ţi ajunge. Ar fi de preferat. 

— E suficient. Azi sau, cel mai târziu, mâine ne mutăm la Hotelul Bristol, la 
Colmar, în Alsacia. La jumătate de oră de mers cu trenul. Să ia legătura cu mine 
acolo. La fel şi tu. Personal. Mă voi întâlni cu amândoi la Colmar, fie împreună, fie 
separat. Nu mă interesează. O alternativă? Nici pomeneală... 

— Uite ce e, Tweed, când eşti fugar... 

— În prezent ştiu cel puţin cât ştii şi tu - poate chiar mai mult - despre ce 
înseamnă să fii urmărit. E timpul să nu mai fugim şi să-i înfruntăm pe nemernicii 
cărora nu le pasă ce metode folosesc. Ives trebuie să mă contacteze la Colmar. La 
fel şi tu. Acum trebuie să plec... 

Cu o răceală de gheaţă, Tweed puse receptorul în furcă. Era ferm hotărât. Nu 
mai voia să se lase fugărit dintr-un loc în altul de adversar. Sosise timpul să le 
întindă o capcană gigantică. Probabil, în munţii Vosgi. 

Tweed se înapoie la Eve şi-şi ceru scuze. Ea fuma şi-şi flutură prin aer 
portţigaretul de fildeş. 

— Te rog să nu te mai scuzi. M-am distrat grozav de când am plecat din 
Zurich. E cumplit ce-ţi spun, dar întotdeauna voi asocia acel oraş cu Julius. Ţi se 
pare groaznic? 

Tweed observă că, în lipsa lui, Eve băuse vreo trei pahare de Sancerre. Unele 
femei rezistau perfect la băutură. Eve nu dădea nici cel mai mic semn că s-ar fi 
ametit. Tweed îi umplu din nou paharul. 

— Nu, nu mi se pare groaznic. Nu şi dacă ai suferit alături de el. La Londra 
suna ocupat. De aceea am lipsit atât de mult. 

—  Fleacuri. Cât despre Julius, toate femeile acelea... Ah, iată că vine 
chelnerul... 

Amândoi comandară peşte la grătar. Tweed îşi amintea, dintr-o călătorie 
anterioară, că la Drei Könige peştele era extraordinar de gustos. Când rămaseră din 
nou singuri, Eve se aplecă spre el, privindu-l fix cu ochii ei verzui. 

— Eşti cu totul altul de când ai vorbit la telefon. Acum eşti plin de energie. Ca 
şi cum te-ai pregăti de o bătălie. Simt schimbarea petrecută în tine. 


Tweed îşi dădu seama că şedea pe scaun cu spatele foarte drept şi că-şi 
sublinia vorbele cu gesturi ferme. Era ciudat cum reuşise Eve să ghicească 
adevărul. Tweed se simţea întinerit la gândul că-l va întâlni pe Barton Ives, omul 
despre care era convins că ştie multe despre lumea care se năruia în jurul lor. 

Până li se aduse felul întâi, discută cu Eve despre Elveţia, în general. Mâncară 
în tăcere şi cu poftă peştele excelent pregătit. După ce comandară desertul, Tweed 
începu să-i pună iarăşi întrebări. Dar, mai întâi, avu grijă să-i umple din nou paharul. 
Până în acel moment el consumase numai un pahar de vin şi multă apă minerală. 

— Cum ai venit aici? Cu maşina? 

— lisuse, nu! Se circulă îngrozitor. Am venit cu avionul de la Zurich. Zborul 
durează numai jumătate de oră. Din nu ştiu ce motiv stupid, am ajuns la aeroport în 
ultima clipă. Abia am avut timp să urc în avion că a şi decolat. Se jucă cu paharul pe 
jumătate gol. Încă cercetezi uciderea acelei femei... cum o chema? Helen Frey. 

— Pentru moment am alte griji. Oare să existe vreo legătură între asasinarea 
ei şi faptul că-l... cunoştea pe Julius? 

— De ce naiba artrebui să existe o legătură? 

— Era un gând de-al meu. Când pleci la Colmar? 

— Încă nu m-am hotărât. 

— Unde se află Seniorul Gaunt în acest moment? 

— Habar n-am. Îşi goli paharul. Vine şi pleacă. Nu sunt paznicul lui... dacă pot 
să mă exprim astfel. Începu să se joace cu mâneca lui Tweed. E o simplă 
cunoştinţă... dacă te gândeai la altceva. 

— Nici pomeneală, minţi Tweed. 

Spuma de portocale cu Grand Mamier, pe care o aleseseră ca desert, era la 
fel de gustoasă ca peştele la grătar. Tweed era nedumerit. Eve părea atât de 
serioasă şi de preocupată de persoana lui. După ce termină de mâncat spuma de 
portocale, îşi şterse buzele pline cu un şerveţel şi se răsuci pe scaun, rămânând faţă 
în faţă cu el. Taiorul era descheiat şi mişcarea îi sublinie sânii frumoşi reliefaţi prin 
bluza albă. Eve îl ciupi din nou de mânecă. 

— Ce-ar fi să luăm cafeaua sus, în camera mea? Acolo e mai linişte. Aş vrea 
să aflu în ce relaţii erai cu Julius. În definitiv, a fost soţul meu. Te rog să mă scuzi o 
clipă. Mă duc la toaletă... 

În timp ce se îndrepta spre uşă, Tweed aruncă o privire spre masa la care 
şedeau Paula şi Newman. Paula îl urmărea cu un zâmbet uşor maliţios. Îi făcu semn 


să se apropie şi se ridică să-i iasă în întâmpinare. 


— Hai să vezi ceva fascinant. Un feribot ciudat, care traversează mereu Rinul. 
Îl conduse la fereastra cea mai îndepărtată. Seamănă cu o gondolă. Bob spune că-i 
acţionat de un cablu care se întinde de la feribot până la alt cablu legat la cele două 
maluri. Uite-l... 

În anumite privinţe, minusculul feribot semăna într-adevăr cu o gondolă. Pupa 
era acoperită, în timp ce prova rămânea expusă intemperiilor. Luptând cu curentul 
puternic al apei, ambarcaţiunea înainta încet spre malul celălalt, legănându-se în 
briza subţire. În adâncul sufletului, Tweed simţi că i se strânge inima. Gândul îi 
zbură la feribotul care-i transportase de la Padstow la Rock şi la uriaşa barcă cu 
motor care încercase să-i răstoarne. La Cardon, care aruncase grenada. Urmăriră cu 
privirea feribotul până când acesta atinse malul opus. 

La bord se afla un singur pasager. Un bărbat solid, întors cu spatele spre ei şi 
îmbrăcat în costum de vânătoare. 

— Ciudată ambarcaţiune, feribotul acela, comentă Tweed. 

— Te aşteaptă prietena, îl luă Paula peste picior. 

— Tocmai am primit un mesaj şi trebuie să plec, îi explică 

Tweed Evei în timp ce ieşeau din sala de mese. 

Ea se uită la ceasul de mână, apoi la cel de la recepţie. 

— Ceasul meu e în urmă cu un sfert de oră. Nu-i de mirare că am fost cât pe 
ce să pierd avionul la Zurich. Ca să vezi! Ceas elveţian. Cred că e în urmă de zile 
întregi... Şovăi. Tweed îşi închipui că voia să mai adauge ceva şi că se răzgândise. 
Oh... exclamă ea. 

Rămase cu ochii ţintă la uşa rotativă. În holul hotelului tocmai îşi făcuse 
apariţia un bărbat în costum de vânătoare. 


— Ah! Vasăzică, iarăşi ne întâlnim, îi întâmpină el cu glas răsunător. Ce-ar fi 
să bem ceva la bar? Fac eu cinste... 


Sosise Seniorul Gaunt. 


Negru la faţă că dăduse greş din nou, Marvin Mencken ieşi grăbit din Hotelul 
Hilton din Basel, ca să-i telefoneze lui Norton dintr-o cabină publică din incinta gării. 
Nu avea decât un număr de telefon de Basel. Vicleanul Norton nu-i lăsa niciodată o 
adresă. 

Prin gară sufla un vânt aspru dinspre est. Se duse la cea mai apropiată cabină 
telefonică. Trase aer în piept şi formă numărul. 

— Cine-i la telefon? Întrebă vocea hârşâită de la celălalt capăt al firului. 


— Mencken. Echipa numeroasă care a zburat cu mine de la Zurich se află la 
posturi. Am închiriat mijloace de transport. 

— Şi aţi făcut-o de oaie în tren. Am văzut când a fost descărcată marfa inutilă. 
De data aceasta trebuie să faci treaba aşa cum se cuvine, spuse Norton pe un ton 
periculos de blând. 

— Fii sigur de asta... 

— Se pare că nimic nu este sigur. Ascultă! Tweed se găseşte la Drei Konige, 
pe malul fluviului. Din câte ştiu, îi place aerul curat, îi place să se plimbe. De data 
aceasta trebuie să elimini concurenţa. Altfel, eşti un om terminat. Taci şi ascultă, 
lua-te-ar dracu'! lată ce vei face... 

Această conversaţie referitoare la asasinarea lui Tweed avea loc în timp ce 


ţinta îşi termina prânzul la Drei Konige. 


— Mulţumesc, îi spuse Tweed lui Gaunt, dar am o întâlnire urgentă. Se uită 
după Paula şi Newman, care veniră mai aproape, apoi îi spuse încet Evei: Apreciez 
invitaţia ta la o cafea. Dar când te-ai uitat la ceas, mi-am dat seama că eram în 
întârziere. Rămâne pe altă dată? 

— Da, chiar te rog, răspunse ea în şoaptă. Îşi trecu încet mâna prin păr, 
privindu-l printre pleoapele întredeschise. Mă simt atât de singură. 

— Înţeleg. Întotdeauna există şi o dată viitoare, o asigură Tweed. 

Paula şi Newman îşi luară hainele de la portar, care-l ajută pe Tweed să-şi 
îmbrace paltonul gros. Când ieşiră în stradă şi Tweed o luă la dreapta, Paula îi puse 
întrebarea care-i stătea pe buze. 

— Ce întâlnire? Sau poate se apropiase prea mult de tine ca să te simţi în 
largul tău? 

— Întâlnire cu o plimbare, ca să mă pot gândi. S-ar putea să fim la un pas deo 
descoperire importantă. Poate chiar cheia misterului. 

În timp ce urcau pe strada pustie numită Blumenrain, Tweed le relată 
conversaţia cu Cord Dillon. Trecură de o scurtă străduţă laterală care, după spusele 
lui Newman, ducea la debarcaderul micului şi ciudatului feribot care traversa Rinul 
dintr-o parte în alta. O altă stradă îngustă, mărginită de case vechi, se întindea 
paralel cu fluviul. Totentanz. Tweed se opri o clipă în bătaia necruțătoare a vântului, 
ca să citească diverse date. 

— E unul dintre cele mai vechi oraşe din Europa, spuse el. 


— Datează de la începutul Evului Mediu, adăugă Paula. 

Brusc vântul încetă şi totul încremeni în tăcere. Paula simţi cum o cuprinde un 
sentiment rău prevestitor. Strada îngustă era la fel de pustie. Nu se vedea nimeni în 
afară de ei trei, care se plimbau singuri, fără un cuvânt. 

Vechile clădiri de piatră erau înalte şi înguste, lipite unele de altele, ca un zid 
fără sfârşit. Fiecare avea o uşă masivă din lemn, una cu peretele, şi Paula avu 
impresia că nu locuia nimeni înăuntru. Trotuarul vechi era foarte îngust, atât de 
îngust încât erau nevoiţi să înainteze în şir indian. În frunte mergea Tweed, adus de 
umeri ca să se apere de frig şi cu mâinile înfipte adânc în buzunare. În spatele lui 
venea Paula, urmată de Newman. Păreau că se mişcă printr-un oraş abandonat, ai 
cărui locuitori fugiseră înspăimântați din calea ciumei. Sinistru. 

Soarele dispăruse. Cerul era acoperit cu nori cenuşii şi joşi care prevesteau 
ninsoare. Atmosfera era departe de a o ajuta pe Paula să-şi alunge sentimentul de 
pericol iminent. Vino-ţi în fire, se gândi ea. În aceeaşi clipă auzi maşina care venea 
din faţa lor - primul vehicul întâlnit de când porniseră la plimbare. E martie şi e 
după-amiază, încercă ea să se liniştească. Majoritatea oamenilor sunt la serviciu... 

Tweed se opri şi o apucă de braţ, căutând cu disperare s-o împingă într-un loc 
ferit. Newman nu mai avu timp să-şi scoată pistolul Smith & Wesson. Un Volvo mare 
şi cenuşiu se năpusti spre ei, venind din celălalt capăt al străzii. Şoferul purta cască 
şi ochelari de motociclist. Newman reuşi să desluşească alţi câţiva bărbaţi în maşina 
care vira în direcţia lor, apoi urcă pe trotuar şi se năpusti spre ei ca o torpilă. 

Nu aveau unde să fugă. Erau blocaţi de zidurile caselor. Maşina avea să-i facă 
una cu pământul, strivindu-i sub roţi. Tweed o prinse de talie pe Paula, gata s-o 
împingă de cealaltă parte a străzii, în afara primejdiei. Nu era convins că va reuşi. 

Volvo ajunse la un pas de ei. Şoferul echipat cu acei ochelari siniştri acceleră. 
Erau pierduţi. 

Un Mercedes alb apăru ca din pământ, gonind pe stradă din aceeaşi direcţie 
din care apăruse Volvo. Mercedes-ul ajunse paralel cu Volvo. Şoferul smuci de 
volan, frânele scrâşniră şi maşina se opri cu o clipă înaintesă intre în zid. 

Nemaiputând opri, Volvo se izbi de aripa Mercedes-ului. Patru poliţişti în 
uniformă, cu armele în mâini, săriră din Mercedes, în timp ce maşina încă se legăna 
de puterea impactului. Trei dintre ei se repeziră spre portierele automobilului Volvo, 
cu armele îndreptate spre cei dinăuntru, iar cel de-al patrulea zâmbi larg şi-i făcu 
semn cu mâna lui Tweed, apoi îi îndemnă să plece. 

— Înapoi la Drei Konige, spuse Tweed, cu braţul pe după umerii Paulei care 


tremura ca frunza-n vânt. 

Şocaţi, îşi continuară drumul fără o vorbă, până când ajunseră în preajma 
Hotelului Drei Könige. Tweed îşi veni în fire primul. Aruncă o privire spre Paula. 
Aceasta prinsese din nou culoare în obraji. Acum puteau sta de vorbă. 

— Cel care ne-a salvat a fost Beck, spuse el. Mi-a spus că patrulează întreg 
oraşul. 

— Totuşi, am avut un noroc chior. Maşina de poliţie a apărut în ultimul 
moment, interveni Newman. 

— Noroc pus la cale dinainte. Îl vezi pe omul care stă lângă podul de pe Rin? 
Nu te uita fix la el, îl preveni Tweed pe Newman. Observi că are aparat de 
emisie-recepţie şi că, din locul în care se află, ne poate vedea ieşind din hotel. Era 
acolo când am pornit noi la plimbare. E clar că i-a comunicat lui Beck la secţia de 
poliţie. Deci întrebarea este cine a dat de ştire adversarului că locuim la acest hotel, 
ba poate chiar că am plecat la plimbare? 

Împinse uşa rotativă şi văzu că portarul ieşise din tură. La recepţie era o fată 
pe care n-o mai văzuse până atunci. Se aplecă peste tejghea şi ceru cheia, apoi 
aşteptă până când fata i-o înmână. 

— În hotelul dumneavoastră stă - sau va sta - un prieten de-al meu, un 
englez. A sosit deja? Un domn pe nume Gregory Gaunt. 

— Da, domnule. Domnul Gaunt a sosit devreme în această dimineaţă. Vreţi să 
văd dacă e în cameră în acest moment? 

— Mulţumesc, dar nu-l deranja. Mă duc la mine în cameră, să mă odihnesc. 
Am să-i fac o surpriză la cină. 

— Deci Gaunt se află în oraş de câteva ore, remarcă Tweed intrând în lift 


împreună cu ceilalţi. 


Incidentul din Basel, din care Tweed scăpase ca prin urechile acului, se 
petrecuse la ora trei după-amiază. 

La Washington era ora nouă dimineaţa. Bradford March avea bărbia şi buza 
de sus acoperite cu ţepi negri. Sara deduse că în ziua aceea nici-o femeie frumoasă 
nu urma să-l viziteze pe preşedinte în Biroul Oval. 

De fiecare dată când primea veşti proaste, încerca să i le comunice lui March 
în cursul dimineţii. Atunci era mai odihnit şi mai puţin înclinat să reacționeze violent. 
Stând la fereastră, March îi aruncă o privire fugară, scărpinându-şi barba nerasă cu 


unghia degetului mare. Ghici din expresia ei că urma să audă o veste neplăcută. 


— Dă-i drumul, Sara, ce aştepţi? se răsti el. 

— A telefonat Tom Harmer, care a contribuit substanţial la suma trimisă de 
tine prin curier în Europa. 

— Şi ce vrea Tom? Întrebă March. 

— Banii pe care ţi i-a împrumutat. Se pare că trebuie să achite la rândul lui un 
împrumut. Are nevoie de bani în cel târziu două săptămâni. 

— Nu zău! March îşi săltă pantalonii şi zâmbi răutăcios. Ai fotografii cu Tom şi 
cu puicuţa aceea. Foloseşte una dintre ele. 

Nevasta lui Tom le va găsi interesante acum când se apropie aniversarea 
căsătoriei lor. 

— Adică să-i trimit o poză? Brad, aşa nu ajungi nicăieri. 

— Ai dormit prost azi-noapte? Trezeşte-te, Sara. Vreau să trimiţi o copie - 
alege tu una bună - la birou, adresată personal lui Tom. De îndată ce primeşte 
plicul, telefonează-i. Întreabă-l dacă-i place fotografia. Apoi spune-i că banii daţi de 
el au fost o contribuţie la fondurile partidului şi că nu-i pot fi înapoiaţi. 

— Cred că-i într-o situaţie disperată, Brad. Trebuie să achite împrumutul, altfel 
dă de necaz. 

— Treaba lui. Tu fă ce ţi-am spus. 

Sara, cu părul negru coafat fără cusur, purta o rochie simplă, cenuşie, prinsă 
în talie cu cordon. Atâta timp cât arăta îngrijită, n-o interesau prea mult hainele. 
Mâna dreaptă a lui March, încă de pe când acesta era un oarecare politician din 
Sud, încerca să-şi protejeze şeful de orice potenţial pericol. Îşi muşcă vârful stiloului 
şi decise să-i vorbească deschis. 

— Am auzit că o echipă a Unităţii Unu s-a înapoiat din Europa, o echipă 
numeroasă. Presupun că în urma ordinului pe care i l-ai dat lui Norton. 

— Şi ce-i cu asta? Întrebă agasat March. 

— N-am ştiut că Unitatea a preluat îndatoririle Serviciului Secret. Nu te-ai 
sfătuit cu mine. 

Prin tradiţie, de siguranţa preşedintelui răspundea numai Serviciul Secret. 
Acesta trimitea dinainte oameni oriunde urma să zboare preşedintele şi verifica 
locul din timp, subordonându-şi poliţia locală. Erau profesionişti de excepţie. 

— Întocmai, replică dezinvolt March. Începând din acest moment, cei de la 
Serviciul Secret sunt pe liber. Au impresia că-mi pot dirija viaţa. Unitatea Unu le-a 
preluat atribuţiile. Şi ai dreptate, nu ţi-am cerut părerea. 

— Nu-mi place... 


— Nu-mi amintesc să te fi întrebat dacă îţi place. Aşa va fi, şi basta. Cei de la 
Unitatea Unu sunt mai duri decât Serviciul Secret. 

Sunt băieţii mei care nu ştiu ce-i mila. Am nevoie de oameni în care să mă pot 
încrede. 

— Dar n-au experienţa celor din serviciul secret, insistă ea. 

— Trag fără somaţie. Nu stau pe gânduri. Şi asta îmi place. În plus, eu sunt cel 
care /e dă ordine... 

— Cred că faci o greşeală... 

— lar eu cred că ai nevoie de odihnă. March se sprijini de perete, cu gleznele 
încrucişate, cu mâinile înfipte în buzunarele pantalonilor lăbărţaţi. Du-te şi urcă pe 
vârful muntelui Rushmore. Şi aruncă-te de sus. 

Sara renunţă să mai adauge ceva. Într-o vreme preşedintele pleca urechea la 
povata ei. Fără excepţie. Se auzi sunând telefonul. Firul direct. Sara răspunse şi 
acoperi receptorul cu palma. 

— E Norton. 

March ridică din sprâncenele lui groase şi se apropie încet de ea, zâmbind. Îi 
mângâie obrazul osos cu degetul arătător, apoi zâmbi din nou. 

— Ştiu că sunt o pacoste morocănoasă. Ne împăcăm? Nu ştiu ce m-aş face 
fără tine. Să sperăm că Norton a făcut curăţenie. 

Luă receptorul şi aşteptă până când rămase singur. Sara simţea că i se 
învârte capul. Erau momente în care îi venea să-l strângă de gât pe March, ca în 
clipa următoare el să devină din nou fermecător, convingând-o să fie iar mâna lui 
dreaptă. 

— Preşedintele March la telefon, vorbi el cu glas de gheaţă. Ai cele două 
obiecte pe care le aştept? 

— Nu încă, dar sunt la un pas... începu Norton. 

— La un pas de a fi înlocuit de Mencken. Norton, câte ţinte ai doborât? 

— Faptul că mi-aţi rechemat douăzeci de oameni la Washington n-a fost de 
natură să-mi uşureze misiunea... 

— Rahat! La ordinele tale au rămastreizeci. Câţi îţi mai trebuie, o armată? 
Norton! strigă March. E ultimul meu cuvânt. Ai zece zile ca să-mi aduci cele două 
obiecte. Dacă te lasă memoria, vei recunoaşte filmul din prima secundă în care vei 
vedea cine e pe peliculă. După aceea îl opreşti. Pe bandă vei auzi o fată ţipând ca 
din gură de şarpe fiindcă a văzut flăcări. Nu era în pericol, dar în copilărie a scăpat 
dintr-o clădire cuprinsă de incendiu. De îndată ce auzi ţipetele, opreşti banda. Apoi 
îmi aduci ambele obiecte. Ai priceput? 


— Memoria mea e foarte bună, domnule preşedinte... 

— Atunci poate îţi lipseşte curajul. Acum ascultă şi deschide bine urechile. Ai 
zece zile ca să-i faci de petrecanie acelui englez pe nume Tweed, lui Ives, Joel 
Dyson şi Cord Dillon. Ca să-i ştergi definitiv de pe faţa pământului. Suntem în trei 
martie. Termenul include şi ziua de azi. Zece zile. Altfel, eşti un om mort... 

March puse receptorul în furcă, îşi scoase o batistă şi-şi şterse fruntea şi gâtul 
gros. Transpira ca un taur. La douăzeci şi patru de ore după ce-i va fi adus banda şi 


filmul, Norton urma să sufere un accident. Unul mortal. 


— S-ar putea să fim în pragul unei mari decizii, spuse Tweed. Mâine luăm 
trenul spre Colmar şi urcăm în munţii Vosgi. Acolo vom dispune de avantajul care 
ne-a lipsit până în acest moment. 

Îi telefonase lui Beck şi-i mulţumise că le salvase viaţa. Fusese nevoit să-l 
asculte pe elveţian dăscălindu-l cu blândeţe şi repetându-i că era riscant să 
părăsească hotelul. Acum se găsea în dormitorul lui, împreună cu Paula şi Newman, 
cărora le expunea planul său de acţiune. 

— Ce avantaj? Întrebă Paula. 

— Până în momentul de faţă confruntarea cu adversarul a avut mai curând 
aspectul unor lupte de stradă; am fost în oraşe, fără să ştim în ce punct urma să ne 
atace duşmanul. În teren deschis îi vom putea vedea apropiindu-se... mă refer la 
munţi. 

— Când mergem să-l vizităm pe Amberg la Château Noir? Întrebă Newman. 

Mai devreme Tweed le relatase conversaţia avută cu Eve în timpul mesei de 
prânz. Îşi amintise informaţia primită de la ea, şi anume că Amberg plecase în 
Franţa. Când Tweed le confirmă că aceasta era şi destinaţia lor, Newman se arătă 
sceptic. 

— Aici beneficiem de protecţia lui Beck, sublinie el. Din momentul în care vom 
trece graniţa în Franţa, vom fi singuri. Se pare că împotriva noastră acţionează o 
organizaţie vastă. Ai idee cine o controlează? Dacă e vorba de filmul şi de banda 
aduse de Dyson, ce anume ar putea exista pe ele dacă au fost ucişi atâţia oameni? 

— Habar n-am. De aceea vreau să merg şi să discut cu Amberg. Sunt convins 
că a luat cu el filmul şi banda. Poate a fost ameninţat şi atunci se foloseşte de cele 
două obiecte ca să rămână în viaţă. Asta ar fi una. 


— Şi a doua? Întrebă Newman. 


— Sunt decis să vizionez filmul şi să ascult banda. Am sunat-o pe Monica şi 
mi-a spus că a luat legătura cu Crombie, care supraveghează curăţarea molozului 
din Park Crescent. 

— De ce? Întrebă Paula. 

— Fiindcă în continuare caută seiful meu, în care se găsesc copiile după film şi 
bandă. Până în prezent, nici urmă de el. 

— Aş vrea să ştiu ce face Cardon, interveni Newman. La Zurich aproape că nu 
l-am văzut. 

— Atunci, întreabă-l. Îl chem chiar acum. Tweed luă receptorul, formă numărul 
camerei lui Cardon şi-l rugă să vină imediat până la el. Puse receptorul jos, 
privindu-l ţintă pe Newman. Voiai să ştii. Întreabă-l tu însuţi... 

Tweed rămase în picioare, cu ochii la fereastră. Toţi trei aşteptau. Un imens 
petrolier urca în susul fluviului. Pe punte se vedeau o mulţime de ţevi şi inscripţii de 
avertisment. Cardon bătu la uşă şi Newman îi deschise. 

— Ai cuvântul, spuse Tweed, plimbându-se agitat prin cameră. 

— Philip, începu Newman. Am vrea să ştim cum ţi-ai petrecut timpul la Zurich. 

— M-am folosit de fotocopia portretului lui Dyson desenat de Paula. Am 
colindat oraşul fără odihnă. În căutarea lui Dyson. Cardon zâmbi cu gura până la 
urechi. Şi l-am găsit. 

— L-ai găsit! exclamă Paula. Unde? De ce n-ai pus mâna pe el? Probabil că 
Dyson poate să ne spună ceea ce dorim cu disperare să aflăm. 

— Nu te ambala, îi zâmbi Cardon. L-am văzut urcând într-un taxi pe 
Bahnhofstrasse. Nu-l puteam prinde din mers. 

— Vrei să spui că i-ai pierdut urma? 

— Te-am rugat să nu te ambalezi, continuă liniştit Cardon. Am luat şi eu un 
taxi şi l-am urmărit până la Aeroportul Kloten. Era foarte aglomerat, tocmai 
aterizase un avion. Plus oamenii de pază. Nici de astă dată n-am putut să mă 
apropii de el şi să-i pun pistolul în coastă. 

— Ce s-a întâmplat după aceea? 

— Singurul lucru care se putea întâmpla. L-am urmărit cum îşi lua bilet. Eram 
la un pas de el. Ducea o valiză. Chiar că are o figură de vulpoi. 

— E un nemernic! izbucni Newman. 

— Continuă, îl îndemnă Paula, ştiind că Philip Cardon voia să-i pună răbdarea 


la încercare. 


— A făcut în aşa fel, încât să ajungă la aeroport cu foarte puţin timp înainte de 
decolarea avionului. Neavând bilet - şi nici timp ca să-mi cumpăr - nu l-am putut 
urma dincolo de controlul paşapoartelor şi de vamă. Ghiciţi unde a plecat. 

— Pe planeta Marte, spuse exasperată Paula. 

— Nici chiar aşa departe. La Basel. Se află undeva în acest oraş. 

Paula era uluită. Newman opină că trebuia acţionat fără întârziere. 

— Să scotocim oraşul Basel, aşa cum am făcut la Zurich. În cele din urmă, 
Philip a avut norocul să-l găsească. Toţi avem fotocopii după portretul lui Dyson. 

— Nu, îl contrazise Tweed. Beck ne-a cerut să rămânem la hotel. Toţi i-am 
nesocotit sfatul. Cel puţin, eu aşa am făcut. Urmarea? Am fost la un pas de a fi toţi 
asasinați. Basel, ca şi Zurich, e un oraş mare. Peste câteva ore, adică mâine 
dimineaţă, plecăm la Colmar. Nu vreau să mai risc viaţa nimănui în acest oraş. 

— Cum rămâne cu armele pe care le avem asupra noastră? Întrebă Cardon. 
Beck nu le va cere înapoi? 

— Lucru semnificativ, aflând că ne vom aventura în Franţa, Beck nici n-a adus 
vorba despre arme. Or, Arthur Beck nu uită niciodată nimic. 

— Dar vom trece frontiera, îi aminti Paula. 

— Bob, ţi-aduci aminte când am fost data trecută la Colmar? Gara are cea mai 
ciudată structură cu putinţă. Din gara elveţiană intri direct în cea franceză. Dacă 
prindem trenul de ora unsprezece dimineaţă, probabil că la punctul de control nu va 
fi nimeni. Nici data trecută nu era. 

— Dar dacă mâine totuşi va fi cineva? Asta n-ai cum să prevezi, insistă Paula. 

— Ba da, o contrazise Tweed. Eu nu voi căra niciun bagaj. Voi trece primul, iar 
voi veţi veni după mine. Dacă vedeţi că sunt oprit, vă întoarceţi din drum. Vom găsi 
altă soluţie. 

— Mă întreb unde se află Joel Dyson în acest moment, spuse gânditoare 
Paula. 

— lar eu aş vrea să ştiu cine i-a asasinat pe Helen Frey, pe Klara şi pe 
detectivul Theo Strebel, adăugă Newman. 

— Cred că ştiu cine, pornind de la informaţiile furnizate de unul din voi doi, 
răspunse Tweed. 


Bankverein, staţia de tramvai aflată la mijlocul distanţei dintre Rin şi gară, se 
găsea în zona majorităţii băncilor din Basel, printre care şi Banca de Credit. Tânărul 
hippie aşezat pe trotuar lângă intrarea băncii îşi ţinea picioarele întinse în faţă. 
Purta o pălărie elveţiană veche şi ponosită, cu borul tras mult pe frunte. Paltonul 


uzat, de culoare închisă, era încheiat până la gât, ca să-l apere de frig. Pantalonii de 
catifea reiată, pătaţi şi mult prea lungi, cădeau în falduri peste bocancii vechi de 
alpinist. Alături de Joel Dyson se vedea un sac mare de pânză. 

Dyson îşi mânjise obrazul bucălat cu ţărână şi-şi ascunsese bărbia mică sub o 
eşarfă zdrenţuită. Câţiva elveţieni care treceau pe stradă îi aruncară priviri curioase, 
dar Dyson ştia că americanul postat de pază pe trotuarul celălalt nu găsea nimic 
ciudat în înfăţişarea lui. 

Dyson aştepta prilejul nimerit ca să se furişeze în bancă fără a fi văzut de 
american. Îşi făcuse un plan, însă avea nevoie ca la momentul oportun cineva să 
intre în bancă. Paznicul de la intrare avea să-l însoţească pe client până la persoana 
pe care o căuta. 

Dyson ştia că trebuia să acţioneze într-o fracțiune de secundă, dar învățase să 
se mişte rapid, meseria lui fiind aceea de a face fotografii compromiţătoare ale 
celebrităților. Văzu că se apropie o femeie îmbrăcată în negru şi-şi încleştă degetele 
pe mânerul de lemn al sacoşei de pânză. Trei tramvaie mici de culoare verde - nişte 
jucării în comparaţie cu giganţii albaştri de la Zurich - veneau dinspre Rin, unul în 
urma celuilalt. Se părea că sosise prilejul aşteptat. 

Femeia în negru intră în bancă şi paznicul îi adresă câteva cuvinte, apoi o 
conduse, ieşind din hol împreună cu ea. Tramvaiele îl ascundeau pe Dyson vederii 
americanului. Dyson sări în picioare şi împinse uşa. Ajuns în holul pustiu, se mişcă şi 
mai rapid. 

Îşi descheie haina ponosită şi o scoase în grabă, rămânând într-un sacou 
albastru şi elegant. Îşi scoase apoi pantalonii, pe sub care purta o altă pereche, de 
aceeaşi culoare cu sacoul. Îşi smulse bocancii, deschise sacoşa, scoase dinăuntru o 
pereche de pantofi eleganţi şi-i încălţă. Apoi îşi scoase pălăria, înghesui hainele 
vechi şi bocancii în sacoşă şi o închise la loc. Îşi netezi părul cu un pieptene şi-şi 
şterse faţa cu o cârpă umezită. Când paznicul reapăru, Joel îi întinse cartea de 
vizită, fără un cuvânt. Paznicul o studie, apoi o întoarse pe partea cealaltă, 
cercetând scrisul de pe verso. Citi cu atenţie mesajul scris în germană. 

Vă rog să-i acordati tot ajutorul aducătorului acestui mesaj. Este unul dintre 
cei mai buni clienți ai noştri. 

Pe faţa cărţii de vizită era tipărit cu litere în relief Walter Amberg, Banca de 
Credit. Când venise să-i lase în păstrare lui Julius filmul şi banda, Dyson îi ceruse 
fratelui acestuia o carte de vizită. Cu ocazia ultimei vizite la Zurich, intrase în câteva 


baruri, până când reuşise să închege o conversaţie cu un elveţian, căruia îi făcuse 


cinste cu câteva pahare. Apoi îl rugase să scrie un mesaj în limba germană pe 
cartea de vizită, spunând că voia să-i joace o festă unui prieten elveţian. 

Dyson era expert în a-şi croi drum neinvitat prin case şi birouri. Paznicul îi 
spuse ceva în germană. 

— Îmi pare rău, răspunse Dyson. Nu vorbesc decât engleza. 

— Cred că ar trebui să discutaţi cu doamna Kahn, îi sugeră portarul în 
engleză. 

— Mi se pare că e chiar doamna la care am fost trimis... 

Doamna Kahn era o femeie brunetă, de vârstă neprecizată, cu ochelari cu 
rame de aur. îl invită să ia loc şi studie cartea de vizită. Apoi îi spuse că se va 
întoarce într-o clipă. Intră într-o încăpere alăturată şi închise cu grijă uşa în urma ei. 

Dyson zâmbi în sinea lui. Ştia exact ce făcea femeia. Telefona la Zurich ca să-l 
verifice. Când venise să lase în păstrare filmul şi banda, Dyson depusese o mică 
sumă de bani. Îşi dăduse seama că, dacă erai clientul băncii - indiferent de 
mărimea contului - erai considerat de-al casei. 

Singur în birou, îşi scoase batista, o umezi cu vârful limbii şi-şi şterse cu râvnă 
obrazul. Deja îndepărtase în bună parte murdăria, însă dorea să facă impresie cât 
mai bună. Să pară un om cu greutate. Unul dintre clienţii cu greutate. Doamna Kahn 
se înapoie şi se aşeză la biroul ei. 

— Cu ce vă pot fi de folos, domnule Dyson? 

— Trebuie să iau legătura cu domnul Amberg. l-am lăsat în păstrare ceva de 
valoare. Mi-a spus că, dacă voi avea nevoie de acele obiecte, să iau legătura cu el. 
E vorba de ceva urgent. 

— Domnul Amberg se află în Franţa. 

— Ştiu. Zâmbi fugar. Dar am lăsat la Londra adresa pe care mi-a dat-o. Nu 
sunt căsătorit, aşa că n-am cui telefona ca să mi-o spună. 

— E în Alsacia... 

— Ştiu şi asta. Dar niciodată nu rețin adresele străine... 

— Nu-i prea departe. La Château Noir, în munţii Vosgi. Puteţi lua trenul până 
la Colmar. 

— Sunt cu maşina. Am mai fost acolo şi în alte ocazii. La Colmar. 

— E greu de găsit, domnule Dyson. E tocmai sus în munţi. Vă sugerez să 
cumpăraţi o hartă rutieră. Când veţi ajunge la Colmar, veţi vedea un hotel chiar la 
ieşirea din gară. Hotelul Bristol. Arătaţi-le celor de acolo harta şi ei vă vor îndruma. 

— Vă sunt foarte îndatorat, doamnă Kahn. 


— Cu multă plăcere. Paznicul vă va conduce la ieşire... 


lată un lucru care nu-i convenea defel. Sperase ca în hol să se poată schimba 
din nou în costumaţia hippie, înainte de a ieşi din bancă. Paznicul veni, îl conduse la 
intrarea principală, îi deschise uşa şi-l salută din cap. 

Dyson ieşi pe stradă în aerul îngheţat al după-amiezii. În interiorul 
bănciifusese cald şi plăcut. Făcu câţiva paşi pe stradă, cu ochii la americanul care 
continua să stea pe trotuarul celălalt. Deodată simţi o ţeavă de pistol înfigându-i-se 
în spate prin buzunarul unui balonzaid. 

— Unde-i Amberg, domnule Dyson? Dacă spui adevărul, poate nu voi apăsa 
pe trăgaci. 

— La Château Noir, în Franţa. În munţii Vosgi. Lângă Colmar. Dyson era 
speriat de moarte, însă de felul lui era un supravieţuitor. În plus, se găsea la un pas 
de a pune mâna pe o avere uriaşă. Nu voia să rişte un glonţ în spate tocmai acum. 
Poate că omul cu accent american nu făcea decât să-l pună la încercare. 

— Atunci vom face o plimbare împreună, continuă vocea. Există o 
scurtătură... 

Tăcu brusc. Dyson văzu o maşină de poliţie care venea încet pe stradă. Ridică 
amândouă mâinile în aer, mult deasupra capului. Totul se petrecu în câteva 
secunde. Maşina de poliţie frână, ţeava armei încetă să-l mai împungă în spinare, 
apoi auzi zgomotul unor paşi care se îndepărtau în fugă. Între timp un poliţist veni la 
el, cu arma în mână. 

— M-a ameninţat cu arma. Voia să-i dau paşaportul şi banii. Dyson privi peste 
umăr. Nici urmă de american. Dar n-a mai apucat. Aţi apărut dumneavoastră... 

Polițistul încuviinţă din cap şi alergă cu paşi mari spre punctul din care se 
ramificau mai multe străzi. Dispăru după colţ. 

Dyson răsuflă uşurat, îşi luă sacoşa de pânză, pe care o scăpase din mână, şi 
se îndepărtă grăbit. 

Închiriase un Mercedes argintiu. Într-o oră avea să treacă graniţa, în drum 
spre Colmar. 


De fiecare dată când vorbea cu preşedintele, Norton începea prin a-i 
comunica numărul de telefon al ultimei sale ascunzători. Preşedintele nu avea 
habar ce oraş indicau primele cifre. Sara fuse cea care făcu descoperirea, după ce 
March încheiase convorbirea. 

Norton, cu părul lui “cărunt” şi zbârlit, şedea în apartamentul închiriat la 
Basel, de regulă ocupat de un diplomat al ambasadei din Berna. Ambasadorului 
Anderson nu-i convenise deloc când Norton îi ceruse să-l dea afară pe diplomat. 


Când bărbatul cu păr cărunt şi zburlit îi fluturase pe sub ochi legitimaţia de 
membru al echipei prezidenţiale, ambasadorul nu avusese încotro şi fusese nevoit 
să satisfacă cererea lui Norton. Totodată, ambasadorul îi spusese că-şi strângea 
lucrurile şi că se pregătea să se înapoieze acasă. La post urma să vină cineva pe 
nume Gallagher. Norton zâmbi în sinea lui: probabil că Anderson, diplomat de 
carieră, îl supărase cumva pe March. Sună telefonul. 

— Aici Mencken. L-am localizat pe Amberg. E la Château Noir în Franţa. În 
apropierea unui oraş numit Colmar. Castelul se află sus în munţii Vosgi... 

— Mută întreaga unitate la Colmar. Tu unde ai să locuieşti? La Hotelul Bristol. 
Am înţeles. Nu-i departe de aici. Voi fi acolo. Ce face curierul care a adus banii? 

— E încuiat într-o cameră de hotel. Ştii care anume. Cheia e la mine. 

— la-l cu tine, împreună cu banii. Indiferent cine deţine ceea ce caut eu, voi 
încerca un nou schimb. Dă-i bătaie... 

Norton începu să-şi strângă hainele în singura valiză pe care o ducea cu el. 
Suficient de mică pentru a fi luată ca bagaj de mână în avion. Ca să nu mai piardă 
timp la banda de bagaje. Telefonul sună din nou. 

— Da, cine-i la aparat? 

— Tipul care ţi-a dat zece zile ca să faci curăţenie, răspunse răstit March. Ştiu 
că te afli la Basel. Şi ce-i cu asta? În zona Zurich ai avut trei locuri diferite în care să 
fi dat banii în schimbul benzii şi al filmului. 

— A fost un eşec. Am postat oameni în fiecare dintre cele trei puncte. N-a 
venit nimeni. Cineva acţionează foarte inteligent. Foloseşte tehnica răpitorilor. Mă 
trimite într-un loc - de fapt, în trei - şi apoi nu vine. Încearcă să ne pună nervii la 
încercare. Apoi iar telefonează şi iar fixează o întâlnire. Sunt pe cale să mă mut la 
Hotelul Bristol din Colmar, în Franţa. Vă voi da numărul de telefon de îndată ce 
ajung. Vom rezolva treaba. Vom elimina toate patru ţintele şi vom pune mâna pe 
banda şi pe filmul dumneavoastră... 

— Norton, n-ai idee ce încurajator sună ceea ce mi-ai spus adineauri, 
răspunse sarcastic March. M-ai înţeles? Şi cum ai de gând să acţionezi de data 
aceasta... înainte de 13 martie? 

— Ţintele se vor mişca în teren muntos. Mă voi folosi de acest avantaj pentru 
a le suprima. Prin ambuscadă... 

Pentru prima oară, Norton fuse cel care trânti telefonul. 

Norton ajunse primul la Colmar. Îmbrăcat în haină neagră de astrahan şi 
căciulă de blană, semăna cu un profesor rus, impresie confirmată de ochelarii fără 
rame prin care o privea pe recepţionera Hotelului Bristol. 

Oare ce anume din înfăţişarea necunoscutului o umplea de fiori pe tânăra de 
la recepţie? Norton stătea nemişcat, iar ochii care o fixau din spatele lentilelor 
păreau lipsiţi de viaţă şi de orice căldură omenească. 

— Vreau să rezerv o cameră cu două paturi pentru cinci zile, îi spuse Norton. 
Trebuie să plec cu afaceri, aşa că s-ar putea să nu dorm la hotel în fiecare noapte. 
Vă plătesc în avans pentru cinci nopţi... 

Se trecu în registru sub numele de Ben Thalmann, plăti în franci francezi, apoi 
scoase ghidul Michelin cu munţii Vosgi, cumpărat la Basel. Plecase din oraş la 
douăzeci de minute după conversaţia avută cu preşedintele March. 

— Trebuie să vizitez Château Noir, reşedinţa unui elveţian, un anume domn 
Amberg. Îmi puteţi arăta cum să ajung acolo cu maşina? 

— Va trebui să vă grăbiţi, domnule, îi răspunse fata într-o engleză excelentă. 
Se întunecă devreme şi a nins în munţi. Probabil că şoselele sunt îngheţate... 

— Dumneata arată-mi... 

Ea tăcu, studie harta, apoi însemnă un traseu pe Autostrada N83 spre 
Kayserberg şi de acolo sus în munţii Vosgi pe Şoseaua N415. Traseul se complica şi 
fata îşi plimbă creionul pe un drum secundar. Îl avertiză încă o dată despre riscurile 
unei astfel de călătorii, dar Norton o întrerupse cu bruscheţe. 

— Pot folosi telefonul dumitale pentru o convorbire particulară? 

— Desigur, domnule... 

Discretă, deschise o uşă şi o închise în urma ei. În realitate, abia aştepta să 
scape de prezenţa acelei figuri întunecate. Norton zâmbi şi formă numărul Hotelului 
Drei Könige. Simţise frica fetei şi acest lucru îl făcu să se simtă încrezător. Ceru 
centralistei să-i facă legătura cu Tweed. Urmă o scurtă pauză. 


— Cine-i la telefon? Întrebă o voce de bărbat. 


— Barton Ives, răspunse Norton prin batista cu care acoperise receptorul. Cu 
cine vorbesc? 

— Sunt Tweed. Unde eşti, lves...? 

Norton puse receptorul în furcă. Deci Tweed se afla încă la Basel. În sfârşit, se 
întâmplă să ajungă undeva înaintea adversarului. Prin urmare, avea răgazul să pună 
la punct capcana morţii. Era interesant că Tweed aştepta să-l întâlnească pe Barton 
Ives. Deci îi va suprima pe toţi aici, în ţinuturile sălbatice ale Alsaciei. 

Norton ieşi grăbit din hotel şi urcă la volanul Renault-ului albastru pe care-l 
închiriase la Basel. Nu-şi luase cameră la Drei Könige, nu făcusedecât să ia masa de 
prânz mai devreme, după care se aşezase în holul de la recepţie. La timp ca să 
surprindă sosirea lui Tweed şi a echipei lui. 

Intenţiona să aplice aceeaşi metodă şi la Hotelul Bristol. În gara de peste 
drum de hotel cumpărase o broşură cu numele câtorva mici hoteluri din Oraşul 
Vechi. Avea de gând să se stabilească la unul dintre ele. 

Conduse în viteză, străbătând câmpia de dincolo de Colmar. După-amiaza era 
rece şi însorită, iar aerul îmbătător ca vinul. Dar aici era chiar patria vinului. Pe 
măsură ce se apropia de zona dealurilor, şiruri de viță-de-vie se întindeau până 
departe de ambele părţi ale şoselei. Încetini când ajunse în orăşelul medieval 
Kayserberg, abia cu puţin mai mare decât un sat. Norton nu avea ochi pentru 
frumuseţea locurilor. Ceea ce-i atrase însă atenţia era podul de piatră construit 
peste un mic râu din centrul localităţii. 

Loc excelent pentru a pune o bombă ce putea fi detonată de la distanţă. 
Mencken, care urma să ajungă la Colmar, era expert în explozibili. Pe drumul de la 
Basel la Colmar, Norton observase o carieră de piatră, un depozit cu o inscripţie de 
avertisment scrisă în franceză, Danger - Explosives. Îşi însemnase locul pe hartă. 

leşi din Kayserberg şi intră în zona dealurilor. În spatele lor se înălța lanţul 
nesfârşit al munţilor Vosgi, cu crestele acoperite de zăpadă. Prevăzător, Norton 
închiriase o maşină cu cauciucuri antiderapante. Drumul începu să şerpuiască în 
serpentine, urcând din ce în ce mai sus... 

Nu mai treceau alte maşini. De ambele părţi ale şoselei începură să-l 
împresoare păduri dese de brazi. Carosabilul era acoperit de zăpadă, sub care se 
ascundea o pojghiţă înşelătoare de gheaţă. Temperatura scădea vertiginos. Brazii 
erau îmbrăcaţi în zăpadă îngheţată, cu crengile plecate sub povara albă. La fel ca în 
Siberia. 

Norton zâmbi în sinea lui. Ambianţa ideală pentru ceea ce avea de gând. În 


numeroase puncte topografia se preta la ambuscade mortale. Anticipă că Tweed şi 


trupa lui vor dispărea de pe suprafaţa pământului până la venirea primăverii. Numai 
primăvara avea să dea la iveală vehiculele îngheţate şi oasele putrezite ale celor 
dinăuntru. 

De cealaltă parte a şoselei muntele se prăvălea în abis. Norton putea vedea 
prăpastia adâncă, parcă fără fund. Teritoriul devenea din ce în ce mai potrivit 
pentru ce avea de gând. Nu se îndoia că Tweed va urca muntele cu maşina ca să-l 
întâlnească pe Amberg la Château Noir. 

Înaintă pe serpentinele abrupte care urcau încontinuu, atent la gheaţa 
ascunsă sub zăpadă. Alături se afla harta pe care fata de la Bristol îi însemnase 
traseul. Norton era tot timpul cu ochii la hartă. Curând avea să ajungă la intersecţia 
cu drumul lăturalnic care ducea la Lac Noir. 

Frigul intens îl pătrundea prin palton. Deschise radiatoarele la maximum. 
Răsuflarea îi aburea ochelarii. Îi scoase de la ochi oricum, erau o simplă piesă de 
recuzită. Nu întâlnea decât arareori un semn de viaţă omenească: căsuțe ciudate, 
vechi şi văruite, cu acoperişuri de ţiglă acoperite cu zăpadă. Norton era rezistent la 
frig, dar gerul de aici era necruţător. 

Trecu printr-un cătun numit Orbey, aflat în drumul său. Nici ţipenie de om. Îşi 
imagină că toţi stăteau în casă la căldură. Între timp părăsise Şoseaua N415 şi 
consulta harta mai frecvent. Înaintând pe un drumeag îngust, se găsi dintr-o dată 
lângă Lac Noir şi scoase un icnet de surpriză. 

Cândva, pe vremea când lucra la FBI, Norton operase în Europa, fiind trimis de 
Departamentul de Stat în misiuni secrete, interzise de legea americană şi total 
ilegale. Deşi Norton cunoştea continentul, în viaţa lui nu întâlnise asemenea 
privelişte. 

Pe celălalt mal al lacului tăcut şi singuratic se ridica un perete de granit înalt 
şi abrupt. În vârf se vedea un castel cu foişoare şi câteva ferestre luminate. Era 
Château Noir. Sub impulsul momentului, decise să-i facă o vizită misteriosului domn 
Amberg. 

Conduse pe serpentine abrupte, însemnate pe hartă de fata de la Hotelul 
Bristol. Ajuns în vârf, văzu că punctul cel mai înalt al castelului era un donjon masiv. 

Cei mai mulţi ar fi rămas impresionați în faţa impozantului edificiu. Pentru 
Norton nu era decât o construcţie monstruoasă, ridicată în epoca medievală. 
Castelul era împrejmuit cu un zid înalt. Norton îl cercetă rapid, apoi cobori din 
maşină şi porni pe jos spre porţile din fier forjat de la intrare. Apăsă butonul de sub 
interfonul cu grilaj metalic încastrat în partea stângă a porţii. Trebuia să se 


grăbească: voia să coboare din munţi înainte ca întunericul să coboare pe acele 
drumuri înfiorătoare. O voce îi răspunse în germană. 

— Nu vorbesc germana, preciză Norton, ascunzându-şi accentul american. 

— Atunci, vă rog să-mi spuneţi cine sunteţi, reluă vocea în engleză. 

— Tweed. Tweed... 

— Intraţi, vă rog... 

Se auzi un bâzâit. Norton împinse ambele canaturi ale porţii. Cel stâng se 
deschise. Scoase un cartonaş cu chibrituri şi-l introduse în încuietoare. Bănuia că 
porţile se deschideau şi se închideau automat, acţionate din interior. Mai folosise şi 
altă dată şmecheria. Într-adevăr, în timp ce păşea prin curtea pavată cu dale de 
piatră, aruncă o privire peste umăr şi văzu că porţile se închideau. 

Urcă în grabă treptele late de piatră care duceau pe terasa masivă. Între timp 
îşi scosese Luger-ul din tocul de la şold, ţinându-l lângă coapsă. Uşa mare din lemn 
se deschise spre interior şi în prag se ivi un omuleţ corpolent, cu părul negru 
pieptănat pe spate, dezvelindu-i fruntea înaltă. Purta un costum negru de afaceri şi 
expresia de surpriză din ochii lui se preschimbă imediat în una de alarmă. 

— Nu eşti Tweed. 

Vru să închidă uşa, dar Norton îndreptă Luger-ul spre el. 

— Domnul Amberg? vorbi Norton, revenind la accentul lui obişnuit. Să nu 
minţiţi. Trag fără să stau prea mult pe gânduri. 

— Da, dar... 

— Să stăm de vorbă înăuntru. Aţi putea răci. Aveţi două obiecte care-mi 
trebuie. Puteţi câştiga o avere, domnule Amberg. Să negociem. În timp ce Norton 
vorbea, Amberg se trase cu spatele înăuntru şi americanul îl urmă, cu Luger-ul în 
mână. Îşi dădu seama că se afla într-un hol imens şi luminat difuz de aplice fixate în 
perete. 

— Nu ştiu despre ce vorbiţi, domnule Tweed. 

Pe Norton îl miră felul în care bancherul accentuase numele. Cuvintele lui 
Amberg stârniră ecouri în vastul hol de la intrare. Privindu-l atent pe Amberg, 
Norton văzu în stânga lui o scară largă care urca până la o înălţime considerabilă. 
Totodată i se păru că distinge pe trepte silueta unui bărbat. 

În următoarea clipă, Amberg îşi scoase batista din buzunar, ca pentru a-şi 
sufla nasul. Răsună un clinchet şi la picioarele lui Norton ateriză un obiect. Amberg 
se dădu deoparte. Un abur cenuşiu îl învălui pe Norton, înceţoşându-i vederea. 
Norton vâri rapid pistolul în toc. Deja nu mai vedea clar. Îşi ţinu răsuflarea, în timp 


ce cu mâna stângă se grăbi să scoată batista. Gazul lacrimogen îi atinse ochii cu o 


secundă înainte să şi-i acopere cu batista. La rândul lui, Amberg îşi protejase ochii 
cu o batistă. 

Norton - care vedea, însă ca prin ceaţă - porni spre ieşire, îşi luă batista de la 
ochi, descuie uşa masivă şi o trase către el. leşi pe terasă, clătinându-se pe 
picioare, apucă clanţa rotundă şi neagră de fier, închise uşa şi-şi umplu plămânii cu 
aer. 

Porni cu pas împleticit spre poartă. Aerul rece îi limpezea vederea din ce în ce 
mai mult. Nu-l atinsese decât o mică parte din gaz, afectându-i îndeosebi ochiul 
stâng. Cartonaşul împiedicase poarta să se încuie. Deşi grăbit să plece, se opri să 
recupereze cartonaşul, în caz că ar fi avut nevoie să folosească acelaşi truc cu 
ocazia unei viitoare vizite la Château Noir. 

Se opri lângă maşină, trăgând în piept cu nesaţ aerul de munte, apoi se aşeză 
la volan, închise încet portiera şi răsuci cheia de contact. Fata de la Bristol îi 
însemnase pe hartă o variantă de traseu pe Şoseaua D417, care cobora spre Col de 
la Schlucht. Hotări să se înapoieze pe această rută. 

Întoarse maşina, decis să verifice al doilea traseu pe care Tweed ar fi putut 
călători spre Château Noir. Conducea atent, luând cu pricepere serpentinele, în timp 
ce ochiul stâng continua să-i lăcrimeze. 

Era alb la faţă şi furios pe sine însuşi. Îşi încălcase o regulă de aur: niciodată 
să nu acţionezi sub impulsul momentului, întotdeauna verifică ţinta şi abia după 
aceea trimite soldaţii. Cedase tentaţiei de a face treaba el însuşi. Aşa ceva nu 
trebuia să se mai întâmple... 

Marele lui regret era că nu avea nici cea mai mică idee despre identitatea 
siluetei de pe scări. Cine dracu' să fi fost cel care trăsese cartuşul lacrimogen? De 
un lucru era sigur: se va înapoia la Château Noir împreună cu echipa completă a lui 
Mencken. În timpul scurtei şi umilitoarei sale experienţe, Norton observase multe 
lucruri. Pe creasta zidului care împrejmuia monstruozitatea de piatră era montată o 
sârmă - probabil electrificată. 

Totodată, Norton remarcase drumul pietruit cu dale care ducea în spatele 
castelului, spre donjonul de pază. Un singur om postat acolo sus cu un 
pistol-mitralieră putea ţine sub observaţie toate intrările şi ieşirile castelului. 

Deja rula pe D417, şosea mult mai circulată. Ajunse în locul în care se înălța o 
clădire mare, purtând inscripţia LA SCHLUCHT 1139. Se găsea la 1139 de metri 
altitudine. Îşi continuă drumul, angajându-se într-un şir infinit de serpentine 
periculoase, în ac de păr. 


La una dintre ele se opri şi însemnă locul pe hartă. În stânga lui se vedea un 
perete de granit care se ridica vertical de la şosea, în dreapta muntele se prăvălea 
în altă prăpastie fără fund. Peretele de stâncă era acoperit cu plasă de metal, ca să 
nu se prăbuşească peste drum. Un punct ideal pentru o ambuscadă. Încă nu ieşise 
din zona înzăpezită a muntelui şi continua să coboare pe serpentinele îngheţate. În 
ciuda riscului, ţinea piciorul apăsat pe accelerator. Lumina era din ce în ce mai 
slabă. Amurgul începea să coboare peste munţii Vosgi. 

Norton înaintă fără a întâlni în cale alte maşini. leşind din zona de zăpezi, 
acceleră şi mai mult. Când ajunse la Colmar, luminile erau deja aprinse. Opri la gară 
şi intră să întrebe cum putea ajunge în Oraşul Vechi. Pe perete văzu o hartă uriaşă a 
localităţii Colmar. 

Imediat văzu că Oraşul Vechi, în care se găseau acele mici hoteluri, se numea 
Mica Veneţie. Uimitor câte Veneţii existau în Europa. De îndată ce-şi luă cameră, 
telefonă la Hotelul Bristol şi ceru să vorbească cu domnul Tweed. Nu se îndoia că 
adversarul era cazat acolo. Când Tweed avea să-i răspundă - în caz că se afla la 
hotel - Norton intenţiona să închidă telefonul. Spera ca astfel să-i strecoare lui 
Tweed un fior în suflet. Poate nu ştia, dar urma să fie îngropat în Alsacia. 

— Presupun că munţii Vosgi vor fi o zonă plină de riscuri, îşi anunţă Tweed 
echipa adunată în camera lui de la Drei Könige. 

Newman şi Paula şedeau împreună pe o canapea. Butler şi Nield ocupau două 
fotolii, iar Marler îşi luase poziţia obişnuită, sprijinit de perete şi fumând o ţigară 
lungă. 

După ce Tweed vorbise la telefon cu Monica, Marler, membru al SIS şi cel mai 
bun ţintaş din Europa, primise ordin să zboare cu avionul de la Londra la Basel. 
Blond, subţirel şi nu prea înalt, era abia trecut de treizeci de ani şi purta un bluzon 
sport în carouri şi pantaloni călcaţi la dungă. Vorbirea lui tărăgănată trăda un om cu 
educaţie. De fiecare dată era în duel verbal cu Newman. 

— E vorba de intuiţie? Întrebă Marler. Sau deţii date concrete? 

— Există vreo deosebire? interveni răstit Newman. 

Cei doi cu greu puteau fi numiţi prieteni. Dar, în cazul unui conflict armat, se 
puteau bizui unul pe celălalt fără rezerve. 

— Există, bătrâne, cum să nu? răspunse cu un aer de superioritate Marler. 


Deţii date concrete? repetă el întrebarea, adresându-se lui Tweed. 


Imediat după sosirea lui Marler, Tweed îl pusese la curent cu toate cele 
întâmplate. Poate că Marler, care evalua pentru prima oară faptele, avea să 
remarce un amănunt semnificativ care lor le scăpa. 

— Există unele date, le spuse Tweed. Beck mi-a telefonat şi mi-a spus că un 
bărbat cu semnalmentele lui Joel Dyson a fost atacat la intrarea în Banca de Credit. 

— Atacat? se miră Paula. 

— Da. Un american i-a proptit un pistol în spate în clipa în care Dyson ieşea de 
la Banca de Credit. Din fericire, a trecut o maşină de poliţie, americanul a fugit şi, 
dacă e într-adevăr vorba de Dyson, atunci aflaţi că a întrebat-o pe doamna Kahn, 
asistenta lui Amberg, unde se găseşte bancherul. Lui Beck nu-i scapă nimic. A 
telefonat la bancă şi a vorbit cu doamna Kahn. Femeia i-a confirmat ce mi-a spus 
mie Eve Amberg, şi anume că bancherul este la Château Noir. 

— Ai spus “dacă într-adevăr a fost vorba de Dyson”, interveni Paula. Nu-ţi stă 
în obicei să accepti o identificare în lipsă de dovezi. 

— De aceea l-am trimis pe Cardon să-i arate doamnei Kahn fotocopia după 
portretul lui Dyson, schiţat de tine, răspunse Tweed. 

Răsună o ciocănitură în uşa încuiată. Newman o deschise şi Cardon păşi 
înăuntru. Îi făcu cu ochiul Paulei, care schiţă o grimasă. 

— Cel care a trecut pe la sucursala din Basel a fost într-adevăr Dyson, îl 
anunţă Cardon pe Tweed. Îi întinse plicul cu fotocopia. Când i-am arătat desenul, 
femeia l-a recunoscut din prima clipă. Beck mi-a fost de mare ajutor: a pus un 
detectiv să mă aştepte acolo şi să mă conducă în biroul doamnei Kahn. lar ea mi-a 
vorbit deschis. 

— Toate acestea nu fac decât să confirme avertismentul meu despre 
pericolele care ne pândesc în munţii Vosgi. Americanul care l-a atacat pe Dyson şi 
care, probabil, a fugit voia să ştie unde se găseşte Amberg. Vom avea companie în 
Alsacia - şi încă una dintre cele mai puţin plăcute. 

Se auzi telefonul. Paula ridică receptorul, ascultă, spuse că-l va anunţa, apoi 
puse receptorul în furcă şi se uită la Tweed, cu un zâmbet amuzat. 

— Deja te aşteaptă cineva în holul de la recepţie. O companie ceva mai 
agreabilă. Jennie Blade e nerăbdătoare să-ţi vorbească. 

— N-a spus nimic de Gaunt? Întrebă Tweed, încruntând din sprâncene. 

— Niciun cuvânt. 

— Când am vorbit cu Monica, ea mi-a spus că a completat fişa lui Gaunt. A 
fost cândva ofiţer la Direcţia de Informaţii Militare. Ciudat... 


Jennie Blade şedea cu spatele drept într-un fotoliu. Era îmbrăcată în pantaloni 
de schi vârâţi în bocanci eleganţi de piele până la glezne şi o helancă albastră de 
mătase care-i punea în valoare silueta. Pe scaunul de alături se vedea împăturită o 
haină tivită cu blană. 

Când Tweed cobori din lift, Jennie tocmai îşi netezea coama blondă cu o 
mână, ţinând în cealaltă o oglinjoară în care îşi verifica înfăţişarea. Văzându-l pe 
Tweed, închise capacul pudrierei şi o puse în poşeta de umăr marca Gucci. 

— Nu ne-am văzut de mult, îl întâmpină ea. 

Îşi înclină capul într-o parte şi-i întinse obrazul drept. El se aplecă şi-o sărută 
pe obraz, apoi se cocoţă pe braţul fotoliului pe care şedea Jennie. Era o poziţie 
neobişnuită pentru el, dar îşi dădea seama că fata încerca să-i facă avansuri. Jennie 
îşi puse picioarele lungi unul peste altul. 

— N-a trecut prea mult de când am băut ceva împreună la Barul Hummer din 
Zurich. Unde-i Gaunt? Întrebă Tweed. 

— Oh, Seniorul? Dumnezeu ştie. E o adevărată pacoste. Dispare pentru ore 
sau zile întregi. Mi-a spus că te-a văzut aici. Am impresia că eşti un om de 
încredere... vreau să spun, un bărbat pe care o femeie se poate bizui. 

— Depinde de femeie şi de împrejurări. 

— În plus, mi s-a părut că mă simpatizezi. 

Se răsuci pe loc, la fel cum făcusepe scaunul din Barul Hummer, cu mâinile 
împreunate şi coatele sprijinite pe genunchi. Ridică spre el o privire rugătoare. 

— Să zicem că-mi eşti simpatică, acceptă Tweed. Ce-i cu asta? 

— Mi-e frică. Mă urmăreşte cineva. Apare când mă aştept mai puţin. Când ies 
dintr-un magazin, cu puţin înainte de ora închiderii, şi când afară e întuneric. Când 
îmi scot cheia ca să intru în apartamentul lui Gaunt de lângă Bankverein. Eu nu mă 
sperii cu una, cu două, dar recunosc că omul acesta din umbră mă îngrijorează. 

— Descrie-mi-l. 

Jennie luă mâna dreaptă a lui Tweed între palmele ei împreunate, continuând 
să-l privească în ochi. 

— Te-am rugat să mi-l descrii, repetă Tweed, înăsprindu-şi glasul. 

— Poartă o pălărie cu boruri largi, trasă pe frunte. E înalt de vreun metru 
şaizeci. Poate mă înşel în privinţa înălţimii. De fiecare dată e îmbrăcat într-o haină 
lungă, neagră şi are la gât un fular de lână. 

Tweed se strădui să-şi ascundă uimirea. Jennie îi descrisese aceeaşi persoană 


care fusese văzută ieşind din apartamentul Klarei de pe Rennweg, după ce fata 


fusese strangulată. Cuvintele lui Jennie erau aproape identice cu cele folosite de 
Gura-Târgului, locatara de la parterul blocului din Altstadt în care fusese ucisă Klara. 

— Asta se întâmplă aici, în Basel? vru el să verifice. Omul despre care vorbeşti 
te urmăreşte aici, în Basel? 

— Da. Omul din Umbră. Se cutremură de un fior. Îmi pune nervii la încercare. 
Lucru ridicol, când mă gândesc ce meserii am practicat. 

— Ce fel de meserii? Întrebă el cu blândeţe. 

— Am studii de contabilitate. Dar mi s-a părut o meserie îngrozitor de 
plicticoasă. Apoi am primit o slujbă grozavă la o mare companie din New York. 
Compania verifica stabilitatea financiară a firmelor din întreaga lume, contra unui 
onorariu fabulos. Tot ea se ocupa şi de personalităţi de marcă ale globului. Eram 
nevoită să găsesc diverse căi de acces în birouri şi apartamente, ca să verific stilul 
de viaţă al anumitor persoane. În acest fel am reuşit să strâng bani buni. M-am lăsat 
de meserie când una dintre ţinte m-a ameninţat cu arma. Am simţit că norocul nu 
mai era de partea mea. Atunci am plecat în Anglia, la Londra. 

Continua să povestească, ţinând degetele lui Tweed înlănţuite într-ale ei. 
Tweed îi mulţumi lui Dumnezeu că nu-l vedea Paula. L-ar fi ironizat fără cruţare. 

— Aşa l-ai cunoscut pe Gaunt? Întrebă el. 

Cât timp îi relatase povestea vieţii, Jennie nu-şi luase ochii de la el, aproape 
hipnotizându-l cu privirea-i arzătoare. Mare atenţie, se gândi Tweed. 

— Nu, Gaunt a apărut în viaţa mea ceva mai târziu, răspunse fata. 
Înapoindu-mă la Londra, am obţinut o slujbă la o agenţie de detectivi particulari. Am 
rămasacolo şase luni. Era o muncă murdară, dar aşa am ajuns la Gaunt. 

Făcu o pauză. 

— Continuă. Sunt numai urechi. 

— Eşti un bun ascultător. Ultima mea sarcină la agenţie a fost să-l verific pe 
Walter Amberg. 

Tweed rămase uluit pentru a doua oară. Se strădui şi de astă dată să păstreze 
o expresie indiferentă, privind-o fix pe Jennie şi încercând să vadă ce se ascundea în 
mintea ei. Fata vorbea încet şi liniştit, sporind efectul hipnotic al povestirii. Gaunt 
era nebun că n-o păstra lângă el. Pentru prima oară de când soţia îl părăsise, fugind 
cu un milionar grec, Tweed se gândi să renunţe la viaţa de singurătate. Se scutură, 
revenind la realitate. Avea de dus la bun sfârşit o treabă, cea mai periculoasă din 
cariera lui. 

— Cine i-a solicitat agenţiei să-l verifice pe Walter? Întrebă el. 


— Julius Amberg. A venit la biroul din Londra, împreună cu Gaunt. Aşa l-am 
cunoscut pe Gaunt. 

— Când l-ai verificat pe Walter Amberg, ce anume urmăreai în mod deosebit? 
Ai venit şi în Elveţia? 

— Răspunsul la a doua întrebare e afirmativ. Cât despre ce anume a trebuit 
să verific, Julius mi-a dat instrucţiuni foarte precise. Voia să ştie dacă Walter avea 
un apartament luxos în alt oraş. Ce altceva? Cu mâna liberă se juca cu şiragul de 
perle care atârna peste helancă. Îmi amintesc. Dacă avea vreo amantă. lar dacă 
avea, era bine îmbrăcată? Avea maşină proprie? Mai voia să ştie dacă Walter avea 
şi alte maşini, pe care le ţinea în alte oraşe. Şi aşa mai departe. Nimic nu s-a 
adeverit, cu excepţia vizitelor făcute unei fete din Basel. Niciodată nu i-am spus 
asta lui Julius, fiindcă mă săturasem până în gât. A mai existat un motiv. Gaunt mi-a 
cerut să vin să locuiesc la el. Îmi place în Cornwall, iubesc marea şi stâncile. 

— Am să-ţi mai pun câteva întrebări. Vreau să-mi răspunzi fără să stai pe 
gânduri. Probabil că meseria te-a ajutat să-ţi formezi un ascuţit simţ de observaţie. 
Prima întrebare: poţi să-mi descrii figura Omului din Umbră? 

— Nu pot. N-am văzut-o niciodată. 

— Cum merge, cum se mişcă? 

— Adică limbajul trupului. N-am de unde să ştiu. De fiecare dată stătea 
nemişcat. 

— Dar l-ai văzut de câteva ori. 

— Adevărat. Ridicam privirea, îl vedeam, plăteam ceea ce cumpărasem. Între 
timp el dispărea. 

— Dar la intrarea în apartamentul de pe Bankverein, când îţi căutai cheile? 

— Stătea în colţul străzii. Când m-am uitat într-acolo a doua oară, dispăruse. 

— Vrei să spui că, de fapt, nu l-ai văzut mergând? 

— Nu. 

— L-ai văzut şi la Zurich? 

— Nu. Numai aici, la Basel. 

— De câte ori s-a întâmplat să-l întâlneşti? 

— De cinci sau şase ori. Nu mai mult. 

— În ce interval de timp? 

— Câteva zile. 

— Aparițiile lui devin din ce în ce mai frecvente? 

— Da, Tweed. Ce dracu' să mă fac? 


— În prezent locuieşti împreună cu Gaunt în apartamentul din Bankverein? 


— Da. Dar el nu-i întotdeauna acasă. Ţi-am mai spus. 

—  Întoarce-te acasă. Îți chem un taxi. Rămâiîn apartament până la 
întoarcerea lui Gaunt. Spune-i şi lui despre Omul din Umbră. 

— Cred că glumeşti. Îmi va răspunde că-i doar o închipuire a mea. 

— Îţi chem taxiul... 

Portarul, care tocmai intrase de serviciu, dădu un telefon şi taxiul sosi în cinci 
minute. Tweed o însoţi pe Jennie afară în aerul îngheţat, care amintea şi mai mult 
de Siberia. Jennie îl sărută pe obraz şi urcă în maşină. 

— Trebuie să ne mai vedem, spuse ea în loc de rămas-bun. 

Tweed rămase câteva minute afară pe trotuar. Voia să se asigure că Jennie nu 
era urmărită. Totodată, începea să creadă că fata spunea adevărul. Povestea ei 
despre Omul din Umbră îl punea pe gânduri. Tocmai voia să intre în hotel, când îşi 
făcu apariţia un BMW care opri brusc în faţa hotelului, cu scrâşnet de frâne. 

Din maşină coborî Gaunt. Întinse cheile BMW-ului unui slujbaş al hotelului, 
care ieşise prin uşile turnante. 

— Te rog, parchează-mi maşina. Locuiesc aici. Numele meu e Gaunt. Îl bătu 
pe umăr pe Tweed. Ce frumos că mi-ai ieşit în întâmpinare! Ai ghicit că urma să vin. 
Brrr! Ce frig e afară. Înainte marş spre bar. Fac eu cinste... Două Scotch-uri duble, 
comandă el barmanului, de îndată ce se aşezară comod în barul în care nu mai era 
nimeni. Şi repede. Am nevoie să-mi pun sângele în mişcare, amice. 

— Eu nu beau Scotch, refuză categoric Tweed. Doar apă minerală. 

— Nu rezişti la alcool, aşa-i? Un bărbat cu experienţa dumitale? Ruşine, 
domnule. 

— Ar trebui să ai mai multă grijă de Jennie, îi spuse fără ocolişuri Tweed. E 
speriată de moarte. O urmăreşte cineva, o persoană care nu-mi sugerează nimic 
bun. 

Aşteptă până când Gaunt plăti consumaţia, adăugând un bacşiş 
nesemnificativ. Seniorul ridică paharul. 

— Pentru supraviețuirea celor mai puternici. Până la fund! 

— Spuneam că Jennie e urmărită de un necunoscut. Îi aţine calea, şi mă tem 
că n-are gânduri prea curate. 

— Prostii! Sunt născociri de-ale ei. Jennie are pe vino-încoace. Bineînţeles că 
bărbaţii nu rămân indiferenți şi încearcă s-o abordeze. 

— Gaunt! Tweed trânti paharul pe tăblia mesei. Taci şi ascultă. La Zurich a 
fost găsită moartă o fată pe nume Klara, asasinată cu cruzime. Cu capul aproape 
despărţit de trup. Strangulată. Cineva l-a văzut pe ucigaş părăsind imobilul. 


Descrierea făcută de martoră corespunde cu cea a omului care o urmăreşte pe 
Jennie. Chiar nu-ţi pasă deloc? 

ÎI privi atent pe Gaunt. Acesta venise îmbrăcat cu o haină din păr de cămilă, 
acum aruncată pe un scaun. Seniorul rămăsese într-un bluzon sport în carouri, o 
cravată cu capete de cai, pantaloni din catifea reiată şi pantofi de piele lucraţi de 
mână. Părul lui cânepiu era răvăşit de vânt. Ochii cenușii îl priveau fix pe Tweed pe 
deasupra nasului bine desenat. Brusc îşi schimbă atitudinea şi deveni serios. Îşi 
strânse cu putere buzele gurii sale voluntare. Tweed se gândi că îl avea în faţa lui 
pe fostul ofiţer de informaţii. 

— Mi se pare că am citit în ziare despre crima aceea. Înainte de a pleca din 
Zurich. Ar putea exista o legătură între acel omor şi omul care se presupune că o 
urmăreşte pe Jennie? 

— Care chiar o urmăreşte pe Jennie. 

— De unde ştii toate acestea? Întrebă brusc Gaunt. Ţi-a telefonat Jennie? 

— Jennie a fost aici. Mi-a povestit totul cu mai puţin de cinci minute înainte de 
venirea dumitale. N-ar fi mai bine să te duci în apartamentul de lângă Bankverein? 
Vreau să spun chiar acum, sublinie Tweed. 

— Nu va păţi nimic. Gaunt îl privi pe Tweed cu asprime. Mâine în zori plecăm 
amândoi la Colmar în Alsacia. În zori vom fi departe de Basel. 

— De ce tocmai la Colmar? Întrebă liniştit Tweed. 

— Fiindcă acolo a plecat Amberg. Într-un loc pe nume Château Noir. Sus în 
munţii Vosgi. Tocmai m-am întors de la bancă, unde am discutat pe scurt cu 
doamna Kahn, asistenta lui Amberg la sucursala din Basel. Am fost nevoit să insist 
ca să obţin această informaţie. Mi-am închipuit că poate vrei să ştii. Cu siguranţă că 
Amberg ştie ceva despre vizita fratelui său geamăn la Conacul Tresillian. Nimeni nu 
ucide un om în casa mea fără să fie pedepsit. Acum plec. Ţine minte ce ţi-am spus. 
Nu supraviețuiesc decât cei mai puternici. 

Gaunt se ridică, îşi înfipse mâinile în buzunarele hainei şi ieşi. Tweed nu se 
înapoie în cameră, ci rămase pe scaun, cufundat în gânduri. Gaunt nu-i părea a fi 
genul de om care să ofere o informaţie fără a urmări un anumit scop. Şi nu cumva 
ultima lui remarcă ascundea o ameninţare? 

— La telefon Norton, vorbi în receptor americanul, de îndată ce i se făcu 


legătura cu preşedintele. Îi dădu lui March numărul de telefon de la Hotelul Bristol. 


Când doriţi să luaţi legătura cu mine, spuneţi-i Sarei să lase un mesaj codificat. Voi 
încerca să vă contactez cât mai curând... 

— Pe dracu’! Am nevoie de numărul tău ca să pot da de tine când vreau eu. A 
intervenit ceva. 

— E tot ce vă pot oferi, spuse cu asprime Norton. 

— OK, dacă aşa stau lucrurile, acceptă March pe un ton de falsă bunăvoință. 
Acum ciuleşte urechile la mine. Am primit un nou mesaj de la individul cu voce 
mârâită. În legătură cu schimbul. E vorba de suma uriaşă pe care mi-o cere în 
schimbul filmului şi al benzii. Unde eşti acum? La Basel? 

— Nu. La Colmar, în Franţa. La poalele munţilor Vosgi. 

— Ai auzit vreodată de un orăşel pe nume Kayserberg? Ţi-l spun pe litere... 

— Nu-i nevoie. Acum o ora am trecut pe acolo. 

— Zău? Departamentul Sinistrei Coincidenţe. 

— N-am înţeles aluzia... domnule preşedinte. 

— Să zicem că a fost o glumă. În acest Kayserberg există un hotel nenorocit. 
L'Arbre Vert. Ţi-l spun pe litere. Sara spune că asta înseamnă Copacul Verde. 

— Nici de data aceasta nu-i cazul să mi-l spuneţi pe Utere. L-am remarcat în 
timp ce treceam prin... 

— Îţi vei lua cameră acolo. Sub numele de Tweed... 

— Nu se poate... 

— Aşa îţi cere Voce Mărâită. Vei aştepta un telefon. Ai banii la îndemână? S-ar 
putea să te sune chiar mâine dimineaţă. De tine depinde să pui mâna pe film, pe 
bandă... şi pe Voce Mârâită. În sicriu. Mort şi rece. Zilele trec. Ţi-am dat un termen. 
Timpul zboară. Mă bazez pe tine, Norton... 

— Vă puteţi baza pe mine, domnule preşedinte... 

Vorbea de unul singur. March închisese telefonul. Norton înjură în gând şi 
părăsi cabina din gara Colmar. Cu bună ştiinţă dăduse numărul de la Hotelul Bristol, 
unde nu intenţiona să petreacă nici-o noapte. Îşi propusese să treacă pe acolo şi 
să-şi ia mesajele. Nici nu-i dădea prin gând să lase numărul hotelului obscur de pe 
malul râului, în Mica Venetie. 

Se urcă la volanul Renault-ului albastru. Răsuci cheia de contact şi deschise 
radiatoarele. Nu-i plăcea aranjamentul acceptat de March. Ce dracu’, să se 
înregistreze la hotel sub numele de Tweed! De ce? Şantajistul care avea filmul şi 
banda probabil îl cunoştea pe Tweed şi ştia că acesta se găsea prin apropiere. 


Norton intenţiona să facă o listă cu toate persoanele despre care unitatea sa îi 
raportase că fuseseră văzute în compania lui Tweed. Una dintre acestea trebuia să 


fie Voce Mârâită. 


Bradford March puse receptorul în furcă şi-şi împreună mâinile la ceafa ca de 
taur. Şedea cu ochii ţintă la şemineul de marmură de pe peretele opus, însă fără 
să-l vadă. Era furios la culme. 

Şantajistul se juca cu el. Şi cu Norton. Îl plimbase mereu dintr-un oraş elveţian 
în altul, ca acum să mute întreaga operaţiune în Franţa. Norton, care fusese convins 
să-şi “dea demisia” de la FBI fiindcă Directorului nu-i conveneau metodele lui 
necruțătoare, era dus de nas la rândul lui. Voce Mărâită se juca cu el. 

Sara intră în Biroul Oval şi March ridică privirea Nu-i plăcu expresia de pe faţa 
ei. 

— Am veşti foarte proaste, şefule. Tocmai le-am primit. 

— Ce-ai aflat? 

— Harmer. Cel care ţi-a dat suma aceea mare de bani şi care apoi a spus că 
avea nevoie de ei ca să achite un împrumut. Cred că asta a şi făcut. 

— Ce dracu’ tot spui acolo? Vorbeşte lămurit, Sara. 

— Harmer s-a sinucis acum câteva ore. A luat un pumn de somnifere, după 
care a băut o mare cantitate de bourbon. 

— Aşa deci. Match îşi puse mâinile păroase pe masă. Problema s-a rezolvat. 

— Dacă aşa zici tu. 

— Vrei să spui că a lăsat o scrisoare? 

— Da, una pentru soţia lui. 

March se aplecă spre ea. 

— Haide, haide. Ar fi bine să aflăm ce scrie în acel bilet. 

— Ştiu. l-am telefonat soţiei lui ca să-i ofer condoleanţe din partea mea. De 
asemenea, i-am spus că vestea a fost şi pentru tine un şoc şi că eşti alături de ea. 

— Grozav. Cu una ca tine, nici nu mai trebuie să-mi scriu replicile. O clipă. Ce 
scria în bilet? 

— Ce se scrie de obicei în astfel de scrisori. Că-i părea rău, că a iubit-o din tot 
sufletul, dar că răspunderile care apăsau pe umerii lui s-au dovedit o povară mult 
prea mare. Femeia mi-a citit scrisoarea la telefon, apoi a izbucnit în hohote de 
plâns. 

— Adio, domnule Harmer. Se mai întâmplă. Totul e în regulă. 


— Sper. Sper din tot sufletul, Brad. Pentru tine. 


Cei Trei înţelepţi se adunaseră în biroul senatorului Wingfield. Şi de data 
aceasta draperiile erau trase, ascunzând vederii proprietatea din jurul vilei. Luminile 
erau aprinse. Bancherul şi politicianul cel vârstnic fuseseră convocați de urgenţă de 
Wingfield la reşedinţa acestuia din Chevy Chase. Senatorul păstra un aer mohorât. 
Îşi privi cu atenţie oaspeţii aşezaţi în jurul mesei. 

— Regret că v-am adus aici aşa, în pripă, dar situaţia din Biroul Oval este 
departe de a se ameliora. 

— Am aflat despre sinuciderea lui Harmer, interveni bancherul. O mare 
pierdere pentru partid. Nu numai că a avut el însuşi o contribuţie majoră, dar - lucru 
şi mai important - se pricepea ca nimeni altul să facă rost de fonduri. 

— Să fim realişti, spuse politicianul, privindu-l pe senator prin ochelarii cu 
rame de os. Politica este extrem de versatilă. Probabil că Harmer nu s-a priceput 
să-şi administreze afacerile. Are cine să-l înlocuiască. 

— Deţin o scrisoare personală de la Harmer, îi anunţă Wingfield. Glasul său de 
om educat trăda o urmă de încordare. Cunosc adevăratul motiv pentru care Harmer 
şi-a luat viaţa. Citiţi asta... 

Aruncă pe masă o foaie de hârtie fină, împăturită. Politicianul o citi primul, 
apoi i-o întinse bancherului. 

Dragă Charles, 

Când vei citi aceste rânduri, eu voi fi într-un loc mai bun. Cel puţin, aşa sper. 
Bradford March m-a rugat să-i împrumut cincisprezece milioane de dolari. Nu ştiu la 
ce i-a trebuit această sumă. M-am conformat. Când i-am cerut înapoi, ca să achit un 
împrumut bancar, March a refuzat să discute cu mine. Sara Maranoff mi-a transmis 
la telefon mesajul lui. Banii nu mai erau disponibili. Cu alte cuvinte, să mă duc la 
dracu’. Poate că acolo mă şi duc. Cineva trebuie să-l oprească pe preşedinte. Numai 
Cei Trei înţelepţi au această putere. 

— Oare la ce i-a trebuit lui March această sumă? Întrebă bancherul. 

— Probabil că nu vom afla niciodată, îi răspunse politicianul. Eu rămân la 
părerea mea. Nu-i suficient pentru a fi pus sub acuzaţie. 

— Scrisoarea ar putea fi transmisă ziarului Washington Post, sugeră 
bancherul. 

— Sub niciun motiv, interveni calm Wingfield. Ned, nu-ţi imaginezi cum ar 
proceda March? Ar chema experţi grafologi care să ateste că-i vorba de un fals. Apoi 


ar susţine sus şi tare că la mijloc este o conspirație şi că noi trei suntem cei care au 


acţionat din umbră. Să recunoaştem că-i un orator de temut. Ne-ar distruge. Nu-i 
suficient ca să acţionăm. 

— Atunci ce dracu' e suficient? izbucni bancherul. 

— Linişteşte-te, îl povăţui politicianul cel vârstnic. Politica este arta posibilului. 
Am pornit de la acelaşi principiu şi când am adoptat poziţia cunoscută, în timpul 
mandatului unuia dintre foştii preşedinţi. 

— Mai este şi povestea aceea cu desfiinţarea Serviciului Secret, continuă 
bancherul, la fel de furios. Am auzit că, acum, March are o bandă de bătăuşi care-i 
asigură protecţia. Unitatea Unu sau cam aşa ceva. 

— E vorba de forţa paramilitară despre care v-am relatat la una dintre 
întâlnirile noastre anterioare, spuse liniştit senatorul Wingfield. 

— Dar e împotriva oricăror uzanţe, protestă bancherul. 

— Bradford March încalcă o mulţime de uzanţe, Ned, îi aminti Wingfield. O 
altă însuşire cu care a câştigat electoratul american. Nu putem decât să aşteptăm. 

— Să aşteptăm ce? Întrebă bancherul. 

— Ceva mult mai grav. Rugaţi-vă la Dumnezeu ca acel ceva să nu iasă la 


iveală... 


Silueta înaltă a lui Jeb Calloway lăsa umbre distorsionate pe pereţii biroului 
prin care se plimba neliniştit. Sam, cel mai apropiat prieten şi colaborator al lui, îl 
urmări cu privirea şi-şi descheie nasturele sacoului care-i ţinea strâns burta 
proeminentă. 

— Ai primit veşti de la omul tău misterios din Europa, Jeb? Întrebă el. 

— Niciun cuvânt. Cred că se ascunde. 

— Ceea ce înseamnă că-l urmăreşte cineva. Prin urmare, cineva acolo e la 
curent cu existenţa lui. Te joci cu focul. Dacă acest lucru ajunge la urechile lui 
March, te va compromite definitiv. Se pricepe la aşa ceva ca nimeni altul. În parte, 
aşa a ajuns acolo unde se află acum - călcând peste cadavre. Aşa-i politica. lar în 
astfel de treburi March e în elementul lui. 

— Nimeni nu poate face legătura între mine şi informatorul meu. În plus, el 
dispune de o cale sigură de a mă contacta... dacă mai este în viaţă. 

— Cred că ar trebui să uiţi de el, Jeb, îl avertiză Sam. 

— Nu. Am o datorie de împlinit. Faţă de poporul american. 


La trecerea prin punctele de frontieră elveţian şi francez, se dovedi că Tweed 
avusese dreptate. Birourile erau pustii şi cu obloanele trase. Nimeni nu era de 
serviciu. 

Tweed urcă în expresul de Strasbourg împreună cu Paula şi găsi un 
compartiment de clasa întâi. Spre ora unsprezece dimineaţă trenul era aproape gol. 
După ei venea Newman, cu cele două pistoale Walther, aparţinând lui Butler şi 
Nield, vârâte la spate sub curea. Cardon încheia şirul. La ora unsprezece fix 
expresul se puse în mişcare. 

— În legătură cu conversaţia avută cu Jennie Blade, pe care mi-ai relatat-o 
mai devreme, începu Paula, care şedea faţă în faţă cu Tweed pe locul de la 
fereastră. M-am gândit mult la ce mi-ai povestit. 

— Şi la ce concluzie ai ajuns? 

— Jennie mă pune pe gânduri. În afară de ea, l-a mai văzut cineva pe Omul 
din Umbră, cu pălăria lui cu boruri mari? Gaunt l-a văzut? 

— E singura întrebare pe care am uitat să i-o pun, recunoscu Tweed. Deşi 
Gaunt părea să nu ia povestea în serios. Mă întreb de ce? 

— Fiindcă, dacă nimeni altcineva nu l-a mai văzut pe Omul din Umbră, atunci 
cum putem fi siguri că există? 

— Uiţi un lucru, îi aminti Tweed. La Zurich, Gura-Târgului ne-a dat exact 
aceleaşi semnalmente referitoare la bărbatul care a ieşit din bloc la scurt timp după 
asasinarea Klarei. 

— Poate că Jennie se afla undeva prin apropiere, în Altstadt, în acelaşi timp cu 
noi. Poate că l-a văzut şi ea ieşind din bloc. 

— Mergi cu supoziţiile până la limita posibilului. 

— Jennie a fost la Zurich în acea perioadă. Doar ştim acest lucru. 

— Adevărat. Tweed nu părea prea convins. 

— Ştii ceva? Paula se aplecă spre el. Când o femeie insistă să convingă un 
bărbat, până la urmă acesta ajunge s-o creadă. 

— Cum faci tu acum, îi spuse el. Îmi strecori în minte îndoiala. 

— Cine crezi că se află în spatele tuturor acestor crime odioase? Întrebă 
Paula, schimbând subiectul. Ţi-ai făcut o părere? 

— Una foarte bună. S-o luăm de la început. Aruncarea în aer a sediului din 
Park Crescent cu o bombă de mare putere. Ceasul bombei era un dispozitiv 
sofisticat, cum Crombie n-a mai întâlnit până acum. Apoi faptul că în Elveţia mişună 
americani, toţi cu paşapoarte diplomatice. Faptul că la sosirea lui Joel Dyson în Park 
Crescent, ca să ne lase copiile după film şi după casetă, Monica a văzut în bagajul 


lui haine de provenienţă americană, ceea ce sugerează că tocmai venise din State. 
Faptul că primul-ministru britanic pare să-i ciugulească din palmă preşedintelui 
american. Tot ce s-a întâmplat până acum duce cu gândul la sume fabuloase şi la o 
vastă organizaţie ostilă. Toate acestea confirmă ideea de putere. O putere uriaşă. 
Gândeşte-te singură. E înfricoşător. 

— Dar ţie nu pare să-ţi fie frică, remarcă ea. 

— Nici nu-mi este. Sunt indignat şi hotărât. Uciderea celor două fete prin 
sugrumare reprezintă două fapte grave - deşi uneori astfel de lucruri fac parte 
dintre riscurile meseriei. Însă Theo Strebel era un om de treabă şi nu merita să fie 
împuşcat. Încă un lucru curios şi semnificativ: cele două femei strangulate şi 
bărbatul împuşcat au fost victimele unei persoane pe care o cunoşteau. 

— De unde ştii? 

— Gândeşte-te câte precauţii şi-a luat Strebel la sosirea noastră şi cum a 
trebuit să ne spunem numele înainte de a fi primiţi. 

— Nu văd semnificaţia, mărturisi Paula. 

Newman asculta de pe scaunul lui situat de cealaltă parte a intervalului. Îşi 
scosese de la brâu cele două pistoale Walther. Acum armele se odihneau în 
buzunarele balonzaidului împăturit şi pus alături. 

Posesorii armelor, Butler şi Nield, închiriaseră la Basel maşini pentru a fi 
folosite, ulterior, în munţii Vosgi. Ar fi fost riscant să transporte arme cu maşina 
peste graniţă. În momentul acela goneau pe Autostrada A35 spre Colmar, unde 
aveau să-i întâlnească pe Tweed şi pe însoțitorii lui la Hotelul Bristol. 

Cardon şedea ca de obicei într-o poziţie strategică în capătul 
compartimentului lung. Înarmat cu Walther-ul, putea vedea pe oricine s-ar fi 
apropiat dintr-o direcţie sau alta. Părea somnoros, dar nu-şi lua ochii de la ceafa lui 
Tweed. 

Expresul oprise la St Louis, apoi la Mulhouse. Acum parcurgea distanţa lungă 
până la gara Colmar. Paula privea pe fereastră către est, peste fâşia dintre 
Mulhouse şi Colmar. În depărtare începeau să se distingă munţii Vosgi. 

Soarele strălucea orbitor, făcând să se vadă limpede lanţul de munţi pe 
jumătate acoperiţi cu zăpadă. În curând aveau să se aventureze în inima munţilor. 
Oare de ce i se păreau siniştri în această superbă dimineaţă? Urcau şi coborau în 
pante domoale, ici-colo ivindu-se câte un pisc semet. Păreau îngrozitor de 
singuratici, se gândi Paula. Atât de îndepărtați de satele pierdute printre podgorii 
sau pe pantele mai joase. 


În timp ce expresul gonea spre nord, Paula se gândea cât de straniu era acel 
frumos ţinut. Se gândea la bizarul amestec de franceză şi germană care apărea în 
numele oraşelor de pe harta pe care o studia. Boliwiller. Ste-Croix-en-Plaine. 
Munster. Ribeauville. 

În 1871 Prussia lui Bismarck anexase Alsacia şi Lorena. La sfârşitul Primului 
Război Mondial Franţa recuperase cele două provincii. Paula continua să privească 
afară pe fereastră. Multe case aveau acoperişuri ţuguiate şi înclinate, care sugerau 
că iernile aici puteau fi aspre şi cu ninsori abundente. 

Aruncă o privire spre Tweed care fredona încetişor, ceea ce nu-i stătea în fire. 
De ce oare era atât de mulţumit? 

— La ce te gândeşti? Îl întrebă. 

— La faptul că, dacă am puţin noroc, mă voi întâlni cu cei doi oameni care, nu 
mă îndoiesc, deţin cheia acestei poveşti pline de orori. 

— Şi păstrezi numele numai pentru tine? 

— E vorba de Joel Dyson, care ştie că Amberg se află la Château Noir şi care 
sunt sigur că abia aşteaptă să-şi recapete originalele filmului şi casetei. 

— Şi al doilea? 

— Probabil pionul cel mai important. Barton Ives, agent special al FBI... 


— Sunt puncte de ambuscadă ideale, spuse Norton. Sus, în Vosgi. Poţi lichida 
întreaga echipă a lui Tweed dintr-o singură lovitură. 

Norton îl întâlnea pe Mencken pentru prima oară, fiindcă voia să se asigure că 
Mencken nu va face nici-o greşeală. Dar chiar şi în această întâlnire faţă în faţă, 
Mencken îşi dădu seama că Norton procedase inteligent. Deşi foarte aproape unul 
de celălalt, Mencken nu putea vedea chipul lui Norton. 

Se găseau într-o cafenea din Mica Venetie, în inima oraşului Colmar. Înainte 
de a-i telefona lui Mencken, Norton colindase întreaga zonă până descoperise acest 
loc. Cafeneaua era împărţită în două săli printr-o draperie de dantelă. Mesele aflate 
de o parte şi de alta erau alăturate. 

De o parte a draperiei se aşezau clienţii care comandau mâncare. Norton 
sosise devreme, comandase o omletă cu salată şi o cantitate uriaşă de pâine 
franţuzească. Avea nevoie de hrană ca să-şi menţină energia ieşită din comun. 
Terminase de mâncat înainte de venirea lui Mencken şi făcuse semn chelnerului să 
se îndepărteze. 


— Mai târziu... 


Ferestrele care dădeau spre străduţa îngustă aveau şi ele perdele groase de 
dantelă. Conform instrucţiunilor primite, Mencken intră în bar, comandă un pahar de 
vin alb şi se duse să se aşeze la masa de lângă Norton, de cealaltă parte a 
draperiei. Se aşeză cu faţa spre perdea şi singurul client al cafenelei se răsuci pe 
scaun, ca şi cum ar fi salutat un vechi prieten. 

Da, se gândi Mencken. Norton fusese isteţ. Chipul pe care-l privea era 
distorsionat de perdeaua de dantelă. Norton purta o beretă franţuzească din 
comerţ, sub care îşi îndesase părul cărunt. Era îmbrăcat într-o canadiană şi un fular 
îi acoperea bărbia. Pe nas purta o pereche de ochelari cu lentile transparente. Ochii 
cu care îl fixa pe Mencken erau uriaşi şi dominatori. Ţinea harta lipită de perdea, ca 
Mencken s-o poată vedea clar. 

— Fiecare cruce de pe hartă marchează punctele de ambuscadă, continuă 
Norton. Aici e cel din Kayserberg. 

— M-am uitat şi eu pe harta mea. Locul se află la o zvârlitură de băț de 
Colmar... 

— Tu taci şi ascultă. Crucea reprezintă un pod. Dacă Tweed şi ai lui vor porni 
pe aici spre Vosgi, ai putea mina podul cu explozibili detonaţi de la distanţă. 

— OK, răspunse agasat Mencken. Înainte de a pleca din Basel am intrat în 
magazine de articole electrice şi de fierărie. Am tot ce-mi trebuie pentru a 
confecţiona un ceas: primitiv, dar va funcţiona. 

— Punctul acesta e o carieră de piatră, pe drumul dintre Basel şi Colmar. 
Acolo se găseşte un depozit de explozibili... 

— OK, nu-mi spui o noutate. L-am văzut şi eu venind încoace. Va fi o nimica 
toată... 

— Te-am rugat să asculti! Tweed şi echipa lui ar putea sosi dintr-o clipă în 
alta. Se mişcă foarte rapid. Prin urmare, prima ta grijă este să pui mâna pe acei 
explozibili... 

— Oricum, era prima mea grijă... 

— Crucea aceasta, dacă m-ai urmărit cu atenţie, reprezintă o stâncă la 
marginea şoselei. Pare foarte instabilă şi în faţa ei se cască o prăpastie. Poate o faci 
să se prăbuşească în timp ce Tweed... 

— OK. Asta îmi place... 

— Poziţia aceasta, tot în porţiunea înzăpezită a munţilor, e un loc în care i-ai 
putea supune unui tir încrucişat. Văd că nu-ţi însemni nimic. 

— Ba da, răspunse Mencken, ciocănindu-şi fruntea. Aici. Am o minte ca un 


calculator... Unul bun. Altceva? 


Norton îl privi ţintă pe Mencken prin perdea. Şi imaginea lui era distorsionată, 
efect amplificat de ochelarii cu lentile transparente. Figura lui Mencken, cu bărbia 
ascuţită şi pomeţii ieşiţi în afară, semăna leit cu un craniu. Avea în faţa lui un om 
care nu ezita să lichideze fără să clipească. Exact ce-şi dorea Norton. Totuşi, nu 
avea încredere în Mencken. În ochii cenuşii care-l fixau la rândul lor desluşi o 
scânteie de ambiţie. N-ai rata nici-o ocazie ca să-mi iei locul, se gândi Norton. 
Soluţia era să se arate dur cu Marvin Mencken, care era un ucigaş înnăscut. 

În următoarele câteva minute îi înşiră alte câteva puncte din Vosgi, marcate 
prin cruci. În cele din urmă, îi trecu lui Mencken harta pe sub perdea, ţinând-o cu 
degetele ascunse în mănuşile cu căptuşeală de mătase. Mencken găsi interesant 
faptul că Norton purta mănuşi. Trase concluzia că amprentele lui figurau în evidenţa 
Statelor Unite, poate sub alt nume. Fost CIA, fost FBI? Sau poate în fişierele cu marii 
infractori? 

Trase harta pe sub perdea şi o puse în buzunar. Se săturase până peste cap 
de Norton, care-i explica totul ca şi cum ar fi avut de-a face cu un novice. În plus, 
afişa faţă de Mencken un aer superior. Dar Norton încă nu terminase ce avea de 
spus. 

— Rămâiacolo unde eşti. Tweed şi echipa lui nu sunt singurii pe care trebuie 
să-i suprimăm. Sunt convins că Joel Dyson îşi va face apariţia prin aceste părţi... 

— Fiindcă omul meu l-a descoperit la intrarea în Banca de Credit din Basel şi 
i-a stors o informaţie... 

— După care l-a lăsat să scape cu viaţă, îl întrerupse răguşit Norton. N-a fost o 
reuşită, Mencken. Nu mă mai întrerupe. Fii atent la ce-ţi spun. Joel Dyson trebuie 
lichidat. La fel şi agentul special FBI Barton Ives. Toţi aceştia trebuie să dispară de 
pe suprafaţa pământului. 

Mencken se aplecă în faţă. Nasul lui atingea perdeaua. 

— Îi voi aranja pe toţi. Va fi o baie de sânge. 

— Nu uita că ar putea călători spre Château Noir pe oricare din cele două 
trasee, îi reaminti Norton. 


— Va fi o baie de sânge, repetă Mencken. 

Înainte de a pleca din Basel, Marler îi spusese, ca de obicei, lui Tweed că va 
închiria o maşină şi că va porni de unul singur spre Colmar. 


— S-ar putea să nu ajung la Hotelul Bristol decât seara târziu, îl avertiză el. 


Ştiind că lui Marler îi plăcea să opereze singur, Tweed se declarase imediat de 
acord. 

— Deci ne întâlnim la Bristol, încheiase Marler dezinvolt. 

Închiriase un Audi şi pornise spre Mulhouse. Ajungând aici, în loc să-şi 
continue drumul spre nord, pe autostrada spre Colmar, coti spre vest, 
îndreptându-se spre Ballon d'Alsace, în partea sudică a munţilor Vosgi. Pe 
aerodromul francez pentru planoare, discută pe îndelete cu controlorul de zbor, 
într-o franceză fluentă. 

După antrenamentul din Marea Britanie, Marler era expert în pilotarea 
planoarelor. Cercetă unul dintre aparate, apoi urcă în carlingă. Negociase preţul cu 
controlorul de zbor care stătea sprijinit de aripa planorului. Marler avea nevoie de 
aparat pentru câteva zile. 

— Apropo, mi-ai văzut permisul de zbor, dar oricând se poate întâmpla un 
accident. Cât mă costă dacă-l fac fărâme? 

— O groază de bani, domnule. 

— Cât anume? 

Controlorul îi spuse preţul şi Marler încuviinţă din cap. Ştia că, la nevoie, 
Tweed putea face rost de suma necesară. O dată plătit avansul, Marler urcă în 
maşină şi făcu cale întoarsă, până când intră pe autostradă, la nord de Mulhouse. 

Fără a depăşi viteza legală, îşi continuă drumul pe autostradă, trecu de 
Colmar şi se îndreptă spre Strasbourg, marele port de pe Rin. La Strasbourg mai 
reduse din viteză. Marler cunoştea Europa la fel de bine ca Newman şi vechiul oraş i 
se părea a fi unic în felul lui. 

Oraşul vechi se înălța pe o insulă, de pe care porneau mai multe poduri. 
Marler îşi parcă automobilul Audi şi parcurse restul drumului pe jos, traversând unul 
dintre poduri şi ridicând privirea ca să admire arhitectura medievală. Totul era 
încărcat de istorie, aici era Oraşul Liber în care odinioară protestanții se refugiaseră 
din pricina prigoanei catolicilor francezi. Probabil că aşa se explica de ce aici trăiau 
oameni cu atât de multe meserii. Marler intenţiona să facă o vizită tocmai unui 
astfel de meseriaş. Un armurier care procura pe sub mână cea mai largă gamă de 
arme dintre toţi furnizorii de armament la negru de pe continent. 

Lângă zidurile imense ale impozantei catedrale, Marler coti pe o străduţă 
pavată cu dale de piatră. Dintr-o dată se trezi într-o insulă de tăcere, departe de 
zgomotul traficului şi de forfota oraşului. 


Urcă un şir de trepte vechi de piatră până la etajul întâi. Ajunse în faţa unei 
uşi masive de lemn cu o ferestruică. Singurul obiect modern de aici era interfonul cu 
grilaj metalic, alături de care se vedea un buton. Niciun indiciu asupra locatarului. 

— Cine e? Întrebă o voce calmă în franceză. 

— Marler. Mă cunoşti, Grandjouan. Am mai făcut afaceri împreună. 

Ferestruica se deschise, doi ochi îl cercetară prin lentilele ochelarilor cu rame 
de aur puşi pe nasul coroiat. Marler aşteptă ca celălalt să scoată lanţul, să tragă 
zăvorul şi să răsucească cheia. Locul era o adevărată fortăreață. Uşa se dădu de 
perete. 

— Marler în persoană. E mult de când nu ne-am văzut. Intră, să bem împreună 
un pahar de vin. 

Grandjouan avea un trup cocoşat cocoţat pe picioare miniaturale. Marler avu 
grijă să nu-i privească prea insistent diformitatea. După ce gazda închise uşa, puse 
lanţul şi încuie pe dinăuntru, îşi strânseră mâna. 

— Nici n-am apucat să apăs butonul interfonului, bătrâne, îi spuse Marler . 
Cum ai ştiut că-i cineva la uşă? 

— Secret de stat, chicoti răguşit Grandjouan. Cum rămâne cu vinul? 

— Eu nu beau, mulţumesc. Am de făcut un drum lung cu maşina după ce 
încheiem afacerea. 

— Păcat. Am un Riesling excelent. 

— Atunci doar un păhărel. 

Obrazul ars de soare al lui Grandjouan era proaspăt bărbierit. Era cu neputinţă 
să-i ghiceşti vârsta. Avea un zâmbet plăcut şi ochii lui sticliră din spatele lentilelor în 
clipa în care îi întinse lui Marler paharul de vin. 

— Santé! 

— Sante! repetă Marler . E foarte bun. 

— Ţi-am spus. Eşti pe fugă, ca de obicei. Aşadar, să trecem la afaceri. 

— Vreau o puşcă Armalite, demontată, cu muniţie suficientă. Douăsprezece 
grenade de mână. Un pistol cu gaze lacrimogene şi cartuşe de rezervă. Un Luger, cu 
muniţia aferentă. Toate neînregistrate. 

— E-n regulă. Grandjouan sorbi din vin. Mi se pare mie sau porneşti la un mic 
război? 

— Tot ce se poate. 

Marler adusese din maşină un sac de cricket, în care se găseau o crosă şi 
câteva mingi. Pusese sacul pe masă în momentul în care îşi luase paharul cu vin. 


Grandjouan se uită la sac şi-şi clătină capul cu păr rar şi cărunt. 


— Vrei să duci marfa în aşa ceva? Da? Îți propun ceva mai bun. Ambalajul 
gratuit, prietene. Deschise un şifonier şi scoase dinăuntru o cutie de violoncel. E 
mult mai potrivită. Va rezista la greutate, spre deosebire de sacul tău de cricket. În 
acelaşi timp, ai nevoie de camuflaj, în caz că te va opri poliţia. 

Grandjouan purta un vechi bluzon de piele, iar pe dedesubt avea o cămaşă 
albastră de lână descheiată la gât. Pantalonii de catifea reiată erau vechi, dar 
curaţi. Marler îşi roti privirea prin bârlogul armurierului, în timp ce gazda îşi făcea de 
lucru prin încăpere. 

Pe pereţi se vedeau dulapuri şi scrinuri uriaşe din lemn. Grandjouan deschise 
unul dintre dulapuri şi Marler văzu că era ticsit cu armament. Doamne păzeşte ca 
vreun poliţist să fi încercat să-i percheziţioneze locuinţa. Lumina venea printr-o 
fereastră mare şi ovală din acoperişul înclinat. Camera era încălzită cu mai multe 
radiatoare cu ulei. Singura piesă de mobilier relativ modernă era frigiderul vechi şi 
masiv din care Grandjouan scosese sticla de Riesling. Locul îi amintea lui Marler de 
peştera unui sihastru. 

Grandjouan se înapoie ţinând într-o mână o beretă neagră, iar sub braţ un sul 
de piele. Îi întinse bereta lui Marler. 

— Eşti englez. Se vede de la o poştă, din pricina hainelor pe care le porţi. 

Era foarte adevărat. Pe continent Marler era de fiecare dată luat drept ceea ce 
europenii considera a fi englezul get-beget, adică un aristocrat şi un pierde-vară. 
Vorbirea lui tărăgănată întărea această impresie. Mulţi adversari fuseseră induşi în 
eroare de aceste aparente. 

Pe sub paltonul englezesc, pe care îl aşezase într-un fotoliu, purta o jachetă 
sport ecosez, pantaloni cenuşii, groşi, o cravată albastră înnodată sub maxilarul 
puternic. Se uită la beretă. 

— Care-i rostul beretei? 

— Având cutia de violoncel, te poţi da drept muzician. Pe lângă ţinuta ta 
vestimentară, bereta sugerează un temperament artistic. 

— Doamne fereşte! 

— Pune-ţi-o. Aici, în mapă, ai câteva partituri. Pune una sau două pe scaunul 
de alături în maşină. Vor confirma impresia că eşti muzician. 

Marler aruncă o privire spre partituri. Zăbovi asupra uneia Lajeunefille aux 
Cheveux de Lin.. Fata cu părul ca inul.” Fără să-şi dea seama, se trezi fredonând 
melodia. Grandjouan începu să ţopăie de bucurie. 

— Excelent, prietene! Ai intrat în pielea personajului... 


Grandjouan împachetă cu mâna lui cele douăsprezece grenade şi capsulele cu 
gaze lacrimogene în cutia de violoncel, după ce le înfăşură pe fiecare în parte în 
şerveţele. Procedă la fel cu pistolul cu gaze lacrimogene, cu Luger-ul şi cu muniţia. 
Apoi luă o cutie pe care o scosese de sub o scândură a podelei, prinsă în balamale 
invizibile. înăuntru se găsea puşca Armalite, demontată în părţile componente. 

— Dacă-mi permiţi, aş vrea s-o montez la loc, îi propuse Marler. 

Grandjouan urmări aprobator viteza cu care Marler asambla părţile 
componente. Ataşă luneta pentru tir pe timp de noapte, privi prin ea la lucarna din 
tavan, apoi apăsă pe trăgaciul armei neîncărcate. 

— Pare bună... 

Cu aceeaşi rapiditate o demontă, iar Grandjouan luă fiecare bucată şi o 
înfăşură în şerveţele. Le puse pe toate în cutia de violoncel, apoi aşeză înăuntru şi 
muniţia. După aceea luă o bucată mare de catifea neagră şi o întinse peste 
conţinutul cutiei. Dintr-un sertar al unui vechi scrin luă un obiect lung, ascuns în 
interiorul unei mâneci de mătase. Îi arătă lui Marler vârful obiectului, apoi îl aşeză 
peste catifeaua neagră. 

— Ca să pară şi mai real. Vârful arcuşului pentru violoncelul tău inexistent. 

Închise cutia şi prinse încuietoarea. Grandjouan avusese dreptate. Toate 
încăpuseră perfect înăuntru şi umpluseră cutia. Marler o luă, o cântări în mână, sub 
privirile radioase ale cocoşatului. Marler îşi pusese bereta. Cocoşatul vorbi din nou. 

— Perfect! exclamă el entuziasmat. Am înfăşurat totul în şerveţele, aşa că nu 
rişti să se audă niciun zăngănit. 

— Fiindcă veni vorba de risc, de ce spuneai că s-ar putea să fiu oprit de 
poliţie? Mai întâi, însă, să-ţi plătesc. 

Nu se tocmi asupra preţului. Scoase un teanc de bancnote franţuzeşti de o 
mie de franci şi numără pe masă suma cuvenită, întinse mâna ca să ia cutia de 
violoncel şi sacul de cricket, iar Grandjouan îi dădu explicaţiile necesare. 

— Da, ai putea fi oprit de poliţie. Mie îmi ajung la ureche multe zvonuri. Se 
pare că la Paris s-a primit un mesaj cum că un grup de terorişti ar încerca să treacă 
în Alsacia. 

— Din ce direcţie? Întrebă repede Marler. 

— Din Elveţia. 

— Înţeleg. Voi fi cu ochii în patru. 

Îşi strânseră mâinile şi Marler îi mulţumi cocoşatului pentru ajutor. Se opri o 
clipă ca să-şi ridice gulerul paltonului, în timp ce Grandjouan închidea uşa în urma 


lui. Stând în picioare în capul scării de piatră, aruncă o privire în jos. Pe una dintre 


trepte se vedea încastrată o bucată pătrată de cauciuc. Bineînţeles! Un senzor 
sensibil la apăsare. Aşa aflase vicleanul cocoşat de venirea lui, încă înainte de a 
pune degetul pe sonerie. 

Marler porni pe alee, atent la orice mişcare din jurul său, apoi se opri în 
poartă, ca să arunce o privire în stradă. Nici-o maşină de poliţie. Fără îndoială că 
Beck fusese cel care-i avertizase pe francezi, anunţându-i de venirea americanilor. 

Cam neplăcut din punctul de vedere al lui Tweed că Haut-Rhin, unde se găsea 
oraşul Colmar, avea să fie împânzit de flics în stare de alertă. Pe de altă parte, 
ştirea confirma că americanii veniseră pe urmele lor. Poate că acesta nu era decât 


începutul. 


Era pe la mijlocul după-amiezii. La Château Noir bancherul Amberg îşi privea 
ţintă oaspetele nepoftit, ascultându-l în tăcere. 

Gaunt sosise în BMW-ul alb închiriat, fără a telefona în prealabil ca să vadă 
dacă vizita lui era binevenită. Acum glasul lui tunător stârnea ecouri în Sala Mare. 

— Am fost bun prieten cu regretatul dumitale frate, Julius. Şi sunt prieten 
apropiat cu cumnata dumitale, Eve. Am sentimentul că îmi revine responsabilitatea 
de a-l găsi pe cel care l-a asasinat cu cruzime pe Julius. În definitiv, dragul meu, 
tragedia s-a petrecut în casa mea din Cornwall, Conacul Tresillian. 

— Înţeleg, încuviinţă Amberg, după care reveni la muţenia dinainte. 

Gaunt şedea în unul dintre uriaşele fotolii de piele neagră cu spătarul ghintuit 
împrăştiate ici-colo în uriaşa încăpere. Mulţi s-ar fi simţit pitici într-un asemenea 
fotoliu, nu însă şi Gaunt. Statura lui şi capul său leonin păreau să domine întreaga 
încăpere. 

Pierdută în imensitatea altui fotoliu, lângă focul care trosnea în şemineu, 
Jennie Blade îşi încălzea mâinile. Dacă te depărtai un pas de foc, locul devenea 
cumplit de rece. Sala Mare îşi merita numele. Încăperea pătrată, cu latura de circa 
optsprezece metri, avea ziduri de granit şi era slab luminată de aplice. Jennie se 
îndoia că becurile aveau o putere mai mare de patruzeci de wati. 

Pereţii erau înalţi de vreo nouă metri. Din loc în loc pe dalele de piatră ale 
pardoselii erau întinse mici carpete. Holul de la intrare era destul de neprimitor, dar 
acest aşa-zis salon era de-a dreptul un iad, se gândi Jennie. Aproape lipsit de 
mobilier, avea doar câteva scaune şi două comode mari şi butucănoase, aşezate la 
perete. Gaunt continua să vorbească, de parcă nu şi-ar fi dat seama că nu era 
binevenit. 


— Întrebarea la care trebuie să răspund este de cea fost ucis Julius, domnule 
Amberg. Când a venit la mine, am discutat puţin împreună. Mi-a spus că fugise din 
Elveţia fiindcă era speriat de moarte. Se pare că un anume Joel Dyson depusese în 
banca de la Zurich un film şi o bandă. Adevărat? 

— Corect, confirmă Amberg, apoi tăcu din nou. 

Gaunt se aplecă în faţă. Jennie avu impresia că Seniorul îl studia cu atenţie pe 
bancher. Glasul lui Gaunt deveni tunător, iar atitudinea lui amintea de aceea a unui 
anchetator. 

— Ai văzut ce era pe film, ai ascultat banda? 

— Nu. Dyson i-a dat-o lui Julius. 

— Julius a ascultat banda sau a vizionat filmul? 

— Nu ştiu. 

— Unde se află acum cele două obiecte? 

— Au dispărut. 

— Cum! izbucni Gaunt. Uite ce e, Julius mi-a spus că la început le-a păstrat 
într-un seif la Banca de Credit. Mai târziu le-a transferat într-o ascunzătoare mai 
ferită. Seiful de la Basel. 

— Ştiu. Mi-a spus şi mie. 

— Atunci cum dracu’ au dispărut? Întrebă Gaunt. Întotdeauna mi-am închipuit 
că băncile elveţiene sunt un fel de fortărețe şi că păstrează o evidenţă amănunţită a 
fiecărei tranzacţii. Acum îmi spui că obiectele au dispărut. 

— Domnule Gaunt, dacă nu poţi vorbi liniştit, mă tem că te voi ruga să 
părăseşti castelul. 

— E loc destul pentru vocea mea în mausoleul ăsta. Nu mi-ai răspuns la 
întrebare. 

Poate pentru a mai compensa faptul că era mic de statură, Amberg şedea pe 
un scaun cu spătar tare şi jos, cocoţat pe un piedestal în spatele unui birou care, 
după părerea lui Jennie, putea proveni de la o tarabă de mâna a doua de pe 
Portobello Road. Ca să mai risipească încordarea şi să destindă atmosfera, fata 
întinse mâna şi luă din coş doi butuci, pe care îi puse pe foc. Amberg se încruntă la 
ea. 

— Butucii de acolo costă foarte mult. 

— lertaţi-mă. 

Du-te dracului! ÎI afurisi ea în gând. Aici totul era raţionalizat. Butucii, 
carpetele, cuvintele pe care Amberg le lăsa să-i scape de pe buze. Se ridică, îşi 
îndreptă pantalonii de călărie, pe care îi purta ca să-i ţină de cald, îşi vâri mâinile în 


buzunare ca să şi le încălzească şi începu să se plimbe prin încăpere, dincolo de 
piedestalul din spatele biroului. În celălalt capăt al Sălii Mari, un şir de trepte late 
coborau pe o terasă interioară. O fereastră uriaşă oferea o privelişte panoramică 
spre poalele însorite ale munţilor Vosgi. Zăpada sclipea orbitor în razele soarelui. 
Aerul era atât de pur, încât Jennie putea să vadă în depărtare un alt şir de munţi. 
Pădurea Neagră. În Germania, dincolo de Rin. 

Aruncă întâmplător privirea în jos şi simţi că i se taie răsuflarea. Dincolo de 
fereastra uriaşă se căsca o prăpastie adâncă. În fundul hăului se vedea un lac negru 
şi sinistru, la care soarele nu ajungea din pricina munţilor Vosgi. În spatele ei 
conversaţia continua. Presupunând că prin “conversaţie” se înţelegea o singură 
persoană care se adresa celeilalte. 

— N-am idee de ce au dispărut, răspunse Amberg. Julius e cel care s-a îngrijit 
de transfer. 

— Credeam că dumneata eşti preşedintele băncii, îl luă din scurt Gaunt. 

— Adevărat. Dar problemele cotidiene cădeau în sarcina lui Julius. 

— Cu alte cuvinte, n-ai idee ce s-a întâmplat cu cele două obiecte încredințate 
spre păstrare băncii? 

— Corect. 

— Asta-i tot ce ştii să spui, se răsti Gaunt. 

Se ridică în picioare, cu o figură încrâncenată. Jennie hotări să intervină. 
Amberg se ridicase şi el: mic de statură, corpolent şi îmbrăcat în costum negru. 
Bancherul se întoarse către ea, de parcă abia atunci şi-ar fi adus aminte că era şi ea 
acolo. Jennie îşi dădu seama cât de mult se concentrase asupra duelului cu Gaunt. 

— Cum naiba reuşiţi să aveţi grijă de un castel atât de mare? Întrebă ea. Fără 
îndoială că aveţi nevoie de servitori. 

— Aşa este. Dar ei nu locuiesc aici. Ar fi o încălcare a dorinţei mele de 
intimitate, la care ţin foarte mult. Ţăranii din satele vecine îmi oferă tot ajutorul de 
care am nevoie. Ochii lui albaştri licăriră. Desigur, vara trebuie să le plătesc mai 
mult, dar e de înţeles. Îşi pot câştiga existenţa îngrijindu-se de vii. Am şi o podgorie. 
Data viitoare, când îmi vei face o vizită, vei putea gusta din vinul meu. Sunt sigur 
că-ţi va plăcea. Văd că prietenul dumitale pare nerăbdător să plece. 

Tot timpul cât vorbise, Jennie îl privise cu atenţie în ochii albaştri şi şireţi. Era 
uluită de schimbarea petrecută cu persoana lui. Îi veni în minte o posibilă explicaţie. 
Amberg părea să fie genul de bărbat care prefera compania femeilor - iar Gaunt se 


năpustise asupra lui ca taurul în poartă. Aruncă o privire către Senior. Acesta 


încremenise în locul în care se găsea. Era furios la culme că nu obținuse nimic de la 
bancher. 

Amberg îi conduse în holul de la intrare. În prag Amberg luă mâna lui Jennie şi 
i-o strânse cu căldură. 

— Nu uita invitaţia mea cu vinul... 

Se uită la Gaunt şi expresia lui se schimbă într-o clipă, reamintindu-i lui Jennie 
de atitudinea elveţianului pe timpul “conversaţiei”. Un sloi de gheaţă. 

— La revedere, domnule Gaunt. 


— Şi află că nu mi-a făcut deloc plăcere, tună Gaunt. 
34 


— lată că încep necazurile, se gândi Marler. 

Mergea cu maşina pe autostrada spre Colmar. Era pe la mijlocul după-amiezii 
şi afară era încă lumină. Se găsea în inima pustietăţii, numai câmpuri arate de o 
parte şi de alta a şoselei. Deodată auzi sirena poliţiei şi văzu în oglinda retrovizoare 
maşina care venea în viteză după el. Încetini şi opri. 

Cobori geamul portierei şi un val de aer îngheţat năvăli înăuntru. Când maşina 
poliţiei opri la câţiva metri în faţa lui, Marler începu să fredoneze melodia cântecului 
La Jeune Fille aux Cheveux de Lin. Înainte de a pleca din Strasbourg, trăsese spre 
spate scaunul din faţă şi aşezase pe el cutia de violoncel, cu baza pe podea şi cu 
partea de sus sprijinită de spătarul scaunului. Pe scaun se vedeau câteva partituri. 

Un poliţist înalt, cu faţa uscăţivă, cobori din maşina de patrulă. În timp ce 
colegul lui rămăsese la volan, polițistul se îndreptă agale către Marler. Teaca 
pistolului era deschisă. 

— Actele dumneavoastră! ceru el. 

Marler avea paşaportul şi permisul de conducere la îndemână, aşa că le 
întinse poliţistului. Le flic studie cu atenţie ambele acte şi i le înapoie lui Marler. 
Apoi cercetă interiorul maşinii. 

— Sunteţi în vacanţă? Întrebă el în franceză. 

— Nu. Sunt muzician, răspunse Marler în aceeaşi limbă. Lucrez. 

— Unde mergeţi? 

— La Berna, în Elveţia. Ca să susţin un concert. 

Marler spera că în capitala elveţiană exista o sală de concerte. Nu ştia însă 
dacă şi polițistul avea cunoştinţă de aşa ceva. Decise să vorbească cât mai puţin şi 


să răspundă cât mai laconic. Poliţia devenea suspicioasă când avea de a face cu 
călători prea volubili. Le flic privi fix cutia de violoncel. 

— Concertul dumneavoastră are loc astăzi? Întrebă el arţăgos. 

— Nu, mâine. Am să rămân undeva peste noapte, să mă odihnesc. Trebuie să 
fiu în formă pentru concert. 

Mintea lui Marler lucra febril, analizând fiecare posibilitate. Nu era imposibil să 
dea peste acelaşi poliţist în momentul în care ajungea la Colmar. Polițistul ocoli 
botul maşinii şi deschise portiera din dreapta şoferului. Se aplecă, desfăcu 
încuietoarea şi deschise capacul cutiei de violoncel. Rămase cu ochii la mâneca 
lungă şi subţire de mătase, din care se vedea ieşind vârful unui arcuş. 

Marler nu spuse nimic. Era atent să nu-şi trădeze în niciun fel nerăbdarea sau 
neliniştea. Se abţinu să bată darabana cu degetele în volan. Le flic se uită cu atenţie 
pe bancheta din spate a automobilului Audi. 

— Ce aveţi în sacul acela? 

— E un sac de cricket. Unul dintre jocurile noastre naţionale, înăuntru am cele 
necesare jocului: o crosă şi o minge. 

Polițistul se încruntă, întinse mâna, trase fermoarul sacului şi-i cercetă din 
ochi conţinutul. Ridică din umeri, închise fermoarul la loc. Englezii aveau gusturi 
ciudate. Marler îşi dădu seama că săvârşise una dintre acele imense gafe care 
uneori scapă chiar şi persoanelor celor mai atente. Cine juca cricket iarna prin 
aceste părţi? 

Polițistul trânti portiera din spate, la fel cum făcuse şi cu cea din faţă şi ridică 
din nou din umeri la ciudăţeniile englezului. Fără să mai adauge nimic, se întoarse 
la maşina de poliţie şi se aşeză pe locul lui. Maşina de poliţie demară ca o rachetă. 

— Pentru azi îmi ajunge, se gândi Marler, închizând capacul cutiei de violoncel 


şi pornind maşina. 


Pentru Jennie, drumul de întoarcere cu maşina de la Château Noir la Colmar 
era un coşmar. Gaunt rula pe şoseaua acoperită cu zăpadă, care putea ascunde 
cruste de gheaţă, şi lua în viteză curbele în ac de păr de la marginea prăpăstiilor. La 
un moment dat derapă până la buza unui hău fără fund. Cu mare îndemânare, reuşi 
să redreseze maşina, apoi porni în josul altei pante. Jennie îşi încleştase mâinile 
înmănuşate. 

— N-am aflat prea multe de la Amberg, aşa-i? remarcă ea. Deşi cei mai mulţi 
elveţieni pe care i-am întâlnit au fost foarte politicoşi şi serviabili. 


— Gura! Sunt la volan. 


Jennie ajunsese să-l cunoască pe Gaunt şi firea lui schimbătoare, în timp ce 
luau o nouă serpentină, îi studie figura din profil. Niciun fel de încordare, nici cea 
mai mică teamă că BMW-ul risca să derapeze fatal în orice clipă. Deodată îşi dădu 
seama că Seniorul era numai pe jumătate atent la condus. 

Maestru al volanului, controla maşina instinctiv. Gândul lui zbura undeva 
departe, la ceva care-l frământa. Ce putea fi acel ceva care-i chinuia mintea la fel 
ca un câine care ronţăie un os? 

La câţiva metri înaintea lor un tractor galben ieşi dintr-un câmp acoperit cu 
zăpadă. Dacă apuca să se angajeze pe şosea în faţa lor, avea să le fie greu să-l 
depăşească. Gaunt apăsă cu putere pe pedala de acceleraţie şi totodată pe claxon, 
al cărui sunet stârni ecouri peste munţi. Dumnezeule! Trebuia s-o ia înaintea 
tractorului! 

Jennie închise ochii, aşteptând cumplita izbitură, fără a avea tăria să vadă ce 
se întâmplă. Deschise din nou pleoapele. Scrâşni din dinţi. BMW-ul ţâşni în viteză la 
vale pe serpentină, accelerând. Şoferul tractorului părea că nici nu-i lua în seamă. 
Jennie văzu undeva deasupra ei cabina galbenă, în timp ce automobilul trecea în 
goană pe lângă tractor, aproape răzuindu-i partea laterală. Abia atunci îndrăzni să 
respire. 

—  Dobitocul! comentă Gaunt degajat. Ar fi trebuit să aştepte. Aveam 
prioritate. 

— Ai prioritate dacă ţi se şi acordă, îi aminti ea. 

— Ce-ai spus? Întrebă el, aruncându-i o privire fugară. 

Nu auzise niciun cuvânt al ei. Jennie se convinse că avea dreptate. Gaunt 
conducea ca un pilot automat. Gândul lui rătăcea foarte departe. Dar unde? 

Recapitula în minte întreaga conversaţie de la Château Noir. Oare pe Gaunt îl 
frământa un sentiment de neputinţă? Era furios că filmul şi banda dispăruseră? 

În clipa următoare înţelese. Nu cumva Gaunt ştia ce se află înregistrat pe 
peliculă? Îşi aminti o vorbă a lui la începutul discuţiei cu Amberg. Când Julius sosise 
la Conacul Tresillian, discutase cu Seniorul. Să-i fi spus Julius lui Gaunt ce văzuse pe 
film şi ce auzise pe bandă? Era posibil, ba chiar probabil. 

În timp ce se apropiau de Colmar, o ceaţă deasă îi împresură brusc dinspre 
câmpie, coborând asupra întregului oraş. Gaunt aprinse luminile de ceaţă. Acum 
înainta foarte încet în direcţia Hotelului Bristol. Jennie îi puse o mână pe braţ. 

— Greg, te rog să mă laşi aici. Văd lumini la magazine, încă sunt deschise. 
Vreau să cumpăr ceva de la farmacie. 


— Aici e bine? 


Opri lângă bordură. Ea deschise portiera şi-şi puse picioarele lungi pe trotuar. 
Se întoarse spre el, ca să închidă portiera, şi Gaunt păru, în sfârşit, să-şi aducă 
aminte de prezenţa ei. 

— Bristol e ceva mai încolo. Ştii unde mă găseşti. La bar. Desigur... 

Partea din spate a BMW-ului era înghițită de ceața devenită între timp o pâclă 
groasă. Gaunt aruncă o privire în oglinda retrovizoare: ultima imagine a lui Jennie fu 


o siluetă abia vizibilă, stând în picioare lângă bordură. 


La Hotelul Bristol Tweed hotărâse să ia masa la o oră mai târzie, la Brasserie. 
De când sosiseră, rămăsese mult timp singur în dormitor, studiind o hartă a 
munţilor Vosgi şi verificând diverse trasee către Château Noir. 

În hotel mai exista un restaurant de lux, în care se intra prin holul de la 
recepţie. Chelnerul care-i întâmpină pe Tweed, Paula şi Newman era îmbrăcat în 
costum sobru de culoare neagră. Îi conduse la o masă, cu aerul că le făcea o 
favoare. 

— Vreau să merg la Brasserie, îi spuse Tweed în engleză. 

— Da, domnule? Tonul lui lăsa să se înţeleagă că se înşelase asupra calităţii 
clientului. Intraţi pe uşa aceea, apoi faceţi la stânga şi iar la stânga. 

— Aşa mai merge, remarcă Tweed. E mai intim. În localul celălalt puteai să 
aştepţi şi o oră pentru felul întâi, ca să-ţi aducă cine ştie ce fel de mâncare 
sofisticat, în vase acoperite cu capac şi alte astfel de fleacuri. 

Paula era de acord că atmosfera din Brasserie era mai primitoare. Spre 
deosebire de restaurant, în care clienţii şedeau ca nişte figuri de ceară, cei câţiva 
meseni din Brasserie erau localnici veniţi să ia un aperitiv sau masa principală a 
zilei. 

Sala mare în care îi condusese o chelneriţă avea pereţi lambrisaţi de un 
stacojiu strălucitor. Feţele de masă aveau o culoare veselă, trandafirie, după cum 
remarcă încântată Paula. Brasseria era situată faţă în faţă cu gara, de cealaltă parte 
a bulevardului. Tweed se orientase foarte bine. 

— Cred că am să beau un pahar de vin, anunţă Tweed, spre marea ei 
surpriză, de îndată ce se aşezară. Suntem în ţara Riesling-ului. E un vin 
extraordinar. 

Chelneriţele care alergau de la o masă la alta erau îmbrăcate în bluze albe, 
fuste negre şi şorţuri scurte, albe. Cum ceilalţi încuviinţară entuziasmați, Tweed 


comandă o sticlă de Riesling. 


— lată ce înseamnă un an bun, îl tachină Newman când li se aduse o sticlă din 
cea mai bună producţie a anului 1989. 

— Să sperăm. N-am idee. Aţi auzit de Château Noir? o întrebă el pe chelneriţă 
în franceză. 

— Da. E sus în munţi, dincolo de Lac Noir. Un loc sinistru. Blestemat. 

— Ce vă face să spuneţi asta? 

— Castelul are o poveste stranie, domnule. A fost construit cu ani în urmă de 
un milionar american. Clădit din granit, după planurile unei fortărețe medievale. A 
costat nu ştiu câte milioane de franci. Apoi proprietarul s-a sinucis. 

— Cine? Întrebă Tweed. 

— Milionarul american. S-a aruncat de la fereastră în Lac Noir. Nimeni nu 
cunoaşte motivul. Castelul a rămas pustiu ani întregi. Cine ar cumpăra aşa ceva? 

— Am auzit că a fost totuşi cumpărat. De un bancher elveţian. 

— Desigur. L-a cumpărat pe o nimica toată. Domnul Julius Amberg din Zurich. 
Poate nu era superstiţios. Nu s-a temut că va muri înainte de vreme. Dumnezeu să-i 
dea sănătate. E un om de treabă. 

Paula nu-şi lua ochii de la Tweed. Se întreba dacă acesta avea de gând să-i 
spună chelneriţei că Amberg murise. Dar Tweed părea, pur şi simplu, interesat de 
poveste, aşa că îi puse femeii încă o întrebare. 

— Spuneaţi că e un om de treabă. L-aţi întâlnit? 

— De multe ori. De fiecare dată când trece prin Colmar, vine aici, la Brasserie. 
Pentru un aperitiv, pentru masa de seară. 

Cobori glasul. Spunea că restaurantul e pentru snobi, că la noi mâncarea e 
mult mai bună şi că noi servim clienţii mai repede. Acum trebuie să plec... 

— A fost pe aici de curând? mai întrebă Tweed înainte ca femeia să se 
îndepărteze. 

— N-a mai fost de câtva timp. Dar în această după-amiază, cât timp a fost 
senin, am văzut lumini la castel. Poate că bântuie niscaiva stafii. Aţi hotărât ce 
comandaţi? Pot veni ceva mai târziu. 

— Eu vreau şniţel de vițel pane cu sote de cartofi. Tweed se uită la Paula. Tu 
ce vrei să comanzi? 

— La fel şi pentru mine, vă rog, spuse Paula, ridicând privirea către chelneriţă. 

— Trei şniţele de vițel cu sote de cartofi, încheie Newman. 

Chelneriţa se grăbi să le aducă comanda. Paula, care şedea cu faţa spre 


capătul cel mai îndepărtat al Brasseriei, se uită la o uriaşă pictură în ulei, zugrăvită 


deasupra uşii de la bucătărie. Pictura înfăţişa un mic lac, pierdut printre piscurile 
severe ale munţilor Vosgi. Tweed îi prinse privirea. 

— Mă întreb dacă acela e Lac Noir, spuse ea gânditoare. În caz că da, 
într-adevăr e un loc sumbru. Ce stranie poveste ne-a spus femeia despre Château 
Noir. E limpede că Walter Amberg nu-i clientul Brasseriei. 

— Din câte mi-am dat seama, comentă Newman, Walter ar prefera mai 
curând restaurantul, tacâmurile de argint şi altele asemenea. 

— Din câte am aflat până acum, sublinie Tweed, Amberg se află la castel doar 
de două-trei zile. E interesant de ştiut că Château Noir este locuit. Mă refer la 
luminile despre care vorbea chelneriţa. 

— Mergem acolo sus, ca să-l surprindem în vizuină, nu-i aşa? Întrebă Paula. * 

— E singurul motiv pentru care am venit aici. În altă” ordine de idei, nu vreau 
să vă stric pofta de mâncare, dar cred că adversarii noştri au şi sosit. Când am ieşit 
din restaurant, am observat şase bărbaţi aşezaţi la o masă ferită din colţ. Am prins 
un fragment de conversaţie, vorbeau cu accent american. Nu aveau un aer prea 
binevoitor. 

— Dar de ce aici, pentru numele lui Dumnezeu? Întrebă Paula. 

— La Zurich există multe hoteluri de categoria întâi. La Basel sunt doar două, 
Drei Könige şi Hilton - dacă preferi aşa ceva. La Colmar singurul hotel mai mare 
este Bristol. E logic ca o parte dintre ei să vrea să locuiască acolo. Poate au 
remarcat şi poziţia strategică a hotelului. 

— Cum adică strategică? Întrebă Paula. 

— Dacă obiectivul lor este tot Château Noir, atunci ne aflăm în cea mai 
potrivită porţiune din Colmar. De aici putem porni cu maşina spre marginea 
oraşului, ca, după ce trecem calea ferată, să intrăm direct în Vosgi. Practic ocolind 
oraşul Colmar. 

— Se lasă o ceaţă deasă, remarcă Newman. 

Paula se răsuci pe scaun şi privi pe ferestrele cu draperii şi vedere la stradă. 
Clienţii care veneau de afară pătrundeau în Brasserie printr-o uşă dublă. 

Newman avea dreptate. Ceaţa părea să devină din clipă în clipă tot mai 
deasă. Luminile difuze ale maşinilor care înaintau ca melcul apăreau şi dispăreau în 
aburul lăptos. Temperatura scădea vertiginos. Un bărbat păşi înăuntru şi, în acelaşi 
moment, în Brasserie pătrunse un curent de aer îngheţat. 

Un ospătar în cămaşă albă, pantaloni negri şi şorţ lung, legat la brâu, se grăbi 
să închidă uşa. Prin dreptul ferestrelor treceau siluete aduse de spate, grăbindu-se 
spre casă pe cât le permitea ceața. 


— Îmi place vinul acesta, declară Tweed, golind paharul, într-adevăr, un 
Riesling foarte bun. 

Cu coada ochiului, Paula îl văzu pe Newman cum îşi umplea paharul pentru a 
doua oară. Se răsuci pe scaun, luă sticla de Perrier adusă de chelneriţă şi umplu 
paharul lui Tweed. 

— Ai să pluteşti, glumi ea. 

— Riesling-ul e vinul meu preferat. Mă ajută să gândesc. Am să comand încă o 
sticlă. 

— Orice pretext e mai bun decât niciunul, îl necăji ea. 

Se întoarse din nou cu faţa spre fereastră. O fascina imaginea maşinilor şi 
oamenilor din stradă. Deodată înlemni. O femeie deschise uşa şi intră, părând 
speriată de moarte. Era Jennie Blade. Fata îl văzu pe Tweed şi aproape alergă spre 
masa lui. 

— lar am fost urmărită, spuse ea pe nerăsuflate. Acelaşi bărbat cu pălărie cu 
boruri late. 

Părul ei blond strălucea sub picurii de ceaţă. În ochi i se citea spaima. Tweed 
se ridică, ocoli masa şi trase un scaun faţă în faţă cu al lui. Revenind la locul său, îi 
vorbi, privind-o în ochi. 

— Când s-a întâmplat asta? 

— Adineauri. Cât pe ce să mă ajungă din urmă. Noroc că localul era atât de 
aproape. E acelaşi bărbat - cu blestemata lui de pălărie cu boruri late, trasă pe 
frunte ca să nu-i văd faţa. Mi-e îngrozitor de frică, Tweed. 

— Simt nevoia să beau ceva, spuse Jennie, scoţându-şi haina şi punând-o pe 
spătarul scaunului. Coniac. 

— Pentru moment ar fi bine să nu bei tărie, o sfătui Tweed. Eşti în stare de 
şoc. Încearcă un pahar de Riesling. Paula întinse mâna spre masa vecină, luă un 
pahar gol şi-l puse în dreptul lui Jennie. Lui Tweed îi părea bine că o aşezase pe 
Jennie faţă în faţă cu el: În felul acesta Jennie n-o vedea pe Paula, pe a cărei figură 
se citea îndoiala. 

— Poţi să-mi spui exact ce s-a întâmplat? o îndemnă Tweed. 

Jennie goli paharul până la jumătate, îl puse pe masă şi aproape imediat îl luă 
din nou şi-l bău până la fund. Tweed i-l umplu din nou. 


— Ce căutai afară pe ceața asta? Încercă el s-o facă să vorbească. 


— Am mers cu BMW-ul lui Gaunt. Tocmai ne-am întors de la Château Noir. L- 
am rugat pe Senior să mă lase lângă centrul comercial, ca să merg la farmacie. 
Când am ieşit din farmacie, l-am văzut pe cel care mă urmărea. 

— Continuă, văd că începi să-ţi revii, o încurajă Tweed. 

— Am ieşit din farmacie, era o atmosferă stranie. Nu mi-am dat seama ce 
deasă devenise ceața. Individul stătea cu spatele la mine, ţinând ceva în mâna 
stângă. Purta aceeaşi pălărie neagră cu boruri largi, lăsată pe frunte, ca să nu-i pot 
vedea faţa. Acelaşi palton lung şi negru. Am pornit către Hotelul Bristol. L-am auzit 
venind în urma mea. Am intrat în panică şi am început să alerg. L-am auzit cum 
iuţeşte pasul în spatele meu. 

— De unde ştii? Întrebă Paula. Te-ai uitat în urmă? 

— Dumnezeule, nu! Eram prea înspăimântată. Dar era singurul sunet care 
răzbătea prin ceaţă: zgomotul paşilor care se apropiau. La un moment dat tropăitul 
a devenit mai rar, semn că mărise pasul. 

— Foarte inteligent, remarcă Tweed. Sorbi din cafeaua adusă de chelneriţă cu 
puţin înainte de apariţia prietenei lor înspăimântate. Mai ales că erai atât de 
înfricoşată. 

— Atunci am dat cu ochii de Brasserie. Am intrat şi v-am văzut pe voi. Ce 
uşurare! 

— Mai bea nişte vin. Tweed aşteptă până când fata goli şi cel de al doilea 
pahar. Atunci îl bău şi el pe al lui dintr-o înghiţitură. Ce s-a întâmplat cu cel care te-a 
urmărit? 

— Habar n-am. Atâta ştiu, că n-a intrat aici după mine. Dar chiar şi atunci, aş 
fi fost în siguranţă. Zâmbi pentru prima oară. Erai tu aici. 

— Te simţi mai bine? Tweed se aplecă, îi luă mâna care se odihnea pe masă şi 
i-o strânse într-un gest liniştitor. Eşti în siguranţă, printre prieteni. 

Newman tăcea, lăsând totul în seama lui Tweed. Observă că aerul cald din 
Brasserie topise vaporii de ceaţă din părul lui Jennie, dându-i o înfăţişare oarecum 
neglijentă. Cu toate acestea, continua să arate incredibil de frumoasă. 

— Vrei să mănânci ceva? o întrebă Tweed. 

— Doar puţină pâine. Stomacul meu n-ar suporta nimic altceva. 

Luă o bucată de pâine franţuzească, o unse cu unt comandat de Newman, o 
mestecă cu lăcomie, apoi întinse mâna după încă o felie. 

— Acum mă simt mai bine, anunţă ea un minut mai târziu. lertaţi-mi lipsa de 


maniere. N-am mâncat de ore întregi. 


— Spuneai că tocmai te-ai întors de la Château Noir, împreună cu Gaunt, în 
BMW-ul lui, începu Tweed. Vrei să-mi spui ce s-a petrecut acolo? V-aţi întâlnit cu 
Amberg? 

— Da. A fost o experienţă nouă pentru Gaunt... 

Începu să-i povestească amănunţit lui Tweed tot ce se petrecuse. Îşi aminti 
aproape fiecare cuvânt al conversaţiei celor doi bărbaţi. Expresia lui Gaunt, figura 
inexpresivă a lui Amberg. lar în final, căldura cu care Amberg i se adresase lui 
Jennie şi teoria ei că Amberg prefera compania femeilor. Descrierile erau extrem de 
sugestive. 

Paula aruncă o privire către Tweed. Acesta se aplecase în faţă, absorbit de 
relatarea lui Jennie. Paula intui că Tweed vedea scena petrecută la Château Noir, 
atât de puternică imaginaţie avea. Newman o privea şi el ţintă pe Jennie. În calitate 
de corespondent străin, poate că şi gândul lui hoinărea prin Château Noir. 

— Prin urmare, încheie Jennie, după acel oribil drum cu maşina înapoi la 
Colmar, când am crezut că nu vom mai ajunge întregi, Gaunt m-a lăsat în faţa 
magazinelor, fiindcă aşa-l rugasem. 

Urmă o lungă tăcere. Tweed nu-şi lua ochii de la Jennie. Ea mai bău puţin vin, 
privindu-l pe deasupra buzei paharului. În cele din urmă, Tweed se lăsă pe spătarul 
scaunului. 

— Ai un remarcabil simţ de observaţie. Mulţi oameni văd, dar nu observă. 

— Dat fiind că vine de la tine, consider că e un mare compliment. 

— E o constatare. 

— Cred că te-am reţinut destul, simt nevoia să fac un duş fierbinte. Jennie se 
ridică şi se uită la Paula şi la Newman. Sper că nu v-am deranjat de la masă. Vă 
mulţumesc că m-aţi ascultat. Privi spre Tweed. Poate stăm cândva de vorbă între 
patru ochi, oricând vrei tu. 

— Locuiesc în camera 419. Am şi un salon. Vino să mă vezi oricând doreşti. 
Bate uşor cu degetele în uşă, ca să ştiu că eşti tu. Uite aşa. 

Bătu scurt cu degetele în tăblia mesei. Jennie repetă ritmul. Newman se ridică 
şi el, luând haina lui Jennie. 

— Doar nu vrei să ieşi din nou în ceaţă şi să te duci la intrarea principală. Mai 
există un drum de acces, prin restaurant. Te conduc în camera ta. 

— Eşti foarte amabil. Îi oferi cel mai cuceritor zâmbet cu putinţă. Încă nu mă 
simt prea sigură pe picioare. 

Paula aşteptă până când cei doi plecară. Apoi se întoarse către Tweed. 

— Nu cred o vorbă din ce spune. 


Înainte de a răspunde, Tweed sorbi de câteva ori din vin. Apoi puse paharul pe 


masă. 
— Într-adevăr, e un Riesling de cea mai bună calitate. 
— Cu alte cuvinte, nu eşti de acord. Crezi că sunt răutăcioasă. Poate că sunt. 
— Nu-ţi stă în fire să fii răutăcioasă, deci cu asta nu pot fi de acord. Spune-mi 
ce motive ai. 


— Povestea e la limita imaginaţiei. La Basel ţi-a îndrugat aceeaşi poveste. 
Celebrul Om din Umbră. Suntem destul de departe de Basel. Şi iată că Omul din 
Umbră îşi face apariţia aici, la poalele Vosgilor, în Alsacia. Eu una nu cred un cuvânt. 

— Ai uitat? o întrebă cu blândeţe Tweed. Un martor imparţial din Zurich - 
Gura-Târgului - l-a descris pe Omul din Umbră în timp ce părăsea clădirea din 
Altstadt în care fusese ucisă Klara. 

— Dar atunci am găsit o explicaţie. Jennie se afla în scuar şi l-a observat 
ieşind din clădire. Aşa i-a venit şi ideea. 

— Ce motiv ar avea Jennie să inventeze o asemenea poveste? Şi încă ceva: de 
unde ştia că suntem aici, în braserie? 

— A scornit totul pe loc, când a intrat în braserie, venind de afară din ceaţă. 
Nimic nu-i prea greu pentru Jennie a noastră. Îi merge mintea, nu glumă. Trebuie să 
recunosc. 

— Posibil. Mda, s-ar putea să ai dreptate. Dar ce motiv ar avea? 

— Vrea să pună mâna pe bandă şi pe film. Încep să cred că cineva le 
consideră foarte valoroase. 

Tweed dădu din cap în semn de încuviinţare. Teoria Paulei îl tulburase. De 
multe ori, femeile erau mai perspicace în privinţa reprezentantelor sexului frumos. 
Paula îi oferise o teorie foarte plauzibilă. 

— Atunci de ce această şaradă? De ce-a dat buzna aici, chipurile speriată de 
moarte? Întrebă el. 

— Te-a văzut înăuntru. Poate că, mai întâi, a vrut să intre prin restaurant şi 
noi n-am observat-o. Apoi a ieşit afară în ceaţă şi şi-a pregătit mica ei scenă. De ce? 
Ca să se apropie de tine. Îşi închipuie că prin tine va ajunge la bandă şi la film. 

— Raționamentul tău mi se pare fără fisură, recunoscu el. 

— Încă ceva, continuă Paula. Când a povestit despre vizita la Château Noir - şi 
recunosc că am fost puţin invidioasă pe felul în care a făcut-o. Se presupune că 
acesta ar fi punctul meu forte. lartă-mă, m-am abătut de la subiect. Când a relatat 
cele întâmplate la castel, cred că ceva din ce-a spus ea - sau din ce s-a petrecut 
acolo - te-a frapat în mod deosebit. 


— Adevărat. Dar nu vreau să vorbesc despre asta înainte de a analiza 
amănuntul cu pricina. 

— Văd că Bob întârzie. Zâmbi cu subinţeles. Poate că n-a condus-o numai 
până la uşa camerei, ci chiar înăuntru. l-a cam căzut cu tronc. 

— ÎI subestimezi, îi spuse Tweed. L-am mai văzut procedând aşa şi altădată, 
adică prefăcându-se îndrăgostit de o fată frumoasă. Dar în tot acest timp, de fapt se 
întreabă ce urmăreşte respectiva. 

— Sst! Uite-l că vine. Tot cu o femeie. 

Eve Amberg râdea de ceva ce-i spusese Newman, în timp ce amândoi se 
îndreptau spre masa lui Tweed. Eve îşi petrecuse o mână pe sub braţul reporterului, 
iar cu cealaltă îşi dădu pe spate o şuviţă din părul ei castaniu-roşcat. Paula îi studie 
înfăţişarea. 

Eve purta un taior de jerseu verde-închis şi o bluză crem cu decolteu adânc. 
Pun prinsoare că a costat bani frumoşi, se gândi Paula. Newman, care era limpede 
că se simţea în largul lui, mimă o prezentare. Îşi lăsă braţul în jos şi cu celălalt trase 
un scaun. 

— la priviţi ce giuvaier am găsit la etaj, glumi el. 

— Bună, Paula, o salută Eve, aplecându-se şi sărutând-o pe obraz. Bună 
seara, continuă ea, întorcându-se spre Tweed şi sărutându-l lung pe obrazul stâng. 
Slavă Domnului, Bob m-a văzut chiar când ieşeam din cameră. Sunt o femeie 
abandonată. 

— Sună interesant, îi cântă în strună Tweed, intrând în joc. Arăţi ca un pahar 
din acest excelent Riesling. 

— Doar atât? se întoarse Eve spre Paula. După ce am pierdut o oră ca să mă 
machiez. Nu-i îngrozitor? 

— Nu-i nimic de făcut cu el, glumi şi Paula. 

— Urează-mi succes. 

Eve ridică paharul pe care i-l umpluse Tweed, gustă vinul, apoi îl privi viclean 
pe Newman. 

— Măcar se pricepe la vinuri. E delicios. Cred că am să mai vreau. 

— De ce abandonată? Întrebă Tweed. 

— Seniorul. Din nou. M-a adus cu maşina până aici, împreună cu ultima lui 
cucerire, Jennie Blade. După care a şters-o împreună cu ea într-o direcţie 
necunoscută. Au lipsit toată după-amiaza. Zău, Tweed, îmi face mare plăcere să te 
revăd. 


— Şi mie. Tweed tăcu. La ce să-ţi urăm succes? 


— E vorba tot de Walter. Walter Amberg, scumpul şi nesuferitul meu cumnat. 
l-am telefonat de aici. Voiam să iau un taxi. Seniorul n-are decât să crape, n-are 
ochi decât pentru Jennie a lui. Ei bine, ce credeţi că mi-a răspuns Walter? Nu azi 
după-amiază. Exclus. Are musafiri. Într-o zi când va fi disponibil. Musafiri? N-am 
crezut o iotă. Evită să dea ochii cu mine. Am să-l iau prin surprindere: am să mă duc 
cu maşina până acolo, fără să-i mai telefonez. 

— De ce atâta reţinere din partea lui? Întrebă Tweed. 

— Din acelaşi motiv despre care ţi-am vorbit mai devreme. Nu vrea să-mi dea 
banii ce mi se cuvin. Dar mi-i va da, îţi jur că mi-i va da. Între patru ochi, fac ce 
vreau din el. Nemernicul! 

— Dar Gaunt? 

— Dumnezeu ştie pe unde umblă. Aruncă o privire spre stânga: cineva intrase 
în Brasserie. Vorbeşti de lup şi lupul la uşă. Bineînţeles, a venit să bea ceva. 

Gaunt, îmbrăcat tot în bluzon sport şi pantaloni de catifea reiată, dăduse 
buzna în Brasserie pe drumul mai scurt: dinspre hotel. De cum puse piciorul 
înăuntru, glasul lui bubui în sala de mese, făcându-i pe ceilalţi clienţi să întoarcă 
ochii. 

— Un Scotch dublu, garçon! tună el în englezeşte. Tout le suite. La masa de 
colo. Se uită la Tweed şi Newman, apoi se întoarse către chelnerul la care strigase. 
Nu, adu trei Scotch-uri duble. Şi repede, sunt mort de sete. 

Tânărul ospătar, care le zâmbise de fiecare dată când trecuse pe lângă masa 
lor, îl sfredeli pe Gaunt cu o privire încruntată. Newman îl chemă cu voce tare, dar 
politicoasă. 

— Nu, ospătar. Doar un singur Scotch dublu. Mulţumesc. 

Gaunt se apropie cu paşi mari de masa lor. Rămase o clipă în picioare, cu 
ochii la paharele lor. 

— Beţi poşirca lor locală? Asta-i pentru domnişoare. Un Scotch o să vă pună 
sângele în mişcare imediat. 

Eve era furioasă. Ochii ei verzui sticleau cu o răutate de care Paula n-ar fi 
crezut-o niciodată în stare. Buzele ei pline, date cu ruj sângeriu, se strânseră în clipa 
în care Gaunt îşi trase un scaun şi se aşeză la masa lor. 

— Greg, spuse ea supărată la culme, te rog să-ţi ceri imediat scuze pentru 
cuvântul adresat prietenilor mei. Sau du-te dracului. 

— Îmi cer scuze imediat, o maimuţări Gaunt, aşezându-se. N-am vrut să vă 


jignesc, continuă el pe un ton ceva mai rezonabil. Îmi retrag cuvintele. A fost urât 


din partea mea, dar în această după-amiază am condus maşina pe un traseu 
infernal. 

Şi-n plus, ţi-ai făcut deja plinul înainte de a veni aici, i se adresă în gând 
Newman. Dinspre Gaunt plutea un damf de whisky. Dar Eve nu terminase ce avea 
de spus. Se aplecă spre Gaunt. 

— Încă ceva, bădăran ignorant ce eşti. Se spune Tout de suite. Nu eşti în stare 
nici să insulţi un ospătar într-o franceză corectă. 

— lartă-mă, iartă-mă, iartă-mă. De data aceasta tonul lui Gaunt părea sincer. 
Ai perfectă dreptate, Eve. Îmi cer scuze faţă de toată lumea. În această 
după-amiază am avut o experienţă stranie. Mă simt cam tulburat. Ceea ce mi se 
întâmplă rareori. 

Starea lui de spirit se schimbase dintr-o dată. Ultimele trei fraze fuseseră 
rostite pe un ton sobru, aproape sumbru. Tweed se încruntă, apoi îi adresă 
cuvântul: 

— Vrei să ne povesteşti şi nouă? Ca să-ţi iei o piatră de pe inimă. 

— Vă supăraţi dacă pentru moment nu vă spun nimic? Regret, dar, mai întâi, 
trebuie să cântăresc faptele. 

Paula îl privi uimită. Gaunt folosise aproape aceleaşi cuvinte ca Tweed ceva 
mai devreme. Mai mult decât atât, i se părea că Gaunt, la fel ca Tweed, se referea 
la Château Noir. 

Gaunt ridică privirea spre chelnerul care-i punea băutura în faţă. Îşi scoase 
într-o clipă portofelul şi plăti, adăugând un bacşiş generos, fără să-şi ia ochii de la 
ospătar. 

— Mulţumesc mult. Serviciul de aici este într-adevăr excelent. Îşi roti privirea 
în jurul mesei. Jennie a dispărut. N-o găsesc nicăieri. 

— A fost la masa noastră cu puţin timp în urmă, îl anunţă Tweed. Se pare că 
ai lăsat-o cu maşina undeva în ceaţă. 

— Ea a vrut să coboare, se apără Gaunt pe un ton răstit. 

— După câtva timp a urcat în camera ei ca să facă un duş, continuă Tweed, 
fără să ia în seamă lipsa de politeţe a lui Gaunt. 

— Am bătut cu pumnul în uşă înainte de a veni aici. N-a răspuns nimeni. Uşa 
era încuiată. Mi-am lipit urechea de ea şi n-am auzit apa de la duş. Oricum, s-ar fi 
înfăşurat într-un prosop şi ar fi venit să vadă cine o caută. Ca orice femeie - aruncă 
o privire spre Paula şi spre Eve - cu excepţia celor de faţă. Ca orice femeie, suferă 
de curiozitate. Pun prinsoare pe reputaţia mea că nu-i în cameră. 


— Care reputaţie? Îl întrebă răstit Eve. 


Tweed se ridică de la masă. Newman şi Paula se ridicară aproape în acelaşi 
timp. Se săturaseră de Gaunt. Tweed îi salută din cap pe Eve şi Gaunt şi porni urmat 
de Paula şi Newman spre uşa dinspre restaurant. Paula observă mai multe grupuri 
de americani aşezaţi la mese. Toţi aveau figuri care nu inspirau prea mare 
încredere. Tweed se grăbi spre holul de la recepţie, unde se găseau câteva fotolii. 
Cardon era acolo, citind o carte. La recepţie nu era nimeni. 

— Am luat prânzul mai devreme, le spuse Cardon. După aceea am rămasaici, 
cu ochii la pândă. Au sosit nici mai mult, nici mai puţin decât cincisprezece 
americani, care au rezervat camere. În momentul de faţă cei mai mulţi îşi fac plinul 
în restaurant. 

— Ai văzut-o pe Jennie Blade? 

— Nu. 


Deci Gaunt avea dreptate, se gândi posomorât Tweed. Jennie dispăruse. 

Tweed rămase nemişcat în holul de la recepţie. Nu mai era nimeni acolo, în 
afară de el, de Paula, Newman şi Cardon. Toţi tăceau, ştiind că mintea lui Tweed 
lucra cu febrilitate. Tweed întoarse capul spre biroul de recepţie, unde nu era niciun 
funcţionar, şi spre uşa închisă din spatele biroului. Se răsuci spre Cardon. 

— Philip, spuse el cu glas coborât. Ai numărat cincisprezece americani care au 
tras la hotel. Ei te-au văzut? 

— Bineînţeles că nu. Cardon era sigur pe el. Înălţă cartea până sub ochi, astfel 
încât să-i ascundă complet faţa. Dumneata mă poţi vedea? 

— Nu. Unde sunt Butler şi Nield? 

— Aici. Cardon îi întinse lui Tweed o bucată de hârtie cu numele şi numerele 
camerelor celor doi. Ca şi mine, au luat prânzul devreme. Acum sunt în camerele 
lor. Se uită la ceas. Harry trebuie să vină să mă înlocuiască peste cinci minute. Am 
stabilit un program, ca să fim permanent cu ochii pe cine intră şi iese de aici. 

— Înţeleg. Amândoi sunt la etajul întâi? Bine. Acum vreau să te gândeşti bine. 
Sunt şi americani veniţi aici de curând? 

— Da. Au apărut în grupuri. 

— Deci la anumite intervale a fost multă agitaţie în hol. Tu erai preocupat să 
nu-ţi trădezi prezenţa, dar şi să-i studiezi pe cei care soseau. Poate a trecut pe 


lângă tine o femeie cu părul lung şi blond, chiar dacă pe moment n-ai reţinut faptul. 


Tweed îi spuse în câteva cuvinte cum era îmbrăcată Jennie. Gândeşte-te bine. Ai 
văzut ieşind din hotel o femeie cu aceste semnalmente? 

— O clipă! Cred că o femeie ca cea descrisă de dumneata a ieşit din sala de 
mese exact pe unde aţi venit şi voi. Cu vreun sfert de oră în urmă. A urcat în lift. 
Dar de atunci n-am mai văzut-o. 

— Toţi americanii s-au dus direct la restaurant? Toţi cincisprezece? 

— La început, da. Însă doi dintre ei, cu figuri tare antipatice, au ieşit din 
restaurant aproape imediat după Jennie Blade. Probabil au luat liftul la scurt timp 
după ce a urcat ea. 

— Mulţumesc. Rămâiaici. Tweed se întoarse către Newman şi Paula. Trebuie 
să ne grăbim, dar, mai întâi, am de luat ceva. 

Ridică tăblia mesei de la recepţie, se strecură în spatele biroului şi luă cheia 
de rezervă din cârligul ei, separat de cheile camerelor. luţi pasul către lift. De îndată 
ce se deschiseră uşile, intră în lift, urmat de Paula şi Newman, şi apăsă butonul 
pentru etajul întâi. 

— Ce vrei să faci? Întrebă Paula. 

— Mai întâi, trecem să-i luăm pe Butler şi Nield, cu arme cu tot. S-ar putea să 
ai nevoie de a ta. Nu tragem decât dacă e absolut necesar... Paula încă nu 
înţelegea. Între timp Tweed îi chemă pe Nield şi Butler şi le explică situaţia. 
Începem prin a verifica etajul întâi... 

Tweed trecu prin dreptul fiecărei camere şi-şi lipi urechea de uşa de lemn. 
Avea un auz excelent. După câteva clipe trecea la uşa următoare. În dreptul celei 
de a treia camere încremeni pe loc, cu urechea lipită de uşă. Înăuntru se auzeau 
voci. Una dintre ele avea accent american. 

— Ascultă, fumezi? Nu? Ei bine, scumpo, ai să te apuci de fumat în clipa în 
care am să lipesc ţigara asta aprinsă de obrazul tău. Apoi ceva mai jos. Care bărbat 
se va mai uita la tine?... 

— Nu, ticăloşilor... 

Glasul de femeie sfârşi într-un țipăt. Tweed vâri cheia de rezervă în broască, o 
răsuci fără zgomot, apucă clanţa şi aruncă o privire spre Butler care aştepta cu 
arma în mână. Tweed făcu semn din cap şi apăsă pe clanţă. Apoi se dădu deoparte 
şi împinse uşa de perete. 

Cu pistolul Walther în mână, Butler se năpusti în cameră şi se opri cu 
genunchii îndoiţi, gata să se arunce la podea, în timp ce-şi rotea braţul cu arma în 
toate direcţiile. Imediat după el dădură buzna Newman şi Nield. Tweed scoase cheia 


din broască, intră după ei, apoi vâri cheia în broască şi încuie uşa. 


Jennie era într-un fotoliu, cu gleznele legate cu frânghie şi cu mâinile prinse la 
spate. Bluza descheiată îi dezvelea sânii. Căluşul îi lunecase din gură. Un american 
înalt şi slăbănog stătea în spatele ei, imobilizându-i capul cu un braţ petrecut pe sub 
bărbie. Un alt american, mai scund şi mai îndesat, stătea aplecat deasupra ei, 
ţinând o ţigară aprinsă la câţiva centimetri de obrazul ei. 

Într-o secundă Butler fu în picioare. Cu mânerul pistolului îl lovi năprasnic 
peste nas pe americanul cel bondoc. Acesta urlă de durere şi scăpă din mână 
ţigara. Tweed o ridică de pe covor. 

În aceeaşi clipă Newman se aruncă asupra lunganului, care reacţionă ceva 
mai rapid. Dându-i drumul lui Jennie, vâri mâna în interiorul sacoului. Braţul lui 
Newman îl prinse pe la spate, apucându-l de gât şi apăsându-i mărul lui Adam. Îşi 
înfipse unghiile mâinii drepte în spinarea americanului. Acesta scoase un geamăt de 
durere şi scăpă Luger-ul pe podea. Nield îl lovi peste picioare şi individul se lăsă în 
genunchi, suflând din greu. 

Tweed luă de jos Luger-ul. Bondocul îşi acoperise cu o mână nasul spart, în 
timp ce cu cealaltă căuta în interiorul hainei. Tweed îl izbi cu ţeava Luger-ului în 
abdomen, clătinând din cap. Mâna se retrase goală de sub pulpana hainei. Cu mâna 
stângă, Tweed căută sub braţul pistolarului şi, descoperind mânerul unui pistol în 
teaca de umăr, îl trase afară. Tot un Luger. 

Totul se petrecuse în numai câteva secunde. Bondocul începu să înjure 
obscen. Paula îl lovi peste gură cu Browning-ul, spărgându-i dinţii. Bondocul începu 
să scuipe sânge. 

— Vezi cum vorbeşti, îl ameninţă ea. Sunt şi femei de faţă. Mai îndrăzneşte o 
dată şi ai să-ţi pierzi toţi dinţii. 

Privind-o cu ură, bondocul îşi scoase batista şi scuipă în ea sânge şi doi dinţi. 
Văzând expresia din ochii Paulei, se grăbi să se uite în altă parte. 

Între timp, Butler şi Nield îl trântiseră pe lungan cu faţa la podea. Butler îl 
percheziţionă, ca să vadă dacă avea armă, dar nu găsi nimic. Newman procedă la 
fel cu bondocul, iar Tweed şi Paula se ocupară de Jennie. Butler îi întinse Paulei 
briceagul. Paula tăie legăturile în care erau prinse gleznele şi încheieturile fetei, 
Tweed îi dezlegă căluşul. Pe pielea ei nu era nici-o urmă de arsură. 

— Vreau să-ţi pun o întrebare prostească, îi spuse, zâmbind, Tweed. Cum te 
simţi? 

— OK. Jennie îşi freca pe rând încheieturile. Grasul se numeşte Eddie, iar pe 
slăbănog îl cheamă Hank. Se ridica şi Paula vru s-o sprijine, dar Jennie părea 


suficient de sigură pe picioare. Vă rog să-mi faceţi o favoare, le spuse ea. Ridicaţi-l 
pe Eddie în picioare şi ţineţi-i braţele. 

Surprins, Butler se duse să-l ajute pe Newman, după ce Tweed schiţase un 
semn de încuviinţare. Amândoi îl ridicară pe Eddie în picioare, fiecare ţinându-l de 
câte un braţ. Paula trăsese în jos bluza lui Jennie, redându-i o înfăţişare decentă. 
Jennie era încălţată în pantofi de stradă. Se apropie încet, până când ajunse la doi 
paşi de bondoc. 

— Eddie e un sadic. Îi place ceea ce face. Ridică ţigara aprinsă pe care Tweed 
o sprijinise de o scrumieră curată. Scuturând scrumul, Jennie veni în faţa 
bondocului. Lui Eddie îi place să chinuie oamenii, asta îl umple de încântare. 

— Uite ce e, doamnă... începu Eddie. 

Jennie apropie brusc ţigara aprinsă de obrazul lui, şi Eddie încercă să se 
ferească. Tweed se încruntă, veni lângă ea şi-i şopti: 

— Nu face asta. Ar însemna că te cobori la nivelul lui. Ceea ce eu nu voi 
îngădui. 

Ea clătină din cap, dându-i a înţelege că altceva avea de gând. ÎI pironi cu o 
privire sfredelitoare pe bondoc, pe care-l trecuseră toate năduşelile. 

— Depărtează picioarele, Eddie, îi ordonă Jennie. Altfel, îţi lipesc ţigara de 
obraz. Nedumerit şi speriat, Eddie îşi depărtă picioarele. Atunci Jennie acţionă. 
Piciorul ei drept ţâşni în sus cu toată puterea. Paula rămase uluită de forţa acesteia, 
apoi îşi aminti că tipa făcea echitație. Jennie îşi lovi victima în testicule. Eddie gemu, 
icni, începu să gâfâie, apoi se îndoi de şale. Newman şi Butler îi dădură drumul şi 
Eddie se chirci la podea, apăsându-şi mâinile pe locul în care fusese lovit. Îmi place 
să-mi închei socotelile, explică Jennie. Putem pleca? Îl întrebă ea pe Tweed. 

— Desigur. Acum... 

De îndată ce ajunse în camera lui, Jennie se prăbuşi într-un fotoliu şi începu să 
plângă cu suspine. 

— Am un mesaj pe care va trebui să-l transmiteţi şefului vostru, li se adresă 
Newman lui Eddie şi lui Hank. Să nu mai puneţi piciorul aici cât veţi trăi. Dacă vă 
mai văd mutrele o singură dată, nu mai plecaţi vii din Alsacia. Afară... 

Newman abia îşi stăpânea furia. Butler deschise uşa camerei şi Hank ieşi, 
frecându-şi cu o mână mărul lui Adam. Eddie abia se ţinea pe picioare. Porni pe 
coridor îndoit de mijloc şi clătinându-se pe picioare. Butler închise uşa şi, împreună 
cu Nield, începu să cerceteze încăperea. Lucrul cel mai valoros pe care-l descoperiră 


era un pistol-mitralieră Uzi, cu muniţie din belşug. Luară cu ei arma şi muniţia. 


Paula îi însoţise pe Jennie şi pe Tweed în camera acestuia. Camera era foarte 
spațioasă şi arăta ca un mic apartament. Intrarea se făcea prin camera de zi, din 
care se ajungea în dormitor. Paula ceruse aprobarea lui Jennie, apoi se dusese până 
la Brasserie şi comandase o cană de cafea cu lapte şi mult zahăr. 

Nici urmă de Eve sau Gaunt. Seniorul nu se pricepea câtuşi de puţin să aibă 
grijă de femei, se gândi Paula în timp ce aducea cafeaua în cameră. Avea de gând 
să i-o spună cu prima ocazie. 

— Ţine cana cu amândouă mâinile, o îndemnă ea pe Jennie. 

Era o măsură de precauţie înţeleaptă. Mâinile fetei tremurau, dar, cu ajutorul 
Paulei, reuşi să bea puţină cafea. Se uită la Paula plină de recunoştinţă. 

— Mulţumesc mult. Îmi era cumplit de frig. 

— Din pricina şocului, îi explică liniştit Tweed. Rămăsese în picioare, cu ochii 
la Jennie. Ai să-ţi revii. Dacă poţi, bea toată cafeaua. 

— Nemernicii! izbucni Jennie, după ce goli cana de cafea. 

Tweed îşi dădu seama că fata îşi recăpăta rapid puterile. Îi făcea impresia că 
jennie nu avea numai o mare forţă fizică, dar şi rezistenţă psihică. Aşteptă până 
când Paula se aşeză pe un scaun pe care şi-l trăsese lângă Jennie. 

— Mă simt mult mai bine, anunţă dintr-o dată Jennie. Vă mulţumesc 
amândurora. Cred că n-ar fi trebuit să-i fac ce i-am făcut netrebnicului aceluia de 
Eddie. 

— Eu i-aş fi scos ochii, o linişti Paula. 

— Te simţi în stare să-mi răspunzi la câteva întrebări? i se adresă Tweed. 

— Ascult. 

— Ce informaţii voiau să obţină de la tine? 

— Voiau să afle ceva în legătură cu un film şi o casetă. Păreau convinşi că, în 
urma vizitei la Château Noir, eu ştiu unde se găsesc cele două obiecte. Le-am 
explicat că nu ştiam la ce dracu se referă, că sechestrarea de persoane e un delict 
capital în Franţa, în caz că victimei i se întâmplă ceva. A fost o născocire a mea, 
dar, cum erau americani, mi-am închipuit că nu cunoşteau mare lucru despre 
Europa. Când au văzut că tot repet că nu ştiu ce vor de la mine, s-au înfuriat rău de 
tot. Am avut mare noroc, aţi ajuns la timp. 

— Ştiau că ai fost cu Gaunt la Château Noir? o întrebă cu blândeţe Tweed. 

— Oh, da! Dar nu de la mine. 

— Au pomenit ceva de Amberg? 

— Niciun cuvânt. O ţineau una şi bună cu filmul şi cu caseta aceea 
blestemată. 


— Înţeleg... 

Tweed înţelegea mai multe decât îşi închipuia Jennie. Dacă se ştia că Gaunt Îi 
făcuse o vizită lui Amberg, însemna că adversarul ţinea Château Noir sub observaţie 
zi şi noapte. Era o informaţie valoroasă, dar neliniştitoare. însemna că organizaţia 
americană îl urmărise fără probleme pe Amberg de la Zurich la Basel şi apoi în 
munţii Vosgi. 

— Alte întrebări? i se adresă Jennie. Îţi mai pot fi de folos cu ceva? 

— Nu cred, răspunse Tweed. Dar mi-ai fost de mare ajutor. 

— Voi mi-aţi fost mie de mare ajutor. Nici nu ştii cât vă sunt de 
recunoscătoare. Acum, mă simt cam obosită. Cred că-mi va prinde bine să mă 
odihnesc puţin. 

— Întinde-te pe patul din stânga, îi propuse Tweed. Voi avea grijă să fie în 
permanenţă cineva în cameră, ca să te păzească. Vrei să fii tu prima, Paula? 
Mulţumesc. Baia e acolo. 

— Crezi că vor mai încerca ceva? Îl întrebă în şoaptă Paula, în timp ce-i 
conducea la uşă. 

— Fără îndoială, îi răspunse el tot în şoaptă. Data viitoare probabil vor găsi 
ceva diabolic, mult mai rău decât ce aveau de gând cu Jennie. Nu avem de a face cu 
nişte simpli derbedei, ci cu profesionişti de mâna întâi. 


— Deci v-aţi întors cu coada între picioare, comentă Mencken. 

Era o remarcă voit sarcastică, dat fiind că Eddie şedea pe pat în camera lui 
Mencken, încă apăsându-şi palmele pe locul în care fusese lovit. Eddie îi aruncă lui 
Mencken o privire furioasă, apoi se uită repede în altă parte. În ochii lui Mencken se 
citea tot atâta milă cât în cei ai unui piton. 

Hank îşi întinse trupul slăbănog, sprijinit de perete. Nu-i plăcuse remarca, nu-i 
plăcea Mencken. Dar cui oare îi plăcea? 

— Am fi reuşit să-i smulgem informaţia, dacă nu năvălea peste noi echipa lui 
Tweed, protestă el. 

— Echipa? zâmbi ironic Mencken. L-aş putea strânge de gât pe Tweed cu două 
degete. Cine mai era cu el? Newman, un reporter ratat al ziarelor de scandal. O 
femeie. Şi încă un amator. Scoase un trabuc, îl aprinse fără grabă şi suflă fumul în 
obrazul lui Hank. Voi doi v-aţi comportat ca nişte ţânci de grădiniţă. Până şi 
maică-mea ar fi făcut treabă mai bună. 


— N-am ştiut că ai o mamă, îl înfruntă Hank. 


În clipa următoare îşi regretă insulta. Mencken sări de pe scaun ca un arc. 
Figura lui scheletică se găsea acum la câţiva centimetri de obrazul lui Hank, iar 
capătul aprins al trabucului era atât de aproape, încât Hank îi putea simţi căldura pe 
obraz. Mencken îşi înfipse două degete lungi ca nişte gheare în gâtul lui Hank, 
apăsându-l pe mărul lui Adam. 

— Ce-ai spus? Întrebă Mencken. 

— lartă-mă, şefule, bolborosi Hank. E adevărat, ne-am întors cu coada între 
picioare. Aşa e. Data viitoare o să facem treabă bună, articulă el cu glas răguşit. 

— Dacă va exista o dată viitoare. 

Mencken îi dădu drumul din strânsoare şi pufăi din trabuc la un pas de Hank, 
trimiţându-i fumul în ochi. Americanul cel slăbănog îşi linse buzele. 

— Mai e ceva ce n-am apucat să-ţi spunem, şefule. În camera aceea a mai 
intrat un bărbat. Am crezut că-i cazul să ştii. 

— Ei, acum ştiu. Mencken continuă să-l fixeze cu privirea, pufăind din trabuc. 
Pentru numele lui Dumnezeu, aţi pornit cu stângul de la început. Unul din voi era de 
ajuns ca să se ocupe de târfa aia... Acest măgulitor cuvânt se referea la Jennie 
Blade. 

Dacă celălalt ar fi stat de pază cu arma Uzi, aţi fi lichidat tot grupul., inclusiv 
pe Tweed. După aceea aţi fi dus fata la maşină, aţi fi plecat în munţi, aţi fi stors 
informaţia de la ea şi mi-aţi fi telefonat mie. Eu aşa aş fi procedat. 

— Dar zgomotul pe care l-ar fi făcut arma... îndrăzni Hank. 

— Ar fi ridicat în picioare tot hotelul, îl întrerupse Mencken. Tocmai de aceea 
trebuia s-o întindeţi din hotel, după cum v-am spus. Aţi făcut prea mare zarvă, 
Hank. Tu şi Eddie n-aţi fost cu noi în sala de mese. Totul trebuia să meargă ca pe 
roate. Gata cu prostiile. 

Mencken decise că se putea dispensa de Eddie şi Hank. Amândoi erau acum 
figuri cunoscute pentru Tweed şi echipa lui. Intenţiona să se ocupe de ei de îndată 
ce aveau să ajungă în munţi. În clipa aceea sună telefonul. Mencken se îndreptă 
fără grabă spre aparat şi ridică receptorul. Era Norton. 

Bărbatul cu păr cărunt, zbârlit şi ochelari fără rame fusese nevoit să 
folosească telefonul din cameră. Trăsese la un mic hotel, L'Arbre Vert, din 
Kayserberg, sub numele de Harvey Cheney. În sat nu existau cabine telefonice. 

— Aici Norton. E timpul să-mi raportezi cum merge treaba. Fii atent cu 
informaţiile referitoare la concurenţă. Firul nu e sigur. 

— Am vizitat locul observat de tine, în care e stocat produsul, şi am obţinut 
suficiente mostre. Ai înţeles? zise răguşit Mencken. 


Norton înţelesese: Mencken intrase în depozitul de explozibili de lângă cariera 
de piatră şi-şi luase de acolo provizii suficiente. Mencken acţionase rapid, dar 
Norton nici nu se gândea să-l felicite. 

— Cum rămâne cu construcţia podului? Ai supravegheat lucrarea? 

Prin “construcţie” Mencken înţelegea “distrugerea” podului arcuit din centrul 
oraşului Kayserberg. 

— A fost examinat de o echipă. Va trebui dinamitat. Prin detonare de la 
distanţă. Totul a fost pregătit. Ce dracu'! Îmi cunosc meseria. 

Norton nu-i luă în seamă iritarea. Explozibilul fusese amplasat sub pod, în 
aşteptarea echipei lui Tweed. Explozia urma să fie declanşată de cineva care 
trebuia să aibă o perspectivă bună asupra țintei. 

— Întrucât e vorba de o operaţiune dirijată de la distanţă, avem nevoie de un 
observator postat la o oarecare distanţă, totuşi suficient de aproape ca să constate 
rezultatul. 

Mencken oftă îndeajuns de tare ca să se facă auzit. 

— Am aranjat şi asta. Am aranjat tot ce am discutat. OK? OK? 

Norton îşi dădu seama că celuilalt nu-i convenea tonul lui autoritar. Revolta se 
cerea înăbușită în faşă. Mencken trebuia să se lămurească cine era şeful. 

— Apoi, continuă necruţător Norton, mai este porţiunea de stânci care trebuie 
curățată. De asta te-ai ocupat? 

— lisuse! De ce nu vii să mă duci de mână? mârâi Mencken. Da, stânca e gata 
să se prăbuşească. Şi-acum, dacă asta-i tot... 

La celălalt capăt al firului se aşternu tăcerea. Mencken tocmai confirmase că 
steiul care se înălța la marginea şoselei fusese perforat şi că în el fuseseră introduse 
explozibile. Trimisese echipe de câte doi oameni, care lucraseră în schimburi. 

Închiriase suficiente mijloace de transport la Basel, pregătise alte schimburi 
pe echipe, stabilise sarcinile fiecăreia, de îndată ce se înapoiase de la cafeneaua din 
Mica Veneţie, după discuţia avută cu Norton prin perdeaua de dantelă. 

— Va trebui să fii mai atent la maniere, spuse într-un târziu Norton cu glasul 
foarte hârşâit. O singură dată dacă îmi mai vorbeşti astfel, urci în primul avion cu 
destinaţia Statele Unite. Voi prelua eu însumi conducerea operaţiunii. Imaginează-ţi 
ce te aşteaptă la coborârea din avion. Cred că ai ceva imaginaţie, Marvin, adăugă 
vocea pe un ton insinuant. 

Mencken îngheţă. Furia făcu loc spaimei. Da, ştia ce-l aştepta. O limuzină cu 
geamul coborât şi ţeava unei arme îndreptate spre el. 


— Încerc să fac tot ce-mi stă în puteri pentru dumneata. Nimeni nu te va 
dezamăgi. Poate am fost puţin răutăcios. Totul se află sub control. Va fi o nimica 
toată... 

— Câtuşi de puţin, băiete. Bagă-ţi bine asta în capul tău cel prost. Adversarul 
nostru, Tweed, e uns cu toate alifiile. Să nu uiţi asta nici-o clipă. Băiete... 

Convorbirea se întrerupse. Mencken rămase cu faţa la perete, ca oamenii lui 
să-i nu-i vadă expresia: un amestec de furie şi frică. Avu grijă să nu trântească 
receptorul în furcă. Aruncă o privire spre ţigară şi văzu că un sul lung de scrum 
căzuse pe podea. ÎI strivi cu sălbăticie de covorul nou. După ce Tweed va fi făcut 
una cu pământul, el va ajunge şef. lar când Joel Dyson şi agentul special Barton Ives 
vor scoate capul din ascunzătoare, el personal le va trage câte un glonţ în ţeastă. 


Apoi îl va lichida pe Cord Dillon. 


Norton ieşi agale din micul hotel şi se opri în întuneric. Începuse să ningă. Îşi 
potrivi căciula de blană şi-şi ridică gulerul hainei de astrahan. Era cumplit de frig, 
câteva grade bune sub zero, îşi făcu el socoteala. Porni înapoi spre Kayserberg - L’ 
Aibre Vert se găsea la marginea nordică a oraşului. Nu se vedea nici ţipenie de om. 

Norton nu avea ochi pentru frumuseţea şi stilul orăşelului medieval, cu străzi 
pietruite şi case sprijinite unele de altele. Disneyland, se gândi el dispreţuitor. 

Câteva minute mai târziu văzu podul. Se opri şi-l cercetă din ochi. Ceva mai la 
stânga văzu o veche fortăreață care se înălța deasupra orăşelului - loc ideal pentru 
cel care va controla detonarea explozibilului de sub pod. Norton era convins că 
acesta va fi traseul ales de Tweed. Tweed nu va mai ajunge să vadă 

Château Noir. Se înapoie la hotel. Aştepta să fie sunat de Bradford March. 


Deja îi comunicase Sarei noul său număr de telefon. 


— Trebuie să pregătim un plan de bătaie pentru expediţia în munţii Vosgi, 
anunţă Tweed. Mai ales după informaţiile aduse de Philip, care sunt îngrijorătoare. 

Şedea în picioare în salonul din apartamentul său. Era aproape miezul nopţii. 
Cu câteva ore mai înainte, când se furişase la recepţie, ca să pună cheia de rezervă 
la locul ei, nu întâlnise pe nimeni. 

Jennie se trezise devreme şi voise să meargă în camera ei, ca să facă duş. 


Nield fusese desemnat s-o însoţească şi să rămână de pază lângă ea. În sinea ei, 


Jennie fusese încântată de alegere. Îi plăcea suplul Pete Nield, cu mustaţa lui tunsă 
cu grijă. Poate se vor distra bine împreună. 

Paula se aşeză pe unul din paturi, picior peste picior şi sprijinindu-şi mâinile 
pe cuvertură de o parte şi de alta. Newman, Butler, Cardon şi Marler ascultau. Cel 
din urmă se rezemase de perete, cum îi era obiceiul, şi fuma o ţigară lungă. Ceilalţi 
se instalaseră pe scaune. 

Marler sosise de curând, cărându-şi cutia de violoncel, sacul de cricket şi 
valiza. Pe toate le aşezase cu grijă într-un colţ. 

— Vrei să mănânci ceva? Îl întrebase Tweed. Am cerut la Brasserie să 
pregătească sandvişuri şi un termos de cafea. 

— Mulţumesc. Poate mai târziu. M-am oprit să iau o gustare pe drumul de la 
Strasbourg, răspunsese Marler. 

— Ce veşti îngrijorătoare a adus Philip? Întrebă Paula. Eram în baie când a 
venit. 

— Philip şi-a găsit un loc discret în holul de la intrare, de unde a supravegheat 
venirile şi plecările din hotel, le spuse Tweed. M-a înștiințat că a văzut cel puţin şase 
perechi de americani părăsind pe rând hotelul. l-a auzit cum plecau cu maşinile. De 
întors s-au întors după multă vreme, tot pe rând. Aceste deplasări mi se par de rău 
augur. 

— De ce? insistă Paula. 

— Butler l-a înlocuit pe Philip, continuă Tweed. Mi-a dat şi el de ştire că a 
văzut perechi de americani întorcându-se la hotel seara târziu. Toţi aveau zăpadă 
pe bocanci. 

— De ce de rău augur? nu se lăsă Paula. 

— În primul rând, fiindcă sunt convins că Norton - care, nu mă îndoiesc, s-a 
dat drept Ives la Gotthard - este geniul răului din spatele uriaşei organizaţii venite 
aici din Statele Unite. 

— Geniul răului? vorbi tărăgănat Marler. Mi se pare cam mult spus, nu crezi? 

— Zău? Întrebă posomorât Tweed. Ţi-am povestit cât de convingător şi-a jucat 
rolul când a apărut la Gotthard. lar când a şters-o, mi-a lăsat un mic cadou: acid 
prusic în apa de gură. Apoi atentatul pus la cale în Bahnhofstrasse. Aşa-zisul invalid 
cu grenada în mână, acoperit de un al doilea individ, înarmat cu un automat. Norton 
e un profesionist de mâna întâi. Nu voi face greşeala să-l subestimez. 


— Şi în al doilea rând? întrebă Cardon. 


— E vorba de americanii care au lipsit ceasuri întregi de la hotel în 
această-seară. Unii s-au întors cu bocancii plini de zăpadă. Cred că au cercetat 
traseele din Vosgi spre Château Noir. 

— Aşa cred şi eu, întări Newman. Dumnezeu ştie ce capcane ne-au pregătit, 
indiferent de ruta pe care o vom alege. 

— Prin urmare, trebuie să fim mai isteţi decât ei, continuă Tweed. Mai întâi 
trebuie să vedem de ce resurse dispunem. Te ascult, Harry, se adresă el lui Butler. 

— Pete Nield şi cu mine am adus câteva mijloace de transport utile. Mai întâi, 
un Renault Espace V6, care e foarte încăpător. Eu l-am condus şi am transportat cu 
el câteva motociclete de mare putere. Pete Nield a închiriat o furgonetă. Am trecut 
graniţa în Franţa fără probleme. Nimeni n-a încercat să ne controleze. Ne-am fi 
putut prinde armele sub şasiu cu bandă adezivă. 

— Vrea cineva să vadă şi achiziţia mea? Întrebă Marler. Deschise cutia de 
violoncel pe care o aşezase pe pat, lângă 

Paula. Deschise capacul, apoi scoase arcuşul şi catifeaua neagră. Paula 
aruncă o privire la conţinutul cutiei, apoi se ridică de pe patul ei, se duse la celălalt 
Şi se aşeză din nou. 

— Dacă n-ai nimic împotrivă, zise ea, încruntându-se la Marler. Mica ta 
colecţie pare periculoasă. 

— Chiar foarte! o asigură Marler cu un zâmbet larg. 

Toţi bărbaţii se adunară în jurul cutiei de violoncel. Cardon scoase un chiot de 
bucurie. 

— Grenade! Îmi poţi împrumuta şi mie şase? 

— Asta înseamnă că n-ai de gând să mi le dai înapoi, comentă Marler cu 
prefăcută supărare. Te rog să te serveşti. 

— Eu te scap de Luger, îi propuse Butler. E numai bun pe lângă un Walther. 

— Te rog, îl îndemnă Marler. Bineînţeles, puşca Armalite e pentru mine. La fel 
şi pistolul cu gaze lacrimogene. 

— Vreţi să vedeţi şi contribuţia mea la arsenal? Întrebă Newman. Aduse un 
sac de pânză, pe care-l trânti într-un colţ şi-i trase fermoarul. Sub privirea uluită a 
Paulei, scoase dinăuntru un pistol-mitralieră Uzi. 

— Ne pregătim pentru un mic război? Întrebă ea. 

— Asta m-a întrebat şi tipul care mi-a vândut jucăriile, îşi aminti Marler. 

— Suntem bine dotați, trase concluzia Tweed. Puneţi totul deoparte. Acum 


trebuie să decidem cum ne vom deplasa în munţi când va veni momentul potrivit. 


Poate chiar mâine. Trebuie să discut de urgenţă cu Amberg... cât timp mai este în 
viaţă. 

— Aş putea porni înaintea maşinilor, pe una din motociclete, propuse Cardon. 
Ştiu să adulmec pericolul cale de kilometri. 

— De acord, încuviinţă Tweed. Alte propuneri... 

Le trebui mai puţin de o jumătate de oră ca să pună la punct amănuntele 
legate de convoiul care urma să pornească înspre Château Noir. Cardon avea să 
deschidă drumul, mergând pe motocicletă. După el venea maşina Renault Espace, 
avându-l pe Newman la volan, iar pe Tweed şi Paula ca pasageri. 

Butler urma să vină cu a doua motocicletă, sarcina lui fiind aceea de a se 
deplasa înainte şi înapoi pe lângă convoi. Era necesar ca vehiculele să păstreze 
distanţa între ele, pentru a nu fi ţinte uşoare. 

Nield avea să conducă furgoneta, care trebuia să meargă când în faţa, când în 
spatele automobilului Renault Espace. Tactica era menită să deruteze adversarul, în 
caz că erau aşteptaţi. 

Rămânea Marler, care insistă să vină cu Mercedes-ul lui roşu. Lui Tweed i se 
părea o imprudenţă, din pricina culorii roşii, care putea fi văzută de la mare 
distanţă. 

— Ştiu, comentă Marler. Dar Mercedes-ul se mişcă uşor ca o pasăre. Nu merg 
decât cu el. 

— Atunci se cheamă că am elaborat un plan de acţiune, încheie Tweed. E 
timpul să mergem toţi la culcare şi să ne odihnim puţin. Harry, vrei să-l înlocuieşti 
pe Pete Nield, care o păzeşte pe Jennie? Aranjează cu Bob când să vină să-ţi ia locul. 

— Parcă am fi o forţă de asalt care se pregăteşte să atace Château Noir, îi 
spuse Paula lui Tweed după ce toţi părăsiră încăperea, cu excepţia lui Marler. 

— S-ar putea să ai dreptate, o preveni Tweed. Asta în caz că Norton a pus 
stăpânire pe castel înainte de sosirea noastră. 

— Eu nu vin cu voi, îi spuse Marler lui Tweed când în cameră mai era doar 
Paula. 

Tweed ascultă relatarea lui Marler despre vizita la aerodromul de planoare 
Ballon d'Alsace. Paula era înspăimântată: planul lui Marler i se părea o capcană a 
morţii, lucru pe care i-l spuse şi lui. 

— Sunt mişcat că te preocupă soarta mea. Îi zâmbi larg. Nu te teme. În timp 
ce veneam de la Strasbourg, am ascultat buletinul meteo. Direcţia vântului e 


perfectă. Vântul din sud mă va împinge către nord. Tweed, vei avea un spion în 


înaltul cerului, deasupra castelului. Dacă sfărâm aparatul la aterizare, te va costa o 
avere. 

— Presupun că vom face rost de bani. 

— lar planorul va juca rolul unei bombe zburătoare, în caz că derbedeii lui 
Norton dau târcoale prin zonă. 

— Deci mâine plecăm spre munţi? Întrebă Paula. 

— Da, răspunse Tweed. Am decis să nu mai amânăm călătoria. Amberg s-ar 
putea găsi în mare primejdie. Vom pleca pe ruta Kayserberg. 

— Foarte bine. Marler o salută din cap pe Paula. Şi-acum, la culcare. Mâine 


trebuie să mă scol în zori. Pentru Ziua cea Mare. 


Norton se înapoiase la Hotelul L'Arbre Vert, mulţumit că podul era locul ideal 
pentru o ambuscadă - în caz că Tweed avea să aleagă drumul care trecea prin 
Kayserberg. În holul de la intrare îşi scoase căciula de blană şi haina de astrahan, le 
scutură de zăpadă şi urcă în camera sa. 

În timp ce vâra cheia în uşă, auzi sunând telefonul. Intră repede în cameră, 
trânti uşa în urma lui, o încuie şi se repezi la telefon. Nu se îndoia că era tot 
preşedintele. 

— O convorbire pentru dumneavoastră, îl anunţă operatoarea hotelului, şi 
Norton auzi un păcănit, semn că ieşise de pe fir. 

— Aici Norton. 

— Bună seara, domnule Norton, îl salută o voce răguşită şi mârâită. Probabil 
îţi dai seama cine mi-a dat numărul dumitale. Acum, fii bun şi ascultă cu atenţie 
instrucţiunile mele. Dacă vrei cu adevărat să pui mâna pe bandă şi pe film. 

— Cine-i la telefon? Întrebă Norton cu glas hârâit. 

— Eşti surd? Ţi-am cerut să asculţi. Încă un comentariu şi închid telefonul. Ai 
priceput? 

— Da, răspunse Norton, fără nici cea mai mică tragere de inimă. 

El era obişnuit să dea, nu să primească ordine. 

— Mâine te vei duce cu maşina în munţii Vosgi, la Lac Noir, unde vei sosi la 
ora 16:00. Cum dumneata eşti american, asta înseamnă ora patru după-amiază.../ 

— Ştiu foarte bine ce înseamnă... 

— Încă o întrerupere şi închid telefonul. Cineva de la Washington nu-i deloc 


mulţumit de dumneata. Patronul Hotelului 


L'Arbre Vert, la care locuieşti, îţi va arăta pe hartă cum să ajungi la Lac Noir. 
Spune-i că vrei să ajungi la ora patru şi el îţi va indica la ce oră să pleci. Până aici 
m-ai înţeles? 

Vocea mârâită era încărcată de ameninţare. Până şi Norton, care se considera 
un om cu experienţă, era tulburat. Răspunse alegându-şi cu grijă cuvintele. 

— Da, te-am înţeles. 

— Lac Noir este un loc singuratic. Totodată, este uşor de observat din mai 
multe puncte. Vei aduce banii şi vei veni singur. Am spus singur. Dacă te însoţeşte 
cineva, nu ne mai întâlnim niciodată. Am să-ţi arăt filmul şi am să-ţi pun prima parte 
a benzii. Dumneata ai să-mi dai banii. Aşa va decurge schimbul. 

Norton îşi dădu imediat seama că i se ivise ocazia să manevreze lucrurile în 
aşa fel, încât să fie în avantajul lui. Vorbi pe un ton autoritar şi sumbru. 

— De acord până aici. Dar ce dracu', îţi închipui că am atâţia bani în 
buzunarul de la pantaloni? Ei bine, n-am. Banii sunt într-un loc sigur, sub pază 
strictă. S-ar putea să reuşesc să ţi-i aduc până la ora şase seara. Nu mai devreme. 
În orice caz, vreau o dovadă că te afli în posesia obiectelor de care am nevoie. Aşa 
că acum ascultă dumneata - dacă vrei să capeţi banii. Altfel, ca să folosesc propriile 
dumitale cuvinte, nu ne mai întâlnim niciodată. Ora şase, repetă el apăsat. 

— Washington-ul nu va fi de acord cu asta... 

În acel moment, Norton înţelese că Voce Mârâită intra în defensivă pentru 
prima oară. Nu închisese telefonul. Nu refuzase o oră mai târzie, aşa cum propusese 
Norton. Continuă să-l ţii sub presiune, se gândi Norton. 

— Dă-l dracului de Washington! se răsti el în receptor. Poţi să le comunici 
exact vorbele mele. Eu răspund de operaţiune. Eu mă găsesc la faţa locului. Ştiu 
unde se află banii. Negociezi cu mine. Ai priceput? Numai cu mine. Mâine seară la 
ora şase voi fi la Lac Noir. Absolut singur. Şi cum, probabil, eşti european, ora şase 
înseamnă optsprezece. Noapte bună... 

Norton trânti receptorul în furcă, înainte ca celălalt să aibă timp să răspundă. 
Aprinse un trabuc, savurând felul în care schimbase situaţia în defavoarea lui Voce 
Mârâită. La ora patru după-amiază era încă lumină, dar la şase seara era întuneric 
beznă. A doua zi şantajistul urma să aibă o surpriză foarte neplăcută. lar ora de 
întâlnire se potrivea perfect cu acţiunea de eliminare a lui Tweed şi a echipei lui, în 
caz că aceştia aveau să se aventureze în munţi, fiindcă, fără îndoială, vor încerca să 
circule pe lumină. Banii erau şi ei în siguranţă. Poate că, până în seara următoare, 
va reuşi să ducă la bun sfârşit întreaga operaţiune. Mai pufăi o dată din trabuc, o 
havană specială, interzisă în Statele Unite - fiindcă provenea din Cuba. 


Douăzeci de milioane de dolari reprezintă o avere, când îi porţi legaţi cu un 
lanţ de încheietura mâinii. Louis Sheen continua să aibă prinsă de mână valiza cu 
acea uriaşă sumă, în bancnote americane. Fusese luat din camera lui de la Hotelul 
Hilton din Basel şi dus cu maşina peste graniţă la Hotelul Bristol din Colmar. 

Camera lui de la etajul întâi era probabil locul cel mai bine păzit de pe tot 
cuprinsul Alsaciei şi Lorenei. În încăpere se aflau în permanenţă trei bărbaţi 
înarmaţi. Sheen începea să se cam sature de serviciu la cameră. Se uită atent la 
Mencken, care tocmai intrase în cameră, şi-l fulgeră din priviri prin ochelarii fără 
rame. 

— Uite ce e, Marvin, în camera asta sunt prea multe lichele. Dacă tot trebuie 
să mai rămân o noapte, vreau să le scoţi de aici. Crezi că-mi place să dorm cu valiza 
asta în pat? Află că nu! 

Mencken îşi plimbă un deget pe falca lungă şi ascuţită. Îl studie pe Sheen 
printre pleoapele pe jumătate lăsate, cu o expresie departe de a exprima simpatie 
sau compasiune. 

— Ai cheile, poţi descuia cătuşele acelea de oţel, îi sugeră el cu indiferenţă, cu 
glasul lui gutural. Sunt sigur că le ai, pentru când va veni momentul să înmânezi 
peste un miliard de dolari. Atunci de ce nu descui cătuşa de la încheietură? Nimeni 
n-ar îndrăzni să deschidă valiza. Eşti singurul care cunoaşte combinaţia încuietorii. 
Oricine ar încerca s-o deschidă, ar acţiona bomba dinăuntru şi atunci praful s-ar 
alege de bani, probabil şi de persoană. 

— Am primit instrucţiuni, îi răspunse răstit Sheen. Şi instrucţiunile mele vin de 
la cineva sus-pus, cum tu n-ai să ai ocazia să întâlneşti - şi cu atât mai puţin să 
ajungi - vreodată. 

Sheen, îmbrăcat în costum gri Brooks Brothers, era de profesie contabil. Se 
simţea superior ca intelect şi clasă socială faţă de bărbaţii din jurul său. Regreta că 
trebuia să-şi petreacă timpul într-un anturaj atât de detestabil. Mencken îi sesiză 
atitudinea. Se aplecă, apropiindu-şi obrazul de al lui Sheen, care şedea pe pat, 
sprijinit între perne, cu valiza alături. 

— Prietenii îmi spun Marvin, îl informă el pe Sheen. Dar tu nu faci parte din 
această categorie. Aşa că, pe viitor, te rog să-mi spui domnule Mencken. Eu sunt 
şeful. OK? 

— Pentru mine e tot una, replică plictisit Sheen. lar şeful meu este Norton. El 


e singurul care-mi poate ordona să predau conţinutul valizei. 


— Ascultă-mă bine. Expresia lui Mencken deveni amenințătoare. Oamenii 
aceştia sunt aici ca să-ţi apere pielea ta nevolnică. Te-au auzit numindu-i lichele - 
aşa că, dacă uşa s-ar trânti de perete şi înăuntru ar da buzna puşcaşii marini, ai 
idee cât i-ar trage inima să te păzească? 

— Tu ai primit ordin să-mi asiguri protecţie. Probabil ştii bine de la cine a venit 
ordinul. În plus, nu e vorba de un miliard. Ştii şi asta. Acum du-te şi scoateţi 
oamenii pe coridor. 

Ochii lui Sheen îl priveau dispreţuitor pe Mencken din spatele ochelarilor fără 
rame. Mencken îşi vâri degetele ambelor mâini la curea. În sfârşit, i se ivise ocazia 
să i-o plătească jigodiei de Sheen. 

— Uite ce e amice, ştii bine că ne aflăm într-un hotel şi că te ţinem ascuns. 
Cum dracu’ îţi închipui că pot pune trei... lichele - parcă aşa ai spus - la uşă, pe 
coridorul hotelului? Să-ţi spun eu cum stau lucrurile, Sheen. Tu ai grijă de bani, iar 
eu am să mă ocup de toate celelalte. Somn uşor, prietene... 

Mencken ieşi din cameră şi uşa fu imediat încuiată pe dinăuntru. Ordinul 
secret al lui Norton îl făcea să-i crească inima. După ce valiza va fi, în sfârşit, 
deschisă, Mencken intenţiona să-l lichideze el însuşi pe Louis Sheen cu un glonte în 
cap de îndată ce i se va ivi prilejul şi să se descotorosească de cadavru. Abia 
aştepta acel fericit moment. 


Înainte de a merge la culcare, Newman se dusese la Brasserie să cumpere o 
sticlă mare cu apă minerală. Deseori se trezea în toiul nopţii cu gâtlejul ars de sete. 
Când intră în Brasserie, tocmai se făcea curăţenie, se măturau podelele, se ştergea 
tejgheaua şi se lustruiau paharele. Newman rămase surprins s-o vadă pe Eve 
Amberg la o masă, sorbind dintr-un pahar de şampanie. Eve ridică paharul înspre el. 

— Ce sărbătoreşti? Întrebă Newman, acceptând invitaţia de a-i ţine companie. 

— Victoria! L-am convins pe Walter Amberg. Am vorbit la telefon şi a fost de 
acord să ne vedem la Château Noir mâine dimineaţă. De data aceasta, n-am să mă 
las până nu-mi recapăt toţi banii care mi se cuvin. De aceea beau şampanie. Hai, 
Bob. Vino să sărbătoreşti cu mine. Chemă un chelner şi, înainte ca Newman să se 
poată împotrivi, mai ceru un pahar. De îndată ce li se aduse paharul, Newman, 
îngrijorat, încercă să se gândească la o cale de a o convinge să-şi amâne vizita. 
Noroc, Bob! Eve ciocni paharul de al lui. Urează-mi noroc la castel. 

Chiar şi la această oră, era plină de energia şi entuziasmul pe care Newman le 
găsea atât de molipsitoare. Îşi culcă fruntea pe umărul lui Newman, cu părul 


castaniu-roşcat căzând în valuri pe sacoul lui, cu obrazul întors spre el, ca să-l poată 


studia cu ochii ei verzui. Dacă nu sunt atent, m-aş putea îndrăgosti de femeia 
aceasta, se gândi Newman. 

Îşi făcea griji că, dacă Eve pleca în munţi a doua zi, ar fi putut ajunge lesne cu 
maşina într-o zonă în care s-ar fi tras cu arma. Fiindcă urma să aibă loc un schimb 
de focuri - Newman era convins de acest lucru. Norton avea să profite de toate 
avantajele terenului muntos pentru a-i elimina pe Tweed şi echipa lui. Deja 
încercase să-i Lichideze în Bahnhofstrasse, la Zurich. Newman însuşi fusese la un 
pas de-a fi strivit de roţile unui automobil şi scăpase ca prin urechile acului, graţie 
maşinii de poliţie a lui Beck. Newman vorbea, în timp ce Eve îl mângâia pe mână. 

— Amberg s-a purtat foarte urât cu tine în ultima vreme, te-a ocolit în mod 
deliberat. Acum, că a acceptat să te primească, n-ar trebui să te laşi mai greu? 
Derutează-l, sună-l mâine dimineaţă şi spune-i că vii abia poimâine. 

— Nu-l cunoşti pe Walter aşa cum îl cunosc eu. Îţi apreciez sugestia. Cu alţi 
bărbaţi, ar da rezultate. Nu şi cu Walter. E mai încăpățânat decât un catâr. Acum, că 
l-am determinat să mă primească, trebuie să profit de ocazie. Poate a hotărât să-mi 
dea banii şi să scape de mine. Cu Walter n-ai decât o singură şansă... 

Se întrerupse şi, fără să-şi ridice capul de pe umărul lui Newman, îşi aţinti 
privirea spre clientul care tocmai intrase în Brasserie venind dinspre hotel. Era 
Tweed. 

— Sărbătorim! Îl întâmpină Eve pe Tweed, plină de entuziasm. Bea nişte 
şampanie. Bea pentru succesul călătoriei mele de mâine. 

Chelnerul îşi făcuse deja apariţia cu un alt pahar de şampanie. Tweed făcu 
semn că nu bea şi ceru un pahar de Riesling. 

— Mă ajută să adorm, îi explică el binevoitor Evei. E singurul vin care-mi place 
cu adevărat, aşa că, dacă tot sunt în Alsacia, măcar profit ca să-l gust. Mulţumesc, 
se adresă el chelnerului, apoi ridică paharul şi o privi ţintă pe Eve, care se uita la el 
cu coada ochiului. Deci, ce anume sărbătorim la o oră aşa târzie? 

Newman îi explică planurile Evei, subliniind că el încercase s-o facă să mai 
aştepte douăzeci şi patru de ore. Tweed înţelese imediat motivul pentru care 
Newman voia s-o facă să-şi amâne vizita. Eve asculta explicaţiile, fără să-şi ia ochii 
de la Tweed şi mişcându-şi uşor buzele pline. Lui Tweed nu-i era străină scena: o 
femeie frumoasă, căreia îi plăcea să flirteze şi care se prefăcea interesată de un 
bărbat, în timp ce se concentra asupra adevăratei ţinte. În cazul de faţă, bănuia că 
adevărata ţintă era el însuşi. 

Spre surprinderea lui Newman, Tweed nu făcu nici-o încercare de a-i susţine 


argumentele menite s-o împiedice pe Eve să plece cu maşina la Château Noir a 


doua zi - de fapt, în ziua aceea. Sorbind din Riesling, Tweed răspunse privirii 
chemătoare a Evei, apoi adoptă un punct de vedere care-l scoase din sărite pe 
Newman. 

— Cred că ai dreptate să vrei să mergi la întâlnirea cu Amberg. Ţi-a luat destul 
timp ca să dai de urma lui. La ce oră urmează să vă vedeţi? 

— La unsprezece dimineaţa. Spunea că are de gând să mă invite la dejun, 
întrucât în zona castelului nu există altă posibilitate de a lua masa. Am acceptat. 

— Te-a mirat că te-a invitat la masă? Întrebă Tweed. 

— Foarte mult. Niciodată nu l-am simpatizat pe Walter şi am presupus că 
sentimentul era reciproc. Încep să cred că poate e timid în relaţiile cu femeile. Poate 
că mâine voi avea parte de o surpriză plăcută. 

— Nu conta prea mult pe asta, o preveni cu asprime Newman. 

— Ce pesimist e Bob. Eve îşi ridică fruntea de pe umărul lui. Netezindu-şi 
părul, se aplecă peste masă către Tweed şi-l prinse de mână. Ai ceva împotrivă să 
merg mâine să mă întânesc cu Walter? 

— De ce-aş avea? Presupun că drumurile sunt periculoase din pricina zăpezii 
şi a gheții. lar temperaturile scăzute de peste noapte nu vor aduce nici-o 
ameliorare. Însă trebuie să hotărăşti tu singură. 

— Atunci voi pleca, aşa că e cazul să merg la culcare. 

Eve ocoli masa, veni lângă el, se aplecă şi-l sărută pe obraz. Tweed observă 
că era foarte sigură pe picioare. Câteva şuviţe din părul ei îi gâdilară faţa. 

— Mulţumesc, Tweed. Îţi mulţumeesc pentru sprijinul tău moral. Întoarse 
privirea către Newman. Cât despre dumneata, domnule Pesimist, îţi doresc o zi 
bună, după expresia înduioşătoare a americanilor. 

Îi făcu un semn vag cu mâna, zâmbind cu subiînţeles, apoi dispăru în hotel. 

— Ce dracu' ai de gând? izbucni Newman de îndată ce rămaseră singuri. 
Mâine în munţi se va dezlănţui întreg iadul... 

— De acord, îl întrerupse binevoitor Tweed, după care îşi goli paharul. 

— Împotriva noastră ar putea fi folosite toate armele posibile, spumegă 
Newman cu glas la fel de coborât. Atunci de ce-o trimiţi pe Eve pe un câmp de 
luptă? 

— Prin urmare, ai reuşit s-o convingi să nu se ducă? 

— Păi, nu chiar...’ 

— Fii sincer. Nu-i aşa că a refuzat categoric să ţină cont de încercările tale de 
a o convinge să se răzgândească? 


— Aşa e, recunoscu Newman. 


— Mi-am dat seama din clipa în care v-am văzut. Eve are o personalitate 
foarte puternică şi o voinţă pe potrivă. Ţinându-i partea, am făcut-o să se apropie 
de mine. Există o şansă - una foarte vagă - ca în momentul în care îşi va aminti 
avertismentul meu despre riscul de a circula pe şosea, să renunţe. 

— Atunci de ce am sentimentul că urmăreşti ceva? Întrebă Newman. Şi la ce 
oră intenţionezi să ajungem la Château Noir? 

— Putin după ora unsprezece dimineaţa, când Eve Amberg va fi deja acolo, -în 
caz că totuşi va pleca. 

La ora şapte dimineaţa, Paula bătu în uşa lui Tweed. El o rugase să vină, şi 
Paula îl găsi în baie, cu gulerul descheiat, bărbierindu-se în oglindă. 

— Să revin mai târziu? Întrebă ea. Poate ar trebui să-ţi faci toaleta în linişte. 

— Doar ai mai văzut bărbaţi bărbierindu-se. Stai jos şi ascultă. Am nevoie să 
mă consult cu cineva în legătură cu întreaga afacere, începând cu masacrul de la 
Conacul Tresillian. 

— Te ascult. Paula se aşeză pe marginea patului neatins. Sunt numai urechi, 
cum spun francezii, că tot suntem în Franţa. 

— Până în prezent am presupus că explozia sediului din Park Crescent a fost 
pusă la cale de aceleaşi persoane care se fac vinovate de oribilul carnagiu de la 
conacul lui Gaunt. Tu te-ai arătat de fiecare dată sceptică. 

— Da, ştiu. Poate am subestimat uriaşa putere a organizaţiei cu care ne 
confruntăm. 

— Acum mă întreb dacă nu cumva eu i-am supraestimat, socotindu-i o 
organizaţie aproape supraomenească, datorită modului în care s-au sincronizat cele 
două evenimente. Îşi şterse obrazul de săpun, apoi îşi curăţă pămătuful şi lama de 
ras. Într-adevăr, ar fi nevoie de o planificare aproape peste posibilităţile umane, 
pentru a pune la cale explozia sediului din Londra şi a comite masacrul în interval 
de numai câteva ore. Continuă să vorbească pe un ton mai aspru, în timp ce-şi lega 
cravata. Sincer să fiu, în momentul de faţă nu mai cred că o asemenea sincronizare 
ar putea fi realizată şi nici că lucrurile s-au petrecut astfel. Adversarul nu avea cum 
să dispună în timp util de informaţia că Amberg se găsea la conac şi că Joel Dyson 
lăsase în seiful nostru copii după bandă şi după film. Nu era suficient timp pentru a 


organiza şi atentatul cu bombă, şi masacrul petrecut tocmai în Cornwall. 


Paula se încruntă şi închise capacul pudrierei în care îşi studiase înfăţişarea, în 
spatele lui Tweed. ÎI privi fix pe Tweed, care-şi punea sacoul. 

— Ceea ce sugerezi tu e în contradicţie cu toate teoriile noastre. 

— Cu toate teoriile mele eronate. Tweed îşi încrucişă braţele pe spătarul unui 
fotoliu capitonat, cu ochii în ochii ei. Totul mi-a venit în minte azi-noapte, când 
nu-mi puteam găsi somnul. Mi-am închipuit că aveam de combinat elementele unei 
enigme deosebit de dificile. Acum sunt convins că există dovă enigme. 

— Ajutor! exclamă Paula cu prefăcută disperare. E tot ce mai pot suporta. 
Două enigme separate! 

— Nu, e vorba de ceva mult mai diabolic. Cele două enigme se întrepătrund. 
Ca să mă exprim mai clar, n-ar putea exista una fără cealaltă. 

— Mai clar? Dacă aşa spui tu... 

— Paula, totul a început cu fuga lui Joel Dyson din Statele Unite, având la el 
un film şi o casetă. Orice ar fi înregistrat pe ele, acel ceva este atât de cumplit, încât 
pe urmele lui Dyson a pornit o întreagă armată de profesionişti. Aceste elemente 
ale enigmei se potrivesc. E vorba de prima enigmă. 

— Şi toţi aceşti profesionişti cu sânge rece - adică asasini - sunt americani, 
sublinie ea. 

— Adevărat. Chibzuieşte asupra acestui amănunt şi poate ai să-ţi dai seama 
cine se află în spatele organizaţiei aflate sub controlul lui Norton. Recunosc că 
gândul mă cutremură. la încearcă să ghiceşti. 

— Habar n-am. Continuă. 

— Poate ar trebui să mergem să luăm micul dejun... începu Tweed. 

— Micul dejun poate să mai aştepte. Vreau să aflu mai multe, îl îndemnă 
Paula. Am impresia că ai reuşit să pui lucrurile cap la cap. 

— Să numim marea organizaţie americană Goliat. Deci, Goliat reuşeşte să afle 
că Dyson a venit la Park Crescent, presupune în mod corect că banda şi caseta au 
fost lăsate la noi, deşi nu ştie că erau doar simple copii. Goliat organizează 
aruncarea în aer a sediului, ca să distrugă banda şi caseta. Încă vorbim de prima 
enigmă. 

— Cum rămâne cu a doua? 

— Acum sunt convins că masacrul de la Conacul Tresillian a fost pus la cale 
de altcineva. Să-l împrumutăm pe Omul din Umbră al lui Jennie Blade. Acesta ştie că 
Dyson a zburat cu avionul la Zurich, ducând cu sine copii după bandă şi casetă... 

— O simplă presupunere, obiectă Paula. De unde ştii? 


— E singura succesiune de evenimente care susţine noua mea teorie, care 
sunt sigur că e cea corectă. Lasă-mă să-mi duc ideea până la capăt. Omul din 
Umbră trebuie să fie cineva care-i cunoaşte pe fraţii Amberg, prin urmare ştie ce 
anume le-a lăsat Dyson în păstrare. Trebuie să fie cineva care-i cunoaşte pe fraţii 
Amberg, repetă el, din moment ce ştia că Amberg va fi la Conacul Tresillian în ziua 
masacrului. Acele două obiecte valorează o avere, dovadă uriaşele eforturi ale 
americanilor de a le recupera şi de a elimina pe oricine e la curent cu existenţa lor. 
Ţii pasul cu mine? 

— Da. De fapt, cred că ţi-o iau înainte. Omul din Umbră vrea să pună mâna pe 
bandă şi pe casetă, pentru că vrea averea pe care i-o pot aduce cele două obiecte. 

— Aşadar, e logic ca el să pună la cale şi să ducă la bun sfârşit masacrul de la 
Conacul Tresillian. Bineînţeles, adevărata lui ţintă a fost Amberg. 

— De ce? Întrebă Paula. 

— Fiindcă ştia că-l putea manipula pe geamănul cel placid, pe Walter. Mai ştia 
şi că nu-l va convinge niciodată pe Julius să-i predea cele două obiecte. Nu avea altă 
soluţie decât să-l ucidă pe Julius. Aşa a rămas Walter, fire mai slabă, de la care să 
obţină banda şi caseta. De aici rezultă cele două enigme care se întrepătrund şi 
care nu pot exista una fără cealaltă. 

— Acum înţeleg ce vrei să spui. Indiferent ce s-a întâmplat în America, a creat 
o reacţie în lanţ, cu efect asupra unui mare număr de persoane. 

— De aceea subliniez că cele două enigme sunt legate între ele ca doi gemeni 
identici. Tweed privi pe fereastră până departe în zare. Soarele strălucea pe 
acoperişurile înclinate. Ceea ce trebuie să facem noi e să intrăm în posesia filmului, 
să vedem ce e pe el şi să ascultăm banda. lată ce-i voi cere lui Amberg azi, când 
vom ajunge la Château Noir. Probabil că le-a ascuns undeva, poate chiar le poartă la 
el oriunde merge. lar acum, micul dejun. 

— Înainte de a cobori, mai avem o problemă, îl preveni Paula. E vorba despre 
Jennie Blade. Nu ştiu cum, dar a aflat că în această dimineaţă plecăm în munţii 
Vosgi. Insistă să vină cu noi. Am încercat s-o conving să renunţe, dar fără folos. E 
speriată de moarte de Omul din Umbră. 

— Să aibă Gaunt grijă de ea, spuse Tweed, punând mâna pe clanţă. Doar e 
prietena lui. 

— Gaunt a plecat azi în zori cu BMW-ul lui, împreună cu Eve. Ea nu părea prea 
încântată. l-am văzut pornind în direcţia munţilor Vosgi, iar Eve privea drept înainte, 


evitând să întoarcă ochii către el. 


— Cred că ştiu despre ce este vorba, răspunse Tweed şi zâmbi cu subiînţeles. 
Eve voia să meargă să-l vadă pe Amberg la Château Noir de una singură, iar Gaunt, 
autoritar ca întotdeauna, a insistat s-o însoţească. Poate că a făcut o greşeală. Dacă 
va fi cazul, Eve va şti să-l ţină în frâu pe Gaunt. lar noi nu ne putem complica 
luând-o pe Jennie în această călătorie. 

— E mai bine să-i dai de ştire chiar tu. Oh, i-am făcut semn cu mâna lui Marler 
când a pornit în zori spre Ballon d'Alsace. 

— Dar cum de erai trează atât de devreme? 

Tweed se opri cu mâna pe clanţă. Încă nu încuiase uşa şi aştepta răspunsul ei. 

— N-am putut dormi, răspunse Paula. E vorba de un amănunt despre care 
cineva spunea că-i important, dar nu reuşesc să-mi amintesc ce anume. M-am trezit 
în toiul nopţii, am făcut duş, m-am îmbrăcat şi am coborât la parter. Aşa s-a 
întâmplat că l-am văzut pe Marler înainte de a pleca spre aerodrom. Am luat micul 
dejun foarte devreme, apoi am văzut-o pe Eve plecând cu Gaunt. Cu toate acestea, 
îţi voi ţine companie la încă o ceaşcă de cafea. Drumul în Vosgi va fi o încercare 
grea, aşa-i? Am aflat că toţi americanii au părăsit hotelul la prima oră. 

— Da, drumul până la Château Noir va fi extrem de anevoios, o preveni 
Tweed. 

Tweed şi Paula nu erau singurii care luau micul dejun la Brasserie. De abia se 
aşezară şi comandară un mic dejun european, când îşi făcu apariţia Jennie Blade. 
Era îmbrăcată în pantaloni de schi vârâţi în ghete înalte până la glezne şi un pulover 
alb de lână, cu guler pe gât, care-i punea în evidenţă silueta. Ţinând pe braţ un 
cojoc, se aşeză la masa lor, faţă în faţă cu Tweed. 

— Pot lua loc aici? 

Îi adresă un surâs cuceritor, apoi o salută din cap pe Paula, care o privi fix, 
fără un cuvânt. 

— Ai şi făcut-o, preciză Tweed. 

— Sper că nu vă stric intimitatea, adăugă Jennie, aruncând o nouă privire 
către Paula. 

— Ar fi şi greu, la ora micului dejun, răspunse sec Tweed. 

— Am auzit că azi plecaţi în munţi. Ştii, continuă ea cu cel mai fermecător 
zâmbet cu putinţă, azi-noapte n-am putut închide ochii. Nu-mi puteam scoate din 
minte întâmplarea cu Omul din Umbră apărut din ceaţă. Te rog, te implor să mă iei 
cu tine. S-ar putea ca la întoarcere să mă găseşti moartă. 

— Orice e posibil, încuviinţă cu indiferenţă Tweed. 


— Atunci, ne-am înţeles, mă luaţi cu voi... Alături de tine voi fi în siguranţă, 
Tweed. 

— E mai probabil ca alături de mine să se afle Paula. Tweed îşi bău cafeaua 
adusă de un chelner apărut ca din senin şi pe care Paula i-o turnase în ceaşcă. Nu 
avem loc în maşini, adăugă el. 

— Deci care ar fi preţul? Jennie îşi scutură coama blondă de pe umeri, 
fixându-l pe Tweed cu o privire care o făcu pe Paula să scrâşnească din dinţi. 
Plătesc în orice monedă doreşti, adăugă ea cu subiînţeles. 

— Chiar şi forinţi ungureşti? interveni cu asprime Paula. 

— Vorbeam cu domnul Tweed, replică Jennie pe un ton politicos, fără să se 
uite la Paula. Vorbesc serios, azi-noapte am trăit nişte momente cumplite. lar 
buletinul meteo anunţă că la noapte va fi iarăşi ceaţă. Atunci îşi face şi el apariţia... 
vorbesc de Omul din Umbră. N-am să vă deranjez cu nimic. Am să fac ceea ce-mi 
spuneţi voi să fac - sau să nu fac. Glasul începu să-i tremure. Te rog. Oh, Tweed, te 
rog. Lasă-mă să vin cu voi. 

— Dacă te iau, răspunse încruntat Tweed, din clipa în care demarăm, te vei 
supune dispoziţiilor mele. Ridică mâna. Gata cu protestele. Am spus care sunt 
condiţiile. Nu mai e nimic de adăugat. 

Paula înjură în gând, în timp ce-şi întindea, cu furie, unt pe croissant. Afurisită 
şmecheră şi vicleană îşi zise ea. Dar ceea ce o mira în primul rând era faptul că 
Tweed se lăsase convins de subterfugiile femeieşti ale lui Jennie. Sau poate nu? 
Trase cu coada ochiului la Tweed, iar el îi răspunse cu o privire lipsită de orice 


expresie. 


Lumina strălucitoare a soarelui se reflecta pe zăpada căzută în cursul nopţii 
peste Colmar. leşind singur pe uşa principală a Hotelului Bristol, Tweed îşi îngustă 
pleoapele, ferindu-şi ochii de lumina orbitoare. Îl aştepta pe Newman să aducă 
automobilul Espace din locul în care fusese parcat peste noapte. 

Localnicii se grăbeau la serviciu. O fată alunecă pe un petic de gheaţă abia 
vizibil sub zăpadă şi Tweed o prinse de braţ cu o clipă înainte de cădere. Fata îl privi 
recunoscătoare de sub glugă., Merci!” Cu părul ascuns sub glugă, cu fularul tras 
peste bărbie şi îmbrăcată în pantaloni şi canadiană căptuşită, Tweed o luase o clipă 
drept bărbat. 

Cum stătea lângă bordură, un zdrahon cu palton lung şi greu şi o căciulă cu 
urechi trecu pe lângă el, gata să-l atingă. Tweed îngheţă simțind o mână puternică 


prinzându-i braţul ca într-un cleşte. 


— Nu te speria, prietene. De-ai şti de când aştept. A survenit ceva important... 

Accentul lui american era inconfundabil. Vocea era a lui Cord Dillon. Tweed 
rămase nemişcat, împreunându-şi mâinile înmănuşate, ca şi cum i-ar fi fost frig. 
Vorbi abia mişcându-şi buzele, fără să se uite la american. 

— Din acest moment trebuie să menţinem legătura în permanenţă. Îmi poţi 
telefona la hotel după ora nouă seara. Ce ziceai că-i important? 

— Agentul special Barton Ives e prin apropiere. Vrea să stea de vorbă cu tine. 
Semnalul de recunoaştere va fi Union Jack, drapelul vostru naţional... 

— Mai descrie-mi-l o dată în câteva cuvinte... 

— E cam de aceeaşi înălţime cu mine. Mult mai zvelt. Păr negru şi des. 
Proaspăt bărbierit. Treizeci şi şapte de ani. Pronunţate trăsături anglo-saxone. Ochii 
de un albastru deschis. Te va găsi când va socoti că e momentul potrivit. Locul 
acesta e plin de spioni... şi neprielnic. 

— Dacă nu-i cu ochii în patru, e riscant, îl preveni Tweed. 

— Va fi cu ochii în patru. Doar e agent FBI. Ţinem legătura... 

Newman îl găsi pe Tweed bătându-şi palmele înmănuşate, ca şi cum ar fi vrut 
să-şi puncteze gândurile. Oare chiar va fi contactat de unul din cei doi oameni cheie 
în situaţia creată: Barton Ives şi Joel Dyson? Cum anume? Îi părea rău că nu-i 
spusese lui Dillon că vor porni spre munţi. Paula ieşi grăbită din hotel. Nu se miră 
văzând-o în urma ei pe Jennie Blade, îmbrăcată în cojoc şi iuţind pasul spre maşină. 

Tweed se întrebă dacă Jennie s-ar fi arătat la fel de dornică să-i însoţească, 
dacă ar fi ştiut ce-i aştepta pe parcursul lungii călătorii în ţinutul şi mai înzăpezit al 


munţilor. 

— Deja suntem urmăriţi, anunţă Newman conducând automobilul Espace pe 
şoseaua acoperită cu zăpadă, care străbătea câmpia de la poalele munţilor din 
apropiere. 

— Citroen-ul mare, crem? Întrebă Tweed. 

— Acela-i nemernicul. Newman aruncă o privire peste umăr spre locul pe care 
şedea Jennie. Scuză-mi franceza, dar, dacă ţi-ai închipuit că pleci într-o excursie, 
s-ar putea să ai o mare surpriză. 

Renault Espace V6 era o maşină spațioasă, în care încăpeau cu uşurinţă şase 
persoane, aşezate pe trei rânduri de banchete. Botul mare şi rotund al 
automobilului îi amintea Paulei, care şedea lângă Tweed, de un rechin. Tweed se 


instalase pe locul din mijloc, avându-l în stânga pe Newman. Pe bancheta din spate, 
Jennie şedea înfăşurată în cojoc, ghemuită ca o pisică. 

Butler, în haină de piele şi cu cască de protecţie, îi depăşise pe motocicleta 
Harley-Davidson şi acum se afla în fruntea convoiului care se îndrepta spre 
Kayserberg. La oarecare distanţă în urma lor, venea Nield, la volanul furgonetei, cu 
pistolul Walther ascuns sub o pernă pe locul din dreapta. 

Philip Cardon trecu în viteză cu motocicleta pe lângă ei, apoi încetini, iscodind 
cu privirea în toate direcţiile. Citroen-ul care-i urmărea rămăsese până acum destul 
de departe în spatele furgonetei lui Nield. 

— De ce să ne urmărească? Întrebă Jennie. 

— Probabil ca să vadă încotro ne îndreptăm, răspunse răstit Paula, fără a 
întoarce capul. 

— Dar de ce-ar vrea să ştie unde mergem? insistă Jennie. 

— Ca în momentul în care derapăm, să vadă din timp porțiunile periculoase 
ale şoselei, se răsti din nou Paula. Am putea avea puţină linişte, ca să lăsăm şoferul 
să se concentreze asupra drumului? În plus, eu studiez harta. Curând vom intra în 
Kayserberg, îl avertiză ea pe Newman. Deja se văd casele vechi de la marginea 
oraşului. 

— Nu-mi fac griji că am putea derapa, continuă Jennie. Bob e un şofer 
minunat. Ar trebui să aveţi mai multă încredere în el. 

Cu ochii scăpărând de mânie, Paula îşi concentră din nou atenţia asupra 
hărţii. Pentru ea, Jennie Blade era un bagaj inutil, care putea fi oricând abandonat la 
marginea şoselei. Tweed se amuză în sinea lui de expresia Paulei. Dar în acelaşi 
timp, îl încerca o bănuială. 

Naivitatea lui Jennie era puţin forţată, iar Tweed era convins că fata încerca 
s-o inducă în eroare pe Paula. Cardon se întoarse pe motocicleta lui şi le făcu semn 
să încetinească. Newman se supuse imediat. Văzu cum Cardon executa o întoarcere 
pe loc în zăpadă şi apoi se întoarse în viteză, accelerând ca să-i depăşească. 

— Curând ajungem în Kayserberg, îi anunţă din nou Paula. Asta înseamnă că, 
probabil, va trebui să reducem viteza. 

— Adică să fim o ţintă perfectă, comentă Newman. 

Vechile clădiri ale acelei bijuterii medievale se ridicau de o parte şi de alta a 
şoselei, iar Newman reduse viteza, înaintând aproape la pas. Paula privea plină de 
admiraţie casele străvechi, multe dintre ele având grinzi de lemn încastrate în 


tencuiala zidurilor înclinate în unghiuri imposibile. 


— Minunat! se entuziasmă ea. Un oraş plin de personalitate, purtând 
amprenta epocii medievale. Priviţi podul acela arcuit... 

Singur pe o alee din centrul oraşului Kayserberg, bărbatul cu căciulă de blană 
şi haină de astrahan ţinea la ureche un telefon mobil cu antena scoasă. Omul se 
uită la pod prin ochelarii fără rame şi ascultă raportul trimis de la un alt celular, aflat 
la bordul Citroen-ului de culoare crem. 

— Principalul nostru concurent se găseşte în automobilul cenuşiu Espace, 
comunică şoferul. Împreună cu încă un bărbat şi două femei. 

— Menţine-ţi poziţia, ordonă Norton. Rămâiîn spate. E în joc viaţa ta... 

Vâri antena în aparat. De îndată ce automobilul Espace avea să se angajeze 
pe pod, soarta lui Tweed era pecetluită. O primă misiune era pe cale a fi îndeplinită. 
Urma operaţiunea Château Noir. 

— Frânează! ordonă Tweed. Opreşte imediat! 

Newman se execută instantaneu şi rămase la volan, cu motorul duduind. 
Cardon se apropie pe motocicletă. Newman nu ştia ce să creadă despre ordinul 
neaşteptat al lui Tweed. 

— De ce? Facem escală? Întrebă el. 

— Ceva nu-i în regulă cu podul. Dacă aş pune la cale o ambuscadă, fără să-mi 
pese câtuşi de puţin de eventualele victime nevinovate, atunci podul ar fi o capcană 
mortală. 

— Cred că s-ar putea să avem probleme, spuse Cardon, vorbind de pe 
motocicletă prin geamul deschis al portierei. Vă sugerez să nu înaintați până când 
eu şi Butler nu cercetăm puţin terenul. OK? 

— De ce atâta prudenţă? Întrebă Tweed. 

— În spatele acestor case vechi se află o fortăreață. Din turnul ei se vede 
perfect podul şi orice vehicul care trece peste el. Harry şi cu mine am văzut în 
donjon cel puţin o persoană, ţinând în mână ceva care aducea a puşcă. Eu mă duc 
să verific sub pod, iar Harry se va ocupa de fortăreață. Rămâneţi pe loc. 

— Priviţi! Ce pisică frumoasă... 

Înainte ca Tweed s-o poată opri, Paula deschise portiera şi sări afară din 
maşină. Porni cu paşi grăbiţi pe urmele lui Cardon, care se apropia de piciorul 
podului, după ce-şi lăsase motocicleta sprijinită de automobilul Espace. Pe parapetul 
podului era o pisică dolofană, şi Tweed ştia că Paulei îi plăceau nespus de mult 
pisicile. În acelaşi timp, însă, observă că fata îşi desfăcuse încuietoarea poşetei 
care-i atârna la şold. Geanta avea un buzunar special confecţionat, în care Paula îşi 


ţinea revolverul Browning. 


Tweed o urmări din priviri pe Paula, care, îmbrăcată în canadiană căptuşită şi 
pantaloni de ski vârâţi în ghete de piele, cu talpă de cauciuc, se îndrepta cu paşi 
siguri către pod. Oricine ar fi stat la pândă ar fi luat-o drept turistă de sezon, 
amatoare de schi. 

Paula luă în braţe pisica cu blană deasă de culoare bej, cu “ciorăpei albi” şi o 
pată albă pe piept. Îşi roti privirea de jur împrejur, în timp ce pisica torcea fericită, şi 
văzu silueta grăbită a lui Harry Butler dispărând într-o clipă la poalele castelului din 
depărtare. Cardon îl numise “donjon”. Construcţia consta dintr-un turn mare şi 
cilindric care se înălța mult deasupra celorlalte ziduri. Paula muşcă uşor una din 
urechile pisicii, care protestă, gata să sară jos din braţele ei. Paula făcu în aşa fel, 
încât pisica să sară peste parapet, pe malul înzăpezit al râului îngheţat. 

Cardon sesiză prilejul creat de ea şi sări peste parapet, ca şi cum ar fi vrut să 
prindă animalul. Paula făcu un salt sprinten peste parapet şi-l urmă sub pod. Pisica 
se cocoţase pe un bolovan acoperit cu zăpadă, în celălalt capăt al podului, privindu-i 
supărată. Cardon ridică mâna în semn de avertisment. 

Paula se uită în direcţia indicată. Expert în explozive, Cardon recunoscu 
încărcătura aducătoare de moarte. Prinsă cu frânghii de vechile inele de fier din 
centrul podului, se vedea o placă mare de metal cu nenumărate obiecte pe care 
Paula le asemăna cu nişte artificii. 

— Dinamită, spuse Cardon. Plus o bombă uriaşă, suficient de puternică pentru 
a arunca în aer podul de piatră, împreună cu orice vehicul aflat pe el. 

— Dar nu poate fi detonată de greutatea unui vehicul aflat în trecere pe pod, 
spuse Paula. Era speriată de moarte şi continua să vorbească pentru a-şi ascunde 
spaima. Altfel, podul ar fi sărit în aer la prima căruţă. 

— Într-adevăr, încuviinţă Cardon. E o capcană diabolică. Vezi cablul acela 
cenuşiu care se întinde de la bombă până la capătul podului, în locul în care stă 
pisica? Butler, care are o minte teribil de iscoditoare, a râcâit zăpada de la temelia 
unei vechi construcţii, la poalele colinei cu donjonul. El a descoperit mai mult din 
acel cablu. Azi-noapte zăpada a ţinut oamenii în casă, iar în această dimineaţă a 
ascuns cablul. 

— Dar unde duce cablul? Îl putem tăia? 

— Mă tem că, dacă încercăm, praful se alege de noi. Cablul duce până în 
donjonul castelului, de unde cineva poate apăsa în orice clipă un buton. 

Butler înaintă prin zăpadă cu paşi mari şi atenţi, până ajunse la poarta masivă 
de lemn prin care se intra în castelul de deasupra lui. Zăpada păstrase urmele: 


altcineva urcase înaintea lui până la poartă. 


Apăsă încet inelul de fier şi împinse poarta spre interior centimetru cu 
centimetru, atent să nu facă nici cel mai mic zgomot. Pentru un bărbat de talia lui, 
Butler era capabil să se mişte ca o umbră. Cu Luger-ul în mâna dreaptă, intră şi 
închise la loc poarta la fel de grijuliu. 

Aşteptă ca ochii să i se acomodeze cu lumina difuză, timp în care rămase cu 
urechile la pândă, însă nu auzi nimic. În faţă se vedea o scară de piatră care urca pe 
zidul exterior al castelului. Îşi şterse cu batista zăpada de pe tălpile pantofilor. Dacă 
se ajungea la o confruntare, voia să fie sigur că nu va aluneca. 

Începu să urce scara pe urma micilor pete de zăpadă pe care bănuia că le 
lăsase cel care trecuse înaintea lui. 

Ajunse într-un punct în care o arcadă făcea trecerea de la scara principală la 
altă scară, mai îngustă şi în spirală. Presupuse că aceasta înconjura donjonul până 
în vârf, unde văzuse un om înarmat. Avu confirmarea că apucase pe calea cea 
bună, fiindcă noi pete de zăpadă marcau treptele de piatră tocite de paşi în 
decursul secolelor. 

Un val de aer mai rece îi dădu de ştire că nu mai era mult până sus. Pe scara 
în spirală era cumplit de frig şi petele de zăpadă îngheţaseră bocnă. Cu degetele 
încleştate pe Luger, dădu colţul şi văzu o arcadă prin care se profila cerul albastru. 
Trebuia să ajungă la timp - ştia că colegul său Cardon cerceta încărcătura plasată 
sub pod de adversar. 


— Zău că ar trebui să pleci de aici, Paula, o preveni Cardon. Ajunge o mişcare 
greşită şi, în loc să dezactivez bomba, amândoi ne facem praf şi pulbere. 

— Vrei să spui amândoi şi încă cineva, râse Paula ca să-şi ascundă teama. Nu 
uita pisica. Poate că tocmai acum va prinde drag de mine. 

Pisica alergase către ea şi se ridicase cu lăbuţele din faţă pe piciorul drept al 
Paulei. Fata o luă în braţe şi-o mângâie între urechi, în timp ce Cardon efectuă o 
cercetare prealabilă la lumina lanternei-creion. Paula remarcă în gând că Philip avea 
în permanenţă la el o trusă completă. 

— Te pot ajuta cu ceva? Întrebă ea 

— Păi... 

Nu era prea încântat să apeleze la ea, însă ştia că încă două mâini i-ar fi 
conferit un plus de siguranţă. Nu, hotărî el. Înainte de a încerca să dezactiveze 
bomba, era mai bine s-o îndepărteze pe Paula de acel loc, care putea deveni în 
orice clipă un mormânt. Gesticula cu cleştele pe care-l scosese dintr-o mică trusă 


din pânză în care ţinea scule. 


— Paula, iată cum stau lucrurile. Aici sunt şase bucăți de dinamită, probabil 
furate de la vreo carieră de piatră. În Vosgi există o mulţime de depozite de acest 
fel. Ca să le dezactivez, reducându-le la nişte simple bețe inofensive, trebuie să 
retez şase sârme legate de şase detonatori. E o bombă improvizată, dar eficientă. 
Aşadar, voi tăia pe rând fiecare sârmă verde... 

— Nu pe cele roşii? Pisica continua să toarcă, iar Paula o mângâia între urechi. 
Întotdeauna am crezut că roşul înseamnă pericol. 

— Tocmai aceasta-i şmecheria. Cardon îşi întoarse obrazul sănătos şi rumen 
spre Paula şi-i zâmbi larg. Am verificat cu atenţie parascovenia asta. Ca s-o fac 
inofensivă, trebuie să retez şase sârme verzi. Aşa au conceput ei încărcătura 
explozivă. Asta, presupunând că ştiu ce fac aici. Ai idee ce ţi-ar spune un expert în 
explozive? Niciodată nu poţi garanta că un exploziv va reacţiona aşa cum se 
presupune că ar trebui. Tot mai vrei să rămâi? 

— Cum te pot ajuta? 

— Treaba ta... şi a mea. Vezi sacul de pânză pe care l-am luat de pe 
motocicletă? Pe măsură ce retez câte o sârmă, am să iau un baton de dinamită şi 
am să ţi-l dau ţie. Tu va trebui să-l aşezi cu grijă pe fundul sacului. Să le pui unul 
lângă altul. 

— Atunci ce mai aşteptăm? Întrebă Paula, lăsând pisica în zăpadă. 


— Nu-mi place, spuse Tweed de pe locul lui din automobilul Espace. Philip a 
găsit ceva sub pod, iar Paula e acolo cu el. Mă duc să văd ce se întâmplă. 

Newman îl apucă de braţ şi-l sili să se aşeze pe locul lui. 

— Nu te duci nicăieri. Ce s-a întâmplat? Nu mai eşti în stare să aştepţi? 
Întotdeauna ai insistat pe acest aspect al meseriei tale. De câte ori le-ai spus 
oamenilor tăi care-şi pierdeau răbdarea că trebuie să înveţe să aştepte? 

— Cred că ai dreptate. 

— Bineînţeles că am, zise ferm Newman. S-ar putea să fim ţinuţi sub 
observaţie. Doi oameni sub pod sunt prea de ajuns. Să sperăm că nu va avea loc 
nici-o explozie. 

Butler se opri la trei trepte de arcada care ducea pe acoperişul plat. Ţinând 
Luger-ul cu amândouă mâinile, îl îndreptă spre arcada normandă. Aşteptă să audă 
un zgomot care să-i dea de ştire unde se găsea cel - sau cei - care urcase în turn 


înaintea lui. 


A 


Aşteptarea îi întindea nervii la maximum. Îl obseda cablul pe care-l 
descoperise când dăduse cu piciorul zăpada la o parte de la temelia unei case de 
piatră din apropierea castelului. Nu putea uita că, în momentul acela, Cardon se afla 
probabil sub pod, lucrând la cine ştie ce dispozitiv diabolic. 

Tensiunea devenea aproape insuportabilă, îi venea să se năpustească pe 
acoperiş, dar se împotrivi acelei tentaţii supraomeneşti. Apoi, pe neaşteptate, apăru 
spatele unui bărbat solid îmbrăcat în canadiană şi blugi, care stătea lângă parapetul 
nu prea înalt. Butler îşi dădu seama că omul privea ceva prin binoclu. Acelaşi individ 
se adresă altei persoane, pe care Butler n-o putea vedea. Omul vorbi cu accent 
nazal, american. 

— Gary, blestematul acela de Espace e oprit în acelaşi loc, nu departe de pod. 
Ar putea rămâne acolo toată ziua. Oare bomba are efect până acolo? Sau 
sfărâmăturile podului? Bucăţi mari de piatră. Ce zici, încercăm? 

— Norton a spus să aşteptăm până va trece podul. 

— Gary, Norton e ca Omul Invizibil. Noi vedem cum stau lucrurile. lar fata care 
se tot juca cu pisica a coborât şi ea sub pod. Ce-ar fi să încercăm? Ce dracu’, 
probabil că Norton se îndoapă în cine ştie ce restaurant de lux din Strasbourg, în 
timp ce noi îngheţăm aici. 

— Dacă aşa zici tu, Mick. Dar ţine minte că tu ai fost cel care... 

Butler sări pe platformă. Mick, lângă parapet, reacţionă cu rapiditatea unui 
profesionist, scoțând un pistol automat din interiorul canadienei. Nu avu însă 
răgazul să ochească, fiindcă două gloanţe calibrul 9mm, trase din Luger-ul lui 
Butler, i se înfipseră în piept. Forţa lor de impact îl proiectă peste parapet. Butler nu 
avu timp să-i vadă braţele şi picioarele răşchirate în acea cădere fatală. Întoarse 
teava armei spre locul în care Gary şedea ghemuit deasupra unei cutii pătrate, din 
capacul căreia ieşea un mâner lung de vreo treizeci de centimetri. Gary întinse 
mâna ca o gheară, gata să apuce mânerul şi să apese pe detonator. 

Butler trase două focuri, nimerindu-l în subsuoara stângă. Gary zvâcni în 
picioare, cu sângele şiroind prin canadiană. Se clătină, gata să se prăbuşească 
peste cutia aducătoare de moarte. Butler făcu câţiva paşi înainte şi, cu ţeava armei, 
îl împinse pe american peste parapet. Omul căzu pe spate şi, de astă dată, Butler 
avu ocazia să-l vadă prăbuşindu-se în abis, ca o păpuşă de cârpe, cu amândouă 
braţele întinse în lături, ca la înotători. Trupul se izbi de o stâncă ieşită în afară, fu 
proiectat în aer de forţa loviturii şi dispăru într-un desiş. Nu se vedea nici urmă de 


Mick. Probabil zăcea printre aceleaşi buruieni. 


Butler vâri Luger-ul înapoi în tocul de la brâu şi se aplecă peste detonator. 
Cardon îl instruise în materie de explozive, şi Butler îşi dădu seama că avea de a 
face cu o improvizație grosolană, amintind de fotografiile cu dispozitive similare din 
timpul Primului Război Mondial. 

Apucă cu grijă mânerul şi-l răsuci încet. Se deşuruba în sens invers acelor 
ceasornicului. Scoase mânerul din cutie, se duse până la parapet şi-l azvârli în 
buruienile în care zăceau cele două cadavre. 

Paula luase cinci dintre cele şase bucăţi de dinamită de la Cardon şi le 
aşezase cu grijă în sacul de pânză. Însă primejdia veni de unde se aştepta mai 
puţin. 

— Ţine! E ultima. Totul e în ordine, îi spuse Cardon, dându-i cel de al şaselea 
baton de dinamită. 

Ea întinse mâna dreaptă şi apucă dinamita, când deodată pisica cea dolofană 
apăru ca din pământ şi sări la braţul ei stâng. Pisica avea aproape cinci kilograme, 
aşa că o făcu să-şi piardă echilibrul. 

Fata reacţionă prin mai multe reflexe simultane. Întinse piciorul drept şi-l 
propti bine în zăpadă, încercând cu disperare să-şi păstreze echilibrul. Continuând 
să ţină dinamita cu mâna dreaptă, prinse cu stânga mingea vie de blană, pe care o 
strânse la piept. Pisica îşi înfipse ghearele în umărul hainei îmblănite a 

Paulei, uşurând-o astfel de o parte din povară. Dar ultima picătură era că 
pisica începuse să toarcă de plăcere. 

— Îmi vine să te omor, spuse Paula pe un ton afectuos, ca să n-o sperie. 

— Rămâipe loc, îi spuse Cardon. Am să-ţi iau dinamita din mână. Îți spun eu 
când să desfaci degetele. Uşurel... Gata, am luat-o. 

Lăsându-se pe vine, puse şi ultimul baton lângă celelalte, apoi le izolă între 
ele cu câteva bucăţi de piele de căprioară. Trase fermoarul sacului şi ridică privirea. 

— Îmi vine s-o arunc în râul acesta îngheţat, spuse Paula. 

Pisica închisese ochii şi continua să toarcă. Era pe cale să adoarmă - spre 
deosebire de Norton, care stătea în aşteptare pe strada principală a orăşelului 
Kayserberg. 

Norton aşteptase răbdător în faţa uşii unui mic bar timp de peste o jumătate 
de oră. Răbdarea era marea lui virtute. Îşi ridicase căciula de blană, descoperindu-şi 
urechile. Cu privirea rece, cu figura împietrită, pândea să audă zgomotul exploziei. 
Din locul în care stătea nu se vedea podul. În cursul nopţii geroase, când străzile 


erau pustii, oamenii lui plasaseră sub pod o bombă uriaşă. 


Se încordă auzind duduitul unui vehicul care se apropia. Se ascunse şi mai 
bine în cadrul uşii barului. Furgoneta condusă de Nield trecu încet pe lângă el, 
săltând pe pietrele pavajului. Apăru şi motocicleta Harley-Davidson a lui Butler, care 
îl depăşi pe Nield şi se îndreptă spre vest, părăsind oraşul şi pornind în direcţia 
munţilor Vosgi. Aproape imediat îşi făcu apariţia o maşină cenuşie marca Espace, 
zgâlţâindu-se şi ea pe pietrele de pavaj. Înainta atât de încet, încât Norton îl văzu 
clar pe Tweed aşezat pe unul din locurile din faţă. 

A doua motocicletă, condusă de Philip Cardon, încheia convoiul. Norton 
aşteptă până când zgomotul motorului se pierdu în depărtare şi tăcerea adâncă a 
dimineţii înzăpezite se aşternu din nou. Atunci îşi scoase telefonul mobil şi luă 
legătura cu Mencken care era postat sus în munţi. 

— Aici Norton. Concurența tocmai pleacă din Kayserberg. Directorul 
călătoreşte într-un Espace cenuşiu condus de un bărbat. În maşină se mai află două 
femei. Îi escortează două motociclete şi o furgonetă. Puneţi în funcţiune Faza a 
Doua. Imediat. Ai înţeles? 

— OK. Am înţeles. OK! Încuviinţă vocea hârâită a lui Mencken. 

Norton vâri la loc antena telefonului şi se duse pe o stradă laterală, unde era 
parcat Renault-ul albastru pe care-l închiriase. Următoarea etapă era călătoria către 
Château Noir. Cu mult înainte ca el să ajungă acolo, Tweed avea să fie eliminat. 
Norton nu pierdu nici-o clipă întrebându-se de ce nu explodase bomba. Un 
detonator defect? Nu conta. Mencken îşi aştepta victimele. Norton era într-adevăr 


un om înzestrat cu virtutea răbdării. 

— Vor mai fi şi alte tentative de ambuscadă, îi preveni Tweed, în timp ce se 
îndepărtau de orăşelul Kayserberg, pornind în sus pe serpentine. 

— Ce te-a făcut să bănuieşti că ceva nu era în regulă cu podul? Întrebă 
Newman. 

— Cel de al şaselea simţ. Gândire inversă, dacă vrei. 

— Asta ce înseamnă? vru să ştie Paula. 

— Oricine cunoaşte drumul dintre Colmar şi Château Noir îşi poate închipui că 
adevăratul pericol pândeşte sus, în ţinuturile îndepărtate ale munţilor Vosgi... 

— Dar tu nu eşti oricine, remarcă Jennie, sprijinindu-şi braţele de scaunul lui 


Tweed. Continuă. 


Aşa, iubito, comentă sarcastic Paula în sinea ei. Linguşeşte-l cât ştii tu de 
bine. 

— Gândirea inversă, explică Tweed, fără să ia în seamă întreruperea, e ca şi 
cum ai privi prin celălalt capăt al telescopului. Ori de câte ori se poate, încearcă să 
te pui în pielea celuilalt şi să tragi o învăţătură din tot ce ţi s-a întâmplat până 
atunci. Noi am trăit o experienţă care ne-a demonstrat lipsa de scrupule a lui 

Norton când e vorba de vieţi nevinovate. Mă refer la atacul lansat asupra 
noastră în Bahnhofstrasse, când a existat un al doilea ucigaş, înarmat cu un pistol 
automat, pe care puţin a lipsit să-l folosească. Noroc că l-a lichidat Bob. Folosirea 
unei astfel de arme pe o stradă circulată putea lesne să provoace victime în rândul 
trecătorilor. Aşadar, faptul că, aruncând în aer un pod din Kayserberg, risca să ucidă 
câţiva localnici nu l-a deranjat câtuşi de puţin pe Norton. 

— Deci va fi o călătorie plină de primejdii, presupuse Jennie. 

— Ai fost prevenită înainte de a veni cu noi, replică prompt Paula. 

— Oh, nu mi-e frică. Bărbatul acela din vârful stâncii ne urmărea cu un obiect, 
continuă ea. Am văzut soarele reflectându-se în lentile, poate era un binoclu. 

— Eşti sigură că nu-i doar închipuirea ta? Întrebă Paula. 

— Verifică, îi ordonă Tweed lui Newman. Poate că Jennie a văzut într-adevăr 
ceva... 

Deşi prevăzut cu anvelope pentru zăpadă, automobilul Espace se legăna de 
fiecare dată când trecea peste şleaurile îngheţate. Newman încetini şi opri pe o 
porţiune în pantă, apoi cobori geamul portierei. Un val de aer îngheţat pătrunse în 
maşină. Acum Paula vedea limpede stâncile masive şi muchiile înalte şi ascuţite ale 
munţilor Vosgi profilate în lumina soarelui. Cardon îşi făcu apariţia în dreptul 
geamului lui Newman, călare pe motocicleta lui. 

— Există ceva suspect în faţa noastră, începu Newman. 

— Pe creasta de colo, interveni Jennie, aplecându-se în faţă şi întinzând 
arătătorul ca pe un pistol. Sunt sigură că am văzut cel puţin un bărbat. 

— Lasă maşina parcată aici, spuse Cardon. Între timp, Butler întoarse şi opri 
motocicleta în dreptul lor. Vom verifica. Se uită la Paula. Dinamita pe care am luat-o 
cu noi s-ar putea dovedi utilă. Am pus-o în bagajul meu. Făcu semn spre 
containerele agăţate de o parte şi de alta a motocicletei. Pe curând... 

— Are grenade, spuse Tweed. 

— Economisite pentru zile negre, comentă Paula. 

După ce schimbară câteva cuvinte, Cardon şi Butler porniră în viteză în sus, 


pe serpentine, săltând peste şleaurile de zăpadă. 


Newman scoase un binoclu şi cercetă creasta spre care arătase Jennie. Nici 
ţipenie de om. Poate că Paula avusese dreptate când sugerase că nu era decât o 
închipuire a lui Jennie. 

Planul improvizat de Butler şi Cardon prevedea câte un rol pentru fiecare în 
parte. Butler continuă să urce panta cu viteză redusă, jucând rolul de momeală. În 
spatele lui, Cardon viră, scoțând motocicleta de pe carosabil, şi acceleră în direcţia 
versantului ascuns al muntelui, care-l ferea de ochii oricui ar fi pândit din vârf. 
Înainte de a demara de lângă Espace, îşi luase o bucată de dinamită şi o vârâse la 
spate, pe sub curea, înfăşurată în fular. Terenul era înşelător şi accidentat, zăpada 
ascundea pietre şi scobituri, iar Cardon se ruga Celui de Sus ca trepidaţiile să nu 
provoace explozia dinamitei. Ar fi fost mai bine să folosească o grenadă. Dar acum 
era prea târziu ca să-şi mai facă reproşuri. 

Cardon intenţiona să urce pe creastă prin extremitatea nordică, de unde ar fi 
avut vedere asupra întregii zone. Spera să ajungă în acel punct înainte ca Butler să 
treacă pe sub pod. Scrâşni din dinţi văzând cum motocicleta cabrează ca un 
mustang sălbatic, îşi ţinu echilibrul şi constată că se găsea aproape de capătul 
versantului. De aici nu-i mai rămânea decât să urce din ce în ce mai sus! 

Newman şedea pe scaunul său, cu spatele drept, cu binoclul la ochi. Butler se 
apropia de punctul cel mai vulnerabil - dacă într-adevăr Jennie văzuse un om sus pe 
creastă. 

Cardon se făcuse nevăzut. Newman deduse că îşi conducea motocicleta cu 
viteză maximă pe un teren extrem de accidentat. Şi-ar fi dorit din toată inima să fie 
alături de ei şi să-i poată ajuta. 

Tweed îşi impusese să rămână calm şi impasibil. Abia se stăpânea să nu 
smulgă binoclul din mâinile lui Newman. Să vadă cu ochii lui'. O auzi pe Paula 
foindu-se pe locul ei şi-şi dădu seama de încordarea crescândă a fiecăruia dintre 
pasagerii automobilului Espace. Apoi simţi degetele înmănuşate ale lui Jennie 
apăsându-i umărul. Întrebă pe un ton voit nepăsător: 

— Nu se întâmplă mare lucru acolo sus, aşa-i, Bob? 

— Nu sunt sigur. Mi s-a părut că văd ceva. 

— Spune-ne ce crezi că a fost acel ceva, îi ceru Tweed, silindu-se să pară cât 
mai liniştit. 

— Am văzut mişcare sus, pe creastă, răspunse scurt Newman. 

— Poţi fi mai precis? 

— Mi s-a părut că văd doi bărbaţi, dar numai pentru o clipă. 

— Stai cu ochii la pândă. Dă-ne de ştire dacă mai observi ceva. 


Newman ridicase geamul portierei şi radiatorul făcuse atmosfera din maşină 
ceva mai suportabilă. Cei doi bărbaţi şi cele două femei şedeau ca nişte figurine de 
ceară, fără să-şi ia ochii de la povârnişul muntelui, care-i amintea lui Tweed de 
spinarea unui animal preistoric. Temperatura din ce în ce mai ridicată din maşină nu 
reuşea însă să reducă încordarea pasagerilor. 

— Harry Butler a ajuns aproape de locul cel mai periculos, anunţă calmă 
Paula. 

Avea dreptate, se gândi posomorât Tweed. Butler se apropia de un punct în 
care pe partea stângă a şoselei se deschidea o prăpastie adâncă. Mai mult decât 
atât, în dreapta versantul estic al muntelui cobora în pantă lină, expunându-l în plin 
oricărui foc de armă tras de sus asupra lui. 

— Oh, Doamne! exclamă Paula. Nu...! 

— Doi bărbaţi stau cu pistoalele automate îndreptate către el, anunţă 
Newman cu glas lipsit de orice intonaţie. 

Probabil că Butler adulmecase pericolul. Newman îl văzu prin binoclu cum 
frânează brusc. În timp ce scruta vârful muntelui, cei doi bărbaţi îndreptară armele 
spre el. Apoi Cardon apăru ca din pământ de pe versantul celălalt al crestei şi frână 
atât de brusc, încât roata din spate săltă de la pământ. Se găsea la vreo nouă metri 
de cei doi asasini americani. Surprinşi, aceştia se întoarseră spre Cardon, care ridică 
braţul ca un jucător de cricket gata să arunce mingea. Un proiectil zbură prin aer şi 
ateriză aproape de picioarele celor doi atentatori. 

Dinamita explodă cu o bufnitură surdă care se auzi până în habitaclul 
automobilului Espace. O ploaie de pietre ţâşni spre înalturi, amestecată cu 
rămăşiţele însângerate ale celor doi. Bucăţi de trupuri fură proiectate în aer şi se 
prăvăliră pe şosea la câţiva metri de locul în care se oprise Butler. Torsul unuia 
dintre americani, retezat de la brâu, zăcea în mijlocul şoselei. Butler îşi împinse 
motocicleta câţiva paşi înainte şi, cu ajutorul roții, făcu vânt în prăpastie cadavrului 
ciopârțţit. 

În vârf, Cardon veni cu motocicleta până în punctul din care putea privi în jos, 
către şosea. Butler ridică ochii spre el, îi făcu semn cu degetul mare, iar Cardon îi 
răspunse în acelaşi fel. Deşi pe muchia prăpastiei, Cardon nu rezistase tentaţiei de 
a schiţa gestul. Privind în jos, spre locul în care aştepta maşina Espace, le făcu un 
semn larg cu braţul. Continuaţi-vă drumul! 

— Să mergem, spuse Tweed pe un ton profesional. Vreau să fim la Château 
Noir cât mai aproape de ora unsprezece. În spatele nostru Pete Nield arde de 


nerăbdare să plece mai departe cu furgoneta lui. Trebuie să stau de vorbă cu 
Amberg. 


Sus, pe drumurile înzăpezite ale munţilor Vosgi, mai exista un om la pândă, 
care fusese martorul întregii scene. Instalat într-un Renault verde, culoare care se 
confunda cu cea a brazilor din jur, Mencken se postase pe o platformă de unde 
putea vedea până departe Şoseaua N415. Acum îi revenea neplăcuta obligaţie de 
a-i da raportul lui Norton. 

Nu te scuza în faţa nemernicului de Norton, îşi impuse el. 

Formă numărul lui Norton pe telefonul mobil, cu ochii la convoiul îndepărtat 
care înainta în direcţia lui. Ticăloşii de englezi erau bine organizaţi, trebuia să le 
recunoască această calitate. 

— Aici Norton, răspunse glasul cunoscut, printre paraziți. 

— Sunt eu, Mencken. Faza a Doua a experimentului a fost un eşec total. Total, 
ai înţeles? continuă el, accentuând cuvântul. Alţi doi oameni au fost scoşi din luptă. 

— Avem o mulţime de rezerve, răspunse Norton cu obişnuita-i consideraţie 
faţă de o viaţă omenească. Acum sunt convins că concurenţa, care se deplasează 
pe Traseul numărul Unu, se va întoarce pe Traseul numărul Doi. Acolo şansele de a 
o neutraliza sunt şi mai mari. Adună echipa care va merge la castel. 

— Am înţeles, confirmă Mencken. 

— Sper că înţelegi şi faptul că ceilalţi nu trebuie să ajungă niciodată la 
Colmar. Altfel, mă supăr foarte rău. Mai precis, tu vei fi cel care va avea de suferit... 

Mencken îşi dădu seama că Norton îi închisese telefonul şi înjură. Înjurătura 
era, de fapt, o încercare de a-şi învinge teama pe care i-o strecuraseră în suflet 
ultimele cuvinte ale lui Norton. 

Vorbele acelea ascundeau o ameninţare cu moartea, în caz că Mencken ar fi 
dat greş din nou. 

La volanul maşinii Renault, Norton continua să înainteze în munţi, după ce 
dăduse ordine lui Mencken. Începea să se întrebe dacă Mencken era omul potrivit 
pentru o astfel de misiune. Avea să decidă mai târziu. 

Următoarea prioritate era apropiatul atac asupra reşedinţei Château Noir. Era 
posibil ca Amberg să aibă banda şi filmul la castel. Atunci întreaga problemă ar fi 
rezolvată. 

Dar Norton nu-şi făcea prea multe iluzii. Gândul lui era la întâlnirea nocturnă 
cu Voce Mârâită lângă Lac Noir. Aceasta era cu adevărat o problemă. i se ceruse să 


vină neînsoţit... iar pentru a-şi ascunde în continuare chipul, trebuia să meargă în 


acel loc pustiu de unul singur. Nu-i surâdea prea mult perspectiva de a se întâlni cu 
cineva a cărui identitate era la fel de misterioasă ca a lui. Spera că totuşi nu va fi 
nevoie să meargă la întâlnire. 

În sfârşit, se gândi Norton, trecând în revistă ce avea de făcut, Tweed şi 
echipa lui vor fi eliminaţi înainte de lăsarea întunericului. În conversaţia telefonică 
avută cu Mencken, se referise la drumul spre Vosgi prin Kayserberg cu numele 
codificat de Traseul Doi - N415. Şoseaua aflată ceva mai la sud - D417 - primise 
denumirea de cod Traseul Unu. Acolo urma să-şi afle sfârşitul Tweed. 

La mare altitudine, Paula privea uimită peisajul parcă desprins din era 
glaciară. Stânci uriaşe acoperite cu zăpadă se ridicau amenințătoare deasupra lor, 
pe măsură ce automobilul Espace condus de Newman urca din ce în ce mai sus, 
într-o spirală diabolică. De pe surplombe atârnau ţurţuri uriaşi, ca nişte stalactite. 
Acum erau destul de aproape de vârf ca lumina soarelui să nu mai ajungă până la 
ei, iar drumul lăturalnic pe care cotise Newman era învăluit de o umbră rece şi 
amenințătoare. 

Simţi cum o trec fiorii la vederea imensităţii de gheaţă şi zăpadă suspendată 
deasupra lor. Avea sentimentul că, din clipă în clipă, se putea prăbuşi peste ei, 
îngropându-i pe vecie sub o mare de zăpadă şi gheaţă. 

— Cred că soarele nu pătrunde niciodată până aici, spuse Tweed. 

— lar eu cred că devine de-a dreptul sinistru, adăugă Jennie. 

— Asta nu-i nimic, glumi Newman. Priviţi ce ne aşteaptă. Domnilor şi 
doamnelor, grupul nostru de excursionişti tocmai a ajuns la Lac Noir. Lac Noir cel de 
tristă faimă. 

— E timpul să ne dezmorţim picioarele, propuse Tweed. Suntem aproape de 
castel şi ar fi bine să ajungem într-o formă cât mai bună. 

— Oh, Doamne! Ce oroare! exclamă Paula de îndată ce cobori din maşină în 
urma lui Tweed. 

Newman oprise motorul şi, dintr-o dată, îi învălui o linişte înfricoşătoare. 
Maşina Espace se găsea lângă un perete de stâncă nu prea înalt. Dincolo de el se 
vedea Lac Noir - negru ca smoala şi nemişcat ca o groapă plină cu catran, se gândi 
Paula. Mai mult decât atât, micul lac se întindea până la baza unei stânci de granit 
negru care se înălța aproape vertical din umbrele amenințătoare. Paula ridică încet 


privirea pe peretele abrupt şi simţi că-i vine ameţeală dând cu ochii de hidosul 


castel medieval, cocoţat mult deasupra lor pe muchia prăpastiei. Îşi simţea mintea 
paralizată de liniştea adâncă şi de frigul siberian, dar continua să privească fix 
mostruoasa construcţie, născută din fantezia unui american milionar şi ţicnit cu cine 
ştie câţi ani în urmă. 

Ferestrele castelului erau luminate, nici nu se putea altfel pe această latură 
întunecoasă, unde nu ajungea niciodată lumina soarelui. 

— Cam sinistru, comentă Tweed. 

— Simti că-ţi îngheaţă sângele în vine, spuse Jennie, care coborâse în urma 
celorlalţi. 

— E puţin exagerat, o corectă Tweed, conştient că atmosfera locului avea 
efect asupra stării lor de spirit. Bob, vreau să ajung la castel cât mai curând, ca să 
discut cu Amberg... 

Drumul îngust şi abrupt, care urca mult deasupra lacului, se dovedi un 
coşmar. Newman aprinse farurile şi conduse maşina pe serpentinele în ac de păr, 
mărginite de abisuri înfricoşătoare, care se prăvăleau până în apele negre ale 
lacului, rămas undeva la picioarele lor. 

— Asta zic şi eu excursie în Vosgi, comentă sarcastic Paula. 

— Cel puţin, e o experienţă unică, replică Jennie, privind pe geam la hăurile 
fără fund. 

— E un mod de a vedea lucrurile, i-o întoarse răstit Paula. 

— Un mod pozitiv, preciză Jennie. 

— Încerci să ajungi la un duel verbal cu mine? Întrebă Paula, răsucindu-se pe 
locul ei şi privind-o supărată. 

— De ce-aş încerca? se încruntă Jennie, cu ochii scăpărând de mânie. Sunt şi 
eu de folos cu ceva. În caz că ţi-a ieşit cumva din ceea ce tu numeşti minte, eu sunt 
cea care i-a observat pe indivizii de pe creastă. Dacă nu-l preveneam pe Tweed, la 
ora asta Butler era mort. 

— Adevărat. Ne-ai fost de ajutor, de mare ajutor. Ai văzut ceva ce ar fi trebuit 
să văd şi eu, însă mie mi-a scăpat. 

Paula era uluită. Jennie ştia să fie scorpie: o privise pe Paula de parcă ar fi fost 
gata s-o strângă de gât. Tweed nu era dispus să se lase antrenat într-o dispută între 
femei. Se apropia momentul confruntării cu Amberg. 

— Dacă aţi tăcea amândouă, poate aş reuşi să gândesc. Deci, gata cu 
ciondăneala. Bob, cred că nu mai este mult. 

— În cinci minute suntem sus, anunţă Paula care, în ciuda discuţiei cu Jennie, 


nu încetase să urmărească harta. De aici e o zvârlitură de băț până la castel. 


Tweed privi înainte, într-un punct în care drumul şerpuit se înclina într-un 
unghi de patruzeci şi cinci de grade. Butler, care continua să meargă pe motocicletă 
în faţa lor, se opri câteva clipe, îi făcu semn lui Newman să meargă mai departe, 
apoi demară şi el. 

Privind în urmă, Tweed simţi că i se face rău. Înclinaţia drumului îi deschidea 
priveliştea chiar spre apele tăcute ca mormântul ale lacului, rămase acum atât de 
jos încât aproape că-l luă cu ameţeală. 

— Nu privi în urmă, o preveni el pe Paula. E un ordin. 

În spatele automobilului Espace venea Nield cu furgoneta, urmat de Cardon, 
care încheia convoiul pe motocicleta lui. 

Acum era cu neputinţă ca cei doi motociclişti să se mai deplaseze în paralel cu 
convoiul. Orice încercare a lui Cardon de a depăşi furgoneta sau maşina Espace s-ar 
fi soldat, fără îndoială, cu o prăbuşire în prăpastie, de la o înălţime de zeci de metri, 
până în apele încremenite ale lacului. 

— Cred că am ajuns în vârf, anunţă Paula, ascunzându-şi cu greu sentimentul 
de uşurare. 

Butler opri din nou şi se răsuci în şa, făcând semnul victoriei spre ceilalţi. 
Drumul devenea drept. Paula riscă o scurtă privire în urmă, dar nu văzu decât o 
stâncă ieşită în afară care ascundea lacul şi priveliştea de dincolo de el. Întoarse 
capul şi privi în faţa ei. 

— Am ajuns acasă, teferi şi nevătămaţi! lată Château Noir. Sinistru şi 
monstruos, dar e o fericire să ne găsim din nou pe teren plat. Am ajuns acasă, teferi 
şi nevătămaţi, repetă ea. 

— N-aş zice că mă simt chiar ca acasă, comentă Tweed. Uită-te şi tu. 

Paula rămase cu ochii la zidul înalt de granit din jurul castelului masiv, cu 
uriaşul său donjon prismatic de piatră care domina restul acelei sumbre construcţii. 
Newman oprise automobilul Espace foarte aproape de zidul exterior, în aşa fel, încât 
să nu poată fi văzut de la poarta înaltă din fier forjat prin care se făcea intrarea în 
castel. 

Nield îşi parcă furgoneta în spatele maşinii Espace şi cobori ca să discute cu 
Tweed. Butler şi Cardon veniră lângă ei. Tweed coborâse din Espace şi încerca să-şi 
dezmorţească braţele şi picioarele. O călătorie tensionată, se gândi el. 

— Cum procedăm? Întrebă Newman, în timp ce Paula şi Jennie coborau din 
maşină în aerul îngheţat. 

— Cu tact... până ne vedem înăuntru, răspunse Tweed. 


Paula îşi roti privirea de jur împrejur, fericită să-şi destindă braţele şi 
picioarele înţepenite de teamă şi nelinişte. Această latură a castelului cel puţin 
primea razele soarelui care strălucea pe cerul fără nori. Dar munţii Vosgi erau 
învăluiţi în aceeaşi tăcere rău prevestitoare, şi Paula începu să bată cu cizmele în 
zăpada îngheţată, ca să-şi potolească fiorii. Cardon le arătă o sârmă montată de jur 
împrejurul zidului exterior. 

— Zidul e electrificat, spuse el. Sper că Amberg nu pune bază pe acest sistem 
de pază. Poate fi scos din funcţiune în cinci minute. 

Tweed se uită la ceas, apoi se adresă lui Nield, Butler şi Cardon: 

— Voi insista ca Amberg să vă permită să intraţi cu vehiculele. De îndată ce 
parcaţi, verificaţi exteriorul construcţiei. Vedeţi dacă există puncte vulnerabile, pe 
unde s-ar putea da un atac. Puneţi la punct un plan de apărare al întregului castel. 

— Te aştepţi la un atac? Întrebă Newman. 

— De la bun început, scopul lui Norton a fost să pună mâna pe cele două 
obiecte misterioase: banda şi filmul. Probabil îşi închipuie - ca şi mine, de altfel - că 
Amberg le are în păstrare. Prin urmare, un atac este oricând posibil. Ba chiar 
probabil. Să sperăm că Amberg e acasă... 

Tweed îi lăsă pe ceilalţi ascunşi în umbra zidului. Se duse până în dreptul 
porţii închise şi acţionă interfonul montat în pilonul stâng al porţii, apăsând butonul 
de sub grila metalică. Abia la a doua apăsare îi răspunse un glas fără trup, pe care-l 
recunoscu. 

— Cine e? Întrebă vocea în germană. 

— Sunt eu, Tweed, răspunse el în engleză. Trebuie să stăm de vorbă 
neîntârziat. 

— leri a mai venit cineva care s-a dat drept Tweed. Era un impostor, un 
american. De unde să ştiu că eşti adevăratul Tweed? 

Paula, care-l urmărea cu atenţie pe Tweed, văzu pe chipul lui o expresie 
bizară. Dacă nu l-ar fi cunoscut atât de bine, ar fi jurat că era uimit, dar Tweed nu 
ştia ce e uimirea. 

— Bine, continuă Tweed. Vrei o dovadă a identităţii mele. Ai avut un frate 
geamăn identic, Julius. A fost asasinat într-un masacru petrecut la Conacul 
Tresillian, în Cornwall. La scurt timp înainte de a pleca din Elveţia în acea călătorie 
fatală, s-a despărţit de soţia lui, Eve, care este englezoaică. Eu i-am făcut o vizită în 
vila de pe deal, deasupra râului Limmat, la Zurich. Pe dumneata, Walter, te-am 
cunoscut în urmă cu câteva zile, înainte să pleci din Zurich cu destinaţia Basel. Mă 


însoțea Bob Newman. 


Cred că-i suficient, pentru numele lui Dumnezeu! Încheie el cu prefăcută 
exasperare. 

— Îmi pare rău, Tweed. Sper că înţelegi că sunt nevoit să-mi iau măsuri de 
precauţie. De fapt, mi-ai oferit mai mult decât suficiente date ca să-ţi recunosc 
vocea inconfundabilă. Când vei auzi un băzâit, înseamnă că poarta s-a deschis... 

— Încă ceva, se grăbi să adauge Tweed. Cu mine sunt Newman şi Paula Grey. 
Am şi trei gărzi de corp, membri ai organizaţiei mele. Vreau să-i laşi să intre în 
curtea de dincolo de gratii, ca să-ţi poată asigura protecţia. 

— De acord. Aşteaptă până auzi bâzâitul. 

Şi de astă dată Paula îl urmărise cu atenţie pe Tweed. Acesta îşi lipise urechea 
de grilajul interfonului cât timp vorbise Amberg. Când îşi îndreptă spatele, era 
încruntat. Se uită la Paula şi chipul lui deveni impenetrabil. Când poarta automată 
se deschise spre interior, ridică mâna şi le făcu semn tuturor să intre în curtea 
pavată cu dale de piatră. Paula i se alătură şi porniră cu paşi grăbiţi spre terasa 
mare de piatră care părea a fi intrarea principală. 

— E ceva în neregulă? Întrebă ea. 

Tweed arătă spre colţul din dreapta al masivei faţade de piatră care se înălța 
deasupra lor. Acolo, aproape ascuns privirii, era parcat un automobil BMW. 

— Pare să fie al lui Gaunt, spuse Paula. 

— Cred că vom primi confirmarea în curând... 

Le deschise însuşi Amberg. Îmbrăcat şi de această dată în costum negru de 
afaceri, îi pofti înăuntru pe Tweed, Paula şi Newman. Paula clipi dând cu ochii de 
imensul hol de intrare, slab luminat de aplicele din perete. Amberg închise şi încuie 
uşa, apoi îşi trecu mâna prin părul bine periat. 

— Mă puteţi scuza câteva minute? Am auzit telefonul şi aştept un apel 
important. A venit şi Eve, pentru o discuţie de afaceri. Gaunt, care a adus-o până 
aici, vă va conduce la ea. E o companie plăcută, cât timp lipsesc eu... 

Gaunt îi salută, ca şi cum venirea lor ar fi fost lucrul cel mai firesc din lume, 
apoi îi conduse printr-o serie de coridoare şi scări vechi de piatră, care urcau şi 
coborau. În tot acest timp le vorbea peste umăr, de parcă el ar fi fost proprietarul 
castelului. 

— Acest castel e o construcţie remarcabilă. Fireşte, yancheul care l-a 
construit, pornind de la nişte vechi planuri, a fost nebun de legat. Însă yankeu 
get-beget. Mai târziu am să vă arăt o parte din sălile de baie. Acum, doamnelor şi 
domnilor, vom intra în cea mai mare dintre toate încăperile! anunţă el cu glas 


răsunător. 


Vocea lui stârni ecouri prin labirintul coridoarelor prin care trecuseră. Paula ar 
fi vrut grozav de mult să-l roage să mai reducă decibelii. Gaunt se opri în faţa unei 
uşi duble în formă de arcadă normandă. Cu un gest larg, împinse uşa de perete şi le 
făcu semn să poftească. Cu un gest al capului, Tweed o îndemnă pe Paula să intre 
prima. Ea se supuse şi, în clipa următoare, rămase pironită locului, înăbuşindu-şi un 
icnet de surpriză. 

În faţa ei se găsea o uriaşă piscină, construită în întregime din marmură. 
Toate suprafeţele de sub bolta arcuită erau din marmură. În piscină înota o siluetă 
care se deplasa rapid dintr-o parte în alta a bazinului, cu mişcări energice ale 
braţelor. 

Eve Amberg îşi ascunsese părul castaniu-roşcat sub o cască neagră de baie şi 
purta un costum de baie dintr-o singură piesă. Ajungând într-un capăt al bazinului, îi 
făcu semn cu mâna Paulei şi se opri la picioarele scăriţei. 

— Bine aţi venit în Valhalla! spuse ea. les într-o clipă. Trebuie să înot treizeci 
de lungimi de bazin. Luaţi loc pe scaunele acelea şi faceţi-vă comozi... 

începu din nou să înoate. Tweed şi Newman se duseră la scaunele 
confortabile dispuse în jurul unei mese, dar Paula rămase s-o privească pe Eve. 
Englezoaica era o înotătoare incredibil de rezistentă. Picioarele ei lungi lunecau prin 
apa verzuie, iar braţele se mişcau ca nişte pistoane. Treizeci de lungimi de bazin! 
Eu n-aş fi în stare, se gândi Paula. Şi sunt mai tânără decât ea. În timp ce Paula se 
îndrepta agale spre măsuţă, Eve veni lângă scară, se opri puţin, apoi urcă scăriţa şi 
se opri pe marginea bazinului, aplecându-se să-şi ia un prosop mare. În timp ce-şi 
ştergea umerii, îşi scoase casca şi părul i se revărsă în valuri pe spate. 

— Arăţi extraordinar, îi spuse Paula când Eve se aşeză la masa lor. 

— Mulţumesc, Paula. După ce înot, mă simt grozav. 

Paula se gândi că Eve avea gust la îmbrăcăminte. Costumul negru întreg se 
potrivea perfect cu părul ei castaniu-roşcat. Gaunt, care se oprise la marginea 
bazinului cu braţele încrucişate la piept şi cu ochii la Eve, veni la masa lor. Pe masă 
se găseau o mulţime de pahare şi sticle, precum şi o carafă. 

— Eu mă servesc singur, anunţă Gaunt. Când am sosit noi, Amberg era tot la 
telefon, aşa că ne-a îndrumat spre acest palat al plăcerilor. Apropo de plăceri, cine 
vrea un Scotch dublu, pentru început? 

— Eu aş bea un pahar de Riesling, răspunse Eve. Tweed, poate îmi torni şi mie 
un pahar... cu condiţia să-ţi iei şi tu unul. E un Riesling bun. 

— Bineînţeles, răspunse Tweed. Ţi-ai adus şi costumul de baie? Întrebă el pe 


un ton conversaţional, în timp ce umplea două pahare. 


— Sigur. Piscina e încălzită. Obişnuiam să înot aici din când în când, de fiecare 
dată când mă lua cu el sărmanul Julius. Detest restul castelului. Arată ca un afurisit 
de mausoleu. Dar piscina e grozavă. Se înfăşurase toată în prosop şi-şi adusese un 
alt prosop uscat, pe care se aşezase. Îşi ţinu spatele foarte drept, când răspunse 
întrebării lui Tweed. Imediat mă duc să mă îmbrac în ceva mai decent, dar, dacă nu 
vă deranjează ţinuta mea, ard de nerăbdare să beau câteva înghiţituri de vin. 

— Pe mine nu mă deranjează câtuşi de puţin, îi spuse Newman şi zâmbi. 
Rămâicu noi cât vrei. 

— Presupun că amândoi sunteţi aici într-o vizită de curtoazie, sugeră Tweed, 
ridicând paharul în direcţia Evei. 

— Ştii foarte bine că nu, îl dojeni ea, apoi îi surâse cuceritor. Afacerile sunt 
afaceri. 

— Dar dumneata, Gaunt? Întrebă Tweed, întorcându-se spre zdrahonul care 
ocupa scaunul de alături. 

— Eu am venit ca să aflu cine mi-a transformat conacul într-o baie de sânge... 
Gaunt vorbise cu glas coborât, ca să se facă auzit numai de Tweed. Şi nu plec până 
când Amberg nu-mi va pune banda şi caseta. 

— A recunoscut că cele două obiecte sunt la el? Întrebă în şoaptă Tweed. 

Înţelegând că cei doi bărbaţi voiau să discute feriţi de urechi străine, Newman 
glumea cu glas tare, făcându-le pe Paula şi Eve să râdă în hohote. 

— Nu chiar, mărturisi Gaunt pe acelaşi ton mohorât. Ştie să fie foarte evaziv, 
foarte elveţian, în sensul cel mai rău al cuvântului. 

— Atunci va trebui să discut cu el. Între patru ochi. Acum ar fi momentul 
potrivit, dacă aş şti unde să-l găsesc. 

— Îţi arăt eu. Gaunt se ridică şi, aplecându-se spre Tweed, adăugă: Presupun 
că în afacerea asta suntem amândoi de aceeaşi parte a baricadei. 

Asta mă întreb şi eu, comentă Tweed în gând, dar zâmbi spre Gaunt în semn 
de încuviinţare şi se ridică. Gaunt le explică celorlalţi că aveau de discutat afaceri 
cu Amberg şi-i rugă să-i scuze pentru un timp. 

— Din partea mea, puteţi lipsi şi toată ziua, îi asigură jovial Newman. Sunt mai 
mult decât fericit să pot discuta cu două femei interesante... 

Gaunt îl lăsă pe Tweed în bizara încăpere pe care Amberg o folosea drept 
birou - uriaşa sală cu piedestal şi cu o fereastră cât peretele, care oferea o vedere 
panoramică spre munţii Vosgi, dincolo de câmpie, până la culmile îndepărtate ale 
munţilor Pădurea Neagră din Germania. 


Rămânând în picioare, Tweed îl studie pe elveţianul cel scund şi corpolent, cu 
păr negru pieptănat pe spate, fără cărare, cu frunte înaltă, sprâncene groase, sub 
care scăpărau doi ochi albaştri şi şireţi. Oare mereu purta acel costum negru şi 
deprimant? se întrebă Tweed. 

— Te rog, ia loc, îl invită Amberg, arătând spre scaunul nu prea înalt din faţa 
piedestalului. 

— Mulţumesc. Sper că nu te deranjează dacă vin lângă dumneata, răspunse 
Tweed pe tonul cel mai amabil cu putinţă. 

Luă scaunul şi urcă pe piedestal; ocoli biroul cel masiv şi-şi puse scaunu 
lângă cel al bancherului, apoi se aşeză faţă în faţă cu Amberg. 

— Care-i problema? Întrebă ursuz Amberg. N-am prea mult timp la dispoziţie. 

— Ai timp berechet, îl asigură Tweed. Dar, mai întâi, vreau să văd filmul şi să 
ascult banda, cele două obiecte pe care ţi le-a lăsat în păstrare Joel Dyson. 

— Nu ştiu despre ce vorbeşti, se răsti elveţianul, ţuguindu-şi buzele subţiri. 

— Vorbesc despre un mare număr de asasinate. Masacrul de la Conacul 
Tresillian din Cornwall. Tweed renunţă la tonul amabil. Vorbesc despre uciderea lui 
Helen Frey, a prietenei ei, Klara, şi a detectivului particular Theo Strebel. Toate au 
avut loc în oraşul dumitale de reşedinţă - Zurich. Făcu o pauză. Amberg îl privea 
ţintă, cu o figură lipsită de expresie, dar în ochii lui inexpresivi se ghicea un licăr de 
nelinişte. Theo Strebel a făcut parte din secţia de omucideri a poliţiei din Zurich şi a 
fost bun prieten cu Arthur Beck care, după cum ştii, este şeful Poliţiei Federale 
elveţiene din Taubenhalde, la Berna. Din întâmplare, şi Beck îmi este bun prieten. 
Aşa că scoate filmul şi banda, altfel Beck te va înşfăca din clipa în care vei pune 
piciorul în Zurich. Ce preferi? 

Tweed îşi lansase toată artileria grea într-un singur asalt verbal, lucru care 
nu-i stătea în obişnuinţă. Efectul se dovedi copleşitor. 

— E o chestiune de etică, începu Amberg pe un ton şovăielnic. Joel Dyson mi-a 
încredinţat mie acele obiecte. 

— Lasă etica. N-ai ştiut? Se prea poate ca Dyson să fie mort. După vizita la 
banca dumitale din Talstrasse n-a mai fost văzut. Alt amănunt care-l va interesa pe 
Beck. 

— Am o mică sală de proiecţii la subsol, spuse Amberg. 

— Unde sunt filmul şi banda? 

— Aici, într-un seif. Mă duc să le aduc. Avem şi un casetofon pe care să 


punem banda. 


— Bine. Vreau să sincronizăm filmul cu înregistrarea de pe bandă. Gaunt 


doreşte să fie şi el de faţă. În sfârşit, vom realiza ceva. 

Mencken stătea în faţa Land-Rover-ului cu care venise în munţii Vosgi, ca un 
general care pune la cale o bătălie decisivă. Închiriase vehiculul înainte de a pleca 
din Basel, bănuind că va avea de condus pe un teren accidentat. 

Din locul în care îşi parcase maşina cu tracţiune pe patru roţi, la marginea 
unui pâlc de conifere, avea perspectivă către Château Noir şi putea cerceta curtea 
interioară prin binoclu. Pe bancheta din spate se găseau doi oameni de ai lui, 
înarmaţi cu pistoale-mitralieră. 

— Lansăm atacul fix la ora douăsprezece. Potriviţi-vă ceasurile, ordonă 
Mencken. Acum este douăsprezece fără cinci. Repetaţi instrucţiunile pe care vi 
le-am dat Cuvânt cu cuvânt, altfel vă rup gâtul. 

— Fix la amiază, începu Eddie, recitind pe de rost, arunc în aer poarta, ca să 
poată intra maşinile în curte, împreună cu oamenii noştri. 

— Hank? ÎI îndemnă Mencken pe celălalt. 

Eddie şi Hank erau cei doi indivizi care se pregăteau s-o tortureze pe Jennie 
Blade când Tweed dăduse buzna în dormitorul ei din Hotelul Bristol. Amândoi 
continuau să figureze pe lista neagră a lui Mencken, dar poate că, în cursul atacului, 
cineva avea să-l scutească de această treabă. 

— La douăsprezece fără un minut, vorbi lunganul cel deşirat, scot din 
funcţiune sârma electrificată a zidului exterior. Scările mobile se află la locurile lor... 

— OK, îl întrerupse Mencken. Înălţă antena aparatului de emisie-recepţie. 
Albastru, Verde, Galben, Oranj, Cafeniu. Sunteţi la locurile voastre? Răspundeţi pe 
aceeaşi frecvenţă... Deci asta este, încheie Mencken, după ce primise confirmare şi 
de la şeful ultimului grup. Totul depinde de Johnny, sublinie el, vorbind aproape ca 
pentru sine. E căţărător profesionist. Cu o frânghie şi gheare de pisică, va ajunge în 
vârful turnului... mi se pare că se cheamă donjon. Înarmat cu pistoale-mitralieră, va 
ţine sub observaţie toate intrările şi ieşirile castelului. Va fi sus, deasupra tuturor. 
lar dacă Newman şi amatorii lui vă stau în cale, îi lichidaţi. OK. Mencken se răsuci 
brusc, pironindu-i cu privirea pe cei doi subordonați. Ce mai aşteptaţi? Ocupaţi-vă 
locurile... Totul va merge ca pe roate. Cine ne poate sta în cale? La douăsprezece şi 
un sfert voi fi în castel, şi-l voi strânge cu uşa pe Amberg. Aruncă o privire spre cerul 


albastru, în timp ce Eddie şi Hank se grăbeau să coboare din Land-Rover. Ce zi 


perfectă pentru un măcel... 


Cu puţin timp în urmă, Marler sosise la Ballon d'Alsace, situat la mare 
altitudine în partea sudică a munţilor Vosgi. Şeful şcolii de planorişti, Masson, un 
francez corpolent şi vesel, nu ştia cum să-şi mai ceară scuze. 

— Echipa mea e la pat, bolnavă de gripă. Dar nu puteam să vă las de 
izbelişte, mai ales după avansul substanţial pe care mi l-aţi plătit. 

— Deci nu m-ai lăsat de izbelişte. Atunci care-i problema? Întrebă bine dispus 
Marler în franceză. 

— Problema s-a rezolvat. Am luat legătura cu un amic elveţian care are şi el o 
şcoală de pilotaj. Mi-a trimis un pilot elveţian, cu un avion, ca să vă înalțe în văzduh. 

Marler se întrebase ce era cu avionul Piper Tomahawk cu o singură elice şi 
însemne elveţiene care aştepta pe pistă. În spatele lui, se întindea cablul de 
remorcare care lega fuzelajul avionului de planorul cu care Marler urma să zboare 
mult spre nord. 

— Am auzit buletinul meteorologic la radioul din dormitor, îi spuse Marler lui 
Masson. Deşi era favorabil, eu mă bazez pe ce-mi spui dumneata. 

— Pentru un zbor spre nord? Spre Col de la Schlucht, domnule? Direcţia 
vântului e perfectă. Ce-i drept, pentru moment. Vremea, adaugă Masson, ridicând 
din umeri, se poate răzgândi mai repede decât cea mai schimbătoare femeie. Dar 
nu mă îndoiesc că ştiţi şi dumneavoastră acest lucru. Aveţi de făcut drum, nu 
glumă. Pilotul elveţian vă aşteaptă... 

Marler profită de un moment în care se găsea singur cu elveţianul, ca să-i dea 
instrucţiuni diferite de ceea ce-i spusese lui Masson în ajun. Voia ca pilotul să-l 
remorcheze mult spre nord, mai aproape de Col du Bonhommme şi de Château 
Noir, obiectiv despre care însă nu suflă o vorbă. 

Era foarte frig. Marler se instală în carlinga planorului şi-şi puse casca şi 
ochelarii. Rămânând singur - Masson se înapoiase în clădirea cu un etaj a 
administraţiei - Marler trase fermoarul genţii de pânză şi asamblă rapid puşca 
Armalite. Apoi încărcă pistolul cu gaze lacrimogene, aranjă amândouă armele la 
îndemână în spaţiul restrâns al micului său univers. La gât îşi atârnase un binoclu. 

încercă palonierele planorului şi îndeosebi manşa, care orienta aparatul de 
îndată ce acesta începea să zboare singur. Mulţumit că făcusetoate cele necesare, 
ridică mâna şi o lăsă brusc în jos, dând a înţelege pilotului elveţian de la bordul 
Tomahawk-ului că era gata de plecare. 


Pilotul deja ambalase motorul. Elicea prinse să se învârtească din ce în ce mai 
rapid şi Marler văzu cum avionul Tomahawk începe să ruleze pe pistă. Cablul care 
remorca planorul de avion se întinse şi se ridică deasupra pistei. Planorul se urni din 
loc cu o smucitură scurtă. 

În mai puţin de un minut avionul Tomahawk era în aer, trăgând în urma lui 
planorul. Marler aruncă o privire la ceas. Dacă îşi calculase corect timpul, urma să 


ajungă deasupra castelului cu puţin înainte de amiază. 


În timp ce Tweed discutase cu Amberg în biroul cel ciudat şi forţase mâna 
bancherului, Newman rămăsese lângă piscină, împreună cu Paula şi Eve. Jennie, 
care intrase în castel împreună cu ei, se aşezase din prima clipă pe un scaun lângă 
uşă, departe de bazin. 

Picior peste picior, cu cotul sprijinit de genunchi, cu bărbia proptită în pumnul 
drept, o urmărise pe Eve cu o privire atentă în timp ce-şi făcea turele de înot în 
bazin, apoi ţinând companie lui Newman, Paulei şi lui Gaunt. Newman o chemase pe 
Jennie lângă ei, dar fata zâmbise şi clătinase din cap în semn de refuz. Atunci 
reporterul o întrebase dacă bea ceva. 

— Aş dori suc de portocale, fără gheaţă. Mulţumesc. 

— Jennie pare cam rezervată, îi şopti Paula lui Newman, ridicându-se şi venind 
după el, ca şi cum ar fi vrut să-şi dezmorţească picioarele. 

Newman se opri, ţinând în mână băutura pe care i-o ducea lui Jennie, şi-i 
răspunse tot în şoaptă. 

— Impresia mea e că a observat un lucru important pe care-l tot frământă în 
minte. Las-o în pace. 

— A observat? insistă Paula. Ce vrei să spui? 

— E vorba de ceva survenit după ce am ajuns la castel şi Amberg ne-a dat 
voie să intrăm. Las-o să se gândească. Am să-i duc băutura şi am să încerc să mă 
conving că nu se simte neglijată. 

— Poate îţi aduci aminte să te mai şi întorci, îl tachină Paula. E o fată foarte 
drăguță. 

— Paula! tună Gaunt cu glas răsunător. Paula, am nevoie de prezența ta. 
Întotdeauna am fost de principiu că un bărbat trebuie să aibă lângă el două femei 
deosebit de senzuale, ca să le poată pune faţă în faţă. Eve mă seduce cu ochii ei 
superbi. 


Nu numai cu ochii, comentă Paula în gând, văzând că Eve îşi ţine picioarele 
astfel, ca Gaunt s-o poată privi cât mai bine. În clipa următoare Tweed intră pentru 
câteva minute şi i se adresă lui Gaunt: 

— Amberg vrea să-ţi arate ceva în sala de proiecţii. Ştii unde este? Amberg 
spunea că-i la subsol. 

— Du-te şi distrează-te. Presupun că-i un film porno, din moment ce noi nu 
suntem invitaţi. Te cronometrăm. Eve îşi privi ceasul Blanepain antiacvatic. Mai sunt 
zece minute până la amiază. Spune-i lui Walter că vreau să iau masa de prânz. 

Nu era o surpriză pentru Tweed că Amberg îl poftise împreună cu Gaunt într-o 
luxoasă sală de proiecţii. Încăperea avea mai multe rânduri de locuri confortabile, 
iar podeaua cobora în amfiteatru până la ecranul lat. 

— Am pus banda în casetofon, îl anunţă Amberg, aferat ca de obicei. În 
continuare voi proiecta filmul. Faceţi-vă comozi. Desigur, sala are aer condiţionat. 

— Desigur! Îi şopti Gaunt lui Tweed, în timp ce amândoi se îndreptau către un 
rând din mijloc. Milionarul yankeu care a construit oroarea asta nu ducea lipsă de 
bani. Afurisita asta de sală îmi aduce aminte de pozele din reviste cu cinematografe 
dinaintea Celui de al Doilea Război Mondial. 

— Am să mă aşez pe un scaun dinspre interval, îi spuse Tweed peste umăr lui 
Amberg, care se dusese la un proiector de mari dimensiuni, montat pe un piedestal 
înalt. 

— Cel puţin, n-a fost nevoie să ne luăm bilet, continuă Gaunt, aşezându-se 
lângă Tweed. Lucru care mă surprinde, dat fiind cât ţine Amberg la bani. 

— Să vedem dacă a meritat să batem drumul până aici. 

— Ce e cu Newman? Întrebă Gaunt. A pornit cu noi încoace, apoi s-a pierdut 
pe drum. 

— Probabil că s-a dus la toaletă. 

Tweeed minţea. Newman îl luase pe Tweed deoparte şi-l înştiinţase că se 
ducea afară. 

— Cred că-i mai bine să văd cum se descurcă Butler, Nield şi Cardon cu 
verificarea sistemului de apărare. 

Tweed încuviinţase. Totodată, observase că Newman avea la el geanta de 
voiaj de care nu se despărţise încă de când puseseră piciorul în castel. În geantă se 
găsea pistolul-mitralieră Uzi luat de Newman de la cei doi americani care o răpiseră 
pe Jennie la Bristol. 

— Domnilor, a sosit momentul să vizionaţi faimosul film, îi anunţă Amberg cu 


un umor neobişnuit pentru el. 


Lumina se stinse. Tweed şi Gaunt şedeau în întunericul aproape complet. 
Tweed îşi scoase ochelarii, îi şterse cu batista, apoi şi-i puse la ochi şi se uită din 
nou spre silueta lui Amberg, aplecată peste proiector. 

— Cum dracu' păstrează curăţenie aici fără să aibă servitori? Întrebă Tweed. 

— Aduce ţărani din satele din vale, îi spuse Gaunt. Îi plăteşte cu sume 
derizorii, dar bani gheaţă. Aici suntem în Franţa. Perceptorul nu vede un franc din 
câştigurile lor, aşadar, e convenabil şi pentru ţărani, şi pentru Amberg. 

Pe ecran apăru o lumină orbitoare, albă cu dungi negre şi neregulate. Tweed 
se aplecă în faţă, încordat la culme. În tăcerea adâncă auzea fâşâitul casetofonului 
şi paraziţii de pe bandă. Se făcuseaproape amiază. 

Lumina strălucea mai departe pe ecran. Casetofonul continua să emită 
paraziți. Tweed se foi neliniştit. Ar fi trebuit să apară şi imagini. Bănuia că Gaunt era 
la fel de nervos. Seniorul îşi scoase un trabuc, îl aprinse şi suflă fumul în direcţia 
opusă lui Tweed, pe al cărui chip se aşternuse o expresie posomorâtă. 

Lumina orbitoare mai tremură un timp pe ecran, însoţită de paraziţii din 
casetofon. Apoi, fără veste, lumina se stinse. Gaunt clipi des, dar Tweed avu 
prezenţa de spirit să privească în podea, ca să nu-l doară ochii. Ecranul se întunecă. 
Tweed sări în picioare şi porni pe interval spre locul în care se găsea Amberg. 

— Nimic, spuse uluit bancherul. Nimic pe peliculă, nimic pe bandă... 

— Fiindcă ai înlocuit filmul autentic cu o peliculă nefolosită, şuieră furios 
Tweed. La fel ai făcut şi cu banda. Unde ai ascuns originalele? 

În aceeaşi clipă îi ajunse la urechi răpăitul îndepărtat al unui pistol automat. 
Înlemni. Nimeni din echipa lui nu avea o astfel de armă. Newman avea un 
pistol-mitralieră Uzi, dar urechea lui Tweed sesizase deosebirea. Château Noir era 
luat cu asalt de profesioniştii crimei, conduşi de Norton. 

Newman ieşi din castel pe o uşă dosnică, înarmat cu Uzi şi cu pistolul Smith & 
Wesson. Intenţiona să ocupe o poziţie cât mai înaltă - să urce în donjon şi să se 
instaleze pe platformă. 

Ajunse lângă zidul donjonului, care se înălța mult deasupra lui, şi se opri lângă 
o uşă închisă, ascunsă într-o arcadă. Deodată îl văzu pe Butler făcându-i semne 
disperate. Cu Luger-ul în mâna dreaptă, Butler se ghemuise în uşa deschisă a unei 
vechi construcţii folosite drept garaj. După toate aparențele, îl avertiza pe Newman 
să rămână ascuns. 

Newman îi descoperi pe Nield şi Cardon lipiţi de zidul lateral al garajului. Ce 
dracu' se întâmplă? Deodată văzu o frânghie groasă, cu noduri din loc în loc, care 


atârna din vârful turnului. O frânghie de alpinist. 


Ridică privirea exact la timp. Undeva sus, în vârful donjonului, un bărbat îşi 
îndreptase pistolul-mitralieră spre el. Newman sări înapoi sub portal şi, în aceeaşi 
clipă, o ploaie de gloanţe răpăiră pe pavajul curţii, la numai câţiva centimetri de 


locul în care se aflase mai înainte. Erau prinşi în capcană. 


Planorul lui Marler fusese deja eliberat din cablul de remorcare de către 
pilotul elveţian, care-i făcuse semn cu mâna şi zburase înapoi spre Ballon d'Alsace. 
Era o zi frumoasă şi însorită, şi Marler vedea sub el culmile sălbatice şi prăpăstiile 
înzăpezite ale munţilor Vosgi. 

Trecuse de Şoseaua D417, cu nesfârşitele şi cumplitele serpentine în ac de 
păr de la Col de la Schlucht. Se apropia de Château Noir. Pe pantele mai joase ale 
peisajului ca o hartă care luneca pe dedesubt, desluşi silueta minusculă a unui 
bărbat cu un plug de zăpadă. Şoferul îi făcu semn cu mâna planoristului. Marler îi 
răspunse în acelaşi fel. 

Se concentră asupra comenzilor. Întrucât începea să coboare, era atent la 
curenţii de aer descendenţi, la rafalele bruşte ale vântului care-l puteau trage în jos 
pe neaşteptate. În clipa următoare văzu castelul. Silueta masivă a construcţiei 
pseudomedievale cunoscute sub numele de Château Noir. Îşi scoase ochelarii, uluit 
de proporţiile castelului. 

Se uită la ceas. Ora douăsprezece. În timp ce planorul continua să coboare, 
Marler îşi duse binoclul la ochi. Se încruntă descoperind Land-Rover-ul pe jumătate 
ascuns în pâlcul de conifere. Înăuntru se afla o singură persoană, însă vehiculul era 
probabil poziţionat astfel, încât să ofere şoferului o perspectivă clară asupra 
castelului. Nu-i de-al nostru, trase concluzia Marler. 

Continuă să cerceteze locul prin binoclu, zăbovind asupra castelului de care 
se apropia cu fiecare secundă. Încremeni văzându-l pe Butler ghemuit în arcada 
unei uşi, ca şi cum s-ar fi ascuns. Apoi îl descoperi pe Newman la baza donjonului şi 
văzu pe platforma din vârful turnului un individ solid, îmbrăcat în cojoc, îndreptând 
în jos un pistol-mitralieră. Newman sări înapoi şi liniştea munţilor Vosgi fuse 
tulburată de răpăitul unei ploi de gloanţe. 

— Nu trebuia să faci asta, bătrâne, murmură Marler, adresându-se celui din 
donjon. Apăsă uşor palonierele cu piciorul. A sosit momentul să executăm o 


manevră cu adevărat artistică. Nu-mi va lua mai mult de câteva secunde...” 


Auzi zgomotul înăbuşit al unei explozii. Văzu cu coada ochiului cum se 
prăbuşesc porţile de fier forjat de la intrare. Se sili să-şi concentreze atenţia asupra 
a ceea ce avea de făcut şi întinse mâna după puşca Armalite. Pe platforma 
donjonului, individul în cojoc privea peste parapet, cu pistolul-mitralieră reîncărcat, 
gata să tragă o nouă rafală în clipa în care ţinta avea să-şi facă iarăşi apariţia. 
Ascuns în garaj, Butler trăsese trei focuri cu Luger-ul, dar distanţa de la locul în care 
şedea ghemuit şi până în vârful turnului era prea mare. 

Rugându-se Celui de Sus ca planorul să-şi menţină cursul încă vreo câteva 
secunde, Marler ţinti cu atenţie. Cu ochiul lipit de luneta ataşată la puşca Armalite, 
aşteptă până când reperul se fixă între umerii individului din donjon. Ţinându-şi 
respiraţia, Marler apăsă pe trăgaci. 

Omul zvâcni într-o tresărire convulsivă. Pistolul-mitralieră îi scăpă din mâini şi 
căzu pe dalele curţii. Omul se clătină pe picioare şi se prăbuşi din vârful donjonului 
cu capul înainte, pe urmele armei, urlând înspăimântat. Trupul lui ateriză pe dalele 
curţii, chiar lângă arcada sub care se ascunsese Newman. Se auzi un trosnet de 
oase frânte, apoi trupul rămase inert. 

Până la acest incident dramatic, sorții fuseseră categoric în favoarea echipei 
de asalt a lui Mencken. Din acest moment, situaţia luă o cu totul altă întorsătură. 

Newman observă că uşa grea de lemn ghintuit care ducea în donjon nu era 
complet închisă. Îşi propti umărul în ea şi uşa păru să cedeze puţin. Ziaristul trase 
aer în piept şi se izbi în ea cu toată puterea. Uşa se deschise spre interior cu atâta 
forţă, încât Newman fu cât pe ce să-şi piardă echilibrul. Dădu buzna înăuntru, 
ținându-şi arma Uzi cu amândouă mâinile, şi văzu un rând de trepte din piatră, 
tocite la mijloc, care urcau spre platformă, pierzându-se după colţ. Începu să le urce 
în fugă, conştient de ce se petrecea la intrarea în castel. 

La primul răpăit de pistol-mitralieră, Tweed reacţionase instantaneu. 
Apucându-l pe Amberg de braţ, îl împinsese spre uşa sălii de proiecţii, apoi pe scara 
care dădea în holul de la intrare. Gaunt scosese un Colt automat calibrul 455, pe 
care-l purta în tocul de umăr, pe sub haina sport, şi pornise cu paşi uriaşi pe urmele 
lor. 

Ajuns în hol, Tweed le văzu pe Paula, Jennie şi Eve, îmbrăcate în haine de 
iarnă, venind din direcţia piscinei. Cu braţul liber le făcu semn imperios să meargă 
înapoi. 

— Întoarceţi-vă imediat la piscină. Să n-aud o vorbă. Faceţi cum v-am spus. 


Suntem în mare pericol. 


Eve şi Jennie alergară înapoi prin labirintul de coridoare, dar Paula rămase pe 
loc. Din buzunăraşul special al poşetei îşi scoase Browning-ul calibrul 32. 

— Rămân cu tine, replică ea cu asprime. Tu nu eşti înarmat. 

— În schimb, eu sunt, o asigură Gaunt pe un ton agresiv. 

— E posibil să avem nevoie de cineva care să nimerească ţinta, i-o întoarse 
fata. 

— Ce dracu’... începu Gaunt. 

Dar nu apucă să-şi termine fraza. Tweed porni spre intrarea principală, 
continuând să-l tragă după el pe Amberg, care se împotrivea. Auzi afară duduitul 
unei maşini mari care se apropia. Ajungând lângă uşă, se uită pe fereastra 
normandă, plumbuită într-o parte a uşii. Priveliştea era departe de a-i linişti 
temerile. Norton - sau omul lui - care organizase atacul, cunoştea meserie. Maşina 
care duduia şi zăngănea pe dalele curţii, înaintând spre uşa principală, era un uriaş 
buldozer portocaliu, a cărui cupă ridicată de la pământ cu câţiva metri se pregătea 
să dărâme uşa şi să deschidă calea pentru atacul final. Tweed îl sili pe Amberg să se 
uite pe fereastră. Elveţianul se cutremură, încercă să scape, dar Tweed îl ţinea cu 
putere de braţ. 

— Trebuie să mă duc şi eu la piscină, protestă Amberg. Există o a doua ieşire. 
Eu sunt bancher... 

— Sunt convins că vrei să asişti la operaţiunea de apărare a reşedinţei 
dumitale, îi spuse neînduplecat Tweed, decis să-l facă să cedeze. Oricum ar fi, 
rămâicu noi. 

— Poate reuşesc să-l împuşc pe cel de la volan, propuse Gaunt, care aruncase 
o privire pe fereastră. 

— Nici-o şansă, cel puţin pentru moment, se răsti Tweed. În plus, în cabină 
sunt alţi câţiva oameni înarmaţi. Trebuie să aşteptăm să dărâme uşa şi să-şi facă 
apariţia în spărtură. Atunci poţi trage. Ar fi grozav să blocăm buldozerul în cadrul 
uşii, dar nu garantez. Deci nu putem decât să stăm aici şi să aşteptăm... 

Singurul gând care-l neliniştea pe Tweed era că nu ştia ce făceau oamenii lui 
afară - presupunând că mai erau în viaţă. 

După ce scăpă de individul înarmat, care ţinuse la respect întreaga echipă a 
lui Tweed, Marler îşi îndreptă imediat atenţia spre ceea ce se întâmpla la intrarea 
principală. Aparatul lui continua să planeze, însă el ştia că, în curând, va trebui să 
aterizeze, altfel se va prăbuşi - dacă nu cumva şi una, şi alta. Totul se petrecuse în 


câteva secunde. 


Trăsese cu puşca Armalite de la distanţă, dar acum planorul ajunsese foarte 
aproape de castel: dintr-o clipă în alta avea să se găsească deasupra curţii 
interioare. După aceea, dacă scăpa cu viaţă, Marler spera să poată ateriza pe 
creastă, în apropiere de locul în care era parcat Land-Rover-ul. 

În clipa următoare văzu buldozerul portocaliu care înainta prin curte şi grupul 
de oameni înarmaţi agăţaţi în spatele cabinei şoferului. Maşina reprezenta un 
pericol fatal. Marler risca la limita dintre viaţă şi moarte. Cobori şi mai mult şi-şi luă 
pistolul cu gaze lacrimogene, ţinând un cartuş de rezervă în cealaltă mână. Aripile 
planorului păreau gata să atingă acoperişul donjonului, deşi aparatul era ceva mai 
sus. Marler privi ce se întâmplă sub el. 

Buldozerul parcursese două treimi din distanţa cuprinsă între poarta 
sfărâmată şi portalul de la intrare. Marler îşi propti bine braţul de fuzelajul planorului 
şi apăsă pe trăgaci. Cartuşul cu gaze lacrimogene făcu ţăndări parbrizul de la 
cabina şoferului şi explodă în interior. Marler încărcă din nou pistolul şi trase un al 
doilea cartuş în partea din spate a buldozerului, unde se agăţaseră indivizii 
înarmaţi. 

Efectul se dovedi catastrofal. Gazul lacrimogen îl făcu pe şofer să piardă 
controlul volanului. Buldozerul viră brusc cu optzeci de grade. Cuprins de panică, 
şoferul apăsase altă pedală. Maşina se năpusti în viteză pe dalele curţii, azvârlind 
jos pasagerii scoşi din luptă de cel de al doilea cartuş lacrimogen. Buldozerul porni 
ca fulgerul spre zidul exterior şi se izbi de el cu o forţă cumplită, impactul strivind 
cabina şi pe şoferul dinăuntru. În aceeaşi clipă, pe poartă pătrunse un Citro&n plin 
cu oameni înarmaţi. Cardon, Nield şi Butler ieşiseră din ascunzători. Şocat de ce se 
întâmplase cu buldozerul, şoferul Citroen-ului derapă şi puse o frână care-i fu fatală. 
Cardon azvârli cu precizie o grenadă. Aceasta ateriză chiar sub rezervorul de 
benzină al Citroen-ului. Maşina explodă înainte ca vreunul dintre pasageri să sară 
afară. Ţâşni o jerbă de flăcări şi Newman văzu cum ocupanţii Citroen-ului erau 
mistuiţi de flăcările necruțătoare. 

Reporterul ajunsese în vârful donjonului şi se ghemuise în spatele parapetului 
nu prea înalt. O parte dintre oamenii aruncaţi din buldozer îşi scoaseră armele, 
continuând să se frece la ochi. Newman trase o rafală lungă cu pistolul-mitralieră 
Uzi. Arma de calibrul 9 trăgea şase sute de cartuşe pe minut. Vâri în Uzi un nou 
încărcător şi continuă să tragă. 

Butler văzu un om cocoţat pe creasta zidului şi bănui că el era cel care tăiase 


sârma electrificată. Ochi cu Luger-ul şi trase două focuri. Braţele bărbatului zvâcniră 


în lături, ca şi cum s-ar fi pregătit să înoate, apoi omul se prăbuşi cu capul în jos pe 
dalele curții. 

Planorul lui Marler îşi menţinu cursul, îndepărtându-se de castel, în direcţia 
crestei, în timp ce planoristul încerca să-l menţină la o înălţime de câţiva metri de 
pământ. Marler se pregăti de izbitură. Creasta se apropia vertiginos. Botul 
planorului se ridică scurt, fără nicio comandă. Această nesperată şansă salvă 
aparatul, evitând răsturnarea. Planorul scrâşni pe terenul accidentat şi se opri. 

La mai puţin de nouă metri depărtare, Marler văzu Land-Roverul: era parcat în 
continuare între brazi, cu o persoană la volan. Vehiculul se puse în mişcare, dar 
Marler înşfăcă puşca Armalite şi trase la întâmplare. Mencken, care fusese martorul 
aterizării forţate, se cutremură văzând cum parbrizul se face ţăndări, dar glonţul 
nu-l nimeri. Demară în trombă, îndreptându-se spre zona de ambuscadă de pe 
Şoseaua D417. 

La mai puţin de un kilometru depărtare, în afara teatrului de operaţiuni, 
Norton aştepta în Renault-ul lui, parcat la o intersecţie. Îşi cobori binoclul de la ochi. 
De astă dată, nu se simţea prea optimist faţă de următorul stadiu al luptei. Ce-i 
putea spune preşedintelui March? În acel moment nu avea nici cea mai mică idee. 


În plus, pierduse o mulţime de profesionişti. 

— lată de la ce te-am salvat... tună Tweed, stând în picioare în zăpadă şi 
continuând să strângă cu putere braţul lui Amberg. 

leşiseră pe uşa principală şi coborâseră de pe terasă, ca să contemple scena 
măcelului. 

Albul zăpezii era mânjit de sânge, cadavrele celor din echipa de asalt a lui 
Mencken zăceau în poziţii groteşti. De cealaltă parte a lui Tweed, Paula stătea cu 
Browning-ul în mână, gata să-l folosească. Gaunt venea în urma lor. 

În timp ce stăteau în gerul muşcător, Butler, care avea pregătire medicală, 
verifică fiecare victimă în parte, să vadă dacă există supraviețuitori. După ce 
controlă ultimul corp, se ridică în picioare şi clătină din cap. O furgonetă ticsită de 
oamenii lui Mencken intrase în curte pe urmele Citroen-ului. Ocupanţii lui, toţi 
înarmaţi, fuseseră seceraţi de Newman cu Uzi de îndată ce-şi făcuseră apariţia. 

Butler, Cardon şi Nield, ajutaţi de Newman, începură să transporte cadavrele, 
aşezându-le unul câte unul în furgonetă. Amberg tremura de spaimă. Tweed îl 


prinse de braţ cu şi mai mare forţă. 


— Toată această zarvă pleacă de la filmul şi de la banda aceea blestemată. 
Nici nu mai ştiu câţi oameni au murit, mulţi dintre ei absolut nevinovaţi. Mi-am 
pierdut răbdarea, Amberg. Îmi vei da originalele, altfel iau legătura la Berna cu 
Beck, şeful Poliţiei Federale. Vei fi acuzat de complicitate la asasinat multiplu, aşa 
că ai face bine să te hotărăşti pe loc. Îţi repet, continuă el pe acelaşi ton necruţător. 
Mi-am pierdut răbdarea cu dumneata. 

— Ca bancher, am crezut de cuviinţă să-mi respect cuvântul dat lui Joel Dyson 
care mi-a lăsat în păstrare... 

— Lasă-l pe Dyson. Propria dumitale viaţă se află în mare pericol. Înţelege 
măcar acum, în ceasul al doisprezecelea. Priveşte cadavrele de colo: oamenii 
aceştia au venit aici ca să te lichideze. Pentru ultima oară: unde ai ascuns filmul şi 
banda? 

— La banca mea din Ouchy, pe ţărmul Lacului Geneva, articulă cu greu 
Amberg, ştergându-şi broboanele de transpiraţie de pe fruntea înaltă. Banca e a lui 
Julius, dar a fost înregistrată pe alt nume. Era singurul loc de care nu ştia nimeni că 
ne aparţine. 

— Deci se află încă în Elveţia, preciză Tweed pe un ton ceva mai liniştit. 

— Da. După această cumplită experienţă poate ar trebui să ne înapoiem de 
îndată în ţara mea. Adică la Ouchy, se grăbi el să adauge. 

— Vei veni cu noi. Tweed nu făcu nici-o încercare de a-l linişti pe elveţian. 
Trebuie să te previn că, în drum spre Colmar, vom avea de înfruntat şi alte atacuri. 
Dacă vom ajunge teferi şi nevătămaţi sau nu, asta depinde numai de bunăvoința 
Celui de Sus. Se uită la Paula. Unde sunt Jennie şi Eve? Sper că n-au păţit nimic. 

— Sunt bine, mai zdravene decât a fost vreodată acest castel, răspunse Paula. 
Când ai ieşit afară prima oară, m-am întors la piscină. Amândouă şedeau la masă şi 
beau cafea fierbinte făcută la filtrul de cafea. 

— Ca să-şi calmeze nervii? 

— În ce-o priveşte pe Jennie, da. Eve are altă fire. Ţinea pe genunchi o armă 
automată... nu ştiu de unde o luase. Mi-a spus că, dacă vreunul dintre nemernici îşi 
va face apariţia la piscină, îl va trimite pe lumea cealaltă. Fără cruţare, încheie 
Paula pe un ton admirativ. 

— Are o mare tărie de caracter, încuviinţă Amberg cu părere de rău. Îmi 
închipui că va vrea să vină cu noi. E vorba de o mică problemă de afaceri, care 
poate fi rezolvată numai la Ouchy. 

— De ce? Întrebă Tweed. Ai transferat toate valorile pe malul Lacului Geneva? 


ÎI încerca o bănuială. Ouchy se găsea la graniţa cu Franţa şi existau vaporaşe 
care făceau curse regulate până la Evian. 

— E vorba de politică bancară, răspunse Amberg. Există vreun drum sigur 
până la Colmar? 

— Nu, îl lămuri Tweed. Va fi o călătorie plină de spaime... 


Norton îşi revenise repede după şocul eşecului de la castel. Aşezat pe locul 
său, la volanul automobilului Renault, luă legătura cu Mencken prin telefonul mobil. 
Abia după câteva minute reuşi să intre pe o frecvenţă fără paraziți. 

— Sunt pe Şoseaua D417, anunţă Mencken, începând să vorbească repede, 
înainte ca celălalt să-i pună vreo întrebare. Sunt convins că vor trece pe aici în drum 
spre Colmar, după ce-au păţit pe celălalt traseu. Toate drumurile spre vest sunt 
blocate de zăpadă. 

— Ar fi bine să nu te înşeli, răspunse răguşit Norton. Ce s-a întâmplat la 
castel? Ai trimis numai două maşini, şi aveai cinci. 

— Am păstrat Galben, Portocaliu şi Cafeniu ca rezerve. Va fi nevoie de ele ca 
să terminăm treaba pe Şoseaua D417... 

— Le-ai fi putut veni de hac dacă ţineai seama de instrucţiunile iniţiale. 

— Nu cred, replică Mencken într-o izbucnire de mânie. Blestematul acela de 
planor ne-a luat prin surprindere... 

— Prostii! Îi strigă în receptor Norton. Trebuia să-l doborâţi... 

— Vezi, asta-mi place mie, se răsti Mencken. Strategi care stau în fotoliu, 
departe de scena acţiunii. Am încheiat conversaţia. Trebuie să verific noile puncte 
de ambuscadă... 

— Mencken! Numai o singură dată dacă îmi mai vorbeşti aşa... 

Dându-şi seama că celălalt închisese, Norton înjură oribil. 

Trase adânc în piept aerul rece, ca să se calmeze. Avea de dus la bun sfârşit o 
treabă importantă - la ora şase urma să meargă la întâlnirea cu Voce Mârâită, lângă 
Lac Noir. Era posibil ca în câteva ore să intre în posesia benzii şi a filmului. După 
aceea intenţiona să pornească spre Strasbourg, să ia cursa aeriană Air Inter până la 


Paris, iar acolo să urce la bordul unui avion Concorde, cu destinaţia Washington. 


— lată-l şi pe Marler, eroul zilei! anunţă Newman. L-am trimis pe Nield să dea 


de urma lui. 


Tweed aştepta cu sufletul la gură în imensul salon care dădea în dormitorul lui 
Amberg. Newman îi povestise mai devreme despre intervenţia salutară a planorului. 
Paula alergă în întâmpinarea lui Marler şi-l îmbrăţişă. 

— Îţi mulţumesc, îi spuse simplu Tweed. Ne-ai salvat viaţa... şi pielea. 

— Zău că a fost o nimica toată, răspunse Marler cu glas tărăgănat. Aprinse o 
ţigaretă lungă. Am avut mare noroc. Care-i etapa următoare? Văd că aţi făcut 
curăţenie în curte. 

— Furgoneta în care sunt cadavrele e parcată în garajul din spate, cum ne-ai 
sugerat tu, confirmă Newman. Cum rămâne cu autorităţile franceze? 

— Aşteptăm până când vom ajunge la Basel, hotărî Tweed. De acolo voi 
telefona la Paris, vechiului meu prieten, inspectorul-şef René Lasalle. Altfel riscăm 
să fim reţinuţi cine ştie cât în Franţa, pentru tot felul de formalităţi, declaraţii şi 
altele asemenea... 

Se întrerupse auzind vocea Evei, care vorbea cu Amberg în dormitor. Eve îl 
ajuta să-şi facă bagajele. 

— Aici ai două cămăşi curate, Walter. Vor fi de ajuns până ajungi la Ouchy. 

— N-ar trebui să iau mai multe? Întrebă pe un ton certăreţ Amberg. 

— Două sunt de ajuns, răspunse categoric Eve. Trebuie să plecăm. Cum 
rămâne cu actele... 

— Pune-le în mapa cu fermoar, îi ceru ferm Amberg. Nu le schimba ordinea. 
Sunt importante. 

Paula îi făcu lui Tweed cu ochiul. Glasul autoritar al Evei se auzea din nou, la 
fel ca în urmă cu câteva minute. Tweed, care tocmai se uitase la ceas, se încruntă şi 
se uită la Paula fără s-o vadă. 

Marler îşi îngăduise plăcerea de a o ruga pe Jennie să-i arate piscina 
interioară. Se întoarseră împreună şi Marler îşi stinse ţigara într-o scrumieră de 
cristal. Jennie îl privea cu un interes deosebit, jucându-se cu şiragul de perle de la 
gât. Marler întinse mâna să le atingă... 

— Sunt foarte frumoase... 

— Nu le atinge! Se îmbujoră la faţă, iar Marler îşi retrase mâna, ridicând o 
sprânceană. lartă-mă că m-am răstit la tine. Sunt superstiţioasă, atunci când le 
atinge altcineva. 

Paula observă că Tweed, deşi nerăbdător să pornească la drum, era atent la 
cele mai nesemnificative incidente. Şeful ei se încruntă din nou pentru o clipă, 


privind pe rând perlele, apoi expresia lui Jennie. În aceeaşi secundă Eve ieşi din 


dormitor ducând o valiză mare Louis Vuitton. În spatele ei păşea greoi bancherul, cu 
un aer nefericit. 

— Nu sunt sigur că mi-am pus destule lucruri în bagaj. 

— Tu nu ţi-ai pus nimic. Eu le-am pus, îi reaminti Eve. Bătu cu palma în valiza 
pe care o aşezase pe o masă. Aici ai suficiente schimburi ca să-ţi ajungă şi până la 
Cape Town. Noi nu mergem decât până la Ouchy. Văd că Tweed se grăbeşte. Poate 
ai uitat, Walter, dar de acum încolo Tweed e protectorul tău. Sunt şanse să ne ducă 
până la Colmar, şi chiar mai departe, teferi şi nevătămaţi. 

— Nu glumi cu astfel de lucruri, obiectă Amberg. Aduce ghinion. 

— Văd că mai sunt şi alţii care cred în superstiții, remarcă Jennie. Nu sunt eu 
singura zurlie din tot grupul. Urmează să călătoresc cu aceeaşi maşină ca la venire? 
Sper că da. Bob şi Tweed m-au adus aici întreagă. Oh, Doamne! Ai clătinat din cap, 
Tweed. 

— Am uitat să-ţi spun un lucru, Tweed, interveni Marler. Planorul e o ruină. 
Te-am prevenit. Va costa o avere. 

— Nu-ţi face griji. Jennie a pus problema transportului. Am discutat cu 
Newman şi am operat câteva modificări în ordinea convoiului. Scopul lor este să-l 
derutăm pe adversar. 

— Eu insist să cobor din munţi cu BMW-ul, se răsti Gaunt. La volanul lui mă 
simt în largul meu. Vii cu mine, Eve? Dacă nu... Se întoarse către Jennie. Eşti cât se 
poate de binevenită în maşina mea. Sunt o escortă de încredere, te poţi bizui pe 
Coltul meu. 

După toate aparențele, Gaunt se purta cât mai jovial, ca să însenineze 
atmosfera. Privindu-l, Paula, nu reuşi să-şi dea seama dacă era doar un simulacru, 
dacă Seniorul îşi dădea importanţă sau dacă avea o personalitate ieşită din comun. 

— Aş dori să mă întorc cu tine, spuse Eve, privind galeş spre Tweed. Dacă n-ai 
nimic împotrivă. 

— Newman va deschide convoiul, de astă dată la volanul furgonetei, explică 
Tweed. Are avantajul de a fi dotat cu un Uzi, care-i o armă fatală. Marler va sta pe 
locul din dreapta. El are puşca Armalite şi pistolul cu gaze lacrimogene. Astfel, 
furgoneta devine vârful de lance al convoiului. 

— Cum rămâne cu Espace? Întrebă Paula. 

— Automobilul va merge în urma furgonetei. Eu voi conduce, avându-te pe 
tine pasager. Cardon, înarmat cu grenade, va sta pe bancheta din spate. Mai rămân 
Butler şi Nield care vor merge pe motocicletele lor. Numai că de această dată 


convoiul va trebui să-şi respecte ordinea cu stricteţe - Butler în permanenţă în faţa 
furgonetei şi Nield în ariergardă. Eve va călători alături de Cardon, în Espace. 

— Stai aşa! tună Gaunt, ridicând o mână. Uiţi că sunt şi eu pe aici. 

— N-am uitat, replică scurt Tweed. Tu eşti în cea de a treia maşină, după 
Espace, cu Nield în urma ta. Philip, adăugă el, adresându-se lui Cardon: Ştiu că ai în 
geantă câteva aparate de emisie-recepţie. Dă-i unul lui Marler, unul Paulei, care are 
vedere ascuţită, şi unul lui Jennie, care la venire a dovedit la rândul ei că are ochi 
buni. 

Cardon îşi deschise geanta de voiaj şi în mai puţin de un minut împărţi 
aparatele, explicându-i clar lui Jennie cum să-l folosească pe al ei. Ţinând în mână 
aparatul, Jennie o privi pe Eve cu o expresie batjocoritoare. 

— Ai noroc, dragă, îi şopti ea. Nu-ţi rămâne decât să-i fii de folos lui Tweed. 
Altfel, eşti un bagaj inutil. 

— Nu chiar atât de inutil, scumpo. Eve se aplecă după banchetă şi ridică o 
armă automată, ţinând-o cu amândouă mâinile. Tweed constată mulţumit că 
îndreptase ţeava spre plafon. Şi află că sunt un bun ţintaş, adăugă Eve, tot în 
şoaptă. 

— Se pare că modestia a devenit într-adevăr o virtute demodată, nu se lăsă 
Jennie. Mă duc să ţi-l aduc pe Greg. 

Auzul ascuţit al lui Tweed prinsese schimbul răutăcios de replici. Le luă pe 
amândouă pe după umeri. 

— Mă bizui pe voi două ca să ajutaţi echipa la nevoie. Am deplină încredere în 
amândouă. 

— Cu mine cum rămâne? Întrebă Amberg, care ascultase nemişcat şi tăcut 
ordinea în care urma să se deplaseze convoiul. Am şi eu un Mercedes în garaj... 

— Lasă-l acolo, îi spuse Tweed. Omisese cu bună ştiinţă să aducă vorba 
despre bancher, ca să sporească presiunea psihologică. Dumneata vei merge în 
Espace, pe bancheta din spate, între Eve şi Cardon. 

— Tu ai să ţii puşca aceea? Întrebă Amberg, cu ochii la arma din mâinile Evei. 

— Fii convins că da, îi răspunse ea veselă. lar dacă suntem atacați, nu uita să 
apleci capul. Deci ce mai aşteptăm? 

— Eu aştept să porniţi la drum, răspunse scurt Tweed. 

— Amberg, se răsti Newman, ar fi bine să dai fuga până la garaj şi să-l încui. 
Mai are cineva cheia de la castel? 

— Da. Femeia care face menajul în lipsa mea şi care le deschide celorlalţi 


servitori. 


— Cred că nu vrei să-şi vâre nasul în garaj, ştiind ce se mai află înăuntru, în 
afară de maşină... 

— Bineînţeles că nu... 

Când Amberg se înapoie, cenuşiu la faţă şi înfofolit într-o haină de blană, 
convoiul se formase deja în zăpada înaltă din curte: Fiecare îşi ocupase locul care-i 
fusese desemnat. Doar Newman, rămasîn picioare lângă Espace, îi făcu semn 
elveţianului să urce. 

— Am văzut maşina... şi restul, spuse Amberg. Garajul arată ca un abator. 

— Îmi dai voie să-ţi reamintesc că toţi oamenii aceia au venit ca să te 
lichideze? Treci pe locul dumitale şi taci. 

— Ar putea fi o călătorie de neuitat, comentă Eve, cu puşca pe genunchi, când 


bancherul se aşeză alături. Cine ştie? S-ar putea chiar să scăpăm cu viaţă... 


— Ives, indiferent pe unde vor coborâ din munţi, Tweed cu echipa lui, trebuie 
neapărat să treacă prin acest punct, spuse Cord Dillon. 

Şedea în maşină, cu geamul portierei coborât, cu gluga trasă bine pe frunte. 

Se adresase bărbatului călare pe motocicletă oprit în dreptul geamului. La 
ghidonul motocicletei, prins de antena radio, se vedea drapelul britanic fluturând în 
vântul îngheţat. 

Barton Ives, agent special FBI, era şi mai înfofolit. Purta cască şi ochelari de 
motociclist şi-şi ascunsese restul feţei sub un fular gros de lână, pe care îl lăsase în 
dreptul gurii ca să poată discuta cu Dillon. 

— Tweed ştie că steagul britanic e o modalitate de recunoaştere, continuă 
Dillon. Dar va fi nevoie şi de alte dovezi... 

— Am la mine actele... 

— Va fi nevoie de mai mult de atât, îl preveni Dillon. Tweed are descrierea ta. 
Când iei legătura cu el, arată-ţi imediat chipul şi părul. Tweed e însoţit de nişte 
băieţi duri care nu vor ezita să tragă în orice persoană suspectă. 

— De îndată ce-l voi prinde între patru ochi, am să-i spun povestea mea. 
Necazul e că nu-i va veni să creadă, adăugă Ives. E prea cumplit. 

— Adevărat, încuviinţă Dillon. Nici mie nu mi-a venit să cred când mi-ai 
relatat-o prima oară. Aici e linişte, dar e mai bine să nu fim văzuţi împreună. 

— Benzinăria e acolo, spuse Ives. Are şi o cafenea. Îmi voi lua o cafea şi mă 


voi aşeza la fereastră, ca să am o perspectivă bună spre şosea. 


— OK, aprobă Dillon, apucând frâna de mână. la legătura cu ei înainte să intre 
în traficul aglomerat al oraşului. L-am văzut pe Tweed urcând într-un Renault 
Espace, urmat de o furgonetă şi escortat de doi motociclişti. Automobilul e de 


culoare cenuşie. De acum încolo rămâisingur, Ives. Mult noroc... 


Până în acel moment coborârea din munţii Vosgi se petrecuse fără incidente. 
Numai că vântul îngheţat şi scăderea bruscă a temperaturii transformaseră 
serpentinele într-un nesfârşit patinoar. Deşi maşina Espace avea radiatoarele 
deschise la maximum, Paula simţea cum o pătrunde frigul prin haine şi prin mănuşi. 

În câteva rânduri Tweed simţise derapând automobilul Espace pe care-l 
conducea. Într-una din ocazii, maşina se opri între o stâncă înaltă pe stânga şi 
prăpastia fără fund din dreapta. Tweed lăsase maşina să alunece până când roata 
dreaptă din faţă se oprise la câţiva centimetri de muchia prăpastiei. 

— Oh, Dumnezeule! urlă Amberg, vrând să sară în picioare. 

— Newman ţi-a spus să-ţi ţii gura, se răsti la el Paula. 

Aruncă o privire spre Eve şi văzu că îşi încleştase degetele pe puşcă. Mâinile 
Paulei înţepeniseră în mănuşi. Eve se întoarse către Amberg. 

— Walter, i se adresă ea cu răceală. Încep să cred că tu eşti cel căutat de toţi. 
În definitiv, oricine au fost acei indivizi, scopul lor era să atace Château Noir. Prin 
urmare, s-ar putea să fii singurul care ne pune viaţa în primejdie. În acest caz, fii 
bun şi ţine-ţi gura. Sper că ai priceput ce vreau să spun, Walter. 

Cardon se răsuci încet şi-l înghionti uşor în coastă. 

— Stai liniştit, prietene, îl îndemnă el. Cel de la volan are nevoie să se 
concentreze asupra drumului. Să se pregătească de următoarea derapare. 

Tweed prinse numai o parte din conversaţie, fiindcă privea drept înainte, la 
următoarea serpentină. Încerca să-şi dea seama dacă în locul în care şoseaua cotea 
în pantă abruptă stratul înşelător de zăpadă ascundea din nou peliculă de gheaţă. 

În faţa lor furgoneta, cu Newman la volan şi cu Marler alături, se redresase 
după două derapări şi acum înainta foarte încet. Rula aproape la pas. Abia după 
câteva minute drumul deveni drept şi mai lat, ajungând pe un mic platou. Newman 
semnaliză că voia să oprească. 

Tweed frână în spatele lui, după ce-i făcu semn lui Gaunt, care venea în spate 
cu BMW-ul, având-o alături pe Jennie înfofolită în cojoc. Newman cobori, iar Tweed, 
pe care-l dureau braţele de încordare, îi urmă exemplul cu mare bucurie, împreună 


cu Paula şi Cardon. Cobori şi Marler, cu puşca Armalite în mâna dreaptă. Newman 


arătă un indicator mare pus pe faţada unei construcţii din lemn cu un singur nivel, 
aparent pustie. Paula citi: 
LA SCHLUCHT 1139. 

— Nu-mi vine să cred, spuse ea. Încă suntem la peste o mie de metri 
altitudine. Presupun că măsurătoarea e făcută în metri. 

— Aşa e, confirmă Tweed, bătând din mâinile înmănuşate, ca să-şi pună 
sângele în mişcare. Îmi închipui că vara cabana e deschisă şi vinde băuturi 
răcoritoare. E ceea ce hărţile denumesc un punct cu vedere panoramică. Sau cam 
aşa ceva. 

— Aşa şi este, încuviinţă Paula. 

Spre nord şi spre sud se întindea Lumea de Gheaţă a piscurilor şi crevaselor 
din munţii Vosgi, ale căror vârfuri albe îi aminteau Paulei de dinţii unui rechin. 
leşiseră din zona de umbră şi pretutindeni zăpada strălucea ca milioane de 
diamante. 

Era cumplit de frig. Paula, la fel ca Eve şi Jennie, care coborâseră din BMW, 
bătea din picioarele încălţate în cizme, simţindu-şi tălpile îngheţate. Gaunt se 
apropie cu paşi mari, în timp ce Tweed discuta cu Newman, Marler şi Cardon. 

— Nu-mi place, îi preveni Tweed. Până în prezent adversarul nu s-a arătat în 
niciun fel, n-a existat nici-o tentativă de a ne opri din drum. Probabil că mai încolo ni 
s-a pregătit ceva urât de tot. 

— Oh, asta nu ştiu, interveni Gaunt, care nu luase parte la apărarea 
castelului. Părerea mea e că, oricine au fost atacatorii, şi-au epuizat forţele la 
castel. Haideţi să ne grăbim, fie ce-o fi. Să ne întoarcem la Colmar şi la Brasserie 
înainte de lăsarea întunericului. Abia aştept să beau ceva. Paula îl fixă cu o privire 
lipsită de orice expresie. Jennie ridică din sprâncene. Tweed nu-i acordă nici-o 
atenţie. Îşi scoase aparatul de emisie-recepţie şi-l chemă pe Butler. 

Cei doi motociclişti, Butler şi Nield, care asigurau avangarda şi ariergarda, 
opriseră motocicletele, însă nu luaseră parte la discuţie. 

— Butler, spuse Tweed, fii cu ochii în patru la orice ţi se pare ieşit din comun. 
Nu-mi place liniştea de până acum. 

— De acord. Nici mie, răspunse Butler. 

De îndată ce vorbi cu Tweed, Nield îşi exprimă aceeaşi opinie, dând un 
răspuns asemănător cu cel al lui Butler. 

— Să pornim, ordonă Tweed. Înaintaţi cu maximă prudenţă... 

Dincolo de Col de la Schlucht drumul cobora abrupt într-o serie de serpentine 
diabolice în ac de păr. În cursul scurtei lor escale, pe Paula o şocase liniştea sinistră 


aşternută peste munţii Vosgi. O tăcere apăsătoare, pe care aproape o auzeai. Paula 
şedea cu spatele drept, cu privirea aţintită drept în faţă. 

În stânga lor începea să se înalțe peretele abrupt al muntelui, în dreapta 
prăpastia devenise un abis alb fără fund. În furgonetă, pe scaunul de lângă 
Newman, Marler îşi pusese pe genunchi pistolul cu gaze lacrimogene şi-şi lungea 
gâtul cercetând înălțimile. Primul avertisment veni de la Butler. 

— Toată lumea să încetinească la pas. Fiţi pregătiţi să opriţi în clipa în care vă 
dau de ştire. Sunt doi bărbaţi în vârful stâncii din faţa noastră. 

— Am recepționat mesajul, răspunse Tweed, conducând câteva clipe cu o 
singură mână, pe o porţiune netedă a şoselei. 

Abia termină de vorbit şi după treizeci de secunde se auzi chemat de Nield. În 
tonul acestuia se ghicea îngrijorarea. 

— Suntem urmăriţi. Un camion de mare tonaj, Nestle. E la mai puţin de un 
kilometru în urma mea şi goneşte mâncând pământul. 

Ceva mai departe, chiar după următoarea serpentină, Butler îşi rezemă 
motocicleta de peretele de stâncă şi începu să urce râpa. Marler îi spuse lui 
Newman să oprească şi sări din maşină, având în stânga puşca Armalite şi în 
dreapta pistolul cu gaze lacrimogene. Ţinându-se aproape lipit de peretele stâncii, 
alergă ca un maratonist pe şoseaua acoperită de gheaţă, iar când ajunse în dreptul 
povârnişului, începu să se caţere pe urmele lui Butler. 

Paula îşi îndreptase binoclul spre stânca din apropierea locului în care 
şoseaua făcea o cotitură. Îşi ţuguie buzele, apoi vorbi: 

— Lângă cotitură se vede o stâncă uriaşă de granit, care porneşte aproape 
vertical de la şosea. Se vede limpede că-i gata să se prăbuşească. Sunt convinsă că 
e acoperită cu plasă de oţel. 

Tweed încuviinţă din cap şi opri automobilul Espace. Vestea dată de Paula era 
cât se poate de îngrijorătoare. Era posibil ca undeva în faţă să-i pândească o mare 
primejdie. lar din spate se apropia în viteză uriaşul camion Nestle, pe care-l 
semnalase Nield. Tweed era convins că nu era o simplă coincidenţă. Se găseau 
prinşi ca într-un cleşte într-o capcană care risca să le fie fatală. Nu se îndoia că la 
mijloc era mâna lui Norton. 

— Ar fi bine să mă duc şi să-i ajut, propuse Paula. 

Tweed se răsuci pe scaun şi o prinse de braţ, clătinând din cap. 

— Rămâiaici. Marler şi Butler sunt mai mult decât suficienţi ca să ţină piept la 
doi nemernici. Sper să ne scape de ei înainte să ne ajungă din urmă camionul. 


Altfel, va încerca să ne împingă în afara carosabilului şi să ne arunce în prăpastie. 


— Dacă dau o fugă şi urc pe bancheta din spate a BMW-ului, l-aş putea 
împuşca pe şoferul camionului, se oferi Eve. 

— Stai aici. Toată lumea rămâne pe loc, ordonă Tweed. 

— Adică stăm aici şi nu mişcăm un deget? Întrebă Amberg. 

— Întocmai. 

— Dar cineva trebuie totuşi să facă ceva, insistă Amberg. 

— Doi dintre noi cu asta se şi ocupă, replică Tweed la fel de sec. Şi dumneata 
poţi face ceva - să-ţi ţii gura. 

Tweed mai întâlnise şi altă dată asemenea reacţii. Într-o situaţie de criză 
oamenii, pur şi simplu, îşi pierd răbdarea. Ca să-şi calmeze nervii, simt nevoia de 
acţiune, de tot ce implică mişcare. Aşadar, deseori aşteptarea era mai sigură, după 
ce se luau unele măsuri. Ceea ce se şi întâmplă. 

Ajutându-se de mâinile înmănuşate, Butler şi Marler se căţărară până în vârful 
pantei. Butler privi pe furiş în vale, peste un colţ de stâncă. Apoi se ghemui din nou 
şi se uită peste umăr la Marler care se găsea ceva mai jos de el. 

— Cam problematic, anunţă el. La vreo nouă metri mai încolo sunt doi 
derbedei. Sus e platou. Ici-colo câţiva bolovani. 

— l-aş putea dobori pe cei doi cu puşca Armalite. 

— Nu-i chiar atât de simplu, obiectă Butler. Au pregătit explozibil, ca să 
arunce în aer stânca de pe şosea... 

— De unde ştii? se auzi şoapta neliniştită a lui Marler. 

— Fiindcă văd alt vechi detonator, identic cu cel din vârful donjonului din 
Kayserberg. Ah, tu n-ai fost acolo. Amândoi indivizii stau lângă levierul care trebuie 
apăsat ca să arunce în aer stânca. N-am niciun dubiu. lar pe şosea rulează camionul 
Nestlé, care-i va duce în vale... 

Butler auzise mesajul lui Nield înainte de a închide aparatul de emisie-recepţie 
şi ştia că aveau extrem de puţin timp la dispoziţie până când îi va ajunge din urmă 
camionul. 

— Va trebui să-i facem să se depărteze de detonator, îi spuse el lui Marler. 


Întrebarea e cum? 


Americanul cel solid de la volanul camionului rânjea feroce în sinea lui. Văzuse 
convoiul oprit în loc şi se apropia de ei în mare viteză. Purta un fes de lână tras pe 


fruntea îngustă şi vorbea de unul singur, ca să-şi ţină de urât. 


“Nu mai durează mult. Am să vă împing pe toţi în prăpastie. Praful o să se 
aleagă de voi. Poate abia la primăvară să vă găsească rămăşiţele. Oase 
îngălbenite...” 

Împreună cu doi complici, luase cu forţa camionul de la adevăratul şofer care 
traversa munţii Vosgi. Îi tăiaseră beregata şi aruncaseră cadavrul într-una dintre 
crevasele de gheaţă. Nu înainte ca americanul să-i ia fesul. Îi era frig. 

Camionul era plin cu marfă, ceea ce sporea greutatea colosului pe roţi. 
Greutatea îl ajuta pe şofer să înainteze, menţinând vehiculul pe carosabilul acoperit 
cu zăpadă. 

“încă cinci minute, se gândi el. Şi-apoi s-a zis cu voi, dobitocilor...” 

Marler se căţărase sus, pe buza râpei, lângă Butler. Se uită de după bolovan, 
apoi privi spre povârnişul cu zăpadă tasată pe unde urcaseră ei doi. Începu să sape 
cu mâna înmănuşată, în timp ce Butler îi ţinea pistolul cu gaze lacrimogene, până 
când desprinse o piatră mică. Marler o cântări în mână şi încuviinţă din cap. 

— Dă-mi înapoi pistolul, ceru el. Cu puţin noroc, asta îi va face să se 
îndepărteze de detonator. Dacă trucul reuşeşte, tu te ocupi de cel în cojoc, iar eu îl 
iau în primire pe tipul cu canadiană. 

— Trebuie să reuşească, întări Butler, uitându-se la ceas. 

Marler se săltă şi mai sus, având grijă să rămână ascuns după bolovan. 
Americanul îmbrăcat în cojoc stătea cu binoclul la ochi, evident mirat că şirul de 
maşini nu mai înainta. Cel în canadiană rămânea periculos de aproape de levierul 
detonatorului. 

La vreo nouă metri distanţă de cei doi ticăloşi, departe de muchia prăpastiei, 
se vedeau câţiva bolovani mari, îngrămădiţi unul lângă altul. Marler ridică braţul, 
tinti în centrul grupului de bolovani şi aruncă piatra. 

— Hey, Don, ce dracu' a fost asta? strigă omul în cojoc, lăsând să-i cadă 
binoclul atârnat la gât cu o curea. 

— Zgomotul a venit dintr-acolo, Jess, răspunse cel în canadiană. N-ar fi rău să 
aruncăm o privire. Poate au trimis pe careva. Fii gata să-i faci de petrecanie... 

Apucând pistoalele-mitralieră, amândoi americanii înaintară umăr la umăr, 
fără să-şi ia ochii de la bolovani. Marler zâmbi în sinea lui şi rămase pe jumătate 
ghemuit în spatele bolovanului. Îşi sprijini amândouă braţele de pietroi, 
pregătindu-se să ochească. Ce tâmpenie, să meargă unul lângă altul! Apăsă pe 
trăgaci. 

Cartuşul ricoşă chiar de bolovanul din faţa celor doi nemernici şi explodă, 


răspândind în atmosferă gaz lacrimogen. Cu puţin timp înainte, Marler observase că 


vântul îngheţat din la Schlucht încetase să mai sufle. Marler şi Butler acţionară cu 
viteza fulgerului. Americanii tuşeau, se înecau şi se clătinau pe picioare, frecându-şi 
ochii cu o mână, în timp ce cu cealaltă continuau să ţină strîns pistoalele-mitralieră. 

Cu toată usturimea pricinuită de gazul lacrimogen, amândoi se repeziră 
surprinzător de repede spre detonator. Marler îşi dădu seama că o mare parte a 
gazului se împrăştiase departe de cei doi americani. Aceştia se găseau acum 
extrem de aproape de detonator. Marler îl ajunse din urmă pe Don, care vedea doar 
ca prin ceaţă. 

Marler aruncase pistolul şi păstrase numai puşca Armalite, pe care o ţinea cu 
amândouă mâinile, cu ţeava lipită de piept. Îl izbi năprasnic pe Don cu ţeava, 
proiectându-l în spate şi împiedicându-l să-şi folosească propria armă. În ultima 
clipă Don îşi dădu seama că se găsea pe muchia prăpastiei... 

— Nu! Pentru numele lui Dumnezeu... 

Atent unde punea piciorul, Marler îl împinse cu putere pentru ultima oară. 
Americanul căzu pe spate în gol. Cu un gest bizar, îşi aruncă departe arma şi Marler 
o prinse din zbor. Cu un urlet ascuţit şi plin de spaimă, americanul se prăvăli în jos. 
În acel loc muchia stâncii ieşea mult în afară deasupra şoselei. Urletul sfâşietor 
continuă să stârnească ecouri în munţii Vosgi, în timp ce trupul, care se zbătea şi-şi 
flutura braţele, zbură dincolo de şosea şi se prăbuşi mai departe în abis. 

Aproape în acelaşi timp Butler îl lovi peste mână pe Jess cu ţeava Luger-ului, 
silindu-l să dea drumul armei. Apoi îşi izbi adversarul peste faţă, dinspre stânga, 
apoi din dreapta şi iar din stânga. Atacul îl făcu pe Jess să se tragă tot mai în spate. 
Când ajunse la marginea prăpastiei, Butler îl izbi în cap cu ţeava, cu atâta putere, 
încât Jess dispăru în gol, urmându-şi acolitul în hăul fără fund. 

Marler şi Butler acţionaseră ca un cuplu perfect. Respectând planul iniţial, 
fiecare se ocupase de individul care se găsea cel mai aproape. Butler răsufla greu. 
Marler alergă să-şi recupereze pistolul cu gaze lacrimogene. Când se înapoie, Butler 
îşi recăpătase respiraţia normală şi acţiona aparatul de emisie-receptie. 

— Tweed. Stânca e înţesată cu explozibil. Mai târziu vom cobori pe panta 
domoală dinspre sud şi vom ajunge la voi, pe şosea. Spune-i lui Cardon, dacă poate, 
să ia şi motocicleta mea. Pete ar putea fi momeala pentru camion. De rest ne 
ocupăm noi de aici... 

— De acord, răspunse glasul încordat al lui Tweed. 

Rămăsese foarte puţin timp. Tweed îi dădu lui Nield instrucţiuni laconice. 


Nield încuviinţă. Tweed îi făcu semn lui Newman să pornească mai departe. Îl puse 


pe Cardon la curent cu planul şi porni maşina Espace. Îi ceru lui Jennie să-i 
transmită lui Gaunt să se pună şi el în mişcare, dar să nu se depărteze de convoi... 

De sus, Butler îi arătă lui Marler câteva găuri perforate în stânca instabilă, 
găuri în care se introdusese explozibil. Probabil dinamită. Marler se duse până pe 
muchia prăpastiei şi privi în jos. Noroc că niciodată nu suferise de rău de înălţime. 
Dincolo de şosea se căsca un abis ameţitor. Din locul în care se afla, putea vedea 
cum înaintează convoiul şi, lucru mult mai important, locul în care se găsea Pete 
Nield, călare pe motocicletă, aşteptând calm sosirea uriaşului camion. O momeală 
vie. Totul trebuia cronometrat la secundă. 

Şoferul camionului Nestle mesteca gumă. Indiferent ce făcea fie că era la 
volan, fie că stătea de vorbă, fie că aştepta să ucidă pe cineva - întotdeauna 
mesteca gumă. În ciuda greutăţii, camionul derapă puţin pe o porţiune de gheaţă, 
însă îşi păstră poziţia pe şosea, de parcă ar fi fost lipit de carosabil. 

Un timp radiatorul fusese deschis la maximum, dar cum geamul cabinei 
rămăsese ridicat, aerul dinăuntru era un amestec greţos de transpiraţie, benzină şi 
căldură. Dar şoferul habar nu avea. Tocmai se pregătea să coboare o clipă geamul 
şi să scuipe afară guma, înainte de a vâri o lamă nouă printre buzele subţiri. 
Deodată, după cotitura drumului, îl văzu pe Nield călare pe motocicletă, a cărei 
ţeavă de eşapament scotea un abur alb. 

Şoferul rânji din nou cu cruzime şi apăsă puternic pe pedala de acceleraţie. 
Nield demară ca o pasăre, ţinându-se aproape de peretele de stâncă şi parcă 
zburând peste zăpadă. Gumă-de-Mestecat rămase uimit, apoi agasat de viteza cu 
care demarase motocicleta. Apăsă şi mai tare pe acceleraţie. 

“Eşti un om mort, amice, murmură el. După aceea pot să-mi văd şi de treaba 
pentru care am fost trimis aici.” 

În primul rând, era nerăbdător să împingă în prăpastie automobilul Espace. 
Asta avea să-i producă cea mai mare plăcere. Continuă să ruleze cu viteză, dar 
Nield dispăru după o stâncă masivă care se înălța la marginea şoselei. Grozavă 
distracţie, se gândi Gumă-de-Mestecat. 

Serpentina era mai scurtă decât îşi închipuise. Trebui să frâneze ca s-o poată 
lua. În aceeaşi clipă auzi un huruit. Se încruntă, privi în sus şi îngheţă de groază. 
Stând aplecat în faţă şi uitându-se în sus prin parbriz, văzu o imensă ceaţă neagră 
coborând spre el. Bolovani uriaşi se izbiră de şosea în faţa camionului, 
rostogolindu-se în prăpastie. 

Şoferul încetă să mai mestece gumă. Îşi încleştă dinţii, înspăimântat de 
moarte. Ceva lovi cabina, deformându-i partea de deasupra. Un pietroi ricoşă pe 


cabină şi se pierdu în iadul alb de dedesubt. Brusc parbrizul se întunecă de valul de 
pământ care se prăvălise pe capotă. Acum conducea fără să vadă nimic. 

“lisuse! Nu... u... u!” 

Scoase un urlet. Roata nu mai răspundea la comenzile volanului pe care 
degetele lui se încleştaseră ca nişte gheare. Răsună un bubuit de tunet şi mii de 
tone de granit se prăbuşiră peste colosul pe roţi, cu forţa unui baros uriaş. Simţi 
cum camionul se răstoarnă în abis. Prin geamul lateral văzu cum hăurile îi ies în 
întâmpinare. Camionul fu împins de pe şosea şi se prăbuşi în gol, dându-se peste 
cap, ca o roată uriaşă. Mintea lui Gumă-de-Mestecat scăpă de sub control. Camionul 
prinse viteză şi se prăvăli în prăpastia adâncă de o mie de metri. Se izbi de stânci 
acoperite de gheaţă şi explodă în flăcări, sfârâind în zăpada rece. Colosul îşi găsise 
sfârşitul. 

În vârful stâncii, Marler şi Butler lucraseră din nou ca o echipă de profesionişti. 
Butler aşteptase lângă detonator, în timp ce Marler alergase pe buza prăpastiei, cât 
mai departe de convoi. Se oprise într-un punct din care putea privi în jos, având o 
perspectivă clară asupra serpentinelor şoselei. 

Cu braţul drept ridicat, Marler urmări trecând pe dedesubt furgoneta condusă 
de Newman, urmată de automobilul gri Espace şi de BMW-ul lui Gaunt. Aşteptă 
până când îl văzu pe Nield venind în viteză, călare pe motocicletă. În clipa în care 
Nield se îndepărtase îndeajuns de mult de stâncă, Marler lăsă fulgerător braţul în jos 
şi alergă cât îl ţineau picioarele, cât mai departe de muchie, spre centrul platoului. 
În acelaşi moment, Butler apăsă detonatorul cu toată puterea. 

Imediat o luă la fugă pe urmele lui Marler. Butler simţi cum pământul i se 
cutremură sub picioare şi se întrebă dacă va reuşi să se adăpostească. Ajuns la 
bolovanii lângă care aştepta Marler, privi în spate şi simţi cum i se taie respiraţia. 
Cei doi americani apreciaseră greşit locul în care amplasaseră detonatorul. Butler 
privi fascinat fisura care spintecă platoul, din care jumătate se prăvăli în gol o dată 
cu aparatul, într-un bubuit asurzitor. Nori de rocă sfărâmată se ridicară de sub 
zăpadă. Tuşind, amândoi alergară spre panta domoală, Marler ţinând în mână puşca 
Armalite şi pistolul cu gaze lacrimogene. 

Avalanşa de pietre continua să lunece la vale cu un bubuit de tunet. Marler şi 


Butler o luară la fugă, apoi se lăsară în jos pe panta lungă până în locul în care 


convoiul se oprise în aşteptarea lor. În momentul în care ajunseră pe şosea, Cardon 
îi salută, strigând spre Butler: 

— i-am pus motocicleta în portbagajul automobilului Espace. M-a ajutat 
Paula. N-am avut la dispoziţie decât câteva secunde. 

— Atunci mă duc s-o iau, dădu de ştire Butler. Îmi reiau locul în fruntea 
convoiului. 

— Vă felicit pe amândoi, le spuse laconic Tweed, coborând din maşină, ca să 
le iasă în întâmpinare. Marler, treci înapoi în furgonetă. Spune-i lui Newman să 
pornească. Vreau să ieşim din munţi înainte de lăsarea întunericului. Continuaţi să 
fiţi cu ochii în patru la alte posibile capcane ale adversarului. 

— Eu am să merg înaintea lui Newman, ca şi până acum, insistă Butler. 

Cu ajutorul lui Cardon, îşi luase motocicleta din portbagajul maşinii Espace. 
Amberg se răsuci pe locul lui, cu o privire fixă. Butler îi făcu un semn scurt cu mâna 
şi-i şopti lui Cardon: 

— Elveţianul a încremenit. De bună seamă că nu-i obişnuit cu astfel de 
excursii... 

Încălecă pe motocicletă, porni motorul şi demară în viteză, între timp, Gaunt 
cobori din BMW şi se apropie cu paşi mari. 

— Ce dracu' a fost asta? zbieră el. 

— O avalanşă, îi răspunse Tweed. larna aşa se întâmplă prin părţile acestea. 
Urcă din nou la volan. Pornim... 

Curând convoiul începu să coboare un şir de serpentine şi mai periculoase, 
care păreau să nu se mai sfârşească. Se însera, şi de o parte, şi de alta a şoselei se 
înălţau şiruri mari de brazi, cu crengile lăsate la pământ sub greutatea zăpezii 
îngheţate. Paula se cutremură văzând peisajul care îi amintea de nişte filme cu 
Siberia. 

Pădurea creştea până la marginea şoselei, formând tunele care-i dădeau 
Paulei senzaţia de claustrofobie. În habitaclul automobilului Espace temperatura 
continua să scadă, deşi Tweed deschisese radiatoarele la maximum. La altitudine 
mai mică scăpară de tunelele de conifere şi începură să se vadă casele luminate ale 
cătunelor ascunse pe la coturile şoselei sau în vâlcele. Lumina farurilor cădea pe 
căsuțe ale căror acoperişuri de ţiglă roşie se vedeau doar în jurul hornurilor, unde 
căldura de la sobe topise o parte din zăpadă. Terasele de la primul nivel păreau 
gata să se prăbuşească sub greutatea zăpezii. 

Trecură prin orăşelul Munster, săltând pe pietrele de pavaj, apoi reduseră 


viteza, pe măsură ce se apropiară de suburbiile oraşului Colmar. Tocmai trecuseră 


de o benzinărie care avea şi o cafenea, când un motociclist apăru ca din pământ şi 
porni în viteză paralel cu automobilul Espace. Eve, care în timpul incidentului cu 
stânca prăbuşită îşi păstrase calmul, ridică puşca. Paula ţinea Browning-ul gata să 
tragă, dar Tweed le văzu şi încetini. 

— Lăsaţi armele, pentru numele lui Dumnezeu! 

Opri maşina Espace şi motociclistul, cu drapelul britanic fluturând la antenă, 
frână lângă el. Tweed lăsă motorul în funcţiune, privi peste umăr şi deschise 
portiera. 

— Paula, îndreaptă revolverul înspre el, dar să nu tragi decât dacă scoate 
arma. 

Deschise portiera şi motociclistul cel înalt rămase în mijlocul şoselei, cu 
motocicleta sprijinită lângă el şi cu amândouă mâinile ridicate deasupra capului. 

— Eşti Tweed. Te aştept de ore întregi. Sunt Barton Ives, agent special FBI... 

— De unde ştiai că am să trec pe aici? Întrebă Tweed. 

— Cord Dillon mi-a spus că vei trece prin acest punct când vei cobori din 
munţi. Asta s-a întâmplat azi după-amiază. Am acte... 

— Ai grijă ce scoţi din buzunare, îl preveni Paula, când străinul vâri mâna în 
interiorul scurtei de piele. 

Scoase încet un portvizit şi i-l întinse lui Tweed, care-l studie la lumina becului 
din plafonul maşinii. Cum portiera rămăsese deschisă, înăuntru se făcuse şi mai frig. 

Newman apăru în spatele necunoscutului şi-şi propti ţeava pistolului Smith & 
Wesson în spinarea lui. 

— Am în mână o armă, îl avertiză el. 

— Da. Aşa mi-am închipuit şi eu. Bine faceţi că vă luaţi toate măsurile de 
precauţie. Dar nu-i riscant să stăm afară? 

— Nu chiar, îi răspunse Newman. 

Marler coborâse din furgonetă şi se postase în dreptul cafenelei de lângă 
benzinărie. Îşi lărgise cordonul canadienei îmblănite, ca să poată prinde la brâu 
pistolul cu gaze lacrimogene. Ţinea în mână puşca Armalite şi-şi rotea privirea în 
toate părţile. Butler, care se înapoiase la motocicleta lui, se instalase de cealaltă 
parte a şoselei. 

Tweed termină de inspectat portvizitul. Actele păreau a fi în regulă, iar 
fotografia corespundea cu persoana din faţa sa. Americanul îşi scosese casca de 
motociclist şi-şi trăsese în jos fularul care-i acoperea obrazul. Ceea ce-l convinse pe 
Tweed de identitatea omului din faţa lui era faptul că se potrivea descrierii făcute 
de Cord Dillon. În sfârşit, îl întâlnea pe adevăratul Barton Ives. 


A 


— Urcă în maşină, îl îndemnă Tweed. Aşază-te lângă mine, cu mâinile pe 
genunchi. În spatele dumitale sunt oameni înarmaţi, care vor trage la cea mai mică 
mişcare. Bob, pune motocicleta în portbagajul maşinii Espace... 

Lui Tweed nu-i luase mai mult de un minut ca să verifice identitatea 
necunoscutului. Făcu semn lui Marler şi lui Butler să pornească mai departe. El 
aşteptă până când Newman se înapoie la furgonetă. 

— Trebuie să vorbim între patru ochi, îi şopti Ives. Am pentru dumneata o 
poveste uluitoare. Mi se pare că nici nu ştii în ce ai intrat. Tare mă tem că nu vei 
crede un cuvânt din ce-am să-ţi spun. E de necrezut, dar e purul adevăr. 

— Nu acum, răspunse Tweed. Ne grăbim să ieşim din Franţa şi să trecem 
graniţa în Elveţia. Vom călători toată noaptea. Norton încă nu s-a dat bătut, de asta 
sunt convins. 

— Ai mare dreptate, întări Ives. 

Paula era impresionată de înfăţişarea şi comportamentul agentului FBI. După 
părerea ei, Ives avea aproape patruzeci de ani, era înalt, cu părul negru şi des, cu 
trăsături bine conturate, cu bărbie fermă şi bine bărbierit. În ciuda dificultății de a 
rămâne atâta timp ascuns şi de a rătăci din loc în loc ca să-şi salveze viaţa, Ives nu 
trăda nici urmă de încordare. Tonul lui era liniştit, stăpânit, aproape indiferent. 

— Atunci va trebui să ne grăbim, remarcă Ives. Dacă vreţi să ajungem în 
Elveţia în astă-seară. 

— E o chestiune de organizare, spuse Tweed, continuând să conducă 
automobilul Espace la mică distanţă în urma furgonetei. 

Locul în care-l întâlniseră pe Barton Ives fusese bine ales. O oază de linişte, un 
loc aproape pustiu. Câteva minute mai târziu se treziră prinşi în circulaţia intensă a 
oraşului Colmar la oră de vârf. Convoiul se reunise şi BMW-ul lui Gaunt venea chiar 
în urma lui Tweed, cam prea aproape pentru gustul acestuia din urmă, dar aşa era 
Gaunt. 

— Cum vom face? Întrebă Paula. 

— Vom trece graniţa exact pe unde am intrat. Vom lua trenul până la Basel. 
Vreau ca tu şi Eve să veniţi cu mine. Philip, i se adresă el peste umăr lui Cardon, vii 
şi tu cu noi, ca gardă de corp, împreună cu Butler şi Nield. Ives, dumneata ne 
însoţeşti în tren. 

Tweed nici nu se gândea să-l scape din ochi pe evazivul american, după ce 
aşteptase atâta timp să-l întâlnească. 


— Cum spui dumneata, se învoi vesel Ives. 


— Cum rămâne cu automobilul Espace, cu furgoneta şi cu armele? Întrebă 
Paula, deja preocupată de o nouă problemă. 

— Vom proceda altfel decât la venire, răspunse Tweed cu un nou elan în glas, 
care o făcu pe Paula să se simtă istovită. 

Oprind la semafor, Tweed îi aruncă fetei o privire scurtă. Ochii lui străluceau 
plini de hotărâre şi dornici de acţiune. Din acest moment intrăm cu adevărat în 
acţiune, se gândi Paula. 

În timp ce se apropiau de Hotelul Bristol, Tweed le dădu explicaţii mai 
amănunțite: 

— Presupun că amicul nostru Beck, şeful poliţiei elveţiene, e în stare de alertă 
la frontieră. Grănicerii francezi probabil continuă să caute terorişti care vor să intre 
în Franţa, nu să iasă. Dacă Newman şi Marler au probleme, Bob va cere imediat să 
ia legătura cu Beck. 

— Cum rămâne cu arma Uzi a lui Bob? insistă Paula. 

— Toate armele vor fi ascunse, prinse sub şasiul furgonetei şi al automobilului 
Espace, inclusiv Uzi. lată unde riscă Newman să dea de bucluc. Nu mă îndoiesc că 
vom avea nevoie de aceste arme pentru confruntarea decisivă. 

- Rămânem la Basel peste noapte? Întrebă Paula. 

— Nu! Ne continuăm drumul. Am aranjat să ne întâlnim cu Newman şi Marler 
în gara Basel. De acolo vom merge cu maşinile fără escală spre sud-vest, în partea 
francofonă a Elveţiei. De la Basel la Neuchatel, apoi dincolo de lac până la Yverdon 
şi, în sfârşit, la sud spre Ouchy, pe malul Lacului 

Geneva. Amberg, parcă acolo spuneai că e ascuns ceea ce ţin neapărat să 
văd şi să aud? 

— Acolo, încuviinţă scurt bancherul. Dar va trebui să oprim câteva minute la 
filiala mea din Basel, ca să iau cheia de la seif. 

— Doar câteva minute. Doi dintre oamenii mei te vor însoţi în interiorul băncii. 
Paula, când ajungem la gara mare din Basel, telefonează la două hoteluri din Ouchy 
şi rezervă camere - Hotelul d'Angleterre pentru Butler şi Nield, Hotelul Château 
d'Ouchy pentru noi ceilalţi, inclusiv Amberg. 

— Dar eu prefer să stau la... începu Amberg. 

—  Preferinţele dumitale nu mai valorează nici-o ceapă degerată, din 
momentul în care la Château Noir ne-ai oferit un ecran gol, replică Tweed. Vei 
rămâne cu noi pe tot parcursul călătoriei. 

— Prin urmare, conchise Paula, măcar o dată vom fi şi noi înaintea 


adversarului. Poate nici nu vom mai da ochii cu ei vreodată. 


— Eu n-aş conta pe asta, comentă Eve, întinzându-şi braţele deasupra 
capului. 

— Dacă îţi închipui aşa ceva, o preveni Tweed, dată fiind vasta reţea cu care 
avem de a face, atunci chiar că-ţi faci iluzii... 

Pe înălțimile munţilor Vosgi, Norton, pe care numai motorul duduind şi 
radiatoarele deschise la maximum îl fereau să îngheţe bocnă, primise de la 
Mencken un raport bruiat de paraziți, relativ la evoluţia operaţiunii. 

Evoluție! Dacă Mencken ar fi fost lângă el, Norton l-ar fi strâns de gât. 
Subordonatul său îi raportase sec şi rece că ambuscada pusă la cale pe Şoseaua 
D417 dăduse greş. 

— Vrei să spui că autocamionul Nestle a fost zdrobit şi azvârlit în prăpastie de 
stânca prăbuşită? Întrebă Norton, nevenindu-i să creadă. 

— Am avut mare ghinion... începu Mencken, fericit că se găsea lângă Munster, 
la kilometri depărtare de Norton. 

— Ghinion? Raha strigă Norton. Mie să nu-mi umbli cu tâmpenii. Ce s-a 
întâmplat în Faza Doi? 

— Stiva de buşteni pe care trebuia să-i rostogolim peste ei era îngheţată 
bocnă. La fel şi excavatorul pe care am vrut să-l folosim... 

— Şi unde se află acum convoiul lui Tweed? Norton rareori îşi pierdea 
cumpătul, aşa că se strădui să-şi ţină firea şi să chibzuiască la pasul următor. Unde 
sunt maşinile Galben, Portocaliu şi Cafeniu, rezerva vitală? Presupun că ştii, adăugă 
el sarcastic. 

— Maşinile Portocaliu şi Cafeniu au îngheţat. Am fost nevoit să chem maşina 
Galben ca să le pornească. Toate acestea au luat timp. Le-am trimis pe toate trei 
înapoi pe şoseaua N415, prin Kayserberg. Am sperat să-l intercepteze pe Tweed, 
dar cred că au ajuns prea târziu. Maşinile nu se puteau întoarce pe celălalt traseu - 
am fi fost surprinşi de prăbuşirea stâncii. 

— Aşa s-a şi întâmplat, îi reaminti Norton. Rămâi unde eşti, până te chem din 
nou. Am o treabă de făcut şi fiindcă vreau să iasă bine, am s-o fac eu însumi. 
Păstrează-ţi rezervele în Colmar până când îţi dau de ştire... 

Norton, care trebuia să ajungă la Lac Noir la ora 6 seara la întâlnirea cu Voce 
Mârâită, se duse la locul stabilit cu un sfert de oră înainte. Stinse farurile şi lăsă 
motorul în funcţiune, ca să nu îngheţe. 

Se lăsase noaptea şi temperatura scăzuse sub zero. Cobori geamul câţiva 
centimetri, ţinând cu mâna dreaptă pe genunchi un Browning automat HP35. Mai 


devreme farurile luminaseră un perete de stâncă nu prea înalt, dincolo de care se 
întindeau apele negre ale lacului încremenit. 

Norton nu-şi pierdea sângele rece cu una cu două, dar lipsa oricărui sunet, 
acea tăcere incredibilă, mormântală, îl tulbura. Unde dracu’ era Voce Mârâită? 

Nici urmă de alt vehicul, de altă aşezare sau făptură omenească. Cu mâna 
stângă aprinse o lanternă puternică şi plimbă fasciculul pe vârful stâncii, 
cercetându-l cu atenţie. Atunci dădu cu ochii de cutia de lemn cocoţată pe parapet. 
Cobori repede din maşină şi închise uşa imediat, ca să nu fie luminat de becul din 
interior. Rămase câteva clipe bune cu urechile la pândă. Frigul cumplit trecea prin 
haina de astrahan. Se apropie cu băgare de seamă de cutie. Lungă şi lată cam de 
treizeci de centimetri, părea să fie veche şi avea capacul pus. Îl săgetă cumplita 
bănuială că era o capcană. Nu, nu era posibil. Voce Mârâită voia banii. 

Uriaşa sumă de bani se afla încă în paza lui Louis Sheen, în camera Hotelului 
Bristol. Mai devreme Norton se gândise amuzat la Sheen, care era legat cu lanţul de 
servieta-diplomat. Singurele momente când scăpa de povară erau când se ducea la 
baie sau când făcea duş. Dar şi atunci lua servieta cu el. 

Norton studie cutia cea veche. Încă era suspicios. Fasciculul lanternei nu-i 
arătă nici urmă de sârme. Folosindu-se de ţeava Browning-ului, ridică încet capacul 
până când putu privi înăuntru. Cutia părea goală. Trase adânc în piept aerul 
îngheţat şi săltă capacul. Privi în interior şi înjură în stilul puşcaşilor marini. 

Pe fundul cutiei era un bilet. Cuvintele fuseseră aşternute grosolan, cu un fel 
de carioca. Mesajul era supărător şi cât se poate de limpede. 

Domnule Norton. Bine ai venit. Dacă vrei într-adevăr cele două obiecte, adu 
banii. Porneşte către Ouchy, în Elveţia, lângă Lacul Geneva. Ji s-a rezervat o 
cameră la Hotelul Château d'Ouchy. Să fii acolo în astă-seară. Vei primi veşti de la 
mine. Nu pierde nici-o clipă. De data aceasta, te rog să vii cu banii. E ultima ocazie. 

Norton azvârli cutia în apele negre şi liniştite ale lacului. La lumina lanternei o 
urmări cum se scufundă. Se înapoie la maşină, închise portiera, ridică geamul şi 
scoase din torpedo o colecţie de hărţi, până când o găsi pe cea a Elveţiei. 

Îi luă ceva timp până când, plimbându-şi degetul pe malul Lacului Geneva, 
descoperi localitatea Ouchy. Luă telefonul mobil. Printr-o minune Mencken îi 
răspunse imediat, iar vocea lui se auzi tare şi limpede. 

— Ouchy, Elveţia... Norton spuse pe litere numele portului. Deplasează toate 
rezervele în fundătura aceea blestemată chiar în astă-seară. Împrăştie oamenii la 


cât mai multe hoteluri. Sună-mă diseară la unsprezece, dar nu te apropia de Hotelul 


Château d'Ouchy. OK? Ce dracu' îmi pasă mie cum te descurci? Treci la treabă, 
dobitocule... 

Pentru moment lui Norton nu-i mai păsa de Tweed. Mintea lui se concentra 
asupra căilor de a pune mâna pe bandă şi pe film, or asta însemna să ajungă cât 
mai curând la Ouchy. Nu-i surâdea ideea să mai rămână lângă lacul cel sinistru - 
ridicase privirea o singură dată şi, în lumina lunii, văzuse sinistrul castel cocoţat 
ameninţător undeva deasupra lui. 

Acceleră atât cât îi permitea drumul, până ajunse la Şoseaua N415, care avea 
să-l ducă înapoi la Kayserberg. Acolo voia să treacă pe la L'Arbre Vert, să-şi ia cele 
câteva lucruri şi să achite nota de plată. Ajuns într-un loc mai singuratic, trase 
maşina în afara carosabilului, pe o porţiune acoperită cu zăpadă, fără să oprească 
motorul. 

Scoase hărţile, le cercetă şi decise să o ia pe autostradă până la Basel. De 
acolo intenţiona să călătorească toată noaptea până la Ouchy. În timp ce punea 
hărţile deoparte, hotărî că era mai bine să treacă pe la Hotelul Bristol, să vadă dacă 
şi ceilalţi oameni ai lui plecaseră. Atent la detalii, Norton era adeptul fanatic al 


verificării fiecărui amănunt. 


Marvin Mencken luase şi el câteva decizii. După ce primise ordine de la 
Norton, luă legătura cu maşina Galben prin telefonul mobil şi aranjă o întâlnire la 
Munster. 

Şeful acestei echipe era Jason, un pistolar profesionist din New Jersey. Cu o 
faţă de buldog şi îndârjit ca un animal, era probabil, cel mai necruţător dintre 
subordonații lui Mencken şi Norton. 

Spre deosebire de Norton, pe Mencken continua să-l preocupe în cel mai înalt 
grad faptul că Tweed trăia. Era o insultă la adresa priceperii lui profesionale. Ajuns 
la Munster, îşi parcă maşina lângă Galben, cobori în noaptea friguroasă şi dădu 
ordine speciale echipei de rezervă. Maşinile Portocaliu şi Cafeniu porniseră deja spre 
sud, către Elveţia. Mencken îşi prevenise oamenii, prin telefonul mobil, să-şi ia 
bagajele de la Hotelul Bristol şi să achite nota de plată. Viclenia lui Mencken rivaliza 
cu grija lui Norton pentru detalii. 

— Jason, începu el fără alte introduceri, vorbind prin geamul coborât al 
portierei. Mai târziu vă luaţi tălpăşiţa şi porniţi ca vântul şi ca gândul spre fundătura 
asta, Ouchy. Am însemnat locul pe harta asta de rezervă. OK? Ar fi de preferat. 
Instalează-ţi oamenii la un hotel mai mic. Evită să te apropii de Château d'Ouchy. 


Am scris numele jos, pe marginea hărţii. 


— Ai spus “mai târziu”. Mai trebuie să facem ceva între timp? 

Jason vorbea pe un ton răguşit - fuma câte trei pachete de ţigări pe zi. Razele 
difuze ale unui stâlp cu neon îi luminau capul şi figura. Cu ochi porcini, nas de boxer 
şi dinţii de jos ieşiţi în afară peste buză, până şi Mencken îl găsea respingător. 

— Mai ai trei oameni, continuă Mencken. Vreau să te duci direct la Hotelul 
Bristol. Încercaţi să treceţi neobservaţi, dar fiţi cu ochii în patru după Tweed şi ceata 
lui. 

— Să le facem de petrecanie, lui şi celorlalţi? Întrebă nerăbdător Jason. 

— Întocmai. Eu vin în urma voastră, voi ajunge acolo mai târziu. Lucraţi cât 
mai curat. După ce terminaţi, poate îi aşezaţi în capul oaselor în paturile lor. Să-i 
facem o surpriză cameristei, sugeră Mencken cu umorul lui macabru. 

— La Brasserie! Îi îndemnă Tweed când ajunseră aproape de hotelul Bristol. 
Şi un pahar de Riesling! 

Era o încercare de a-şi înveseli pasagerii. Simţea că începeau să se resimtă 
după evenimentele din ziua aceea. 

— Cine te-ar auzi ar crede că n-ai mâncat şi n-ai băut nimic de când ai plecat 
de la Colmar, îl dojeni Paula. 

De fapt, luaseră ceva “la botul calului”. Înainte de a pleca de la Hotelul Bristol, 
în aceeaşi dimineaţă. Paula comandase un mare număr de sandwich au jambon, 
adică pâine franţuzească şi şuncă. Mai pregătise pentru drum şase termosuri, 
cumpărate la Basel, pline cu cafea, şi un altul cu lapte rece. În plus, mai luase şi 
doisprezece litri de apă minerală. 

Mâncaseră şi-şi potoliseră setea în prima parte a drumului de întoarcere de la 
castel, apoi ceva mai târziu, după incidentul cu stânca prăbuşită. Totuşi, se gândi 
Paula, nu luaseră decât o gustare. Începea să-i fie şi ei foame. 

— Acum suntem în siguranţă? Întrebă brusc Amberg pe un ton autoritar. 

— Nu, îi răspunse Tweed. Vom fi în siguranţă numai după ce filmul şi banda 
vor ajunge în mâinile noastre. Prin urmare, Amberg, adăugă el dezinvolt, de 
dumneata depinde. 

— Nu vor şti că mergem la Ouchy, opină bancherul. 

— Nici pe asta să nu contezi prea mult, replică Tweed, hotărât să-l ţină pe 
elveţian ca pe jăratic. 


A 


— Nu te mai agita atât, Walter, îl certă Eve, care arareori intervenea în 
discuţii. Avea un aer calm şi vocea nu-i tremura deloc. Paula îi admira stăpânirea de 
sine. Walter, continuă Eve, dacă eşti cu nervii la pământ, nu mânca şi nu bea nimic 
la cină. Rişti să faci indigestie. Doar nu vrei să păţeşti una ca asta, Walter, încheie 
ea cu o undă de ironie în glas. 

Amberg amuţi din nou, după ce-i aruncase Evei o privire plină de ură, care 
nu-i scăpă Paulei. Acum circulaţia era foarte intensă şi, venind în urma lui Newman, 
Tweed trase maşina Espace chiar la bordura trotuarului lat din faţa magazinelor de 
vizavi de gară. 

Frână în acelaşi timp cu furgoneta din faţa lui. Îi trecu prin minte că acelaşi 
trotuar fusese scena întâlnirii târzii dintre Jennie Blade şi Omul din Umbră. Cum 
suna descrierea făcută de ea acelui sinistru personaj? Un bărbat într-un palton lung, 
negru, cu o pălărie cu boruri late care-i ascundea complet obrazul. Oare spusese 
adevărul? se întrebă el. Newman apăru în dreptul geamului deschis. 

— Vă propun să coborâţi toţi aici şi să mergeţi direct la Brasserie, unde sunt şi 
alte persoane. Marler va parca furgoneta ceva mai departe. Trec eu la volanul 
automobilului Espace. Paula, poţi da o fugă până la BMW, care a oprit la câţiva 
metri mai în spate? Vreau s-o însoţeşti pe Jennie până la Brasserie. Dar, mai întăi, 
spune-i lui Gaunt să vină cu maşina după mine. Şi mai spune-i... să se abţină de la 
comentarii. 

— Dar Butler şi Nield? Întrebă Tweed. 

— Le-am transmis prin radio să vină în urma convoiului. Acum aş vrea să trec 
mai repede la volan... 

Tweed cobori şi porni grăbit pe trotuar, urmat de Paula, Eve, Amberg şi 
Cardon, care-l ţinea strâns cu o mână pe elveţian. Dacă mi se întâmplă ceva, se 
gândi Tweed, Newman poate de acum să preia controlul întregii operaţiuni. 

Eve îl ajunse din urmă şi-l luă de braţ, ţinând puşca ascunsă sub poalele lungi 
ale hainei. Paula alergă spre BMW-ul lui Gaunt. Acesta începuse să claxoneze fără 
întrerupere, tocmai când grupul se străduia să treacă neobservat. Văzând-o pe 
Paula, Jennie cobori geamul portierei. Paula i se adresă lui Gaunt pe un ton plin de 
răceală. 

— Încetează imediat cu gălăgia! Jennie, tu coboară. Te conduc la Brasserie. 

Jennie cobori repede din maşină, iar Gaunt se aplecă în faţă şi o săgetă pe 
Paula cu o privire mânioasă. 


— Cu cine îţi închipui că vorbeşti? Întrebă el cu un aer de superioritate. 


— Cu tine, dobitoc încrezut ce eşti! se răsti ea. Pui viaţa oamenilor în pericol. 
De a ta puţin îmi pasă, mişcă-ţi imediat rabla de aici. 

Luat prin surprindere, Gaunt se supuse. Paula trânti portiera, iar Seniorul 
încuviinţă din cap şi se urni din loc, pornind după Newman, care tocmai dădea colţul 
la volanul automobilului Espace. Paula o luă de braţ pe Jennie şi cercetă, din priviri, 
trecătorii care se îmbulzeau şi se ciocneau unii de alţii, grăbiţi să traverseze către 
gară. Gaunt reuşi să treacă de semafor cu o clipă înainte ca acesta să se schimbe în 
roşu. 

Era într-adevăr oră de vârf. Toţi arătau plictisiţi după rutina unei zile de 
muncă, sătui de mers prin zloată, sătui de frigul pătrunzător. Paula găsea această 
atmosferă de normalitate ciudat de relaxantă după călătoria de coşmar în Vosgi. 

Un val de căldură le întâmpină când deschiseră uşile Brasseriei bine încălzite. 
Tweed se aşezase deja la o masă, aproape de intrarea în hotel, cu Eve alături. 
Cardon şedea în capul unei mese lungi, de unde putea ţine sub observaţie întregul 
restaurant. 

— Un pahar de Riesling pentru toţi cei pe care-i tentează ideea, anunţă 
Tweed. Cred că avem nevoie de un întăritor înainte de a urca în camerele noastre 
ca să ne aranjăm puţin pentru cină. 

Cel puţin, aici suntem în siguranţă, se gândi Paula, aşezându-se lângă Cardon, 
în timp ce Jennie se instala pe un scaun alături de ea. Paula acceptă cu entuziasm 
un pahar de Riesling şi-şi plimbă privirea prin restaurant. Nu văzu decât câţiva 
localnici care se opriseră să bea ceva în drum spre casă. Deodată îngheţă. 

Aşezat de unul singur la o masă, la nici trei metri de ea, era una dintre cele 
mai respingătoare figuri pe care le văzuse vreodată - un bărbat care semăna leit cu 
un buldog. 


Ajungând la Kayserberg, Norton reduse mult viteza. Străzile vechi şi înguste 
erau troienite de zăpadă. Ce ţară! Oare aici nu auziseră de pluguri de zăpadă? Opri 
Renault-ul pe o stradă laterală, la o oarecare depărtare de L'Arbre Vert. Cu cât 
proprietarul ştia mai puţine despre el, cu atât mai bine. 

Înaintă cu greu prin zăpadă, fără a întâlni în cale nici ţipenie de om. Vechile 
clădiri luminate de lămpi din fier forjat aveau ziduri tencuite, cu bârne de lemn 
încastrate în ele. Culoarea tencuielii diferea de la o casă la alta: stacojiu, ocru 
închis, portocaliu intens. Kayserberg era un orăşel frumos, dar Norton nu-i dădu 
nici-o atenţie. Totul ar fi trebuit demolat şi înlocuit prin clădiri moderne, cu pereţi de 
sticlă. 


Păşi în holul de la intrare al Hotelului L'Arbre Vert, fără să acorde vreo atenţie 
ştergătorului de metal de afară şi umplând covorul de zăpadă. 

— Aţi fost căutat la telefon, îl anunţă femeia de la recepţie. Cred că de fiecare 
dată a fost aceeaşi persoană. A sunat de şase ori. V-a lăsat un mesaj. 

Norton încuviinţă din cap şi luă foaia împăturită. Mai întâi se duse în camera 
lui, îşi scoase haina şi căciula de blană, apoi citi 

mesajul 

Telefonează de urgență. Repet. de urgență. Sara. 

— La dracu’! Du-te şi aruncă-te de pe un bloc. De pe unul înalt, spuse cu voce 
tare Norton. 

Se uită la ceas. La Washington era ora 2 după-amiază. Aproape că-l tenta să 
nu ţină seama de mesaj. Aşezat pe pat, hotărî că era mai bine să telefoneze. 
Probabil că legătura va fi atât de proastă, încât îi va fi imposibil să aibă o 
convorbire. 

Prost dispus, începu corvoada de a prinde Washington-ul. Legătura nu era 
câtuşi de puţin proastă, ci chiar foarte bună. Îi răspunse Sara. 

— E nerăbdător să discute cu dumneata. În locul dumitale m-aş purta cu 
tact... 

— Dar nu eşti în locul meu, replică Norton. 

— Cum vrei. Tonul Sarei era calm şi indiferent. Ţi-l dau la telefon. Să nu spui 
că nu te-am prevenit... 

Înzestrat cu un curaj ieşit din comun, Norton era mai prost dispus decât 
oricând. Avusese o zi grea. Toate tentativele de a-l lichida pe Tweed dăduseră greş. 
Nu reuşise să pună mâna pe film şi pe bandă. Nu avea de gând să se umilească în 
faţa preşedintelui. 

— Norton? Tonul preşedintelui March era agresiv. Ce gogoşi îmi mai îndrugi de 
data asta? Aştept. 

— Ştiu unde se află obiectele de care aveţi nevoie. Plec într-un orăşel pierdut 
pe harta Elveţiei, pe nume Ouchy. Acolo se află cele două obiecte. Am să vă dau 
numărul meu de îndată ce ajung acolo. Mai târziu în cursul serii, după ora 
europeană. Suntem la un pas de a reuşi. 

— Nu dau doi bani pe “la un pas”, strigă March. Mai bine trimiteam un liftier 
să facă treaba asta. Cineva te joacă după bunul lui plac. 

Era adevărat, descoperi Norton. Voce Mârâită adoptase tactica răpitorilor. Îl 
trimitea de fiecare dată la altă destinaţie, ca să-i tocească nervii. Faptul că 
preşedintele pusese degetul pe rană era departe de a-i îmbunătăţi starea de spirit. 


— Ascultaţi măcar de data asta, se răsti el. Eu sunt la faţa locului. Acum 
cunosc situaţia. Lăsaţi-mă să-mi fac treaba. M-aţi auzit? Mă ascultați de acolo din 
biroul dumneavoastră elegant? 

March ajunsese în Biroul Oval tocmai fiindcă nu-şi pierduse sângele rece în 
momentele de criză. lzbucnirile lui furioase erau de fiecare dată calculate. 
Rezemându-se de spătarul fotoliului, March îşi cocoţă picioarele pe tăblia mesei, cu 
gleznele încrucişate, căzând pe gânduri. 

— Mai sunteţi la telefon? Întrebă Norton cu glas hârşâit. 

— Bineînţeles că sunt, răspunse liniştit March. Mencken e prin apropiere? 
Întrebă el ca din întâmplare. 

Era rândul lui Norton să facă o pauză. Singura eventualitate care-l punea pe 
gânduri era aceea că ar putea fi înlocuit cu nemernicul de Mencken. Hotări să nu-i 
ascundă nimic preşedintelui. March repetă pe un ton stăpânit aceeaşi întrebare 
pusă mai devreme de Norton: 

— Mai eşti la telefon? 

— Da. Să sperăm că nu se întrerupe legătura. Trag nădejde că vă daţi seama 
că am suferit pierderi grele... 

— Cu alte cuvinte, acest Tweed e mai inteligent decât credeam? comentă 
preşedintele pe acelaşi ton liniştit. 

— Pur şi simplu, a avut noroc. Norton încerca să-l abată pe March de la 
subiectul Mencken. Am suferit pierderi grele, repetă el. 

— Deci nu poţi face o omletă fără să spargi ouăle, răspunse March plictisit. 

— Voiam să spun că am mai avea nevoie de întăriri. 

— Oare Mencken ar avea şi el nevoie de întăriri? Tot nu mi-ai răspuns. 
Mencken se află prin apropiere? 

— Da. 

— Nu-mi mai permit să trimit întăriri. Am nevoie de oamenii rămaşi aici, la 
Washington. Există câteva persoane care trebuie reduse la tăcere. Parcă spuneai că 
Tweed a avut noroc, îşi aminti March, întinzându-i o nouă cursă lui Norton. Aş spune 
că a fost isteţ, din moment ce este încă în viaţă. Făcu o pauză. Văd că nu mă 
contrazici. Ţi-am dat un termen, Norton. Te apropii de limită. Vreau filmul şi banda. 
Vreau ca Tweed, Joel Dyson, Cord Dillon şi Barton Ives să fie eliminaţi. Definitiv. 
Treci la treabă... 

Legătura cu Washington-ul se întrerupse. Norton puse încet receptorul în 
furcă, fără a se mai obosi să înjure. Ouchy urma să fie o baie de sânge. 


În biroul său din reşedinţa de la Chevy Chase, senatorul Wingfield privi cu 
răceală spre cei doi oaspeţi aşezaţi la masa rotundă. Bancherul şi politicianul cel 
vârstnic îl urmăreau cu atenţie, înțelegând că intervenise ceva important. 

Senatorul convocase de urgenţă o consfătuire a Celor Trei înţelepţi. Dar nu 
acesta era motivul atmosferei încordate din salonul cel confortabil. De regulă, 
Wingfield avea o figură paternă şi binevoitoare. Rareori îşi trăda sentimentele, dar 
expresia posomorâtă, întipărită pe trăsăturile lui aristocratice le reţinuse imediat 
atenţia. 

— Domnilor, începu Wingfield, tocmai am primit de la vicepreşedinte o 
informaţie confidențială. Jeb Calloway a ajuns în posesia raportului din interiorul 
acestei mape printr-un curier special din Europa. E vorba de ceva incredibil - nu pot 
decât să sper că cel care l-a scris nu-i în toate minţile. 

— Dumneata chiar crezi asta? Că nu-i în toate minţile? Întrebă politicianul. 

— Dacă este - şi tare mă tem că e la fel de întreg la minte ca oricare dintre 
noi - atunci ţara noastră se confruntă cu cea mai cumplită criză a acestui secol. 

— Ştii cine a scris raportul? Întrebă bancherul. 

— Da. Un agent special FBI. Un anume Barton Ives. Scoase din mapă foile 
dactilografiate şi i le întinse bancherului. judecaţi singuri. 

— Aceste documente atestă că Barton Ives ştie cine se face vinovat pentru 
crimele bestiale comise în mai multe state din Sud, comentă după câteva minute 
bancherul care citea foarte repede. Din datele raportului medico-legal efectuat în 
statul respectiv, de fiecare dată victima a fost o femeie căreia i s-a tăiat gâtul, după 
ce a fost violată. Toate crimele au rămas nerezolvate, deşi au avut loc cu câţiva ani 
în urmă. De necrezut. 


Ap 


— La ce te referi? Întrebă politicianul, în timp ce bancherul îi întindea 
documentele. 

— La persoana acuzată de acele oribile asasinate. Nu numai că fiecărei 
victime i s-a tăiat gâtul cu un cuţit cu lamă zimţată - din câte se pare, un cuţit de 
bucătărie - dar fiecare cadavru a fost mutilat cu acelaşi sadism. 

— Cine-i acest Barton Ives? insistă politicianul, înainte de a examina 
documentele. Parcă am mai auzit de numele acesta. 

— Unul dintre şefii de la FBI, răspunse fără prea mare tragere de inimă 
Wingfield. Înainte de a vă chema aici, am făcut unele investigaţii discrete. Ives a 
primit sarcina de a cerceta cele şase crime. Când era pe punctul de a pregăti un 


raport amplu, şeful lui de la Memphis a fost mutat la Seattle. Noul şef i-a ordonat lui 


Ives să sisteze ancheta şi să distrugă dosarele. Fusese trimis la Memphis prin ordin 
venit direct de la Washington. Ives susţine că a fost nevoit să fugă în Europa ca 
să-şi salveze viaţa. Cercetările mele confirmă această bizară succesiune de 
evenimente. 

Se lăsă o tăcere adâncă, timp în care politicianul spicuia din raport. Ţinea 
muchia fiecărei pagini cu vârfurile degetelor, ca să nu lase amprente. Lăsă din 
mână şi ultima foaie şi împinse mapa cu cotul în direcţia lui Wingfield, peste masa 
lăcuită. 

— Aici se pomeneşte de amprenta unui deget mare, găsită pe aripa unei 
limuzine Lincoln Continental şi aparţinând celei de a şasea femei violate şi ucise, 
remarcă el. Barton Ives spune că deţine amprenta respectivă, care s-a păstrat şi pe 
maşină. Deci unde dracu' e maşina? 

— Am făcut cercetări şi în direcţia aceasta, îi spuse Wingfield. Înainte de a 
părăsi Memphis-ul cu destinaţia Europa, Ives a ascuns maşina. Lucru greu de 
realizat, date fiind dimensiunile unui asemenea obiect, însă Ives e un om cu 
experienţă. El afirmă că nimeni în afară de el nu mai cunoaşte locul. 

— Ei bine, interveni politicianul, am avut parte de tot felul de preşedinţi 
corupti, fără a mai pune la socoteală Watergate. Preşedinţi cu amante - lucru foarte 
frecvent. Unii aveau copii din flori. Alţii au păşit în Biroul Oval numai cu hainele de 
pe ei, ca la terminarea mandatului să fie milionari. Presupun deci că în această 
epocă de violenţe fără precedent trebuia să ne aşteptăm şi la aşa ceva. 

— Dacă e adevărat, March nu mai poate rămâne în Biroul Oval, ca şi cum 
nimic nu s-ar fi întâmplat, declară categoric senatorul. 

— Dar nu posezi suficiente dovezi ca să întreprinzi ceva, obiectă politicianul. 

— Prin urmare, am nevoie de acest Barton Ives aici, în această încăpere, ca 
să-l putem da în vileag pe preşedinte. Cred că am să stau de vorbă cu 
vicepreşedintele. 

— Barton Ives e omul lui Jeb Calloway? Întrebă bancherul. 

— Eu n-am spus asta, răspunse prudent Wingfield. 

— Şi cum vei proceda, în caz că această tenebroasă afacere cu cele şase 
crime se dovedeşte adevărată? Întrebă fără ocolişuri politicianul. Ai să-l pui sub 
acuzare? 

— Nu putem lăsa ca numele naţiunii să fie târât în noroi. E tot ce pot să spun 
în acest moment, răspunse senatorul. Cât despre modul în care vom proceda, 
propun să ridicăm şedinţa, să nu vorbim nimănui despre bănuielile noastre şi să 


aşteptăm să vedem ce se întâmplă în continuare... 


Când Sara răspunse chemării preşedintelui, Bradford March tocmai bea bere 
cu sticla la gură. Sara aşteptă până când preşedintele îşi şterse buzele cu dosul 
mâinii sale păroase. 

— Am auzit zvonuri persistente că Sfânta Treime se întâlneşte mai des decât 
de obicei, remarcă el. Asta nu-mi place. 

Era o referire ironică la Cei Trei înţelepţi. March îşi ţuguie buzele şi se uită fix 
la Sara. Aceasta înţelese că preşedintele aştepta o reacţie din partea ei. 

— Deci să facem ceva? Asta vrei să spui? În acest caz, cum procedăm? E 
posibil să ne jucăm cu focul. Or fi ei nişte dinozauri, dar fii sigur că nu duc lipsă de 
curaj. Nu-i stârni, Brad. 

— Sara, uneori sfaturile tale sunt bune, foarte bune. March se rezemă de 
spătarul fotoliului, ducând din nou sticla la gură. Alteori sunt al dracului de tâmpite. 
Ca acela de adineauri. 

— E - voise să spună “treaba ta”, dar se răzgândi la timp - problema ta. Nu 
trebuie decât să-mi spui ce vrei. 

— Vreau ca trei oameni de la Unitatea Unu - fiecare cu maşina lui - să-i 
urmărească zi şi noapte pe senator, pe politician şi pe bancher. Întocmeşte un 
program pe schimburi, aşa încât echipa de urmărire să fie tot timpul cu ochii în 
patru. Vreau rapoarte zilnice despre fiecare persoană cu care intră în contact Sfânta 
Treime. Ridică bărbia şi o privi încruntat. Ce-ar fi să începi chiar în clipa asta? 

Sara trecu imediat la treabă. Într-o oră trei oameni din Unitatea Unu erau 
postați în preajma locuinţei din Chevy Chase a senatorului Wingfield. Sara tocmai 
aflase că acolo avusese loc o consfătuire. 

Urmăritorii ajunseră exact cu o jumătate de oră prea târziu. Cele două 


limuzine deja veniseră acolo, îşi luaseră iluştrii ocupanţi şi se făcuseră nevăzute. 


Singur la Brasserie, Jason, americanul cu faţa de buldog, rămăsese îmbrăcat 
în canadiană, deşi în restaurant era cald. Nu avea de ales - la subsuoara stângă 
purta un toc de armă în care era ascuns un Luger. 

Şedea bând bere şi umplându-şi gura mare cu omletă, felicitându-se pentru 
norocul care dăduse peste el. Principala ţintă - aleasă de Mencken în persoană - 
şedea cu faţa către el, în compania câtorva femei frumoase şi a unui tânăr 


inofensiv, în vârstă de cel mult treizeci de ani. 


Între două îmbucături de omletă, mai aruncă o privire spre Paula şi Jennie. 
Trase concluzia că ţinta - Tweed - era o pradă uşoară. În aceeaşi clipă privirea lui o 
întâlni pe a lui Tweed. Englezul îl ţintui cu o căutătură pătrunzătoare, şi Jason se 
grăbi să se uite în altă parte. Ochii aceia îl nelinişteau... însă nimeni nu împuşcă cu 
ochii. 

Jason privi spre uşa ce dădea în stradă şi hotărî că putea străbate distanţa în 
câteva secunde. Cele două gloanţe pe care le va trimite în Tweed îi va garanta 
acestuia, ca ultimă destinaţie, cimitirul local! 

Însoţit de Newman, Barton Ives intră în restaurant, venind dinspre hotel. 
Văzându-l, Tweed simţi cum îi creşte admiraţia faţă de agentul FBI. Ives purta un 
guler medical din material spongios care-i sprijinea capul şi-i limita mişcările. Cu 
maxilarul ridicat, cu o beretă care-i ascundea părul negru, tuns scurt, era cu totul 
altă persoană. Ives se aşeză lângă Tweed şi începu să-i vorbească în şoaptă, 
îngrijorat. 

— Cu cât stăm mai curând de vorbă între patru ochi, cu atât mai bine. Ceea 
ce am să-ţi spun se referă la actualul ocupant al Casei Albe... 

— Mai târziu, îi răspunse Tweed tot în şoaptă. Mi-am schimbat planul. Am alte 
gânduri. Vei merge cu trenul în Elveţia, împreună cu mine şi cu Newman. Nu te uita 
la individul acela urât de la masa din faţă... 

În aceeaşi clipă, Butler şi Nield îşi făcură apariţia la Brasserie, venind dinspre 
hotel. Tweed îi urmări din ochi şi văzu cum cei doi se opresc pe loc. 

— Nu-mi place figura individului care stă singur la masa de colo, cu faţa către 
Tweed, comentă Nield. 

— Parcă ar fi un pit-bull terrier, răspunse Butler, care nu se pricepea la câini. 

— Cred că-l trec toate transpiraţiile în canadiană. Mi se pare ciudat că nu şi-a 
SCOS-O. 

— Poate că explicația e umflătura aceea de la subsuoara lui. Pun mâna în foc 
că are o armă, spuse Butler. Pe deasupra, e yankeu, genul de indivizi cu care 
lucrează Norton. la priveşte cum îşi îndeasă mâncarea în gură cu furculita. Complet 
lipsit de maniere. Cred că vom avea necazuri. 

— Nu te contrazic, încuviinţă Nield. Cred că n-ar fi rău să stăm cu ochii pe 
amicul nostru Pit-Bull. să-l luăm din scurt. Cu puţin noroc, va ieşi afară şi ne vom 
putea lua după el... 

Sub ochii lui Tweed, cei doi se despărţiră. Jason le remarcase prezenţa şi-i 


văzuse uitându-se la el. Începu să se simtă mai puţin sigur pe sine. 


Nield trase cu zgomot o masă de lemn din spatele lui Jason, hârşâind-o pe 
podea. Butler alese o masă mai îndepărtată, de unde putea privi dintr-o parte spre 
gâtul gros al americanului. Ca să se uite la cei doi, Jason ar fi fost nevoit să se 
răsucească pe scaun în două direcţii diferite, dându-se astfel de gol. 

Tweed urmărise cu coada ochiului manevra lui Butler şi Nield, cu un amestec 
de amuzament şi uşurare. Sosirea lui Barton Ives, deşi deghizat, îl îngrijora. Se 
găseau într-un loc extrem de frecventat. Ives i se adresă, cu chipul ascuns de 
meniul pe care-l studia. 

— L-am văzut. E pistolar profesionist. Tind să cred că-i în solda lui Norton. 
Rece ca gheaţa. Numai că în acest moment stă ca pe ghimpi. Nu-i în apele lui, parcă 
aşa spuneţi voi, englezii, îl trec toate sudorile, la propriu. Cei doi care au intrat sunt 
oamenii dumitale? Mi-am închipuit. Îmi place tactica lor... 

Jason decise - pe drept cuvânt - că ar fi curată sinucidere să-şi scoată 
Luger-ul. Ceru să i se aducă nota de plată, achită consumaţia, lăsă jumătate din 
bere în pahar, apoi se ridică şi porni calm spre uşa care dădea în stradă. Mulțimea 
care umpluse strada la ora de vârf dispăruse ca apa scursă dintr-o cadă şi, o dată 
cu căderea nopţii, trotuarul rămăsese pustiu. 

— După dumneavoastră, domnule... 

Jason se opri în uşa deschisă, de fapt ţinută deschisă de către Nield, care 
aştepta acolo din clipa în care Jason se ridicase în picioare. Americanul trecu 
printr-unul din rarele sale momente de nehotărâre. Dacă s-ar fi răzgândit şi s-ar fi 
întors în restaurant, ce-ar fi realizat? Singura soluţie era să iasă în strada pustie - 
lucru care nu-i convenea câtuşi de puţin. 

— OK, amice... 

ÎI privi ţintă pe Nield, care-i zâmbea prietenos, continuând să-i ţină deschisă 
uşa cu mâna stângă. Jason ieşi în stradă. 

Nield îl urmă imediat, mişcându-se fără zgomot, ca o pisică pe urmele prăzii. 
Jason simţi un obiect tare şi cilindric înfigându-i-se în şira spinării. Înlemni. 

— Am un Walther automat calibrul 7,65, cu şase gloanţe în încărcător, îl 
informă volubil Nield. Sunt pregătit să apăs pe trăgaci până când golesc 
încărcătorul. Întoarce-te încet spre dreapta, fă doisprezece paşi, la fel de încet, apoi 
rămâipe loc. Încep să număr. 

— Ce-i asta, jaf la drumul mare? bâigui Jason. 

— Fără întrebări. Fă ce ţi-am spus... 

În timp ce Jason număra paşii, lângă el apăru Butler, însoţindu-l pas cu pas. 


Americanul îl privi pieziş şi nu-i plăcu deloc expresia de pe chipul lui Butler. După 


doisprezece paşi se opri. Nield îi înfipse Walther-ul în spinare şi mai mult, ca să-i 
amintească de prezenţa lui. Pe stradă nu era nici ţipenie de om. Butler se opri în 
faţa lui Jason, vâri mâna înmănuşată în canadiana acestuia şi scoase afară Luger-ul. 

— Vorbeai cumva de un jaf la drumul mare? remarcă Butler. Asta ţi-e 
meseria? 

— Am nevoie de pistol ca să mă apăr... începu Jason. 

— Gura! Îl repezi Nield. 

Nu departe de ei erau două scaune sprijinite de perete. Când vremea era mai 
blândă, pe trotuar se instalau mese şi scaune pe care clienţii se aşezau ca să-şi 
savureze băutura. Butler înfipse 

Luger-ul la brâu, pe sub bluzon, şi se apucă rapid de treabă. Aranjă scaunele 
în aşa fel, încât să se poată sta pe ele. Se înapoie lângă Jason, care-l urmărea cu o 
expresie nedumerită. 

— Întoarce-te cu faţa spre prietenul meu, îi ordonă Butler. 

Când americanul îi întoarse spatele, Butler îl izbi în cap cu ţeava Luger-ului. 
Butler şi Nield îl prinseră înainte de a cădea, traseră trupul inert până la cele două 
scaune şi-l proptiră astfel încât să pară că şedea pe ele. 

Nield, scoase o sticlă de vin pe jumătate plină, pe care o cumpărase la 
Brasserie. O destupă şi vărsă o parte a conţinutului pe bărbia lui Jason şi pe 
canadiană. Butler îi controlă pulsul, constată că bătea regulat, apoi se înapoie în 
Brasserie împreună cu Nield, după ce pusese Luger-ul americanului la loc în tocul de 
sub braţ. 

Un singur amănunt le scăpase celor doi: un Renault parcat în întuneric, 
aparent fără nimeni la volan. 

În momentul în care îi văzuse pe cei trei bărbaţi ieşind din Brasserie, Marvin 
Mencken îşi împinsese complet scaunul pe spate, ca să se ascundă. Şocul îi dăduse 
pornirea instinctivă de a se feri de ochi străini. Şi de astă dată planul lui aparent 
fără fisură eşuase. Mencken îl asigurase pe Jason că-l va aştepta afară cu maşina şi 
că-l va scoate din Colmar imediat după ce Tweed va fi ucis. 

Cu o expresie cruntă, cobori din Renault-ul împrumutat de la o echipă de 
supraviețuitori. Le lăsase în loc Land-Rover-ul cu parbrizul spart. Trase cu urechea, 
dar nu auzi decât tăcere. La acea oră nu se circula pe străzi. 

Aplecându-se deasupra lui Jason, îi controlă artera carotidă şi simţi pulsul 
regulat. Cu un aer indiferent, scoase o pereche de mănuşi. Procedând la fel ca 
Butler, vâri mâna în interiorul canadienei lui Jason şi trase afară Luger-ul. Dar, spre 


deosebire de Butler, care-şi folosise forţa doar ca să-l scoată pe Jason un timp din 


luptă, Mencken se uită din nou în jur, ca să se asigure că nu era nimeni prin 
preajmă. 

Ridică mult ţeava Luger-ului şi-l izbi în cap pe Jason cu atâta putere, încât 
teava ricoşă sub forţa impactului. Mencken controlă încă o dată artera carotidă. 
Nimic. Jason era mort. Nu-şi dusese misiunea la bun sfârşit. În plus, era posibil ca 
poliţia să descopere cadavrul. Vâri Luger-ul în toc şi se pregăti să lungească mortul 
pe trotuar, când auzi o maşină care se apropia. Alergă la Renault şi sări înăuntru, 
lăsându-şi capul în jos. Maşina trecu mai departe şi se pierdu în noapte. Mencken îşi 
îndreptă spatele, potrivi la loc scaunul, porni motorul şi demară. Destinația: Ouchy, 


micul orăşel de pe malul Lacului Geneva. 


— Dezvăluie-mi şi mie secretul, tună glasul lui Gaunt, aşezându-se neinvitat la 
masa lui Tweed. Care-i următoarea noastră escală în această călătorie a căpitanului 
Cook? Ouchy şi zona din sud? Eve moare de curiozitate să afle. 

— Eve nu moare deloc de curiozitate, îl puse la punct Eve Amberg. Se vedea 
limpede că Seniorul era beat criţă. Tu eşti cel ros de curiozitate. Se uită la Tweed. Și 
apoi pretinde că eu încerc să aflu tot felul de bazaconii. 

Paula ciuli urechile. Eve părea că spune adevărul. Dar de ce ar fi adoptat 
Gaunt această manevră ocolită? 

— Am comandat cea mai mare omletă din lume, continuă Gaunt, trântindu-şi 
trupul mătăhălos pe un scaun de la masă. Eve, sper că vii cu mine în BMW. Nu pot 
călători fără compania unei femei. 

— Speri degeaba, îl repezi ea. Eu merg cu trenul, împreună cu Tweed. 

— Poate mă accepţi pe mine în locul ei, îi propuse Jennie. 

— Să fiu al dracului dacă nu! tună Gaunt. Jennie şi cu mine suntem pe aceeaşi 
lungime de undă. 

Paula aruncă o privire mai întâi spre Jennie şi apoi spre Gaunt. Îi făcea 
impresia că Seniorul anticipase atât refuzul Evei cât şi sugestia lui Jennie de a 
călători cu el. Paula începea să suspecteze că Gaunt şi Jennie lucrau mână în mână, 
însă pe ascuns. 

Relaţia lui Gaunt cu cele două femei o punea pe gânduri. La început crezuse 
că Eve era în relaţii mai strânse cu Seniorul decât Jennnie. Acum i se părea că 
Gaunt o folosea doar ca acoperire pentru relaţia cu Jennie şi că Eve se îndepărta de 
el din ce în ce mai mult. Dar de ce? 

Eve venise să ia cina la masa lui Tweed curând după incidentul cu individul 


care semăna cu un buldog. Acum cina era pe sfârşite, ajunseseră la cafea. Tweed îşi 


bea paharul de Riesling, iar Gaunt devora uriaşa lui omletă. În acel moment Butler, 
care ieşise în stradă pentru a doua oară, intră cu pas grăbit şi puse o mână pe 
umărul şefului său. 

— lertaţi-mă, spuse Tweed, ridicându-se de la masă. Am de pus la punct unele 
lucruri! Se uită la Newman. Achită tu nota de plată în locul meu, Bob. 

Bănuia că iniţiativa avută de Butler mai devreme avusese urmări 
neprevăzute. 

Tweed ieşi din Brasserie pe uşa dinspre hotel. În spatele lui, Butler îi făcu 
semn scurt cu capul lui Nield, care-şi bea cafeaua, aşezat singur la masă. 

Nield îşi plătise consumaţia mai devreme, aşa că se ridică de la masă şi porni 
cu paşi rari în urma lor. La masa lui Tweed, Gaunt istorisea o întâmplare 
scandaloasă, cu care captase atenţia tuturor. Newman era singurul care-l văzuse 
ieşind pe Nield. 

Tweed trecu prin restaurantul principal - acum pustiu - şi coborî primul în 
holul de la recepţie, până sub arcada înaltă, unde se putea lua loc. Ceilalţi îl 
ajunseră din urmă. La recepţie nu era nimeni. 

— A survenit ceva? Întrebă calm Tweed. 

— Ceva grav, îl informă Butler cu glas coborât, în timp ce Nield se aşeza pe un 
scaun. Pistolarul pe care l-am lăsat în nesimţire în uşa Brasseriei e mort. 

— Ce s-a întâmplat? 

— Pete şi cu mine i-am venit de hac. Eu l-am pocnit cu propriul lui Luger, 
lăsându-l fără cunoştinţă, apoi i-am pus pistolul în toc şi l-am instalat pe nişte 
scaune. 

— Eu i-am turnat vin pe faţă şi pe canadiană, adăugă Nield. Nimeni nu se 
leagă de un beţiv adormit. 

— Sunteţi siguri că l-aţi lăsat doar fără cunoştinţă? insistă Tweed. 

— În primul rând, răspunse Butler, i-am verificat pulsul. Era normal. În al 
doilea rând, după lovitura mea n-a sângerat deloc. Acum are toată faţa plină de 
sânge de la o a doua lovitură, care i-a spart capul. E mort de-a binelea. 

— Atunci va trebui să plecăm cât mai curând. Tweed scoase un carneţel şi 
verifică orarul trenurilor, de care Paula făcuserost mai devreme. Peste treizeci de 
minute avem un expres spre Basel. Eu voi urca în tren împreună cu Paula, Eve, 
Amberg, Barton Ives, Newman şi Philip Cardon. Voi doi ştiţi ce aveţi de făcut şi care 


este locul de întâlnire. 


— Eu merg cu Espace până la Basel, iar Pete va conduce furgoneta, răspunse 
Butler. Vom parca lângă gara din Basel şi vă vom aştepta la restaurantul de clasa 
întâi din incinta gării. 

— l-am telefonat lui Beck, le spuse Tweed. Şi-a notat numerele ambelor 
vehicule şi a dat ordin grănicerilor elveţieni să vă lase să treceţi. Prin urmare, puteţi 
prinde armele sub maşini fără nici-o grijă. Acum totul depinde de viteza cu care ne 
mişcăm. 

Se ridică şi se uită la ceas. Trebuia să părăsească teritoriul Franţei înainte ca 
poliţia să descopere cadavrul de pe stradă. La Brasserie se găseau localnici care nu 
aveau nimic mai bun de făcut decât să observe ce se întâmplă în jurul lor. Intră 
grăbit în Brasserie să-i cheme pe ceilalţi. Urma o cursă contra cronometru - trebuia 
neapărat ca grupul să treacă frontiera înainte ca vreun flic să dea peste cadavru. 

Urcară în expres cu numai două minute înainte de plecarea acestuia. La acea 
oră şi în acel anotimp găsiră un vagon gol la clasa întâi. Tweed se aşeză lângă 
Barton Ives. Cardon, care-şi lăsase masa de la Brasserie, ca să-l păzească pe 
Amberg înainte de cină - bancherul fiind încuiat în camera lui Tweed - şedea lângă 
elveţian, ceva mai în spate. 

Newman se instalase singur pe un loc din care putea ţine sub observaţie 
ambele uşi ale vagonului. Paula şi Eve stăteau de vorbă ceva mai departe, unde nu 
auzeau nimic din conversaţia dintre Tweed şi Ives. Mai devreme Tweed dăduse 
dispoziţii că voia să călătorească singur cu Ives. 

Mai înainte de aceasta, Marler plecase din Colmar şi pornise pe autostradă la 
volanul Mercedes-ului său roşu. Instrucţiunile primite de la Tweed erau clare şi 
categorice. 

— Suntem în pragul unui important deznodământ al acestei afaceri - sau, mai 
bine-zis, “punctul culminant”. Presupun că într-un fel sau altul Norton a prins de 
veste că destinaţia noastră e Ouchy. Până în prezent a aflat toate planurile noastre. 

— Voi goni ca vântul şi ca gândul, desigur în limitele vitezei legale, 
răspunsese tărăgănat Marler. Ce fac când ajung la Ouchy? 

— De unul singur, poţi trece drept francez - Ouchy se găseşte în porţiunea 
francofonă a Elveţiei. Verifică toate hotelurile deschise în această perioadă a anului. 
Caută americani sosiți de curând. Prin “de curând” înţeleg astăzi. Când voi ajunge la 
Ouchy, va trebui să ştii unde se află adversarul şi dacă se găseşte acolo. Apoi vom 
trece la ofensivă. 

— Suntem în Elveţia, spuse gânditor Marler. Deci focurile de armă vor alerta 
imediat poliţia. Dacă mai găsesc magazine deschise când ajung la Basel, voi 


cumpăra câteva cuțite elveţiene. Sunt nişte unelte mici şi utile. Cuţitele militare 
elveţiene - arma ideală pentru a ucide fără zgomot. 

— În problema aceasta ai mână liberă. Dacă stau să mă gândesc, de fapt aşa 
se întâmplă întotdeauna. 

— Ai folosit cuvântul “ofensivă”, îi aminti Marler. 

Expresul urma să parcurgă distanţa dintre Colmar şi Basel în patruzeci de 
minute. Pe timpul călătoriei Barton Ives începu să povestească, sperând din tot 
sufletul că Tweed îi va da crezare. 

— Domnule Tweed, cu câţiva ani în urmă lucram la sediul FBI din Memphis, 
Tennessee. Fusesem promovat în funcţie de conducere şi răspundeam numai în faţa 
lui Humphries, directorul acelei secţii. Curând după venirea mea, în statul 
Tennessee a avut loc o crimă abominabilă. O femeie frumoasă, care conducea un 
Cadillac printr-un ţinut singuratic, fusese cumva convinsă să oprească maşina după 
lăsarea întunericului. Îl cunoscusem pe medicul legist din partea locului. El mi-a dat 
detalii despre autopsie. Ai stomacul rezistent, domnule Tweed? 

— Suficient. Pune-mă la încercare. 

— Femeia, care provenea dintr-o familie înstărită, fusese violată cu sălbăticie. 
Apoi criminalul îi tăiase gâtul. Instrumentul folosit era un cuţit cu lamă zimţată. Mai 
mult ca sigur un cuţit de bucătărie, din câte spunea legistul. Apoi fusese mutilată cu 
sadism într-un mod care sugera că asasinul putea fi psihopat. Absolut oribil. 
Crede-mă că în seara aceea n-am mai fost în stare să mănânc. Mutilarea îl intriga 
pe legist. Medicul mi-a spus că tăieturile fuseseră făcute exact aşa cum procedează 
el la autopsie. 

— Adică era vorba de o persoană cu cunoştinţe medicale? Întrebă Tweed. 

— Legistul era de altă părere. El opina că sadicul care făcuseastfel de răni 
asistase cândva la o autopsie. Acesta a fost primul caz. 

— Dumneata te ocupai de el? Întrebă uimit Tweed. 

— Nu. Era investigat de poliţia locală, care n-a găsit nici măcar un singur 
suspect. După cum probabil ştii, FBI intervine numai când un infractor trece 
frontiera dintre state. Eu m-am implicat şase luni mai târziu, când a avut loc al 
doilea viol şi a doua crimă. 

— Cum aşa? 

— Cea de a doua victimă - tot o femeie înstărită călătorind cu maşina pe 
întuneric - a fost atacată în alt stat din Sud. Eu am aflat de crimă şi am verificat 
detaliile - aceeaşi metodă sângeroasă ca în primul caz. Asta mă făcea să trag 
concluzia că acelaşi sadic ucigaş se pusese din nou pe treabă. Şi că trecuse 


frontiera interstatală. Aşadar, FBl-ul a intrat în acţiune, iar eu am primit sarcina să 
mă ocup de cercetări. 

— Au existat probe în aceste două cazuri? Întrebă Tweed. 

Îşi amintea de cazuri rezolvate cu ani în urmă, pe vremea când avea o funcţie 
înaltă în cadrul secţiei de criminalistică a Scotland Yard-ului. De multe ori şansa 
fusese de partea vinovaţilor. 

— Nu încă, oftă Ives. A fost o perioadă de mari eşecuri. După şase luni am 
primit detaliile unui al treilea caz. De data aceasta în alt stat din Sud. Deja 
începeam să credem că aveam de a face cu un criminal în serie. Prin urmare, mi 
s-au comunicat imediat datele celui de al treilea caz. După autopsie. Şi această 
victimă fusese o femeie bogată, care călătorise noaptea cu o maşină luxoasă, 
singură printr-un ţinut pustiu. După ce am văzut cadavrul - din nou o femeie 
frumoasă, ca şi celelalte victime - am început să mă gândesc şi să-mi pun întrebări. 

— Ce fel de persoană le putea determina pe astfel de femei să oprească pe 
întuneric în inima pustietăţii? sugeră liniştit Tweed. 

— Exact. Tonul lui Ives trăda surprindere. Aceasta a fost principala întrebare. 
Te-am văzut mai de mult la o conferinţă la Washington şi câţiva prieteni de-ai mei 
care te cunoşteau mi-au spus că eşti bun. Foarte bun... 

Tweed nu răspunse nimic. Observa că Paula se uita afară în noapte şi-i urmări 
privirea. În lumina lunii se vedeau clar vârfurile şi şeile munţilor Vosgi. În satele 
îndepărtate se distingeau puncte de lumină. Din expresia ei îşi dădu seama că Paula 
compara frumuseţea peisajului cu teroarea trăită pe serpentinele şoselei, cu frigul 
siberian şi cu prăpăstiile de gheaţă. Ives îşi reluă povestirea, în timp ce expresul 
începea să-şi reducă din viteză. 

— Au urmat trei cazuri similare, atât de asemănătoare, încât devenea bizar. În 
cu totul alte state din Sud. Niciodată n-a mai acţionat în Tennessee. Mereu câte o 
femeie înstărită, singură în maşină noaptea într-un ţinut pustiu. De fiecare dată 
aceeaşi tehnică oribilă. Era vorba de un criminal în serie - existau deja şase cazuri. 

— Şi niciun indiciu? Întrebă Tweed. Remarcabil. De regulă, până la urmă face 
un pas greşit. 

— Asta s-a şi întâmplat. În ultimul caz. A lăsat o amprentă clară a degetului 
mare al victimei sub clanţa de la portiera maşinii care oprise, un Lincoln 
Continental. Mi-au ajuns la ureche zvonuri că şeful meu, Humphries, urma să fie 
rechemat şi înlocuit cu cineva de la Washington. Un al şaselea simţ m-a determinat 
să ascund limuzina Lincoln Continental într-un vechi hambar, pierdut în inima 


pustietăţii. Sunt convins că este tot acolo. Deţin şi o copie a acelei amprente... 


Newman se ridicase în picioare şi se sprijinea de scaunul său, cu canadiana 
descheiată, pregătit să scoată în orice clipă pistolul Smith & Wesson. Expresul se 
apropia de gara Basel. Dacă cineva urmărea să atenteze la viaţa lui Tweed, atunci 
avea s-o facă în curând - de îndată ce atentatorii vor putea sări din tren, 
pierzându-se în gară, după ce vor fi apăsat pe trăgaci. Tweed ştia cu precizie ce 
avea de făcut. Se ridică să-şi pună haina, adresându-se lui Ives: 

— Va trebui să continuăm această conversaţie ceva mai târziu, propuse el. 
Cardon se îndreaptă către noi. El va fi garda dumitale de corp. Poate ar fi bine ca 
amândoi să fiţi cu ochii pe Amberg. 

— Ar trebui să ne aflăm în siguranţă, acum că ne-am întors în Elveţia. 

— Cât de în siguranţă ai fost la Zurich, când te ascundeai azi într-un hotel şi 
mâine în altul? Îi aminti Tweed. 

Tweed şi Newman coborâră din tren împreună, umăr la umăr. Imediat în 
spatele lor veneau Paula şi Eve Amberg. Cardon mergea în urma lor, cu un pas în 
urma lui Barton Ives, care-l escorta pe bancherul elveţian. 

La vama franceză şi la controlul paşapoartelor nu era nimeni. Trecând pe la 
punctele elveţiene de control, Tweed îşi văzu temerile confirmate cu vârf şi îndesat. 
În spatele funcţionarilor în uniformă de la controlul paşapoartelor era Beck, 
îmbrăcat în civil. Şeful poliţiei elveţiene nu-i aruncă nici-o privire. În timp ce grupul 
îşi continua drumul, îndreptându-se spre restaurantul de la clasa întâi, îşi făcu 
apariţia Harry Butler, care porni alături de Tweed. 

— Mă mir că aţi ajuns atât de repede, îi spuse Tweed. E drept că expresul a 
oprit fără motiv la câteva minute după plecarea din Colmar. 

— Am mers în viteză, răspunse scurt Butler. Autostrăzile sunt şi ele bune la 
ceva. Chiar vrei să intri în restaurantul de clasa întâi? Acolo aşteaptă Pete Nield - e 
cu ochii pe un om al adversarului, care ne-a urmărit pe noi. Un tip cu capul ca un 


craniu. L-am văzut dând ordine când eram la Hotelul Bristol... 

Plecând din Colmar la volanul Renault-ului, cu destinaţia Basel, Marvin 
Mencken avusese noroc. Pe de altă parte, Butler şi Nield fuseseră ghinionişti. 

După ce-şi omorâse subordonatul - care dăduse greş în misiunea de a-l 
asasina pe Tweed - Mencken se îndreptase spre autostradă. Nu departe de Hotelul 
Bristol întâlni o benzinărie. În acelaşi moment motorul începu să dea rateuri. 


Mencken trase în faţa benzinăriei şi rugă un mecanic să-i facă plinul şi să-i verifice 


aprinderea. Tocmai se pregătea să-şi continue drumul când văzu trecând două 
vehicule cunoscute: un Espace cenuşiu şi o furgonetă. Mencken rânji şi porni după 
ei. 

— Să ştii că suntem urmăriţi, îl preveni Nield pe Butler prin aparatul de 
emisie-receptie, în timp ce amândoi rulau pe autostradă. 

— Renault-ul, răspunse Butler. Nu pot să fac absolut nimic. Ni s-a spus să 
trecem graniţa în Elveţia cât mai curând. Tu vezi-ţi de drum. Vom amâna problema 
pentru mai târziu... 

Ajunşi în gara Basel, îşi parcară maşinile şi intrară pe rând în restaurantul de 
la clasa întâi. Se aşezară la două mese diferite şi comandară cafea. Un individ cu 
figură de schelet şi îmbrăcat în balonzaid intră în urma lor, alese o masă mai izolată 
de lângă perete şi ceru de băut. 

— Aş putea să i-o iau înainte lui Norton, mormăi pentru sine Mencken. Poate 
că cei doi aşteaptă restul grupului... 

Nu-l îngrijora câtuşi de puţin că va sosi la Ouchy mai târziu decât era 
prevăzut. Numeroşi oameni ai săi erau deja în drum spre staţiunea elveţiană. 
Eficient ca întotdeauna, Mencken aranjase ca Louis Sheen, curierul care ducea în 
servieta-diplomat o avere uriaşă, să fie condus sub pază la Ouchy. După toate 
aparențele, acolo urma să aibă loc schimbul. Se încruntă văzând că Butler se ridică 
şi iese cu paşi agale din restaurant. 

Pete Nield rămăsese aşezat la masa lui. Mencken aruncă o privire spre 
bărbatul zvelt, cu mustață îngrijită, care părea a fi cu ochii pe blonda de la o masă 
mai îndepărtată. 

Mencken îşi dădu seama că adversarii săi comiseseră o greşeală. Decise să 
aştepte până când Mustaţă va rămâne singur într-un loc mai puţin frecventat. 
Mencken nu se îndoia că va reuşi să-i facă de petrecanie. 

— Când l-ai văzut pe acel american dând ordine, ţi-a făcut impresia că se 
bucura de mare autoritate? Îl întrebă Tweed pe Butler, păşind agale spre restaurant. 

— AŞ zice că-i unul dintre oamenii de bază ai lui Norton. Am văzut unde şi-a 
parcat Renault-ul, la ieşirea din restaurant, adăugă Butler. 

— Mai întâi, arată-mi-l din uşă. După aceea condu-i pe Ives, Paula, Eve 
Amberg şi Cardon până la Espace. În al treilea rând, aranjează Renault-ul amicului 
nostru american. 

— Voi ce aveţi de gând să faceţi? Întrebă Butler alarmat. 


— E timpul ca Bob şi cu mine să avem o vorbă cu adversarul, faţă în faţă... 


Tweed hotărâse că sosise momentul să nu mai fugă. La Colmar afirmase că 
vor trece la ofensivă. Părea a fi ocazia cea mai potrivită. Din prag, Butler i-l arătă lui 
Tweed pe Mencken, deşi Tweed îl recunoscuse imediat - era acelaşi individ care 
intrase în barul de la Baur-en-Ville din Zurich, privise ţintă la el şi la 

Paula, apoi se înapoiase în hotel. În acel moment americanul îl urmărea din 
ochi pe Nield. 

Cu mâinile vârâte adânc în buzunarele balonzaidului, Tweed se duse direct la 
masa lui Mencken, însoţit de Newman. Trase un scaun de lângă masa de patru 
persoane şi se aşeză în faţa bărbatului cu figură de schelet, care îl privea înlemnit. 
Newman se aşeză şi el lângă Mencken, în timp ce cu mâna stângă îl opri pe 
american să-şi tragă scaunul de lângă masă. Mâna dreaptă era vârâtă în interiorul 
canadienei, cu degetele încleştate pe pistolul Smith & Wesson. 

— Stai liniştit, îl sfătui Newman. Uşurel, cum spuneţi voi tot timpul la New 
York. 

— Ce legătură are New York-ul? rânji dispreţuitor Mencken. 

Îşi strecură mâna la pieptul balonzaidului. Newman îl prinse cu dreapta de 
încheietură. 

— Fii atent ce scoţi de acolo, îl povăţui el din nou. 

— Sunteţi al dracului de speriaţi, aşa-i? rânji iarăşi Mencken. 

Îşi retrase încet mâna. În ea ţinea un pachet de Marlboro şi o brichetă. Îşi 
aprinse o ţigară şi suflă fumul în direcţia lui Tweed. Tweed îndepărtă fumul cu 
mâna, apoi spuse: 

— Poate că prietenul meu ar fi trebuit să spună Washington, remarcă el. 

— Mai slăbiţi-mă cu tâmpeniile, se răsti Mencken, neliniştit la auzul cuvântului 
Washington. 

— Sper că nu te deranjează să-ţi ţinem companie, continuă Tweed. Şi tu ne ţii 
companie de o bună bucată de vreme. Poate ai vrea să-mi spui de ce? 

— Ce dracu' înseamnă asta? 

— Maniere, interveni Newman. Ar trebui să-ţi speli gura mai des. Înseamnă că 
ne tot aţii calea încă de la Zurich. Amicul meu ar dori să ştie de ce. [i-a puso 
simplă întrebare. 

— Nu mă obligă nimeni să “discut cu voi, băieţi, oricine aţi fi... 

— În locul tău, mi-aş lua gândul de la plecare. Sugestia venise de la Nield, 
care între timp se aşezase la masa alăturată, întorcând scaunul, astfel încât să fie 
cu faţa spre american. Ti s-a întâmplat vreodată să simţi cum se strânge laţul în 


jurul tău? Întrebă el. 


— Suntem într-o ţară liberă. Suntem în Elveţia. 

Mencken renunţase la atitudinea agresivă. Cu câteva minute înainte fusese 
convins că va reuşi să-l surprindă pe Nield singur. Acum el era cel neajutorat. Se 
blestema în gând că-şi trimisese toţi oamenii în grabă la Ouchy. Deodată îşi dădu 
seama că blonda plecase din restaurant şi că în local rămăseseră doar el şi cei trei 
bărbaţi care-l luaseră la întrebări. Până şi personalul se făcusenevăzut. Era luna 
martie şi ora era foarte târzie. 

— Oare în zilele noastre America e o ţară chiar atât de liberă? Îl întrebă 
Tweed. Ştiind cine se află la putere? Şi, fiindcă veni vorba de putere, ce mai face 
vechea mea cunoştinţă, domnul Norton? 

— Uite ce e... Mencken vorbea repede, într-o încercare disperată de a-l 
convinge pe Tweed că habar nu avea la ce se referea acesta. Uite ce e, eu sunt 
directorul executiv al unei firme care vinde maşini-unelte. Afacerile îmi merg prost... 

— Vindeţi multe maşini-unelte în munţii Vosgi? Îl întrebă Newman. 

— Dacă nu mă lăsaţi în pace, am să chem poliţia... 

Încordarea se citea în ochii lui Mencken, care fugeau în toate părţile, în felul în 
care îşi fuma ţigara, atent să nu sufle fumul înspre Tweed, în tresărirea umerilor sub 
balonzaid. Marvin Mencken începea să-şi piardă siguranţa de sine. 

— N-ai decât să chemi poliţia, îl asigură Newman. Poţi apela chiar la şefi. 
Întâmplarea face ca şeful Poliţiei Federale să se găsească în această gară. Vrei să 
mă duc şi să-l aduc aici? Aştept răspunsul tău. 

— Uitaţi ce e, oameni buni, nu mă aşteptam la aşa ceva. Am avut o zi grea. 
Plină de probleme. Se întoarse către Newman. Ştii? Aşa se întâmplă când eşti 
departe de casă. Ajungi cu nervii la pământ. De fapt, despre ce e vorba? 

— Poate n-ar fi rău să începem prin a afla cine eşti? propuse Tweed. 

— Desigur. De ce nu? Numele meu e Marvin Mencken... 

— Pentru ce firmă lucrezi? continuă Tweed cu întrebările. 

— O firmă cu sediul în Vestul Mijlociu. Presupun că mă confundați cu cineva. 
Am dreptate? 

— Nu. Tweed clătină din cap, păstrând aceeaşi atitudine rece, aproape 
indiferentă. Rişti să petreci ani buni într-o închisoare elveţiană. Puşcăriile elveţiene 
nu sunt nişte locuri prea confortabile. În ţara aceasta există pedepse pentru fapte 
penale. 

— Ce fel de fapte penale? Mencken îşi stinse ţigara şi imediat aprinse alta. Ce 


spuneam adineauri, mă confundați... 


— Bomba aruncată în Bahnhofstrasse de un aşa-zis invalid, continuă 
neînduplecat Tweed. De acest caz se ocupă însuşi şeful poliţiei, Beck. Cu el nu-i de 
glumit. 

— Nu ştiu nimic despre nici-o bombă, protestă Mencken. 

Îl trecuseră toate năduşelile. Deasupra sprâncenelor îi apăruseră broboane de 
sudoare. Newman îi întinse o batistă. 

— la-o şi şterge-ţi fruntea. 

Mencken luă batista. Se temuse să-şi arate frica, de aceea nu-şi scosese 
propria batistă. Îşi tamponă fruntea şi-i înapoie batista lui Newman. 

— Vedeţi în ce hal m-aţi adus? Ce înseamnă asta? Crimă de gradul trei? Nu 
sunt obligat să vă ascult... 

— Apoi masacrul petrecut în Cornwall, în Anglia. Opt persoane împuşcate cu 
sânge rece de un om cu faţa acoperită. 

— Masacru? În Anglia? Mencken îşi îndreptă brusc spatele. Zău că sunteţi 
nebuni. Aţi spus Cornwall? Unde vine asta? În viaţa mea n-am pus piciorul acolo. E o 
nebunie. Nu eu sunt cel pe care-l căutaţi. 

Tweed îl urmărise cu atenţie pe american, atent la fiecare cuvânt. Pentru 
prima oară tonul lui devenise vehement, semn că spunea adevărul. 

Nield era cu ochii pe uşa restaurantului. Îl văzu pe Butler apărând o clipă în 
prag şi făcând semn că totul era OK. Se ocupase de Renault-ul lui Mencken. Nield 
dădu din cap de două ori în semn de încuviinţare, şi Butler se făcu nevăzut. Tweed 
oftă, se uită la ceas şi-şi împinse scaunul în spate. Se ridică şi, cu amândouă mâinile 
în buzunare, se adresă lui Mencken. 

— Te sfătuiesc ca mâine dimineaţă să iei avionul până la Zurich. De acolo poţi 
urca la bordul unei curse directe cu destinaţia Washington. Astfel, ai putea scăpa de 
Norton. 

— Washington? V-am mai spus, sunt din Vestul Mijlociu. Ce-i tot daţi cu 
Washington? Pe urmă Norton, Norton, Norton. Cine dracu' mai e şi ăsta? 

Mencken vorbea de unul singur. Tweed ieşise din restaurant. Newman îl 
urmase, lăsându-l pe Nield să-l păzească pe american. După plecarea celor doi, 
Nield se ridică la rândul lui şi se aplecă, bătându-l pe umăr pe Mencken. 

— În locul tău aş mai rămâne zece minute, altfel, de cum vei păşi afară, te va 
aresta poliţia. Îi va interesa îndeosebi arma pe care o ţii ascunsă la subsuoară. Fă-ţi 


un mare serviciu. Începe să cronometrezi din clipa aceasta... 


— Cred că mi-am atins scopul, îi spuse Tweed lui Newman, în timp ce se 
îndreptau spre ieşirea gării. 

— Anume? 

— Să-l scutur bine pe Maestrul Mencken... să-l stârnesc. Şi, în primul rând, să-l 
fac să mă subestimeze. Mai curând sau mai târziu îi va relata lui Norton întâlnirea. 
Vreau ca adversarul să se simtă sigur pe el când va veni momentul confruntării 
finale... 

Butler îi conduse până la automobilul Espace. Barton Ives urmase cu fidelitate 
sfatul calm dat de Tweed în decursul scurtei discuţii avute înainte de a coborî din 
tren. ÎI condusese pe Amberg până la Espace, care era parcat chiar în faţa gării. 
Şedeau amândoi pe bancheta din spate şi deodată Ives, cu ochii în patru ca 
întotdeauna, îi văzuse apropiindu-se pe Tweed şi pe însoțitorii lui. 

Închipuindu-şi că Tweed va trece iarăşi la volan, Paula se instală pe locul de 
lângă şofer. Eve şedea pe prima banchetă din spate, lângă bancher, care era 
încadrat de ea şi Ives. Oare se temea şi ea că bancherul va încerca să fugă de 
îndată ce i se va ivi ocazia? 

Tweed se urcă la volan, iar Newman se instală şi el pe bancheta din spate. 
Tweed închise portiera, apoi se ridică brusc în picioare şi se duse repede la locul în 
care şedea bancherul, închis într-o tăcere sumbră. Îl bătu pe Amberg pe genunchi. 

— Spuneai că cheia de la seiful din Ouchy se găseşte la filiala din Bankverein. 
Mergem acolo. Însoţit de Newman, vei deschide banca, vei intra, vei lua cheia şi vei 
veni înapoi la Espace? M-ai înţeles? 

— La acest ceas târziu de noapte sunt puse în funcţiune alarmele... începu 
bancherul. 

— Pe care ştii să le dezactivezi, ca să nu trezească jumătate din oraşul Basel. 
Nu te juca cu mine, Amberg. Nu mai am chef de joacă. Se uită la Newman. Unde-i 
Philip Cardon? 

— Vine imediat. A insistat să supravegheze din umbră intrarea hotelului de 
colo. Mi-a spus că va aştepta afară până când intrăm noi în restaurant. Cardon e 
isteţ... 

Tweed se aşeză din nou la volan, porni motorul şi-şi plimbă privirea în jur. În 
noaptea de iarnă nu se vedea nimeni la intrarea gării. Un tramvai portocaliu şi mai 
mic decât cele din Zurich trecu huruind spre staţia din apropiere. În tramvai nu era 
nimeni în afară de vatman. Staţia era şi ea pustie. Paulei i se păru că tramvaiul gol 
simboliza  pustietatea oraşului Basel în luna martie, imediat după lăsarea 


întunericului. Nu-i spuse nimic lui Tweed, intuind că acesta se concentra asupra 


propriilor sale gânduri. Tweed îi văzu pe Butler şi Nield grăbindu-se spre furgoneta 
parcată ceva mai departe şi aşteptă până când cei doi urcară şi demarară în direcţia 
Băncii de Credit. 

Tweed porni de-a lungul liniei de tramvai, pe o stradă pustie care cotea şi 
cobora continuu către Rinul îndepărtat şi către Drei Konige, hotelul la care locuiseră. 
Parcă trecuse un milion de ani de atunci. Nu mai circulau alte maşini, iar strada 
mărginită de ambele părţi de clădiri din piatră înalte şi solide îi dădea Paulei un 
bizar sentiment de nelinişte. Tweed văzu în oglinda retrovizoare furgoneta cu Butler 
şi Nield venind în urma lui. 

— Dacă ţin bine minte, ar trebui să fie imediat după colţ, spuse Tweed, 
simțind îngrijorarea Paulei. 

— Aici, la Basel, lumea merge devreme la culcare, remarcă ea. 

— Nici nu prea ai motive să stai treaz, răspunse Tweed. 

— Opreşte maşina! La bancă e lumină. E cineva înăuntru... 

Amberg vorbise pe un ton surprinzător de sigur şi autoritar. 

Tweed semnaliză şi trase lângă bordură. Îşi desfăcu centura de siguranţă şi se 
răsuci pe scaun, privindu-i ţintă pe bancher şi pe Eve, care-şi pusese mâna pe braţul 
lui Amberg, ca să-l liniştească. 

— La bancă lucrează o salariată a dumitale... începu Tweed. 

— Vă spun că nu poate fi ea, se răsti categoric Amberg. Karin trebuie să fi 
plecat de mult acasă. Pleacă zilnic la aceeaşi oră, apartamentul ei e la doi paşi de 
aici. 

— De fiecare dată urmează acelaşi traseu? sugeră Tweed. 

— Da. E drumul cel mai scurt până acasă. Chiar şi când merge la cumpărături, 
trece întâi pe acasă, ca să-şi ia coşul... 

— Mereu la aceeaşi oră şi pe acelaşi traseu? repetă Tweed. 

— Da. Doar am mai spus o dată... 

Deci nici măsurile de securitate elveţiene nu erau infailibile, se gândi Tweed, 
cu un aer întunecat. Scenariul era clar. Cineva o urmărise pe Karin până acasă, 
după ce verificase programul ei zilnic. Probabil o ameninţaseră cu arma, silind-o să 
se înapoieze la bancă după lăsarea întunericului şi să aducă cheile. Fuseseră 
îndeajuns de isteţi ca să prevadă că banca avea sistem de alarmă şi, probabil, o 
obligaseră să-l dezactiveze. Acum erau înăuntru şi, fără îndoială, femeia cunoştea 
cheia seifului care-l interesa atât de mult pe Tweed. Tweed înţelese de ce zăbovise 
Mencken atât de mult la restaurant - aştepta ca mercenarii lui să-şi ducă misiunea 


la îndeplinire. 


— Ar fi bine să intru şi să văd ce se întâmplă. 

Newman coborâse din Espace şi venise lângă geamul deschis din dreptul lui 
Tweed. Îşi ţinea mâna dreaptă pe lângă corp, strângând pistolul Smith & Wesson. 

— la-i cu tine pe Butler şi pe Nield, ordonă Tweed. S-ar putea ca înăuntru să 
fie mai mulţi oameni înarmaţi. 

— Atunci merg şi eu, spuse Cardon, apărând lângă Newman. 

— Vă însoțesc, se oferi Paula, cu Browning-ul în mână. 

— Tu rămâliaici, să mă păzeşti pe mine, îi ceru Tweed. 

Paula îşi muşcă buzele, deschise gura, apoi o închise la loc, fără să mai 
adauge nimic. Tweed îşi impusese punctul de vedere. Newman fu nevoit să-l prindă 
de braţ pe Amberg, ca să-l forţeze să rămână lângă restul grupului. 

— Mă întreb ce iad se va dezlănţui în interiorul acestei clădiri, spuse Paula cu 
voce tare. 

— Intru eu primul, anunţă Newman. Nu-mi place deloc. Au uitat să închidă 
bine uşa... 

Toate luminile aprinse erau la etajul întâi. Holul de la intrare era cufundat în 
beznă. Newman rămase pe loc şi întinse braţul stâng, oprindu-i pe ceilalţi să 
înainteze, în timp ce ochii lui se adaptau la întuneric. Ar fi vrut să folosească 
lanterna-creion, dar poate că adversarul lăsase pe cineva de pază în capătul de sus 
al scării monumentale în spirală. Scara avea o balustradă din fier forjat, iar 
pardoseala holului era din marmură. Unele bănci elveţiene simțeau nevoia să 
demonstreze clienţilor că făcuseră alegerea cea mai potrivită. 

— Nu aud nimic, îi şopti la ureche Cardon. E prea multă linişte. Poate au venit 
şi au plecat... 

— Mai bine imaginează-ţi că sus ne aşteaptă o armată, îi răspunse Newman, 
tot în şoaptă. 

Ţinându-se de balustradă, ca să se ghideze, începu să urce scările. 
Încălţămintea lui cu tălpi de cauciuc nu făcea niciun zgomot. Urcă din ce în ce mai 
sus - palierul de la primul etaj era surprinzător de înalt faţă de parter. Apoi auzi un 
glas. 

— Hai, draga mea, n-avem la dispoziţie toată noaptea. Deschide seiful ăla 
blestemat înainte să-ţi pocesc mutra... 

Glasul vorbise în englezeşte, cu un accent aristocratic. Oarecum deformat din 
pricina distanţei. Newman se gândi la Gaunt care, după ce-i ajunsese din urmă pe 
Butler la gara Basel, 


E 


anunţase că el pornea direct către Ouchy. Butler amintise în treacăt 
amănuntul, căruia nimeni nu-i acordase vreo atenţie. Până în acel moment... 

— Nu! Nu! Te rog! Am să-l deschid... 

Vocea femeii vorbise tot în englezeşte, o voce înspăimântată de moarte. 
Newman urcă în fugă ultimele trepte, urmat îndeaproape de Cardon şi de ceilalţi. 
Alergă pe palier până în dreptul unei uşi deschise, dincolo de care se vedea lumină. 
Dădu buzna înăuntru şi se lăsă pe vine, cu arma aţintită în faţa lui, apoi încremeni, 
uluit la culme. 

Un bărbat ţinea cuțitul la gâtul unei femei care se aplecase în faţa unui seif 
uriaş ca să acţioneze un cifru. Bărbatul era mic de statură şi subţire, cu faţă rotundă 
şi buze cărnoase. Trecut de treizeci de ani, avea bărbia mică şi zâmbea dispreţuitor, 
cu ochii la femeia înspăimântată care se străduia să deschidă seiful. 

Se auzi un clinchet şi femeia trase uşa masivă către ea. 

— Aruncă cuțitul! Îl somă Newman. Suntem patru. 

— Înapoi, altfel îi tai gâtul, ţipă ascuţit bărbatul cel subţirel. 

Newman zâmbi, se apropie de el şi-i lipi de tâmplă ţeava pistolului Smith & 
Wesson. 

— Nu tai nimic, spuse Newman liniştit. Fiindcă în secunda următoare jumătate 
din ţeasta ta va fi împroşcată pe peretele de colo. Aşa că termină cu jocurile astea 
prosteşti. Aruncă cuțitui răcni el. Altfel, eşti un om mort. 

Cuţitul căzu, zăngănind pe podea. Cardon observă că mâna care-l ţinuse 
tremura ca o frunză. Cel care atacase femeia se holbă la Newman de parcă ar fi 
văzut o stafie. 

— Cine dracu' e ticălosul ăsta? Întrebă curios Cardon. 

— Faceţi cunoştinţă cu domnul Joel Dyson, unul dintre faimoşii paparazzi. Joel, 
afară aşteaptă cineva care ţine neapărat să te cunoască. 

La Washington era după-amiaza târziu. Luminile se aprinseseră deja, abia 
vizibile prin ninsoarea deasă. Când Sara intră în Biroul Oval, preşedintele Bradford 
March se plimba neliniştit prin încăpere. 

— Ce s-a mai întâmplat? Întrebă el pe un ton răstit. Alte necazuri? Când 
urmează să primesc raportul despre trădarea Sfintei Treimi? 

— Poate că de data aceasta sunt veşti bune, răspunse ea pe un ton liniştitor. 
La telefon e Norton. 

— Lasă-mă singur cât timp vorbesc cu ticălosul acela... 

March trase aer în piept, se trânti în fotoliu şi ridică receptorul. Era cumplit de 
prost dispus. 

— Aici Norton. Am ajuns la Neuchatel... 

— Zău? Grozav. Unde dracu' mai e şi asta? 

— În Elveţia. În zona francofonă a Elveţiei... 

— Vasăzică, ai trecut de partea mâncătorilor de broaşte, da? Sper că nu ţi-ai 
luat şi vreo femeie? Altfel, vei primi veşti de la Mencken şi... 

— Sunt singur şi sunt grăbit. Vreţi totuşi să mă ascultați sau închid telefonul? 

— Norton... Tonul lui March deveni periculos de blând. Dacă mai îndrăzneşti 
vreodată să mă ameninţi, Mencken îţi va lua locul cât ai clipi din ochi. Dă-i drumul! 

— Sunt lângă Ouchy, unde urmează să aibă loc schimbul. Adică să dau banii şi 
să iau cele două obiecte care vă interesează. Locul e încercuit de oamenii mei. S-ar 
putea să termin treaba până mâine în zori... 

— Te-aş sfătui s-o faci. Nu mai dispui de mult timp. Îţi aminteşti? Ti-am dat un 
termen. Bineînţeles, dacă obţii ceea ce mă interesează, fără să plăteşti banii, te 
aşteaptă o recompensă grasă. 

— Aş putea întreba ce sumă? se interesă Norton. 

— Parcă te grăbeai să ajungi la Owchy?. OK. M-ai întrebat. Cincizeci de miare, 
spuse March, rostind la întâmplare o cifră. 

— Ţinem legătura. Numărul meu de la Hotelul Château d'Ouchy este... 


3 Pronunție americană stâlcită a denumirii localităţii elveţiene (n.trad.). 


— Am notat. Treci la treabă. 

La hotelul din Neuchatel, unde plătise camera pentru o noapte, ca să poată 
folosi telefonul, Norton puse receptorul în furcă. Cel puţin de data aceasta el luase 
primul legătura cu Biroul Oval şi-i dăduse lui March noul număr de telefon. 

Cobori la parter, îşi puse haina, spuse recepţionerei că se va întoarce mai 
târziu pentru masă, apoi ieşi în noaptea îngheţată, pregătindu-se să plece la Ouchy. 


La Washington, March îşi ciupea nasul gros cu degetul mare şi cel arătător. O 
recompensă? Singura recompensă pe care Norton urma s-o capete la înapoiere, 
avea să fie un glonţ în gât. 

March nu-şi asuma niciodată riscuri inutile. Îşi închipuia că, în ciuda ordinelor 
primite, Norton tot se va uita la film şi tot va asculta caseta, o dată intrat în posesia 
lor. Riscul putea fi eliminat doar suprimându-l pe Norton. Poate că lucrurile începeau 
să ia o întorsătură favorabilă. Destupă o sticlă de bere, trase o înghiţitură şi se 
întrebă ce se mai întâmplă cu Sfânta Treime. 


Senatorul Wingfield se găsea singur în biroul lui, draperiile trase izolându-l de 
noaptea de afară. Şi el bea, însă cafea braziliană de la Royal Doulton, adusă pe o 
tavă de argint. Studia un mesaj dactilografiat, sosit prin curier special din Europa. 
Mesajul nu conţinea nici-o indicație referitoare la locul din care fusese expediat - 
singurul indiciu erau timbrele elveţiene. 

“Ei bine, Calloway, îşi zise el, referindu-se la vicepreşedinte. Când vor începe 
să zboare gloanţele, ai grijă să apleci capul.” încercatul senator se amuza de ironia 
faptului că mesajul îi parvenise direct lui. Îşi imagina scurta convorbire telefonică 
avută de Jeb Calloway cu omul lui din FBI. 

“Barton, de acum încolo ar fi mai bine ca orice mesaj să fie trimis direct lui 
Wingfield...” 

Mesajul era foarte direct - şi extrem de primejdios, dacă ar fi ajuns în altă 
parte. De pildă, în Biroul Oval. Se părea că evenimentele evoluau către un punct 
culminant şi senatorul ştia că trebuia să se gândească ce atitudine să adopte într-o 
potenţială situaţie de criză. Acum mingea se găsea în terenul său. 

Am dovezi concrete despre identitatea asasinului în serie, autor al celor şase 
crime din Sud. Sper ca, în curând, să intru în posesia unor date concludente. 
Imediat după aceea voi lua din nou legătura cu dumneavoastră - dacă e posibil, în 
persoană. Barton Ives. 


— ŢIi-I prezint pe Joel Dyson, spuse Newman, prezentându-l pe prizonierul său 
lui Tweed, care tocmai coborâse din Espace. În sfârşit, adăugă el. 

Înainte de a părăsi sediul Băncii de Credit, Cardon, care era în permanenţă 
dotat cu toate cele necesare, scosese o pereche de cătuşe. Acum Dyson avea 
mâinile prinse la spate, iar Butler, care-l prinsese de braţ, continua să-l amenințe cu 
pistolul Smith & Wesson. Omuleţul cel subţire! şi cu părul în dezordine îl privea ţintă 
pe Tweed. 

— Mă voi plânge consulului britanic. Sunt cetăţean al Regatului Unit. 

— Am o idee mai bună, îi propuse Tweed. Te putem preda Ambasadei 
Americane de la Berna. Sunt sigur că la Washington există cineva foarte sus-pus 
care arde de nerăbdare să te cunoască. 

— lisuse, domnule, să nu faci asta, pentru numele lui Dumnezeu! E ca şi cum 
ai arunca un creştin în groapa leilor, îl imploră Dyson, imitând cât putea de bine 
accentul cockney. 

— Halal creştin! comentă Newman. Tonul i se înăspri. Nu face glume proaste 
cu şeful meu. A vorbit serios. 

— Dumnezeule, nu! Vă implor... 

Brusc Dyson îşi pierdu cumpătul. Tweed se uită la omul care căzuse în 
genunchi, tremurând de spaimă. Îşi ţuguie buzele cu dispreţ şi făcu semn din cap 
spre Butler. 

— Du-l la furgonetă. Ai grijă să-şi ţină gura până ajungem la Ouchy. Întrebările 
i le voi pune mai târziu. 

Dyson deschise gura, gata să ţipe. Nu apucă să scoată un sunet, că Newman 
îi acoperi gura cu mâna înmănuşată. Nield îşi răsuci batista şi o vâri în gura lui 
Dyson în chip de căluş, legându-i capetele la ceafă. Butler şi Nield îl duseră la 
furgonetă. Apoi Tweed şi Paula ascultară relatarea lui Newman despre cele 
petrecute în incinta băncii. 

— Karin, adjuncta lui Amberg, care a fost răpită, e într-o formă mai bună 
decât te-ai aştepta, povesti Newman. A insistat să rămână şi să facă nişte cafea 
pentru ea şi pentru paznicul pe care Dyson l-a lăsat în nesimţire când a adus-o pe 
Karin. Pari nerăbdător, încheie el. 

— Cred că ar trebui să ieşim din Basel cât mai urgent, ordonă Tweed. Cu cât 
ajungem mai curând la Ouchy, cu atât mă voi simţi mai liniştit. 

— Cine era individul pe care îl duceau oamenii tăi? 

Vocea venea din spatele maşinii Espace şi aparţinea Evei 

Amberg. 


— Unul dintre mercenarii adversarului, răspunse repede Tweed. 

— Eve vrea să ştie ce se întâmplă, comentă Paula. Spre deosebire de Amberg 
care pare mort de frică. 

Se auzi bufnitura unei portiere. Newman şi Cardon urcaseră în maşină. Cardon 
îşi reluă locul lângă bancherul elveţian, iar Newman se aşeză în spatele Paulei. 

— Amberg şade pe locul lui, negru la faţă, spuse Tweed, în timp ce pornea 
maşina, pregătindu-se să părăsească oraşul Basel. Nu mă miră că n-a întrebat cum 
se simte Karin. Din câte îmi amintesc, întotdeauna a fost cel mai plicticos din cei doi 
gemeni. Acum lăsaţi-mă să fiu atent la drum, încheie el brusc. 

Paula îl privi pieziş. De fapt, voise să spună: Lăsaţi-mă să mă concentrez 
asupra acestui lucru. 

Se aflau mult la sud de Basel şi călătoreau având în dreapta munţii Jura. 
Tweed începu să-i vorbească Paulei cu glas coborât, ca să nu fie auzit de pasagerii 
din spate. 

— Am avut dreptate cu teoria mea despre două enigme legate între ele, care 
nu pot exista decât una în funcţie de cealaltă. Asasinatele comise denotă două 
stiluri total diferite, ceea ce mă face să cred că sunt implicate două grupuri 
separate. 

— Două stiluri de asasinat? O expresie sugestivă, remarcă ea. Te rog să-mi 
explici. 

— Aruncarea în aer a sediului nostru din Park Crescent, bomba lansată spre 
mine la Zurich, planul de dinamitare a podului din Kayserberg, încercarea de 
dinamitare a stâncii din munţii Vosgi. Toate acestea le-aş numi acţiuni de 
organizaţie care necesită o reţea vastă şi puternică. Pe scurt, Norton şi americanii. E 
un stil distinct de atentat. 

Tweed acceleră puţin. Şoseaua de la poalele munţilor era pustie. Era 
nerăbdător să ajungă la Ouchy, să-l chestioneze pe Joel Dyson, să-l oblige pe 
Amberg să scoată la iveală banda şi caseta şi să audă restul relatării lui Barton Ives. 
Paula aruncă o privire în spate şi văzu că Ives, care şedea lângă Newman, privea 
afară în noapte cu un aer absent. 

— Ai spus dovă stiluri distincte de asasinat, îi aminti Paula lui Tweed. Cum ar 
fi cel de al doilea? 

— Extrem de personal. Cineva deghizat în poştaş a sosit la conac, l-a 
înjunghiat pe majordom, a intrat în bucătărie, a pulverizat gaz lacrimogen spre 


femeile care lucrau acolo, apoi a dat buzna în sufragerie înarmat cu un 


pistol-mitralieră şi i-a secerat pe toţi cei şapte oameni care se găseau acolo. Omor 
îndrăzneţ, comis cu sânge rece. 

— Vrei să spui că n-a fost Norton? 

— Stilul diferă de cel al lui Norton. Gândeşte-te apoi la modul sălbatic în care 
au fost strangulate Helen Frey şi prietena ei, Klara. Cred că asasinul avea un laţ de 
sârmă mascat într-un şirag de perle, de unde şi perla mânjită de sânge găsită în 
apartamentul lui Helen Frey. 

— Cum crezi că i-a reuşit un truc atât de groaznic? 

— Oh, nimic mai simplu. S-a oferit să prindă colierul la gâtul lui Helen Frey, ca 
ea să vadă cum îi stă. Care femeie ar rezista unei asemenea tentaţii? Aceeaşi 
metodă a fost folosită şi în cazul Klarei. 

— Un bărbat, spuse gânditoare Paula. Poate le-a promis că le va dărui lor 
perlele. Atunci chiar că n-au rezistat tentaţiei. 

— Deci crime izolate, spre deosebire de atentatele în masă organizate de 
Norton. 

— Dar cum rămâne cu detectivul acela simpatic, Theo Strebel? El a fost 
împuşcat, îi aminti Paula. 

— Nu prea poţi ademeni un bărbat folosind şmecheria cu colierul, nu-i aşa? 
Dar sunt convins că a fost lichidat de cineva cunoscut, de aceea a renunţat la 
măsurile de precauţie. Nu uita de Omul din Umbră cu pălăria cu boruri largi, care a 
urmărit-o şi pe Jennie Blade. 

— Minte de îngheaţă apele. Acest gen de femeie îmi trezeşte întotdeauna 
bănuieli. 

— Nu cumva pentru că, pur şi simplu, îţi este antipatică? o puse la încercare 
Tweed. 

— Bărbaţii pot fi foarte naivi când e la mijloc o femeie frumoasă, insistă Paula. 
Mai ales când o femeie ca ea le aruncă priviri drăgăstoase. Mai devreme Jennie ne-a 
spus că o văzuse pe Eve la Padstow în perioada când a avut loc masacrul. Cred că 
minţea, dar poate că minciuna semnifica ceva. 

— Cum anume? Întrebă Tweed. 

— Adică sugerează că însăşi /ennie putea fi la Padstow când a fost comis 
masacrul. 

— Cred că ai dreptate. 

— Pe urmă, continuă cu elan Paula, eu nu l-am văzut decât o clipă pe falsul 
poştaş care i-a ucis pe cei de la conac. În timp ce venea cu bicicleta pe alee spre 


conac. 


— Asta îţi sugerează ceva? Ţine minte că Jennie are o coamă de păr blond. 

— Din nou se dovedeşte că bărbaţii nu cunosc mare lucru despre femei. 
Jennie putea foarte bine să-şi ridice părul în creştet. Falsul poştaş purta o şapcă de 
uniformă care i-ar fi putut ascunde părul. Era o zi friguroasă, aşa că nu mi s-a părut 
ciudat să-l văd purtând chipiu. Repet, era foarte frig... 

— Mie tot nu-mi vine să cred, spuse Tweed. 

— Acum a plecat cu Gaunt care, din spusele lui Butler, se grăbea grozav să 
ajungă la Ouchy cu BMW-ul lui. 

— Dacă îl adaugi şi pe Gaunt la datele problemei, începe să devină 
convingător, recunoscu Tweed. Propun să împărţim enigma în două părţi. Mai întâi, 
filmul şi banda, care ne vor dezvălui ce se petrece la Washington, moment în care 
vom înţelege şi eforturile disperate ale lui Norton de a ne opri din drum. Mai târziu 
poate va fi nevoie să revenim la Padstow, ca să-l identificăm pe autorul masacrului. 
Ca să nu mai vorbim de moartea lui Helen Frey, a Klarei şi a lui Theo Strebel. 

— Am impresia că ştii cine e vinovat de toate acele crime, nu-i aşa? Îl provocă 
Paula. 

— Ştiu de câtva timp. Cheia enigmei este aluzia lui Jennie Blade la aşa-zisul 
Om din Umbră care şi-a făcut apariţia la Colmar. 


Plecând din restaurantul gării Basel, unde aşteptase prudent timp de un sfert 
de oră, pentru orice eventualitate, Marvin 

Mencken porni grăbit spre locul în care îşi parcase Renault-ul. Când era pe 
punctul de a urca la volan, observă că roata dreapta din faţă era dezumflată. 

Înjură cu glas tare şi se apucă de migăloasa îndeletnicire de a schimba 
cauciucul cu unul de rezervă. Nu avea de unde şti că era vorba de sabotaj. În timp 
ce Tweed îl înfrunta în restaurant, Butler aplicase o metodă simplă de a-i scoate 
maşina din funcţiune. 

Stând pe vine lângă roata din faţă, ca şi cum şi-ar fi legat şiretul la adidas, 
scosese un pix, deşurubase capacul ventilului, apoi introdusese vârful pixului în 
ventil şi apăsase până când aerul ieşise afară. După aceea înşurubase capacul la 
loc. 

Mencken lucra cu înverşunare, în speranţa că va ajunge la Ouchy înaintea lui 
Norton. Transpirat de efort, în ciuda frigului de afară, în cele din urmă se aşeză la 
volan şi porni maşina. Dacă întârzia, însemna că, o dată ajuns la destinaţie, Norton 


nu avea pe nimeni să-i spună în ce hoteluri erau cazaţi oamenii lor. 


Hotelul Château d'Ouchy era unul dintre cele mai bizare construcţii pe care le 
văzuse Paula în viaţa ei. Automobilul Espace condus de Tweed coborâse o pantă 
abruptă, apoi cotise pe un drum drept şi, în momentul în care luna se ivise din 
spatele unui nor, Paula avusese în faţa ochilor prima imagine a Lacului Geneva, cel 
mai mare lac din Elveţia. Apa liniştită, fără nici-o încreţitură, se întindea până 
departe în sud, spre Franţa. 

Tweed opri maşina, iar Butler îl depăşi cu furgoneta şi-şi continuă drumul cu 
viteză redusă, cu ochii în patru la orice posibilă primejdie. În timp ce Tweed aştepta, 
Paula privi în sus spre Château d'Ouchy. Luminat în exterior de lămpi cu arc, era 
construit din piatră de culoare brună, iar acoperişul înclinat şi acoperit cu ţiglă roşie 
era decorat cu un model în zig zag, negru şi aproape sinistru. La colţuri se înălţau 
foişoare şi întreaga construcţie părea să fie foarte veche. 

— Pare c-a fost aici de când e lumea, comentă ea. 

— Castelul datează încă din secolul al doisprezecelea, îi spuse Tweed. Mult 
mai târziu, a fost renovat şi transformat în hotel. Cel puţin, aici e linişte. 

Paula se gândi că era puţin spus, amintindu-şi de agitația şi graba cu care se 
mişcaseră în Zurich. Vizavi de hotel se vedea un port de forma unei stridii, mărginit 
de felinare verzi şi ciudate, a căror lumină se reflecta în apa radei. Bărcile acoperite 
pe timpul iernii cu prelate albastre de plastic se legănau ancorate de balize. 

Dar ceea ce o impresiona cel mai mult era tăcerea - cheiul era pustiu, nu 
trecea nici-o maşină şi nu se vedea nici ţipenie de om. În stânga lor, dincolo de 
şoseaua pe care veniseră, se ridica un şir de mici hoteluri şi cafenele, după toate 
aparențele toate închise. Tweed coborâse geamul portierei şi în maşină pătrunsese 
un val de aer proaspăt, cu totul altfel decât aerul îngheţat din Vosgi. Marler apăru 
ca din pământ în dreptul portierei. 

— Puteţi coborî pe mal, îi anunţă el, vorbind tărăgănat. Îi întinse lui Tweed o 
foaie de hârtie. lată lista cu hotelurile din zonă în care sunt instalaţi oamenii lui 
Norton. Din câte ştiu. Eu, până în momentul de faţă Château d'Ouchy e un loc 
sigur... 

Tweed parcase maşina Espace într-o curte, paralel cu hotelul, lângă 
Mercedes-ul roşu al lui Marler. Se duse la recepţie împreună cu Paula, care se 
adresă funcţionarei, amintindu-i de rezervările făcute telefonic. 

— Spuneaţi că putem lua cina, dacă sosim târziu. 

— Sala de mese vă stă la dispoziţie, dar numai după ce luaţi în primire 


camerele. 


— Cred că, mai întâi, vom merge în camere să ne aranjăm puţin după drum, îi 
spuse Tweed. 

Îl văzuse intrând pe Ives, însoţit de Amberg şi Cardon. În urma lor veneau 
Butler şi Nield, încadrându-l pe Joel Dyson, care avea aerul unui om învins. Tweed le 
ordonă lui Butler şi lui Nield să-l păzească pe rând pe Dyson în camera lui, fotograful 
urmând să primească numai sandvişuri şi apă minerală, apoi îi rugă pe Paula şi pe 
Newman să-l însoţească împreună cu Ives în camera lui, după completarea 
formalităţilor. Nu aveau timp de pierdut. Dumnezeu ştia ce surprize putea aduce 
dimineaţa următoare. 

— Ce fel de persoană le-a putut convinge să oprească, în toiul nopţii şi în 
mijlocul pustietăţii, pe cele şase femei bogate care au fost violate cu brutalitate şi 
apoi ucise? 

Tweed repetase deliberat întrebarea pusă lui Barton Ives în tren, în cursul 
călătoriei de la Colmar la Basel. Mai devreme le relatase pe scurt Paulei şi lui 
Newman cele aflate de la Ives. Agentul FBI şedea pe canapea, lângă Paula, cu 
spatele drept, cu faţa către Tweed şi Newman, care ocupau fiecare câte un fotoliu. 

— Da, aceasta a fost întrebarea pe care mi-am pus-o şi eu de nenumărate ori. 
Dar la ultimele două cazuri s-a întâmplat ca în nopţile fatale să mai circule şi alte 
persoane pe autostradă la acea oră. Respectivii au depăşit maşinile victimelor şi au 
văzut un Cadillac de culoare cafenie parcat pe un câmp din apropiere. Brusc m-a 
săgetat o bănuială. A fost un moment de inspiraţie, sau de noroc - cum vreţi să-l 
numiţi. Am început să verific deplasările unei anumite persoane, să văd dacă din 
întâmplare se găsise într-un anumit stat în fiecare dintre cele şase nopţi în care 
avuseseră loc asasinatele. 

Ives tăcu şi-şi aprinse o ţigară. Paula îşi plimbă privirea prin apartamentul pe 
care-l rezervase pentru Tweed. Avea un salon spaţios şi confortabil, separat de 
dormitor prin câteva arcade. Îşi îndreptă din nou atenţia spre Ives care-şi continuă 
povestirea. 

— În acest punct, verificarea nu punea prea multe probleme. Dificultatea 
consta în efectuarea investigaţiilor fără ca cineva să afle cu ce mă ocupam. Dacă se 
dovedea că aveam dreptate, eram conştient că-mi puneam viaţa în pericol. Puterea 
implică o mare influenţă. 

— Deci cercetai un om influent? Întrebă Paula. 

— influent şi necruţător, încuviinţă Ives. Un om care ţinea morţiş să ajungă 
acolo unde-şi propusese şi unde se găseşte în momentul de faţă. În timp ce-mi 


desfăşuram cercetările, am început să mă implic din ce în ce mai mult - 


descoperisem murdării cum nu mi-aş fi închipuit vreodată. În primele trei cazuri, 
persoana pe care o urmăream ţinuse câte un discurs politic chiar în seara crimei în 
fiecare dintre statele cu pricina. De fiecare dată oraşul respectiv era la mică 
distanţă cu maşina de locul în care, în aceeaşi seară, fusese violată şi ucisă o 
femeie. 

— Dovezi circumstanţiale. Dar neconcludente, comentă Tweed. 

— Aşteaptă! Ives ridică mâna, apoi îşi stinse ţigara. Am continuat să verific 
ultimele trei cazuri. Convins că nu voi avea de a face cu aceleaşi împrejurări. Ei 
bine, circumstanţele erau identice. Senatorul X - cum se numea pe atunci - vorbise 
din nou în public, în fiecare dintre cele trei state, cu câteva ore înainte de atacarea 
şi uciderea ultimelor trei victime. Un număr mare de alocuţiuni pentru şase state, 
dar la vremea aceea el ţintea undeva foarte sus... Ives se opri brusc. Ajung imediat 
Şi aici. 

— Dar ce făcea senatorul după ce-şi ţinea discursurile? Întrebă Tweed. Ai 
reuşit să verifici şi acest lucru? 

— A fost următoarea mea prioritate. Lucru şi mai dificil de ţinut în secret. În 
plus, individul are o secretară extrem de vicleană, care se ocupă de toate treburile 
lui murdare şi dispune de o adevărată reţea de informatori. Cu toate acestea, un 
timp am reuşit să fac şi acest lucru - să-i verific fiecare mişcare după ce pleca din 
locul în care îşi ţinuse discursul, culegând ovaţiile publicului. Genul de vorbitor care 
se pricepe să înflăcăreze masele. Se ştia că cerea să rămână singur după ce-şi 
încheia discursul în aclamaţiile auditoriului. De fiecare dată spunea că simte nevoia 
să-şi încarce bateriile, să se ducă undeva de unul singur şi să bea o bere. Exact aşa 
a procedat după fiecare dintre cele trei alocuţiuni ţinute în nopţile în care, nu 
departe de acolo - am verificat orele - a fost violată şi ucisă câte o femeie. 

— Cel puţin, nu are alibi, remarcă Tweed. 

— În schimb, are un Cadillac cafeniu, cu care îi place mult să circule. Un 
amănunt pe care nu l-am dezvăluit nimănui până în prezent. Am făcut cercetări în 
jurul locului în care a fost găsită cea de a şasea victimă. Am căutat ore întregi prin 
iarbă. Când eram pe punctul de a renunţa, am găsit o sticlă de bere goală, cu un set 
complet de amprente. Marca de bere preferată a individului pe care-l verificam. 
Sticla cu pricina, pusă într-o pungă de plastic, se află în portbagajul limuzinei 
Lincoln Continental pe care am ascuns-o în hambarul părăsit. 

— Şi aceasta este tot o dovadă circumstanţială, sublinie Tweed. Nu vreau să 
te jignesc, dar tribunalul ar trebui să te creadă pe cuvânt că ai găsit sticla în acel 


loc. Afară de cazul în care ai reuşi să iei amprentele omului pe care-l urmăreai. Şi, 
bineînţeles, dacă se potrivesc... 

— Nu-i chiar aşa uşor. Ives îşi aprinse altă ţigară. Nu-i chiar aşa uşor, repetă 
el. Nu şi când e vorba de amprentele fostului senator Bradford March, în prezent 
preşedinte al Statelor Unite. 

Găsindu-se în Elveţia, a doua zi nu-i fu greu lui Marler să facă rost de un 
proiector, de un ecran şi de restul aparaturii necesare indicate de Tweed. La ora 
8:30 dimineaţa, Marler se întoarse la hotel, unde îl găsi pe Tweed la micul dejun, 
împreună cu Paula şi Newman. 

— N-am putut închide ochii aproape toată noaptea, tocmai spunea Paula. Încă 
nu-mi vine să cred că preşedintele Statelor Unite poate fi vinovat de nişte crime 
atât de înfiorătoare. 

— Citeşte istoria predecesorilor lui din Biroul Oval, o sfătui Barton Ives, care 
se apropiase şi-i auzise remarca. Cu un sistem electoral dement ca al nostru, era de 
aşteptat ca, într-o bună zi, un astfel de depravat să ocupe acest post. Ceea ce s-a şi 
întâmplat. 

— Şi acum ce-i de făcut? Întrebă Paula. 

— Ai adus tot ce trebuie? Îl întrebă Tweed pe Marler care se aşezase. 

— Tot. 

— Atunci, următorul drum va fi cu Amberg la filiala din oraş, unde îl vom 
obliga să scoată banda şi filmul lăsate în păstrare la Zurich de Joel Dyson. Apoi vom 
viziona filmul chiar în incinta băncii... 

Amberg continua să se afle în camera lui, sub paza lui Cardon. Micul dejun li 
se aducea de către serviciul la cameră. Joel 

Dyson se afla şi el încuiat în cameră, păzit de neînduplecatul Butler. 

— Ştiai că am fost urmăriţi până aici încă de când am plecat din Basel? Îşi 
preveni Newman şeful. 

— Nu sunt motive de îngrijorare - era o maşină fără număr, probabil oamenii 
lui Beck. După ce ne-a văzut trecând prin punctul de control din gara Basel şi sosind 
în Colmar, Arthur nu era omul care să ne scape din ochi. Vorbeşti de lup... 

Îmbrăcat într-un elegant costum cenuşiu, Arthur Beck intră în sala de mese cu 


vedere spre grădină. Refuză cafeaua care-i fusese oferită şi se aplecă spre Tweed. 


— Am adus la Ouchy o mică armată de oameni de-ai mei. Am văzut când s-au 
înapoiat americanii. Aşa-zişi diplomaţi aşteptând să fie chemaţi la posturi. Au 
întrecut măsura. Voi organiza o razie şi voi verifica toate hotelurile. 

— Aş putea să-ţi scutesc ceva timp. Tweed scoase lista întocmită de Marler cu 
o seară în urmă. Aici ai locurile în care se găsesc toţi americanii. Fără îndoială, sunt 
înarmați- 

— Ca şi oamenii mei, zâmbi cu subînțeles Beck. Mulţumesc că ai făcut treaba 
asta în locul meu. Pot să întreb cum aţi dat de urma lor? 

— Marler, povesteşte-i prietenului nostru despre investigaţiile tale. 

— N-a fost greu, vorbi tărăgănat Marler. Am trecut pe la fiecare hotel, am 
spus funcţionarului din tura de noapte că sosiseră nişte amici de-ai mei americani şi 
că voiam să le achit nişte datorii. Am adăugat că aveam nevoie de o cameră pentru 
noapte şi am întrebat de preţ. Aveam la mine un pumn de monede elveţiene - care 
se pot dovedi foarte utile - şi m-am făcut că le scap dincolo de biroul lui. În timp ce 
omul umbla în patru labe ca să le culeagă, am verificat chitanţele de cazare şi am 
memorat toate numele de naţionalitate americană. Apoi i-am spus funcţionarului 
că-mi lăsasem paşaportul în maşină şi că mă voi întoarce să iau în primire camera 
pentru care plătisem. Aşa am făcut, la toate hotelurile. Foarte simplu. 

— Şi foarte inteligent, dacă ai reuşit să te descurci cu personalul din hotelurile 
elveţiene. Beck aruncă o privire pe listă. 

Într-o oră îi voi ridica pe toţi şi-i voi expedia din ţară de pe aeroportul din 
Geneva. Am să-i deranjez de la micul dejun... 

Abia ieşi din sala de mese că-şi făcu apariţia Gaunt, la braţ cu Jennie. Seniorul 
se duse cu paşi mari la masa lui Tweed şi se aşeză, fără a aştepta să fie invitat. 

— Vă urez o dimineaţă excelentă, îi salută el jovial. Ce zi superbă. Soarele 
străluceşte pe munţii din Haute-Savoie, dincolo de lac. Un mic dejun englezesc 
pentru două persoane, comandă el ospătarului. 

— Eu nu vreau decât croissant, spuse Jennie, cu ochii scăpărând de mânie. Şi 
aş mai vrea să mi se ceară mai întâi părerea. 

— Prostii! Trebuie să mănânci bine. Ne aşteaptă o zi plină. Nu-i aşa, Tweed? 
Azi-noapte am văzut un grup de derbedei americani trăgând la Hotelul d'Angleterre, 
chiar vizavi. Trebuie să fii cu ochii în patru, ăştia sunt capabili şi de atac la drumul 
mare. 

— Avem o întâlnire. Tweed îşi şterse gura cu şervetul. Poate ne vedem mai 


târziu. 


Nu termină de vorbit că apăru Eve Amberg, care-i întrebă dacă se putea aşeza 
la masa lor. Tweed îi arătă un scaun liber, iar Paula o surprinse pe Jennie privind-o 
furioasă pe nou-venită. Ce se întâmplă între cele două femei? Eve purta un pulover 
purpuriu mulat pe corp şi pantaloni negri de schi vârâţi în cizme de piele, înalte 
până la genunchi. Paula se văzu nevoită să admită că arăta uluitor. 

— Unde-i Walter? Întrebă Eve, alegându-şi o chiflă. Cafea, ceru ea chelnerului. 
Deci, unde-i Walter? repetă ea. 

— E foarte obosit, minţi Tweed. Va dormi până spre zece. 

— Un prăpădit, tună Gaunt. N-are pic de energie... 

Vorbise aproape singur. Tweed tocmai ieşea din restaurant, urmat de Paula şi 
Newman. Porni cu pas grăbit spre camera lui Amberg, bătu la uşă cu semnalul 
convenit şi toţi trei intrară, de îndată ce Cardon le deschise uşa. Tweed se adresă cu 
un aer supărat bancherului, care era din nou îmbrăcat oficial, în costumul sobru de 
culoare neagră. 

— Ai luat micul dejun? Bine. E timpul să pornim. Vreau filmul şi banda în cinci 
minute după ce sosim la bancă. Vei fi însoţit la orice pas. Dacă ai de gând să 
protestezi, Beck, şeful poliţiei, se află la Ouchy, după cum ştii. Va fi deosebit de 
interesat să stea de vorbă cu dumneata despre crimele acelea de la Zurich. 

— Dar eu n-am niciun amestec... începu Amberg. 

— Poliţia nu te va crede. Pornim chiar acum. leşim pe uşa din spate, care dă 
în parcare. Evitaţi să treceţi prin sala de mese. Înăuntru sunt trei americani cu 
aspect de bătăuşi care tocmai iau micul dejun. Sper, Amberg, că nici dumneata nu 
ţii neapărat să-i întâlneşti... 

Marvin Mencken, care îşi luase cameră la Hotelul d'Angletere, se trezise 
devreme şi luase un mic dejun pe fugă în alt hotel. Prefera să fie în picioare înaintea 
subordonaţilor săi şi-şi făcuse un obicei din a nu respecta nici-o rutină. Niciodată nu 
mânca la hotelul în care era cazat. 

Înapoindu-se dintr-o plimbare rapidă pe malul lacului, văzu două maşini Audi 
trase la intrarea Hotelului d'Angleterre. Din ele coborâră bărbaţi în civil, care se 
îndreptară spre uşă cu siguranţa unor militari şi se făcură nevăzuţi înăuntru. Câteva 
secunde mai târziu alte maşini opriră în dreptul celorlalte două hoteluri, în care erau 
cazaţi oamenii lui Mencken, şi poliţişti în uniformă, dotați cu arme automate, săriră 
afară şi intrară repede în hotel. 


— lisuse Hristoase! murmură Mencken. 


Fără să se grăbească, traversă şi se duse la maşina pe care o parcase în 
spatele unei fâşii cu iarbă şi copaci. Urcă la volan, scoase din buzunarul 
balonzaidului o pălărie elveţiană cumpărată la Basel, şi-o îndesă pe cap şi porni 
motorul, încercând să treacă neobservat. 

Aşteptă până îi văzu pe poliţişti ieşind din hotel împreună cu oamenii lui, care 
aveau mâinile prinse la spate cu cătuşe. Sosiseră şi alte maşini, în care nu se afla 
decât şoferul. Americanii fură înghesuiți în ele. Mencken nu se temea că ar putea fi 
deconspirat - avusese grijă ca niciunul dintre subordonații lui să nu ştie că 
închiriase un Renault. 

În timp ce maşinile poliţiei se îndepărtau, Mencken ocoli încet parcul şi porni 
către Hotelul Château d'Ouchy. Norton îi dăduse instrucţiuni precise să nu ia 
legătura cu el sub niciun motiv. Oricum nu ştia cum arată Norton. Ştia însă că 
Norton va rezerva o cameră sub numele de doctorul Glen Fleming. Trebuia să-i 


telefoneze şi să-l prevină cât mai repede. 


Când Tweed sosi în automobilul Espace, avându-l lângă el pe Amberg, Banca 
de Credit era deschisă pentru afaceri. Îi însoțeau Paula, Newman, Ives şi Butler. În 
spate şedea Marler, cu proiectorul şi restul aparaturii. 

În furgoneta aflată imediat în urma lor şi condusă de Pete Nield se găsea 
Cardon, care-l păzea pe Joel Dyson. Înainte de a părăsi Hotelul d'Ouchy pentru 
scurta deplasare la bancă, Tweed discutase cu Dyson, expunându-i fără ocolişuri 
situaţia în care se afla. 

— Cardon are armă şi nu va ezita s-o folosească dacă faci vreo mişcare 
greşită. Dar e şi mai probabil că te va urca la bordul unui avion care va decola de pe 
Aeroportul Cointrin din Geneva, cu destinaţia Washington. 

Privindu-l cu atenţie pe Dyson, Tweed remarcase în privirea lunecoasă a 
omuleţului un licăr de triumf. Era limpede că Joel Dyson cunoştea bine Europa şi 
posibilităţile de deplasare cu avionul. Nu exista mod mai bun de a supune un om 
decât lăsându-l să spere, ca apoi să-i spulberi orice nădejde. 

— Bineînţeles, continuă Tweed, nu există curse aeriene directe de la Geneva 
la Washington. Prin urmare, Cardon te va escorta până la bordul unui avion care te 
va transporta de la Cointrin la Zurich. Acolo vei fi urcat într-o cursă directă de 
Washington. Un telefon va fi suficient ca să ne asigurăm că la Aeroportul Dulles vei 
fi aşteptat de anumite persoane. S-a întâmplat ceva, Dyson? Eşti galben ca ceara... 

Amberg salută din cap paznicul postat la intrarea băncii. Când Marler îşi făcu 
apariţia cu aparatele, paznicul îl opri, ca să verifice ce transporta. 


— Nu te teme, Jules, îi spuse peste umăr Amberg. Domnul este cu mine, la fel 
ca toţi cei care vin în urma lui. 

Conformându-se instrucţiunilor lui Tweed, Amberg îi duse pe toţi mai întâi în 
biroul lui personal, unde îi ceru secretarei să nu-l deranjeze sub niciun motiv. 
Lăsându-i pe ceilalţi în încăperea spațioasă, Tweed, Newman şi Paula îl însoţiră pe 
Amberg la seif, unde elveţianul îşi descuie caseta personală. Înăuntru se găseau 
două obiecte cunoscute. Oare acesta era sfârşitul lungii lor călătorii? se întrebă 
Tweed în timp ce se înapoiau în biroul bancherului. 

În lipsa lor, Marler trăsese draperiile la ferestre. După ce aprinsese luminile, 
montase proiectorul, instalase ecranul şi pusese, pe aceeaşi masă, magnetofonul de 
fabricaţie americană, ca să poată sincroniza sunetul şi imaginea. 

Luase câteva scaune din jurul mesei aflate în sala de consiliu şi le aranjase în 
şiruri, ca la cinematograf. Luă de la Amberg cutiile metalice, iar Tweed verifică 
personal uşa, ca să vadă dacă era bine încuiată. 

Paula se aşeză în primul rând, alături de Tweed. De cealaltă parte a lui Tweed 
luă loc Amberg, cu Barton Ives lângă el. Pe rândul din spate şedea Joel Dyson, cu 
nervii întinşi la maximum, între Newman şi Cardon. Cel de al treilea rând era ocupat 
în centru de Pete Nield, cu Walther-ul în mână, şi de Butler. În timp ce Marler umbla 
cu aparatele, Nield îl bătu pe umăr pe Dyson cu ţeava pistolului. 

— Voiam doar să-ţi amintesc că nu eşti nici-o clipă singur, îl anunţă el jovial 
pe fotograf. 

— Totul e pregătit, spuse Marler pe un ton neutru, stingând luminile. 

Pe ecranul alb apăru o lumină albă strălucitoare. Tweed auzea cum se 
învârteşte banda autentică. Apoi imaginile începură să apară, limpezi ca cristalul... 

O cabană de bârne cu un singur nivel, într-un luminiş din pădure. Un bărbat 
scund şi vânjos, îmbrăcat în canadiană descheiată la gât, dezvelindu-i grumazul 
gros, se lupta cu o fată cu părul lung şi blond. Cu o mână o înşfăcase de păr, cu 
cealaltă o împingea de spate. Fata ţipa ca din gură de şarpe. Paula scrâşni din dinţi. 

Omul o îmbrânci în interiorul cabanei de bârne şi amândouă figurile se văzură 
foarte clar, înainte de a dispărea în cabană. Răsună bufnitura uşii trântite cu putere. 
Dar ţipetele continuau să se audă, deşi ferestrele erau acoperite cu obloane. 
Deodată ţipetele încetară. Tăcere. Paula nu mai auzi decât bâzâitul aparatelor din 
spatele ei. Oare de ce tăcerea era mai îngrozitoare decât imaginile văzute până 
atunci? Privi uluită cum bărbatul cel vânjos ieşi din cabană de unul singur, închise 
uşa, o încuie şi aruncă cheia pe acoperiş. De ce? 

— Oh, Doamne, nu! şopti ea ca pentru sine. 


Răspunsul la întrebare era înspăimântător de simplu. Din spatele unei ferestre 
oblonite se strecura o şuviţă de fum. Aproape imediat izbucniră flăcările. Aparatul 
de filmat prinse un prim-plan al asasinului. Pe chipul lui se citea o expresie de 
satisfacţie sadică. Pe obraz i se prelingeau broboane de transpiraţie. 

În continuare camera de filmat îl arătă pe acel bărbat din cap până în 
picioare. Părea că priveşte direct către lentilă. Smulse un pistol de la brâu şi se 
apropie. Paula se făcu mică pe scaunul ei. Îşi încleştă pumnul văzând cabana 
cuprinsă de vâlvătaie. 

Trosnetul şi pocniturile puternice ale flăcărilor uriaşe îl făcură pe bărbat să se 
oprească în loc şi să arunce o scurtă privire spre cabana mistuită de incendiu. Cu 
arma în mână, omul se întoarse din nou spre aparatul de filmat şi continuă să 
înainteze în direcţia Paulei. Chipul lui binecunoscut se vedea foarte clar, imposibil 
de confundat... 

Ecranul redeveni o pată de lumină strălucitoare care se stinse o dată cu 
aparatele oprite din funcţiune de Marler. Spectatorii încremeniseră pe locurile lor. 
Singurul sunet fu pocnetul sec al comutatorului răsucit de Marler care aprinsese 
lumina. Paula clipi şi se uită scurt la Tweed, apoi la Ives. Era greu de spus care 
dintre ei avea un aer mai sumbru. 

Tweed rupse primul tăcerea. Se aplecă peste Amberg, adresându-se lui Ives. 

— Acum ai dovezile. Omul acesta este Bradford March, preşedintele Statelor 
Unite. Se răsuci pe scaun şi se uită la Joel Dyson, ale cărui buze strânse tremurau. 

— Tu ai luat aceste imagini. Fără comentarii. Vreau un răspuns simplu. Cine 
era fata... Victima? 

— Prietena lui intimă. Cathy Willard, fiica magnatului presei din San Francisco. 

— Deci tot dintr-o familie înstărită, comentă Ives. 

— Oh, provenea dintr-o familie foarte bogată. Mai târziu am auzit că totul a 
fost considerat un accident. Cică fata s-ar fi blocat în cabană. Vremea era rece, aşa 
că înăuntru ardea un foc de buşteni... Newman constată că Dyson redevenise 
vorbăreţ, cum îi era felul, pe măsură ce istorisea întâmplarea. A sărit o scânteie, 
covorul a luat foc, apoi pui toată cabana a fost cuprinsă de flăcări. Ferestrele aveau 
obloane, aşa că fata n-a mai putut să iasă. 

— Sună de parcă versiunea ar fi fost scrisă chiar de tine, remarcă ironic 
Newman. 

— Nu! Dar aşa am auzit că era relatată... 

— lată dovada, Ives, repetă Tweed, întrerupându-l pe Dyson. Aceeaşi metodă, 


nu? 


— Într-adevăr. Vezi, March era ţăran de la coada sapei. Se simţea flatat să 
posede femei educate şi bogate. Acum ai şi răspunsul la strania ta întrebare - ce fel 
de persoană ar fi făcut o femeie bogată să oprească maşina, noaptea, într-un loc 
pustiu? Un bărbat stând în faţa farurilor Cadillac-ului său cafeniu, un binecunoscut 
senator care candida pentru Casa Albă şi a cărui figură era afişată pe panouri de-a 
lungul autostrăzilor din fiecare stat. Poate pretexta că i se stricase maşina. Femeile 
s-au simţit probabil în siguranţă în prezenţa senatorului Bradford March. Îmi dau 
seama că l-am descoperit pe ucigaşul meu în serie - cel care a măcelărit şase 
femei. Trebuie să duc filmul şi banda la Washington. 

— Te vor lichida la o jumătate de oră după ce cobori din avion, îl preveni 
Newman. 

— Am un prieten influent. Mă va aştepta la Aeroportul Dulles cu un grup mai 
numeros şi mă va duce pe ascuns în casa lui. După aceea, totul va depinde de el. 

— Cred că ar fi mai bine să venim cu dumneata, spuse Tweed. 

— Eu nu merg, protestă Dyson. 

— Tu vei fi ţinut la păstrare în Anglia. După ce vei scrie o declaraţie, în care 
vei descrie ce ai văzut când ai făcut filmul. 

Tweed îi vorbea pe un ton aspru, fără menajamente. O declaraţie făcută sub 
jurământ, în faţa unui avocat elveţian. Ori te supui, ori vii cu noi la Washington. 

— Nu ştiu dacă este corect să vă predau aceste obiecte, declară Amberg. 

— Corect? Tweed îl privi ţintă pe bancher. Glumeşti! Gândeşte-te câte vieţi ai 
fi salvat dacă mi le dădeai mai de mult. De ce-ai ţinut cu dinţii de ele? Ai văzut 
filmul, de unul singur, cu mult înainte, nu-i aşa? 

— Da. Când am văzut imaginile, am înţeles că şi viaţa mea era în pericol... 

— Deci mai corect e să-ţi ţii gura, se răsti la el Tweed. Dacă asta înţelegi 
dumneata prin corectitudine, mă lipsesc. Amberg, abia din această clipă ar fi bine 


să-ţi ţii gura - dacă vrei să rămâiîn viaţă... 

Bărbatul cu păr lung, cărunt şi zburlit privi peste ochelarii fără rame spre 
intrarea Bănciide Credit. Norton era prea inteligent ca să stea în maşina cu care 
urmărise grupul lui Tweed încă de la Château d'Ouchy. Circulaţia de la ora de vârf îl 
ajutase să rămână ascuns în spatele furgonetei lui Nield, care se deplasa în urma 
cunoscutului Espace. Acum stătea în faţa unei librării, prefăcându-se că frunzăreşte 


un volum cumpărat la întâmplare. 


Norton, care trăsese la Château d'Ouchy, îl urmărise cu privirea pe Tweed 
luându-şi micul dejun, de la masa lui din colţ, la care se aşezase singur. Era convins 
că noua sa înfăţişare îl ajuta să nu fie recunoscut. Aşa se şi întâmplase. 

Fiind chemat la telefon, Norton îşi lăsase micul dejun şi urcase să vorbească 
din camera lui. 

— Aici Mencken, se auzise un glas grăbit. 

— Ţi-am spus să nu mă suni decât în cazuri excepţionale. 

— Exact acesta e motivul. Toţi oamenii noştri au fost ridicaţi şi duşi cu 
maşinile. În mod oficial... 

Era modul precaut al lui Mencken de a se referi la poliţie când vorbea la 
telefon. 

— Mă bucur că totul merge atât de bine. Îţi mulţumesc mult că m-ai sunat... 

Era o situaţie care l-ar fi putut face pe Norton să intre în panică, dar Norton, 
fost agent FBI, nu se lăsa niciodată pradă panicii. El era cel care crease nucleul 
Unităţii Unu, când senatorul Bradford March îi oferise un salariu generos în funcţia 
de şef al gărzii sale personale. Norton fusese cel care organizase tentativele de 
asasinare a lui Barton Ives înainte de fuga acestuia în Europa. Prin urmare, Norton 
procedă metodic. 

Achită nota de plată la hotel, îşi puse bagajul în Renault-ul închiriat şi se 
întoarse în sala de mese. Cinci minute mai târziu îl văzu pe Tweed plecând 
împreună cu însoțitorii lui. Nu peste mult timp avea să-i urmeze în Renault până la 
Banca de Credit. Acum însă aştepta răbdător şi curând îl văzu pe Marler ieşind cu 
aceleaşi aparate pe care mai devreme le cărase înăuntru: un cilindru lung, care 
putea conţine un ecran de proiecţii, un magnetofon şi un sac de voiaj plin la refuz. 

Din interiorul sacului de voiaj se profila conturul unui obiect circular, de 
dimensiunile unei cutii de film. Întorcând o pagină a cărţii, Norton rezumă cu 
isteţime situaţia. 

— Dacă aş mai avea oamenii mei... 

Dar nu mai avea pe nimeni. Toţi fuseseră ridicaţi de poliţie. Stând astfel, cu 
cartea în mână, Norton luă o hotărâre importantă. Nu-i putea raporta lui March că 
nu îndeplinise misiunea - ar fi fost curată sinucidere. Venise din nou momentul să 
treacă dintr-o tabără într-alta, să supravieţuiască. 

Filmul pe care March ţinea cu orice preţ să-l recupereze conţinea, fără 
îndoială, ceva distrugător. Altfel, de ce ar fi trimis atâţia oameni din Unitatea Unu în 
Europa? March era pe cale să piardă o bătălie - iată ce-i spunea lui Norton cel de al 


şaselea simţ, bine dezvoltat în decursul anilor în care fusese unul dintre cei mai 
buni agenţi FBI. 

Îşi aminti de un senator influent căruia îi făcuse cândva un serviciu, făcând să 
dispară anumite documente compromiţătoare care i-ar fi distrus cariera pe Colina 
Capitoliului. Da, venise vremea să ia legătura cu senatorul Wingfield şi să se pună 
din nou la dispoziţia lui. Contra unui onorariu substanţial... 

Norton, care urmărea automobilul Espace şi furgoneta, nu se miră când cele 
două vehicule intrară în parcarea de la Château d'Ouchy. Parcă şi el maşina în 
apropierea debarcaderului de la care pleca vaporaşul către Evian, în Franţa, şi se 
înapoie la hotel. Intră agale în holul de la recepţie, la timp ca să-l audă pe Tweed 
dând instrucţiuni funcţionarei de serviciu. 

— Astăzi plecăm. Aţi putea întocmi nota de plată pentru mine şi pentru 
domnişoara Grey? Nu-i nici-o grabă. Vom fi aici pentru masa de prânz... 

Deci, Norton avea răgaz să lămurească o problemă rămasă nerezolvată. Era 
foarte atent să nu lase nimic la voia întâmplării. Nu avea de gând să rişte ca 
Mencken să ajungă primul la Washington şi poate chiar să-l informeze pe March că 
toate eşecurile i se datorau lui Norton. 

Se întoarse la maşină, îşi puse pe cap o pălărie elveţiană, trasă mult pe 
frunte. Pe locul de alături, lângă telefonul mobil, se afla bastonul pe care-l 
cumpărase. Luă telefonul mobil şi formă numărul lui Mencken, sperând că se găsea 
undeva prin apropiere. 

— Alo, cine-i la telefon? Întrebă vocea lui Mencken după un lung moment de 
aşteptare. 

— Norton. Unde eşti? Trebuie să ne întâlnim. De urgenţă. Să vedem ce este 
de făcut. 

— Sunt la jumătatea drumului dintre Ouchy şi Vevey. Departe de locurile 
aglomerate. 

— Foarte inteligent din partea ta. Aici totul s-a liniştit. Dar ai dreptate - e mai 
înţelept să ne ţinem departe de oraş. Cum mergi pe şoseaua de lângă lac, în 
direcţia Vevey, ai să întâlneşti un punct în care drumul se îndepărtează de lac. 
Lângă malul lacului este o pădurice, aproape de cărarea care continuă pe mal. Ai 
văzut-o? Bine. Ne întâlnim acolo peste trei sferturi de oră. E mai bine să ascunzi 
maşina undeva lângă potecă. Nu uita că e urgent. 


— Am înţeles, răspunse scurt Mencken. 


În camera lui de la Château d'Ouchy Tweed dădea echipei sale instrucţiuni 
urgente. Barton Ives îl asculta cum vorbea cu însufleţire. Azi vom intra în acţiune, se 
gândi Paula. 

— Toţi, cu excepţia lui Philip Cardon, care-l păzeşte pe Joel Dyson în camera 
lui, vom merge cu maşinile direct la Aeroportul Cointrin din Geneva. De acolo vom 
lua cursa de Londra. În continuare vom urca la bordul avionului Concorde care 
zboară direct la Washington. Tweed se uită la Ives. Îl cunosc pe senatorul Wingfield, 
l-am întâlnit cu ocazia unei conferinţe pentru securitate de la Washington. Eşti sigur 
că poţi avea încredere în el? 

— Wingfield s-a născut şi a crescut ca un patriot, îl asigură Ives. Puţini sunt ca 
el. Ceea ce nu înseamnă că e un sfânt. Altfel, cum ar fi ajuns în poziţia influentă pe 
care o are? 

— Vrei să spui că poate fi necruţător? Întrebă Paula. 

— Poate că da. Dar această situaţie cumplită necesită măsuri drastice. l-am 
telefonat, îi spuse el lui Tweed. Mă aşteaptă să-i aduc probele, dar am uitat să-i 
spun că vii şi dumneata. 

— Har Domnului! interveni vehement Newman. Înainte de a ateriza la Dulles, 
vreau să iau legătura prin radio şi să închiriez mai multe maşini. Insist ca, împreună 
cu Butler, Nield şi Marler, să luăm cursa Concorde, dar să călătorim ca şi cum nu 
v-am cunoaşte. 

— Ce primejdie v-ar putea pândi pe voi? se miră Ives. 

— Toţi am văzut filmul acela diabolic, care poate duce la căderea întregului 
guvern al Statelor Unite. Presimt că vor fi luate măsuri stricte ca aşa ceva să nu se 
întâmple. Newman se uita la Tweed. Călătoria va necesita unele pregătiri... 

— Totul este pregătit, interveni Paula. Tweed mi-a spus cu câtva timp în urmă 
să fiu gata pentru o asemenea eventualitate. Locurile au fost deja rezervate, 
biletele ne aşteaptă la aeroport. 

Sunt foarte expeditivă, Bob. Se întoarse către Tweed. Deci luăm cu noi filmul 
şi banda? 

— Da, trebuie să le arătăm senatorului Wingfield. Marler va aduce aparatele, 
ca să economisim timp. Vom pleca cu un avion şi ne vom întoarce cu următorul. 

— Ar fi de preferat să ne întoarcem teferi, îl preveni Newman. 

— Cum rămâne cu Joel Dyson? interveni din nou Paula. Am rezervat locuri la o 
cursă separată Geneva-Londra pentru Cardon şi Dyson. 

— O dată ajunşi la destinaţie, Cardon îl va escorta pe Dyson la o locuinţă 
sigură. În acelaşi loc în care se află şi Howard, adăugă Tweed. 


— Eu ce fac cu astea? Întrebă Marler, ridicând al doilea sac de voiaj. Acum, că 
am pus înăuntru şi armele voastre, e destul de greu. 

Ca la comandă, se auzi un ciocănit la uşă. Newman sări în picioare, descuie 
uşa şi o deschise cu prudenţă. 

— O clipă, spuse el, apoi încuie uşa la loc şi îi înmână lui Tweed un plic. 

— Un elveţian în costum oficial, explică el. 

Tweed deschise plicul, parcurse repede scrisoarea şi dădu din cap. 

— E de la Arthur Beck. Printre oamenii ridicaţi de el există unul cu o valiză 
care conţine douăzeci de milioane de dolari. Beck a pus să fie deschisă de 
specialiştii lui, care au dezamorsat şi bomba dinăuntru. Detectivul de la uşă 
aşteaptă să-i predăm armele. Nici vorbă să urcăm în avion cu ele... 

— Ce facem cu Gaunt, Eve şi Jennie? Întrebă Newman, după ce predase 
elveţianului sacul de voiaj şi încuiase uşa. 

— Cu Gaunt am discutat eu, înainte de a urca în cameră, continuă Tweed. S-a 
răzgândit şi nu mai vrea să afle identitatea celui care l-a asasinat pe Amberg în 
Cornwall. Spune că în prezent nu mai are niciun rost - cel puţin, aceasta e părerea 
lui. Se întoarce la Basel cu Eve şi Jennie. Nu uitaţi că şi-a lăsat iahtul sau vasul de 
croazieră - cum vreţi să-l numiţi - Mayflower III la malul Rinului. La Basel. Se va 
înapoia la Padstow la bordul iahtului. 

— Cu Eve şi Jennie? Întrebă Paula. 

— Aşa mi-a spus. 

— Mi se pare ciudat, foarte ciudat, comentă ea. 

— Şi mie. Dar, de îndată ce ne întoarcem de la Washington, vom porni şi noi 
spre Padstow. Îl mai avem de identificat pe autorul masacrului de la Conacul 
Tresillian, precum şi mobilul acelui asasinat multiplu. Ca să nu mai vorbim de 


persoana care a împins-o pe biata slujnică, Celia Yeo, din vârful stâncii High Tor... 


Aşezat la volanul Renault-ului, cu geamul coborât, Marvin Mencken ardea de 
nerăbdare. Conform instrucţiunilor, parcase maşina în afara carosabilului, în pâlcul 
de copaci. Nu se vedea de la şosea şi era aproape de cărarea care ocolea lacul. 

Mencken era nerăbdător, fiindcă pentru prima oară urma să-l întâlnească faţă 
în faţă pe misteriosul Norton. Niciodată nu-i plăcuse să primească ordine de la o 
persoană pe care n-ar fi recunoscut-o dacă s-ar fi aşezat lângă el într-un restaurant. 

Deşi era soare, ziua era foarte friguroasă. Mencken lăsase motorul în 


funcţiune, ca să poată deschide la maximum radiatorul. Când habitaclul se încălzise 


A 


prea tare, Mencken coborâse geamul portierei. Totodată, îşi luase măsuri de 
precauţie - de sub perna scaunului de alături ieşea mânerul unui Luger calibrul 9. 

Se crispă auzind zgomotul de paşi care se apropiau, apoi se destinse, 
dându-şi seama că trebuia să fie o fată. O văzu în treacăt, în timp ce aceasta 
mergea pe cărarea spre Vevey. Era o blondă înaltă şi frumoasă. Mencken oftă. 
Fusese atât de ocupat, încât nu-şi îngăduise distracţia sa preferată în compania unei 
fete. 

Elveţianul vârstnic cu pălărie caraghioasă, aşa cum purtau cei de pe aici, 
păşea greoi pe potecă în direcţia lui. De sub pălărie ieşeau smocuri de păr cărunt şi 
zburlit. Pe nas avea o pereche de ochelari ciudaţi, ca două semilune. 

Bătrânul mergea sprijinindu-se în baston, cu privirea aţintită asupra lacului. 
Probabil că în fiecare zi făcea aceeaşi plimbare, dacă vremea era frumoasă. Teribil 
de plictisit de viaţă. Mencken îşi promise să se distreze cât mai mult înainte de a 
ajunge la această vârstă. Îşi puse între buze o ţigară. Bătrânul se îndreptă spre 
cărarea care ocolea lacul. În secunda următoare Norton înfipse ţeava unui Browning 
automat HP35 în pieptul lui Mencken, prin geamul deschis, şi apăsă pe trăgaci. 
Zgomotul împuşcăturii fu înăbuşit de capetele lungi ale fularului gros pe care 
Mencken îl purta la gât. Capul lui Mencken căzu în piept. 

Norton îşi vâri pe geam mâna înmănuşată. Scoase fragmentul de ţigară 
neaprinsă, retezată de dinţii lui Mencken, şi o aruncă jos. Deschise portiera şi un val 
de căldură urât mirositoare îl izbi în obraz. Rostogoli repede cadavrul pe podeaua 
maşinii, luă Luger-ul, apoi apăsă butonul ca să ridice geamul automat şi închise 
portiera. 

Verifică dacă era cineva prin preajmă, sau dacă trecea vreo maşină, apoi 
aruncă în lac - mai întâi Luger-ul, apoi Browning-ul. Înainte de a se îndepărta, 
aruncă o privire spre maşină şi văzu că geamurile se aburiseră deja, ascunzând 
vederii cadavrul, chiar dacă cineva ar fi avut curiozitatea să privească înăuntru. Mai 
devreme vorbise la telefon cu senatorul Wingfield şi, cu puţin noroc, avea să fie la 
bordul cursei de Washington înainte ca Mencken să fie descoperit. Da-da, nimic nu 


trebuia lăsat la voia întâmplării... 

Senatorul Wingfield acţionase aparatele, proiectând el însuşi filmul. Când 
văzuse cine era personajul principal din acel film de groază despre incendierea 


cabanei de bârne, se bucură că îşi luase această măsură de precauţie. Spectatorii 


din biroul său de la Chevy Chase - bancherul şi politicianul cel vârstnic - priviseră 
încremeniţi şi tăcuţi, ascultând tipetele sfâşietoare ale fetei. 

Wingfield aprinse luminile şi strânse repede filmul şi banda, punându-le în 
cutiile lor. Primul reacţionă bancherul, care spuse cu glas răguşit: 

— Dumnezeule! Simt nevoia să beau ceva. Bourbon... 

Wingfield, care nu bea decât rareori, turnă pentru el şi pentru ceilalţi câte un 
bourbon sec, apoi se aşeză din nou la masă. Politicianul îşi drese glasul şi spuse pe 
un ton stăpânit: 

— Ei bine, acum cunoaştem ce-i mai rău. Dacă ar fi trebuit să-mi imaginez un 
scenariu de coşmar, n-aş fi găsit nici pe departe ceva atât de groaznic. 

— Ca să nu mai vorbim de alte păcate, îi aminti bancherul, ca să spună şi el 
ceva. 

— În plus, nu ia nici-o măsură ca să contracareze ameninţarea dinspre răsărit, 
comentă politicianul. 

— Astea-s copilării, îi întrerupse cu asprime Wingfield. În comparaţie cu ceea 
ce am văzut. Eu am mai vizionat o dată filmul, înainte de venirea voastră. Ne 
confruntăm cu o criză naţională. March nu mai are dreptul să rămână în Biroul Oval. 
Am luat decizia cea mai dificilă din toată viaţa mea. 

— Şi anume? Întrebă politicianul. 

— La Washington a sosit un fost agent FBI pe nume Norton. L-am întâlnit cu 
ani în urmă. March a anunţat că mâine pleacă cu avionul în Sud. l-am dat lui Norton 
anumite ordine. Prezenţa unui criminal în serie la Casa Albă necesită o acţiune 
drastică. 

— Cum ai intrat în posesia acelui film oribil? Întrebă bancherul. 

— Mi-a fost trimis de un agent special extrem de circumspect, pe nume 
Barton Ives. Mi l-a predat printr-un mesager, împreună cu un raport detaliat 
referitor la cele şase crime petrecute în câteva state din Sud, crime care n-au fost 
niciodată soluționate. Sunt dovezi zdrobitoare împotriva lui March. 

— De ce foarte circumspect? Întrebă politicianul cu o expresie enigmatică, 
întrucât ghicise răspunsul. 

— Deoarece Ives se ascunde undeva în Washington. Mă îndoiesc că-i voi da 
de urmă. În scrisoare îmi spune că Tweed, unul dintre şefii Serviciului Secret 
britanic, îmi va face o vizită. Mi-l amintesc pe Tweed - e genul de persoană pe care 
nu o uiţi uşor. El este cel care a reuşit, în cele din urmă, să pună mâna pe film şi pe 
casetă. 

— Ce dracu' facem acum? Întrebă deznădăjduit bancherul. 


— Nu văd cum ai putea tu să faci ceva. Cineva trebuie să-şi asume 
răspunderea de a iniţia o acţiune drastică. Cred că eu sunt acela. Mă voi folosi de 
Norton. L-am întâlnit în secret la prima oră azi-dimineaţă. l-am dat instrucţiuni. 
Preşedintele urmează să decoleze astăzi de la Baza Aeriană Andrews. 

— Asta ce înseamnă? Întrebă bancherul, extrem de neliniştit. 

— Chiar vrei să ştii? replică Wingfield. 

— Senatorul e mai mult decât capabil să se ocupe de această chestiune, 
interveni categoric politicianul. Aminteşte-ţi cum a fost rezolvat cazul John F. 
Kennedy după ce politica lui internă a luat-o razna. 

— Cred că nu mai vreau să ştiu nimic, încheie bancherul, golindu-şi paharul. E 
timpul să mă înapoiez la birou... 

— Cum rămâne cu acest Norton? Întrebă politicianul, când rămase între patru 
ochi cu Wingfield. S-ar putea să ştie prea multe pentru siguranţa ta. 

— M-am gândit şi eu. Nu trebuie să ne facem griji în privinţa domnului Norton. 
E un profesionist de clasă, cumpărat şi plătit ca să îndeplinească misiunea. Dar 
nu-mi fac iluzii că l-am plătit şi ca să-şi ţină gura. Totul a fost aranjat. Aşteaptă până 
după-amiază... 


În Biroul Oval preşedintele Bradford March se privea în oglindă, să vadă dacă 
era bine bărbierit - trebuia să arate impecabil când ţinea discursuri publice. Sara 
intră fără să mai bată la uşă. March se întoarse spre ea, zâmbind larg. 

— Spune-mi că arăt bine pentru călătorie. 

— Arăţi bine, dar cred că ar trebui să renunţi la acest drum. Vorbea repede, 
turuind ca o mitralieră. Mi-au ajuns la urechi nenumărate zvonuri cum că cineva 
sus-pus urmăreşte să te asasineze. Toţi vorbesc despre un nou Dallas... 

— Prostii! Mă păzesc profesioniştii de la Unitatea Unu. Chiar avionul care va 
decola de la Andrews are un echipaj format din oameni de la Unitatea Unu. E timpul 
să mă adresez poporului, să-i recâştig simpatia cu unele dintre cele mai înflăcărate 
discursuri pentru prostime din cariera mea. 

— Să nu te audă careva că spui poporului prostime, îl avertiză Sara. 

— Asta şi este. Îi adresă faimosul lui zâmbet. Uite ce e, eu ştiu. Nu uita că 
m-am ridicat din mijlocul lor. Ştiu ce fel de aiureli îi fac să-şi arunce pălăriile în aer. 

— Ascultă-mă. Sara simţi că trebuia să facă o ultimă încercare. Echipa de 
urmărire a raportat că în urmă cu o oră a avut loc o întrunire a Celor Trei înţelepţi. 
Tot la locuinţa lui Wingfield... 

— Mercenarul ăla politic... 


— De data aceasta amândoi oaspeţii senatorului au venit însoţiţi de agenţi 
FBI, care s-au postat în jurul fiecăruia, însoţindu-i de la limuzină până în casă. 
— Ceea ce înseamnă că le este frică. Limuzina mea e gata să mă ducă la 


Andrews? 


Norton cobori din avionul preşedintelui, ducând o servietă în care, chipurile, 
se aflau detectoare de explozibil. Cobori scara clipind în lumina puternică a soarelui. 
Îmbrăcat în salopetă de culoare portocalie, cu fermoarul ridicat până la gât şi cu 
ecusonul Ul - Unitatea Unu - îşi stăpâni cu greu pornirea de a se îndepărta cât mai 
rapid de aeronava prezidenţială. 

Era ultimul mecanic care părăsea avionul. Se apropia convoiul de maşini. 
Echipele de televiziune erau deja ţinute la distanţă de oamenii de pază, atenţi să-i 
lase totuşi să aibă o perspectivă bună asupra scării pe care preşedintele urma să 
urce la bordul avionului. Preşedintele era foarte grijuliu cu imaginea sa publică. 

Pe sub costumul portocaliu Norton purta unul cenuşiu de om de afaceri. 
Sosise mai devreme la punctul de control, unde nu întâmpinase niciun fel de 
dificultăţi - nu trebuise decât să-şi arate legitimaţia cu Unitatea Unu, emisă cu 
săptămâni în urmă, înainte de plecarea în Europa. 

Dăduse târcoale hangarului de întreţinere a avioanelor, cu ochii după un 
mecanic care să aibă cam aceeaşi statură cu el şi care să fie îmbrăcat în 
combinezon special de culoare portocalie. 

Se apropiase tiptil, pe la spate, şi-l redusese la tăcere, lovindu-l cu un levier la 
baza craniului. 

— Somn uşor, băiete, îi şoptise Norton, după ce-l dezbrăcase de costumul 
portocaliu şi-l înghesuise într-o ladă mare de gunoi. 

O dată îmbrăcat în combinezon, îşi fluturase din nou legitimaţia cu Unitatea 
Unu şi urcase la bordul avionului, apoi pândise momentul în care majoritatea 
mecanicilor de la întreţinere coborâseră. Acum, ascuns de ochii mulţimii, care deja 
scotea aclamații entuziaste, îşi scoase costumul de protecţie, îl înghesui în lada de 
gunoi, peste posesorul de drept, care zăcea lipsit de cunoştinţă. Îşi netezi dungile 
costumului cenuşiu şi se grăbi să iasă pe poarta principală, prezentând şi de 
această dată legitimaţia. 

luţi pasul, dat fiind că era îmbrăcat doar în costum, fără palton. La 
Washington era un frig pătrunzător, deşi soarele strălucea pe cer. Auzi din nou 


mulţimea ovaţionând, de astă dată prelungit. În timp ce se îndrepta spre locul în 
care îşi parcase maşina, Norton îşi imagina scena. 

Bradford March urcând încet scara avionului şi oprindu-se în capătul de sus. 
Apoi întorcându-se brusc şi ridicând amândouă braţele cu pumnii strânşi. O nouă 
explozie de urale din mulţime. Norton zâmbi întunecat, ca pentru sine. Se urcă la 
volan şi demară. Opri maşina la vreun kilometru depărtare de baza aeriană, în aşa 
fel încât să poată avea o perspectivă bună către Andrews. 

Deodată văzu aeronava prezidenţială, care câştiga altitudine, zburând în 
direcţie opusă maşinii lui. Norton privi pe geamul deschis al portierei săgeata 
argintie care se făcea din ce în ce mai mică, atingând o mie cinci sute de metri, în 
huruitul motoarelor cu reacţie. 

Purta ochelari întunecaţi, aşa că nu-l orbi lumina bruscă şi strălucitoare. Se 
auzi un bubuit ca de tunet şi avionul se dezintegră. Fragmente minuscule de fuzelaj 
se împrăştiară în toate părţile, dintr-un nor de fum negru care pătă albastrul 
limpede al cerului. Norton, care lăsase motorul în funcţiune, scoase încet maşina de 
pe drumul lateral pe care o parcase şi porni spre casa lui din Georgetown. Pe 
vremea când lucra la FBI, făcuse parte din Departamentul Explozibile. 

“Ei bine, se pare că nu mi-am ieşit din mână”, se felicită el cu voce tare. 

Cu ajutorul telecomenzii deschise uşa garajului de la subsolul locuinţei sale. 
După ce parcă maşina, ieşi din garaj, îl închise, apoi urcă treptele până la intrare. În 
casa de peste drum, o femeie privi afară pe fereastra de la etajul întâi şi-l văzu 
urcând treptele. Nu se miră - vecinul ei, om de pază la o mare bancă internaţională, 
lipsea adesea de acasă pe perioade îndelungate. Plecă de la fereastră şi cobori la 
parter. 

Cu cheia în mână, Norton se opri pe ştergător. Vâri cheia în broască şi se 
încruntă văzând că nu putea s-o răsucească. Pentru prima oară în viaţă nu 
adulmecă pericolul - gândul îi era la ceea ce înfăptuise la Andrews. Răsuci cheia în 
broască şi, în clipa următoare, aşchii din uşa sfărâmată i se înfipseră în trup. Forţa 
exploziei fu atât de mare, încât îi proiectă corpul mutilat tocmai de cealaltă parte a 
străzii. Privind în jos de la fereastra făcută ţăndări, femeia văzu trupul lui Norton 


zăcând inert pe ştergătorul de la uşa ei. 

Tweed nu se mai prezentă la întâlnirea cu senatorul Wingfield. Auzise că 


avionul prezidenţial explodase la scurt timp după decolare. Mai întâi, aflase de la 


băiatul de serviciu, apoi urmărise ştirile la televizor, împreună cu Newman, Paula şi 
Barton Ives, în camera lui de la hotel. 

— E timpul să părăsim Statele Unite, câtă vreme mai suntem în viaţă, spuse 
el, oprind televizorul cu telecomanda. Ar fi mai bine să vii cu noi, Ives. 

— Cred că ai dreptate, încuviinţă Ives. Pe aceste meleaguri regulile jocului 
sunt dure... şi ţi-am spus că Wingfield e un patriot, însă unul necruţător. Dar oare 
vom reuşi? S-ar putea să fie deja în drum spre noi...? 

— Atunci punem în aplicare planul Omega, decise Tweed. A fost elaborat din 
timp de Paula şi Newman special pentru o astfel de situaţie, deşi nici-o clipă nu 
ne-am gândit că se va ajunge la asasinat. Ives, dumneata rămâicu noi şi ţine minte 
că, de acum încolo, te numeşti Chuck Kingsley. Ai grijă când vei fi verificat pe 
aeroport. 

— Dulles? 

— Nu, nu Dulles. Aici e punctul cheie al planului Omega. Trebuie să-l sun pe 
Marler în cameră şi să-l anunţ că plecăm peste o jumătate de oră. N-am timp să-ţi 
explic mai mult... 

Rulau cu maşina pe un drum ocolit, care i-ar fi putut duce la Aeroportul 
Dulles. Newman era la volanul unui Lincoln închiriat, Tweed călătorea pe scaunul de 
alături, iar Paula şedea pe bancheta din spate, lângă Ives. Nu era oră de vârf, totuşi 
circulaţia era intensă. Paula privea tot timpul în urmă prin oglinda retrovizoare. 

— Cele două limuzine negre care s-au luat după noi de îndată ce am părăsit 
hotelul continuă să ne urmărească. Sunt pline de indivizi cu figuri care nu-mi inspiră 
deloc încredere. 

— Vezi cele trei maşini Chevrolet? Îl întrebă Tweed pe Newman. 

— Da, au ieşit de pe străzi laterale şi vin chiar în spatele nostru. În cea verde 
este Marler, în cea albă Butler, iar în cea cafenie Nield. Marler a studiat cu grijă 
harta oraşului şi a stabilit în care punct vor acţiona. Indivizii din limuzinele negre 
trebuie să se aştepte din clipă în clipă la o surpriză... 

Prima limuzină era condusă de un ins urât şi chel, a cărui poreclă era, în mod 
surprinzător, Cheliosul. Împreună cu el se aflau trei bărbaţi înarmaţi. În cealaltă 
limuzină neagră erau alţi patru oameni înarmaţi. În apropierea unei mari intersecţii, 
Cheliosul văzu cum Newman coteşte brusc spre dreapta. Vru să se ia după el, dar 
un Chevrolet verde viră drept în faţa lui şi se opri acolo, cu motorul în pană. 
Cheliosul înjură şi frână atât de brusc, încât limuzina din spate intră în el. 

— Cară-te dracului de acolo! urlă Cheliosul. 


Marler, care coborâse din maşină, venea agale către el. 


— Ascultă, bătrâne, spuse Marler cu glasul lui tărăgănat. Îmi pare teribil de 
rău. Înţelegi, mi s-a oprit motorul şi a trebuit să las maşina aşa. Rablele astea 
americane nu fac doi bani. 

— Ţi-am spus să te cari de acolo... 

Cheliosul se întrerupse. Alături de el trăsese un Chevrolet alb, din care 
coborâse Butler, amenințând cu pumnul şi strigând cât îl ţinea gura. 

— Învață să ţii volanul în mână, omule! Am pierdut blestematul acela de 
semafor... 

Prin oglinda retrovizoare Cheliosul văzu că în spatele celeilalte limuzine negre 
opreşte un Chevrolet cafeniu. Însoţitorii lui erau blocaţi pe loc. Ce dracu’ se 
întâmplă? Marler se înapoie fără grabă la maşina lui, în timp ce Butler continua să 
strige. După vreo două încercări, Marler porni, în sfârşit, motorul, făcu semn cu 
mâna în urma lui şi demară. Cheliosul apăsă cu putere pe acceleraţie, vrând să 
prindă culoarea verde a semaforului, apoi viră la dreapta. Nici urmă de limuzina 
Lincoln a lui Newman. 

— Îi prindem noi la Dulles, se adresă el celorlalţi. Ştim că au luat bilete pentru 
cursa de Londra... 

Continuând să acţioneze conform plamului Omega, Newman porni spre un 
birou Hertz din apropierea unei staţii de taximetre. În timp ce preda limuzina 
închiriată, sosiră Marler, Butler şi Nield, ca să înapoieze, la rândul lor, maşinile 


închiriate. Două taxiuri îi duseră la gară, de unde luară Metroliner-ul spre New York. 


— Cum ai reuşit? Îl întrebă Ives pe Tweed, în timp ce călătoreau cu trenul de 
după-amiază. La ora asta puteam fi morţi. 

— O mică măsură de precauţie. Paula a rezervat bilete pe numele noastre 
reale la două curse care urma să decoleze de pe Aeroportul Dulles, Washington, cu 
destinaţia Londra. În caz că am fi fost verificaţi. În realitate, noi vom decola cu un 
avion al Companiei British Airways, cu plecare de pe Aeroportul Kennedy la ora 7 
seara. Toate biletele au fost rezervate pe nume fictive. Vom folosi paşapoartele 
false, confecţionate de Serviciul nostru - prin urmare, dumneata vei fi Chuck 
Kingsley. 

— Cum de ai prevăzut că şi noi riscam să devenim ţinte? 

— Toţi am aflat de cele şase crime. În primul rând, Wingfield ştie că am 
vizionat un film care ar putea distruge reputaţia Americii. Aşadar, toţi martorii 


trebuie eliminaţi. Mi-am dat seama de acest lucru din clipa în care am aflat că 


avionul lui Bradford March a fost aruncat în aer. Asta mi-a dat măsura 
neînduplecării lui Wingfield, de care până atunci nu aveam cum să fiu sigur. 

— Dar cele trei limuzine Chevrolet de culori diferite? 

— Newman le-a închiriat prin radio, la fel cum a făcut cu Lincoln-ul. A precizat 
culorile, ca să le poată identifica mai uşor într-o situaţie neprevăzută. Ceea ce s-a şi 
întâmplat. 

— Ce vei face acum? Îl întrebă Paula pe Ives. 

— Cred că mă voi stabili în Europa. Ca să rămân în viaţă. Îmi place noul meu 
nume, Chuck Kingsley. Mă gândesc să-l păstrez. După cum evoluează situaţia 
mondială, cred că voi înfiinţa un serviciu secret de informaţii. Nu mă îndoiesc că 
sunteţi bucuroşi să vă întoarceţi acasă şi să vă odihniti. 

— Vom cobori din avion într-un loc numit Padstow, răspunse Tweed. Acolo, în 
Cornwall, a fost comis un asasinat multiplu. Paula abia a scăpat cu viaţă, iar eu ştiu 


cine a săvârşit acea crimă cu sânge rece. 


Sufla un vânt puternic şi grupul înainta cu greu pe drumul dintre Hotelul 
Metropole şi centrul oraşului Padstow, aplecându-se sub forţa vijeliei. Paula se 
agăţase de braţul lui Newman, iar Tweed mergea grăbit în fruntea tuturor. 

— Priviţi, Old Custom House! strigă Paula, ca să se facă auzită. Locul în care 
veneam să bem ceva. Ce bine-mi pare s-o văd din nou, ce bine e să fim din nou în 
Anglia! 

— Cred că tocmai acolo se duce Tweed, răspunse Newman. Oare ce mai are 
de gând? 

Tweed se opri, făcu semn spre docul interior, apoi intră în cabina telefonică pe 
care o folosise cu ocazia precedentei vizite în oraş. Din cabină arătă spre Old 
Custom House, schiţând gestul de a bea. 

Valuri uriaşe se izbeau de digul exterior, lovind piatra cu un vuiet asurzitor şi 
împroşcând puzderie de stropi. Paula îl strânse de braţ pe Newman, silindu-l să se 
oprească în locul în care se oprise şi Tweed. lahtul Mayflowerlll sălta în sus şi în jos, 
ancorat la cheiul docului interior, la adăpost de furia valurilor din spatele ecluzei 
închise. 

— Probabil că Gaunt s-a întors, strigă Paula. Să mergem înăuntru, să scăpăm 


de vijelia asta. Mă întreb cui telefonează Tweed...? 


În cabină Tweed formase numărul sediului poliţiei din Launceston, aflat de 
cealaltă parte a mlaştinilor - de fapt, ceva mai departe. La rugămintea sa, i se făcu 
imediat legătura cu inspectorul-şef Roy Buchanan. 

— Ai aranjat ce te-am rugat la Conacul Tresillian? Întrebă Tweed. 

— De când m-ai sunat de pe aeroportul din Londra, mi-am rupt picioarele 
alergând să pun în aplicare ideea ta nebunească - să nu spun macabră. 

— Vrei să pui mâna pe cel care a comis acea crima odioasă? Ca să se dea de 
gol, e nevoie de o tactică de şoc. Mergeţi imediat la conac. Nu vă arătaţi şi 
ascundeţi-vă maşinile. Voi sosi acolo împreună cu suspecţii, de îndată ce-i adun pe 
toţi la un loc. 

— Zău că nu ştiu de ce am acceptat nebunia asta... 

— Fiindcă n-ai ajuns la niciun rezultat încercând să rezolvi cazul de unul 
singur... 

Paula intră grăbită împreună cu Newman la adăpostul barului încălzit şi se 
opri brusc. Scena îi dădea un sentiment acut de déjà-vu. 

Gaunt şedea în unul dintre fotoliile mari de piele de pe balconaş, cu faţa spre 
tejgheaua lungă a barului. Ţinea un discurs, fluturându-şi mâna mare în direcţia 
auditoriului. Lângă el şedea Eve Amberg, îmbrăcată într-un pulover pe gât, care nu 
făcea nimic ca să-i ascundă sânii rotunzi. Purta o fustă cenuşie tricotată şi pantofi 
balerini de culoare gri. Pe braţul fotoliului se vedea împăturit un veston de călărie, 
iar în mână ţinea paharul cu băutură în care îşi muia buzele din când în când. 

În diagonală faţă de ea se afla Jennie, care asculta jucându-se cu perlele de la 
gât. Un şirag de perle? De ce oare vederea lor o tulbura pe Paula? Cel de-al patrulea 
membru al grupului era o surpriză pentru Paula. Amberg şedea cu spatele drept, 
îmbrăcat în costumul lui negru de om de afaceri, cu părul negru şi lins lucind de 
briantină. Oare se îmbrăca vreodată în altă culoare decât negru? Şi ce căuta la 
Padstow? se miră Paula. 

— Grozavă a fost călătoria pe Rin cu Mayflower, Amberg! spunea cu glas 
răsunător Gaunt. Am navigat şi pe timpul nopţii. Un avantaj pentru cine reuşeşte să 
reziste cu numai patru ore de somn pe noapte. Eu unul pot. Când am avut nevoie să 
aţipesc un pic, Eve a trecut la cârmă. Noi doi facem o echipă pe cinste, Eve, aşa-i? 

— Ei bine, am ajuns aici nevătămaţi, răspunse ea fără entuziasm. A ocoli 
Land's End pe o asemenea furtună nu mi se pare călătoria ideală. 

— Prostii! Fiecare moment al croazierei a fost o încântare pentru tine. Hai, 
cheamă un zâmbet în ochii tăi frumoşi... 


— Nu-i împotriva legii să navighezi pe Rin în cursul nopţii? Întrebă Amberg. 


Paula avu impresia că era pentru prima oară când bancherul deschidea gura. 
Amberg şedea cu băutura neatinsă în faţa lui. 

— Oh, regulamente birocratice, pufni dispreţuitor Gaunt. N-ajungi nicăieri 
dacă nu dai dovadă de iniţiativă. Cel puţin, nu în lumea aceasta condusă de 
politicienii escroci de la Bruxelles. Aruncă o privire către uşă. Ca să vezi! la te uită 
cine vine! Cel mai iubit prieten al tău, Eve. 

— De ce nu-ţi ţii gura? Îl repezi ea. 

Newman le făcu semn scurt cu mâna şi o conduse pe Paula la bar, unde 
comandă un Scotch pentru el şi un pahar de vin alb pentru ea. Se cocoţă pe un 
scaun şi-i şopti Paulei, care se aşezase alături: 

— Nu ştiu ce are de gând Tweed. E mai bine să aşteptăm până când vine. 

— Nu reuşesc să înţeleg relaţia dintre cei trei, spuse ea cu glas coborât. Mă 
refer la Gaunt, Eve şi Jennie. Se întâmplă ceva foarte bizar... ' 

În timp ce sorbeau din paharele cu băutură, intră Tweed. Comandă apă 
minerală şi rămase în picioare lângă bar. Îşi luă băutura, dând indicaţii lui Newman 
şi Paulei. 

— Să mergem la masa lor. Aş dori să le pun câteva întrebări. Paula, mai 
devreme ai parcat Land-Rover-ul în apropiere de port? 

— Ascuns după colţ. Aşa cum mi-ai spus. 

— Deci ne-am întors exact de unde am plecat, salută Tweed, bine dispus 
grupul lui Gaunt. Se aşeză pe braţul fotoliului în care şedea Eve, privind pieziş spre 
Amberg. Afară de dumneata, Amberg. Ce vânt te aduce în acest colţ uitat de lume? 

— Am venit să văd unde a murit Julius. Am simţit că trebuia să fac măcar atât. 
Vreau să-i iau trupul şi să-l duc în Elveţia, unde să fie înmormântat cum se cuvine. 

— Ai spus Julius? 

Se auzi clinchet de sticlă spartă. Jennie scăpase paharul din mână. Ea aruncă 
o privire scurtă spre bancher, care se făcusecenuşiu la faţă, apoi se adresă cu glas 
pierdut barmanului, care se repezise să şteargă cu o cârpă lichidul vărsat. 

— Îmi pare foarte rău. A fost o neatentie. Ai grijă să nu te tai, sunt cioburi atât 
de mici, încât abia se văd cu ochiul liber. 

— De aceea am şi adus cârpa. Vă rog să luaţi loc şi să vă liniştiţi. Vă aduc un 
alt pahar, din partea casei... 

Paula îl privea atent pe Tweed. Se aştepta să-l audă compătimind-o pe Jennie, 
care părea atât de stânjenită de incident. Dar Tweed şedea nemişcat, privind pe 
rând la fiecare dintre cei aşezaţi în jurul mesei, ca şi cum ar fi cântărit pe fiecare în 


parte. Paula sesiză o schimbare în atmosfera calmă de până atunci a grupului. Îşi 


dădu seama de încordarea care plutea în aer. Cel puţin dacă ar fi înţeles motivul. 
Tweed aşteptă până când chelnerul termină de şters băutura vărsată şi aduse un 
pahar plin, pe care-l puse în faţa lui Jennie. 

— Cred că ştiu de ce sunteţi toţi aici, începu el cu voce şi expresie autoritară. 
E lesne de înţeles de ce nimeni nu se grăbeşte să se înapoieze la Conacul Tresillian, 
dată fiind tragedia petrecută acolo. Aşa stând lucrurile, cu cât ajungem mai curând, 
cu atât mai bine. Asta se cheamă să trezeşti duhurile. 

— Ce porcărie! protestă Gaunt. Poate ai uitat, dar eu sunt proprietarul acelei 
case. 

— Şi totuşi, seara trecută, după ce ai acostat în port, le-ai dus pe Eve şi Jennie 
la Metropole şi aţi rămaspeste noapte la hotel. V-aţi făcut curaj ca să vă întoarceţi 
astăzi. E lesne de înţeles, repetă el. 

— De unde dracu' ştii toate astea? Întrebă Gaunt pe un ton foarte potolit. 

— Am verificat registrul hotelului, apoi m-am interesat la căpitănia portului. 
Întrucât e locuinţa dumitale, e normal ca dumneata să fii cel mai afectat. Fără 
proteste. Terminaţi-vă băutura şi să pornim la drum. 

Paula îi trecu rapid în revistă pe cei de faţă. O văzu pe Jennie frământându-şi 
perlele între degete şi strângând din buze, apoi, când observă că Paula era cu ochii 
la ea, îi răspunse printr-un zâmbet rece. Eve şedea calmă în fotoliul ei. Amberg avea 
o expresie care putea însemna uimire sau furie stăpânită. Gaunt se sprijinise de 
spătarul fotoliului, cu privirea în gol, aşa că Paula nu putea citi nimic pe chipul lui. 

Ştia însă un lucru. Prin simpla forţă a personalităţii sale, Tweed reuşise să-i 
domine şi să-i silească să i se supună. Înainte de a face semn Paulei şi lui Newman 
şi de a ieşi din bar, Tweed adăugă: 

— Ţin neapărat ca în frunte să meargă Land-Rover-ul nostru. Nu încerca să 
mă depăşeşti, Gaunt. Şi acum, la drum... 

Furtuna se înteţise în Bodmin Moor. Aplecat peste volan, cu Paula alături şi 
Newman pe locul din spate, Tweed conducea 

Land-Rover-ul la limita maxima a vitezei legale. La un moment dat încetini şi 
coti pe drumul lăturalnic care ducea la Conacul Tresillian. 

Paula îşi strecură mâna în geanta de umăr şi luă Browning-ul special calibrul 
32 din despărţitura în care se găsea. Îi telefonase Monicăide la Washington şi, când 
trecuseră prin vama aeroportului din Londra, Monica îi dăduse săculeţul de pânză în 
care era arma. 


— Poarta e deschisă, spuse ea. 


— Trebuie să fie Buchanan. L-am rugat s-o deschidă, ca să nu mai pierdem 
timpul... 

Parcă Land-Rover-ul în dreptul terasei lungi de piatră de la faţadă. Aşteptară 
pe terasă până când ajunse şi Gaunt în BMW-ul lui. Tweed îi ieşi în întâmpinare şi 
întinse mâna, cerând cheile de la uşa din faţă. 

— E casa mea... începu Gaunt. 

— Cheia! Noi intrăm primii. Tweed se uită la Jennie care cobora încet din 
maşină. Doar vrei să ştii cine i-a ucis, nu? 

— De ce te uiţi la mine? se răsti ea. 

— Aşteptaţi toţi! Fusese glasul Evei care, elegantă în vestonul de călărie, 
pornise spre grajdurile aflate pe o latură a conacului. Privi peste umăr la Gaunt. Ai 
spus că vei avea grijă de Rusty, iapa mea cea frumoasă. 

— Ned, care-i un băiat de nădejde, a venit în fiecare zi, a făcut curăţenie în 
grajd, i-a dat să mănânce şi a dus-o la plimbare prin mlaştină. 

— Îţi dau două minute, îi spuse Tweed lui Eve. Te aşteptăm aici, pe terasă... 

Eve se ţinu de cuvânt şi se înapoie după două minute, zâmbind radioasă către 
Gaunt. 

— Arată superb şi s-a bucurat teribil să mă vadă. 

— Acum intrăm toţi, îi anunţă Tweed. 

Descuie uşa masivă de la intrare şi intră cu paşi mari în holul cu duşumele de 
lemn. Sigur pe el, porni spre uşa închisă a sufrageriei şi, punând mâna pe clanţă, 
aruncă o privire în urmă. 

Eve se găsea în spatele lui. Jennie stătea posomorâtă lângă Eve. În urma lor 
venea Amberg, îmboldit din spate de Newman. 

Tweed împinse uşa de perete şi intră repede în sufragerie. Ceilalţi vrură să-l 
urmeze, dar încremeniră pe loc. În faţa ochilor uluiţi li se înfăţişa o scenă grotescă. 
În jurul mesei lungi zăceau şapte siluete îmbrăcate în costume negre de afaceri. Doi 
rămăseseră pe scaune, cu capul căzut pe masă, într-o baltă de sânge de un roşu 
întunecat. Alţi patru, prăvăliţi la podea, zăceau în alte bălți de sânge. Ultima 
surpriză macabră îi aştepta în capul mesei, în locul în care şezuse Amberg. Silueta 
bancherului era lăsată pe spate peste scaunul cu spătarul rupt, iar faţa arsă de acid 
lăsa să se vadă oasele ca nişte tije de metal ale craniului de dedesubt. 


Epilog 


— Monstrul care se face vinovat de aceste crime înfiorătoare se află în 
această cameră, anunţă Tweed. A fost văzut la Padstow chiar în ziua acestui 
asasinat multiplu, deşi ar fi trebuit să fie la Zurich. Au murit opt oameni, printre care 
şi majordomul. Mai puneţi-i la socoteală pe Helen Frey, Klara şi Theo Strebel şi veţi 
vedea că a ucis cu sânge rece unsprezece fiinţe omeneşti. La care se adaugă Celia 
Yeo şi adevăratul poştaş... 

Jennie îşi înăbuşi un țipăt. Eve trase aer în piept şi scoase fulgerător din 
buzunarul vestonului un pistol Beretta calibrul 6.35 mm. Îl îndreptă spre Tweed, în 
timp ce Paula îşi scosese Browning-ul, îndreptându-l către ţinta cea mai mare - 
pieptul Evei. 

— Îndrăzneşte să apeşi pe trăgaci, şi Tweed e un om mort. Mort şi ţeapăn. 
Aruncă blestematul acela de revolver, cățea ce eşti! Vocea i se schimbase şi 
devenise un mârâit răguşit, iar ochii ei căpătaseră o strălucire aproape dementă. 
Paula îi ţinu piept. 

— Nu-i chiar atât de simplu, Eve. Cobori ţeava revolverului. Împuşcă-l pe 
Tweed şi-ţi găuresc burta. Zile întregi ai să te chinui până când ai să-ţi dai sufletul. 

— Atunci, draga mea, schimbăm regula jocului. Chipul Evei era ca de 
marmură. Eu voi ieşi din cameră. Dacă cineva încearcă să mă oprească, s-a zis cu 
Tweed. Dacă sunteţi isteţi şi rămâneţi pe loc, fără să faceţi nici-o mişcare, Tweed nu 
va păţi nimic. 

Toată lumea să plece de lângă uşă, afară de Tweed şi de Paula... 

Newman îl înşfăcă de braţ pe Amberg, care părea încremenit de spaimă, şi-l 
împinse spre fundul încăperii. Gaunt şi Jennie se supuseră ordinului. Eve se apropie 
cu spatele de uşa deschisă, continuând să îndrepte arma spre Tweed, ţinând-o cu 
amândouă mâinile. Browning-ul Paulei se roti uşor, urmărindu-şi ţinta. 

Ajungând lângă uşa deschisă, Eve apucă pistolul Beretta cu o singură mână. 
Cu cealaltă mână trânti uşa în urma ei de îndată ce păşi pe hol şi strigă: 

— Primul care încearcă să vină după mine e un om mort. 

Paula reacţionă prima. O văzu pe Eve alergând aplecată de mijloc prin dreptul 
ferestrelor sufrageriei, în direcţia grajdurilor. 

Paula se repezi la fereastra batantă, o ridică şi sări afară. Dar, în loc să 
pornească spre grajduri, alergă la Land-Rover şi urcă în grabă la volan. Tweed 
lăsase cheia în contact. Ce neglijenţi puteau fi bărbaţii! 


Auzi tropot de copite şi, în aceeaşi clipă, porni motorul. Newman alergă spre 
ea. 

— Aşteaptă-mă! 

— N-am timp...! 

Cu o mână, Paula vâri revolverul sub perna scaunului de alături, în timp ce cu 
cealaltă făcu un viraj în semicerc, îndreptându-se spre aleea dintre conac şi 
grajduri. O văzu pe Eve călare pe iapa ei, galopând în spatele reşedinţei lui Gaunt. 
Porni pe urmele ei. Trecând de fâşia de iarbă neîngrijită din spatele conacului, Eve 
îşi mână calul printr-o rarişte dintre brazi, gonind în direcţia mlaştinilor. Paula apăsă 
pedala de acceleraţie, se propti cu spatele în spătarul scaunului şi porni în viteză 
spre aceeaşi rarişte. 

Doar un vehicul cu tracţiune pe patru roţi se putea descurca pe terenul 
accidentat şi în pantă al mlaştinilor. Cea pe care o urmărea gonea ca o nălucă, cu 
părul castaniu-roşcat fluturând pe spate în vijelie. Neînduplecată, Paula îşi continua 
urmărirea. Era o răfuială personală. Eve îl ameninţase cu moartea pe Tweed. 

Distanţa dintre maşină şi femeia călare se micşora. Eve întoarse capul de 
câteva ori, trăgând în urmă cu pistolul. Paula numără focurile şi înţelese că Eve nu 
mai avea gloanţe în încărcător. Toate gloanţele trecuseră pe lângă ţintă, fără să-i 
găurească nici măcar parbrizul. Trăgând din şaua unui cal în galop, Eve dovedise că, 
până la urmă, îşi pierduse sângele rece. 

Deodată Paula îşi dădu seama că Eve se îndrepta către Five Lanes. Acolo 
exista o mică vilă. Undeva în faţa ei începea să se profileze High Tor. Ajungând în 
apropierea celor câtorva căsuțe văruite, Paula văzu în dreptul uneia dintre ele un 
Jaguar de culoare crem - şansa Evei de a scăpa de urmărire. Acceleră şi se apropie 
atât de mult de calul în galop, încât Eve renunţă la orice iluzie de scăpare. Schimbă 
direcţia şi începu să urce în galop panta abruptă care ducea spre vârful stâncii High 
Tor. 

Paula porni pe urmele ei. Când era cât pe ce s-o ajungă din urmă, roata 
dreaptă din faţă se izbi de un bolovan. Frână instinctiv, dar vehiculul se înclină, 
proiectând-o afară prin partea stângă. Se rostogoli ca un paraşutist la aterizare şi, 
când se opri, constată cu groază că se găsea pe buza prăpastiei de unde fusese 
împinsă în gol Celia Yeo. 

Încă năucită de cădere, îşi dădu seama că Land-Rover-ul revenise la poziţia 
normală, pe patru roţi. Apoi o văzu pe Eve galopând spre ea, cu obrazul schimonosit 
într-o expresie de răutate şi triumf. Avea de gând să-şi pună iapa s-o ucidă pe 


Paula, sfărâmându-i capul cu copitele. În clipa în care vru să strunească animalul, 


iapa dădu cu ochii de abis şi, înspăimântată, se ridică fără veste în două picioare. 
Sub ochii Paulei, Eve zbură din şa şi se prăvăli în prăpastie. Îi auzi urletul lung, văzu 
corpul căzând în gol, capul zdrobindu-se de un bolovan, apoi braţele zvâcniră în 
lături şi Eve rămase nemişcată - un cadavru mutilat, la fel cu cel al Celiei, pe care o 


împinsese de pe aceeaşi stâncă. 


— Scena din sufragerie a fost realizată din manechine cu peruci, explică 
inspectorul-şef Buchanan, în timp ce Paula bea ceai îndulcit. Pentru sânge am folosit 
vopsea în ulei de culoare roşie, având aceeaşi culoare şi consistenţă. Am cerut 
ajutorul unui amic care până la pensie a lucrat la Muzeul Madame Tussaud. A făcut 
treabă bună. 

— Dar faţa lui Amberg - sau a manechinului care îl reprezintă - a fost şi ea 
distrusă cu acid. 

Paula privi în jur, la toţi cei adunaţi în salonul Conacului Tresillian. Lângă ea 
era Tweed, iar alături de el Newman. Amberg şedea în fotoliul de lângă Newman, cu 
o expresie uluită. Jennie îl privea fix pe bancher, ca şi cum nu i-ar fi venit să-şi 
creadă ochilor. 

— Da, am folosit acid, continuă Buchanan. Dar cum acidul a scos la iveală 
tijele metalice dinăuntru, le-am acoperit cu vopsea roşie. 

— A fost nevoie de un şoc puternic ca să-i facem pe Julius Amberg şi pe Eve 
să se dea de gol, preluă Tweed explicaţiile. Şi iată că am reuşit, graţie acestei 
înscenări. 

— Julius Amberg? Poate vrei să spui Walter, îi atrase atenţia Paula. Julius a 
fost ucis în masacru. 

— Nu, cel asasinat e Walter. Omul de acolo este Julius. 

— Gemeni identici, continuă Tweed. Julius a recunoscut întreaga conspirație în 
timp ce tu o urmăreai pe Eve. A ascultat banda şi a vizionat filmul încredinţat de 
Joel Dyson spre păstrare. Era înspăimântat, dar Eve, creierul întregii afaceri, a 
întrevăzut ocazia de a câştiga o avere, şantajându-l pe Bradford March şi cerându-i 
douăzeci de milioane de dolari. Julius făcusematrapazlâcuri cu banii băncii, pierzând 
valuta străină la jocurile de noroc. Pierduse zece milioane. Celelalte zece milioane 
urma să le asigure un trai luxos până la sfârşitul zilelor. 

— Dar care-i locul lui Walter în toată povestea? Întrebă Paula. 

— Spuneam că Julius era speriat: o acuzaţie la adresa preşedintelui Statelor 


Unite era un motiv întemeiat de teamă. Atunci Eve a găsit soluţia. Walter, care nu 


ştia nimic de film, a fost convins să vină aici, dându-se drept Julius. i s-a spus că eu 
eram expert în acţiuni şi că-l puteam sfătui cum să facă avere. Totodată i s-a 
explicat că nu aveam încredere decât în Julius, care s-a prefăcut bolnav. Walter a 
fost ţapul ispăşitor. Cei doi complici au contat pe faptul că ştirea despre moartea 
falsului Julius va fi relatată ca parte integrantă a senzaţionalului caz de asasinat 
multiplu. Gărzile de corp care călătoreau cu Walter, urma să aibă grijă ca întâlnirea 
să se desfăşoare în secret. O dată ce vestea morţii lui Julius ar fi ajuns la urechile 
preşedintelui March, cei doi complici credeau că vor fi în siguranţă şi că cel vânat va 
fi Joel Dyson. 

— Ce te-a făcut să ai primele bănuieli? Întrebă Paula. 

— Mai bea nişte ceai, o îndemnă Newman, umplându-i ceaşca. 

După cumplita experienţă de pe High Tor, Paula se înapoiase cu Land-Rover-ul 
pe şoseaua principală. La jumătatea drumului către conac fusese întâmpinată de 
maşinile poliţiei, trimise de Buchanan în căutarea ei, însă ea insistase să conducă 
maşina până la conac. 

— Cum am început să bănuiesc că aşa-zisul Walter era de fapt Julius? 
continuă Tweed. Primul indiciu a fost acidul. De ce i-a fost arsă faţa? Ca victima să 
nu poată fi identificată. În plus, Eve a început să-l însoţească peste tot pe Amberg. 
Pretextul ei era că încerca să obţină bani de la cumnat. Orice avocat ar fi putut 
rezolva problema în locul ei. De asemenea, numai o persoană puternică le-ar fi 
putut strangula pe cele două prostituate din Zurich, aproape despărţindu-le capul 
de trup. La piscina de la Château Noir am observat cât de puternică şi în formă era 
Eve... 

— Deci ea le-a ucis cu atâta cruzime pe Helen Frey şi pe Klara? 

— Da. Eve bănuia că Julius căutase plăcerea în compania altor femei. De 
aceea l-a angajat pe detectivul Theo Strebel care a dat de urma lor. Eve nu risca 
niciodată. Şi-a dat seama că cele două prostituate îl cunoşteau pe Julius mai bine 
decât oricare dintre subalternii lui şi că l-ar fi putut recunoaşte dacă-l întâlneau la 
Zurich. 

— Mi-am închipuit că numai un bărbat le-ar fi strangulat cu un şirag de perle, 
spuse Paula. 

— Eve a vizitat, pe rând, fetele şi le-a oferit bani, ca să nu se mai întâlnească 
cu Julius. Apoi le-a arătat perlele, le-a spus că erau autentice şi le-a oferit în locul 
banilor. A trecut în spatele lor ca să le prindă colierul la gât, apoi a strâns cu toată 
puterea firul pe care erau înşirate. 


— Cum rămâne cu Theo Strebel? El a fost împuşcat. 


— Cu el nu putea folosi trucul cu perlele. Elementul semnificativ a fost faptul 
că detectivul o cunoştea pe Eve, aşa că a lăsat-o să intre în birou, fără să presimtă 
pericolul. De asemenea, am remarcat că Eve folosea deseori numele de Walter - 
chiar prea des - ca să accentueze faptul că era vorba de Walter. Această acumulare 
de detalii aparent neînsemnate m-a făcut să-mi îndrept bănuielile spre ea. 

— Voia să mă omoare şi pe mine, spuse Jennie, cutremurându-se de un fior. 
Ştia că o văzusem la Padstow în dimineaţa masacrului. Ea a fost Omul din Umbră. 

— Asta de unde ştim? Întrebă Paula. 

— Fiindcă, la sugestia lui Tweed, am obţinut mandat de percheziţie şi i-am 
controlat bagajul la Hotelul Metropole, interveni Buchanan. Un telefon primit de la 
oamenii mei din Padstow în timp ce tu o urmăreai pe Eve - o mare imprudenţă - 
mi-a confirmat că găsiseră o pălărie bărbătească cu boruri largi şi o pelerină. 

— De unde şi descrierile diferite, primite de la diverşi martori, explică Tweed. 
Uneori Omul din Umbră era slab, alteori bine clădit. Eve folosea pelerina ca să-şi 
schimbe înfăţişarea. 

— Totodată, am găsit şi colierul de perle, într-o despărţitură secretă, adăugă 
Buchanan. Pe firul rezistent pe care sunt înşirate perlele există sânge uscat. Nu mă 
îndoiesc că medicii legişti vor confirma cui aparţine. 

— Deci chiar au existat două enigme legate între ele, trase concluzia Paula. 

— Acum înţelegi, răspunse Tweed. Prima începe cu Joel Dyson, care a făcut 
filmul acela blestemat cu Bradford March lichidându-şi amanta. Dyson a fugit în 
Europa, a lăsat o copie la Monica, apoi a zburat cu avionul la Zurich şi a depozitat 
originalele la Julius. Nu mă îndoiesc că Dyson intenţiona să-l şantajeze pe 
preşedinte, însă Eve i-a luat-o înainte. Fără iniţiativa lui Dyson n-ar fi existat 
materialele acuzatoare. Cele două probe au declanşat cea mai mare vânătoare de 
oameni a tuturor timpurilor, desfăşurată de asasinii plătiţi ai lui March. A doua 
enigmă îi are drept protagonişti pe Eve şi Amberg, care au recurs ei înşişi la şantaj. 
Enigmele se leagă între ele. 

— De unde ştim noi toate acestea? 

Paula îi privi pe rând pe cei prezenţi. Ochii ei poposiră asupra lui Gaunt. 

— Fiindcă, o dată avertizat că orice spune poate fi consemnat şi folosit ca 
dovadă împotriva lui, Amberg a recunoscut tot, interveni din nou Buchanan. 

— Eu mă întorc în Elveţia, spuse Julius pe obişnuitul lui ton de comandă. 

— Nu prea cred, îl asigură Buchanan. După declaraţia făcută, vei fi acuzat de 
complicitate la zece asasinate, toate petrecute în această ţară. Încercând să-l 
şantajezi pe preşedintele Statelor Unite, ţi-ai asumat un risc imens. 


— Eram disperat. Îmi lipseau zece milioane din banii băncii. Poate că 
închisorile britanice sunt mai puţin severe decât cele elveţiene. 
— Sper că vei rămâne închis suficient de mult timp ca să-ţi dai seama singur, 


replică Buchanan cu răceală. 


— Marea s-a retras. În estuar a rămas doar nisip compact, spuse Paula. 

— Sper că ţi-ai făcut bagajul, spuse Tweed, stând cu Newman în camera lui de 
la Metropole. Apropo, Cord Dillon s-a întors cu bine la biroul lui de la Langley. Oficial 
s-a înapoiat după un lung concediu. Nimeni nu face legătura între el şi cele 
întâmplate. l-am telefonat lui Howard - până se construieşte noul sediu, ne vom 
muta în centrul de transmisiuni din Park Crescent. Se spune că reconstrucţia va 
dura opt luni - să zicem un an. Primul-ministru discută cu Howard în fiecare zi. Se 
simte cu musca pe căciulă. 

— Întocmai, nu se putu stăpâni Paula. 

— De la Washington avem veşti mai bune, remarcă Newman. Ziarele 
relatează că Jeb Calloway a depus jurământul de preşedinte chiar în ziua în care noi 
luam avionul de la New York. Va trimite noi trupe în Europa, pentru a întări 
efectivele NATO. Asta ar trebui să pună capăt crizei din Est. Se zvoneşte că bomba 
de la bordul avionului în care călătorea preşedintele March a fost pusă de teroriştii 
din Orientul Mijlociu. 

— Asta-i propaganda pusă în funcţiune de senatorul Wingfield, comentă cu 
cinism Tweed. Cât va fi lumea, vor exista şi teorii despre conspirații, aşa cum s-a 
întâmplat şi după asasinarea lui Kennedy. Să plecăm de aici cât mai curând. 

— De ce atâta grabă? Întrebă Paula. 

— Seniorul Gaunt voia să luăm masa împreună la Old Custom House. Se simte 
ruşinat de felul în care Eve l-a dus de nas, folosindu-l drept paravan ca să abată 
atenţia de la Walter - în realitate Julius. Din spusele lui Howard, primul-ministru m-a 
invitat la cină în Downing Street. 

— Nu mă îndoiesc că te vei duce, îl tachină Paula. 

— Altă veste pe care mi-a dat-o Howard. Oamenii comandantului Crombie, 
care au săpat în ruinele din Park Crescent, au dat de seiful meu. A fost transportat 
de la Park Crescent la centrul nostru de transmisiuni. Monica spune că era intact. L- 
a deschis şi a găsit înăuntru banda şi filmul. Erau neatinse. Oh, Bob, Dyson te-a tras 
pe sfoară, ţi-a spus că era vorba de copii. Ceea ce ţi-a lăsat ţie în păstrare erau 


originalele. 


— la te uită! exclamă Paula. Deci tot ce am îndurat noi a fost inutil. 

— Oare? Întrebă Tweed. Am scăpat de un psihopat care ocupa Biroul Oval. 
Oare primul-ministru ar fi acceptat ca banda şi filmul să fie trimise la Washington? 
Niciodată. March ar fi rămas în continuare preşedinte. Aşa însă, banda şi filmul vor 
rămâne secrete pentru încă treizeci de ani. Totul a fost o perfectă ilustrare a 


maximei lordului Acton. Puterea tinde să corupă, iar puterea absolută corupe în 
mod absolut. 


